
Egy hang vagy a fejemben
„Én hallucinállak téged, nem te engem”



I.
– VI24 jelentkezzen! Itt az általános légiirányítás, VI24 jelentkezzen!
– Itt a VI24 tehersikló, John Smith másodpilóta beszél.
– VI24, eltértek tizennégy fokkal keletnek.
– Figyelmeztetést vettem – közölte fegyelmezetten a férfi. – Erősödő radioaktivitást észleltünk, a pályamódosítást a pilóta számolta ki.
– Értettem – hangzott a toronybeli irányító, egy kellemes női hang válasza, hasonlóan fegyelmezetten, majd kicsit kötetlenebbül folytatta: – Miért nem ad képet, másodpilóta? Csak hangot hallunk.
– Nem tudom, talán a kamerával van valami gond. Itt bejön a kép is. De legalább nem szólhatnak, hogy nem előírásszerűen vagyok fésülve – tette még hozzá a férfi vigyorogva, és a toronyban szolgálatot teljesítő nő vette a tréfát.
– Akkor ellenőrizze a kamerát, és fésülködjön meg, másodpilóta! Jó repülést! Vége.
– Meglesz. Vége. – bontotta a vonalat a férfi, majd letörölte a magasságjelző üvegén csorgó vért, hogy látszódjon, mit mutat.
– Csak semmi hirtelen mozdulat! – csattant fel a mögötte álló álarcos alak, és még erősebben beletolta a férfi lapockái közé a fegyvere csövét.
– Nyugalom! Láthatta, hogy nem adtam képet, nem adtam titkos jelet, nem csináltam semmit!
– Helyes! Viselkedj továbbra is így, te John Smith másodpilóta, ha élni akarsz!
A férfi sóhajtva bólintott. Élni, nos, azt akart. A többi már nem stimmelt annyira. Sajnálatos módon nem volt John, nem volt Smith, de legsajnálatosabban nem volt másodpilóta. Soha életében nem vezetett még tehersiklót, ami egészen addig nem volt probléma, míg mellette ült a gép valódi pilótája, aki elvégezte a munkát. Ám alig negyedórája berontott ide két álarcos, a tiltakozni próbáló pilótát lelőtték, hogy a vére most egyenletesen borította a székét, a műszereket, és a fél ablakot, majd közölték a másodpilóta helyén ülő, pilóta kezeslábast viselő személlyel, hogy vegye át az irányítást.
A férfi, akinek ugyan az egyenruhájára kitűzött táblácskáján ez állt, ám mégsem volt John, nem volt Smith, és nem volt másodpilóta sem, habozás nélkül rábólintott, és magabiztosan átvette az irányítást. Ha nem teszi, lelövik őt is. Tehát igyekezett úgy tenni, mintha másodpilóta lenne. Maga előtt persze nem tagadhatta, hogy ez esélytelen. A másodpilótaság látszatát fent tudja tartam, de a tehersiklót nem.
– Mintha süllyednénk – jegyezte meg mögötte az álarcos, akinek szintén feltűnhetett valami. – Ha valami trükkre készülsz, neked annyi!
– Nem süllyedünk, csak a stabilizációs rendszer kompenzálja a retrográd légköri pressziót – felelte a férfi magabiztosan, és bízott benne, hogy a mögötte álló álarcos sem ért a repüléshez. – Ez teljesen normális.
– Azért! Csak semmi trükk!
– Nem trükközöm. Élni akarok – szögezte le ismételten a férfi, mert ez véletlenül tényleg igaz volt.
Élni akart. Végső soron ezért került hamis identitással egy tehergép pilótafülkéjébe. Ha a helyzetét végzetesen leegyszerűsíti, akkor pusztán erről volt szó, semmi többről. Élni akart, és úgy tűnt, jól halad a projekt, amikor berontott ide ez az elmebeteg álarcos.
Nem-John nem-Smith tulajdonképpen csak pár kapcsoló funkciójával volt tisztában a műszerfalon, de szerencsére köztük volt a katapult kioldókarja. Ha az álarcos figyelme egy pillanatra elterelődne róla, ő katapultálhatna. A nehézkes, ormótlan tehersikló persze nyilván lezuhan, de hát úgysincs már rajta tisztességes ember, csak ezek az álarcosok, értük nem kár. A rosszfiúk meghalnak, ő meg szépen landol.
A férfi lenézett, keresztül a vérfoltos üvegen. Alattuk úgy száz méter mélységben békésen terült el a sárgás füvű szavanna, itt-ott kisebb sivatagfoltokkal tarkítva. Garantált halál negyvennyolc órán belül, tekintve a szomjúságot, a vadállatokat és a sugárszennyezettség feltehetőleg túl magas szintjét.
Mögötte viszont itt ez az álarcos fegyveres, aki azonnal lelövi, amint kiderül, hogy nem tud tehersiklót vezetni. Ami mondjuk maximum fél óra.
A férfi döntött. Katapultál. A gép lezuhan, ő pedig ennek addig örül, míg szomjan hal. Remek, a terv megvan. Most már csak várni kell, hogy az álarcos egy pillanatra másra figyeljen.
És akkor ő katapultál, bele a nagy semmibe.



II.
Tökéletes sötétségre nyitotta ki mandulavágású, éjfekete szemeit a lány. Feltehetőleg lezuhant a gép, gondolta, és nem mozdult, némán feküdt tovább a hideg padlón. Az utolsó emléke, hogy minden megbillen, és valami iszonyúan megüti a fejét. Most pedig itt fekszik a földön, és hiába simul rá az arca a padlóra, nem érzi a motorok működése okozta remegést. Világos, a repülőgép lezuhant. Nem várt, ám annál szerencsésebb fordulat!
Csak ez az átok sötétség ne lenne! Semmit sem látott, még halvány maszatokat sem, tehát mozdulatlanul hallgatódzni kezdett. Elsőnek is vízcsöpögést hallott, amitől nagyon megijedt. De nem biztos, hogy kintről folyik be. Lehet, hogy csak a gép egyik belső tartálya szivárog, nyugtatta meg magát. Más neszt nem hallott. Semmit. Főként emberi légzést nem, aminek viszont nagyon örült. Persze lehet, hogy valaki más is lapul itt vele együtt a sötétben, és ugyanúgy, lélegzet-visszafojtva kémleli a semmit, mint most ő.
Legjobb az ilyesmit rövidre zárni!
– A nevem Nagasawa Mitzuki. Ha barátként fordulsz felém, erős és hű támaszod leszek minden bajban és veszélyben, ami fenyeget minket. Ha ellenségként közeledsz, akkor harcolni fogok, míg egyikünk meg nem hal – közölte tényszerűen. Előbb angolul, majd megismételte kínaiul is, biztos, ami biztos. Nem kapott választ. Tehát feltehetőleg egyedül van. Egyre jobb!
Óvatosan feltérdelt. Végigtapogatta magát, hogy megsebesült-e. Azt érezte, hogy enyhén szédül, és a tarkója felett kicsivel volt is egy sajgó, ragacsos tapintású pont. A ruhája viszont ép, keze-lába szabad, és a fején kívül semmije sem fáj. Ő egy pokoli mázlista!
Tapogatódzva kezdett körbejárni, egyelőre négykézláb. Körülötte törött, első tapintásra felismerhetetlen kacatok hevertek, összevissza, rendszer nélkül. De az apró fülke falai épnek tűntek, bár ferdén álltak, mint ahogy a padló is lejtett egy kicsit, és aztán megtalálta az ajtót is. Körbetapogatta, megpiszkálta, de a tökéletes sötétben semmire sem jutott vele. Még a nyitópanel ledfényei sem világítottak, és hiába nyomkodta a gombokat, semmi hatást sem ért el. Ezek szerint a gép tényleg komolyan megsérülhetett, ha már ez sem működik. Ha pedig nincs áram, akkor egyelőre nem tud ajtót nyitni, és nem tud fényt gyújtani sem. Maradt a tökéletes sötét, ami egy kicsit már kezdte idegesíteni.
Mindegy, hisz él, és ez a lényeg. Négykézláb vándorolva folytatta a fülke felfedezését a berendezés szétzúzódott roncsai között. Az utazás kezdetén, a felszálláskor nem volt ebben a helyiségben semmi, csak két ülés, melyek ezek szerint összetörtek. De csak talál valami használhatót a romok között! Bizonytalanul válogatott a bizonytalan eredetű roncsok között, míg a kezébe akadt egy alkarnyi hosszú műanyag rúd. Remek! Most már fegyvere is van. Itt az ideje, hogy felvegye a kapcsolatot a külvilággal.
Kényelmesen elhevert a padlón, lehunyta a szemét, és bekapcsolta a direktlinkjét. Egy ideig keresgélt az általa elérhető frekvenciák között, de nem talált semmi adást. Néma csend. Vajon hol zuhanhattak le? Nyilván nem lakott területen. Kicsit töprengett, hogy ennek örüljön, vagy sem, végül annyiban hagyta.
Az valószínű, hogy ebből a fülkéből egyedül nem jut ki, segítséget kell hívnia. De óvatosan. Azzal nem megy semmire, ha idejön valaki, akinek az az első dolga, hogy őt megölje. Tehát segítséget kell hívni, méghozzá anélkül, hogy bármi információt kiadna magáról. Még egyszer bekapcsolta a direktlinket, és adást nyitott az egyik vészhelyzet sávon.
– Van odakint valaki? – suttogta angolul, annyira kislányosan és kétségbeesetten, amennyire csak képes volt rá. – Segítene valaki? Azt hiszem, bajban vagyok!
Ezzel kikapcsolta a direktlinket. Aztán csak feküdt, csukott szemmel a sötétben. A retinája szegletében egy panel szorgalmasan számolta az eltelő másodperceket. Öt perc múlva megismételte a segítségkérést. És újabb öt perc múlva ismét. Majd csak jelentkezik valaki!
Idehívja, és ha az illető tényleg idejön, akkor elintézi. Aki egy védtelen, bajba jutott kislányt készül megmenteni, az általában könnyű préda.



III.
A katapultálást egészen jól megcsinálta, sikerült meglepnie vele a mögötte álló fegyverest. Nem csoda, egy átlagos tehersiklón nincs katapult szerelve a pilótaülésekbe. Kivételt képeznek azok a tehersiklók, amikkel a pilótájuk rendszeresen fegyvert csempész. Meg lopott műkincseket, meg embert, meg minden mást, amit legálisan nem lehet átvinni a határokon. Ilyen siklókban van katapult, beépített fedélzeti fegyverek, és általában többtételnyi hamis személyazonosságú kitűzőkártya is.
A férfi, aki ezen kártyák közül egy „John Smith, másodpilóta” feliratút viselt, sikeresen, meglepetésből katapultált. Mire az álarcos utána lőtt, már elég messze volt, hogy a feje helyett a kinyíló ejtőernyő felét vigye el a golyó.
A landolás ezek után, fél ejtőernyővel kicsit viharosra sikerült, de szerencsésen beleesett egy kusza bozótosba. Az ágak összevissza karistolták, ám cserébe csak az egyik térdét ütötte meg a leérkezésnél, és kicsire nem adunk! Aztán kikecmergett a csupa tüske bozótból, vért és ruhafoszlányokat hagyva hátra. Csak amikor kiért, vette észre, hogy valamiféle rovarok összevissza csipkedték közben a bal alkarját, hogy az már láthatóan megdagadt és kivörösödött. De amúgy ezenfelül nem érezte magán a mérgezés tüneteit. Mázlista vagyok, állt meg lihegve a bozóton kívül, fél lábon, sajgó alkarját rázogatva.
Az ejtőernyő maradványa bent maradt a bozótban, azt nem bírta kicibálni az ágak közül, és nem is volt rá szüksége. Pár percig kémlelte az eget, de a tehersiklót nem látta sehol, nyilván már messze jár. Ha jól alakultak a dolgok, akkor le is zuhant.
Magányosan állt a ritkás füvű, szikkadt földű szavannán, mögötte a bozótos, oldalt pár torz fából álló liget, a vakítóan kék ég alatt meg pár köröző madár. Mindent összevetve nagyon egyedül volt.
Elnézett északnak. Nem lehet messze a határ, mert alig hagyták el a Szaharai Unió légterét, máris támadtak a semmiből előkeveredett álarcosok. Feltehetőleg addig a rakományban bújtak el, nem mintha ez számítana. A lényeg, hogy nem haboztak sokat, így most még közel van az Unió. Talán száz, kétszáz kilométer. Maximum háromszáz.
Meg lehetne próbálni. Kis mázlival belefut egy őrjáratba vagy talál egy vészhelyzet-pontot. Vagy ha elég közel ér, akkor már direktlinken is kérhet segítséget. Életben maradhatna. Már amennyiben életnek nevezhetünk valamit, ami egy három méterszer három méteres cellában zajlik.
Kicsit sóhajtott, és enyhén bicegve elindult délnek.
Pár perc is eltelhetett, amikor egy segélykérő sávon hívást jelzett a direktlinkje. Nem nyitotta meg a kapcsolatot. Nyilván lezuhant a tehersikló, és ezek szerint van egy túlélő, aki most segítséget kér. De ő ugyan nem segít azoknak az álarcos géprablóknak! Nélkületek most nem gyalog, hanem egy kényelmes tehersiklón tartanék délnek, a Kalahári-övezet felé, várhatjátok, hogy majd én segítek nektek!
A hívás öt perc múlva megismétlődött, majd újabb öt perc múlva ismét, és ismét. A férfi nem tehetett róla, de ez a precizitás idegesítette. Pedig idegeskedhetett volna azon is, hogy nincs egy korty ivóvize sem, míg a nap a feje felett teljes erővel tűz, de valahogy ez nem zavarta. Van még majdnem negyvennyolc órája, azalatt csak történik valami szerencsés!
Elérte a következő ligetet. Az első fa árnyékában megállt, és pihent egy kicsit, a szemébe nézve egy, az árnyékban békésen bámészkodó, és némileg megdöbbent állatnak. A férfi nem ismerte fel a fajtáját, csak annyit tudott megállapítani, hogy kinézetre a patkány és a kenguru között lehet félúton, ennél jobban nem értett hozzá. Az valószínű, hogy nem veszélyes, ezen felül nem érdekelte a kérdés. Csak pihent és várt.
Aztán jött a következő, menetrendszerinti hívás. Ha mindössze pár másodpercre megnyitja, akkor kizárt, hogy bemérjék. Ha éppen csak belehallgat, abból nem lehet baj.
Megnyitotta a kapcsolatot, és a következő pillanatban közvetlenül a fülébe suttogott egy kétségbeesett, fiatalos lányhang:
– Kérem, segítsenek, azt hiszem, nagy bajban vagyok!
A férfi döbbenten emelte fel a fejét. A hang első hallásra egyszerű kis hangocska volt, ám mellé valahogy nagyon mélyről jövően titokzatos.
– Könyörgök, segítsen valaki!
Teljesen irracionális egy hang volt, legalábbis a szikkadt szavannához a lehető legkevésbé sem illett. Egy lehetetlenségig valószínűtlen hang.
– Bajban vagyok!
– Ezt akár én is mondhattam volna – válaszolta a férfi, magát is meglepve, hogy ekkora marhaságot csinál.
– Hahó, valaki hall? Jaj de jó, jöjjön, segítsen rajtam, nagy bajba kerültem!
– Ezt nem kétlem. De talán előbb kellett volna gondolkodni. Mondták már magának, hogy tehersiklókat eltérítgetni alapjaiban helytelen?
Kicsi csend telt el a feleletre, majd a kislányhang némileg hökkenten, de kötelességtudóan válaszolt:
– Ezt nekem így, konkrétan még nem mondták, ám minden szavával egyetértek. Tehersiklókat eltérítgetni nyilván igen illetlen cselekedet. Megtudhatnám, miért hozta fel a témát?
– Ne add a hülyét, kislány, tudom, amit tudok!
Mitzuki erre a válaszra teljesen komolyan végiggondolta, hogy mit tegyen, ha a véletlen egy elmebeteget sodort eléje?
Nos, az alapstratégián ettől még nem kell változtatni, az működhet szellemileg retardáltakkal szemben is.
– Jaj, én úgy össze vagyok zavarodva! – tért vissza a bajba jutott kislány figurájához. – Azt hiszem, lezuhant a gépem. Csúnyán bevertem a fejem, vérzik is. És egyedül vagyok, bezáródva a roncsok alá, kérem, segítsen!
– Hány éves vagy? – kérdezett vissza hirtelen a férfi.
– Tizenhat – szipogta Mitzuki.
– Akkor hagyjuk ezt a megmentést! Fiatalkorúval nem kezdek! A törvény is bünteti, és egyébként is, a pedofilia gusztustalan egy ügy. Bocs, kislány, majd ha betöltöd a tizennyolcat.
– Tényleg képes lenne a sorsomra hagyni?
– Miért hiszed, kislány, hogy én mindent elhiszek? Bevert fejű, kétségbeesett tizenhat éves, aki végtelen önfegyelemmel és gépies pontossággal öt percenként kér segítséget? Nem kell ám engem ennyire intenzíven hülyének nézni!
– Azokat szoktam hülyének nézni, akik úgy viselkednek – jegyezte meg erre Mitzuki a saját hangján, és a férfi pislogva dörzsölte meg a fülét.
Ugyanaz a hang volt, még mindig fiatalos és kedves, de a kétségbeesés eltűnt belőle, és helyette csak valami hideg magabiztosság maradt. Kezd ez érdekes lenni!
– Oké, fussunk neki még egyszer. Hány éves vagy?
– Nem tizenhat – sóhajtott Mitzuki a sötétben fekve. Ha a bajba jutott kislány nem megy, hát nem megy, meg lehet próbálkozni mással is.
– És tényleg nem tartozol a gépeltérítők közé? – kérdezett tovább a férfi, szórakozottan nekidőlve a kókadt fa törzsének, aminek az árnyékában állt. Mi a fenének csinálom én ezt, itt, a semmi közepén, negyvennyolc, illetve már csak negyvenhét és fél óra távolságra a haláltól? Bár, ha innen nézzük, nem mindegy, hogy mit csinálok?
– Soha nem térítettem még el semmiféle gépet sem. De lehet, hogy a repülőgépemet eltérítették, nem tudom.
– Repülőgép? – kapta fel a fejét a férfi.
– Igen, repülőgép. Lezuhant a repülőgépem – ismételte meg lassan és érthetően Mitzuki. Lehet, hogy itt egy szárazdajkával kombinált ápolónő figurát kellene bedobnia?
– Hol szálltatok fel?
– Al-Watanyában.
– Tehát nem Abu-Szimbelben.
– Nem, nem Abu-Szimbelben, nem Csád Beachen, és nem is Új-Algírban, hanem Al-Watanyában. És aztán lezuhantunk. Itt vagyok a roncsok között beszorulva. Világos, vagy vannak részletek, amiket meg kell ismételnem, hogy teljesen érthető legyen a történet?
– Világos, minden világos – válaszolta a férfi. Tehát a nő nem az ő tehersiklóján utazott, hanem egy másik gépen. Egy repülőn. Azaz van itt a közelben egy repülőgéproncs. Feltehetőleg gazdátlan, és talán ott van víz és élelem és... – Vannak készleteid?
– Fogalmam sincs, mi történt a csomagommal. Erre gondolsz?
– Nem, hanem vízre. Van vized?
– Van vizem – felelte Mitzuki, és csukott szemmel a sarok felé fordult, ahonnan még mindig hallotta a csöpögő hangot, amit pedig teljes erejével igyekezett kizárni a tudatából.
– Túlélők?
– Nem tudom. Itt ülök a tökéletes sötétségben, egyedül, bezáródva. Azt hiszem, ha vannak is túlélők, elmentek, és itthagytak. Egyedül vagyok bezárva egy repülőgéproncsba – magyarázta Mitzuki lassan és érthetően artikulálva. Így kimondani rossz volt, kicsit bele is borzongott, ahogy kezdett benne tudatosulni a helyzete.
A férfi körbenézett a szavannán. Ő is egyedül volt, leszámítva azt a bizonyos állatot, valahol a patkány és a kenguru között, meg a barátságosan billegő fűszálakat. Vajon ott a távolban mozog valami, vagy csak a szeme káprázik, és képzel bele mindenfélét a forróságtól hullámázó levegőbe?
– Figyelj, kislány, nyugi. Ne ess kétségbe, nem vagy egyedül, itt vagyok én is. Elmegyek érted, oké?
– Jó. Mikorra tudsz ideérni?
– Előreszaladtál. Hol vagy?
– Mondtam, hogy a roncsok alatt...
– Mondtad, méghozzá majdnem szótagolva, lassan és érthetően, tehát szerencsésen felfogtam, de hol vannak azok a roncsok? Afrika rohadtul nagy, ha esetleg ez eddig elkerülte volna a figyelmedet.
Afrika, csodálkozott el Mitzuki, de a hangja hideg maradt.
– Nem tudom, hol vagyok – sóhajtotta teljesen őszintén. – Mérj be!
– Ha az olyan egyszerű lenne! – morogta a férfi, miközben összehúzott szemmel bámulta maga körül a semmit. A fű a távolban határozottan hullámzott. Gyanúsan hullámzott. – Nem tudlak bemérni, nincs hozzá megfelelő technikám.
Mitzuki ezen a ponton úgy érezte, baj van. Nem először gyanította ezt a társalgás folyamán, de most határozottan úgy érezte, valami nem stimmel ezzel a karcos hangú alakkal, aki olyan lazán beszélget vele, mintha egy bárban futottak volna össze, egy nagyváros fekete éjszakájában.
– Te ki vagy? – kérdezte hirtelen.
A férfi beletúrt a hajába, hát erre most mit mondjon?
– Nem vagyok John Smith.
– Ez végül is leszűkíti a kört – hagyta rá kis habozás után a Mitzuki. – És nincs technikád bemérni, tehát nem repülsz.
– Nem, én édes kis tizenhat évesem, én nem repülök, hanem két lábbal állok a földön, a szó legszorosabb értelmében.
– Nincs semmiféle járműved?
– Nem figyeltél? Van két lábam!
– Akkor hogyan akarsz megmenteni?
– Odamegyek, és egy baromira nagy feszítővassal betöröm a rád záródott ajtót.
– Ez egy igen... ööö... kezdetleges elképzelés – minősítette az ötletet a lehető legudvariasabban a lány.
– Alaptervnek jó, aztán majd lépésenként finomítjuk. Mekkora távolságot bír a direktlinked?
– Húsz-huszonöt kilométer? – tippelt a lány. – Jó légköri viszonyok között akár harmincat is.
– Semmiféle radioaktív zóna szomszédságában nincsenek jó légköri viszonyok – pislogott fel a felhőtlen égre a férfi, aztán visszafordult, tovább nézte a fű közeledő hullámzását. – És te most egy roncs alatt ücsörögsz, az is tompítja az adásodat. Nem lehetsz messzebb húsz kilométernél, azaz maximum egynapnyi gyalogtávra lehetünk egymástól. Kis mázlival estére odaérek.
– A távolság ismerete kevés. Kell hozzá egy irány is – jegyezte meg Mitzuki hidegen.
A férfi alig figyelt rá, mert ebben a pillanatban az eddig bágyadtan bámészkodó állat egy jókora szökelléssel nekiugrott a végtelen szavannának. Ugróegér, villant be a férfinak a szó, ez egy ugróegér lesz, nézett utána, ahogy az sebesen elporzott a sápadt fűben. Annak gyanúsan hullámzó pontjával ellentétes irányba.
– Ezt hogy is gondolod? – kérdezte szórakozottan, és visszafordult, meredten figyelte a gyanús pontot.
– A húsz kilométer mellé még háromszázhatvan fok közül kell választani egyet, hogy pontosan tudd, hol vagyok hozzád képest – kezdte magyarázni Mitzuki, de akkor a férfi már látta is az állatot, ami a fűben közeledett. Nem tűnt úgy, hogy lopakodna. A férfi arra tippelt volna, hogy inkább csak sétál, de persze ő nem értett a vadállatokhoz.
Azt sem tudta eldönteni, miféle lény lehet. Hogy húsevő, az látszik az agyarain, és mondjuk inkább kutya, mint macska; természettudományos ismeretei mindössze eddig terjedtek.
– Tehát először is valahogy meg kell határoznod az irányomat – magyarázta közben Mitzuki végtelen türelemmel a még végtelenebb sötétségben heverve, feltehetőleg húsz kilométeren belül, de a vadállattól elegendően távol. – Ha nem teszed, akkor csak elgyalogolsz valahová, én meg itt maradok, bezárva. Azaz próbálj meg bemérni, vagy ha nem sikerül, akkor kapaszkodj fel egy magaslatra. Talán észreveszed a gépünket. Nem hiszem, hogy égne, de talán füstöl.
– Kösz, ez a magaslat, ez egészen jó ötlet! – biccentett a férfi, és felnézett a fára, aminek támaszkodott. Göcsörtös, girbe-gurba törzsén vajon fel tudna-e kapaszkodni? Emlékei szerint soha nem mászott még fára, de azt jól tudta, hogy az ember a majomtól származik. Vajon genetikus alapokon sikerülhet feljutnia a magasba, ha muszáj? Fájó kézzel és sérült térddel...
– Akkor először is nézz körbe, hogy látsz-e magaslatot – javasolta Mitzuki lassacskán már tényleg majdnem szótagolva, hogy az idegen is megértse.
– Azonnal – hagyta rá a férfi, de ekkor a vadállat felkapta a fejét. Hirtelen egyenesen ránézett, és felvillantak az agyarai. A férfi nem várta meg, hogy a kutya ásít, üvölt, vagy csak döbbenetében tátotta el a száját, a következő pillanatban az evolúció és a genetikus átörökítés tökéletes példáját adva már fent volt a fán. – Keresem a magaslatot, várj egy kicsit! – magyarázta közben. A keze megcsúszott, de nem esett rá a fa alatt eddigre már ott acsarkodó kutyafélére, ellenben beverte az eddig ép térdét is, lehorzsolta a tenyerét, és végül csak megkapaszkodott a magasban.
– Baj van? – értetlenkedett Mitzuki, aki ebből semmit sem látott, de a férfi hangszínéből úgy ítélte, valami gond adódhatott a másik oldalon.
– Semmi, csak átmeneti nehézségek, de nem komoly – kapaszkodott még feljebb a férfi, és egy villás ágban végül sikerült stabilizálnia a helyzetét. – Tehát, visszatérve a közös problémánkra: én keresek egy magaslatot, és szétnézek. Te azt mondod, teljes sötétben vagy, igaz?
– Igen – válaszolta kötelességtudóan Mitzuki. Közben a fa alatt már három, azaz három darab, kutya alkatú, zsemleszínű vadállat gyűlt össze, és fogukat mutogatva bámulták a férfit, nagyjából olyan tekintettel, ahogy egy éhes ember bámulja a tányéron elé tett, ínyenc fogást, amibe hamarosan beleharaphat. A férfi legalábbis csekély természettudományos ismereteire támaszkodva így értelmezte a kutyák tekintetében csillogó lelkesedést.
– Akkor először is, kezd el szisztematikusan átvizsgálni a fülkédben lévő tárgyakat! – magyarázta azért ennek ellenére higgadtan, és körbenézett a fa tetejéről. Innen, a magasból tényleg messzire lehetett látni.
– Minek? Mit keressek?
– Semmit se keress. Persze lehet, hogy van valami hasznos is ott, az viszont biztos, hogy a szisztematikus munka segít elkerülni a pánikot – magyarázta, és a bár sehol nem látott repülőgéproncsot, sem égre szálló füstöt, de észrevett egy fémes oszlopfélét a távolban. És vajon a tetején tényleg egy kék zászló leng, vagy csak a szeme káprázik? – A keresés mellé pedig énekelj! Az éneklés is oldja a stresszt.
– Nem vagyok stresszben!
– Egyelőre. De ha pár órát ülsz még tétlenül a néma sötétben, akkor majd leszel. Én meg nem azért fogok egy egész napot kutyagolni ebben a rohadt melegben, hogy megmentsek egy idegroncs nőt – közölte a férfi, majd elégedett vigyorra húzta a száját. Az ott, a távolban egy vészhelyzet-pont lesz. Itt, a határ közelében még van belőlük egy csomó. Ott lesz víz, és talán még más, hasznos apróságok is.
– Akkor milyen nőt szeretnél megmenteni? – kérdezett vissza közben rövid megfontolás után Mitzuki enyhén elmélyített hanggal, és a férfi erősebben megkapaszkodott a fában, hogy le ne essen. Ez egy harmadik hang volt, illetve egyértelműen ugyanaz, mint ez előző kettő, és mégis! Ehhez a hanghoz könnyen hozzá tudott képzelni egy mesés szempárt és érzéki ajkakat. Meg a teljes Káma Szutrát.
– Ezt, a háromból ezt az utóbbi nőt szeretném megmenteni – felelte habozás nélkül. – A kislány nem érdekel, az a szótagolva beszélő ideggyógyász sem, de ez a harmadik, ebben látok fantáziát! Szóval pakolj, dalolj, én meg megyek. Ugyan van itt még pár apróbb problémám, de seperc alatt megoldom, és megyek!
– Várlak – suttogta Mitzuki érzékien, és azonnal bontotta a vonalat. Aztán csak feküdt halványan mosolyogva a sötétben. Hiába, néha a legegyszerűbb trükkök a leghatásosabbak!
A férfi, aki pedig nem volt John, nem volt Smith, és saját megérzése szerint nem volt épelméjű sem, nagyot sóhajtva a szemébe nézett a fa alatt várakozó három kutyának.



IV.
Rosa Leibowitz a tehersikló roncsainak a tetején ücsörgött, maga alá húzott lábakkal, az ölében tartott kombinált fegyverrel, és hallgatta az előtte veszekedő két férfit.
– A te hibád, Lez! Te mondtad, hogy Alex egyedül is elboldogul a pilótafülkében, és otthagytad, aztán tessék, mi lett belőle!
– Ott kellett hagynom, mert, mint már kismilliószor elmondtam, át kellett válogatnom a csomagokat. Nekem! Mert ebből az egész bagázsból csak én vagyok képes felismerni a szajrét, te agyatlan marha!
És mellé üvöltöttek, meg széles gesztusokkal hadonásztak, és valóban kismilliomodik alkalommal vádolták meg egymást, hogy a másik hibájából zuhantak le.
Rosa úgy érezte, hogy most már eleget veszekedtek, hogy kiengedjék a gőzt, és egyébként is, ha még tovább hallgatja őket, akkor embert fog ölni. Hát felkapta a fegyverét, átállította golyóról elektromosságra, és a két veszekedő férfi közé lőtt, a puszta földbe. Azok alig bírtak félreugrani a felcsapó elektromos szikrák elől.
– Ebből elég! – csattant fel Rosa, és ruganyos mozdulattal lehuppant közéjük a roncs tetejéről.
– Bocsáss meg, Donna Rosa... – kezdett volna magyarázkodni Lez, de a nő azonnal a szavába vágott.
– Kuss, Lez, kuss, Ricardo, és neked is kuss, Elen! – fordult egy pillanatra a harmadik férfi felé, aki pedig meg sem szólalt, csak leszegett fejjel hallgatta a társalgást, végig a fegyvere agyát piszkálgatva.
Rosa hideg fejjel mérte végig a kis csapatot. Három embere maradt, a negyedik meghalt.
– Kurvára nem érdekel, hogy kinek a hibájából vagyunk itt! – állt közéjük csípőre tett kézzel. – Alex világosan elbarmolta, hogy hagyta katapultálni a másodpilótát, de aztán ő csinálta végig a kényszerleszállást, és ezzel a szememben jóvá tette a hibát. Pláne, mert belehalt. Azért, hogy ti élhessetek. Úgyhogy szedjétek össze magatokat! Végül is, a lényeget megcsináltuk. Kint vagyunk az Unióból, és megvan a szajré – bökött a fegyvere csövével a tripla biztonsági zárral ellátott, páncélfalú ládára.
– De, Donna Rosa, itt vagyunk a semmiben, egy radioaktív övezetben, víz nélkül. Holnapra halottak leszünk – magyarázta óvatosan Lez, ügyes kódtörő és még ügyesebb műszerész, de amúgy nagy vészmadár.
Minden meló előtt előadja a nagyjelenetet, hogy rossz ómeneket kapott, és valaki közülük meg fog halni. A többiek már ismerték, és nem vették komolyan, de ebben a helyzetben mégsem lenne okos hagyni, hogy rontsa a morált.
– Ne csinálj balhét, Lez, mert lelőlek! – mordult hát rá rekedtes hangján a nő. – Először is, ez még nem a radioaktív Kongó-övezet, csak az északi határa. Amíg nem kezd el esni az eső, vagy nem jön egy vihar, addig a sugárzás itt majdnem normális. Aztán, ez a környék tele van kutakkal. Az Unió egy csomó pénzt tolt bele, hogy biztonságossá tegye a határvidéket, sűrű háló van itt vészhelyzet-pontokból. Átkutatjuk a sikló roncsát, felszerelkezünk készletekkel, és utána elgyalogolunk a legközelebbi ilyen vészhelyzet-pontra. Utána lesz vizünk is.
– Ez egy nagyon jó terv, szépséges Donna Rosa – bólogatott Ricardo, akinek pár éve egy kedélyes buliban leszakította egy gránát a bal kezét vállból, és azóta kiberkart viselt. Méghozzá büszkén, még csak ruhával sem takarta el a karját alkotó fémrudakat és csatlakozókat, és szeretett kérkedni annak emberfeletti erejével is. A kérkedésen túl viszont csak a fegyveres rabláshoz értett, meg talán a pókerhez, és mellé kötelességének érezte, hogy udvaroljon a főnöknőjének.
Rosának volt annyi esze, hogy ne vegye komolyan, hanem csak egyszerűen a munkakapcsolatuk részének tekintse az otromba bókokat és durva célzásokat.
– Aha, jó terv. De mit csinálunk utána? Gyalog kelünk át Afrikán? – szólt közbe Elen, aki a csapat pszichopatájának nem túl népszerű munkakörét látta el, egyetlen mosoly nélkül, ám igen lelkiismeretesen. – A vészhelyzet-ponton mindig van rádióadó is. Lez átállítja a megfelelő frekvenciára, és kérünk egy siklót a keresztapától – közölte Rosa, amit a három férfi elég szkeptikusan fogadott.
Tény, a keresztapát feleslegesen háborgatni nem okos dolog. De most muszáj lesz. És végül is, nem barmolták el teljesen a feladatot. A szajré megvan, pillantott Rosa a ládára.
Persze jobb lenne, ha meglenne a sikló is. Vagy legalább ha az adója megmaradt volna. Ám sajnos a tehersikló a landolás közben az elejével mélyen belefúródott a földbe, és az orr-rész teljesen összetört. De ki hitte volna, hogy egy csempész pilóta a katapultálást választja, és veszni hagyja a siklót? Pedig az efféle félalvilági alakok gyakran szó szerint szerelemmel imádják a gépeiket.
Mindegy! A lényeg, hogy túlélték a leszállást, a cucc megvan, a többi majd adódik. Valahogy csak eljutnak valami civilizált környékre!



V.
A vadállatok félnek a tűztől. Ezt több alkalommal is hallotta már a férfi, aki jelenleg egy fa tetején ücsörgött, három vadkutya felett. Ebből a szögből remekül látta őket, és arra jutott, hogy ezek feltehetőleg elvadult házikutyák. Mintha olvasott volna egyszer valami hírt, hogy a határ alatt nagyon elszaporodtak. És nem nagyon veszélyesek, mert főként dögöt esznek, rémlett még valahonnan a férfinak, de annyira azért nem volt biztos ebben a részletben, hogy lemásszon a fáról. A legjobb lesz elzavarni őket.
Tehát elővette az öngyújtóját, és kitartotta a napfényre, hogy összegyűljön benne egy kis feszültség. Napfény szerencsére volt bőven, a hozzá tartozó meleggel együtt.
Víz nélkül nincs negyvennyolc órám, maximum huszonnégy, módosította a túlélési esélyeit, miközben meggyújtott egy levelet, és ledobta a kutyák fejére.
Természetesen kialudt, mielőtt leért volna. Kicsit még kísérletezgetett újabb levelekkel, illetve egy leveles gallyal, de mivel semmi hatást nem ért el, végül megunta, és egyszerűen meggyújtotta a fát. Hat-nyolc helyen is, égjen csak tisztességgel! Ha már csinálunk valamit, csináljuk rendesen! A szikkadt lombon gyorsan végigfutottak a lángok. Kihúzódott oldalra, amennyire csak bírt, és várt. Lent a kutyák egyértelműen idegeskedve nézték a tüzet, és amikor egy széllökés megszórta őket szikrákkal, akkor valóban feltápászkodtak, és előbb még hátra-hátra nézve, de végül gyors kocogásban eltűntek a magas fűben.
A férfi elégedetten ereszkedett le a magasból, és elindult a fentről látott, zászlóval jelzett vészhelyzet-pont felé. A tüzet meg sem kísérelte eloltani. Minek? A szavannán rendszeresen söpörnek végig tűzvészek, eggyel több vagy kevesebb ugyan mit számít? Felváltva bicegve mindkét lábára sietett a vészhelyzet-pont kútja felé, de többször meg kellett állnia pihenni, és teljesen kicserepesedett a szája, mire odaért.
A vészhelyzet-pont egy egyszerű, fél méter átmérőjű, hat-nyolc méter magas fémoszlop volt, ami egy sok száz méter mély, fúrt kutat rejtett. A tetején az Unió kék csillagos lobogóját cibálta a szél. Ezenfelül itt elméletileg megvolt minden, amire egy eltévedt-lezuhant-szerencsétlenül járt embernek szüksége lehetett, hogy túléljen a félig már radioaktív területnek számító szavannán. Elméletileg.
A férfi megnézte a kiszerelt segélyhívóból maradt üres vezetékcsonkokat, a Geiger-Müller-számláló betört kijelzőjét, és a víz tárolására szolgáló műanyag palackok üres helyét. Al-Watanya legrosszabb negyedeihez tudta csak hasonlítani a helyi vandálok alaposságát. De legalább a víz folyt. Persze kézzel kellett hajtania a szivattyút, mert az elektromos motort a hozzá tartozó napelempanellel együtt ellopták, de például a hajtókar fölé rögzített, méterszer méteres naperesz megmaradt, és az egész egységet pár méter távolságban körbevevő, vadállatoktól védő vasrács is.
A férfi ivott, majd megmosta az arcát, lemosta a karján már gennyesedő csípéseket, aztán megint ivott, megint megmosta az arcát, és végül leült a naperesz árnyékába, a fémoszlopnak vetett háttal. A távolból idelátszott a lángoló szavanna, de egy pillanatig sem aggódott miatta. A vészhelyzet-pont vasráccsal védett területe ki volt betonozva. Itt nem érheti baj.
Bekapcsolta a direktlinkjét.
– Hahó, kislány, ott vagy még?
– Hová mentem volna? – hagyta abba a maga előtt feltornyozott törmelékkupac szétválogatását Mitzuki.
A fülkében valami falba illesztett tárolórekesz is széttörhetett, mert talált már egy palack vizet, és egy zacskócskát, ami tapintás alapján akár kekszet is rejthetett. Illetve valahonnan előkerült egy pompás, méter hosszú, centi átmérőjű fémrúd is, aminek az egyik végére rátekerte az egyik ülésről letépett huzatot, kiváló markolatot alakítva ki neki. Éppen csak fényt adó eszközt nem talált, így még mindig tökéletes sötétségben dolgozott, pusztán a tapintására hagyatkozva.
– Itt vagyok még mindig a sötétben – ismételte meg.
– Pedig titkon bíztam benne, hogy valaki már megmentett, és akkor én ma este szabad vagyok, kereshetek más programot.
– Nem, még nem mentettek meg, és nem is hiszem, hogy fognak. Alaposan végigkopogtattam a fülke falát, de senki sem válaszolt, egyedül vagyok. Azaz vagy mindenki elment már, és akkor értem nem fognak visszajönni, vagy, ami valószínűbb, mindenki meghalt.
– De egy hivatalos mentőosztag még ebben az esetben is megérkezhet, nem?
– Nem hiszek a hivatalos mentőosztagokban. Te találtál már magaslatot?
A férfi elraktározta magában, hogy ez a nő valami gyanús gépen utazhatott, elvégre normális repülőgép-szerencsétlenségekhez még a radioaktív zónák határába is kimegy valami hatóság, aztán hagyta elterelni a társalgást a témáról.
– Aha, találtam magaslatot – nézett fel a vészhelyzet-pont tetejére, ahova kényelmes fémlétra vezetett fel.
– És, látod a roncsot?
– Nem – felelte az igazat. Azért, előbb-utóbb fel kell másznia oda. De nem sürgős. – Azt mondtad, Al-Watanyában szálltatok fel. Ha megmondod, hová mentetek és mennyi ideig utaztatok, akkor megpróbálom kitalálni, milyen pályán haladtatok, és hol lehetsz most hozzám képest – hívta elő csukott szemmel a direktlinkjéből Afrika nagy léptékű térképét.
– Nem tudom, hová mentünk – vallotta meg kis sóhajjal Mitzuki.
A férfi eleresztette a szeme elől a térképet, kényelmesen elhevert a betonon, még a kezét is összekulcsolta a feje alatt, és belebámult a tiszta, kék égbe.
– Ez így nagyon nem stimmel, én édes kis tizenhat évesem. Gondolom, ezt te is érzed.
– Érzem, nem John Smith – szúrt vissza Mitzuki.
A férfi ezen elgondolkodott egy kicsit.
– Igen, magam is látom, hogy kölcsönösen tettünk lépéseket éppen csak bimbózó kapcsolatunk megmérgezésére. De kettőnk közül te kockáztatsz többet. Mi lesz, ha nem megyek el érted? Éhen halsz ott, a sötétben. Nem szép halál.
– Hogy így mondod, kiváló ötletet adtál azzal a rendrakással! Találtam tizenkét palack vizet, több zacskó kekszet, és valami konzervet is, csak annak nem tudom elolvasni a címkéjét, mert fény még mindig nincs. De ha valahogy ki tudnék jutni ebből a fülkéből, egy teljes repülőgép roncsot kutathatnék át hasznos kacatokért. Persze téged ez nem érdekel, te nyilván kiválóan felszerelve bóklászol itt, Afrika lakatlan zónáiban, ugye. Jármű nélkül.
– Szó sincs holmi jármű nélküli bóklászásról! Van két lábam és van úti célom is, ami felé teljesen következetesen tartok. Szóval ne éld bele magad, hogy érdekelnek a vacak kekszeid!
– Amikor megtudtad, hogy lezuhantam egy repülőgéppel, az első kérdésed a készleteimre vonatkozott.
– Csak és kizárólag érted aggódtam!
– Nem, te egy csipetnyit sem aggódtál értem, ártatlan és hamvas tizenhat évesért. Neked azok a készletek kellenek.
A férfi lehunyta a szemét, mert vakította a kék ég. Az a lány már órák óta egy teljesen sötét fülkében ül. Ehhez képest észnél van. Talán lehetne vele kezdeni valamit. Talán segíthetne. Talán tudnának együttműködni. Talán.
– Aljas egy alak lennék, ha csak pár palack vízért mentenélek meg. Hidd el, nekem te is kellesz!
– Tehát rakjuk össze, amink van? – suttogta Mitzuki, ismét érzékire tompítva a hangját.
– Ezt a hangszínt övön aluli húzás használnod!
– Pontosan erre való, övön aluli használatra – nevette el magát a lány, aztán visszatért a normális hangjához. – Tehát, ismételten kezdjük elölről. Mi a neved?
– Számít?
– Nekem igen. Ha még ebben sem vagy őszinte, akkor hogyan bízhatok meg benned?
– Sehogy. Elmegyek érted, mert kellenek a készletek, és kell a segítséged. Erre építs, ne a nevemre.
A lány kicsit gondolkodott, hogy tényleg akarja-e szövetségesnek ezt az alakot. Valakire szüksége van, és úgy tűnik, ez a fickó az egyetlen jelentkező. Persze bizonyos szempontból elég lenne kihasználni, baleknak mindenki megteszi. A kérdés inkább az, ér-e ennél többet ez a gyanús, hazudozó, karcos hang. Talán.
– Az én nevem Nagasawa Mitzuki – közölte hát kimérten, és mellé egy kicsit meg is hajolt ültében.
– Az akcentusodból én is arra gondoltam, hogy kínai vagy – jegyezte meg szórakozottan a férfi.
Mitzuki hangja jéghidegre váltott:
– Japán vagyok.
– Nem ugyanaz?
– Ezért a megjegyzésért egy rosszabb napomon esetleg megöltelek volna.
– Ez nálad csak amolyan szófordulat, vagy komolyan beszélsz? – kérdezett vissza a férfi, elnyomva egy ásítást. Meleg volt, előző éjszaka sem aludt sokat, és itt most nyugton hagyják. Ki kellene használni.
– Egy baromira nagy vasbotba kapaszkodva ülök itt ebben a kurva sötétben!
Tökéletesen érezte a lány hangjában az ingerültséget, de ehhez most fáradt volt.
– Világos. Mielőtt rád töröm az ajtót, kopogok rajta, és keleti udvariassággal engedélyt kérek, hogy megmentsem az életedet. És becsszóra, be is mutatkozom. Csak előtte alszom egyet.
– Mit csinálsz? – döbbent meg Mitzuki.
– Sajnálom, nagyon fáradt vagyok. Rohadt nehéz napom volt, egy rohadt hosszú és strapás éjszaka után.
– Tényleg? Nehéz napod volt? Neked? Csak jelzem, én ma már lezuhantam egy repülőgéppel.
– Én is. A különbség csak annyi, hogy te azóta biztonságban vagy, én meg nem. Muszáj aludnom, mert itt most átmenetileg senki sem akar megölni. Ha felkeltem, megbeszéljük a részleteket. Addig főként azon törd a fejed, hogyan találhatnám meg a repülőgéped roncsait.
– És közben pakoljak és énekeljek – tette hozzá Mitzuki metszőn, és a férfi nem tudta eldönteni, hogy dühös, vagy inkább csak gúnyolódik.
– Pontosan – hagyta hát rá, és bontotta a hívást, Mitzuki két kézzel ráfogott a vasrúdra tekert üléshuzatra, és csak úgy ültében megforgatta a feje felett. A súlyelosztása megteszi. Ha a fickó tényleg eljön, fél perc alatt péppé verheti a fejét, ha végül mégiscsak méltatlannak bizonyulna a megelőlegezett bizalomra. Persze a legjobb lenne meg sem várni.
Ha már kint lenne ebből a fülkéből, nem lenne semmi baj! Onnantól már boldogulna, még Afrika legmélyén is. Újult erővel esett neki a felhalmozott roncsok vizsgálatának. Talán talál valamit, amivel sikerül kijutnia. Remélhetőleg hamarabb, mint ahogy ideér a férfi. Vagy legalább annál hamarabb, hogy ideér a mentőosztag...



VI.
Mielőtt elindultak, eltemették Alexet. Rosa ehhez ragaszkodott, még azzal együtt is, hogy így beszédet kellett mondania a halottról a sírnak kikiáltott törmelékkupac felett. Szerencsére nem zavarodott bele, sőt pofás pár mondatos kis nekrológot sikerült összeraknia, így végül a szertartás egészen hatásosra sikerült. A három megmaradt emberének látnia kell, hogy itt mindenki számít, mindenki egyformán a bandához tartozik, és hogy ez nem csak üres szólam.
Aztán összeszedték a roncsból a használható holmikat, hátukra vetették a kombinált golyó-elektromos fegyvereket, meg a szajrés ládát, és elindultak a legközelebbi vészhelyzet-pont felé. Rosának volt egy mini lapmonitorja, ami segített a tájékozódásban, bár kétségtelen tény, a helymeghatározó rendszer ennyire kívül az Unión már elég megbízhatatlanul működött. Ennek ellenére pár óra múlva elérték a térképen jelzett kutat, ahol legnagyobb megdöbbenésükre megtalálták a katapultált másodpilótát.
Mélyen aludt.
A férfi, aki szakadozott másodpilóta-egyenruháján még mindig a John Smith kitűzőt viselte, arra ébredt, hogy egy gépkéz a magasba rántja.
– Már megadtam a tartozásom, a többi meg nem ér meg egy verekedést! Beszéljük meg! – védekezett kapásból, majd kinyitotta a szemét, és konstatálta, hogy egy rosszarcú fickó tartja, akinek a bal karja vállig fém.
A pasast nem hatotta meg a magyarázkodás, könnyedén nekicsapta a férfit a kút fémoszlopának. Még kicsit meg is emelte, és a torkánál fogva odaszorította. De beszélni nem ő beszélt, hanem a kicsit mögötte álló nő.
– Nekünk még nem adtad meg a tartozásodat. Egy emberélettel és egy lezuhant tehersiklóval vagy az adósunk.
– A tehersikló nem az én saram. Azt szépen otthagytam nektek, ahogy kértétek, arról nem tehetek, hogy lezuhant – védekezett a férfi habozás nélkül, és közben pislogva igyekezett felzárkózni a helyzethez.
Középkorú, szögletes arcú nő állt vele szemben, aki a vállán nehéz kombifegyvert viselt, pont úgy, mint a társai. Összesen négyen voltak, ujjatlan pólóba, és éppen csak térd alá érő nadrágba öltözve, ami mellé szürke vászoncipőt viseltek. A nagyvárosok gettóinak szokott stílusa, konstatálta a férfi.
– Alex miattad halt meg, te féreg! – szólt közbe az egyik fickó, és a férfi felismerte a hangját. Ő lőtte le a pilótát, tehát tényleg ők térítették el a gépet, és ezek szerint tényleg lezuhantak.
– És most miattad gyalogolunk itt a melegben, ahelyett, hogy repülnénk – fűzte hozzá a gépkarú, és egy kicsit erősebben szorította meg a férfi nyakát, de a nő nem hagyta, hogy elfajuljanak az események.
– Lez, Ricardo, kuss, ezt én csinálom! – intette rendre az embereit, akik engedelmesen fejet hajtottak.
– Értjük, Donna Rosa!
Tehát olaszok, nyugodott meg a férfi, és kihasználva, hogy a Ricardo nevű kicsit enyhített a gépkar szorításán, ismét közbeszólt:
– Aki nem tud fent tartani az égen egy gépet, az nem érdemli meg, hogy legyen neki. Emberéletben pedig kvittek vagyunk. Ti lelőttétek a pilótámat, tehát egy-egy. Hagyjatok békén, vagy az oroszok kicsinálnak titeket.
– Az oroszoknak dolgozol, John Smith másodpilóta? – nyomta meg a megszólítást Rosa, akinek eddigre már kifejezetten gyanús volt ez a fickó. Nem pilóta lesz ez, vagy legalábbis nem mezei csempész!
– Nem vagyok John Smith, nem vagyok másodpilóta, és nem az oroszoknak dolgozom, hanem közéjük tartozom – érzett rá a nő gondolataira a férfi. – Ha nem akartok egy új bandaháborút Abu-Szimbelben, akkor élve hagytok.
– Miért, pontosan ki vagy, és mi a rangod?
– Előbb szólj ennek a gépkarúnak, hogy tegyen le a földre. Ilyen körülmények között nem vagyok hajlandó tárgyalni!
– Oké, akkor változtassunk a körülményeken! Elen! – intett oldalra a nő, mire az ott álló, savanyú képű fickó habozás nélkül, laza mozdulattal lábon lőtte a férfit. Profi volt, a golyó éppen csak súrolta a combját, a szeme előtt mégis elrebbent a teljes Tejútrendszer. A fenébe, hogy ezt most megint komolyan kell venni!
– A nevem Harry Night – kezdett beszélni habozás nélkül, hideg hangon, amin nem érződött a combjában égő fájdalom. – Alfőnök voltam az oroszok között Abu-Szimbelben, de a dokkoknál történt akció után forró lett a lábam alatt a talaj, ezért kifizettük ezt a csempészt, hogy vigyen át a Kalahári-övezetbe.
– Hihetően hangzik – bólogatott Rosa, aki hallott az esetről a dokkoknál, ahol több orosz is odaveszett egy sikertelen rablásban. Más oldalról, erről azért mindenki hallott, aki csak kicsit is odafigyelt a hírekre. – Hihetően hangzik, de azért jobban örülnék, ha adnál valami bizonyítékot, hogy tényleg elhihessem.
– Tudok jobbat. Látom, csini kis ládátok van, de lefogadom, mindhárom emberednek a töke tele van a cipekedéssel. Én lelkesen vinném helyettetek, a következő vészhelyzet-pontig. Itt tudniillik nincs adó – bökött az állával a hiányzó adóvevő felé, és közben csak reménykedett, hogy a csapatnak nincs saját, nagy hatósugarú rádióadója. Elvégre, ha lenne, nem jöttek volna ide, hanem a lezuhant gép mellett várnák a segítséget. – Ha odaérünk, ott szépen felhívhatod a főnökömet. Ha kiderül, hogy hazudtam, hát ott is szétszedhettek darabokra, és legalább addig sem kellett cipelnetek a ládát. Ha meg az derül ki, hogy igazat beszélek, akkor a keresztapa meg fog dicsérni, hogy mégsem köpted arcon az oroszokat.
– Szóval vigyünk magunkkal. Legalább egy napig vállaljam a kockázatát a jelenlétednek – morogta kedvetlenül Rosa, majd a fejével intett. – Lez!
A fickó előrelépett, durván belemarkolt a férfi hajába, és a magasba rántotta, hogy jól lássa a tarkóján a csupasz bőrt.
– Van benne direktlink. Világosan látszik a műtét nyoma – közölte végül, és elengedte a férfi haját, hátralépett.
Rosa elhúzta a száját, ez helyből megduplázta a kockázatot, ám mielőtt döntött volna, a férfi gyorsan közbeszólt.
– Egy olcsó, X-es modell van bent, plusz egy kis memória, de érzékelőkre már nem futotta. Alig tizenkét kilométerre visz az adóm. És ugyan ki a fenét hívhatnék itt segítségül? Arról nem is beszélve, hogy ha igazol a főnököm, akkor neked nem három, hanem négy fegyverforgató embered lesz. Ezen a környéken nem mindegy.
Rosa még egyszer belenézett a férfi arcába. Nem átlagos fickó, ítélte meg magában. Azaz nagy kockázat. De ha tényleg orosz, akkor tényleg nyer vele egy embert, egy jó embert.
– Oké, ruszki. A következő vészhelyzet-pontig viheted a csomagunkat – biccentett, mire a gépkarú Ricardo elengedte, hogy a férfi lehuppant a földre. A nő már nem is foglalkozott vele, odafordult a harmadik emberéhez. – Elen, ezt nem csak simán megölheted, de élve fel is boncolhatod, ha kiderül, hogy hazudott.
– Köszönöm, Donna Rosa – hajtott fejet a szólított.
– Addig pedig Ricardo, a tied. Vigyázz rá!
– Értem, Donna Rosa! – vigyorodott el a gépkarú, és oldalba bökte a fegyvere csövével a férfit. – Oké, ruszki, nem akarok balhét, szóval szépen ürítsd ki a zsebeidet!
A férfi habozás nélkül adta elő az öngyújtóját, majd mivel Ricardo nem hitte el neki, hogy semmi más nincs nála, hát megadóan tűrte, hogy megmotozzák. Közben Lez megállapította, hogy valóban megjavíthatatlanul tönkretették a vészhelyzet-pont rádióját, a nő pedig megkereste a lapmonitorján, hogy hol van a legközelebbi kút.
– Huszonöt kilométer, arra! – bökött bele a semmibe. – Igyatok, töltsétek fel a palackokat, és gyerünk! Így sem fogunk odaérni sötétedés előtt.
Összeszokott csapat, mérte fel a társaságot a férfi. Arra még volt lehetősége, hogy lemossa a sebét, aztán már a hátára is vehette a páncélozott ládát, és beállt a sorba, a nő mögé. Mégiscsak fel kellett volna mászni még elalvás előtt a kút oszlopának a tetejére, akkor tudná, hogy merre van a másik repülőgéproncs. Vagy legalább azt tudná, hogy nem errefelé van. Ha most rossz irányba mennek huszonöt kilométert, akkor könnyen lehet, hogy még a direktlink kapcsolatot is elveszti...
Egy ideig ezen töprengett, aztán már semmin. Az egyik lábán a térde fájt, még landolásnál verte be, a másik lábán a friss lőtt seb vérzett csendesen, az alkarján a megdagadt csípések égtek, és mindezek felett a hátán egy nagyon nehéz ládát cipelt. Lépésről lépésre nehezebbet. Ráadásul arra is ügyelnie kellett, hogy egyenletesen vegye a levegőt, és ne látszódjon rajta a kimerültség. Ha a nő úgy ítéli meg, hogy ő már nem hasznos a számára, akkor lelövi, és megpróbálja eltussolni az esetet a főnökei előtt. Tehát hasznosnak kell lennie, és vinni a ládát.
Bekapcsolt a direktlinken egy metronómot, annak monoton kattogása könnyítette valamelyest a járást. Egy lépés és még egy, egy lépés és még egy, egy lépés és még egy, és így tovább, az örökkévalóságig. Legalábbis úgy érezte, egy örökkévalóság telt el, mire a nő pihenést vezényelt.
Nyugodt, lassú mozdulatokkal eresztette le a ládát, és aztán nem ült le, csak állt, és várt. Egy kisebb liget szélén álltak, akár ugyanaz is lehetett volna, mint amelyikben megtámadták a kutyák. A nap is ugyanúgy ragyogott, a meleg is változatlan volt, csak éppen a társasága változott. A békés ugróegér és a helyes kis kutyusok helyett négy fegyveres vadállat szóródott szét mellette a ligetben.
– Ne üljetek le, a fűben lehetnek skorpiók – figyelmeztette őket a Lez nevű.
– Kit érdekel – ült le a gépkarú Ricardo, de a nő azonnal rászólt:
– Leznek ez egyszer igaza van. Talpra!
– Akkor hogy a fenébe pihenjek? – méltatlankodott Ricardo, mire a férfi, aki eddig némán hallgatta a társalgást, odalépett az egyik fához, és kényelmesen nekitámaszkodott enyhén megdőlt, széles törzsének.
– Persze, aki fél a hangyáktól, annak ezt sem javaslom! – tette hozzá atyaian, majd lehunyta a szemét.
– Nyisd ki a szemed! – parancsolt rá habozás nélkül Lez. – A csukott szem azt jelenti, hogy a direktlinkeddel szórakozol.
– A vesémbe látsz. Éppen elkezdtem pornóképeket nézegetni, de ha ezt is sajnáljátok tőlem, hát megvárhatom vele az estét – vont vállat, és kinyitotta a szemét. Ezt a fickót kellene megverni. A gépkarú Ricardót nem lehet, az túl erős, az Elen nevű meg, aki lábon lőtte, láthatóan nem vevő az efféle macsós erőfitogtatásra. De ezt a Lezt, ez meg lehetne verni, sőt meg kellene, hogy helye legyen a csapatban. Már ha hosszú távon is akar velük valamit kezdeni.
Öt perc pihenés után a nő indulást vezényelt.
– Ha fáradt vagy, ruszki, akkor Lez átveszi tőled a ládát a következő szakaszra – ajánlotta fel, és a férfi tudta, hogy ez csapda. Ha elfogadja, már le is lőtték.
– Fáradt vagyok, de nem venném a szívemre, ha ez a Lez gyerek cipekedni lenne kénytelen – vigyorgott rá a fickóra, és a vállára kapta a ládát. – Elég, ha tartani tudod velünk a tempót, kisfiú!
– Kisfiú a te...! – mordult fel Lez.
– Oké, ha nem kisfiú, hát kislány, nekem nyolc – vont vállat a férfi, mire Lez pofon vágta.
– Álljatok le! – csattant fel Rosa, és már rájuk is fogta a fegyverét. – Aki még egyet üt, azt lelövöm!
– Értem, Donna Rosa – felelte a férfi megelőzve Lezt, majd vállán a ládával elindult, hátra sem nézve.
Aztán bekapcsolta a metronómot, és ment, ment, ment. Még kétszer pihentek, és a nő mindkét induláskor ismét felajánlotta, hogy valaki más is viheti helyette a ládát. Mint aki már bánja a döntést, és keresi az indokot, hogy lelőhesse. Nem adott okot, hogy megszabaduljanak tőle, nem kötekedett, vitte a ládát, és ment, ment és ment.
A táj semmit sem változott, aztán az addig töretlen fényességgel ragyogó nap hirtelen a lenyugvás mellett döntött, és bezuhant a látóhatár mögé, csillagfényes éjszakát hagyva maga mögött. Akkor még mentek egy etapot, de a végére már mindenki elég fáradt volt, hogy a nő az éjszakai táborverés mellett döntsön. Egy újabb ligetben álltak, a torz, göcsörtös törzsű fák között, és az éjszakai hűvös, harmincfokos szél kellemesen simogatta az arcukat, míg kifeszítették a függőágyaikat. De moszkitóhálóik már nem voltak, azaz ők sem szavannai táborozásra készültek, ez világosan látszott.
– Én nem fekszem be a skorpiók közé! – méltatlankodott Lez, de Rosa letorkolta:
– Akkor te adod az első őrséget. Az ágyadat pedig add át a ruszkinak! A következő őr Ricardo, aztán én jövök, és végül Elen. Másfélóránként váltjuk egymást, hajnal előtt indulunk tovább.
A férfi erre alig figyelt, csak belezuhant a felkínált függőágyba, majd beállította direktlinkjét két óra múlva való ébresztésre, és elaludt. Úgy tűnt számára, fél perc sem telt el, amikor felhangzott a fülében a csöngés.
Kicsit nézte a csillagokat, hallgatta az éjszaka neszeit. Szerencsésre voltak neszek, sőt, zajok is. Mindenfelé bogarak zümmögtek, a szél zizegtette a faleveleket, és néha valami kutyaféle is felüvöltött, nem is olyan távol. Ezen alapzajok felett pedig jól lehetett hallani, hogy hárman mélyen alszanak a társaságból, csak az őr van ébren. A férfi türelmesen megvárta, hogy a lassú léptekkel sétálgató Ricardo kicsit távolabb megálljon.
– Mitzuki, hallasz még? – suttogta bele akkor lehelet halkan az éjszakába, és alig bírt visszafogni egy megkönnyebbült sóhajt, amikor a kapcsolat létrejött.
– Hallak, bár gyengén. Baj van a jellel?
– Nem, csak suttogok. Felébresztettelek?
– Nem aludtam. Miért kell suttognod?
– Társaságom van.
– Kik?
– Kellemetlen alakok, egytől egyig. Nem vinném őket oda hozzád, mert csak modortalankodnának.
– Mint mondtam, van nálam egy vasrúd, ha éppen valakibe jó modort kell verni. Ha kevesen vannak, hozzad őket, majd megbeszélem velük a problémádat – ajánlotta fel habozás nélkül a segítségét Mitzuki, pedig a férfi már azon is elcsodálkozott, hogy egyáltalán eszébe jut ilyesmi annak a lánynak, ott, egyedül, bezárva a sötétbe.
– Négy kombifegyveres még belefér? – kérdezett rá kétkedve.
Mitzuki sóhajtott. Négy egy ellen, lőfegyverek egy bottal szemben. Ha legalább kardja lenne!
– Végül is, már el vagyok temetve. Tényleg stílszerű lenne hozzáhalnom a helyzethez.
– Akkor hagyjuk. Megmenteni megyek téged, nem még nagyobb bajba keverni. Bár van egy olyan gyanúm, kettőnk közül te vagy mélyebben belesüllyedve a futóhomokba – hagyta nyitva a mondatot, remélve, hogy valami érdemi választ kap, de Mitzuki csak megrázta a fejét, távol, a sötétségben.
– Hagyjuk az engem kísérő rossz szellemeket, foglalkozz a saját társaságoddal. Hogyan akarsz tőlük megszabadulni?
– Majd megoldom. Mikor aludtál utoljára?
– Tegnap, és ne tereld el a szót. Hogyan akarsz megszabadulni négy fegyverestől?
– Jó szerencsével, de ezen ne tört a fejed. Nem a te problémád, hanem az enyém. Inkább bonts fel egy kekszeszacskót, és egyél, amíg teljesen jól nem laksz.
– Spórolnék.
– Ne ezzel, és ne most. Egyél-igyál, mert jóllakottan talán el tudsz aludni. És muszáj pihenned, különben tényleg begolyózol, mire odaérek.
– Anyám sem volt ilyen gondoskodó, mint te vagy!
– Anyád, mint minden átlagos anya, nyilván habozás nélkül meghalt volna érted, amiért őszintén tisztelem, én viszont élni szeretnék. Hidd el, ez sem lebecsülendő. Szóval, vigyázz magadra, különben jelentősen csökkennek a túlélési esélyeim!
Ezzel bontotta a vonalat, Mitzuki pedig ott maradt a sötétben. Négy fegyveres. Azoknak a kezében lesz más technika is. Azok bemérhetnék, és kiszabadíthatnák. Négy fegyveres támogatása jobban hangzik, mint egy elmebetegé. Összevont szemöldökkel töprengett a kérdés felett, majd lemondóan sóhajtott.
Már felajánlotta a szövetségét ennek a bizonyos név nélküli elmebetegnek. Akármit is tart róla a család, igenis, az adott szavát nem szegi meg. Még van becsülete, és őrzi is! A fickó marad a szövetségese, ha pedig az mégis idehozza azokat a fegyvereseket, akkor készen áll küzdeni ellenük. Ha kell, bottal, ha kell, puszta kézzel. Ha kell, halálig.
Egyébként is, ez a fickó segíteni akar neki, ez világos, de miért tenne ilyet négy vadidegen fegyveres? Ebben a helyzetben elég egyértelmű, hogy őt a név nélküli elmebeteg oldalára sodorta a vakszerencse. Sajnos.
Amint ezt így tisztázta magában, felbontotta az egyetlen kekszgyanús csomagocskáját. Cukros-rizses süti volt benne. Az utolsó morzsáig megette, bőven ivott rá az egyetlen palack vizéből is, majd feje alá húzta az egyik ülésből kiszakadt ülőpárnát, magához ölelte a vasrudat, a direktlinkjén elindított egy halk meditációs zenét, és elaludt.



VII.
Takamura jól leplezett undorral állt a kis iroda közepén, és udvarias mosollyal hallgatta az előtte ülő, izzadságtól bűzlő férfit.
– Mondom neked, nincs itt semmiféle Nagasami Masuki!
– Nagasawa Mitzuki a neve.
– Na, ezt mondtam én is! – legyintett a kövér férfi az íróasztalnál. – De nincs itt. Nem jött meg. Talán rajta sem volt a gépen.
– Rajta kellett lennie, mert megfelelő biztonsággal felsegítették rá, és utána bizonyosan nem ment máshova, mert itt kell vele találkoznom. Megbeszélés szerint ide kísérték, tehát most itt kell lennie.
– De nincs itt! Értsd meg, fiacskám, a kis barátnőd nem járt erre, és kész! – szuszogta a kövér férfi, és mellé feltette a lábát az asztalra, sőt kényelmesen vakaródzott.
Takamura ezek egyikét sem engedte volna meg magának nyilvánosan. De most nem otthon van, ez itt Tizenkettő, a Kalahári-övezet „legnagyobb városa és egyben kulturális központja”, ahogy hirdetik magukat. Mintha valaki azzal dicsekedne, hogy az ő városa a legnagyobb fekély egy beteg világ legbetegebb szegletében. Itt ez a viselkedés nyilván megengedett, és egyébként is, neki itt most zöld ágra kell vergődnie ezzel az illetővel, aki az egyetlen kapcsolata az egész városban.
– Tisztelt Ahramani úr, megértem az álláspontját, és értem a helyzetet is. Elhiszem, hogy Nagasawa Mitzuki nincs itt, hisz mondja. Ám kénytelen vagyok figyelmeztetni, hogy az otosan, aki olyan nekem, mint az édesapám, megegyezett a maga igen tisztelt felettesével, és kölcsönösen ígéretet tettek egymásnak. Az üzlet megköttetett. Ha ennek ellenére most nincs itt Nagasawa Mitzuki, akkor meg kell kérdeznem, hogy hol eshetett hiba, és hogy miféle javaslattal bír e hiba kiköszörülésére.
– Beszélj egyszerűbben, gyerek, ez nekem sok! Először is, a faterod nem az én főnökömmel egyezett meg. Én nem a franciákhoz tartozom, csak üzletelek velük. Vili, kishaver?
Takamura nem teljesen értette, de nem akart illetlenül visszakérdezni, hát kitérő választ adott.
– Úgy hiszem, értem, ám mégis szeretném megkérni, hogy beszéljen egyszerűbben, mert az én angoltudásom úgy látszik kicsit hiányos – mentegette magát, holott úgy érezte, jelen helyzetben nem az ő angoltudásával van baj.
– Ja, tényleg totál gáz a kínai kiejtésed – szögezte le ennek ellenére mogorván a fickó, majd két kézzel gesztikulálva folytatta a magyarázkodást: – Szóval, ha jól veszem le a dumádat, akkor ti leboltoltátok az ügyet a franciákkal, hogy ők hozzák a kiscsajt, de ehhez nekem közöm sincs. Én csak a repülőt adom. A gépet tőlem bérelték, de semmi más nem tartozik rám az egész buliból. Azt sem tudom, mit cuccolnak fel egy-egy fordulóban. Nem is akarom tudni, mert ugye törvénytelenséghez nem adom a nevem. Az én kezem tiszta! – emelte fel a két tenyerét, és Takamura úgy érezte, hogy ha ez a „tiszta” kifejezés értelmezése ebben a városban, akkor ő itt csak saját maga mosogatta tálból eszik, lehetőleg olyan ételt, amit ő készített.
– Értem, de engem ez nem érdekel. Én azt akarom tudni, hol van Nagasawa Mitzuki.
– Ezt magyarázom, te kicsi sárga, hogy lilám sincs róla! – emelte magasba ismételten tisztának nevezett kezeit a kövér férfi, aztán ismét vakaródzni kezdett velük. És izzadt, és bűzlött, és krahácsolt a kövérségtől.
Takamura arcára fagyott mosollyal folytatta a beszélgetést:
– Azt már értem, hogy a rakományhoz nincs köze, de a repülőgép az öné, igaz?
– Nem, kishaver – morogta a fickó unottan, és az ő fejében is az járt, hogy ez a fickó, itt, előtte, lehetetlenül idegesítő egy pofa. Hogy nem képes felfogni a legegyszerűbb dolgokat sem? – Nem enyém a gép se. Én csak bérlem a rakteret a pilótától, és aztán továbbadom a bérletet bárkinek, akinek szállítani valója van. Én csak egy kereskedő vagyok, üzleti szervező. Ennyi!
– Ha maga szervezi a szállítást, akkor tisztában kell lennie legalább a legelemibb információkkal. Mondja meg, hogy hol van az a gép! Leszállt már?
– Nem, nem szállt le – morogta a férfi.
– Akkor hol van?
– Honnan tudjam?
– De hát maga szervezi a szállítást, igaz?
– Igen, de ez nem jelenti, hogy bármi felelősségem lenne az áruval kapcsolatban! – szögezte le a férfi sietve, és Takamura úgy érezte, hogy tudna ez a férfi többet is mondani, csak nem akar. Vajon mi lehet a baja?
– Nem felelőst keresek, hanem információt! – igyekezett hát megnyugtatni. – Hol van most az a gép?
– Gyerek, szállj le a témáról! Az a kurva gép jelenleg fenn van az égen, valahol Al-Watanya és Tizenkettő között, és kész.
– Már tegnap meg kellett volna érkeznie. Nem lehetne bemérni, hogy hol jár?
– Az egy rohadt árnyéklopakodó, kishaver, egy profi csempészgép, amit nem lehet bemérni, pont azért ilyen drága. Persze, én nem hiszem, hogy bárki csempészkedne vele, a rakományhoz nekem közöm sincs!
– Ezt már sokszor mondta, ezt már értem. De hát annak a repülőnek valahol lennie kell! Ha tegnap reggel felszállt, és ma még nem érkezett meg, akkor megtörténhetett, hogy valahol máshol landolt?
– Kizárt. Minek tett volna ilyet? Meg sehol sincs itt a közelben olyan reptér, ami fogadni tudta volna.
– Akkor hol szállhatott le?
– Sehol, gyerek, sehol. Magától sehol! – vágta ki dühösen a kövér férfi. – Át kellett repülnie teljes Közép-Afrikán, csupa radioaktív zóna felett, méghozzá csempész magasságban. Persze nem csempészett, ez csak zsargon errefelé – szögezte a le a kövér férfi sietve. – Szóval túl alacsonyan ment, feltehetőleg. Elkaphatta egy rosszul előre jelzett vihar, ez itt bárkivel megtörténhet!
– Azaz lezuhant? – kérdezett rá Takamura, mire a férfi kelletlenül elhúzta a szája szélét.
– Meglehet – morogta, és kibámult az ablakon, majd halkabban folytatta: – Sajnálom a csajod, tényleg, gyerek, de ez van.
– Maga szerint meghalt? – kérdezett vissza a fiatal férfi érzelemmentes hangon.
– Tuti. Tényleg sajnálom – nyögte ki a fickó, majd visszanézett Takamura felé, de ahogy nem látott a szemében semmi szomorúságot, csak udvarias érdeklődést, hirtelen megnyugodott. Nem akarta felidegesíteni ezt a gyanús alakot a halálhírrel, mivel úgy tippelte, hogy a hátán átvetett, furcsa alakú csomagban van egy bot, és nem akart verekedni vele. Ám ha ennyire érzelemmentesen veszi, akkor nincs baj. Lehet, hogy nem a csaja, csak megbízásból keresi, vagy valami más okból. Mindegy, a lényeg, hogy nem fog verekedni miatta, nyugodott meg, és kicsit megemelte a hangját:
– Szóval ez van, és most már kopj le, mert melóm lenne ám ezerrel.
– Ha az a repülőgép lezuhant, hogyan lehetne megtalálni a roncsait? – kérdezett tovább Takamura, meg sem hallva, hogy elküldték. Tudta, hogy ezzel megbocsáthatatlan udvariatlanságot követ el, de nem volt más választása, a becsülete volt a tét.
– Sehogy sem lehet megtalálni! Ami elvész Közép-Afrikában, annak vége. Tedd veszteséglistára a kiscsajt, és lépj túl rajta! És mondom, menj el, én nem tudok neked segíteni!
Takamura még egyszer megerősítette a szívét, és még egyszer belevágott:
– Tisztelt Ahramani úr! Én most önnel beszélek, de igazából ön egy nagy szervezetet képvisel, mint ahogy én is a családom nevében állok itt. Mi kötöttünk egy megállapodást, amit maguk megszegtek. Nem teljesítették, amit ígértek. Ez nekem, személy szerint nagyon fáj. Nekem bármi áron találkoznom kell Nagasawa Mitzukival. Önök megígérték, hogy ezt lehetővé teszik. És most maga mégis csak vállat von, és nem tud segíteni, holott egy egész repülőgép elvesztéséről van szó. Jól látom?
– Mondtam már, hogy beszélj egyszerűbben!
– Tud segíteni megkeresni azt a gépet, vagy sem? – kaparta össze maradék udvariasságának a morzsáit Takamura, és még mindig képes volt mosolyogni.
A kövér férfi viszont itt elveszette a türelmét, és ismét megemelte a hangját:
– Lilám sincs, hol a gép, és hogyan lehetne megkeresni, hát nem tudod felfogni, te ostoba kínai!
– Japán vagyok – közölte hidegen Takamura, majd előhúzta a hátán átvetett csomagból a kardját, és még abból a mozdulatból levágta Ahramani úr fejét.
Aztán gondosan letörölte a vért a pengéről, eltette a fegyvert, és elhagyta a kis irodát. Kint, az előtérben egy magányos titkár üldögélt, kényelmesen hátradöntött székkel, az asztalra feltett lábakkal. Lehet, hogy itt ez a szokás, gondolta Takamura. De akkor is nagyon idegesítő!
– Ahramani úr igen fáradt, lefeküdt aludni. Azt üzeni, hogy ne zavarják – közölte, de közben nem is lassított. Kigyalogolt az apró, földszintes épületből, mögötte becsapódott a valaha átlátszó, de a hosszú évek alatt karcosra kopott műanyag ajtó.
Alakja gyorsan beleveszett Tizenkettő zavaros utcai forgatagába.



VIII.
Nem sokkal napfelkelte előtt ébresztette fel őket az utolsó őrséget adó Elen. A maga sajátos humorával tette ezt: elektromosra állította a kombifegyverét, és belelőtt egy vadkutyába. Az éjszaka során egész falkányi gyűlt köréjük, érdeklődve lesték az emberek táborát, de csak biztonságos távolságból. Közel jönni nem mertek. Amikor Elen belelőtt egyikükbe, az iszonyú hangon felüvöltött, mire a teljes falka elrohant a semmibe. A társaság pedig felébredt.
– A fenébe a tapló vicceiddel! – káromkodott visszafogottan a gépkezű Ricardo, és a többiek sem tartották meg maguknak nem túl hízelgő véleményüket, sem Elen anyjának egészségi állapotáról, sem annak feltételezett foglalkozásáról.
Fáradtak, de legalább vizük és ennivalójuk van elég, gondolta Rosa, ahogy összevont szemmel felmérte készülődő embereit. Készleteik vannak, de ennyi kevés, az embereknek kell valamiféle hosszú távú koncepció is, hogy biztonságban érezzék magukat. Egy terv, amiben bízhatnak. Ma még minden rendben lesz, de ha a következő vészhelyzet-ponton sem találnak adót, akkor idegesek lesznek a srácok. Ám a mai nap még tényleg minden rendben lehet, egyetlen kockázat a ruszki, nézett rá lopva az idegenre, és amikor az hátat fordított neki, félhangosan megszólította:
– Harry!
– Igen, Donna Rosa? – érkezett azonnal a válasz, és a nő nem is tudta eldönteni, csalódott, hogy a fickó hallgat a névre, amit tegnap bemondott, vagy örül neki. Kétségkívül egyszerűbbé tette volna a helyzetet, ha lelőheti. Egyszerűbbé és tisztábbá. Más oldalról viszont, ha kiderül róla, hogy tényleg orosz, akkor hasznos segítség lesz.
– Ha akarod, valaki más viszi a ládát.
– Nem kell ezt eljátszanunk minden indulás előtt – sóhajtott a férfi, aki nem volt John Smith, nem volt másodpilóta, viszont hallgatott a Harry névre, és orosznak vallotta magát. – A láda az én munkám, Donna Rosa, és ragaszkodom hozzá, mint az életemhez – vigyorgott rá a nőre.
Rosa hidegen nézett vissza rá. Kedvelte az egyszerű megoldásokat, és itt a legegyszerűbb lenne egy golyó a pimasz fickó fejébe.
A pimasz fickó ezzel szemben rendületlenül mosolyogva nézett rá vissza, és kis mérlegelés után úgy döntött, most már talán elég stabil a helyzete, hogy megverje a Lez nevű alakot. Illetve stabil vagy sem, most már nem halogathatja, mert ha még pár órán át kénytelen lesz cipelni azt az átok ládát, akkor meghalni sem lesz ereje, nem hogy verekedni!
– Bízhat bennem, Donna Rosa, és ha mégis hazugságon fog, hát majd lelő – szögezte le ismételten, majd elfordult, tovább készülődött az induláshoz. Összetekerte szépen Lez függőágyát, amiben egész éjszaka ő aludt, majd úgy adta át, hogy az leessen a földre.
– Ó, bocs, haver, nem gondoltam, hogy ennyire ügyetlen vagy!
– Vigyázz, ruszki, mert előbb-utóbb szabad lesz, és akkor megverlek!
– Kizárt! Kislányokkal nem verekszem – vigyorgott vissza a férfi.
Lez dühtől feszülő orrcimpákkal állt eléje.
– Figyelj...
– Figyelnék, ha mondanál valami értelmeset, kislány – vágott a szavába a férfi, és még közelebb lépett a már eddig is az orra előtt álló Lezhez. Konkrétan ráállt a lábfejére, és még taposott is egyet rajta.
Többet nem is kellett tennie, Lez már ütött is. Kettőt, gyors egymásutánban. – Donna Rosa megtiltotta, hogy verekedjünk – hátrált a férfi, és nem ütött vissza, még csak fel sem emelte a kezét, Lez ettől a pimaszul flegma viselkedéstől csak dühösebb lett, és nyilván tovább ütötte volna, de Rosa addigra odaért, és a fegyvere csövével lökte félre.
– Megmondtam, Lez, a vészhelyet-pontig tabu a fickó!
– Rendben, Donna Rosa – sziszegte Lez, és már fordult volna el, de a férfi itt dühösen közbe szólt:
– Nincs rendben, Donna Rosa! Ez a faszfej már másodszor pofoz fel, én meg semmit sem tehetek! – tiltakozott, és letörölte az orrából szivárgó vért. – Ha visszaüthetnék, nem ugrálna ez a kislány! – tette még hozzá, és nem kellett tettetnie, hogy dühös.
Tényleg dühös volt. Utált verekedni.
– Nehogy azt hidd, hogy megijedtem tőled! – tiltakozott Lez.
– Könnyű bátornak lenni a főnököd mögé bújva!
– Álljatok le! – lökte őket félre még egyszer Rosa.
Egyfelől neki ezzel a megoldással sem volt semmi baja. Ha Lez agyonveri a ruszkit, az pont olyan jó, mint bármi más. De hogy az emberei egymásnak menjenek éles helyzetben, egy radioaktív zóna határán, ezt épeszű vezető nem hagyhatja. Bár, nem lenne komoly harc. A ruszki nem győzhet. Tele van sebekkel, ott a lövés nyoma a lábán, a másik térde meg alig hajlik, és valami rovarcsípésektől kisebesedett az egyik karja. Lez pedig jó a maga módján. Nem annyira, mint Ricardo, de azért ő is átverekedte már magát pár bandaháborún.
– Ha ennyire nem bírtok magatokkal, akkor egymásnak mehettek. De akit kiütnek, hogy nem bír járni, azt itt hagyjuk! – döntött hirtelen.
– Köszönöm, Donna Rosa! – mosolyodott el a férfi, és a következő pillanatban elengedte a haragot és a dühöt.
Lehet indulatból is verekedni, de ez nem az ő műfaja. Ő hideg fejjel mérte fel az ellenfelét, és a direktlinken bekapcsolta a megszokott térelemző modult. A szeme elé táruló kép apró segítő ábrákkal lett gazdagabb. Kiemelve látta a másik gyenge pontjait, és a gép előre kiszámolta ellenfele várható mozdulatait. Lez keze éppen csak elindult, hogy üssön, de a direktlink már oda is rajzolta a férfi retinájára a mozdulat legvalószínűbb végállapotát. Töredékmásodperceket nyert csak ezzel, de néha az ember élete töredékmásodperceken múlik.
Kitért, könnyebben, mint amit vártak tőle, és ütött, precízebben, mint amire a gép segítsége nélkül képes lett volna. Így sem volt elég. Már túlzottan fájt a lába, már túl fáradt volt. Az elején sikerült Lezt meglepnie, de aztán kiegyensúlyozottan folyt a küzdelem.
Rosa pár ütésváltás után látta, hogy hibázott. Lez nem veri meg könnyedén a ruszkit, az jobb, mint gondolta. Legyünk őszinték, az állapotához képest pokoli jó. Bizonyosan profi kiképzést kapott, talán egyenesen katonait, de ezzel együtt sem nyerhet, ez a küzdelem teljesen kiegyensúlyozott. Azaz két embere ki fogja készíteni egymást. A nagy semmiért, az ő hibájából, egy radioaktív zóna határában. Ezt pedig nem hagyhatja.
– Állj! – lőtt melléjük a talajba pár feleslegesen eltelő perc után, és hozzá dühösen ordított: – Állj, vége! Elen, te előremégy, Lez, te vagy a hátvéd, Ricardo, te hozod a ládát, indulunk! Harry, ide elém! Előttem jössz végig, és ha egy rossz mozdulatot teszel, lelőlek!
– Értem, Donna Rosa – suttogta a férfi félig szétvert állkapoccsal, és engedelmesen kihátrált.
Lez talán még folytatta volna, de Ricardo egyszerűen vállon ragadta a gépkezével, és odébb húzta.
– Gyere, haver, nem ér annyit egy alkoholista ruszki, hogy miatta fél órával később érjük el a kutat. Induljunk, mert kezd elegem lenni ebből a rohadt szavannából.
– Persze... – motyogta Lez, még vetett egy gyilkos pillantást arra a bizonyos alkoholista ruszkira, aztán valóban ment.
Elhagyták a tábort, elöl haladt Elen, Lez maradt hátra, középen pedig Rosa kísérte a férfit, talán nyolc-tíz lépéssel is lemaradva, de folyamatosan rajta tartva a fegyvere csövét. Ricardo egy ideig mögöttük sétált, vállán a ládával, aztán felzárkózott melléje.
– Ha akarod, átveszem – nézett rá a férfi, aki nem volt John, nem volt Smith, és nem tiltakozott, amikor alkoholista ruszkinak nevezték az imént. – Az én melóm.
– Ha átadom, Rossy mindkettőnket lelő.
A férfi rábólintott, ezt megbeszélték. Amúgy sem volt kedve fecsegni, az állkapcsa csúnyán fájt, és mellé felszakadt a szája is.
– Jól ütsz – jegyezte meg aztán Ricardo.
– Látnál csúcsformában, amikor mind a két lábamra rá tudok állni.
– Remélem, látni foglak csúcsformában is, de nem verekedés közben. Lez hülye volt, hogy hagyta szétveretni az arcát. Én nem leszek az. Velem ne kezdj ki!
– Eszembe sincs, haver – rázta a fejét mély meggyőződéssel, mire a másik elégedetten elvigyorodott, és megnyújtotta a lépteit, elhagyta a férfit.
De az csak pár percig gyalogolt egyedül, Rosa hirtelen felzárkózott mellé. Alaposan végiggondolta a helyzetet, és úgy érezte, az a legegyszerűbb, ha tiszta vizet tölt a pohárba.
– Ezt miért csináltad? – kérdezte hát egyenesen.
– Gondoltam, jó dolog jóban lenni egy gépkezű fickóval...
– Azt tudom, hogy miért haverkodsz Ricardóval. Az érdekel, hogy előtte miért verekedtél össze Lezzel.
– Sajnálom, kötekedett – felelt a férfi, a lehető legkönnyedebben, ahogy csak beszélni tudott.
Csak lazán, most nagyon lazán, mert most kell csőbe húzni ezt a betonkemény nőt.
– Miután belekötöttél vagy háromszor, tényleg berágott. Szóval, miért kerested a bajt?
– Á, ez mindig így van! Amíg nem mutatod, hogy valaki vagy, nem vesznek be a csapatba. Most már jó, most már haver vagyok nekik. Ricardo is szánt rám másfél mondatot imént, meg te is itt beszélgetsz velem, Donna Rosa. Mondtam már, hogy nagyon jól áll a frizurádhoz a kombifegyver?
– Állj le, balfék! Szóval, csak a helyed akartad belőni a bandában?
– Muszáj. Ha majd a vészhelyzet-ponton beszélsz a főnökömmel, akkor úgyis azt parancsolja majd, hogy dolgozzak a csapatodban, alattad, úgyhogy jobb, ha mihamarabb kiderül, mire számíthatnak tőlem.
– Ennyi?
– Semmi más, tényleg! Innentől jó kisfiú leszek.
– Kizárt – rázta meg a fejét a nő. – Te nem talpas verőlegény vagy. Azt mondod, az oroszoknál is alfőnök voltál, meg nem is úgy viselkedsz, mint egy közönséges bandatag. Te normál helyzetben sosem verekednél azért, hogy bevegyen egy ilyen csapat. Te tartanád tőlük a távolságot, és találnál módot, hogy éreztesd velük, hogy nem egy ligában játszotok.
– Kedves, hogy kinézed belőlem, de nem – rázta a fejét őszintén a férfi, ám ekkor már biztos volt benne, hogy ezt a menetet elvesztette. Ezt a nőt nem tudja átvágni a palánkon.
Átmenetileg, egy kicsit, nyilván. Lelépni tőle viszont nem lesz képes a saját erejéből.
– Nekem így is jó – vont vállat Rosa. – Legyél egy tag a többi között, átlagos és hasznos. A következő pihenő után ismét viheted a ládát is. De ne hidd, hogy nem tudom, ez csak egy szerep a részedről. Ha kilépsz belőle, lelőlek!
Ezzel a nő ismét lemaradt, a férfi pedig egyedül maradt a gondolataival. Innen nem fog ilyen egyszerűen lelépni, ezt a nőt nem lehet könnyen átejteni. Egyetlen esélye, ha azon a távoli vészhelyzet-ponton sincs rádió. Akkor, ott bemondhatja nekik, hogy tud egy repülőgéproncsot a közelben. És utána odavezeti őket Mitzukihoz, bízva abban, hogy ketten már tudnak tenni valamit ellenük. Ronda megoldás ráhozni arra a szegény, már amúgy is csapdába esett lányra ezeket a taplókat, de ha ez van, akkor ez van.
A következő pihenőnél pár lépéssel elvonult a társaságtól.
– Hé, hova mégy? – kiabált utána Ricardo.
– Shoppingolni, hova mennék, gépagyú? De ha akarjátok, csinálhatom a szátokba is, ha már ennyire a végén járunk a vízkészletnek.
Erre csak pár trágárságot kapott válaszul, de hagyták, hogy kicsit elvonuljon. Besétált egy nagyobb bozót mögé, és még hátat is fordított nekik. Aztán bekapcsolta a direktlinket, vállalva a lebukás kockázatát, mert egyszerűen muszáj volt beszélnie valakivel, aki nem akarja a halálát.
– Jó reggelt, Mitzuki!
– Már két órája ébren vagyok – felelt a lány frissen, sót jókedvűen. – Azóta csini kis rendet raktam. Háromszor. Szóval teljesen otthonos kis kuckóval várlak, azt viszont szomorúan hallom, hogy még mindig igen halkan beszélsz, azaz nyilván megvan még a társaságod. Tapintatlanságnak éreznéd, ha megkérdezném, mit csinál most az a négy kombifegyveres?
– A mi kapcsolatunkban nincs értelme tapintatosnak lenni, tehát megkérdezhetsz bármit, de sajnos csak rossz hírekkel szolgálhatok. Azok a kombifegyveresek egytől egyig élnek, és ráadásul itt vannak velem. Pár perc múlva vissza kell mennem közéjük. Csak annyi időm van, hogy megérdeklődjem, jól vagy-e.
– Én pompásan. De ez az anyaszerep nem áll jól neked. A hangod alapján inkább valami gyanús gazembernek tippelnélek, nem pedig bébiszitternek. Úgyhogy hagyd abba a rólam való gondoskodást, és ez alkalommal beszélgessünk egy kicsit rólad.
– Rólam nincs mit beszélni.
– A hangod sokat változott – folytatta zavartalanul Mitzuki, meg sem hallva a férfi közbeszólását. – Most pont úgy képzed a hangokat, mint akinek szétverték az állkapcsát.
– Honnan tudja egy hamvas tizenhat éves, hogy hogyan beszél az, akinek szétverték az állkapcsát?
– Onnan, hogy próbálta, alanyiból, de te már megint csak tereled a szót. Én is aggódom érted, méghozzá pont abból az okból, amiért te is aggódsz értem. Az én életem a tiéden múlik, tehát halljuk, mi történt az állkapcsoddal?
– Nekiütközött egy kemény tárgy. De nem tört el! Mármint a kemény tárgy, az ép még mindig. Bennem esetleg valami elrepedt, de nem oszt, nem szoroz!
– Ezenfelül a hangod is kissé karcosabb lett az utolsó beszélgetésünk óta. Iszol te eleget?
– Általában igen, de az elmúlt napokban ez nem jött össze. Mindent megadnék egy üveg vodkáért!
– Te az alkoholfogyasztás örömeinek hódolsz? – esett ki egy pillanatra a szerepből Mitzuki.
– Pont azt magyarázom, hogy sajnos nem, én kis tizenhat éves, kínai naivám!
– Japán vagyok. Tizenhat éves japán naiva.
– Ha ez neked fontos! De lépjünk tovább. Nincs sok időm, és azt leginkább arra szeretném felhasználni, hogy felhívjam a figyelmed a testmozgás fontosságára. Egészségtelen egész nap csak ücsörögni, tehát talpra, mozgasd át magad!
– Már mondtam, hogy nem áll neked jól az anyaszerep. Most te vagy nagyobb bajban, és én talán tudok segíteni. Biztosan nem akarsz arról beszélni, hogy mi történik veled éppen?
– Nem. Inkább te mesélj!
– Velem nem történik semmi. Türelmesen várom a mesebeli hőst, aki megment.
– Akkor mesélj magadról. Hol születtél?
– Kyotóban.
– Ott még nem jártam. Milyen?
– Tényleg érdekel? Beszéljek róla? – kérdezte kétkedve Mitzuki, ám ekkor elfogyott a férfi ideje.
– Hé, ruszki! Indulunk, és Donna Rosa most neked szánja a ládát! – üvöltött utána a gépkezű Ricardo.
– Megyek már, hozom azt a rohadt ládátokat! – kiáltott vissza, de nem kapcsolta ki a direktlinket. – Mesélj valamiről, Mitzuki! – suttogta még maga elé, és ment. – Értem – bólintott a sötétben a lány, aki hallotta a nem neki szánt kiszólást, és sejtette, hogy a név nélküli férfi most már nem beszélhet. Társaságban van. Elfogták, és talán megölni nem akarják, de ütni már ütötték.
– Kyoto nagyon szép – kezdett hát mesélni halkan, lágy hangon. – Csupa erdő, embermagas fű, és gyönyörű virágok mindenütt. Minden évben van pár nap, amikor a szerencsésen alakuló időjárásnak köszönhetően leesik a sugárzás szintje, és akkor központi munkaszünetet hirdetnek, és az egész város kijön a felszínre. Mindenki nevet, piknikeznek a ligetekben, a gyerekek a bokrok között bújócskáznak, a szerelmesek pedig kézen fogva sétálnak a girbegurba bambuszok között.
A férfi visszavette a hátára a ládát, nem és nem volt hajlandó figyelni a súlyára, inkább a közvetlenül a fülében szóló hangot hallgatta.
– Ezek a legszebb napok az évben, de Kyoto egyébként is élhető hely. Húsz méterrel a föld alatt már teljesen normális a sugárzás szintje. Hatalmas barlangrendszert vágtak az évek során az ottani dombok alá, barátságos lakófürtök, nagy közösségi terek és hosszú sugárutak fényes kirakatú boltokkal. Éjszaka is végig égnek a fények, és mindig hallani a szellőző lágy suttogását. A legtöbb lakás nagy, két-három szobás, még most is, pedig gyorsan nő a város. Már ötvenezer felett van a lélekszám, de mindenkinek jut hely.
Aztán hirtelen elhatározással tovább beszélt a dodzsóról, ahova járt. Szépen részletesen elmondta, hogyan néz ki, képzeletben végigkalauzolta a férfit a termeken, elmesélte hol mivel vannak díszítve a falak, és ennek a díszítésnek mi a szimbolikája. Nem mondott el ezzel semmi titkosat, sem személyeset. Bárkit, aki belépett volna a dodzsóba, akár azzal, hogy oda szeretne járni, akár csak azzal, hogy érdekli a japán hagyomány, bárki idegent ugyanezekkel a szavakkal kísért volna végig, arcán udvarias mosollyal, sok apró meghajlással. Sokszor megtette már, most sem mondott semmi mást, vagy újat. Semmi személyeset. És mégis tudta, hogy ezzel rengeteg mindent árult el magáról.
De muszáj volt, el kellett terelnie a férfi figyelmét arról, hogy megy, hogy veszélyben van, hogy bántják, és hogy fáj. Hát mesélt neki, hosszan, szépen.
A férfi, aki nem volt John Smith, nem volt másodpilóta, de saját bevallása szerint Harry Nightnak hívták, és az oroszok közé tartozott, hallgatta a női hangot a fejében, és összeszorított foggal ment, vitte a ládát. Mitzuki csendesen mesélt, majdnem egy órán át, amikor a kapcsolat elkezdett gyengülni. A nő hangja egyre halkabban szólt, egyre több zörej törte meg, míg a férfi beletörődött a helyzetbe, kikapcsolta a direktlinket, és ismét szembenézett a valósággal.
Mennie kell, egészen addig a rohadt vészhelyzet-pontig. De ott majd szerencséje lesz, muszáj, hogy szerencséje legyen! Ott, azon a vészhelyzet-ponton nem lesz adó, és akkor elindulnak visszafelé, a lány repülőgépének a roncsaihoz. Visszakapja a kapcsolatot és vele a lány megnyugtató hangját. Csak egy kicsi szerencse kell hozzá, de neki eddig mindig szerencséje volt, most is lesz!
És valóban szerencséje lett, több is, mint remélte. Alig tíz perccel azután, hogy elvesztette a kapcsolatot, egy távolsági sikló utolérte őket, és szétlőtte a teljes társaságot.



IX.
Valamikor, egy régi világban az „AIN-12” jelű, a Kalahári-sivatagba előretolt katonai bázis arról volt híres, hogy a világ legunalmasabb pontja, és hogy ott soha semmi sem történik. Aztán ez a tulajdonság hirtelen felértékelődött, amikor az égből atombombák kezdtek el hullani. Az AIN-12, tekintve, hogy stratégiailag kereken zéró jelentőséggel bírt, ebből is kimaradt. Két darab lakóépülete, egy darab parancsnoki tornya, és apró kifutópályája épen vészelte át az Utolsó Háborút, és hamarosan a menekültek közkedvelt célpontja lett, tekintve, hogy mélyfúrású kútja egy bő vizű, föld alatti tóba vezetett.
Így az Utolsó Háború utáni új világba az AIN-12 katonai helyőrség Tizenkettő néven vonul be, mint a Kalahári-övezet „legnagyobb városa és kulturális központja”, ahogy Takamura olvasta a hirdetéseket a kereskedelmi hálón.
De lehet, hogy ezt a várost kivételesen mégiscsak le kellett volna bombázni, vélekedett óvatosan, míg megfontolt léptekkel átvágott Tizenkettő híres bazársorán. Még csak fél napot töltött itt, de már elege volt az egészből. Pedig azt hitte magáról, hogy már rutinos világjáró, tekintve hogy már lassan egy éve elhagyta az otthonát. Előbb Alice Springsben töltött hosszabb időt. Már az is nagyon idegen volt, teljesen más, mint Kyoto, ám ott azért egészen jól boldogult. Az nem volt undorító: furcsa, nevetséges, érthetetlen, de nem undorító. Más, és kész. Ez viszont!
Itt rengeteg ember tolongott az utcán, többségük koszos és ápolatlan, és a modoruk! Ismeretlenül is megszólították, és különböző tárgyakat ráztak az orra előtt, amit brazil-angol-kínai keveréknyelven igyekeztek eladni neki. Mellé folyamatosan két-három biciklis taxi követte, és nagy hangon fuvart kínáltak, de Takamura csak egy pillantást vetett az utasülésre, és már tudta, hogy önszántából nem fog ráülni egy ilyen koszos műanyag felületre. Gyalog sem haladt lassabban, mint ahogy ezen a tömegen át tudott volna vágni a taxi, és tudta az utat. Tizenkettő rosszabb negyedeiben könnyen el lehetett tévedni, de volt két elvéthetetlen pontja a városnak: a régi katonai tömb, és a hatalmas, félig már a sivatagban helyet kapott új repülőtér.
Ahramani úr irodája a központban volt, közvetlenül a régi katonai támaszpont épületei mellett, Takamura pedig innen a repülőtér felé tartott. A feladat egyszerűnek tűnt. Keresnie kell egy gépet, ami elviszi vissza, Al-Watanya felé, és közben átfésüli az útvonal menti vidéket, míg meg nem találja a roncsot.
Egyszerűnek tűnt, de aztán órákon át küzdött vele. Először a repülőtéri hivatalhoz ment, ahol egy rendetlen íróasztal mögött ülő, kerek arcú, szőke nő szó szerint kikacagta.
– Miféle mentőosztaghoz szeretnél te csatlakozni?
– Tudok egy lezuhant repülőgépről, és szeretnék csatlakozni az oda induló mentőosztaghoz, mivel a gép egyik utasát ismerem. Mindenféle térítés nélkül, önként szeretném felajánlani a segítségemet. Gondolom, itt megtehetem, hiszen ez a repülőtér hivatala, igaz?
– Igen, én vagyok az ügyeletes tiszt – közölte a nő, és előredőlt, hogy fehér, összeizzadt pólójának nekifeszültek a mellei. És szoknyát viselt, katona létére valódi szoknyát, méghozzá talán a combja feléig érőt! De ha tisztnek mondja magát...
– Elnézést, attól tartok nem láttam jól a rangjelzését.
– Mert a kabátomon van, bent a szekrényben. Hadnagy vagyok, ha számít – sóhajtott a nő, majd csak hátradőlt, és Takamura legteljesebb kétségbeesésére feltette hosszú, karcsú lábait az asztalra. És még mindig miniszoknyát viselt! De úgy látszik a lábak asztalra pakolása itt annyira természetes és mindennapos, hogy még egy rövid szoknyát viselő katonatiszt is megengedheti magának, tehát jobb, ha ő is hozzászokik.
– Ha ön képviseli a hivatalt, akkor nyilván tud lépéseket tenni, hogy csatlakozhassak a mentőosztaghoz – magyarázta, majd a nő őszintén derült arcába nézve egy csúf gyanú fogalmazódott meg benne. – Ugye, a lezuhant repülőgépekhez kiküldenek egy mentőosztagot?
– Attól függ. Ha valaki nagykutya gépe, akkor talán, de egy mezei balesethez, ami ráadásul messze a körzeten kívül, Közép-Afrikában történt, ahhoz mi ugyan nem! Hivatalos mentőosztag nem fog indulni.
– És ha magam szervezek egyet? Ha mondjuk, bérelek egy gépet?
– Repülőt akarsz bérelni? – csodálkozott el a nő.
– Igen. Vagy távolsági siklót – magyarázta Takamura, és nem értette, mi ebben az irracionális? – Szeretnék igényt bejelenteni egy gépre, amely alkalmas a feladatra, és kibérelhetem megkeresni a roncsokat.
A nő még egyszer végigmérte az előtte álló fickót, és ismételten szimpatikusnak találta annak jellegzetesen keleti vonásait. Az Utolsó Háború után a különböző rasszok kibogozhatatlanul összekeveredtek, nem volt olyan tája a világnak, ahová ne érkeztek volna valahonnan menekültek. Ma már ritkaságszámba megy egy ennyire tipikus keleti arc, mérte fel ismét Takamurát, és kis habozás után megajándékozta egy mosollyal. Jóképű pasas, hát miért ne?
– Ha nagyon akarod, végül is, megtehetem, igaz? Felveszem az adataidat, átküldöm a központi nyilvántartóba, ott várólistára tesznek, és amint lesz szabad gép, kiértesítenek.
– Ez mikorra várható?
– Egy-két hét, na, legfeljebb három.
– A szerencsétlenség tegnap történt. Most még lehetne valamit tenni, de ha még heteket kell várnom, semmi esélyem túlélőket találni!
– A bürokrácia malmai lassan őrölnek, ha nem olajozzák őket! – sóhajtott a nő, és Takamura úgy érezte, most kellene valahogy valami protekciót felmutatnia.
– Sajnálom, de én még csak most érkeztem a városba, és nincsenek itt jó ismerőseim, akik ebben segíthetnek.
– Akkor virítsd a lóvét, te kínai!
– Japán vagyok – morogta Takamura, és visszahúzta maga elé önkéntelenül is a válla felé mozduló karját. Nem, ez egy hivatalnok, az államot képviseli, nem lehet csak úgy megölni! Egy tiszttel szemben udvariasan kell viselkedni, akkor is, ha a szekrényben tartja a rangjelzését. – Tisztelt hadnagy, kérem, segítsen! Nyilván van valami rövidebb útja, hogy hozzájussak egy repülőgép bérletéhez.
– Pont erről a rövidebb útról beszélek – vesztette el a türelmét a nő. – Meg tudsz vesztegetni egy repülőtéri hadnagyot, vagy csak időmet rablod ezekkel a cifra körmondatokkal?
– Összesen ha kétezer angol-egyiptomi fontot tudok felajánlani, de ebből ki kell még fizetnem a repülőgép bérletét is – közölte Takamura, és közben igen szégyellte magát. A megvesztegetésnek nem ez az illendő módja, de sajnos nem tudta, itt hogyan kell intézni az ilyesmit, hát kényszerűségből maradt az egyenes beszédnél. Ám nem lőhetett nagyon mellé, mert a nő nem botránkozott meg, csak sajnálkozva megcsóválta a fejét.
– Ez nagyon kevés, még a bérletre sem feltétlenül lesz elegendő. Engem megfizetni már nem tudsz belőle. És bocs, de ingyen nem tehetek semmit, pedig tényleg kedves egy srác vagy – mosolygott rá biztatóan, de Takamura nem reagált a célzásra, csak tovább kérdezett:
– Ez esetben mit javasol?
– Ha nincsenek ismerőseid, nincs pénzed, és nem akarsz természetben fizetni... – hagyott egy hosszabb szünetet a nő, majd hogy Takamura arca meg sem rezdült, hát még ugyanabból a levegővételből folytatta: – ...akkor nem lehet megsürgetni. De hogy ne terjeszthesd otthon, a Kínai Birodalomban, hogy a Kalahári-övezetben csak bunkó seggfejek élnek, hát adok egy jó tanácsot, teljesen grátisz, puszta haverságból.
– Köszönöm megtisztelő kedvességét!
– A hivatalt nem lehet megsürgetni, de kikerülni igen. Beszélj egy saját géppel rendelkező, önálló pilótával. Azok mind megbízhatatlanok, és tényleg bunkó seggfejek, de cserébe olcsók, és nem tesznek fel buta kérdéseket sem. Menj át ide a Veszett Vadkutyába, ott találsz belőlük párat, akik között talán lesz valaki elég őrült, hogy átvigyen Közép-Afrikán.
– Köszönöm a jó tanácsot – hajolt meg egy picit Takamura, majd elindult kifelé.
– És ha mégsem találsz közöttük senkit, gyere vissza! – mosolygott rá kacéran a nő. – Hátha valami módon mégis meg tudunk egyezni!
Kizárt, vélekedett Takamura. Nem mintha nem lett volna a nő csinos, sőt a maga módján kifejezetten jól nézett ki, de Takamura nem tudta elképzelni, hogy önszántából hozzáér egy emberhez, aki nem mosakszik napi rendszerességgel.



X.
Északkelet felől érkezett a gép. Előbb csak egy fekete pont volt az ég alján, aztán megnőtt, és végül már a távolsági siklók jellegzetes sziszegését is hallották. Nem volt nagy, talán ha tíz-tizenkét személyes. Egy elegáns, karcsú, fekete járgány.
Ricardo vette észre, és azonnal mutatta is.
– Társaságunk lesz!
Rosa aggódva emelte fel a fejét, nézte az akkor még alig pontnyi siklót. Mit keres egy ilyen kis gép ennyire a határon kívül? Afrikán átvágni kicsi, itt meg vajon mi dolga lehet? Lepillantott a ládára, amit az utolsó órában ismét a ruszki hozott a hátán. Még most sem állt meg, holott a társaság minden tagja örömmel vette a pihenőt, és bámultak az eget. De abból ugyan semmi jó nem származik, ha itt, nyílt terepen éri őket valamilyen konkurens banda!
– Irány az a liget, futólépés, gyorsan! Fedezéket akarok a fejünk felett, mire ideér! – kiabálta, és az emberei már indultak is.
Még a ruszki is megpróbálta, de persze fél lépés után elesett.
– Lez, Ricardo, ti viszitek a ládát!
A férfi, aki orosznak vallotta magát, és hallgatott a Harry névre, lihegve feküdt a földön. Felpillantott, a tekintete találkozott Donna Rosa tekintetével. A nő a fegyverén tartotta a kezét. A férfi nem várta meg, míg lelövi, már állt is talpra, és futott a liget felé. Így, a láda nélkül egészen könnyű volt. Rosa szenvtelenül konstatálta, hogy a ruszki még bírja, hát maga is sarkon fordult, és futott.
A férfi lépésről lépésre maradt le, majd hamarosan még egyszer elesett, és ahogy látta, hogy már nem figyelnek rá, kicsit még hevert. Most kell megpróbálnia, ennél jobb lehetősége nem lesz! Vett egy mély lélegzetet, majd talpra pattant, és a társasággal ellentétes irányba elkezdett futni. A direktlinkkel önkéntelenül is kitetette a retinájára a pontos időt, eltelt egy, kettő, három másodperc, és nem lőttek utána. Nem vettek észre, hogy szökik, négy-öt-hat másodperc, és akkor már biztos volt benne, hogy túléli. Ha most észreveszik, már nem feltétlenül találják el, és a nő feltehetőleg nem küld utána senkit.
Nekik az a rohadt láda a fontos. Nyilván azt csempésztük ki az Unióból a tehersiklóval, és nyilván ők meg kihasználták a lehetőséget, hogy egy nem túl jól őrzött csempészgépen ellophatják. Gépestől.
De ezen gondolkodni tényleg nem volt ideje, csak futott, aztán a fekete sikló elhúzott a feje felett. Nem törődött vele, minél messzebb akart kerülni az olaszoktól, akik közben elérték a ligetet, és nyilván észrevették az ő hiányát is. A fekete gép pedig elsiklott felettük, majd a távolban lustán kanyarodni kezdett, hogy még egyszer átvágjon felettük.
Vajon engem akar, vagy a ládát, tette fel magában a kérdést a férfi, és továbbfutott. Donna Rosa biztosan lelövi, míg ez a gép nem feltétlenül, tehát teljes erejéből rohant, hogy minél messzebb maga mögött hagyja az olaszokat. A sikló másodszor is átvágott felettük, könnyű gépfegyvertűzzel szórva meg a ligetet, ahol az olaszok lapultak, és a férfi látta, hogy Al-watanyai jelzést visel. Futott, míg a gép még egyszer megfordult, és utána már egyenes vonalban távolodva eltűnt az eredeti menetirányában.
A férfi felpillantva látta, hogy merre tűnik el a sikló, és a direktlinkjén rögzítette az irányt. Arra lesz Mitzuki gépének a roncsa. Elvégre ez egy Al-watanyai gép, és a lány Al-Watanyában szállt fel. Tehát ez a távolsági sikló, bár szórakozásból rálőtt az olaszokra is, de nem az a bizonyos láda a célja, hanem Mitzuki lezuhant gépe.
És ez percek alatt odaér, tehát neki már nincs sok ideje. Futott, félig hátrapillantva látta, hogy nem üldözik, ennek ellenére nem állt meg vagy tíz percig, rohant visszafelé a nyomon, ahol jöttek. Aztán sétára váltott, lihegett, szédelgett, és kicsit majdnem meghalt a kimerültségtől, de aztán csak összeszedte magát. Bekapcsolta a direktlinket.
– Hallasz?
– Hallom, hogy futottál. Legyorsultad a négyeket, vagy csak azért hívsz, hogy végrendelkezz?
– Leráztam őket, de sajnos más is történt. Az imént szállt el a fejem felett egy Al-watanyai gép. Megy érted a mentőosztag, kis tizenhat évesem!
Kurta, egyszavas kínai kifejezés csúszott ki önkéntelenül is Mitzuki száján. A férfi értette ezt a szót, ám nem annak meglehetősen közönséges jelentése zavarta, hanem a tény, hogy most érzett a lány hangjában először kétségbeesést.
– Tíz, tizenkét emberrel számolj – adta meg az információkat, és jól tudta, csak áltatja magát, hogy ezzel segít. Mitzukinak van egy botja, ezek meg... – Profik, ebben biztos lehetsz.
– Értem – válaszolta halkan Mitzuki.
– Tekintve, hogy az imént már majdnem elvesztettem az adásodat, nem lehetünk húsz kilométernél sokkal közelebb, de az semmi egy siklónak. Azaz ez a tucatnyi alak tíz percen belül megérkezik hozzád. Nekem legalább fél nap, míg odaérek. Az irányt már tudom, láttam, merre ment az Al-watanyai gép, de túl messze vagy. Azt hiszem, nem tudok mást tenni, minthogy kiszállok a fejedből, hogy ne zavarjalak. Sajnálom, Mitzuki, magadra maradtál.
Csend.
– Mondom, hogy nekem fél nap! Gyalog vagyok még mindig, nem tudom megelőzni őket!
Csend.
– És ha oda is érek, mit tehetek egyedül egy tucatnyi ember ellen?
Csend. Mitzuki nem akart megszólalni. Minek? A férfinak igaza van, nem tud ideérni, és ha ide is érne, nem tud segíteni. Nem az ő hibája, mentegette magában, ám azért a lelke mélyén fájt, hogy az így döntött. Meg kellene próbálnia, de feladta. Egyedül maradt, már megint egyedül maradt. Egyedül áll ebben a világban, és jobb, ha nem is áltatja magát, hogy ez valaha megváltozhat.
– Oké, oké, megpróbálom! – csattant fel hirtelen a férfi, aki nem volt John, nem volt Smith, és nem volt épeszű. – A gép Al-Watanyából jön, tehát vagy a franciák, vagy a lengyelek. Melyik bandával balhéztál össze?
– A franciákkal.
– Jó. Azokkal egész tűrhető viszonyban vagyok – ha elfeledkeztek az Al-Watanya High Casinóban történt eseményekről, tette még hozzá magában. – És mennyire komoly az ügy? Azonnal megölnek, ha megtalálnak?
– Kizárt. El fognak vinni.
Tehát nem is a franciákkal balhézott össze, hanem valaki mással, de ez mindegy is.
– Akkor húzd az időt! Késleltesd a felszállást, amennyire csak lehet, és ha mégis elindultok, próbálj meg megtaláltatni engem velük. Észak-északkelet felől megyek, ha alacsonyan repültök, talán észrevesztek, és felszedtek. De a legjobb lenne, ha fél napig megpróbálnád lent tartani őket, mert annyi idő alatt odaérek magamtól is, oké?
– Nem biztos, hogy azonnal megtalálnak. Lehet, hogy tényleg nagyon mélyen a roncsok alján vagyok. Lehet, hogy eltart nekik fél napig, míg kiásnak. De ha nem, akkor nem tehetek sokat.
– Ha már eljutottál oda, hogy beszélgetsz velük, kapcsolj be engem is. Megpróbálok majd súgni, tudok róluk pár adatot, talán a segítségedre lesz.
– Köszönöm. Azt is, hogy súgsz, és azt is, hogy jössz.
– Én mindenképpen a roncshoz megyek. Tudod, kellenek a készletek – tette hozzá bocsánatkérően.
– Értem. Megteszek mindent, hogy itt megvárjunk. Siess, hogy még itt találj – suttogta gyengéden Mitzuki, aztán bontotta a vonalat.
Tehát jönnek érte. Tíz, tizenkét fegyveres, az ő egyetlen szövetségese pedig innen húsz kilométerre gyalogol. Persze miért is lenne az élet egyszerű?
Kényelmesen leült a sarkaira, kezébe vette a botot, lehunyta a szemét, és lecsendesítette a légzését. Tizenkét harcos. De a fülkébe csak egyesével léphetnek majd be...



XI.
Takamura nem szeretett embert ölni. Az csak legenda, hogy a vér edzi a fegyvert, valójában nagyon rosszat tesz a pengének. Ha nem törlik le idejében, vagy mondjuk felületesen törlik le, és akár csak pár csepp rajta maradt, akkor elveszti a fényét, rozsdásodik tőle, és akkor újra kell élezni és polírozni. Nem, az emberölés nem tesz jót a kardnak. És Takamura nagyon szerette a kardját.
Tehát a Veszett Vadkutyában nagy türelemmel és végtelen udvariassággal fogadta a türelmetlen és udvariatlan visszautasításokat. Ócska hely volt, koszos székekkel és asztalokkal, alkoholbűzzel és valami meghatározhatatlan égett szaggal, ami nem rendes füstölőből származott, hanem valami egészen más anyag lehetett. Feltehetőleg az errefelé elterjedt nikotintartalmú dohány. Izzadt, szakadt ruhájú emberek szívták cigarettában, és ittak is mellé bőséggel, és mindenekfelett megült az alig elviselhető hőség, merthogy a kocsma alacsony, lapos tetős épülete közvetlenül a kifutópályák mellett állt, a tűző napon.
Takamura asztalról asztalra, társaságról társaságra járta végig. Fél óra múlva már gyakorlottan ment a szövege:
„Elnézést, hogy ismeretlenül is megszólítom, de ön egy saját géppel rendelkező pilóta?” Ha itt nemleges válasz következett, akkor már mehetett is tovább, ha viszont az illető pilóta volt, akkor jött az ajánlat, hogy egy lezuhant csempészgépet keres, ami valahol Al-Watanya és Tizenkettő között veszett el. Jellemzően ekkor kapta meg azt a bizonyos türelmetlen és udvariatlan visszautasítást, bár voltak, akik visszakérdeztek, hogy mi a fenének keres ő egy leesett gépet. Ekkor pedig Takamura, arcán rezzenéstelen, udvarias mosollyal hazudott, mely szerint az unokahúga ült azon a gépen, és őt keresi. Akik eddig kitartottak, ezen a ponton azok is kikacagták, és ekkor tényleg mehetett tovább a következő asztalhoz, egy újabb kísérletet tenni. Fél óra és több tucat visszautasítás után már egészen flottul ment, aztán egy öregember még ezen a ponton túl is kérdezett.
– Feleslegesen csinálsz magadból hülyét. Jó eséllyel halott a húgod, ha lezuhant egy géppel.
– Nem olyan, hogy könnyen meghaljon. És ha ezt tette, nekem akkor is látnom kell a holttestét.
– És ezért a bizonyosságért te bemennél egy radioaktív zónába? – csodálkozott az öregember.
A férfiról Takamura első látásra nem hitte volna, hogy pilóta. Meghatározhatatlanul idős volt, félig kopasz és félig ősz, az arca csupa ránc, a karjai mint vékony pálcák, a könyöke meg göcsört az ágon. A szeme mély kútban csillogott, és lehelete alkoholtól bűzlött, de a hangja nyugodt volt, és a kérdéseinek volt értelme.
– Akármilyen kemény csaj is a húgod, a radioaktív zónában fél nap alatt kap akkora adag sugárzást, hogy nincs az az orvos, aki megmentse. Minek utánahalni?
– Tudnom kell, mi történt vele – szögezte le a férfi, mire az öreg megcsóválta a fejét.
– Hát, végül is a te dolgod. A kérdés csak az, mennyi pénzt szánsz rá?
– Kétezer angol-egyiptomi fontom van rá. Se több, se kevesebb – közölte Takamura.
– És tudod, hogy ebben a városban minden ár felett alkudni szokás?
– Tudom, de nem tudok alkudozni. Ennyi pénzem van, és kész. Tud ezért repülőgépet keríteni?
– Azt nem. De egy siklóm van. Kicsit öreg, kicsit makrancos, de meg lehet vele csinálni a fuvart, amit kérsz. Ezerötöt kérek előlegbe, mert sosem lehet tudni, visszajövök-e élve, a másik ötszázat meg majd utólag.
– Értem. Ezenfelül? – bólintott Takamura udvariasan, várva a többi feltételt, de a másik csak furcsán ránézett.
– Mit ezenfelül?
– Eddig rendben. Az üzlet többi részlete érdekelne.
– Ennek az üzletnek nincs több részlete! – nézett nagyot az öreg.
– Például, mikor indulhatunk?
– Amikor mondod.
– Amilyen hamar csak lehet, szeretnék felszállni.
Az öreg válasz helyett felhajtotta az italát, és már állt is fel.
– Arra! – intett a nagy, földszintes csehó egyik ajtajára.
Takamura jól leplezett csodálkozással követte, és valóban majdnem el is jutottak az ajtóig, de ott eléjük állt két fiatalabb férfi.
– Hé, öreg Vang, megmondtuk, addig nem mész innen sehova, amíg nem fizetsz. Ma jár le a tartozásod határideje!
– Tudom, tacskók. Itt a pénz! – bökött maga mögé az öreg. – A kuncsaftom kifizeti.
De Takamurának ez nem igazán tetszett.
– Nem ebben állapodtunk meg, öreg!
– Dehogyisnem! Ezerötszáz előleg, amit most kell kifizetned, különben nem szállunk fel. Leginkább mivel megölnek engem ezek a kedves gyerekek. Tartozom nekik, és csak azért ittam itt reggel óta, hogy találjak egy fuvart. Szóval köhögd ki nekik a pénzt, és aztán menjünk.
– És honnan tudom, hogyha most fizetek, akkor tényleg elvisz? – érdeklődött Takamura. – Mi van, ha siklója sincs?
– Van siklója, már ha azt a roncsot siklónak lehet nevezni – szólt közbe röhögve az egyik fiatal, de az öreg leintette.
– Nem kell szidni az öreglányt, jó gép az.
– De biztos át tud vele kelni Afrikán? – kérdezett tovább Takamura, mire a Vangnak nevezett öreg szánakozva megcsóválta a fejét.
– Csak egy dolog itt a biztos, gyerek! Ebben a kocsmában nem találsz másik őrültet, aki elvinne. Jössz velem, vagy hagyod a húgocskádat?
– Jól beszél – bólogatott a két fiatal is. – Válaszd őt, és fizess nekünk!
Takamura visszanézett a kocsmára. Az elmúlt fél órában végigjárta az asztalokat, de még ezek közül a gyanús, törvényen kívüli bűnözők közül is csak ez az egyetlen egy öreg vállalkozott a feladatra. Ezek szerint ő is csak kényszerből. De ha eddig lehetett kényszeríteni, nyilván ezután is lehet majd.
– Értem, öreg. Kifizetem a pénzt ezeknek a tisztelt uraknak, megállapodásunk szerint. Te pedig elviszel megkeresni a húgomat, megállapodásunk szerint, különben felvágom a hasad, és megfojtalak a beleiddel – közölte hideg hangon, és egy arasznyira előhúzta a hátizsákjában tartott kard pengéjét, hogy az ablakon besütő, örök napfény megvillant rajta.
A markolat fenyegetően csattant, ahogy Takamura visszaejtette a kardot, de az öreg csak megvonta a vállát.
– Értem, értem, nem kell személyeskedni – morogta beletörődve, Takamura pedig fizetett, és végre kiléphettek a bűzös levegőjű kocsmából az izzó forróságú kifutópályára.
– Arra, gyere! – vezette az öreg, és ruganyos léptekkel nekiindult, félig visszafordulva beszélt. – Amúgy a nevem Vang Ho.
– Te kínai vagy?
– A Kínai Birodalomban születtem, de már vagy negyven éve itt élek, úgyhogy azt hiszem, nem. Ám tulajdonképpen mindegy. Ha jobban örülsz, hogy egy földid a pilótád, hát végül is, kínai vagyok.
– Nem vagy a földim – morogta Takamura az orra alá, de csak csendesen. Az öregre szüksége van, mind a sikló, mind a szakértelme miatt.
Ám amikor elérték az öreg Vang gépét, Takamura még egyszer elbizonytalanodott.
– Egyáltalán repül ez a masina? – torpant meg előtte. Új korában zárt, négyszemélyes, városi sikló lehetett, de azóta sokminden történt vele. Most már inkább egy meglehetősen egyedi, különleges roncsnak nézett ki.
– Hogy repül-e? Kereken hétszer zuhantam le vele Afrika-szerte, és még mindig itt vagyunk, én meg az öreglány. Gyere, szállj be! Szeretnék minél messzebb jutni napfényben, amikor az akkuk még töltenek. Át kell kelnünk a teljes Kongó-zónán, ha az Unió alá megyünk.
– Lehet, hogy nem kell odáig elmenni – vetette közbe Takamura reménykedve. – Az is lehet, hogy az a gép egészen közel zuhant le Tizenkettőhöz.
– Kizárt. Hallottam volna róla – morogta az öreg, majd magyarázta is. – Amilyen halk egy csempészgép üzem közben, annyira zajos, amikor leesik. Jönnek rá a hiénák, mindenki ki akarja rabolni. Ha a város közelében lenne, már rég szétszedték volna apró darabokra. Tehát vagy a Kongó-zónában zuhant le, és akkor vége, vagy attól északra, még az Unió alatt, a szavannákon. Ez utóbbi esetben van némi esélyed. Ott is rámennek a bandák, de azok nagyon figyelnek egymásra, ezért kicsit óvatosabbak. Ha ott van a húgod, és él, akkor ők majd szépen összeszedik, és méltányos váltságdíjért kiadják neked. Most pedig kapaszkodj, a felszállás mindig kicsit nehézkesen megy.
Takamura sietve beült az egyik utasülésbe, egy pillanatig sem törődve az azt borító kosszal. Kicsit kereste a biztonsági övét, majd rájött, hogy az hiányzik, de mielőtt ezt szóvá tehette volna, a világ meglódult alattuk, és sipító géphangok kíséretében, meg-megbillenve felszálltak.



XII.
Joseph Risso a távolsági sikló pilótafülkéjében ült, és fél szemmel az alatta elsuhanó szavannát nézte, fél szemmel pedig a műszereket.
– Hamarosan megérkezünk – figyelmeztette a mellette ülő, roppant csinos nő.
Joseph rávillantott egy könnyű mosolyt, és bólintott.
– Látom. Úgyhogy ismételjük át még egyszer a melót.
– Drágám, ennyire te sem tarthatsz hülyének – sóhajtott Sybill, aki nemcsak gyönyörű volt, de profi pilóta, mellé ügyes droidműszerész, és az Unió legtöbb államában körözték, kisebb-nagyobb balhékból kifolyólag.
– Sybill, drágám, tudod, hogy szeretem, ha a dolgok rendben mennek. Akció előtt mindig ismétlünk, mert nem lenne jó, ha valamilyen részletről elfeledkeznénk. Tehát.
– Tehát, tehersikló, amire a torony rászólt, hogy eltért az útiránytól. A másodpilóta szabályosan jelentkezik, majd rá tíz perccel eltűnik, a géppel együtt.
– Némi szkepticizmust hallok ki a hangodból.
– Képzelődsz, Joseph drágám! Teljesen feldobsz ezzel az ismétléssel, abszolút az óvodába érzem magam. A libidóm is a plafonon, ezt leplezem unott hanggal – gúnyolódott a nő, de a férfi úgy tett, mintha nem is hallaná.
– Hamarosan elérjük a koordinátákat, ahol eltűntek, ott majd lemegyünk talajszintre, és megkeressük a roncsokat. De előtte tegyél egy nagy kört száz méteren. Szeretnék körbenézni, hátha más is rárepült a szajréra.
– Jó lesz az százhúsznak is – javította ki Sybill, és lágyan a magasba emelte a gépet.
Joseph nem válaszolt, tovább figyelte a szavannát. Gyerekként még francia volt, de tizenhat évesen meggondolta magát, és átállt a németekhez. Azóta profi fejvadásszá küzdötte fel magát, saját siklója volt, és hat jó fegyverese. Plusz a gyönyörű Sybill, akit nem számolt az emberei közé. Ezt a melót például felesben csinálták.
Abu-Szimbelben szálltak fel, és egy lezuhant csempészsiklót kerestek, még pontosabban egy ládát, illetve egy Sven Henderson nevű férfit, aki feltehetőleg némi tartozást hátrahagyva távozott az Unióból. Hogy csak pénzről van szó, vagy más, személyes problémákról is, azt Joseph nem tudta, mint ahogy azt sem, hogy mi van abban a nagyon fontos ládában. Csak annyit tudott, hogy a két tételt egymástól függetlenül fizetik, és külön-külön is busásan fedezik az akció költségét. Ha pedig mindkét tételt leadja, akkor utána fél éven át nyaralnak Sybillel Csád Beachen egy ötcsillagos szállodában.
Ezért pedig igazán megéri küzdeni!
– Van itt egy másik gép is – zavarta meg az álmodozásban a nő. – Tizenegy óránál, és gyorsan halad, egyenes vonalban. Egy új szériás GM, tizenkét személyes, fekete. Napirányban vagyunk hozzájuk képest, talán még nem vettek észre.
– Állj be mögé! De óvatosan, nem akarom, hogy feltűnjünk nekik.
– Nem most csinálom először, drágám – sóhajtott Sybill, és széles manőverrel a másik sikló mögé fordultak.
– Látod már a felségjelüket?
– Al-Watanya.
– Hm. Jönnek ők is a szajréra.
– Itt a remek alkalom kipróbálni az új gépágyúkat! – javasolta Sybill, és Joseph rábólintott.
Ha ezek Al-Watanyából jönnek, akkor vagy lengyelek, és azok gyengék, nem kell félni tőlük. Vagy franciák, de azokkal már úgysem lehet sokkal rosszabb a viszonyuk.
– Remek ötlet, drágám! – mosolygott a nőre, majd bekapcsolta a mikrofont, és hátraszól az embereinek: – Srácok, ébresztő! Mindenki harcállásba, elő a gépágyúkat, meg a rosszabbik modorotokat! Leszállás előtt még szét kell lőnünk egy konkurens GM-et!



XIII.
A férfi, aki nem volt John Smith, az olaszoknak pedig nem sikerült megbizonyosodniuk róla, hogy ezzel szemben vajon Harry Nightnak hívják-e, egy magányos fa árnyékában feküdt a hátán, és elmélkedett. Például a skorpiókról. Az olaszok szerint itt skorpiók élnek a fűben. Vajon mennyire lédús egy skorpió?
Vagy általában, az ember és a skorpió párviadalból ki kerül ki győztesen? És ha mondjuk a skorpió nem őt választja, hanem azt a kutyát, aki már kilométerek óta a sarkában jár, akkor kinyerhető-e a megmérgezett állatból bármi folyadék?
Mintha csak válaszolna a fel sem tett kérdésre, a vadkutya felugatott. A férfi összeszedte magát, felemelte a fejét, és látta, hogy az állat egy éppen érkező társát köszöntötte baráti vakkantással. Tehát már ketten vannak, de egyelőre, valami oknál fogva, nem óhajtanak közelebb jönni. Mindegy, hanyatlott vissza a fűbe.
Úgy számolta, hat-hét kilométert tehetett meg azóta, hogy elszakadt az olaszoktól. Még legalább kétszer ennyit kell mennie Mitzuki repülőjének a roncsáig. Kétes. Ráadásul azt ígérte, hogy siet, ennek ellenére már negyedórája itt fekszik, és hülyeségeken töri a fejét. Mennie kell. Még öt perc pihenés, csak öt, szigorúan öt, és utána indul.
A direktlink kérlelhetetlenül számolta az időt a retinája szélén. Az öt perc eltelt. Semmi nem változott, mindössze a kutyák merészkedtek pár lépéssel közelebb. Fel kellene kelni, menni kellene. Mitzuki vár rá.
A lány azóta nem hívta. Vajon mi lehet vele? Talán éppen ezekben a pillanatokban küzd az életéért, vagy legalábbis a szabadságáért. Egy bottal felfegyverkezve... De az is lehet, hogy minden rendben, és valahogy megalkudott az őt kereső franciával. Talán már a siklón ül, és valami lakott terület felé tart. Vagy meghalt.
Ezt akarta a legkevésbé hinni. Nyilván él. Talán beszélhetnének. Ha beszélnének, megbizonyosodhatna róla, hogy még él. Addig is van oka nem elindulni. Bekapcsolta a direktlinket.
– Szabadon beszélhetsz?
– Igen – válaszolta csendesen Mitzuki.
– Mi történt?
– Semmi – hangzott a fásult felelet.
– Hogyhogy semmi? Már régen ott kellene lenniük azoknak a franciáknak!
– Nem hallottam leszállni őket.
– Lehet, hogy mégis máshová mentek... – vetette fel kevés meggyőződéssel a férfi. A lány hangja egyértelműen kimerült és szomorú volt, mint aki kezdi feladni.
– Lehet, hogy azért nem hallottam leszállni őket, mert víz alatt vagyok.
– Kizárt! Nincs akkora nyílt vízfelület a környéken, amiben elsüllyedhetne egy repülőgép!
– De itt csöpög befelé a víz!
– Nyilván a gép egyik belső tartálya sérült meg.
– És ha kívülről jön? Mi van, ha radioaktív?
– Ha szabad vízfelület, akkor tuti radioaktív, de mondom, itt olyan nincs. És annak is csak örülj, ha nem ott szállt le az a sikló. A franciák lehet, hogy nem téged kerestek, vagy valami bajuk lett, vagy csak biztonságos távolban szálltak le, de az is lehet, hogy te tényleg nagyon mélyen a roncsok alatt vagy. Ha homokba fúródtatok, akkor esetleg méterekre le kell ásni érted, és az sokáig tart nekik. Akkor is hallanék valamit. De lehet, hogy igazad van, és van valami értelmes magyarázat erre a pokoli csendre itt körülöttem. Vagy nagyon is tévedsz, és az a gép nem erre jött, talán nem is létezik. Talán te sem létezel.
A férfi erre kinyitott a szemét.
– Meg létezem. Nem sok híja van, de még létezem.
– És ha soha nem is léteztél? Csak szépen idehallucinál téged az elromlott direktlinkem, akkor mi van?
– Mitzuki, ezt hagyd abba, mert begolyózol!
– Miért, lehet, hogy már megtettem. Itt ülök egyedül a sötét csendben több mint egy napja. Ez nyugodtan az agyamra mehetett, nem?
– Nem vagy egyedül, én tizenhat évesem – rázta a fejét a férfi, és már állt is fel. Mennie kell, mert végül elkésik, és az a lány teljesen megkettyen ott bezárva. Az is csoda, hogy még normális, de a végtelenségig nem fogja bírni. – Létezem, és megyek érted. Addig is mesélj valamit. A múltkor is nagyon érdekes volt az a leírás a dodzsóról, de kénytelen voltál félbehagyni, amikor a keleti ajtó feletti feliratok jöttek volna sorra. Szóval mesélj, mi díszíti azt az oldalt?
– Miért meséljek? – sóhajtott Mitzuki fáradtan. Fájt a szeme sötétség látásától, az élelme és a vize is elfogyott, és úgy tűnik, már a franciák sem keresik. Leírták, kész, neki vége. – Miért nem mesélsz te? Semmit sem tudok rólad, ami megerősítené a létezésed.
– Nekem nincs nagy sztorim – rázta a fejét a férfi, és bicegve, lassan, de ismét nekiindult a szavannának. – Velem csak úgy történnek a dolgok. Általában szerencsés dolgok. A minap például megismerkedtem egy nagyon érdekes lánnyal. Titokzatos, gyönyörű a hangja, és édes kínai akcentusa van, pedig nagyon tiltakozik, amikor kínainak nevezik.
– Mert japán vagyok, te meg már megint tereled a szót – sóhajtott ismét Mitzuki, de csak elmosolyodott, fáradt, apró mosollyal. Még mindig a sarkán ült, meg mindig a térdén tartotta a botot, abban a pózban, ahogy várta a rátörő franciákat, de most fáradtan lehajtotta a fejét, és leeresztette a vállát.
– Éppen magamról akartam mesélni! – tiltakozott a férfi. A szemét égette az erős napfény, a szája cserepes volt a szomjúságtól, de ment és beszelt, sót igyekezett minél könnyedebb hangon beszélni. Ha a lány ott, a sötétben feladja, akkor ő egyedül marad. És akkor meg is hal.
– Ha tényleg magadról akarsz mesélni, akkor kezdd azzal, hogy bemutatkozol!
– Miért annyira fontos egy vacak hangsor, amit az emberre aggatnak, hogy megkülönböztessék a többi ordító csecsemőtől?
– Szeretnélek valahogy szólítani.
– Ó, bárhogy szólíthatsz! Minden névre hallgatok. Nem vicc, van erre egy külön programmodul a direktlinkemben. Válassz egy nevet, és használd nyugodtan!
– Az nem az igazi – rázta a fejét Mitzuki szomorúan. – De ha már a neved titkolod, akkor legalább azt mondd el, hogy hogyan kerültél ide, a nagy semmibe, a direktlinkem biztonsági sávjára.
– Amit én mesélhetnék, az nem hamvas tizenhat éveseknek való! Úgy kezdődik, hogy tegnapelőtt volt egy szabad estém, hát lementem egy bárba, hogy felszedjek valami nőt. Érted, hogy ebben lesznek nem kislánynak való részletek – kacsintott ki a férfi az őt tisztes távolságból követő kutyákra. Jöttek vele, nyilván várták a finom vacsit.
– Ugord át a nem kislányos részeket! – javasolta Mitzuki, és mégiscsak elhevert a fülke padlóján. A franciák most egy kicsit ne jöjjenek, ha már eddig késtek, vagy esetleg udvariasan kopogjanak, mielőtt rátörik az ajtót, hogy elhurcolják. Neki muszáj kiszállnia egy kicsit ebből a világból, muszáj elfelejtenie a helyzetét, mielőtt tényleg beleőrül. Kényelmesen lefeküdt, bár a lábát fel kellett húznia, hogy ne lógjon bele a sarokban egyre terebélyesedő tócsába.
– Ha átugrom azokat a részeket, amit nem szánok a te ártatlan, tizenhat éves füleidnek, akkor folytassuk a másnap reggellel a történetet. Amikor is arra ébredtem a nő ágyában, hogy elektromos pisztolyt szorít a halántékomnak.
– Már megint megkísérelsz kitérni a mesélés elől. Te genetikusan képtelen vagy az egyenes beszédre?
– Anyám és apám hagyd ki ebből! Ők tényleg mindent elrontottak, amit szülő elronthat a gyerekével kapcsolatban, kivéve a génjeimet. Azokból egészen remek kis készletet kaptam tőlük.
– Akkor térjünk vissza a nőre, akit megkíséreltél felszedni a bárban. Hogy nézett ki?
– Olyan átlagosan – vont vállat a férfi. – Hosszú haj, rövid szoknya, nagy mellek egy még nagyobb dekoltázsban, érted. Semmi extra.
– És hogyan kerültél az ágyába?
– A klasszikus módon. Meghívtam egy italra, aztán érdeklődve hallgattam, ahogy a munkájáról beszél, közben megdicsértem a lábát, és utaltam rá, hogy komoly érdekeltségeim vannak a napelembizniszben. Így jutottunk el a bárpulttól a szállodai szobájába.
– Ez lenne a klasszikus mód?
– Miért, téged hogyan szoktak felszedni?
– Sehogy. Én nem szoktam bárokba járni, nincs hosszú hajam, se rövid szoknyám, és attól tartok, a mellméretem is kiábrándítóan hatna rád.
– Én mindenben imádom a változatosságot! Mellméretben is, úgyhogy ennyi kevés, hogy kiábrándulják belőled. És ha nem kedveled a bárokat, akkor elvihetlek bárhova máshova. Mit szólnál egy klassz nyaraláshoz Csád Beachen? Sok koktél, semmi munka és rengeteg szex.
– Felejtsd el! Épp most vagyok túl egy hosszabb kapcsolaton, és még nem teljesen zártam le magamban – sóhajtott Mitzuki, miközben a hátán feküdt, csukott szemmel bámulta a sötétséget, és az emlékek hatására megforgatta a feje felett a botot, a megszokott, kétkezes szúrással lezárva a mozdulatot, mintha megölne valakit. – És már megint tereled el magadról a szót. Térjünk vissza arra a szállodai szobára, ahol a nem kislánynak való dolgok történtek!
– Nos, abban a szobában pontosan a nem kislánynak való dolgok történtek. De ha akarod, erről is szívesen beszélek! Inkább aprólékosan elmondok minden intim részletet, minthogy utána meg azzal vádolj, hogy állandóan kitérek a kérdéseid elől.
– A túl intim részletekről igen illetlen lenne beszélgetni, tehát szelektálj! Ha kihagyod a kemény pornót, akkor mi mesélni valód marad?
– Abból az éjszakából? Semmi! – kérte ki magának a férfi önérzetesen.
– Szájhős – morogta Mitzuki, és csak elmosolyodott. Kezdte élvezni a meglehetősen szürreális élménybeszámolót. – Reggel pedig tea helyett pisztollyal ébresztett.
– Pedig jó nő volt, bejött nekem, és én is bejöttem neki! Erre képes volt fegyvert fogni rám, méghozzá tényleg a legrosszabb pillanatban. Csak gondolj bele, ott fekszel, fáradt vagy, másnapos, a ruhadarabjaid szerteszét hevernek egy vadidegen szoba távoli szegleteiben, és akkor még le is akarnak lőni!
– Ha le akart volna lőni, nem ébreszt fel.
– Éles eszű kislány vagy! Nem akart lőni, csak rám fogta a fegyvert, és közölte, hogy most megvárjuk a megbízóját. Profi fejvadász volt a drága, de elkövetett egy hibát.
– Túl közel jött, és el tudtad venni a pisztolyt, igaz?
– Dehogy. 
– Pedig ez a tipikus hibája a lőfegyverrel hadonászó amatőröknek. Nem tartják a szükséges távolságot, közel jönnek, és akkor már könnyen lefegyverezhetők.
– Mondom, hogy nem volt amatőr, gyakorlott fejvadász volt, azzal a feladattal, hogy elkapjon és leszállítson. Fizikailag tartotta a távolságot, de hajlandó volt velem beszélgetni. Úgyhogy nekiláttam kidumálni magam.
– Igen, ahogy így egy ideje már hallgatom a szöveged, tényleg elhiszem, hogy bármilyen helyzetből képes vagy kidumálni magad.
– Köszönöm! Azért meg kell vallanom, nem ment túl jól. Sokat levon az ember meggyőzőerejéből, ha összes öltözete egy maga elé szorított kispárna. De csak sikerült kicsit elbizonytalanítanom, és a megfelelő pillanatban felkaptam az ágy melletti szekrénykén heverő öngyújtómat, és kiugrottam az ablakon.
– Te most szívatsz engem! – kacagta el magát Mitzuki. – Beszélsz össze-vissza, csak hogy felvidíts, de egy szavad sem igaz!
– Jellemző! – sértődött meg jól hallhatóan a férfi. – Egyszer ebben az életben megpróbálok igazat mondani, és rögtön az arcomba vágják, hogy hazug vagyok!
– Jó, tegyük fel, igazat beszélsz. Miért az öngyújtót választottad a nadrágod helyett?
– Az öngyújtó a kabalám. Ezer éve megvan, már teljesen tönkrement az akkuja, és lényegében csak akkor lehet használni, ha rásüt a nap, de általában szerencsét hoz.
– Tényleg? – kérdezett vissza kétkedve Mitzuki.
– Ne nevess ki, a kínaiak is tök babonásak bizonyos szempontból.
– A kínaiak igen, de én japán vagyok. Bár mondjuk egy öngyújtó őrizgetése sem nagyobb baromság, mint kihagyni a negyedik emeletet, mert a négyes szám szerencsétlenséget okoz. Szóval, megértem, hogy ragaszkodsz hozzá. A lezuhanásodat is túlélte? Még mindig megvan?
– Igen, megvan. Egy olasz, kombifegyveres, kiberkarú srácnál, aki itt grasszál vele valahol a szavannán. De megjegyeztem az arcát, és ha megint összefutunk, majd visszakérem.
– Tetszik, hogy ilyen egyszerűen látod a világot. Hányadik emeletről estél a fejedre, hogy ilyen remek kis agyrázkódásra tettél szert?
– Csak a másodikról. És onnan csak az első emeleten lévő erkélyig estem, ahonnan könnyen le lehetett mászni az utcára. A nő ugyan utánam lőtt, de nem talált el, úgyhogy sikerült elfutnom.
– Egy szál öngyújtóba öltözve.
– Lépjünk át a kínos részletek felett!
– Akkor nem sok marad ebből a történetből – sóhajtott Mitzuki, mire a férfi a messzi távolban csak vállat vont.
– Mondtam már az elején, hogy nekem nem sok mesélni valóm van. Eljutottam a reptérig, ahol egy ismerősöm adott egy pilótaoverallt, és utána már egyszerű volt az ügy. Szerencsésen épp indult egy megbízható csempész a tehersiklójával, úgyhogy felszálltam, és leléptem az Unióból, hogy a mesés Kalahári-övezetben kezdjek új életet. Csak sajnos a csempészett holmira rászálltak az olaszok, elfoglalták a tehersiklót, én meg kénytelen voltam katapultálni, mire a gép lezuhant. Az olaszokkal együtt. Ami utána jön, azt már tudod.
– Ami utána jön, arról csak annyit tudok, amit elejtett félszavakból kikövetkeztettem, de még azzal is előrébb vagyok, mint ezzel a mesével. Mert lásd be, ugyan hosszan beszéltél, de mégsem mondtál semmit! Meg kell hajolnom a mellébeszélési tehetséged előtt!
– Mit kellene még elmondatnom?
– Például, hogy miért kellett menekülnöd az Unióból.
– Megharagudtak rám.
– Kik?
– Rövidebb felsorolni, hogy kik nem.
Mitzuki ezen egy kicsit elgondolkodott, megpróbálta az ismeretei közé beilleszteni ezt a tényt.
– Végül is, ha jól tudom, az Unióban mindenféle veszélyes bandák uralják az utcákat – jegyezte meg végül óvatosan.
– Bizonyos utcákat igen, de mindenki tudja, hogy merre nem érdemes sétálni.
– Én azt hallottam, hogy a Szahara államaiban nehéz az élet, mert nagyon magas a bűnözés.
– De sosem éltél ott, igaz? – kérdezett vissza a férfi.
– Pár hetet töltöttem Al-Watanyában.
– Akkor csak az előítéleteid alapján beszélsz. A tipikus, kínai előítéleteid alapján. Az Unióban könnyű boldogulni. Beállsz egy céghez, és végül is mindegy, hogy takarító droidokat programozni vagy vezérigazgatónak. Lesz fizetésed, előbb-utóbb egy szép házad, kellemes, csendes, sivatagi környezetben. Évente egy-két hetet eltöltesz Csád Beachen, egy, a bankszámládhoz szabott szállodában, és végig biztonságban vagy. Csak be kell állni a sorba. Tök nyugis és komfortos éledet élhetsz, míg bele nem halsz az unalomba.
– Úgy szeretnék egy kicsit belehalni az unalomba! – sóhajtott Mitzuki önkéntelenül, aztán gyorsan tovább kérdezett: – De ha ennyire oké ott minden, akkor te hogyan keveredtél bajba? Miért küldtek utánad egy fejvadászt?
– Mert tényleg vannak bandák, és tényleg vannak utcák is, ahol nem érdemes fegyvertelenül végigmenni. Ha pedig elkezdesz a törvényt hanyagolva bármi aprósággal is ügyeskedni, akkor előbb-utóbb megsérted egy banda üzleti érdekeit. Velem pont ez történt.
– De sorozatban? Az imént mintha arra utaltál volna, hogy sokan üldöztek. Hogy azért menekültél el, mert többen is meg akartak ölni. Ezt hogyan csináltad?
– Nem direkt volt. Mármint, bizonyos szempontból ez teljesen magától történik. Mondjuk, meglátsz egy jó nőt az utcán, és arra gondolsz, hogy felszedhetnéd. Szóval valami dumával megismerkedsz vele, beszélgettek, és közben megpróbálod kitalálni, mi jön be neki, és igyekszel azt mondani, amit hallani akar. Aztán egyszer csak azon veszed észre magad, hogy már megint összehazudtál egy komplett új egzisztenciát a semmiből, és már a pasasával üzletelsz a nem létező tehersiklóid bérleti jogáról.
– Velem ilyesmi még sosem történt – rázta a fejét mély meggyőződéssel Mitzuki.
– Velem rengetegszer.
– És mindig ezt csinálod, ha már mindenkit magadra haragítottál?
– Mit csinálok?
– Elfutsz.
– Igen, ez eddig kiválóan bejött – felelte habozás nélkül a férfi.
– És ha elfogynak a helyek, ahová futhatsz?
– A világ nagy! Még egy csomó részében nem jártam. Ott van például Kyoto. Most, hogy meséltél róla, egészen megtetszett. Nyilván érdekes hely.
– Az. És mégsem javaslom, hogy odamenj. Kerüld el a Kínai Birodalmat, ha jót akarsz magadnak.
– Tényleg annyira rettenetes hely, ahogy mondják?
– Hogyan mondják? – kérdezett vissza érdeklődve Mitzuki.
– Magas korrupció, nulla szabadságjogok, önkény és elnyomás.
– Igen, ezek az előítéletek, amik közkézen forognak a Birodalmon kívül. És persze van valamennyi alapjuk, illetve, nem is kevés alapjuk van, de azért aki tudja a módját, ott is boldogulhat. Van egy csomó kiskapu, kerülőút és mellékpálya, amiket kihasználva elérheted, amit akarsz. Hidd el, szép és elégedett életet élhetsz ott is.
– Te mégis eljöttél.
– Nem önszántamból – fagyott meg Mitzuki hangja. – És erről nem akarok beszélni.
– Miért? Én elmondtam a mesém, most te jössz. Hogyan szorultál be egy francia csempészgép roncsai alá? – kérdezett a férfi őszinte érdeklődéssel, pedig a másik hangszínén érezte, hogy ezt nem kellene erőltetnie.
– Majd, később, elmondom – vágta oda neki a lány, immár teljesen elkomorodva. – Most már nagyon rossz a hangod, és ha nincs vized, akkor nem okos dolog sokat beszélni, mert minden szóval értékes nedvességet vesztesz. Jobb, ha most nem beszélgetünk tovább. Spórolj az erőddel!
– És még te vádolsz mellébeszéléssel, meg hogy csak terelem a szót?
Mitzuki ezen egy keveset töprengett, elvégre, ha a férfi mesélt magáról, akkor talán neki is kellene. Illendő lenne. Ám vajon hogyan egyeztetheti össze az illendőt az épeszűvel?
– Ha ideérsz, én is elmondom a mesémet – hajtott végül fejet, majd válasz sem várva bontotta a vonalat.
– Tök érdekes egy nő, nem? – vetette oda a férfi az őt követő vadkutyáknak. Azok már hárman voltak. – De ti ne is álmodozzatok róla! A hangja alapján seperc alatt szétver titeket azzal a bottal, ha el akarjátok fogyasztani.
A kutyák lógó nyelvvel vették tudomásul a figyelmeztetést, és a kis csapat tovább vánszorgott a szavannán át.

Golyó ízig-vérig francia volt. Már a szülei is azok voltak. Az anyja kezdetben bártáncosnőként dolgozott, aztán felküzdötte magát kerületi drogdílernek, az apja viszont haláláig megmaradt talpas bandatagnak. Őt az írek lőtték le, nagyjából Golyó hároméves korában. A fiú a franciák között nőtt fel, tízévesen profi céllövő lett, később megtanult siklót vezetni, és az első nagy balhéja után a pénzből megcsináltatta a kezét. Persze semmi csontcsere, azt nem tudta volna megfizetni, de egy jobb reflexelés belefért. Már ennyiből is pokoli jó pilóta lett belőle.
Nem rajta múlt, hogy a németek lelőtték őket. Ő a parancsok szerint vezette a gépet a lezuhant csempészrepülőjük felé, de nem ő volt a főnök, hanem az a flepnis Dimitrij. Az meg hülye volt leállni valami ládát cipelő gyalogosokra lövöldözni. Golyó ezt sem bánta volna, ha rendesen csinálják, leszedik őket, és felveszik az esetleg értékes ládát. De nem, Dimitrij csak szórakozott velük egy kört, aztán azt parancsolta, hogy tovább, mert a lezuhant gép a fontos, nincs idejük játszadozni.
Golyó három éve dolgozott Dimitrij alatt, és rühellte a pasast, leginkább az ostobasága miatt. De most legalább belehalt a hülyeségébe, zárta le a fickó szemét, és felállt, körbenézett a szavannán szétszóródott roncsok felett. A siklójuk darabokra tört, ezzel már nem fognak felszállni. Készleteik viszont vannak, a vészhelyzet-pontokon keresztül simán visszasétálhatnak az Unióba, még mielőtt véletlenül elered az eső, és kapnak egy halálos adag sugárdózist.
– Találtatok még túlélőket? – kérdezte a visszasétáló társait.
– Senki – rázta a fejét Huang, akinek a szülei kínai menekültek voltak, de ő suhanc kora óta franciának vallotta magát.
– Hárman maradtunk – tette hozzá Jack, aki viszont új arc volt a bandában, nagyon tehetséges és törekvő.
Csak hárman maradtunk, ráadásul én vagyok a rangidős, szögezte le magában Golyó, és nem örült neki. Most nincs fölé rendelve senki, kénytelen lesz saját maga kitalálni, hogy mit csináljanak. Illetve, annyira azért mégsem rossz a helyzet, otthonról kérhet segítséget. Legalább a főbb célok kijelöléshez kaphat utasításokat.
Elővette a nagy hatótávú adót, felhívta Dimitrij főnökét, és beszámolt neki a fejleményekről.
– Szóval, lelőtt minket egy német gép, hárman maradtunk, és hazamennénk – foglalta össze végül a részletes beszámoló után röviden a történetet.
– Nem lehet, Golyó. Az a csempészrepülő fontos rakományt vitt. Utána kell mennetek.
– Gyalog nem tudjuk elhozni.
– Igyekszünk utánatok küldeni egy másik gépet – magyarázta a hang, és Golyó tudta, hogy ez csak porhintés, közvetlenül az ő felszállásuk után az Unió lezárta a déli határt. Már megint valami hülye, értelmetlen parázás miatt, nem mintha ez most számítana. – Menjetek előre, és biztosítsátok a rakományt.
– Az egészet?
– Nem, csak a lényeget. Egyetlen fontos dolog van most ott. Egy nő.
– Egy nő? Az tuti meghalt!
– Akkor egy női holttest. Egy fontos női holttest.
– Értem. Megyünk, és várjuk az utánunk küldött siklót – bontotta a vonalat.
Így se rossz. A lapmonitorján megvolt a térkép, és hogy most éppen hol vannak. Elég pontosan tudták azt is, hol zuhant le a csempészgép. A tereptől függően pár óra alatt odaérnek. Ott vagy találnak egy női hullát, vagy csinálnak egyet. Illetve, ha a kislány együttműködő, akkor éljen, mert jobb, ha a hulla a saját lábán jár, mintha vinni kell. De ha a legcsekélyebb mértékben is ellenkezik, akkor megölik, mivel a halottakkal sokkal egyszerűbb dolgozni, mint ellenséges élőkkel. Aztán becsomagolják, és elindulnak vissza. Még két nap, és otthon lesznek.
Ha pedig közben összefutnak a németekkel, akkor azokat is leszedik. Golyó bízott magában, az embereiben, és a taktikai érzékében. Ha összefutnak azokkal a mocskokkal, akik lelőtték a gépüket, akkor leszedik őket, szépen, lesből, ahogy azt kell.

A férfi, aki saját állítása szerint minden névre hallgatott, mindig is szerencsésnek tartotta magát. Kabalaöngyújtóval vagy anélkül, de általában jól alakultak a dolgai. Ezért nem is lepődött meg, amikor egy órával azután, hogy Mitzuki kikapcsolt, megtalálta a saját siklójuk roncsait.
Először azt hitte, ez Mitzuki gépe, csak valami oknál fogva mégsem volt olyan távol, mint ahogy tippelte, de mikor közelebb ért, a fúvókák semmivel sem összekeverhető darabjai világosan mutatták, ez nem repülő, hanem sikló. Innentől kezdve nagyon óvatosan közelítette meg, de nem talált ott mást, csak pár ideges vadkutyát, akik minden igyekezetükkel azon voltak, hogy kikaparják a törmelékhalom alá eltemetett két emberi holttestet.
Természet ősanyánk egy ócska hullarabló, vélte a férfi, és sajnálta, hogy az olaszok ennyire alaposan elásták a pilóta és halott társuk földi maradványait. Mert ha kutyák túl idegesek lesznek, akkor bizony neki ki kell ásnia a két tetemet. A dögök inkább a hullákat fogyasszák el, mint őt.
Ám ez egy későbbi probléma volt, a kutyák nem voltak idegesek, és a férfival kölcsönösen igyekeztek tartani a tisztességes távolságot egymástól, míg az odaért a roncs mellé. A sikló orra mélyen a földbe fúródott, de a hátsó része magasan kidomborodott a földből. Ezenfelül a bal oldala félig leszakadt a járműnek, így kényelmesen be lehetett sétálni a raktérbe. A férfi ennek ellenére felkapaszkodott a tetőre, hogy szétnézzen, és csak aztán ereszkedett be a roncsba, amikor látta, hogy tényleg egyedül van.
Bent aztán körülnézett, hasznos kacatok után kutatva. Az olaszok persze elvittek innen mindent, amit lényegesnek tartottak, de maradt pár érdekes apróság. Az egyik láda különleges biztonsági zárja például azonnal felkeltette a figyelmét, és bár ideje most nem volt rá, de jól megjegyezte, hogy ott van, és aztán tovább keresgélt. Könnyen megtalálta a hátsó elsősegélydobozt, amihez az olaszok hozzá sem nyúltak, és a mellette őrzött, biztonsági lapmonitort sem vitték el. A férfi először is megitta az elsősegélydobozban található, kis adag vizet, aztán leült, maga elé húzta a nyitott dobozt, és felhívta Mitzukit.
– Újabb problémák? – nyitott a lány, ismét a kedvesebbik hangján, mint aki túl van a mélyponton, és ezenfelül sem haragszik.
– Semmi probléma. Mázlista vagyok. Belefutottam a sikló roncsaiba, amiből katapultáltam.
– Te tényleg mázlista vagy – válaszolta Mitzuki, színtelen hangon, megnyomva a „te” szócskát.
– Igen. Mondtam, hogy velem általában jó dolgok történnek – bólintott a férfi, és az elővett fertőtlenítőszerrel gondosan befújta a karján elgennyesedett csípéseket, illetve a combján a lövés nyomát.
– Akkor most már van vized, és minden más készleted is! – folytatta a lány.
A férfi kotorászott egy kicsit a dobozban a sebszilikon után, de helyette egy, a napszúrás tüneteit enyhítő tablettát talált, amiből habozás nélkül bevett kettőt.
– Igen, lényegesen jobban állok, de a te hangodon nem érzem át a felhőtlen lelkesedést. Mintha nem igazán tudnál velem együtt örülni a szerencsének. Vagy tévedek?
– Nem, ezt jól látod.
– Akkor? – kérdezett vissza a férfi, és csak meglett a sebszilikon is, hát lefújta vele a lőtt sebet meg a csípéseket. – Ne kerülgesd a problémát, mondd ki, mi bánt!
– Nagyon jól tudod te, hogy mi bánt. Megvannak a készleteid, és megvan az északi irány is. Ez azt jelenti, hogy rám már nincs szükséged – sóhajtott a lány, és most már átütött a hangján a szomorúság. – Viszlát, név nélküli ismeretlen! Sajnálom, hogy nem találkozhattunk, de köszönöm a kedvességed, és jó utat kívánok!
A férfi ebbe is belegondolt, nem mintha nem ez lett volna az első gondolata, amikor felismerte a siklót.
– Én naiv tizenhat évesem! – sóhajtott végül, és talált egy THC-s fájdalomcsillapítót is, de azt egyelőre nem vette be, csak zsebre vágta. – Te nem figyeltél a mesémre, vagy esetleg egy szót sem hittél el belőle? Én nem mehetek vissza az Unióba, mert fél tucat fejvadász veti rám magát azonnal, és ha el is kerülöm őket, akkor még mindig ott van a hivatalos megoldás, mely szerint megyek a börtönbe. Cirka félezer évre.
– Ha nem mégy vissza, akkor mégis, hová akarsz eljutni? Itt semmi más lakható hely sincs a közelben, csak az Unió.
– Délnek indultam, mint már említettem, a csodás Kalahári-övezetbe. A végtelen szabadság, a korlátlan lehetőségek, és a rugalmas vámszabályozás földjére!
Mitzuki efelett egy kicsit eltöprengett. Elmebeteg. De legalább biztosan nem hallucináció, mert ő egy ennyire beteg elmét nem tudna hallucinálni magának.
Közben a férfi talált egy véraláfutásos ütésekre való gyógyszeres tapaszt, és gondosan ráragasztotta a sérült térdére. Aztán már majdnem megszólalt, hogy rákérdezzen, él-e még a vonal, amikor Mitzuki csak válaszolt.
– Hogyan képzeled a Kongó-zónán való átkelést? – kérdezte teljesen tárgyilagosan.
– Szerencsével! – nevette el magát a férfi. – A részletekről persze fogalmam sincs, de könyörgök, Mitzuki, ha én valaha két lépésben előre gondolkodtam volna, akkor most nem itt lennék, hanem egy baromira nagy irodaház legdizájnosabb tanácstermében osztanám az észt az alám rendelt céges kockáknak!
– Akkor gondolkodjunk egy lépésben – fogadta el Mitzuki, és megmaradt tárgyilagosnak. – Eljössz értem?
– Legyen már egy kis önbizalmad! Gyönyörű a hangod, éles az eszed, titokzatos vagy és titkolódzó is, hát milyen pasas lennék, ha kihagynék egy ilyen nőt?
– És miután kiszabadítottál ebből a fülkéből, elindulunk a Kalahári-övezetbe – szögezte le a lány, még mindig nagyon tényszerűen.
– Igen, valami ilyesmit tervezek. Remélem, neked is megfelel ez a megoldás. Persze, ha mégis az Uniót választod, akkor sincs baj, de akkor elválnak útjaink. Elosztjuk a roncson talált zsákmányt, és te mégy északnak, én meg délnek.
– Ha megmented az életemet, akkor elkísérlek, ahová csak kéred. Akár az általad jelenleg tervezett garantált halálba is – közölte Mitzuki felsőbbségesen.
– Kösz, ezekre a hülyeségekre nincs szükségem!
– Ez nem a hülyeségemen múlik, hanem a becsületemen. Ha megmentesz, adósod leszek egy élettel!
– Na, igen, pont ezek azok a szólamok, amikből nem kérek – sóhajtott a férfi, majd elgondolkodva hozzátette: – Bár, ha ennyire ragaszkodsz hozzá, végül is visszaélhetek ezzel az ajánlattal. Tényleg kiábrándító a mellméreted?
Mitzuki egy pillanatot habozott, majd elővette a legdögösebb hangszínét.
– Ha ideérsz, majd megbizonyosodhatsz róla a saját kezeddel – suttogta.
– Megteszem! – szögezte le a férfi habozás nélkül, és maga elé húzta a lapmonitort. – Megteszem, sőt ennél sokkal többet is fogok tenni, erre mérget vehetsz, de átmenetileg hanyagoljuk a témát, mivel itt most szükségem van a józan eszemre. Megkísérlem kiszedni a hátsó fedélzeti lapmonitorból, hogy hol a fenébe is lehetek, és vajon hol lehetsz te.
– Kiszálljak, hogy jobban tudj koncentrálni?
– Á, nem kell, nem annyira nehéz ezzel a vacakkal boldogulni! Az már megvan, hogy egy perccel a lezuhanás előtt hol volt a gép, itt vannak a torony által visszaigazolt koordináták. Mindjárt felteszem a térképre, aztán megpróbálom bejelölni, hogy eddig merre bolyongtam.
– Majd feltétlenül keress rá a legközelebbi előretolt erődre is!
– Mire? – kérdezett vissza a férfi, és közben megtalálta a két vészhelyzet-pontot. Azt, ahol az olaszokkal találkozott, és azt is, ami felé elindultak.
– A Kongó-övezet határába, mint minden radioaktív zóna szélére, hosszú láncban több erődöt is telepítettek – magyarázta közben Mitzuki. – Illetve, talán jobb szó rájuk, hogy atombunkerek. Többségüket mára kiürítették, vagy maximum pár fős helyőrséggel üzemelnek, de némelyik egészen jól felszerelt. Onnan lehetne ólombetétes ruhát szerezni, ha tényleg át akarsz gyalogolni Afrikán. Vagy akár egy kis hatótávú siklót is. Ha csak pár száz kilométert nyerünk vele, az is nagyban növeli a túlélési esélyünket. Ami egyébként sem lehet túl sok.
A férfi a tényeket mérlegelve igyekezett bemérni, hogy vajon hol lőtte szét őket az a francia gép, és közben csodálkozott. Ritka céltudatos és ijesztően hatékony ez a nő, ha már ezen gondolkodik! Ideális tettestárs lehetne belőle!
– Hidd el, magam is látom, hogy nem életbiztosítás átgyalogolni Afrikán. Ha úgy döntünk, akár vissza is fordulhatunk az Unió felé, hogy szerezzünk valami repülő alkalmatosságot. De ahhoz az kell, hogy legalább egyikünknek használható identitása legyen. Úgy értem, hivatalosan használható identitása.
– Nekem minden rendben van az identitásommal! Tényleg Nagasawa Mitzukinak hívnak, vannak szüleim és születési dátumom, van jogsim városi siklóra, és teljesen legálisan tartózkodtam a Szaharai Unióban, egészen addig, míg a franciák csapdába nem csaltak, és el nem raboltak.
– Akkor ezt is ki fogom használni majd a mellméreteddel együtt. Amúgy mi a bajod a franciákkal? Tudom-tudom, abban egyeztünk meg, hogy a mesédet csak akkor mondod el, ha megérkeztem, de azért annyit elárulhatnál, hogy tulajdonképpen kiket haragítottál magadra? Nem kíváncsiságból kérdem, csak hogy tudjam, kik tűnhetnek még fel a közelben, téged keresve – magyarázta a férfi, és közben bejelölte a francia gép vélhető haladási útvonalát, és elkezdett a távolságokkal variálni.
– Veled ellentétben nem a fél világ haragszik rám. Engem csak a családom akar elintézni.
– Mármint végleg?
– Abszolút végleg.
– Édes kis család lehet!
– Igazuk van – vont vállat a sötétben Mitzuki, bár a másik ebből semmit sem láthatott. – Az ő helyükben én is ezt csinálnám.
– Bármibe lefogadom, hogy én azért rugalmasabban ítélnem meg, akármit is tettél – szögezte le a férfi, és közben elégedetten bejelölte az utolsó pontot a térképen. Ott lesz Mitzuki gépe! – Biztosan nem akarsz róla mesélni?
– Végül is elmondhatom – vált egy kicsit bizonytalanabbá a lány hangja. – Nem múlik már rajta semmi.
– Ez már csak így van – hagyta rá a férfi, és közben átmentette a megfelelő adatokat a direktlinkjére. Kész van. Most már bármi történik, tudja, hová kell odagyalogolnia. – Örülnék, ha elmondanád, és tényleg semmi sem múlik már azon, hogy most, vagy később. Hidd el, hogy kiszabadítalak a roncs alól, így is, úgy is.
– Elhiszem. Nem ez a mese lesz az, amiért eljössz értem, és nem ennek a mesének a hiánya fog zavarni, ha mégsem – sóhajtott Mitzuki, a férfi szerint leginkább magát győzködve arról, hogy belekezdjen a történetbe.
– Tudod, én most arra tippelnék, ezt a sztorit eddig még nem nagyon mesélhetted el. Senkinek se.
A válasz késett, a férfi közben felállt, és átment a gép leghátsó részének a romjai közé. Félrerugdosta a napelemek szilánkjait, és kopogtatva keresni kezdett a padlón.
– Eddig még senkinek sem mondtam el – hagyta rá Mitzuki, és közben arra gondolt, talán tényleg könnyebb lesz belemondani a sötétségbe, mint szemtől szembe egy ember arcába. – De nem biztos, hogy jót tesz az egészségednek, ha tudni fogod.
– Engem már eddig is rengetegen üldöznek, a családod is elfér közöttük. Neked viszont nyilván a lelkedre telepszik, ha nem beszélheted ki magadból, és hidd el, megárt. Jobban jársz, ha elmondod legalább egy név nélküli hallucinációnak.
– Igazad van – sóhajtott Mitzuki, míg az a bizonyos név nélküli hallucináció megtalálta a padlóba rejtett, teljesen szabályellenes kis rekeszt, amit keresett.
E mellett a rekesz mellett voltak a fúvókák hűtőreléi, azaz üzem közben itt húsz-huszonkét fokos hideg uralkodott, amit természetesen minden épeszű pilóta kihasznált. Jelenleg három doboz angol-egyiptomi sör hevert a rekeszben. Mázlista vagyok, vélte a férfi, felmarva a zsákmányt.
– Mesélj, most úgyis van időm hallgatni – magyarázta közben a semminek. – A feltételezett tartózkodási helyed megvan, talán ha két-három óra járás. Kicsit pihenek, és megyek tovább. Addig pedig szívesen hallgatlak.
– Ez egy olyan történet, aminek rossz a vége. Nagyon rossz.
– Élsz, tehát annyira rossz nem lehet. Mesélj!
– Néhány éve történt. Előtte még sosem hagytam el Kyotót.
Elutaztunk... Elutaztunk egy helyre. Ott nagy parti volt, igazi bál, tényleg, ezer fő, vagy több. De mindegy, nem voltunk meghívva. Én be se mentem, csak várakoztam, a mélygarázsban – kezdte zavarosan Mitzuki, aztán vett egy mélyebb lélegzetet, és igyekezett összefogottabban folytatni: – Az volt a feladatom, hogy vigyázzak a siklónkra. Nem nagy feladat, tudom, de az volt az első... első...
– Bevetés, akció, balhé? – tippelt a férfi, miközben kényelmesen elhelyezkedett egy félig törött ládán, majd megbontotta az első sört, és elégedetten belekortyolt.
– Akció, nevezzük akciónak. Az volt az első akcióm. A többiek, csupa családtag, mind felmentek, be a partira, hogy megkeressék a fontos embert.
– Ezt a kifejezést a biztonsági zsargonban használják, és azt az embert jelenti, akit meg kell védeni, vagy akit meg kell ölni, ugye. Vagy tévedek?
– Nem tévedsz, és mielőtt gonosz utalásokat tennél, nem megvédeni mentünk.
– Aha, tehát bérgyilkosság. Rendben volt vele minden?
– Nem hiszem, hogy lenne alapod morális kifogásokat tenni!
– Eszembe sincs morális kifogásokat tenni. Csak az érdekelt, hogy rendesen megfizettek érte, vagy sem?
– Nem fizettek. Megtiszteltetésnek vettem, hogy jelen lehetek.
– Ez rosszul hangzik.
– Mondtam, hogy ennek a történetnek rossz a vége. Szóval, vártam a garázsban, türelmesen, amikor jött egy férfi. Fiatalember, fekete selyemingben, elegáns fekete nadrágban. Nem is őt vettem először észre, hanem hogy lőnek. Elektromos pisztolyból. Ezt a férfit üldözték, méghozzá egyenruhás katonák. Nem tudtam, hogy ki az illető, sem hogy miért üldözik. Csak azt láttam, de azt világosan, hogy meg akarják ölni. Rálőttek, ő meg majdnem legurult a lépcsőn, de lejutott a siklók közé, és futott, ahogy az ember az életéért szokott futni.
– Ez sem szófordulat? Sokszor tapasztaltad már, hogyan fut ez ember az életéért?
– Igen, többször próbáltam. Bár főként azóta.
– Aha. Hallgatlak!
– Tehát a férfi menekült, és engem nem érdekelt, hogy rászolgált-e a halálra. Azok a katonák üldözték, akik nekem is az ellenségeim voltak. Közbeléptem.
– Van úgy, hogy az ember tudja, a legokosabb lenne nyugton maradni, és mégsem sikerül neki – bölcselkedett a férfi, kezében a félig üres sörösdobozzal.
– Igen, nagy ostobaság volt, tudom. Mondjuk, nem voltak sokan, csak négyen üldözték, fegyveres katonák. Persze ma már nem támadnék meg négy lőfegyverest, de akkor még fiatal voltam, tapasztalatlan.
– Mit is mondtál, hány éve történt? Kettő, három?
– Három.
– Mozgalmas három éved lehetett!
– Az volt.
– Folytasd nyugodtan, érdeklődve hallgatlak – biztatta a férfi, és ivott még egy kortyot a sörből.
– Szóval közbeléptem. Nagy mázlim volt, levágtam mindet.
– Állj, állj, ezt most tuti rosszul hallottam! Vágtad!?
– Igen.
– Körömvágó kisollóval?
– Karddal.
– Az is csak egy árnyalattal jobb. Hogyan voltál képes normális fegyver nélkül megtámadni négy katonát?
– A Kínai Birodalomban polgári személynek tilos lőfegyvert tartania. Még egy vacak elektromos pisztoly miatt is éveket ülsz. De a kard, nos, a kard az egyrészt ugyan fegyver, ám másrészt Japán kulturális örökségének a része. Azt nekem, mint japán nemzetiségű állampolgárnak szabad birtokolnom, vagy akár meg is tanulhatom, hogy hogyan kell bánni vele. Nem is értek a lőfegyverekhez, ellenben tizenkét éves korom óta gyakorolok szamurájkarddal.
– Szamurájkarddal? – visszhangozta a férfi értetlenül.
– Igen.
– És ez a tizenkét éves kortól való gyakorlás a te esetedben annyira komoly, hogy szamurájkarddal meg mersz támadni négy lőfegyveres embert, és még túl is éled? – kérdezett ra ismételten.
– Igen. Én... Nos, tulajdonképpen az az igazság, hogy én teljes körű, tradicionális, japán szamurájkiképzést kaptam – sóhajtott megadóan Mitzuki. Erről még sosem beszélt kívülállónak, de bizonyos szempontból már mindegy. Már nincs családja, akik biztonsága érdekében hallgatnia kell erről. Más oldalról kicsit félt, hogy mit szól majd a másik, de valahogy érezte, hogy ez a fickó nem fogja bolondnak nézni vagy kigúnyolni.
És valóban, a férfi ugyan elnevette magát, de nem bántón, hanem őszintén csodálkozva.
– Megáll az eszem! Te egy valódi szamuráj vagy? Már régóta sejtem, hogy nem lehetsz akárki, de ez azért mellbe vágott! Most már tényleg szeretnék veled megismerkedni!
– Éppen ezt teszed.
– Úgy értem, rendesen, látásból. Vagy akár tapintásból is, ha neked sem lesz ellenedre – tette hozza, mire Mitzuki kicsit elmélyítette a hangját.
– Akkor is áll az ajánlat, ha különlegesen ronda vagyok? – kérdezte kacéran.
– Sötétben nem látszik. Folytasd a meséd! Mi történt azután, hogy szamurájkarddal felszeleteltél négy katonát? A fickó, akit megmentettél, hálás volt?
– Először azt hittem, hogy elszaladt. De nem. Elesett, és éppen felállni igyekezett. Volt valami baja, szédült, meg rosszul volt, az látszott, én meg felsegítettem, és amikor megfogtam a kezét, és felhúztam, akkor az arcomba nézett, és felismertem.
– Kitalálom! A fontos ember, igaz?
– Igen. Ő volt a fontos ember, akit megölni jöttünk. Érted, fél kézzel húzom fel, a másikban még ott kard, ami véres, előtte fél másodperccel még harcoltam, életemben először komolyan, nem edzésből, és hirtelen ott van velem szemben az az átkozott... Hát, nem hiszem, hogy valaha elfelejtem azt a pillanatot!
– Végül is, felfoghatjuk mázlinak. Ott volt a kezedben a lehetőség, hogy egyedül elvégezd a munkát, és ezzel bevágódj a bandádnál. Mármint a családodnál, ahogy ti nevezitek.
– Én is erre gondoltam, ahogy felsegítettem. De közben ő is felismert.
– Honnan ismert téged, ha egyszer ez volt az első akciód?
– Gondolom, a véres szamurájkardból kitalálta, hogy japán szabadságharcos vagyok. Ez tudod kézenfekvő feltételezés.
– És ezek szerint ő félt, de vajon a japánoktól, vagy a szabadságharcosoktól?
– Mindkettőtől. Azt hiszem, ő nagyon sok mindenkitől kénytelen félni.
– Értem. Szóval felismert, fegyvert rántott és, csak hogy elérkezzünk a történet rossz végéhez, lelőtt.
– Nem, nem volt nála fegyver. Szépen felállt, és udvariasan megköszönte, hogy megmentettem a testőreitől. Nekem meg csak akkor esett le, hogy a saját testőrei lehettek azok a fegyveresek, akik meg akarták ölni, és akiket levágtam. Hirtelen nem is értettem, mi történik. Lehet, hogy nem csak mi akartuk megölni, lehet, hogy egy másik merényletet is éppen most követnek el ellene, én meg meghiúsítottam? Nagyon kínosan éreztem magam, rettenetes egy helyzet volt, nem is tudtam, hogy mit csináljak, de ő megmaradt higgadtnak. Azt mondta, így, hogy megmentettem az életét, természetesen nincs igazán jogalapja tiltakozni, ha meg akarom ölni. Úgyhogy csak nyugodtan tegyem meg.
– Zseniális blöff, ezt én is elvállalnám!
– Először én is arra gondoltam, hogy blöfföl. Fel is dühített vele egy kicsit, és ütöttem egyet a karddal, az utolsó pillanatban hátrarántva a pengét, hogy csak az arcát vágjam meg a szeme alatt. Gondoltam, ettől majd kiesik a szerepből. De nem. Ott állt előttem, vérző arccal, mozdulatlanul, még a kezét is összekulcsolta a háta mögött, és a szemembe nézve várta, hogy megöljem. Azt hiszem, komolyan gondolta.
– Nem gondolta komolyan. Zseniálisan blöffölt. Nagy spíler lehet, nagy gazember.
– Igen, az – hagyta rá Mitzuki csendesen, aztán kis sóhajjal folytatta. – Úgy viszont, hogy hagyta magát, úgy nem tudtam meggyilkolni. A szemébe néztem, és nem ment. Egyszerűen nem tudtam megölni egy nem védekező embert. Igazából az lett volna az első, hidegvérrel elkövetett gyilkosságom, és nem voltam rá képes.
– Nem is könnyű az. Nekem például még sosem sikerült hidegvérrel megölni valakit.
– Hát, még nekem se. Elég selejtes kis orgyilkos vagyok, nem?
– Orgyilkosnak selejtes, de embernek annál jobb. Nekem mindenesetre így jobban bejössz. Mesélj tovább! Elengedted?
– Arra sem vitt rá a lélek. Egyszerűen csak leblokkoltam, eltelt pár másodperc, aztán jött a többi testőre.
– A gyilkolászós fajtából, vagy ezek már tényleg védeni akarták?
– Nem, nem akarták megvédeni, ők is azzal kezdtek, hogy ránk lőttek. Mire a férfi közölte, hogy ennyi ideje volt rám, és ha úgy döntöttem ez alatt az idő alatt, hogy nem ölöm meg, akkor természetesen ezt is elfogadja, de ebben az esetben vállaljam a következményeket. Azaz ő most megy, én viszont maradjak, és tartsam fel az üldözőit.
– A pofátlanság csúcsa! Kezd tetszeni nekem ez a pasas. Kicsoda az illető?
– Jobb, ha nem tudod. Mondott még egy címet, hogy majd menjek oda, mert ott majd megkapom a neki tett szolgálatért járó, méltányos jutalmat, ezt a kifejezést használta, majd tényleg elment. Én meg ott maradtam, szemben az üldözőivel, ahogy parancsolta.
– Rondán hangzik.
– Nem volt olyan vészes. Már csak hárman voltak. Jól kihasználtam a parkoló siklókat, és egyesével levadásztam őket.
– Nem ez a része a vészes. Hanem hogy parancsolt, és te teljesítetted.
– A pozíciójából adódóan muszáj volt azt tennem, amit mondott. Ez már akkor is világos volt a számomra, és azóta sem változott meg a véleményem, ma sem látom másként. Megölhettem volna, de ha nem tettem, akkor az azt jelenti, hogy elfogadom az ő helyét a világban, azaz engedelmeskednem kell neki.
– Csini kis magyarázat, de nem etetsz meg vele! Jóképű volt, ugye?
– Jóképű volt, de kikérem magamnak a feltételezést, hogy engem az érzelmeim ilyen mértékben befolyásolhattak volna. Amúgy is, gyűlöltem.
– Akkor hogy a fenébe vett rá, hogy engedelmeskedj neki?
– Nem tudom. Jól tudott parancsolni, és kész.
Efelett hallgattak egy sort, majd a férfi, magában megjegyezve, hogy ezen később majd még érdemes lesz elgondolkodni, továbblépett. Lerakta a kiürült sörösdobozt, megbontotta a másodikat, és feltett egy újabb kérdést:
– Épségben kijutottál?
– Én igen. De a többiek mind meghaltak.
– Te is szerencsés egy alak vagy, hallod-e? Egy balul elsült akció egyetlen túlélőjének lenni nagy mázli.
– Nálatok lehet, hogy mázli. Mifelénk azt jelenti, hogy az ember engedélyt kér az öngyilkosságra.
– Hülye szokás! Ugye nem tetted meg?
– Nem. Nem ment – vallotta meg Mitzuki. Pedig majdnem sikerült. Szépen jelentett a lapmonitorján, elmondta pontosan a történteket, és aztán már majdnem ott volt a nyelve hegyén, hogy engedélyt kér az öngyilkosságra, de végül nem tette meg. Csak hirtelen, elköszönés nélkül kikapcsolta a gépet, és tudta, hogy többet már nem mehet haza. Ezzel örökre száműzött lett, levadászandó szökevény.
– Jól tetted! – biztatta közben a férfi. – Az életet sosem szabad feladni, minden új megélt perc hozhat valami szerencsés vagy jó dolgot. Sosem szabad feladni!
– Megnyugtató, hogy így látod. Előttem akkor nem állt sem jó, sem szerencsés, csak a futás vagy a halál. Az előbbit választottam. Elmentem a címre, amit a fontos ember mondott. Azt hittem, ott majd találkozhatok valakivel, aki segít. De nagyot csalódtam! Egy üres lakás volt a kockanegyedekben, ahol találtam egy kupac aranyrudat. Ehhez mit szólsz?
– Azt, hogy Új-Peking híres a kockanegyedeiről, de hát hol máshol lehetne belefutni egy olyan magas rangú emberbe, akinek ennyire megkérdőjelezhetetlen joga van parancsolgatni egy átlagkínainak, gondolta a férfi. Vagy átlagjapánnak, már ha ez bármi különbséget is jelent. De ezt nem említette meg hangosan.
– Nem tűnik olyan rettenetes csalódásnak, hogy kénytelen voltál eltenni pár aranyrudat – mondta helyette.
– Nem pénzre számítottam, egyáltalán nem! Azt hittem, ott lesz valaki, akit megkérhetek, hogy felvegyen valami szervezetbe. Ahol majd lesz helyem és feladatom. Hogy az elhagyott családom helyett majd tartozhatok valahová. Ám csak pénzt találtam ott, semmi mást.
– Biztonság helyett szabadságot kaptál, nem olyan rossz üzlet az! Én egy életen át azon dolgoztam, hogy a legjobbat kihozzam ebből a cseréből.
– És, mennyire sikerült?
– Tűrhetően. Te meg egyenesen gazdag lettél, ami még jobb – terelte tovább a szót magáról.
– Nem lettem gazdag, illetve, gazdag lettem, de aztán el is ment a pénz. Már a végén járok, mint ahogy ennek a történetnek is.
– Ennyi? Ez lenne a rossz vége? Mármint eltekintve attól az átmeneti állapottól, hogy beszorultál egy repülőgép roncsa alá, kicsit távolabbról szemlélve a helyzetedet úgy értékeled, hogy rossz vége lett?
– Egyértelműen. Elvesztettem mindent, ami addig az életem volt. Egyedül maradtam, nincs otthonom, a családom pedig annyira kitagadott, hogy egyenesen meg akarnak ölni. Azaz rossz vége lett. Neked más a véleményed?
A férfi kicsit elgondolkodott a válaszon.
– Pokoli mázlista vagy, Mitzuki. Az efféle bandákból, mint, amilyen a te családod lehet, nagyon kevés embernek sikerül kiszállnia. A többség meg sem próbálja. És ha próbálja is, belehal. Te az első adandó alkalommal, amikor szembekerültél a lelkiismereteddel, habozás nélkül a lelépés mellett döntöttél, amiért fejet kell hajtanom előtted, és ráadásul túl is élted, ami pokoli mázli. Lehet, hogy úgy érzed, rossz vége lett a történetnek, de hidd el, ennél egyszerűen nem lehetett jobb vége. Mázlista vagy.
Mitzuki felvont szemöldökkel fogadta a férfi véleményét.
Ez a megközelítés még nem jutott az eszébe, pedig akár így is lehetne látni. Ezen hosszan elgondolkodott, vagy legalábbis elgondolkodott volna, de a férfi hirtelen megunta a várakozást.
– De hagyjuk a felesleges dumát, térjünk a lényegre! – lépett tovább. – Tehát, te most mennyire vagy gazdag?
A lány pedig gúnyosan elmosolyodott.
– Számít?
– Persze, szeretek gazdag csajokra hajtani! Sokkal egyszerűbb, ha ő tudja fizetni a szállodai számlát, mintha azt még külön elő kellene valahonnan teremtenem.
– Akkor ki kell ábrándítsalak! Mint már említettem, annyira már nem vagyok gazdag, hogy csak úgy elvigyelek egy hétre Csád Beachre. Elment a direktlinkre, meg pár más beépítésre.
– Alice Springsben csinálták?
– Igen, tavalyelőtti csúcsmodell. A tiéd is?
– Az enyém kicsit régebbi, de szintén ausztrál. És ezt most hagyjuk abba.
– Ó, bocsánat, már megint rólad kérdeztem, és neked ilyenkor muszáj terelned!
– Á, dehogy, nem ezért. Csak fáradt vagyok – tette le a második üres dobozt is a férfi, és úgy döntött, a harmadikat elteszi tartaléknak. – Úgyhogy most kihasználom, hogy biztonságos helyen vagyok. Eltorlaszolom magamat itt a roncsban, és alszom egyet. Mondjuk három órát, oké? Annyi idő alatt talán a térdem is rendbe jön annyira, hogy rá tudjak állni. Három órát kérek, aztán megyek hozzád.
– Rendben! Várlak, te elmebeteg hallucináció!
– Megyek, én édes kis tizenhat éves szamurájom!
Ezzel bontották a vonalat. A férfi kis helyet rugdosott szét magának a padlón heverő, törött kacatok között, majd lefeküdt, csak úgy, a feje alá kulcsolt a kezét, és a következő pillanatban már aludt is.
Furcsa, de Mitzuki is könnyű szívvel hunyta le a szemét. Pedig azt hitte, csak hever majd tovább a hátán, bámulja a fekete semmit, mint ahogy már órák óta teszi és gondolkodik. Az életéről, a világegyetemről, meg úgy minden más felesleges dologról. Vagy immár a felkavart emlékeiről is. De most, hogy elmondta őket valakinek, aki nem nézte érte hülyének, most valamiért már ő sem érezte annyira kínosnak vagy borzalmasnak ezeket az emlékeket. Így történt és kész. A lényeg, hogy él, még mindig él, és ahogy a férfi mondta, aki él, azzal mindig történhetnek szerencsés vagy jó dolgok.
Lássuk, sors, dobd be magad, hozz valami jót, húzta félmosolyra a száját, és elaludt.

A franciák, Golyóval az élen, aránylag gyorsan, mindössze pár órával azután, hogy a németek lelőtték a gépüket, elérték a csempészrepülőjük roncsait. Már távolról látták a gép egyik szárnyának csillogását, ahogy magasra emelkedett a szavanna füvéből, és akkor még úgy érezték, hogy minden remekül megy, aztán közelebb értek.
– Ezzel meg mi a fene történt? – csodálkozott az újonc Jack, kombifegyverét szorongatva, de Golyó csendre intette, majd a szokásos kézjelekkel utasította két emberét, hogy távolodjanak el tőle, és csatárláncban közelítsenek tovább. Óvatosan, a csekély fedezékeket kihasználva mentek közelebb, végül elérték a roncsot, megbizonyosodtak róla, hogy ott nincs idegen, és akkor Golyó végre engedélyt adott, hogy beszéljenek.
– Ezzel mi történt? – ismételte meg az újonc Jack, és körbenézett a csupasz falakon. Illetve a falak hiányain, mert néhol még a fémbordázatot borító műanyag lapokat is leszerelték. A gép úgy nézett ki, mint egy furcsa állat teteme, aminek a hús alól néhol már a bordák is kilátszanak, de ahol a fal megmaradt, ott is kiürítették a helyiségeket. Egy láda, egy ülés, de még a fedélzeti irányítópanel sem maradt meg, mint ahogy kiszerelték a motorblokkot, és a szárnyak napelempaneljeit is.
– Kirabolták. Gondosan.
– Valaki más megelőzött minket? De hogyan lehettek nálunk gyorsabbak? Ezt így szétszedni legalább egy napig tarthatott!
– Ha valaki egy gép szétszedésére készül, van gyakorlata és elég nagy csapata, akkor csak pár óra – javította ki az újoncot Huang. – Ezt azok csinálták, akik leszedték az égről.
– Itt, a határ alatt van pár banda, ami ebből él – vette át a szót Golyó, és közben fegyverrel a kézben járta be a roncs maradékát. – Lelövik a túl alacsonyan szálló csempészeket, aztán kirámolják. Igen alaposak – tette hozzá, ahogy látta, hogy itt-ott a padlót is felszedték, az alátelepített vezetékekkel együtt.
– Akkor ezt bebuktuk. Nem tudjuk hazavinni a szajrét, igaz? – kérdezett tovább az újonc, érezhető szomorúsággal a hangjában.
Golyó erre nem is felelt, aztán Huang a gép hátsó feléből kiabálva hívta őket.
– Itt egy ajtót nem tudtak kinyitni!
A VIP-fülke volt, ahogy Golyó odaért, és megvizsgálta a fülke furcsa tapintású ajtaját. Látszott, hogy azt is feszegették, de kinyitni nem tudták. Pedig a nyitópanelt is kiszerelték, a vezetékek csonkjai csupaszon lógtak ki az ajtó melletti kis rekeszből, ahol eredetileg a kézi nyitás kapcsolótáblája kellett, hogy legyen.
– Talán itt van, akit keresünk? – kérdezte suttogva Jack.
Pedig feleslegesen suttogott. Ha van is bent valaki, az már nyilván halott. De vajon van-e bent valaki?
Golyó lelkiismeretesen végiggondolta a kérdést. Elindul a csempészgép. Visznek egy fontos nőt, aki mellesleg nem feltétlenül kell élve, vagy legalábbis a hullája is többet ér, mint a semmi. Azaz inkább ellenség, mint barát. Tegyük fel, ezen felül veszélyes a csaj, és ellenkezik. Logikus, hogy a VIP-fülkébe zárják, mert onnan aztán senki sem tud kitörni! A méregdrága, különleges anyagú falak mindent kibírnak, hogy odabent a fontos ember biztonságban legyen, még akkor is, ha valakik lövik a gépet. Vagy egyenesen lelövik, ahogy itt történt.
– Ha itt van a gépen, akkor bent lesz – magyarázta immár hangosan az újoncnak. – A másik lehetőség, hogy elvitte az a banda, akik lelőtték a gépet. Akkor az üzlet a részünkről ugrott. Talán váltságdíjért még akkor is megszerezhetik a főnökök, de ez nagyon bizonytalan, mert ezekkel a határ mentiekkel nem könnyű tárgyalni. De mondom, lehet, hogy ide zárták azt a nőt, és akkor most is itt van. Törjük be az ajtót!
Ezzel hátrált pár lépést, és ráfogta a fegyverét az ajtóra. Majdnem biztos, hogy egy hulla van bent. De ha él, akkor sem fogja őket meglepni. Golyó pár lépés távolságban, lövésre készen állt, Huanggal együtt, és intettek az újoncnak, hogy rajta, kezdheti az ajtó betörését.

Az olaszok, Rosa vezetésével mindössze pár órával azután, hogy a német gép megszórta őket néhány sorozattal, elérték a következő vészhelyzet-pontot. Ahol nagy szerencséjükre tényleg volt rádió. Kicsit ócska, kicsit lestrapált, de működőképes rádió.
Lez könnyen átkötötte a megfelelő paneleket benne, és felhívták a keresztapát. Rosa beszélt, és szépen elmondta, mi történt. Az oroszról hallgatott. Minek emlegetné? Elég ciki, hogy átejtette őket, de végül is, mit árt? Menjen, ha azt hiszi, egyedül jobban boldogul. Csak annyit mondott róla, hogy a másodpilóta katapultált, elvégre ezért zuhantak le, de azt már nem említette, hogy később összefutottak ezzel a másodpilótával.
A keresztapa közbeszólás nélkül hallgatta a sztorit, és végül csak a ládára kérdezett rá, hogy akkor tehát teljesen épen, egyben megvan.
– Megvan – bólintott rá Rosa, a vészhelyzet-pont fémoszlopának támaszkodva, kezében tartva a mikrofont, és rávigyorgott a hangszóróra. – A gépnek ugyan kampec, de a láda ép. Ha küld egy másik siklót, mehetünk vele tovább.
– Természetesen – hagyta rá a hideg férfihang. – Más nem történt?
– Mi más?
– Nem volt egy potyautasotok?
Rosa elgondolkodott, ez gyanúsan hangzott. Vajon beszóltak az öregnek az oroszok? Keresik az emberüket? Vagy valami más baj lehet? Mit kavarhatnak otthon a nagykutyák?
– Hát, végül is egy katapultáló másodpilóta nekem gyanús, hogy nem vérbeli csempész. Akár potyautas is lehetett.
– Mi lett vele?
– Katapultált – ismételte Rosa szkeptikusan. Azért ennyire könnyen nem fogják csőbe húzni!
– Mondd neked valamit az a név, hogy Gerald Green? – kérdezte végül a keresztapa kis szünet után.
– Új-Algír, balhé a kaszinóban – felelte habozás nélkül Rosa, mint eminens diák, aki leckét mondd fel.
– Azt beszélik itt, hogy Gerald Green a ti gépeteken akart eltűnni az Unióból.
– Túl szerencsés véletlen lenne – tiltakozott a nő, de magában már sokkal előrébb járt. Tehát az orosz tényleg nem orosz volt! És mekkora vérdíj lehet a fején? – Az a pasas legalább százezret ér, ha valaki megtalálja, és megfelelő helyen leadja.
– Vagy kétszer annyit. És ti most talán csak egy karnyújtásnyira vagytok tőle.
Rosa vadul számolt. Pár órával ezelőtt váltak el. Sérült, sánta, nincs vize. Könnyű préda.
– Nagy ez a szavanna, és akárhol lehet – sóhajtott végül szomorkásan. – Jó eséllyel már meg is halt.
– Annak nem örülnék. Valahol elrejtette a szajrét, és a tulajdonos nagyon örülne neki, ha kiderülne, hogy hová.
– Tehát nem a pasas kell, hanem az info.
– És nem is a tulajdonosnak, hanem nekem.
Rosa rábólintott, ezt megbeszélték. Kicsit még latolgatta az esélyeket, aztán döntött.
– Oké, de kérek valami extra sikerdíjat a srácoknak. Mondjuk, ha visszavisszük az infot, akkor fejenként kapnak egy húszast. Én meg duplán számítok.
– Megőrültél? – csattant fel a keresztapa, de Rosa még csak a hangját sem emelte fel.
– Rendben, ha a húsz nem oké, legyen huszonöt.
– Felejtsd el! A fele is sok nektek!
– Hát, ha mondja, főnök! Én csak arra gondolok, hogy az embereim már másfél napja kutyagolnak ebben a rohadt hőségben. Ha most azt mondom nekik, hogy vissza kell mennünk oda, ahonnan indultunk, mert valamit ottfelejtettünk, akkor Elen ízenként szedi le az ujjaimat, és Ricardo mosolyogva asszisztál hozzá – nézett ki az említettre.
Az eddig némán figyelő, gépkarú Ricardo habozás nélkül, komor arccal bólintott. Ó bizony megteszi!
– Rossy, te már megint túlfeszíted a húrt! – dühöngött a vonal másik végén a férfihang.
– Ugyan, főnök, csak gondolok az embereimre, akikre hosszú és reménytelen menetelés vár, míg átfésüljük a szavannát az Uniótól a Kongóig. Maga viszont vigasztalhatja magát azzal, hogy úgysem kell kifizetnie mind az ötször huszonöt rongyot, mert a srácok fele úgyis itt döglik a radioaktív zóna határában – érvelt Rosa, és mégiscsak visszavigyorgott Lezre, aki egy igen közönséges gesztussal adta tudomására, hogy mi a véleménye az ügyről.
– Rendben. Fejenként huszonöt, ha elhozzátok a jó infót. Kell hozzá valami segítség itthonról?
– Egy sikló, amilyen gyorsan csak lehet.
– Közben lezárták a határt, senkit sem engednek felszállni. Semmi konkrét, csak valami biztonsági léket emlegetnek.
Rosa nem csodálkozott. Az Unió rendszeresen bepánikol, ha a déli határon egy vadkutya hangosabbat vakkant.
– De csak meg lehet oldani, főnök, nem?
– Dolgozunk rajta.
– Akkor jó. Én is dolgozom az ügyön. Adónk nincs, de a gép jöjjön a lezuhant siklóhoz, oda fogunk visszamenni – közölte végül, és aztán bontották a vonalat.
– Imádom, Donna Rosa, ahogy alkuszol! – vigyorgott rá Ricardo, és a többiek is elégedetten bólogattak.
– Még nincs a bankszámlátokon az a pénz, srácok, úgyhogy szedjétek össze magatokat! Tíz perc pihenő, aztán indulunk vissza. Elkapjuk a ruszkit, de finoman, mert hallottátok, nem elég a feje, hanem az kell, amit a fejében őriz!
– Az is meglesz, Donna Rosa – sóhajtott ábrándosan Elen, mint aki előre élvezi a rá váró munkát.
Rosa elégedetten ült le a vészhelyzet-pont betonjára. Még nincs meg a pénz, de meglesz. Hamarosan meglesz az az álruszki, meg vele együtt az info is, és utána rengeteg pénzt kapnak!

A németek módszeresen fésülték át a szavannát, bár nem túl hatékonyan, mert nagyon alacsonyan kellett repülniük. Joseph nem akarta, hogy feltűnjenek bárkinek, és úgy végezzék, mint az általuk leszedett francia sikló. Tehát azt az utasítást adta, hogy alacsonyan, még akkor is, ha így kevés területet látnak be a műszerek, és tovább tart a munka. Sybillnek így is csak rutinfeladat volt, lágyan vezette a gépet, míg meg nem találták a lelőtt tehersikló roncsait.
– Ott van!
– Repüld körbe, aztán ha tiszta a terep, akkor leszállunk, és az akció a kettes fázisba lép. Ne feledd, egy láda és egy ember kell nekünk – szögezte le Joseph.
– Nem vagyok hülye, drágám – közölte Sybill, érzése szerint túl sokadjára, és kétszer megkerülte a gépet. – Az ember például már meg is van – bökött előre, ahol látszott egy alak, amint kikapaszkodik a roncs tetejére.
– Egy ember van meg – pontosított Joseph. – Óvatosan menj el felette, lehet, hogy csak csapda! – figyelmeztette még a nőt, aztán maga is kibámult az ablakon. Egy férfi állt a roncs tetején, és két kézzel integetett, ahogy elsiklottak felette, biztos távolságban.
– Ő a célszemély? Mert ha nem, akkor inkább innen, fentről lőjük le. Kevésbé macerás.
– Nem lőjük le, drágám, mert hullákat nem lehet kikérdezni. És amúgy sem lőjük le – szögezte le, ahogy még egy kört repültek az alak felett, és már az arcvonásait is felismerte. – Nem lőjük le, sőt szállj le tőle kicsit távolabb. Srácok, ti itt maradtok, ezt én intézem! – szólt még bele a mikrofonba, a sikló utasterében várakozó embereinek, és alig bírta visszafogni a jókedvét.
A férfi, akinek az identitását talán úgy lehetne a legpontosabban leírni, hogy ő volt Nagasawa Mitzuki elmebeteg hallucinációja, érzése szerint egy pillanatot sem aludt, amikor a közeledő sikló sziszegésére felébredt. Óvatosan, fedezékbe húzódva lesett ki, aztán felismerte a gépet. Még ekkor is habozott egy kicsit, hogy előlépjen-e, de aztán arra jutott, hogyha leszállnak, úgyis megtalálják. Ha pedig nem kerülheti el a találkozást, akkor jobb elébe menni, döntött, és a következő pillanatban már a roncs tetején állva integetett nekik.
A sikló tett még pár kört, aztán leszállt, tisztes távolban. Egyetlen egy férfi szállt ki belőle, de az hosszú léptekkel, majdnem nevetve közeledett felé.
– Jerry Santez, te a leglehetetlenebb helyeken vagy képes feltűnni!
– Joseph, mekkora mázli, hogy pont te jöttél! Így megspórolok egy csomó magyarázkodást.
Ezzel a két férfi nevetve megveregette egymás vállát. Sybill, aki mindezt kicsit távolabbról, a pilótafülkéből nézte, kétkedve felvonta szép ívű szemöldökét.
– Nekem tényleg nem kell magyarázkodnod! – vigyorgott odalent Joseph. – Még a végén elhinnék belőle valamit!
– Rutinosabb vagy te annál – legyintett a férfi, akit ez alkalommal Jerry Santeznek szólítottak. – Ahogy azokat a szép, új gépágyúkat nézem a siklód oldalán, befutottál, mióta utoljára találkoztunk.
– Igen. Jól állok, egészen pénzes melókat is rám bíznak manapság – intett az állóval a roncs felé.
A férfi kicsit habozott erre, hogy hogyan is kezdje, aztán úgy döntött, elég, ha lépésről lépésre halad.
– Egy ládát keresel? – kérdezte.
– Is – felelte Joseph. – Tudod, hol van?
– Jó helyen – tért ki a válasz elől a férfi. Lépésről lépésre, egy információért egy információt.
– Tudod, már amikor megláttam azokat a képeket Sven Hendersonról, már akkor gyanús volt, hogy ismerem én azt az alakot – adott ki még egy lényeges tényt Joseph. – De az egy rossz periódusod lehetett, azokon a képeken nagyon előnytelenül nézel ki.
– Éppen beteg volt a fodrászom, plusz mély depresszióba estem, és felszedtem pár kilót. De aztán kimozdultam a holtpontról, ma már egészen jól vagyok.
– Ahogy elnézlek ezekkel a tapaszokkal, meg sebekkel, nyilván. Szóval, most itt tartunk – sóhajtott Joseph.
A férfi kicsit mérlegelte a hallottakat, majd elkezdett alkudni az életéért.
– Nézd, haverok vagyunk. Szívesen segítek a ládával.
– Kevés, Jerry, nagyon kevés. Nem vagy jó helyzetben. Egyedül és fegyvertelenül a szavanna közepén, én meg a már emlegetett, gyönyörű gépágyúkkal állok itt, és mellesleg hat emberrel.
– Az a rohadtul dögös csaj a pilótafülkében is közéjük tartozik, vagy ő szabad préda? – kérdezte a gyanús identitású férfi, és választ sem várva csókot dobott a nőnek, aki bizonytalan intéssel viszonozta a gesztust.
– Sybill a csajom, rá ne startolj, mert még kénytelen leszek a hulládat leadni, és az rontja a hírnevemet! – figyelmeztette Joseph. – Menő fejvadász mindig élő árut szállít.
– Ebből a szempontból maradj csak menő! Egy láda, és egy francia gép – emelte a tétet a férfi, aki hallgatott a Jerry névre, mint ahogy hallgatott a Harryre és a Johnra is.
– Mi van a franciákkal? – kérdezte Joseph érdeklődve. Valami biztosan van velük, mert hiszen itt repült egy gépük, jó lenne részleteket megtudni róla, ha már lelőtték. Ám a másik csak sajnálkozva tárta szét a kezét.
– Most kezdjek el magyarázkodni? Maradjunk annyiban, hogy ezt tudom felajánlani. Egy láda, egy pénzes francia gép, és Sven Henderson rosszul azonosítható hullája.
– Van hullád? – csodálkozott el egy pillanatra Joseph.
– Kettő is – bökött a férfi a törmelékhalomra, amit még eddig sem tudtak megbontani a vadkutyák. – Válassz belőlük, amelyik csak tetszik.
– Egyik sem tetszik. A megbízó nem örülne neki. Indoknak érezné, hogy ne fizessen.
– Semmi szava nem lehetne, ha egy hullát vinnél. Én is fekhetnék ott, abban a sírban, tekintve, hogy milyen pokoli rázósan értünk földet. Miért nem jó neked egy félig megevett holttest?
– Már mondtam, rontaná a hírnevemet. Maradnék az eleven Sven Henderson mellett.
– Ha Sven Hendersont választod, akkor a francia gépet felejtsd el. A fedélzetén lévő arannyal együtt.
– Ha az az arany a francia gép fedélzetén lenne, habozás nélkül rárepülnék, még el is engednélek érte, végül is haverok vagyunk. De sajnos, annak az aranynak a létezését csak a te szavad támasztja alá, az meg egy halott vadkutyát sem ér, nemhogy egy élő Sven Hendersont. Hagyjuk is, inkább beszélgessünk a ládáról, amit keresek.
– Elment a kedvem a beszélgetéstől – rázta a fejét a férfi sértetten.
– Jerry, a megbízónak élve kellesz, de azt nem említette, hogy hiánytalanul – jegyezte meg tárgyilagosan Joseph. – Pár ujjal több, vagy kevesebb, nem játszik, amikor a fejpénzt számolják.
– Kezdek csalódni benned, Joseph. Az előbb itt affektálsz a csajodon, holott régen ilyen apróságokon nem akadtál fent, most meg az ujjaimat szeletelnéd? Megváltoztál!
– Felelős pozícióba kerültem. Hat emberem van, és stabil kapcsolatban élek egy nővel.
– Agyadra ment.
– Így is felfoghatod.
A Sven Henderson néven üldözött férfi efelett egy keveset gondolkodott, majd rosszkedvűen elhúzta a szája szélét.
– Csak, hogy lásd mennyire rohadt jó fej vagyok nem kényszerítlek rá, hogy egy haverod ujjait kelljen levagdosnod, tök grátisz a kezedbe adom azt a ládát.
– Mindig is okos gyerek voltál Jerry. Hidd el én sajnálom, hogy így kell végezned, bár nem csodálkozom, hogy ide jutottál. Hol a láda?
– Az olaszok voltak. Eltérítették a gépet, a láda miatt. Rólam nem is tudtak. De elbarmolták, nem jött nekik össze tökéletesen, hát lezuhantunk. Aztán ők leléptek a ládával.
– Merre?
– Tudom, hová mentek, és meg is mutatom – intett a német siklója felé a férfi, és aztán együtt, látszólag a legteljesebb barátsággal indultak vissza a géphez.
– Mi van? – fogadta őket Sybill, ahogy kinyitotta a pilótafülke ajtaját. – Ki ez a fickó?
– Sybill, ez itt Jerry haverom még Murzukból, alias Sven Henderson. Később majd bekasszírozzuk érte a fejpénzt is, de előtte még segít megkeresni a ládát. Jerry, ő itt Sybill, a világ legjobb pilótája. És semmi több, legalábbis te ne láss bele többet! – celebrálta a bemutatást Joseph.
– Ki kellene szúrnom a szemem, hogy ne lássak ennyi szépséget! – vigyorgott a Jerryként bemutatott férfi.
– Akkor se higgy neki, drágám, ha kérdez! – szúrta közbe Joseph, nem sok eredménnyel. A nő leengedett szempillákkal mérte végig a férfit, aki hasonlóan kutató pillantásokkal felelt az érdeklődésre. – Mondom, Sybill, ez egy veszélyes alak!
– Rád is ezért bukom! – felelt a nő könnyeden, és odakacsintott még a férfinak, majd visszafordult a műszerfal felé. – Szóval, vannak koordináták, amikre rárepülhetek, vagy csak haverkodtok?
– Az olaszok a ládával együtt egy vészhelyzet-pont felé tartottak, amikor végre sikerült elszakadnom tőlük – közölte a férfi, míg leült a Joseph által mutatott, a másodpilóta széke mögötti helyre, és megadta a koordinátákat is. Közben Joseph gyakorlott mozdulatokkal odabilincselte a jobb kezét a szék karfájához.
– Bocs, haver, de te egy teljesen megbízhatatlan alak vagy.
– Nem, én egy megbízhatóan megbízhatatlan alak vagyok – igazította ki, és látta, hogy Sybill ismét elmosolyodik. Menni fog ez!
– Fegyvered van? – folytatta Joseph.
– Ez csak meghatározás kérdése. Ahogy te érted, jelenleg nincs nálam semmi. Még az öngyújtómat is elhagytam.
– Most viccelsz?
– Nem. Az olaszoknál van. Tényleg, ha már úgyis elveszitek, ládát, akkor az öngyújtómat is kérjétek vissza tőlük! Kabala – magyarázta Sybill felé fordulva.
– Babonás vagy? – kérdezte a nő érdeklődve.
– Minden szerencsejáték-függő az – morogta megvetően Joseph.
– Jól beszélsz! – hagyta rá a férfi. – Nekem például megrögzött babonám, hogy ha női pilótával repülök, akkor kétszer megcsókolom, természetesen keletnek fordulva.
Joseph erre csak megvetően felmordult, de Sybill elnevette magát.
– És nekem kellene keletnek fordulnom, vagy neked?
– Ha tényleg megcsókolsz, akkor teljesen mindegy.
– Utoljára mondom, hogy szállj le a barátnőmről!
– Most mit idegeskedsz? Megszerezted Sven Hendersont, hamarosan tied az a rohadt láda is, mellé a világ legjobb lábú csaja a pilótád, és tőlem még azt is sajnálod, hogy a halálom előtt dumálni merek egy nővel! Piti alak maradtál, Joseph! – tette még hozzá, majd hátradőlt, és tüntetően elhallgatott.
– Ja, és Sybill drágám, kapcsold magasabb fokozatba a biztonsági rendszert! Ennek a Jerry gyereknek a koponyája vastagon ki van bélelve fémmel, nem szeretném, ha megpróbálná átvenni az irányítást a sikló felett.
– Nem tűnik annyira butának, drágám, hogy belém kössön. Vagy ha mégis megteszi, majd rájön, hogy nem csak a lábaim jók – vetett egy pillantást hátra a nő, amit a Jerrynek is nevezhető férfi biztató mosollyal fogadott, de nem válaszolt, csak kényelmesen elhelyezkedett.
A szavannát bámulta, és a távolodó roncsot, míg felszálltak, és élvezettel szívta be a pilótafülke megszokott gépszagát. Közben fél pillantással felmérte a bilincset, amit rákattintottak a jobb csuklójára. Közönséges szériamodell, nem fog gondot okozni. Nem lesz itt semmi baj!
Csak azt bánta, hogy nem hívhatja fel Mitzukit, és nem örvendeztetheti meg a jó hírrel, hogy már van siklója is. Nem baj, majd csak talál alkalmat, hogy váltsanak pár szót! A lány nyilván örülni fog, hogy helyből repülnek, és nem kell gyalogolnia.
Addig meg semmi dolga sincs, csak valóban megszerezni a siklót, szögezte le, hát kényelmesen hátradőlt, és féloldalra hajtott fejjel elkezdte bámulni a pilóta arcélét.



XX.
Takamura erősen bízott benne, hogy másnap reggelre átérnek a radioaktív Kongó-zónán, és megkezdheti a keresést. Több mint egy éve járt már Mitzuki nyomában. Elege volt az idegen városokból, az idegen emberek idegen szokásaiból, hazavágyott. Ám alig alkonyult, pilótája, az öreg Vang ereszkedni kezdett a géppel.
– Miért szállunk le?
– Az öreglány miatt. Gyengék már az aksijai, ha nem süt a nap, negyedórán belül leesik.
Takamura bólintva vette tudomásul a tényt.
– Milyen messze vagyunk a radioaktív zónától?
– Negyven méter, és csökken – vetett egy pillantást az öreg, magasságmérőre.
Takamurának csak másodjára esett le, hogy ez mit jelent.
– Meg akarsz gyilkolni? – csattant fel, és már majdnem nyúlt a kardja után.
– Miért akarnék ilyet tenni? Még egy ötszázast kifejhetek belőled, hát bolond lennék megölni téged! – méltatlankodott az öreg.
– Ha egy éjszakát magas sugárzásban töltünk, meghalunk mindketten!
– Kivéve, ha hat méter vastag, megerősített betonfalak alatt töltjük. Az ott a negyvenötös előretolt erőd leszállópályája! – mutatott előre, a lenti, buja zöld vegetáció által körbevett, húsz-harminc méter átmérőjű, kör alakú betonlapra.
Takamura ennek, ha lehet, még kevésbé örült. Egy katonai bázisra akarnak bemenni? Van erre egyáltalán engedélyük? És vajon nem lesz-e baj belőle, ha leveszik az ujjlenyomataikat? Takamurának nem volt priusza, és engedéllyel tartózkodott a Kínai Birodalmon kívül, tehát elméletileg nem kellett félnie attól, hogy azonosítják. Elméletileg. De egy katonai bázis kicsit is gyanakvó parancsnoka könnyen feltehet olyan kérdéseket, amiket nehezen tud megválaszolni. Kezdve rögtön a szamurájkardjával, ami a hivatalos engedély szerint tompa és használhatatlan másolat, mindössze kulturális hagyományőrzést szolgál, míg a valóságban, ugye...
– Nem lesz belőle baj, ha a tisztelt katona urakat és hölgyeket háborgatjuk? – kérdezte hát óvatosan, mire Vang csak elmosolyodott, széles mosollyal, hogy jól látszottak olcsó műfogai.
– Ezek nem olyan, khm, katona urak és hölgyek, mint akik a Birodalomban teljesítenek szolgálatot a keleti partokon! Örülni fognak nekünk, csak tartsd készenlétben a birodalmi idkártyádat, hogy tudj fizetni, és akkor minden rendben lesz!
Takamurát ez némileg megnyugtatta, és amúgy sem tehetett semmit. Az öreg ügyesen landolt, és akkor már ki is nyílt az egyik hangár, és becsúsztak a biztonságos, vastag betonfalak közé. Arra számított, most majd nyilván mosakodniuk kell, leadni a ruhájukat, és aztán majd fogadja őket a helyőrség megfelelő rangú tisztje. Jól ismerte a „belépés egy radioaktív zónában álló, biztosított épületbe” című protokollt, Kyotóban ezt nagyon alaposan megtanították neki az iskolában.
Ezzel szemben még ki sem nyitotta a sikló nehézkesen működő, ócska ajtajai, már ott állt három katona, egy nő, és két férfi.
– Hello, Vang, épp időben! – köszöntek barátságosan, és látható jókedvvel vigyorogtak.
– Siettettem az öreglányt, nem akartunk lemaradni a vacsoráról!
– A tag kicsoda melletted?
– Fuvar, a neve Takamura. Az Unió déli határa alá megy, és kell neki egy kis technikai segítség, de ezt majd megbeszéljük.
– Ha van pénze, vihet, amit csak akar ebből a kócerájból legyintett unottan az egyik katona, társai pedig megértően bólogattak, Takamura mindeközben nagyon figyelt az arcára fagyott, udvarias mosolya mögül, hogy kiismerje magát az idegen helyzetben. Igen, az öreg kínainak igaza volt, ezek nem olyan katonák, mint az otthoniak. Eleve, nem katonazubbonyt viselnek, hanem összeizzadt trikót, és térd fölé feltűrt nadrágot, és a nő ráadásul mezítláb állt a hangár meleg betonján. Széles vállú, kigyúrt katona volt, keletiesen vágott szemekkel, ám a bőre egészen sötét. Csak ő viselt fegyvert a társaságból, egy hanyagul az övére csatolt elektromos pisztolyt.
Feltehetőleg feltűnt neki, hogy Takamura őt jobban megnézte, mint a másik kettőt, mert kedvesen elmosolyodott, és amikor beléptek a liftbe, hátra is szólt neki:
– Remélem, nincs klausztrofóbiád – vigyorgott, ahogy rájuk záródott az ólomlemezekkel megerősített acélajtó.
– Nincs – közölte Takamura érzelemmentes hangon. – Kyotóban nőttem fel.
– Az hol van?
– Japánban.
– Igen? Bocs, haver, én ezzel nem vagyok közelebb.
– Japán a Kínai Birodalom egyik tartománya – szólt közbe az öreg kínai. – Kyoto meg egy földbe vájt város, egy ennél sokkal radioaktívabb szigeten.
– Egy egész várost beástak? Valami fontos ásványkincs van ott?
– Nem – rázta meg a fejét Takamura, és a mosolya még mindig kitartott. Ez egy erőd, és lehet, hogy ez a három katona nem tűnik túl katonásnak, de odalent nyilván vannak még, és talán harcra készebbek. – Csak szeretünk ott élni. Hagyományból.
– Érdekes – sóhajtott a nő, és a lift döccenve leérkezett, feltehetőleg a lakószintekre.
Tömény emberszag és fullasztó meleg fogadta őket.
– Bocs, de a szellőző már megint vacakol – mentegette a helyzetet a nő. – Gyertek, a többiek már a kajáldában vannak, ott megbeszélhetjük a ti ügyeteket is. Amúgy a nevem Atieno.
Takamura illendő meghajlással fogadta a hirtelen bemutatkozást, de mire felnézett, már csak a nő széles vállát láthatta, amint eltűnik a következő sarkon. Hosszú léptekkel indult utána, és elhatározta, hogy mostantól udvariatlan lesz. Akármennyire is a nehezére esik, udvariatlan lesz, mert úgy látszik, itt ez az elvárt, udvarias viselkedési norma.
Az erőd ebédlője hosszú, alacsony mennyezetű terem volt, műanyag székekkel és asztalokkal, mind csorba, összevissza karcolt felületű. Takamura tíz férfit és nyolc nőt számolt össze, izmos és fiatal embereket, akik láthatóan mind katonák voltak. A rangjukat viszont nem tudta megállapítani, mert senki sem viselt rangjelzést. Koszos trikót hordtak, felgyűrt katonanadrágot, és aki nem mezítláb volt, az is csak papucsban, vagy esetleg szandálban. Fesztelenül beszélgettek ölükbe vett tányérjaik felett, mert az asztalon a lábukat tartották, és valahonnan hátulról még zene is szólt, valami divatos sláger, csak hogy teljes legyen hangzavar.
És ez egy katonai helyőrség? Takamura nehezen hitte, aztán arra gondolt, hogy nem véletlenül ez a világ legrosszabb hírű része. Ha a katonák ilyenek, milyenek lehetnek a civilek, vagy akár a bűnözők?
Ám elhatározta, hogy nem kelt feltűnést, hát magához húzott egy széket, holott senki sem kínálta hellyel, és leült, nem nézve az adott szék tisztaságát. A lábát azért nem tette fel az asztalra. Tálán majd később, ha feltétlenül muszáj lesz, egyelőre legyen ennyi elég.
– Hé, srácok, Vang van itt! Aki dohányt akar rendelni, az most tegye meg! – üvöltötte túl a hangzavart az Atieno nevű nő. – A srác vele van, fuvar, és jó fej.
– Köszönöm a kedves bemutatást – bólintott mélyet Takamura.
– Aha. Hozok neked kaját, aztán majd megbeszéljük, miféle technikai segítség kell neked.
Takamura a gesztust is mosolyogva fogadta, és az ételt is, ami legnagyobb megkönnyebbülésére egy bontatlan konzervdobozban érkezett. A hozzá adott evőeszköz ugyan foltos volt, de látta, hogy a nőé is az, aki fesztelenül beletörölte a trikójába, hát ő is hasonlóan járt el, és így már mert enni.
Csak akkor kezdtek el beszélgetni, amikor már mindketten jóllaktak.
– Szóval, mi a meló, amiről Vang beszélt? – törölte meg a száját a nő a kézfejébe, amit aztán tovább törölt a nadrágjába, Takamura szeme már meg sem rebbent.
– Igazából nem tudom, mire gondolt a vén kínai. Én a húgomat keresem. Egy gépen utazott, ami lezuhant valahol, remélhetőleg a radioaktív zónától északra.
– Akkor neked egy technikus kell, aki leveszi a kint kószáló bandatagok adásait.
– Valóban?
– Igen. Az Unió alatt állandóan mászkálnak a bandák emberei, mindenféle homályos céllal. Azok pedig tartják a kapcsolatot a főnökeikkel. Persze, titkosított sávokon, de egy ügyes technikus megfelelő műszerekkel átlát a titkosításon. Ha a húgod ott van, már nyilván megtalálta valami banda. Vagy őt, vagy a holttestét. Akkor pedig jelent is róla, a technikus meg kis mázlival elfog egy adást, amiben róla van szó.
– Tényleg?
– Igen. Ezret kérek előre, és még kettőt sikerdíjnak, ha meglesz a húgod.
– Nem, Atieno! – kiabált át hirtelen az asztalon az öreg Vang, akit mellesleg eddigre szorosan körbevettek az emberek. – A gyerek nem tud alkudni, mondj neki normális árat!
– Most mi bajod van, ha én is megvágom? – szólt vissza a nő emelt hangon.
– Takamura, összevissza ötszáznál ne adj neki többet! – kiabált még vissza Vang, majd ismét elmerült a körülötte álló katonák között.
– Ne hallgass rá, irigy vénember! – mordult fel Atieno, immár ő is csendesebben. – Kétezer angol-egyiptomi font lesz az, nem ötszáz! Rendben?
– Nem kétezer. Ötszáz – mosolygott Takamura rezzenéstelenül.
– Ne szórakozz velem, neked jó ember kell, és én vagyok a legjobb! Ráadásul itt én vagyok a legmagasabb rangú technikai tiszt, azaz viszem az erőd legerősebb dekóderét. Ezerötszázért ingyen vagyok neked!
– Nem ezerötszáz. Ötszáz.
– Kellek neked, ember, egy lúzer napokig elvacakolna ezzel a melóval, és addig a húgod tuti meghal. Egy ezrest csak megér neked az élete!
– Nem ezer. Ötszáz.
– Oké, van neked egy különleges ajánlatom! Hétszázért egy napon belül találok valami infót a húgodról. Ha kifutok a huszonnégy órából, akkor ingyen voltam. Jó?
– Nem jó. Ötszáz.
– És még te nem tudsz alkudni! – csapott a nő dühösen a gyenge műanyag asztalra, hogy az belenyekkent, de Takamurának a szempillája sem rezdült, udvarias mosollyal nézett a nő arcába.
– Ne menj le neki kutyába, Atieno! – szólt közbe hirtelen egy fekete trikós férfi, aki eddig mellettük ülve hallgatta a társalgást. – Látod a ruháján, gazdag ez a gyerek, egyenesen a Kínai Birodalomból jön, ahol azt sem tudják nagy jó dolgukban, hogy mit csináljanak! Lenéz minket, mert szegények vagyunk, de fizetni, azt nem akar, hát dögöljön meg!
– Állj le, Sayid! – torkolta le a nő. – Én tárgyalok a pasassal. Ne tedd tönkre az üzletem!
– De hát látszik, hogy nem fog rendesen fizetni! – vágta rá a férfi, majd odaállt közvetlenül a még mindig ülő Takamura mellé, hogy annak fel kellett rá néznie. – Menj, te nagyon tisztelt kínai, és bérelj fel valakit az Unió alatt elő szabad bandákból. Nekik ötszázat sem kell adnod, azok megcsinálják egy százasért is!
– Takamura, vagy hogy is hívnak, ha rábízod magad azokra a bandákra, az olyan, mintha saját kezeddel vágnád át a húgod torkát – tiltakozott tovább a nő, de a férfi már rá sem nézett.
– Figyelj, te kínai, Atieno a legjobb technikus az erődben, de az is lehet, hogy a teljes zónában. Örülj neki, ha hajlandó neked dolgozni, és fizesd meg tisztességgel!
Takamura átnézett Vangra, de úgy tűnt, az öreg kínai nem vett észre semmit, nagy hangon tárgyalt az őt gyűrűbe fogó katonákkal. Ám az imént is közbeszólt, hogy alkudjon, pedig látszólag akkor sem figyelt ide. Ha most nem szól, az feltehetőleg azt jelenti, hogy a dolgok rendben vannak.
– Köszönöm a figyelmeztetést, szem előtt fogom tartani – mosolygott hát fel a férfira, töretlen, udvarias mosollyal. – Ám most lépj hátrébb, mert zavar a bűzöd!
– Affektál a kis kínai? – kiabált a férfi, és Atieno megkísérelte félrehúzni, mondván, ő kiválóan elboldogul az ügyeivel, és nincs szüksége segítségre, de a fekete trikós férfi oda sem fordulva lökte félre, végig Takamura szemébe nézve. – Te a gazdag Kínai Birodalomból jöttél, ahol annyi a tiszta víz, hogy mosakodni is jut. Örülj neki, és ne hordd fenn annyira az orrod, ha már eljöttél errefelé, ahol a szegényebbek szomjan szoktak halni, mert napi egy pohár italt sem tudnak megfizetni!
Ezzel az ülő Takamura fölé tornyosult, fenyegetően megrázva az öklét, ám ostoba módon fedezetlenül hagyta a gyomrát. Takamura tenyérrel vágta gyomorszájon, kurta kis mozdulattal, ám a nagy termetű fickó mégis összegörnyedt, és vaktában ütött vissza. A semmire, mert Takamura közben a lábaival hátralökte a széket, hogy másfél méter csúszott csikorogva a rücskös betonon, és utána könnyeden felállt, várta a másikat.
Az jött is volna, de Atieno lefogta.
– Állj, marhák, hagyjátok abba! – üvöltötte, és ott még mások is összevissza kiabáltak, mindenki felpattant a székéről, és egy hosszú fél percig átláthatatlan káoszba siklott az addig is igen rumlis vacsora, míg egy távolabbról érkező férfi csendet nem tudott parancsolni.
– Állj, mert mindenkit kéthetes büntető szolgálatba küldök! Mi a fene történik itt?
– Ez a kis kínai pofátlankodik! – kiabálta a férfi, akit eddigre már ketten fogtak le.
– Japán vagyok – morogta Takamura, de ezt senki meg sem hallotta.
– A kínai nem csinált semmit! – magyarázta Atieno. – Alkudtunk, és kész! Nem kell ebből ügyet csinálni! Csak Sayid vissza akar feküdni az ágyamba. Nem fogja fel, hogy végleg kidobtam, ezért most játssza az agyát! – intett a lefogott férfi felé.
– Sayid, állj le, és hagyd békén a kis kínait! – döntött a férfi, aki a parancsnokuk lehetett, de Takamurának ez nem tetszett.
– Kérjen tőlem bocsánatot azokért a szavakért, amivel szidott, és akkor tényleg nem lesz baj.
– Még én kérjek bocsánatot? – csattant fel a Sayidnak nevezett férfi, és utána megint elszabadultak az indulatok. Mindenki ordibált, mellé széles gesztusokkal hadonásztak. Mindössze Takamura állt mozdulatlanul a káosz közepén, és szépen felmérte az erőviszonyokat. Ez a férfi lassú és otromba hozzá képest. De sok barátja van a jelenlévők között. A kardja viszont mindössze két lépés távolságban van tőle, a csomagjában. Vang pedig már nincs sehol, nézett körbe. Az öreg kínai behúzta a csőbe, és cserbenhagyta, de hát mire számíthat egy kínaitól?
– Oké, oké, ha ekkora az arcotok, hát legyen! – vette vissza végül a szót a parancsnok. – Ha nem bírjátok ki, hát verjétek meg egymást. Mindenki félre, ez a kettőjük ügye, senki sem szól bele! Sayid meg te, kis kínai, rajta, menjetek egymásnak, és utána csend legyen!
Takamura már ki sem javította, csak rábólintott. Sayidot is elengedték a barátai, akik eddig visszatartották. Az itt élők láthatóan megszokták a hasonló afférokat, mert pillanatok alatt széles kör alakult ki körülöttük. A katonák érdeklődve várták a verekedést, és hangosan kiabálva biztatták a barátjukat. Takamurát zavarta a zaj, a dodzsóban ilyen alkalmakkor mindig ünnepélyes csend vette körül a küzdőket. A társak méltóságteljesen, térdelve ülték körül őket, és senki sem vetemedett volna arra, hogy megszólaljon, pláne hangosan kiabáljon. De ez egy idegen, elmaradott része a világnak, gondolta, és kizárta tudatából a zajt.
És innentől pont olyan volt, mintha otthon küzdene. Illetve, inkább olyan, mintha otthon egy túl magabiztos kezdőt leckéztetne meg. Sokkal gyorsabb volt Sayidnál, valamivel erősebb is, és sokkal, de sokkal jobb mesterektől tanult. Esélyt sem adott neki, csak nekiment, ütött valami hatot vagy hetet, mire a másik hátratántorodott, és még akkor is ment utána, míg hirtelen Atieno elé nem állt.
– Állj, vége! Állj meg, már a földön fekszik!
Csak azért lépett vissza, mert elhitte, hogy ez a nő a legjobb technikus, és neki feltétlenül meg kellett találnia Mitzukit. Ha bárki más akarta volna megállítani, azt is leütötte volna. Így viszont megtorpant, és a következő pillanatban már a zsákjánál volt, felkapta, és készen állt kardot rántani. Pár végtelen másodpercig tényleg úgy nézett ki, hogy szükség lesz rá, a katonák felháborodott üvöltözéssel zárták körbe.
– Már a földön volt, amikor még rúgta! – kiabált valaki, de Atieno odaállt Takamura elé, és széles gesztusokkal magyarázta, hogy Sayid magának kereste a bajt, és végül a parancsnok ordítva kizavart mindenkit a teremből.
Atieno nem is habozott, karon ragadta Takamurát, és sietve kivonszolta a teremből.
– Gyere, mielőtt meglincselnek, te bolond!
Takamura ment, és nem válaszolt. Minek? Ezek az ostoba idegenek úgysem értenék meg, hogy mit jelent a becsület, amit jelenleg megőrzött, és mellesleg a másik, kötekedő fickó elvesztett, a legtöbb fogával együtt. Hát hallgatott, míg Atieno végigvezette pár folyosón, mögöttük elhalt a lárma, és végül megálltak egy szoba előtt, aminek vas ajtaja kézzel nyílt, mindenféle ujjlenyomat- vagy kártyaellenőrzés nélkül.
– Itt alhatsz. És mellesleg egy köszönömöt mondhatnál, ha már megmentettelek!
– Nincs mit megköszönnöm. Meg tudtam volna ölni mindet, ha kell.
– Pont ettől mentettelek meg, te marha! – morogta a nő, majd otthagyta. De a folyosó sarkáról még visszaszólt: – Ötszáz. Reggel indulunk, amint a napelemek elkezdenek tölteni!
Takamura biccentéssel vette tudomásul, majd belépett a szobába. Szét se nézett, csak lerakta a csomagját, kézbe vette, kardját, és megállt a falnál, szemben az ajtóval. Lehet, hogy pár bolond utána jön, jobb, ha felkészülten várja őket. Az ágy úgyis túl koszos, hogy belefeküdjön!
Kényelmesen nekidöntötte a hátát a falnak, félig a szemét is lehunyta, és várni kezdte azokat az ostobákat, akik esetleg meg akarják ölni.

A férfi, aki John Smith másodpilótának adta ki magát, a németek Jerry Santezként ismerték, Gerald Green néven balhét csinált egy kaszinóban, Harry Nightként nem volt orosz, és Sven Henderson néven is üldözték valamiért, kényelmesen pihent a siklóban, nem zavartatva magát a jobb csuklójára kattintott bilincs miatt, amikor megérkezett Mitzuki hívása.
– Itt vannak! – suttogta a lány, és aztán hosszabban hallgatott, nyilván választ várt. De a férfi nem válaszolhatott, mert ott ült előtte Joseph és Sybill, és nem tudott úgy megszólalni, hogy ők ne hallják.
– Nem hallottam a leszálló gépet – suttogta tovább kis szünet után Mitzuki. – Vagy távol értek földet, vagy gyalog vannak. Legalább három hangot meg tudok különböztetni. Biztosan nem vagyok víz alatt, és biztosan van itt valami szellőzőrendszer, ami összeköt a külvilággal, mert egészen jól hallom őket. Most kezdték el törni az ajtót. Már belelőttek kettőt. Most a harmadikat – közvetített suttogva, de a lövéseikből a férfi semmit sem érzékelt. A direktlink csak az illető saját, kimondott szavait viszi át, se többet, se kevesebbet.
Így is teljesen át tudta érezni a helyzet komolyságát. Mindig is volt fantáziája, prímán el tudta képzelni, hogy a lány a fülke legtávolabbi sarkában kuporog, és egy botba kapaszkodva várja, hogy három fegyveres rátörje az ajtót. Szamuráj vagy sem, ezt nem fogja túlélni!
– Tarts ki, repülök feléd! – suttogta kínaiul, majd azonnal bontotta a vonalat.
– Mi van? – szólt hátra Joseph gyanakodva.
– Semmi, csak elgondolkodtam – felelt a férfi, és tényleg ezt tette. Eddig úgy tervezte, hogy szépen átejti Joseph-et, átveszi a gépet, és amikor már ő a főnök, akkor felszedik Mitzukit, és meg sem állnak a Kalahári-övezetig. De ezt már nem tudja végigcsinálni. Nincs rá ideje. Most, azonnal kell megpróbálnia valamit, bármit, márpedig ha kell, akkor jobb, ha nem habozik, hanem csinálja.
– Kerüljünk mégis a francia gép felé! – szólalt hát meg hirtelen.
– Amelyiket lelőttük? – szólt közbe Sybill, és a férfi ezt az információt is elraktározta. Tehát ezért nem érkeztek meg időben a franciák Mitzukihoz. De most már ott vannak!
– Nem tartanám jó ötletnek – rázta a fejét Joseph.
– Nem akarom, hogy leszálljunk, csak nézzük meg. Egy leesett csempészrepülő, francia érdekeltségű – tette hozzá magyarázóan, Sybill felé fordulva.
– Mit nézzünk rajta? – kérdezte a német férfi.
– Hogy már kirabolták-e.
– Nem mindegy?
– Két valódi, lopott Rembrandtról én nem beszélnék ilyen könnyedén!
– Az imént, a siklónál, még azt mondtad, arany van a fedélzeten – sóhajtott Joseph.
– Mert természetesen fogalmam sincs róla, hogy mi van a fedélzeten. De nyilván valami érdekes.
– Nem érdekel más, csak a melóm, ami a láda.
– Mióta ilyen vaskalapos? – fordult a Jerrynek nevezett férfi Sybill felé. – Amikor megismerkedtünk, még hivatásos kidobó volt a Murzuk Casino Starban, és nem volt olyan kuncsaftja, akinek ne kutatta volna át a zsebeit!
– Te kidobóként kezdted? – nézett csodálkozva Sybill Josephre, aki felháborodottan tiltakozott.
– Dehogy!
– Nyilván tagadja, pedig én nem értem, mit szégyelli! – sóhajtott a Jerrynek nevezett férfi. – Van, aki alacsonyról indul, na.
– Betöröm az arcod, ha nem dugulsz el!
– Működnek a régi reflexek, igaz? Könnyű egy megbilincselt embert verni!
Könnyű, ezt Joseph is így ítélte meg, de még nem ütött. Sybill nem venné jó néven, ezt látta rajta.
– Hagyd abba! – morogta hát visszafogottan, a másik pedig valóban abbahagyta, visszafordult Sybill felé.
– Az a lezuhant francia gép majdnem útba esik. Pár kört tehetnénk felette – és megadta a koordinátákat is.
– Útba esik? – kacagta el magát gúnyosan Joseph. – Majdnem az ellentétes irányban van.
– És? Miért zavar pár perc kerülő?
– Azért, mert nincs semmi értelme. Csak húzod az időt, hogy minél később adjalak le.
– Imádok élni, miért baj ez?
– Nem baj. De nem is ok, hogy kerüljek egyet a nagy semmiért.
– És ha tényleg lenne ott pár százezernyi szajré?
– Szinte semmi esély sincs rá.
– És arra miféle esély volt, hogy kétszer egymás után bankot robbantok?
– A Murzuk Casino Starban? – szólt közbe Sybill.
– Ott – bólintott rá az éppen Jerrynek nevezet férfi. – Ő kidobó volt, én meg vendég. És bankot robbantottam. Kétszer.
– Sosem voltam kidobó ember! – tiltakozott fásultan Joseph, és a férfi már vissza is fordult felé.
– De hülye se! Figyelj, miért ne lehetne most ebben is szerencsém? Miért ne lehetne abban a roncsban valami értékes, tényleg értékes szajré? Ami több, mint amit Sven Henderson fejéért adnak. Ha mondjuk megtalálnánk a fejpénz kétszeresét, elengednél?
– Elengednénk. Annyiért igen – szólt közbe Sybill még egyszer.
– Drágám, én tárgyalok!
– Én meg vezetek – sóhajtott a nő, és már fordultak is. – Fél óra kitérő, és most már érdekel, mit szállítottak a franciák.
– Fogadok, hogy műkincs – tippelt a Jerry néven is ismert férfi. – Abban jók.
– Nem fogadok. Veled soha többet! – zárta le a társalgást Joseph. Ha Sybill a fejébe vesz valamit, úgysem tudja lebeszélni róla. Hát most majd megnéznek egy kifosztott roncsot, remek!
Bár, bizonyos szempontból mégis lehet, hogy lesz ott valami. Jerry tényleg pokoli mázlista volt világéletében, az a fajta arc, aki mindig, minden tétet elvisz. Hátha találnak valami értékeset. És ha igen, attól meg nem kell elengednie, ugye.
Alacsonyan repültek a szavanna felett, alattuk gyorsan tovasiklott a sárgára aszott fű, felettük a mozdulatlanul állt a fémesen ragyogó ég. A férfi, akinek a nevével kapcsolatban adódott némi bizonytalanság, unott arccal bámulta a semmit, de belül felt. Félt, hogy elkésnek. A direktlinkje kérlelhetetlenül számolta a másodperceket, Mitzuki már két perce hallgatja, hogy lövik az ajtót, már három perce, már négy, hát hogyan lehet egy sikló ennyire lassú! Negyedóra sem telt el, de évezredeknek érezte, amikor feltűnt a látóhatáron egy repülőroncs magasba nyúló szárnya.
Bekapcsolta a direktlinket, hogy a következő mondatot Mitzuki is hallja.
– Itt vagyunk, én már látom a roncsot, repüljünk rá!
– Én is látom – morogta Joseph.
– Tudom, mit kell ilyenkor tenni, nem vagyok hülye – tette hozzá mogorván Sybill, de a férfi nem rájuk figyelt.
– Egy ideje abbahagyták az ajtó lövését, mert nem jutottak semmire – suttogta Mitzuki a fülében. – Utána hosszan töprengtek, hogy mit tegyenek. Most felpattantak, és hallom, hogy kimennek. Fegyveres fogadtatásra számíts, illetve számítsatok – tette még hozzá, világosan mutatva, hogy felfogta a helyzetet, mely szerint a másik már megint társaságban van, és feltehetőleg nem beszélhet nyíltan.
Tehát le fognak minket lőni, nyugtázta a helyzetet a férfi, miközben egyre közeledtek a roncshoz.
– Ezt már kirabolták! – sóhajtott Joseph, és vigyorogva hátrafordult. – Úgy látszik Jerry, néha neked sincs szerencséd. Ezt most csúnyán buktad. Sybill, drágám, fordulj, menjünk arra a vészhelyzet-pontra, ahova Jerry barátunk az olaszokat hazudta. De ha azt is bukja, én tényleg levágom az egyik ujját, és elteszem emlékbe!
A Jerrynek szólított férfi nem figyelt rá. Le sem nézve lekatintotta a bilincset a kezéről, aztán elindította a legjobb kódtörőjét, és két másodperc múlva már övé volt a sikló. Tudta, hogy nincs sok ideje, a nő perceken belül visszaveszi a kézi irányítást, de remélte, hogy az a pár perc is elég lesz. Kiadta az utasítást a gépnek, hogy tovább előre a roncs felé, és süllyedni, aztán ráhagyta a többit az automatikára.
Sybill már abban a másodpercben káromkodva csapott le a vezérlő monitorra, de a férfi ezzel sem foglalkozhatott. A leszedett bilinccsel tarkón csapta Joseph-et, akinek eddigre a kezében volt a fegyver, de meg kellett ismételnie az ütést, hogy a másik elájuljon. Közben Sybill, aki fél kézzel még mindig a sikló irányításáért küzdött, másik kezével már elektromos pisztolyt fogott rá, és nem törődve a szűk hely adta kockázattal, lőtt is. A nehezen néven nevezhető férfi félrehajolt, elektromos szikrák sercegtek végig a fülke falának fémszegecsein, de úgy tűnt, semmiben sem tettek kárt. A gép még mindig a roncs felé tartott, és egyre közeledett a földhöz.
A férfi még csapott egyet Sybill arca felé a bilinccsel, és amíg az automatikusan hátrarántotta magát, feltépte az ajtót, és kiszállt. Fél kézzel tudott csak megkapaszkodni a fellépést segítő létra alsó fokában, és kilendült a semmi fölé, de végül nem zuhant le. Már csak húsz méter a talaj, már csak tizenöt, már csak tíz, számolt a fejében a direktlink térelemző modulja, mindjárt ugrani kell, és közben egyre közeledtek a roncshoz is, ahonnan tüzet nyitottak rájuk.
Ugyanebben a pillanatban Sybill visszaszerezte az irányítást, és meredeken felkapta a gépet, a férfi pedig elengedte a kapaszkodót, és lezuhant.
A golyók találtak, a sikló füstölni kezdett, Sybill pedig az azonnali menekülés mellett döntött. Pusztuljon ez a Jerry, nincs ideje törődni vele, el kell tűnnie! A sikló élesen kanyarodva távolodni kezdett a roncstól.
Golyó pár pillanatig a fedezékében lapulva figyelte, aztán látta, hogy a gép nemcsak füstöl, de süllyed is. Tehát megvan!
– Gyerünk, fiúk, ez le fog zuhanni! Futás utána, hogy elkaphassuk a túlélőket!
Ezzel két emberét vezetve futni kezdett a lassan, de biztosan zuhanó gép után. Látta, hogy az egyik német kiesett, de nem volt ideje törődni vele. Majd talán később! Az után a zuhanás után kis mázlival már halott!
Az egyesek által Jerrynek nevezett férfi terve, mely szerint ha összetereli a franciákat és a németeket, akkor azok egymást ölik, és nem törődnek vele, pompásan bevált. Pici szépséghibaként, sajnos, nem örülhetett a remek eredménynek, mert ájultan feküdt a magas fűben.

Takamura a negyvenötös erőd lakószintjén, a neki kiosztott bezárhatatlan szobában töltötte az éjszakát, végig az ajtóval szemközti falnak támaszkodva, félig ébren és félig álomban, fülledt forróság volt, és mint általában, most is Mitzukiról álmodott. Talán a túlzott meleg miatt, vagy a kényelmetlen várakozás okán, de ez alkalommal az együtt töltött szép napokról szóló álmok törékeny tüneményként sem merültek fel benne, csak a rossz emlékek. Csak a legrosszabb emlék, az az utolsó találkozás. Azt az utolsó, rettenetes alkalmat álmodta végig ismét, mint már annyiszor.
Takamura életének egyik legborzalmasabb élménye volt az az éjféli találkozás Mitzukival, Alice Springs holdfényben fürdő utcáin. Illetve volt más fény is, mert a pazarló ausztrálok minden kereszteződésbe kiraknak egy köztéri ledégőt, de a kertváros utcái elég hosszúak voltak, hogy közeptájon már ne világítsák meg őket a sarki lámpák. Így igazából csak a hold ragyogott, irracionális fénybe vonva a kertváros csinos, rendezett házait, a kerítések mögött virágzó, pompás kaktuszokat. Aznap éjszaka telihold volt, és kifejezetten vörös fényt adott, mintha csak közelgő halált jósolna.
És ezen az éjszakán valóban a halálhoz kellett fényt adnia. Takamura meghalni hívta oda Mitzukit, éjfélre, hogy becsületes párbajban tegyen pontot a lány életének a végére. Úgy érezte, ez a tisztességes megoldás, még azzal együtt is, hogy Mitzukinak nincs sok esélye legyőzni őt. Rengeteget gyakoroltak egymással, tudta, hogy ő a jobb. De ez így akkor is tisztességes. Mitzuki vegye megtiszteltetésnek, hogy még egyáltalán hajlandó vele harcolni azok után, amit tett.
Így tehát amikor Takamura végre megtalálta a lány lakását, hagyott neki egy üzenetet, amiben elhívta a kertvárosba, éjfélre. Úgy gondolta, ez megfelelően kihalt helyszín lesz, hogy ne zavarják meg őket. És valóban, senki sem járt arra, míg a sarkon fel nem tűnt a jól ismert árnyék.
Mitzuki egyedül jött, mindenféle táska vagy csomag nélkül, csak a kardját hozta magával, méghozzá nyíltan, az oldalára kötve. Nyugodt léptekkel közeledett, aztán amikor felismerte, hogy ki vár rá, döbbenten megtorpant.
– Te vagy az, Itoshi?
– Azért jöttem, hogy megküzdjek veled. Elvesztetted a becsületed, hát veszítsd el az életed is! – válaszolta Takamura szertartásosan, de Mitzuki nem úgy viselkedett, mint ahogy ilyen helyzetben viselkedni illendő.
– Itoshi, én veled nem akarok megküzdeni! Hogyan küldhetett téged az otosan?
– Nem engem akart küldeni, én kértem a megtiszteltetést – döntött a magyarázkodás mellett Takamura, feladva valamennyit a helyzet méltóságából. – Mitzuki, te a feleségem vagy. Tetteddel rám is szégyent hoztál, amit csak így moshatok le.
– Én nem akarok veled megküzdeni!
– Nincs választásod – közölte Takamura, és elindult a lány felé, de az nem akarta elfogadni a helyzetet.
– Menj el, Itoshi! – tiltakozott tovább, és csak legutolsó, a legeslegutolsó pillanatban rántott kardot, amikor Takamura már támadott.
Kétszer csattantak össze a pengék, majd Mitzuki ellökte a férfit, és kihátrált. Takamura akkor már tudta, hogy nagy baj van. A lány nem lehet ilyen gyors, soha nem volt ilyen gyors.
Erre pedig csak egy magyarázatot tudott adni. Mitzuki eladta lelkét. Fémre cserélte a csontjait és gépre az agyát. Mitzuki eladta a lelkét, és gépszörny lett.
– Menj el, Itoshi, én nem akarok veled küzdeni!
Takamura nem válaszolt, csak újra támadott. Ez alkalommal hosszan akadt össze a két penge, látszólag tehetetlenül fordultak kétszer is körbe, végig egymásnak feszített kardokkal, aztán két váltás, és Mitzuki még egyszer ellökte, de akkor már az ő arcán is csorgott az izzadság. Gyorsabb lett és pontosabb, de erősebb nem. Talán csontot mégsem cserélt, csak reflexeltette a karját, gondolta a férfi.
– Menj el, Takamura, és ne gyere vissza! – küldte el harmadszorra is a lány.
– Nem – felelte, és utoljára rátámadott. Mitzuki pedig minden ügyességét latba vetve kiverte a kezéből a kardot. A régi, ember-Mitzukinak ez sosem sikerült volna, de az új, gépszörny-Mitzuki még éppen képes volt rá. A kard magasra repült, és a lány még a levegőben beleütött a saját pengéjével, hogy messze szállt. Fel a szomszédos házak egyikének a tetejére, Takamura hallotta a fémes csattanást, ahogy megakadt a napelemekben.
Szembenézett Mitzukival, és tudta, hogy két választása van. Vagy most azonnal, puszta kézzel megtámadja, és akkor meghal, vagy utánamegy a kardjának, és akkor a lány elmenekül. A kardot választotta. Nekifutásból ugrotta át a kerítést, majom módra mászott fel az alacsony ház tetejére, és már meg is volt a fegyver. Felkapta, és lenézett, de az utca akkor már üres volt. Mitzuki nyom nélkül eltűnt.
Ahogy később megtudta, már haza sem ment. Elhagyta az országot, azonmód, csomagok, vagy bármi személyes holmi nélkül, ahogy a találkozóra jött, és futott tovább a család jogos bosszúja elől. Takamura ezt még kiderítette, aztán felhívta az otosant. Elmondott neki mindent, őszintén és részletesen, majd homlokát a földhöz érintve a lapmonitor mutatta kép előtt kérte, hogy megölhesse magát, hiszen kudarcot vallott.
– Nem adok rá engedélyt! – döntött végül az otosan. – Nem tudhattad, hogy a lányom gépszörny lett. Így még fontosabb, elpusztuljon, és neked is adok meg egy esélyt, hogy bizonyíts. Te még mindig olyan vagy nekem, mintha az édesfiam lennél. Menj, és pusztítsd el a gépszörnyet, aki valaha Nagasawa Mitzuki volt! – bontotta a vonalat az idős, méltóságteljes férfi, és Takamura nagy nehezen a térdére tornázta magát. Akadozva vette a levegőt, engedélyt kérni az öngyilkosságra nem olyan könnyű ügy. Akkor próbálta életében egyetlenegyszer. De a helyzet világos volt. Kapott még egy utolsó esélyt.
Mindez közel egy éve történt, és azóta sokszor álmodott ezzel az utolsó találkozással. Jóval többször, mint ahányszor mondjuk azokkal a boldog pillanatokkal, amiket valaha Mitzukival együtt élt meg. Talán a rossz szellemei miatt, de a gépszörny-Mitzuki gyakrabban kísértette, mint az ember-Mitzuki, akit valaha szeretett. De ha megöli, akkor majd ez is másként lesz. Akkor majd elfelejtheti végre örökre.
És már nincs sok hátra, hamarosan utoléri.
Az egész éjszakát így töltötte, félig ébren, félig álmodva, aztán hajnalban jött Atieno, és különösebb magyarázkodás nélkül felvezette Vang gépéhez a hangárba. Az öreg kínai készen állt, és amint felkelt a nap, ők is elhagyták az erődöt.
– Hallom, nagy bajba keveredtél, Takamura – kezdett társalgást az öreg, amint fent voltak utazómagasságba, és már csak fél szemmel kellett a gépre figyelnie.
– Látni nem láthattad, mert elmentél – közölte rosszallóan Takamura.
– A saját üzleti ügyeimet intéztem. Nem hittem volna, hogy meglincselteted magad!
– Nem tehetek róla, megsértettek.
– Persze! – szólt közbe gúnyosan Atieno, aki hátul ült, lábához támasztott hátizsákkal, és indulás óta meg sem szólalt. – Sayid csak sokat ivott, mint általában, és nagy hangon hőzöngeni kezdett. Ez a marha meg eltörte az állkapcsát, négy bordáját és a kulcscsontjait. Mindkettőt.
– Megsértett – ismételte Takamura.
– És te mindenkit megversz, aki megsért? – kérdezett vissza gúnyosan Atieno, és láthatólag nem várt választ, lehunyta a szemét, és úgy tett, mint aki pihen.
Most is mezítláb volt, felgyűrt nadrágban, trikóban, éppen csak katonai hátizsákja vitt némi hivatalos színt a kinézetébe.
– Ezekben a katonákban semmi méltóság sem volt, amit tisztelhettem volna bennük – jegyezte meg végül Takamura, és aztán csak hozzátette: – Benned sincs.
– Ne a méltóságomat tiszteld, hanem a tudásom, amivel előkaparom neked a húgod a szavanna mélyéről! Vagy azt hiszed, jobb katona lennék, ha előírásszerűen, nyakig gombolt zubbonyban járnék, és állandóan vigyázzba csapnám magam, ha belép a felettesem?
– A szabályzatot be kell tartani. Nálatok a teljes helyőrségből senkit sem láttam, aki megfelelően viselkedett volna.
– Most mit strapáljuk magunkat a szabályzattal? Egy radioaktív zónában semmi meló sincs. Csak azért vagyunk ott, hogy kimentsük azt a pár lúzert, akik véletlenül itt járnak szerencsétlenül. Mi közönséges, alacsony költségvetésű ENSZ-katonák vagyunk, akinek a feladata a katasztrófa-elhárítás. Nekünk nem kell sem háborúzni, sem katonásdit játszani.
– De a legelemibb biztonsági intézkedéseket sem tartjátok bei Most például egy radioaktív zónában repülünk, biztosítás nélkül, sőt nyitott ablakokkal – intett körbe Takamura.
A sikló ablakai ugyan nem voltak nyitva, de mindnek az oldalán süvöltött be a szél, mert nem lehetett rendesen becsukni őket. Mondjuk így valóban kellemes huzat hűsítette az utasteret, de amúgy veszélyesnek veszélyes volt.
– Ne félj, itt nem olyan vészes a levegő sugárzási szintje! Igazából még a talaj sem annyira vészes. Közép-Afrikára nem dobtak le egyetlen vacak atomtöltetet se. De az egyenlítő mellett állandóan esik az eső, és lehozza a sztratoszférából a radioaktív mocskot, úgyhogy ez itt tényleg évmilliók múlva is sugározni fog. Ám cserébe nem túl intenzíven. Ma is jó napunk van – bökött a Geiger-Müller-számlálóra, ami az egészségügyi határérték két-háromszorosa körül ingadozott.
– Pár éven belül így is összeszeded a halálos sugárdózist.
– Lesz az pár évtized is, mire rákot kapok. Addig van esélyem összekaparni a pénzt jobb kiberszervekre, és utána százéves koromig fogok élni. Vagy nem, de ezen idegeskedni tényleg nem érdemes, mert csak tönkreteszem azt a kevés időt, ami nekem jutott – vont vállat Atieno, és látszott rajta, hogy erről nem akar beszélni, tovább terelte a szót – Látom, nem aludtál jól abban a melegben. Pihenj le, itt mellettem ennek az ülésnek még működik az automatikája, és ledönthető fekvő állapotba.
– Nem pihenek – közölte Takamura. Nem pihenhet, pedig álmos volt, de nem bízott ebben a két idegenben. Vang tegnap egy olyan helyre hozta, ahol meg akarták ölni, és ráadásul este cserbenhagyta, elment, amikor kiélesedett a helyzet. Mondjuk, Atieno végig ott maradt, és a maga esetlen, udvariatlan módján, de úgy tűnik, kedveli őt, és segíteni akar.
– Atieno, te valóban technikai tiszt vagy? – folytatta a társalgást hirtelen elhatározással.
– Igen. Százados.
– És van fém a fejedben?
– Természetesen – pillantott rá mosolyogva a nő. – A Kalahári-övezet elmaradott része a világnak, és szegény, de azért egy technikai századosnak már van pénze és lehetősége egy jobb beültetésre. Nem ausztrál a direktlinkem, de azért megteszi. Ne félj, megtalálom vele a húgod!
Takamura rábólintott. Nem bízhat meg bennük. Az egyik kínai, minden idegen közül a legrosszabb, a másik pedig még csak nem is ember, hanem gépszörny. Mindketten megérdemelnék a halált, de egyelőre nem akarta őket bántani. Szüksége van rájuk. Vang kell neki, hogy vezesse a gépet. Takamura nem tudott siklót vezetni, mivel Kyoto föld alatti folyosóin tilos volt siklóval közlekedni. Az Atieno fejében lévő gép pedig nyilván sokkal jobban kezeli azt a kódtörőt, mint ahogy ő tudná kezelni.
Szüksége van rájuk, hogy megtalálják neki Mitzukit. Ez a legfontosabb, meg kell ölnie a feleségét. Utána majd esetleg sort kerít ezekre az idegenekre is.

A férfi, akit tulajdonképpen bárhogyan lehetett szólítani, már amikor elengedte a létrafokot, tudta hogy baromságot csinált. Ám akkor már nem tehetett semmit. A direktlinkjén még elindult pár vészhelyzet-rutin, de ezeket végiggondolni sem volt ideje, és becsapódott a földbe.
Utána valamennyi feltétlenül kimaradt a világból, és amikor kezdett magához térni, akkor sem akartak stimmelni a dolgok. Érzése szerint Csád Beachen volt, méghozzá egy kényelmes nyugágyban hevert. Jól rálátott a zöldes vizű tóra, a tarka vitorlás csónakok játékosan szelték a lágy hullámokat, oldalt ott álltak a luxusszállók általa oly jól ismert toronyépületei, ő pedig csak nézte a látványt egy napernyő alól. Még a hihetetlenül csinos pincérlányt is látta, aki a sárga homokban közeledett, kezében tálca, és a tálcán egy, ebből a távolságból nem beazonosítható koktél. Aztán a szél nyilván felborította a napernyőt, mert egyre inkább rátűzött a nap, és a pincérlány is csak jött, jött, de nem ért közelebb, pedig akkor már nagyon szomjas volt. A nyugágy egyre kényelmetlenebbül nyomta az oldalát, és szeretett volna megszólalni, de mintha földdel lett volna tele a szája.
Ismét a pincérlány felé fordult, hátha ő majd segít, de most már őt is homályosabban látta. Egyre alaktalanabb lett, előbb mintha csak fekete fátylakat viselne, aztán fekete maszatok úsztak be a képbe, hogy az arcát már nem is látta, csak a ragyogó, mandulavágású, fekete szemeit, és úgy sejtette, hogy a másik is mondani akar valamit. Teljes erejével a hangra koncentrált, amit előbb csak tompán hallott, majd lassan meg is értette.
– Mi történt? Mi van veled? Válaszolj!
És aztán kínai káromkodások, méghozzá a legdurvább fajtából.
– Élek – suttogta nagy nehezen, jelentős mennyiségű földet köpve ki.
– A vészhelyzet-hívás ellenére? – kérdezett vissza a hang a fejében, és akkor legalább ez a helyére került. Mitzuki, ez Mitzuki hangja.
– A vész-mi...
– Vészhelyzet-hívás. Hat perc tizenkét másodperccel ezelőtt küldtél egy segélykérő jelet. Illetve nem te, csak a direktlinked. Mi történt?
– Mi is?
– Kizuhantam.
– Repülőből?
– Siklóból.
– Megint?
– Ez már csak egy ilyen hét – sóhajtott, és minden erejét megfeszítve a hátára gördült. A mozdulat közben elsiklott a szeme előtt Mitzuki lezuhant gépe, illetve két barátságosan nyelvet lógató vadkutya, aztán betöltötte a látóteret a vakítóan kék ég. Becsukta a szemét. Ez még sikerült. Pihent. Várt. A károk leltározásába még nem mert belekezdeni.
– Mi történt az után, hogy megtaláltad azt a másik siklót? – kérdezett tovább Mitzuki. – Azt, amivel először lezuhantál.
– Jöttek. A németek. Régi haver. Felszedett.
Mitzuki összevont szemöldökkel igyekezett megérteni a szaggatott beszámolót.
– Mármint jött valaki egy siklóval, és hajlandó volt segíteni?
– Nem. Meg akart ölni – sóhajtott még egyet a férfi. Már nem szúrt annyira a tüdeje, a látása is kitisztult, és kezdett magához térni, de ez csak arra volt jó, hogy érezni kezdje, fáj. Mindenütt. Leginkább a feje.
– Ha a haverjaid meg akarnak ölni, akkor mire számítsak az ellenségeidtől?
– Semmi jóra! De átejtettem őket. A németeket. Meg az ellenségeimet is, csak azokat régebben. Idejöttünk. Itt vártak a franciák. Én meg kiugrottam a siklóból.
– Te teljesen elmebeteg vagy!
A férfi ezzel tökéletesen egyetértett.
Miért csinálta ezt? Miért volt ilyen bolond? Hiszen annyira nyilvánvaló volt, hogy mit kell tennie! Semmiből sem állt volna Joseph-et kijátszani. Csak teszi a szépet Sybillnek, hisz az apró jelekből világosan látszott, hogy a kapcsolatuk az utolsókat rúgja. Felszedi a csajt, aztán kis ügyeskedéssel kilóra megveszi az embereket, akik csak ócska tucatzsoldosok. Végül Joseph-et kiteszi egy vészhelyzet-ponton, és kész is van. Lett volna siklója, nője, csapata, semmiből sem állt volna megszerezni. Már a Kalahári-övezet felé repülne, ahol további számtalan, kifosztandó balek vár rá.
Ehelyett egy arc nélküli lányt választott. Egy tizenhat éves szamurájt. Aki jelenleg igen ideges.
– És a többiek? – kérdezett tovább Mitzuki türelmetlenül. – Mit csináltak a többiek, miután te kiugrottál a gépből?
Más oldalról viszont, milyen unalmas lett volna megszerezni azt a siklót, és ugyan miféle érdekes buli várhatja őt a Kalahári-övezetben? Ott csak halálra unta volna magát. Ezt kellett választania, mert ez volt a kaland, ebben volt a kihívás, indokolta maga előtt a döntést, nem mintha általában odafigyelt volna arra, hogy mit miért tesz. Mondjuk jelenleg úgy néz ki, hogy ebbe a döntésbe bele fog halni, de akkor is ezt kellett választania.
– Amikor kiugrottam, már lőtték egymást. Mármint a németek és a franciák. Gondolom, most is ezt teszik, valahol a közelben. Azt mondod, már hat perce?
– Több mint nyolc.
– Akkor hamarosan vége. Az egyik fél győz, és visszajön.
– És?
– Ha a franciák jönnek vissza, akkor németnek néznek, és lelőnek. Ha a németek jönnek, akkor is lelőnek, de ők legalább okkal. Hiszen átejtettem őket.
– Akkor szedd össze magad! Rajta, gyere ide, és nyisd ki az ajtót! Nálam van bot, talán találunk más fegyvert is, a gép roncsa pedig nyilván jó fedezék. Lesből, meglepetéssel támadva egyenként elkaphatjuk őket. Kis mázlival túlélhetjük. Gyere!
– Nem megy.
– Súlyosan megsebesültél?
– Nem tudom.
– Nézd meg! – követelte Mitzuki, a hangjában egyre jobban átütő kétségbeeséssel.
– Nem megy. Nem tudok megmozdulni. A bal lábam nem érzem, és ez a jobbik verzió, mert a másik viszont pokolian fáj. Azt nem tudom, hogy a kezeim mozognak-e, mert még csak az ujjaimat mertem próbálgatni. Azok rendben vannak. A csuklómat még nem erőltetném, mert magától is szúr benne valami. De nem is ez a vészes, hanem a fejem. Azt hiszem, ronda agyrázkódást kaptam. Még ha működik is a lábam, felállni biztosan nem tudok. Sajnálom, ez most nem megy.
Hosszú csendet kapott válaszul, és félt, hogy Mitzukin teljesen úrrá lesz a kétségbeesés. Talán dühös lesz, és őt vádolja, de amikor a lány ismét megszólalt, a hangja nyugodt volt és lágy:
– Tehát nagyon súlyosan megsérültél.
– Így is összefoglalhatjuk.
– Ami azt jelenti, hogy nem sikerült.
– Igen – ismerte el a férfi, és egy hosszú pillanatra lehunyta a szemét. – Sajnálom, nagyon sajnálom, nem sikerült.
– Végül is egészen messzire eljutottál – biztatta Mitzuki kis szünet után, a helyzethez képest egészen kedélyes hangon.
– Igen, messzire jutottam.
– Tulajdonképpen milyen közel vagy most hozzám?
– Ötven méter? Hatvan?
– Szép teljesítmény! Ha belegondolunk, hogy több mint húsz kilométerről indultál...
– Igen. És az a sok akadály! – kontrázott rá a férfi, Mitzuki pedig helyeslően folytatta:
– Igen, az a sok akadály. A nagy távolság, a meleg, a szomjúság, az éhség...
– És a vadkutyák. Ne hagyd ki a vadkutyákat!
– Nyilván. Kutyák és emberek. Főként az emberek. Tudod, ahhoz képest, hogy én azt tanultam, az Uniótól délre eső szavanna lakhatatlan és lakatlan, egészen nagy itt a forgalom.
– Az. Tele a légtér mindenféle bandákkal. És mind minket akar!
– Az első csapat, a négy kombifegyveres, azokat mivel csaptad be, vágtad át, dühítetted fel?
A férfi önkéntelenül is elmosolyodott.
– Igen. Őket is becsaptam. De csak alig. Olaszok voltak. Ők térítették el a gépem. Az általunk csempészett szajrét akarták. Azt mondtam, orosz vagyok, és segítem őket. De aztán szerencsésen támadt egy kis zavar, és leléptem. Remélhetőleg már felszálltak, de ha nem kaptak gépet a keresztapjuktól, akkor még mindig itt vannak. És nem szeretnek.
– Mint a német barátaid, meg az én francia ellenségeim. Itt tényleg mindenki minket akar megölni!
– Igen – És biztos, hogy sikerül nekik?
– Biztos. Én még össze is szedhetném magam, az agyrázkódás végül is elmúlik magától. Ha nem sérült meg semmi létfontosságú szervem, akkor a napnyugta utáni lehűlés még magamhoz téríthet. De nincs annyi időm. Az a két banda most tényleg harcol, és nem is túl közel, mert nem hallom a lövéseket, de az egyik fél győzni fog, és biztosan visszajön értem. Tehát nekem annyi, de te nyugodtan kérj tőlük segítséget. Dobd be azt a tizenhat éves figurát. Ők biztosan megszívják.
– A franciák nem. Azok sokat tudnak rólam.
– De ha a németek győznek, és én most rájuk fogadnék, akkor egyenesben vagy. Hajts rá Josephre, éppen ejteni akarja a nőjét, könnyű préda. Talán meggyőzheted, hogy engedjen el. Talán megúszhatod.
– Meg fogom – ígérte Mitzuki, és önkéntelenül is kihúzta a derekát, lecsillapította a lelkét. – Ügyes leszek, lehajtom a fejem, és kivárom a megfelelő pillanatot, hogy minél többet magammal vihessek a halálba. Nyugodj meg, legalább három életet elveszek majd a tiédért cserébe.
– Ettől kellene megnyugodnom? – csodálkozott el a férfi.
– Nálunk az a szokás, hogy bosszút állunk a meggyilkolt barátokért!
– Aha – hagyta rá a férfi, és megint elkezdett szédülni. De erre gondolni sem akart, erővel a fejében szóló hangra koncentrált. Próbáljuk meg a dolgok jó oldalát nézni! Végül is, milyen kedves Mitzukitól, hogy a barátok listáján tartja számon! – Köszönöm! Tényleg fekete a szemed, vagy azt csak hallucináltam?
– Én hallucinállak téged, nem te engem! – igazította helyre Mitzuki csendesen. Akkor már hallotta a másik hangján, hogy az kezdi elveszteni a kontrollt. – Egyébként fekete a hajam és a szemem is.
– Tipikus kínai!
– Japán – suttogta a lány szomorúan.
– Tudom, csak szívatlak vele, mint azzal a tizenhat évvel is. Tudom, hogy legalább másfélszer annyi vagy. Azt hiszem, most megint el fogok ájulni. Ha még valaha magamhoz térek, akkor nyugodtan szólíts Sidnek.
– Milyen alapon tennék én ilyesmit?
– Ez a nevem – felelte a férfi, és kicsúszott alóla a világegyetem.

Golyó futva menekült a szavannán. A fegyvere megvolt, a többi felszerelését elvesztette, de eszébe sem jutott visszafordulni érte. Futott az életéért.
A pilóta, a pilóta volt az oka mindennek, legalábbis magában így magyarázta a kudarcot. A németek siklója lezuhant, amibe a társaság nagy részének bele kellett volna halnia. De nem így történt, mert a pilóta valami pokolian értette a szakmáját. Gond nélkül letette a teljesen instabillá vált gépet, mondjuk történetesen az oldalára, de majdnem épen, és így a bent utazó fegyveresek túlélték. Amint lent voltak, már szóródtak is szét a szavannán, ahol aztán ronda egy tűzharc alakult ki. Nem indult rosszul, helyből kettőt vagy hármat leszedtek a gépből kiugráló fegyveresek közül. Szóval ők tényleg mindent megtettek, de hála annak a rohadt pilótának, nem volt sok esélyük. A túlerő legyűrte őket. Előbb Jacket lőtték le, aki újonc volt, de aztán a tapasztalt Huang is meghalt, és utána Golyó futott. Az életéért.
Nem figyelt, hogy merre, nem érdekelte, hogy semmi felszerelése nincs, csak rohant, majdnem egy órán át. Aztán megállt, és lihegve kémlelte maga mögött a láthatárt. Sehol senki. A szavanna üres volt, leszámítva pár vadkutyát, akik tisztes távolból, érdeklődve nézték. A lábuk elé lőtt egyet az elektromosra állított kombifegyverből, mire a dögök szétrebbentek. Na azért!
Kicsit meg pihent, és átnézte a felszerelését. Gyorsan végzett, nem volt semmije, csak a kombifegyver, meg az övére akasztott mini-lapmomtor. Ezzel majd kérhet segítséget, ha a közelébe ér bármi civilizált helynek. Inni- vagy ennivalója nincs. De legalább túlélte. Eddig túlélte, és ugyan mi veszélyesebbe botolhatna itt a szavannán, mint a németek, akiket lerázott?
Betájolta magát, majd magabiztosan elindult észak felé. Egy-két nap, és eléri a zónát, ahol már rendszeresen járőröznek a katonák. Ott majd segítséget kér a lapmonitorral, és felszedeti magát az Unió határőreivel. Lehet, hogy pár hetet sitten tölt, míg a főnökök kihozzak. Lehet, hogy a főnökök is haragudni fognak rá, és egy ideig rosszabb melókat kap. De élni fog.
Csak azt sajnálta, hogy azt a rohadt pilótát, akit a kudarcért hibáztatott, azt nem kaphatta el. De ha valami véletlen folytán még valaha összefutnak az életben, biztosan megöli!

Sybill végtelen haraggal átkozta magában a franciákat, akik leszedtek a gépét. Náluk jobban csak arra a Jerry nevű fickóra haragudott, aki olyan megnyerő mosollyal adta el magát, és aztán lazán átvágta őt a palánkon. De csak fussanak össze még egyszer, és lelövi, mint egy kutyát!
Nagyon dühös volt a franciákra és a fickóra is, de maga előtt nem titkolta: leginkább az fájt neki, hogy lezuhant a gép, amit vezetett. Ilyen még sosem történt vele. Hosszú pályafutása alatt most esett meg először, hogy nem rendesen landolt. Pedig még így is majdnem épen tette le a járművet, a fegyvereseik túlélték, és azonnal bele is vetették magukat a tűzharcba, mert a franciák jöttek.
Aztán mindenki összevissza lövöldözött, míg ő a sikló oldalát felnyitva próbálta felmérni a gépben esett károkat. Végül a franciák elfutottak, pár halottat hagyva hátra. Azt se tudta, pontosan hányat, és nem is utasította az embereit, hogy kezdjenek el hullákat keresgélni a szavanna magas, sárga füvében. Ők is csak hárman maradtak, illetve két és felen, ha pontos akart lenni. Az egyik zsoldosuk súlyos sebbel feküdt, a másikat felküldte a sikló tetejére őrködni, a harmadik meg kellett, hogy segítsen neki leszedni a sikló borítását.
A jármű végül is egészen jól megúszta. Pár golyó a motorblokkba ment, de az ott okozott károkat könnyen rendbe rakhatja, az szót sem érdemelt. De ezenfelül az egyik fúvókát szétlőtték, másik kettőt ő radírozott le a gépről, amikor az oldalán landolt, tehát egy szem maradt működőképesnek, és annyival nem lehetett felszállni. Tehát a három tönkrementből össze kell raknia egy használhatót, esett neki a munka nehezének. Ehhez pedig szüksége volt a harmadik fegyveresének a segítsége. Arra nem maradt embere, hogy összeszedesse a közelben heverő halottakat. De végül is a természet működik, és mi másra valók a vadkutyák?
A legszebb az egészben pedig az volt, hogy Joseph az egész balhét békés eszméletvesztésben töltötte, és amikor végre magához tért, természetesen a baj elvonulta után, rögtön pattogni kezdett.
– Én megölöm ezt a Jerryt!
– Jó ötlet, drágám, benne vagyok én is – felelt neki nyakig olajosan, ki sem emelkedve a sikló belsejéből.
– A mocsok, tudtam, hogy átvág, ha szóba állok vele!
– Én már akkor le akartam lőni, amikor először megláttuk, drágám.
– Egyáltalán, mit csinált, miután leütött engem?
– Kiugrott.
– Mit csinált?
Joseph ezt nem értette. Jerry, amint kiugrik egy siklóból? Pedig ha valaki, hát ő nem öngyilkos alkat!
– Kiugrott. Közvetlenül a lelőtt francia repülő mellett, amikor már csak nyolc méteren jártunk.
– Hogyan mehettél olyan közel, drágám?
– Nem vagyok hülye, nem magamtól mentem. A drágalátos barátocskád belenyúlt a gépbe.
– Figyelmeztettelek, hogy veszélyes alak!
– Te is jól tudtad, hogy veszélyes, és mégis hagytad magad leütni tőle, úgyhogy szavad sem lehet, hogy fél percre elvesztettem az irányítást. Ő kiugrott, én visszavettem a gépet, és elhúztunk. Csak a franciák közben szétlőtték az egyik fúvókát, aztán utánunk jöttek, az okozott némi problémát. De most már nem okoznak semmi bajt – intett hátra fél kézzel a magas fűre, ami eltakarta a halottakat, és a rajtuk veszekedő vadkutyákat.
– És utána miért nem mentél vissza megölni Jerryt? – követelte Joseph, egy pillantást sem vesztegetve a tetemekkel megtűzdelt szavannára.
– Nem tudom, mennyire tűnt fel drágám, de kicsit totálkáros a siklónk! Szerelek, míg te csak fel és alá sétálsz, és osztod az észt!
– Te törted szét, te rakod össze. Én egyébként se értek hozzá. De te profi vagy, menni fog! Amint kész vagy, szólj, és visszamegyünk, levadásszuk Jerryt.
Sybill mély levegőt vett, hogy lecsillapítsa a lelkét, aztán csak előmászott a gép borítása alól.
– Drágám, nem tűnt fel neked, hogy bár felesben csináljuk a melót, mégis állandóan te ugráltatsz engem?
– Nem hiszek a fülemnek! Kinek az önhatalmú döntése volt, hogy nézzük meg azt a lezuhant francia gépét? Kinek is köszönhetjük, hogy most egy roncs felett vitatkozunk, ahelyett, hogy a biztos fejpénzt számolnánk otthon?
– A te haverod vágott át minket!
– Én szóltam, hogy veszélyes! – ismételte Joseph dühösen, de Sybill még dühösebb volt. Égette a lelket a nemrég elszenvedett kudarc, és ráadásul most az orra alá dörgölték, hogy ebben a kudarcban vastagon benne van a saját ostobasága is.
– Ebből elég! – sziszegte, és előhúzta a fegyverét. Mire ráfogta a férfira, már az is rászegezte a saját elektromos pisztolyát. Ott álltak egymással szemben, egymásra fogott fegyverrel, dühtől szikrázó szemekkel.
– Tedd le szépen, Sybill, mert még kénytelen leszek lelőni téged!
– Te tedd le, Joseph, és lassan hátrálj el, bele ebbe a pompás, napfényes szavannába!
– Nincs esélyed, drágám. Nem tudom, mennyire figyeltél oda annak idején, de én vettem fel az embereinket. Illetve talán úgy kellene mondanom, az embereimet. Ha nagyon sokáig fogod rám azt a fegyvert, az egyik véletlenül hátba lő téged, és ismétlem, sajnálnálak.
– Te csak sajnáld magad! Te vetted fel az embereket, de én nyitottam nekik különszámlát egy csinos kis összeggel, amit csak akkor kapnak meg, ha élve hazaérek. Vagy te is ennyire előrelátó lettél volna? – kérdezte gúnyosan, és a másik arcán átfutó zavarból látta, hogy nem.
– Blöffölsz?
– Gondolod? – mosolyodott el Sybill, majd leengedte a fegyvert. – Nézz jobbra! Aztán majd balra is.
Joseph a szeme sarkából pislantott ki oldalra, de sajnos azt látta, amire számított. Két embert, az ő általa felvett embereket, akik fegyvert fognak rá. Szólni sem tudott haragjában, a düh fizikailag elszorította a torkát.
– Tehát, Joseph drágám, tedd le a fegyvert, és hátrálj el. Az egyik srác mindjárt összerak neked egy kis túlélőcsomagot, és majd utánad dobja, ha elég messze vagy.
– Meg foglak ölni! – hörögte a férfi.
– Ha elég meggyőzően fogadkozol, akkor elhiszem, és lelőlek. Úgyhogy inkább fogd be a szád, és menj! Van itt a közelben egy csomó vészhelyzet-pont, az egyiket nyilván eléred, és akkor majd kérhetsz segítséget otthonról. Találj ki addig egy jó mesét, amit előadhatsz a főnököknek, és akkor tálán ők sem fognak haragudni! Pá, drágám! – integetett Sybill a lassan hátráló férfi után, majd mikor az már elég messze volt, csak utánakiabált még: – Üdvözlöm Jerry haverodat! Ha összefutsz vele, a nevemben is lődd le!



XXVI.
Rosa erőltetett tempót diktált, hogy még nappal utolérjék Harry Nightot, alias Gerald Greent. Sötétben elvesztették volna a nyomait, de így, világosban nem volt nehéz követni a fickót. Rosa nagyjából tudta az irányt, hogy merről jöttek, és négy ember azért látható csapást jár a szavanna száraz füvébe. Könnyen elérték azt a helyet, ahol az a véletlenül arra járó francia gép megszórta őket golyókkal, de onnan kicsit nehezebben ment.
Csatárláncban szétszóródva keresték a pasas nyomait, és egy ideig nagyon lassan haladtak, de aztán csak egyenesbe álltak a nyomok, és meg tudta határozni az irányt, amerre a férfi haladt.
– Vissza akarsz menni a lezuhant siklónkhoz? – morogta csodálkozva az orra alá, a lapmonitorján méregetve az irányt és a távolságokat. Otthagytunk valami értékeset, vagy csak arra gondolsz, ott lesz víz és élelem?
– Jó tipp, hogy visszament a siklóhoz, elvégre, hova a fenébe mehetne ezen a szavannán? – jegyezte meg a mellette gyalogló Ricardo, aki gépkezével könnyedén hozta a ládát is, aztán még el is vigyorodott. – Donna Rosa, te nemcsak gyönyörű vagy, de olyan okos is! Biztosan könnyen olvasol a gondolataiban!
– Állj le marha! Amit arról a Gerald Greenről tudok, az alapján az édesanyja sem tudná követni a gondolatait!
– Miért, ki a fickó?
– Két éve csinált balhét Új-Algírban – szólt közbe a mellettük kutyagoló Lez.
– A kaszinóban – fűzte hozzá Rosa. – Azt mondták, csalt. Úgy vitték el a játékasztal mellől. Nagy botrány volt, mindenki erről beszélt, aztán a pasas valahogy tisztázta magát. És amikor sikerült bebizonyítania, hogy tisztességes, visszaadta a teljes nyereményt. Csak úgy, virtusból.
– A legszebb az egészben – vette vissza a szót Lez –, hogy rá egy nappal feltörték a kaszinó trezorját, és elvittek mindent. Senkinek fogalma sincs róla, ki tette, semmi nyom nem maradt utána. De az a pletyka terjed el, hogy Gerald Green volt. Csinált valami dupla csavart, visszaadott valami aranyba öntött technikai szart, ami belülről segített neki kinyitni a széfet.
– Ez elég nyakatekerten hangzik – vélte Ricardo.
– Aha. Én sem hiszem, hogy igaz, csak egy pletyka. De azóta őt keresi a tulaj a pénzéért.
– Mennyi pénzről van szó?
– Rengetegről! – kacagta el magát Rosa.
– És mi most ennek a rengeteg pénznek a nyomában járunk?
– Aha.
– És ha meglesz, le fogjuk adni?
A kérdést csend követte, Rosa maga is sokat gondolkodott már rajta.
– Előbb legyen meg a pénz. Aztán majd legyilkoljuk egymást érte! – vette el a kérdés élét tréfával, de már nem volt kedve nevetni. Sok pénzről van szó, nagyon sokról! A túl sok pénz pedig elveszi az emberek eszét.
Komoran vezette csapatát, immár nem törődve a nyomokkal, egészen addig, meg el nem érték a siklójuk roncsait. Akkor már sötét volt. Óvatosan közelítették meg, négy oldalról, de feleslegesen strapálták magukat. Nem volt ott senki.
– Oké, itt alszunk, aztán reggel majd megnézzük, merre ment tovább! – adta ki a parancsot, és aztán maga is ledőlt a sikló forró fémpadlójára aludni.
Már majdnem elszundított, amikor Ricardo mellé hevert.
– Találtam egy sört, Donna Rosa! – suttogta csendesen, és mutatta is a zsákmányt.
– Hol?
– Csak úgy, a padlón, hátul. Bénák voltunk, hogy induláskor nem vettük észre!
– Ennyire még ti sem lehettetek bénák! – morogta Rosa, és nem értette. Tehát itt járt a fickó, ez oké, de itt hagyott egy sört? Ez vagy csapda, vagy azért hagyta itt, mert nem tudta elvinni. Mondjuk, valakik megzavarták. Ennyi pénzre nyilván mások is vadásznak!
– Mindegy – vont vállat Ricardo. – Már ezért megérte visszajönni. Kérsz belőle, Donna Rosa?
– Nem. Idd meg nyugodtan egyedül, de ha többiek észreveszik, én hagyni fogom, hogy lelőjenek!
– Duma, Donna Rosa – mosolyodott el a félkarú férfi, és aztán mégsem bontotta meg az italt, csak lefeküdt aludni.
Felettük a sikló roncsa egy ideig eltakarta előlük a holdat, de aztán az tovább gördült az égen, hideg fénybe vonta az alvó fegyvereseket.



XXVII.
A férfi, aki egy alkalommal, félig eszméletlen állapotban bevallotta, hogy Sidnek hívják, arra tért magához, hogy valaki gyöngéden törölgeti az arcát egy nedves kendővel. Mitzuki kiszabadult, ez volt az első gondolata, mert senki másról ezen a kerek világon nem tudta elképzelni, hogy hasonló kedvességgel viseltetik iránta. Reménykedve nyitotta ki a szemét, és közvetlen közelről belenézhetett egy vadkutya szájába, aki éppen arcon nyalta.
– Még élek – közölte az ebbel szemrehányóan.
A kutya pár lépést hátrált, még a fejét is lehajtotta egy kicsit, mintha szégyellné tévedését, vagy mohóságát, hogy bele akart kóstolni valakibe, aki még nem halt meg teljesen. Ahogy a férfi fel tudta mérni, egy szerfelett boldog, kiegyensúlyozott, elégedett kutya volt. Mint aki nemrég rettenetesen jóllakott. Az alkonyi fényekben is látszott, hogy még véres a szája széle. Tehát a németek és a franciák a várakozásán felüli alapossággal intézték el egymást, vélte a férfi, és nem akarta tudni a részleteket.
Inkább felmérte, hogy mozog-e a keze, majd mikor úgy találta, ezzel nem lesz gond, benyúlt a zsebébe, és elővette a fájdalomcsillapító tablettákat. Lám, lám, milyen mázli, hogy ennyire előrelátó volt! Vajon hányan vannak, akik gondosan bekészítik maguknak a gyógyszert, mielőtt kiugranak egy nyolc méter magasan repülő siklóból? Gondolatban vállon veregette magát, miközben elrágcsált két tablettát. Aztán egy harmadikat is. Tíz perc múlva fel tudott ülni.
Húsz perc múlva felállt, és elindult a roncs felé. A fájdalomcsillapító hatott, a lába működött, a többi nem érdekelte. Meg se nézte, vajon hol és mennyire sérült meg, melyik csontja tört vagy repedt el. Hisz még él, még képes járni, azaz pokoli mázlista, és kész!
Elérte a roncsot, és végigjárta. Megtalálta a VIP-fülkét, a lezárt ajtóval.
– Mitzuki? – szólította meg a lányt direktlinken, de nem jött létre a kapcsolat. Pedig nem ment el, hisz az ajtó zárva. Azaz vagy alszik, és akkor csak pihenjen, vagy meghalt, de erről egyelőre nem akart bizonyosságot szerezni. Inkább végigjárta még egyszer a roncsot.
Közben teljesen besötétedett, csak a majdnem teli hold világított, kísérteties, ezüst fénnyel. Még szerencse, hogy itt-ott a falait is elvitték ennek a gépnek, így legalább látok, gondolta, és alaposan átkutatta a repülőt. Sajnos akik kirabolták, azok is alaposak voltak, nagyon alaposak. Nem volt benne már semmi. Még a műszereket is kiszerelték, sőt néhol a vezetékeket is felszedték.
Csak egy hátizsákot talált a roncs mellett. Víz volt benne, lezárt zacskókban valami szárazkaja, és egy tartalék golyós tár, kombifegyverhez. Nyilván az egyik francia hagyta itt. Ők kirohantak, amikor észrevették Joseph siklóját közeledni, és ezek szerint már nem tudtak visszajönni. Nem kellett nagy fantázia, hogy kitalálja, miért.
A férfi kipislantott a fal egyik kiszerelt részén keresztül, az égnek meredő fémbordák között. A holdfényben most is jól látszott két ülő kutya árnyéka, akik nyilván érdeklődve figyelték az embert, aki a roncsból nézte őket. Ennyit a franciákról, vélte, majd ivott és evett egy keveset. A tárhoz nem nyúlt, mivel fegyver nem volt hozzá.
Aztán visszament a VIP-fülkéhez. Bekopogott a zárt ajtón, és mellé direktlinken is hívta a lányt.
– Mitzuki!
– Hol vagy, Sid?
A férfi, aki minden névre hallgatott, erre a megszólításra egy pillanatra megtorpant, mert nagyon régen hallotta utoljára.
– Itt vagyok az ajtó előtt.
– Bealkonyult, és magadhoz tértél?
– Igen. Teljesen sötét van.
– Itt is – mosolyodott el gúnyosan Mitzuki, majd megdörzsölte az arcát, és átmozgatta a vállát. Kényelmetlen a csupasz padlón aludni, és már két napja nem mozgott semmit, csak várt. Most végre kimehet. Ki egy félig radioaktív szavannára, ahol túl erősen tűz a nap, ahol nincs víz, ellenben vannak vadkutyák, továbbá egy csomó fegyveres kereng a környéken, és mind rájuk vadászik, ahogy pár órája megbeszélték a férfival. Soha, semmire sem vágyott még úgy, mint hogy végre kimehessen erre a bizonyos szavannára! – Jól vagy? Súlyosak a sérüléseid?
– Semmi komoly. Múló agyrázkódás, zúzódások, de úgy tippelek, semmi sem tört el odabent. Mázlista vagyok, már mondtam.
– Én is mázlista vagyok, hogy segíteni akarsz nekem. Nyisd ki az ajtót!
– Hát, ez nem lesz olyan egyszerű – sóhajtott a férfi, és háttal kényelmesen nekidőlt az ajtónak, még a kezét is zsebre vágta. Ezt most óvatosan kell elmagyaráznia, hogy Mitzuki ne akadjon ki túlzottan.
– Nehogy azt merd mondani, hogy képtelen vagy rá!
– Képes vagyok rá. Minden ajtót ki tudok nyitni! – húzta ki magát sértett büszkeséggel.
– Akkor rajta, törd be!
– Azt mondtam, hogy ki tudom nyitni, nem pedig betörni. Ez egy jól megcsinált VIP-fülke. Örülj neki, mert ha nem az lenne, veled együtt pozdorjává zúzódott volna a földet éréskor. Viszont éppen ezért nem lehet csak úgy szétverni az ajtaját. Azt mondod, a franciák rálőttek, és én itt látok is pár karcolást – kapargatta meg a körmével az ajtó egyik pontját, ahol valóban érződött valami bemélyedés. – De csak azért látom őket, mert jó a szemem. Szétlőni kézifegyverrel ezt az ajtót nem lehet.
– Tehát? – kérdezte élesen Mitzuki, és hideg félelem szorította össze a szívét. Felállt, két tenyerével nekitámaszkodott az ajtónak, egy pillanatra még a homlokát is ráfektette. Az nem lehet, hogy most, az utolsó pillanatban jöjjön közbe valami! – Ha nem lehet szétlőni, mit tervezel? – nézett ismét szembe a sötétséggel.
– Valami ipari hidegvágóval fel lehetne szeletelni, de az, talán mondanom se kell, nincs ezer kilométeres körzetünkben. Erővel ezt az ajtót nem tudom kinyitni.
– Ehelyett? – folytatta Mitzuki felelősségre vonó hangon.
– Ehelyett marad az ember esze meg a direktlinkje. Zárakban véletlenül egészen jó vagyok. Nem szeretnék referenciamunkákat mondani, de kinyitottam már néhány jól bezárt zárat, jól őrzött ajtókon. Ez itt, ami téged fogva tart, ez sem okozott volna gondot.
– De?
– De a te géped nem lezuhant, hanem lelőtték. És akik lelőtték, azok alaposan ki is rabolták. Itt most nincs semmi. Még az ajtók irányító paneljeit is kiszerelték. A téged lezáró ajtón nincs zár, amit kinyithatnék. Hiányzik a teljes nyitóelektronika.
– Akkor mit teszel? – kérdezett tovább a lány, mint egy különösen szadista hangulatban vizsgáztató tanár.
– A legegyszerűbb az lenne, ha fognék egy másik nyitópanelt, egy tetszőlegeset, és bekötném az ajtódba. Azzal már tudnám működtetni. Ha bárhol találnék egy nyitópanelt, ki tudnálak engedni.
– És hol van a legközelebbi, alkalmas nyitópanel? Jól fontold meg, mit válaszolsz, mert ha azt mondod, ezer kilométeres körzetben nincs, én puszta kézzel kitöröm ezt az ajtót, és megfojtalak!
A férfi nagyot sóhajtott.
– Van közelebb. A lezuhant siklónkban. Innen olyan három óra járásra.
– Na ne! Te most szívatsz!
– Ezzel sosem szívatnálak, én tizenhat éves kínai csodám!
– Japán vagyok! – csattant fel Mitzuki, és most világosan érződött, hogy nagyon dühös. – Te meg tényleg elmebeteg! Átvágsz a fél világon, gyalog, miközben lőnek rád, ütnek és vernek, nincs vized, se kajád, napokon át üldöznek a vad szavannán a legkülönfélébb bűnözők, és mindezt csak azért, hogy mikor ideérsz, akkor rájöjj, hogy nincs nálad nyitókártya, és elindulhass vissza?
– Nem egy vacak kártya hiányzik, hanem a komplett nyitópanel!
– Előre kellett volna gondolkodnod, két, ismétlem, két lépésben, és hoznod megfelelő felszerelést az ajtónyitáshoz!
– Igazságtalanul vádolsz! – lökte el magát a férfi az ajtótól, szembefordult vele, és széles gesztusokkal kezdett magyarázni. – Honnan jutott volna eszembe, hogy hozzak egy nyitópanelt? Pont egy nyitópanelt? Azt hittem, ez egy jól felszerelt roncs, ahol majd lesz valami, amivel kifeszegetem a rád szorult ajtót. Fene hitte volna, hogy te egy felső kategóriás VIP-fülkében üldögélsz, egy vázára bontott repülőgépben! És még ha gondoltam volna is rá, hogy hozzak valami nyitóeszközt a lezuhant siklónkból, nem volt lehetőségem, mert engem onnan is elhurcoltak!
Kis csend következett.
– Oké, rendben, nem a te hibád. Állj félre! Kimegyek! – közölte Mitzuki hidegen, majd két kézre fogta a botot, mintha kard lenne, és a markolatnak kinevezett végével teljes erőből és lendületből belecsapott az ajtóba.
– Ne, Mitzuki, ez nem fog menni! – csitította odakint férfi, két tenyerét ráfektetve az ajtóra, mert a csattanást hallva el tudta képzelni, mit csinál a lány. – Hagyd abba!
Ennyi erővel a vadkutyáknak is magyarázhatott volna. Mitzuki nem figyelt rá, semmire sem figyelt, becsukta a szemét, hogy ne lássa gyűlölt börtöne gyűlölt sötétségét, és ütött. Újra és újra…
– Hagyd abba! – ismételte a férfi szemben a bezárt ajtóval, majd, hogy a lány kikapcsolta a direktlinket, már ordított: – Hagyd abba, Mitzuki, hagyd abba, csak összetöröd magad!
Még négy vagy öt csattanás hallatszott, míg Mitzuki megállt, visszakapcsolta a direktlinket.
– Hát, úgy látszik, itt fogok megdögleni! – közölte lihegve, de ezzel együtt is higgadt tárgyilagossággal.
– Amikor a benti készletekről beszéltél, az kamu volt, igaz? Kérdezett vissza hasonlóan gyakorlatias hangon a férfi.
– Persze. Nincs itt bent semmi, csak szemét és kosz.
– Meg víz. Azt mondtad, szivárog be a víz.
– Már nem – De maradt egy jókora tócsa belőle, az egyik sarkot teljesen ellepi.
– Akkor csak van egy jó hírem. Nem radioaktív. Innen még a motor hűtővizét is elvitték, de nyilván valami belső használatra szánt tartály összetört, vagy inkább valamelyik vezetéken maradt valamennyi, az csöpögött be hozzád. Még az is lehet, hogy ivóvíz, de az biztos, hogy nem radioaktív, és nyilván kórokozók sincsenek benne, ha már egy zárt rendszerben volt eddig. Persze vegyszerekkel tele lehet tolva, azaz lehet, hogy mérgező, de végső esetben megpróbálkozhatsz vele.
– Jól hangzik! Enni meg nem muszáj, semmi bajom sem lesz, a leadok pár kilócskát. Hosszú korszakok voltak az emberiség történelmében, ahol kifejezetten az extrém sovány volt a szépségideál!
– Pontosan! – mosolyodott el a férfi, megnyugodva, hogy Mitzuki megint a megszokott, gúnyos-kedves hangját használja. – Rendben, a nehezén túl van. – Én most elmegyek a lelőtt siklónkhoz, egy megfelelő panelért. Tudom, hol van, és hogy én hol vagyok hozzá képest, az egész alig hat-hét óra séta.
– Ha nem futsz bele valaki régi haragosba, aki elhurcol. Vagy jóbarátba, aki lelő.
– Kockázat mindenben van – hagyta rá a férfi. – Most, azonnal indulok, mert így, hogy tudom, hová megyek, sötétben is tudok tájékozódni, és kellemesebb ebben a langyos éjszakában sétálni, mint a tűző napon.
– Helyes! Minél hamarabb indulsz, annál hamarabb vissza!
– Így igaz – kapta fel a férfi a franciák otthagyott hátizsákját, és elindult a fekete éjszakába. – Te pedig addig ne add fel! Ha tudsz meditálni, kezdd el, ha nem tudsz, itt az ideje megtanulni! A meditáció egészséges, tisztítja a lelket, békét és nyugalmat hoz a szívbe, és közben állítólag lelassul az ember anyagcseréje. Mitzuki lerogyott a fülke oldalához, és elengedte a botot.
– Tudod, Sid, te egy nagyon jó ember vagy!
A férfi csodálkozva vonta fel a szemöldökét, ahogy lemászott a roncsból a sárga fűre.
– Ezzel a nézettel, úgy hiszem, egyedül vagy a teljes ismeretségi körömben, beleértve az anyámat is.
– Pedig jó ember vagy. Igyekszel ködösíteni meg kifogásokat találni, de sokkal jobb vagy a többségnél. Én például nem ismerek senkit rajtad kívül, aki ennyit megtenne értem, bajba került idegenért.
– Önérdekből teszem! – védekezett férfi, mintha valami gonosztettel vádolnák. – Kellesz a túlélésemhez!
– Mondom, hogy ködösítesz. Most beszéltük meg, hogy semmi túléléshez kellő készletem sincs. Se a fülkében, se azon kívül.
– Nekem nem a készletek kellenek, hanem te! A teljes hús és vér valóságodban! Nekem az az ember kell, aki szamurájkarddal legyőz négy lőfegyveres katonát, gyakorlottan játszik a hangjával, és még akkor is kitart a humorérzéke, amikor már két napja be van zárva egy sötét fülkébe.
– Egyszerűbben is mondhatnád, hogy érdekel a mellméretem – búgta válaszként Mitzuki érzékien.
– Igen, persze, az is – hagyta rá a férfi. – Ez annyira egyértelmű, hogy nem is éreztem fontosnak megemlíteni. Mert mellmérete, lássuk be, a legtöbb nőnek van, te viszont rengeteg extrával rendelkezel egy átlagnőhöz képest. Ráadásul nem olyan rég még fogadkoztál, hogy aki megmenti az életed, azt hálából elkíséred és segíted, mint becsületére kényes szamuráj. Ezért foglak megmenteni.
– Igazából a szó szoros értelmében én nem szamuráj vagyok, hanem száműzött szamuráj, azaz ronin. A roninok nem olyan kényesek ám a becsületükre!
– Most te ködösítesz. Ha jól ismertelek meg, és ha nem hazudsz pokoli ügyesen, akkor bizony jól ismertelek meg, szóval te megtartod a szavad, és eljössz velem. Vagy tán elfelejtetted, miféle kedélyes túrát tervezek, át egész Közép-Afrikán, egészen a Kalahári-övezetig? Szükségem van egy útitársra, és te alkalmas vagy rá.
– Nem ismerem Közép-Afrikát.
– Majd megismerjük együtt! És ha bejön, szép perspektívát látok a mi párosunk előtt a távoli jövőben is!
– Igen? – kérdezett vissza szkeptikusan Mitzuki.
– Persze! – mondta a férfi, és ábrándosan elnézett a holdfény árnyékolta szavanna felett. – Nyitva áll előttünk az egész világ! Mihez lenne nagyobb kedved, műkincseket rabolni Brazíliában, vagy inkább hamis személyazonossággal kicsalnád egy hiszékeny kanadai milliomos vagyonát?
– Nem is tudom, ezen még nem gondolkodtam – csodálkozott el Mitzuki, akit váratlanul ért a kérdés. – Bűnözéssel még nem próbálkoztam.
– És az orgyilkosság, az micsoda, ha nem bűnözés?
– Az nem köztörvényes, az politikai! Elvből vágtam bele, nem anyagi érdekből.
– Szerintem nincs nagy különbség, legalábbis az áldozat szempontjából nézve semmiképpen, de mindegy. Ha nem akarsz túl törvénytelen dolgokat csinálni, akkor megtehetjük, hogy egyszerűen csak végiglátogatunk és kifosztunk pár kaszinót – javasolta, és már nem is a szavanna füvet látta, hanem csillogó termeket, telis-tele balekokkal. A kép szépségéből az sem vont le semmit, hogy Mitzuki kinevette.
– Nincs neked sok józan eszed, ha most ezen gondolkodsz! De kétségkívül jó hallgatni téged. Lehet, hogy el kellene kezdenem drogozni, ha ilyen klassz dolgokat tudok hallucinálni, mint te.
– Nekem az is oké, simán belőhetjük magunkat bármivel, ha végre kijutunk innen valami civilizált helyre! Engem nagy általánosságban minden baromságba beleugrathatsz, amiben van kihívás, izgalom, vagy legalább egy női mellméret szerepel benne. Azaz a te társaságod több szempontból is be fog jönni nekem, akármit is csinálunk együtt. Szóval, ha megérkezünk a Kalahári-övezetbe, nyissunk egy súlyosan szétdrogozott éjszakával?
– Szeretnélek figyelmeztetni, hogy még be vagyok zárva. Te pedig elveid ellenére most éppen két lépéssel gondolkodsz előre.
– Á, dehogy, csak álmodozom! – sóhajtott a férfi, és hirtelen eltűnt előle a látomás, maradt a valóság. A hátizsák nehéz volt, a lába ismét kezdett fájni, és még rengeteg gyaloglás állt előtte. Bevett még egy fájdalomcsillapító tablettát, és szomorúan látta, hogy már alig féltucatnyi maradt. – Hagyjuk! Azt hiszem, kezdek ott tartani, hogy tényleg spórolnom kell az erőmmel. Kiszállok.
– Bármi van, azonnal kapcsolj vissza! Ébren leszek, és várok rád – biztosította csendesen Mitzuki, majd bontotta a kapcsolatot.
Aztán leült a sarkaira, ráborult a térdére, és majdnem elsírta magát. Aztán meg mégsem. Nem is azért nem, mert egy szamuráj, vagy akár ronin nem sír, hanem mert belegondolt, és úgy vélte, még mindig nincs miért sírnia. Sid egy oldalról tényleg csak egy elmebeteg hallucináció, ám másfelől még mindig nem adta fel, még mindig küzd, és most már elhitte neki, hogy küzdeni is fog, amíg csak él. Ki fog hozni engem innen, én pedig megtartom a szavam, és elkísérem, ahová csak kéri, szögezte le magában ünnepélyesen. Vele maradok, és vállvetve küzdök mellette, amíg csak el nem bocsát, mert ez a szamuráj útja!
Aztán, ahogy ezt elhatározta, visszatért a jelen problémáihoz. Óvatosan tapogatva megkereste a fülke sarkában álló víztócsát. Jó nagy volt. És nem radioaktív!
Amikor először rakott rendet a fülkében, talált egy négyzetes, műanyag dobozt, talán valaminek a letört borítását. Akkor megmerítette vízzel, lefedte egy másik műanyag lappal, és boldog volt, hogy legalább a mellékhelyiség problémája megoldódott. Mitzuki minden körülmények között ragaszkodott a tisztaság bizonyos fokához. Aztán, ahogy a tócsa csak nőtt, egyre jobban félt, hogy víz alatt van a repülőgépének a roncsa, ami végül kitölti a teljes fülkét, és ő megfullad. Vagy egyszerűen csak radioaktív, mint minden szabad vízfelület, és alattomosan megöli őt. Am Sid szerint nem sugárszennyezett, bár megeshet, hogy kémiai okokból mérgező.
Megérintette a vízfelületet, majd összedörzsölte az ujjait. Nem volt síkos a tapintása, tehát nem lúgos. A nyelve hegyére cseppentett egy cseppet, nem volt savanyú, tehát nem savas. Mérgező persze még mindig lehet. De ha nem iszik, akkor hamarosan meghal. Így végül ivott egy kortyot, majd várt. A direktlinkje számolta az időt. Vár negyedórát, és akkor iszik még egy kortyot. Majd újabb negyedóra múlva megint. És ezzel legalább az időt is eltölti valamivel, míg Sid ismét jelentkezik.
Mindeközben pedig tőle távolodva a holdfényes szavannán hátizsákos férfi gyalogolt, nyomában pár lustán ügető vadkutyával.
– Repetázni szeretnétek, mi? – szolt nekik hátra, de nem lassultak a léptei. – Akkor csak gyertek! Van egy olyan gyanúm, hogy felfordul még a közelemben pár ember, mire lelécelhetek innen!



XXVIII.
Vang ócska siklójával majdnem az egész napjuk ráment, míg kiértek a Kongó-zónából. Takamura közben kőarccal bámulta az alattuk elsuhanó táját, a látóhatárig összefüggő, buja zöld erdőt. Addig sem kellett az útitársait néznie, akiket szívből megvetett. Egy kínai és egy gépszörny! Ha otthon elmondja, az otosan nem lesz boldog, hogy efféle alakok segítségére szorult. Inkább a tájat nézte, mint őket, nem mintha a táj sokkal jobb lett volna.
A lenti erdő harsány zöldje nagyon hasonlított a Kyoto felszínét borító vad dzsungelhez, amit szintén szívből utált. Az év legrosszabb napjai voltak, amikor leesett a sugárzás szintje. – amitől mindenki megőrült. Kirángatták a megszokott edzőterméből, és gyakorlás helyett kénytelen volt mindenféle ostoba, közösségi játékokat játszani a koszos, rothadó padlójú természetben. Persze mindenki azt magyarázta, hogy ezek kiválóan rendben tartott parkok, merthogy a kertészdroidok az év minden napján ott dolgoznak, hogy amikor az emberek kimehetnek, minden a legnagyobb rendben várja őket. Nyilván! De akármi is a központi, kínai propaganda, azért ezeknek a napoknak a végén óriási pazarlással mindenkinek bő vízzel kellett megmosakodnia a rendes, szivacsos törölgetés helyett, azaz közvetetten csak elismertek, hogy a felszín pokolian koszos.
Takamura nem szerette a koszt. Elviselte, ha muszáj volt, de nem szerette. Így most is kifejezéstelen tekintettel bámulta a mélységet a piszkos ablakon keresztül. A sikló haladt, a lenti zöld egyre kevésbé volt élénk árnyalatú, egyre sárgább lett a táj, a fák helyett bokrok, majd a bokrok helyett kiégett fű következett, és késő délutánra már a szavanna felett repültek.
Atieno közben párszor megszólította, de ezeket a társalgási kísérleteket udvarias mosollyal hárította, aztán már a nő sem akart beszélgetni, mert lekötötte a munkája. A hátizsákjából elővett egy speciális lapmonitort, bekötötte a sikló rendszerébe, majd hanyatt dőlt azon a bizonyos, ledönthető támlájú széken, behunyta a szemét, és elkezdett keresgélni a levegőben elcsíphető adások között. És ezért a heverészésért fogok neki ötszáz angol-egyiptomi fontot fizetni, gondolta Takamura, habár tudta, a nő most tényleg dolgozik. Illetve, a gép dolgozik a fejében, ő csak figyel. Közben néha megszólalt, utasításokat adott Vangnak, hogy merre menjenek. Takamurát szóra sem méltatta, aminek ő nagyon örült. már lassan alkonyuk, mikor felült, és kinyitotta a szemét.
– Elcsíptem egy vészhívást. Keletnek tizenkét fok, Vang, és menj le hatvanra. Magányos embert keresünk.
– Egy lezuhant gépet keresünk – igazította helyre azonnal Takamura.
– Igen, elsődlegesen igen – bólintott Atieno. – De ez egy másik ügy. Egy szabvány vészhívás. Valaki életveszélyben van, tehát oda kell mennünk.
– Nem kell – tiltakozott azonnal Takamura hideg hangon. – Én fizetem a gépet és téged is, Atieno, a ti munkátok megkeresni Nagasawa Mitzukit. Ha ez az ember nem ő, akkor menjünk tovább.
– Hagyjunk sorsára egy embert, holott segítséget kér?
– Persze. Nem a mi ügyünk.
– Tévedsz – felelt habozás nélkül a nő. – Én ENSZ-százados vagyok, és pontosan ez az én ügyem: segíteni a bajba jutottakon. Ez van a szabályzatban. Megszegjem?
Takamura ezen egy hosszú pillanatig gondolkodott, majd végül fejet hajtott.
– Ne – törődött bele a helyzetbe.
– Hé, Takamura, lazíts! – nevette el magát Atieno hirtelen. – Hamarosan úgyis le kell szállnunk, mert Vang gépe éjszaka nem repül. Felszedjük ezt a tagot, talán tud valamit mondani, és reggel folytatjuk a munkát. Holnap délre megtalálom azt a gépet, ezt vedd ígéretnek! Oké, Vang, lejjebb, még két fok keletnek, és nyisd ki a szemed, az adás már befejeződött, de itt lesz valahol a lúzer!
Ezzel a gép tovább fordult, keresve a vészhívás forrását. Ez a forrás pedig konkrétan Golyó volt.
A francia hosszan futott a németek elől, majd gyalogolt tovább északnak, és estefelé, próbaképpen, elküldött pár vészjelet a lapmonitorján. Maga sem gondolta komolyan, hogy bárki meghallja. Úgy tippelt, még akár másfél-két nap gyaloglás is vár rá, míg eléri azt a zónát, ahol már járőröznek az Unió határőrei, de nem várt módon szerencséje volt. A hívás elküldése után negyedórával sikló érkezett nyugatról.
Nem hivatalos határőr, ezt rögtön látta, és meg is ijedt, hogy magara szabadított valami bandát. A németek lezuhantak, de lehet még itt a légtérben valaki más is! Ám ahogy a sikló közeledett, látta, hogy sokkal ócskább, mint amit felszállni engednének az Unió bármelyik repterén. Tehát a Kalahári-övezetből jön. Mindenre készen, látványosan maga előtt tartott fegyverrel várta be, hogy leszálljon.
A sikló is tartotta a távolságot. Tőle jó húsz méterre ért földet, és nehezen nyíló ajtajába egy nő állt ki, előreszegezett elektromos pisztollyal.
– Ki vagy, és hogyan kerültél ide, a magas radioaktivitás miatt életveszélyes és lezárt területre? – kiabált ki neki. Meglehetősen hivatalos stílusban, így Golyó is ehhez igazodva, kimérten válaszolt:
– Uniós állampolgár vagyok. Lezuhant a siklóm. Rajtam kívül mindenki meghalt. Gyalog indultam északra, remélve, hogy elérem a határt.
A nő ezen kicsit gondolkodott, majd csak úgy, mezítlábasan kihuppant a sárga fűbe.
– Aha, uniós állampolgár, egy bazi nagy tiltott kombifegyverrel, az ilyeneket tényleg imádom! Atieno Nieminen százados vagyok, ENSZ, Kongó-zóna, szóval rohadt gyorsan tedd le azt a fegyvert a földre, mert még megijedek tőle, és önvédelemből lelőlek. Vagy lelő a haverom – intett oldalra a nő, és Golyó észrevette, hogy a sikló másik oldalán is kiszáll valaki, de abból az alakból semmit sem látott, csak a lábait.
– Oké, nem akarok balhét! Ha ENSZ, hát legyen, leteszem a fegyvert! – döntött a francia az egyértelmű túlerő láttán, és óvatosan leeresztette a fegyvert a földre, még kicsit hátra is lépett. – Vigyetek el egy közeli lakott területre, és felejtsük el egymást!
– Majd az is meglesz – morogta Atieno. – Takamura, vedd fel a fegyvert!
A felszólításra előlépett az eddig a sikló mögött rejtőzködő alak. Még egy vacak pisztoly sem volt nála, és ahogy megfogta a Golyó előtt heverő kombifegyvert, a mozdulatból látszott, hogy nem ért hozzá. Tehát nem katona. Attól persze a nő lehet valóban százados, de hogy ez a sikló nem hivatalos úton jár, az tuti. Nyilván valami félszürke buliról lehet szó, Közép-Afrika helyőrségei nem a fegyelmükről, és nem is a magas költségvetésükről híresek.
– Francia vagyok – vallotta hát be. – Ha visszavisztek épen, a főnökök megadják értem a szokott váltságdíjat.
– Ez egyre jobban hangzik! – mosolyodott el Atieno, és megállt a franciától pár lépésre, majd övére csatolta az elektromos pisztolyát. – Okos gyerek vagy te, és azt hiszem, meg fogjuk találni a közös hangot. Hol szálltatok fel, és mikor zuhantál le?
– Al-Watanyból jöttünk, és hagyjuk, hogy hogyan zuhantunk le. Vannak dolgok, amikről egészségesebb nem tudni – tért ki a válasz elől Golyó, elvégre hivatalos embernek tényleg felesleges arról beszélnie, hogy a németek lelőtték őket. De ekkor közbeszólt a férfi is, aki eddig némán állt mellette, fél kezében lógatva a kombifegyvert.
– Bizonyos dolgokról viszont éppen hogy nagyon egészséges beszélni – közölte, és egyszerűen tarkón rúgta Golyót. A francia egy pillanatra nem is értette, mi történt, megtántorodott az ütéstől és a fájdalomtól, ám mire ránézett a férfira, az már megint ott állt, lazán, maga mellé eresztett fegyverrel. Arcán udvarias mosollyal.
– Hé, ez így nem lesz oké! – kiáltott rá, és a nő sem örült a fejleménynek.
– Takamura, ne bántsd! Most még beszélgetünk, majd később, ha esetleg nem akar válaszolni, majd akkor nyúlunk a drasztikusabb módszerekhez!
– Nem akart válaszolni – szögezte le Takamura, és nem erőltette, mi itt a baj. Részéről még szó sem volt drasztikus módszerekről, hiszen nem vette elő a kardját!
– De, akar válaszolni, csak éppen biztos szeretne lenni benne, hogy nem keveri magát bajba – magyarázta ingerülten Atieno, majd visszafordult Golyó felé. – Nyugi, francia, mi nem hivatalos úton vagyunk, úgyhogy ezt a beszélgetést lehet, hogy egy az egyben elfelejtem, mire visszatérek a szolgálatba, amilyen lukacsos a memóriám!
– Az jó. Akkor beszélgessünk, de a kissrác ne veszítse el még egyszer a fejét, mert azzal csak magának csinál bajt.
– Több esze van annál, csak tényleg elvesztette a fejét. A tesóját keresi, aki pont egy francia géppel szállt fel Al-Watanyából, és nem érkezett meg Tizenkettőbe. Érthetően ideges, és ugye azt is érzed, hogy az ő sztorija gyanúsan sok ponton kapcsolódik a te sztoridhoz. Tehát, beszélgethetünk tovább?
– Beszélgethetünk. De nincs miről. Az a repülő, amit kerestek, az lezuhant. Nincsenek túlélők, a tesód bekrepált – vigyorgott Golyó kárörvendően az idegen férfira.
– Látnom kell a holttestét – válaszolt Takamura, Atieno pedig nagyot sóhajtva vette tudomásul, hogy a meló még nem ért véget. Pedig egyre nagyobb az esélye, hogy tényleg csak egy hullát találnak, amit félig felzabáltak a vadkutyák. Az meg igazán kihagyható látvány, de végül is nem az ő ügye!
– Nincs holttest – rázta a fejét közben Golyó. – Jártam a gépnél, nincsenek hullák.
Hogy mi lett velük, azt nem tudta, de ezen akkor, ott nem is csodálkozott. A szavanna gyorsan elemészti a holttesteket.
A választ hallván Takamura kérdőn ránézett Atienóra. Ő, saját megítéléséből úgy vélte, itt az ideje megint megütni a vonakodó franciát. Egyáltalán nem is igazán értette, mit haboznak? Neki ez a stratégia eddig bejött. Ütött, és mindig megkapta a kérdéseire a választ. Így találta meg Mitzukit Alice Springsben, és utána is így maradt a nyomában. Na jó, nem mindig volt elég ütni, néha elő kellett venni a kardot, és vágni, de ez csak részletkérdés. Atieno puhány, ha itt csak fecseg, ahelyett, hogy a lényegre térne. Pedig egy gépszörnytől igazán nem várná az ember, hogy finomkodik.
Így Takamura arra várt, hogy a nő ráhagyja a kérdezősködés folytatását, míg Atienónak eszébe sem jutott átadni bármit is Takamura láthatóan mindenhez túl agresszív kezeibe. Nem is csak azért, mert egy franciával tárgyalnak, aki mögött sok fegyveres és még több pénz áll, hanem mert egyszerűen nem szerette az agresszív megoldásokat. Minek ütni, amíg lehet kérdezni is?
– Nekünk kevés, hogy te nem találtál ott senkit – folytatta hát a párbeszédet a franciával a nő. – Meg kell néznünk. Add meg a koordinátákat, és akkor felszállhatsz mellénk. Együtt megnézzük a roncsot, és utána átadunk téged az Unió határőrségének.
– Nem. Ha megadom a koordinátákat, azzal sokat segítek nektek. Ami egyfelől remek, másfelől viszont a főnökök lehet, hogy idegesek lesznek, és velük nem balhéznék össze pusztán az ENSZ kedvéért. Tudnom kell, ki is az a tesó, és miért keresitek. Talán még ismerem is, ha francia.
– Oké, ez világos. Takamura, dumáld le vele! – intett oldalra Atieno.
Takamura ezt már igazán túlzásnak érezte. Miért kellene szavakkal meggyőzni valakit, aki egyértelműen kiszolgáltatott helyzetben van? Ám Atieno akkor is jól döntött, amikor foglalkozni akart ezzel a vészhívással, amit ő, Takamura gondolkodás nélkül figyelmen kívül hagyott volna. Pedig lám, hasznos embert találtak, azaz Atieno mégiscsak jól végzi a munkáját. Hallgathat rá még egyszer.
– A húgom keresem – kezdett magyarázkodni. – A neve Nagasawa Mitzuki. Nem francia. Azért volt a gépen, hogy elhozzátok hozzám. Látnom kell, legalább a holttestét. Az otosan, aki nekem olyan, mint a tisztelt édesapám, sok pénzt fizetett a te főnöködnek, hogy elhozzátok hozzám. Ha másért nem, hát ezért a sok pénzért kötelességed segíteni nekünk.
– Aha – bólogatott Golyó gúnyosan, mert jól látta, hogy itt van valami gubanc. – Hallottam egy nőről, akit szállították, de annak nem kellett feltétlenül élve megérkeznie. A hullája is elég lett volna. Szóval, rosszban vagy a húgoddal?
– Nincs hozzá közöd – mosolygott a franciára Takamura, tökéletesen udvarias mosollyal, és közben Atieno is csak magában szentségelt. Pedig milyen szimpatikus is volt ez a kínai srác, aztán kiderül róla, hogy bérgyilkos!
– Jól van, nekem így is jó – döntött Golyó. – Engedjetek oda az adótokhoz, hogy tisztázzuk az ügyet a főnökökkel, és aztán mehetünk!
– Szó sem lehet róla! – szólt közbe ezen a ponton Vang, aki eddig a gép ajtajában állva hallgatta a társalgást. – Az én gépemről senki sem fogja felhívni a főnökeit! Azért éltem meg ezt a szép kort, mert mindig kimaradtam a bandák balhéjából, és ezen most sem fogok változtatni.
– Akkor nincs üzlet – közölte Golyó.
– Akkor neked nemsokára nem lesz bal kezed – vágott vissza udvariasan mosolyogva Takamura, és ekkor Atienónak tényleg elege lett az egészből, és elővette az övére tűzött elektromos pisztolyt.
– Takamura, te nem fogod leszeletelni senkinek a kezét, amíg én jelen vagyok. Átvágtál, ha azért keresed azt a nőt, hogy megöld, már ez is elég ronda ügy, de ezt még lenyelem. Ám tárgyalni én tárgyalok, mert nem akarom, hogy rám haragítsd a franciákat. Te meg, francia, választhatsz, hogy vadkutyaeledel akarsz lenni, vagy jössz velünk átkutatni a roncsot. Ha jössz, társként jössz, aki aktívan segít. Fegyverrel védesz minket, ha kell, és végig úgy fogunk kezelni, mint a főnökeid teljhatalmú megbízottját. Amint megvan a megfelelő holttest, oda szállítunk le, ahova csak akarod, és kerek jelentést tehetsz a tieidnek a történtekről.
– Ez egy tisztességes ajánlat – bólintott rá Golyó rövid gondolkodás után.
– Takamura? – fordult vissza Atieno a férfi felé.
– Találd meg nekem Nagasawa Mitzukit, és akkor minden rendben lesz – döntött Takamura is. Remélte, hogy az ostoba idegen nő megértette, hogy most a kezébe tette le a döntés jogát, és az ezzel járó felelősséget is, de magyarázkodni nem volt kedve. Mitzukit kell megtalálnia, az esetleges többi, függőben maradó tartozását majd utólag rendezi.
– Akkor minden rendben – sóhajtott Atieno, és eltette a pisztolyt. – Takamura, add vissza a franciának a fegyverét, ő mostantól a társunk. Vang, itt éjszakázunk, reggel megyünk tovább, amint a napelemek elég áramot adnak. Most pedig együnk valamit, mert rohadt egy napom volt, és kezd elegem lenni a világból!
A többiek látszólag teljes egyetértésben kezdték tenni a dolgukat. Hamarosan ettek, aztán elrendezték, ki hol alszik, és milyen sorrendben őrködnek. Közben rájuk esteledett, a nap eltűnt a látóhatár mögött, és csak a hold majdnem teljes korongja világította meg a torz fákkal tűzdelt, szikkadt füvű szavannán álló ócska siklót.
Az első őrséget Takamura adta, de hozzá Atieno még kisétált, azzal az ürüggyel, hogy visz neki egy kézilámpát.
– Nem kell, a hold elég erős fényt ad.
– Vedd el! – suttogta csendesen Atieno, és csak átnyújtotta a lámpát. – Nem ezért jöttem, csak diszkréten szólni akartam, hogy figyelj. Ez a Golyó nevű francia nem megbízható. Nem társ.
– Tudom. És ha bármit tenni akar ellenem, meg fogom ölni.
– Ha bármit tenni akar ellenünk, nyugodtan öld meg. De addig ne bántsd!
– Jó – hagyta rá Takamura. – Kerítsd elő, akit keresek, nekem csak ez a fontos. Addig azt teszem, amit javasolsz.
Atieno rábólintott, és már indult is vissza, de aztán csak megtorpant, visszanézett.
– Bérgyilkos vagy?
– Nem.
– De megölni akarod azt a nőt, ugye?
– Igen. A becsületem múlik rajta, hogy megöljem.
– Aha – hagyta rá Atieno, és csak visszaindult a sikló felé. El nem tudta képzelni azt a becsületet, aminek a megőrzéséhez ölni kell, de végül is mindegy. Ez is csak egy üzlet. A fickó megkapja, amit akar, és utána elmegy, ötszáz pompás angol-egyiptomi fontot hagyva hátra.
Ez is csak egy üzlet, semmi több, nézett fel szomorúan a holdra, és belépett a siklóba. Még jó éjszakát kívánt Vangnak és Golyónak, akik közben élénken beszélgetve kerestek közös ismerősöket Tizenkettő híres bazársorának árusai között, majd ledőlt aludni.



XXIX.
Takamura éjszakája nyugodtan telt, mert végül úgy döntött, aludni fog. Nem mintha megbízott volna ebben a három idegenben, akiket mellé sodort a sors, csak éppen muszáj volt pihennie. Ha nem teszi, nem fogja bírni. És ha holnap nem Mitzuki holttestét, hanem az élő lányt találják meg, akkor neki még harcolnia is kell. Egy gépszörnnyel.
Mindeközben Mitzuki már a nyolcadik korty víznél járt, és még mindig nem érezte magán a mérgezés tüneteit. Közben azon törte a fejét, hogy Sid, mint megrögzött köztörvényes bűnöző, vajon mennyiben rosszabb, vagy esetleg jobb nála, aki elvből akart megölni egy embert. A kérdés bonyolult volt, különösen annak a fényében, hogy ő végül is nem volt képes elkövetni azt a gyilkosságot, holott a sors tálcán kínálta neki a lehetőséget.
Joseph a legközelebbi vészhelyzet-pont felé gyalogolt az ezüst holdfényben, méghozzá koromfekete földön. Látszott, hogy itt nem régen leégett a szavanna. Persze nem érdekelte. Csak gyalogolt, gépiesen és dühösen, és két dolog járt az eszében. Egy, ha összefut még egyszer ebben az életben Jerryvel, lelövi. Kettő, ha összefut még egyszer ebben az életben Sybillel, megfojtja.
Ezzel szemben Sybill egy erős kézilámpa fényében aludt a lelőtt siklójuk kibontott motorblokkjára borulva, és kapcsolási rajzokkal álmodott, illetve néha a kényszerleszállás részletei kísértették, amire rendszerint felriadt. Két és fél megmaradt zsoldosa őrizte az álmát.
Rosa is rosszul aludt a lezuhant siklójukban, míg három embere felváltva őrködött. Rengeteg pénz nyomában járnak, a túl sok pénz pedig bajt jelent, nagyobb bajt, mint a túl kevés pénz. Elen pszichopata, szórakozásból is öl, nemhogy egy kisebb vagyonért. Lez is ideges természet, könnyen hagyja magát felhergelni. Ricardo meg egy fémkezű, gyilkoláshoz szokott közkatona. Okosabb, mint amilyennek mutatja magát, de ezzel együtt is csak egy egyszerű, talpas bandatag. Mi lesz, ha elkapják azt a Gerald Green nevű fickót? Mi lesz, ha megtudják tőle az ellopott pénz rejtekhelyét?
Mindeközben a több néven is üldözött férfi egyre lassuló léptekkel tartott a lezuhant sikló fele, hogy ott szert tegyen egy ajtónyitó panelre. Amikor elhagyta Mitzuki lelőtt repülőjét, jobb kézről látott egy erős lámpával megvilágított siklót, és úgy tippelt, ez lehet a németek gépe. Messze kerülte, és továbbment. A fájdalomcsillapító hamar elfogyott, a lába fájt, a füle zúgott, de azzal vigasztalta magát, hogy hamarosan eléri a célját, ahol vár rá egy kényszerből otthagyott dobozos sör, és némi nyugalom.
És mindezek az emberek, akik a barátságos, holdfényes szavannán töltöttek az éjszakát, nem tudták, hogy közben a halál már elindult értük. Még a vadkutyák sem érezték meg a veszélyt, csak ugattak a Holdat, és marakodtak a széthagyott holttesteken, de valahol, tőlük nagyon-nagyon messze, a távoli óceán felett megfordult a szél.
Az Utolsó Háború óta pedig a tenger felől fújó szél nem sodort maga előtt mást, csak radioaktív halált.



XXX.
Az éppen Sidnek is nevezhető férfi már a tartalékai végén járt, amikor feltűnt előtte a holdfényes szavannán a lezuhant siklójuk fekete sziluettje. Semmire sem figyelve baktatott felé, fáradt sóhajjal kapaszkodott be, és teljes meglepetésként érte, amikor bentről egy kéz megragadta a torkát, és egy másik arcon csapta.
Nem is védekezett, leginkább azért, mert a kéz fogása a torkán egyértelműen fémes volt, és ugyan mit tehetne ő, puszta erővel egy kiberkéz ellen? Könnyen földre teperték, és aztán egy kézilámpával az arcába világítottak. Semmit sem látott a hirtelen felcsapó ellenfényben, de nem is volt rá szüksége. Ezek az olaszok lesznek, a gépkarú Ricardo, meg a társai, de mi a fenének jöttek vissza ide, ahonnan indultak?
A kérdés nem csak benne vetődött fel.
– Hát te meg minek jöttél vissza, ha már egyszer elmentél innen? – kérdezte Rosa, ahogy világosságot gyújtottak, és felismerte az oroszt, aki nem is volt orosz.
– Itt felejtettem valamit – válaszolta őszintén, mire Ricardo lazán arcon vágta.
– Ha Donna Rosa kérdez, válaszolj rendesen!
Ott térdelt mellette, és gépkezével a torkát tartva leszorította a földre. A többiek érdeklődve állták körbe. Ahogy a szeme kezdett hozzászokni a fényhez, sorban felismerte mindannyijukat.
– Vannak társaid? – kérdezett tovább Rosa.
– Egyedül vagyok ezen a széles szavannán, nézzétek meg nyugodtan.
– És a direktlinked?
– Ja, a direktlinkem! A direktlinkemen keresztül kapcsolatban állok egy tizenhat éves, száműzött szamurájjal, akinek a saját megítélése szerint gyengék a mellei, de én erősen bízom, hogy a lábai elég jól néznek ki, hogy ellensúlyozzák ezt a kis hiányosságot.
Erre Ricardo újból pofon vágta a szabad kezével.
– Akkor most még egyszer, komolyan!
– Komolyan, szerinted van bárki ezen a világon, akit még nem vágtam át elégszer, hogy segítsen nekem? Egyedül vagyok, mindig is egyedül voltam – magyarázta, és kezdte úgy érezni, lassan tennie kell valamit, ha ezt is túl akarja élni.
– És akkor újra, miért jöttél ide vissza? – ismételte meg Rosa első kérdését Ricardo.
– Mielőtt folytatnánk ezt a beszélgetést, megtennéd, hogy kiveszed a zsebemből az ott lévő dobozt?
Ricardo felpislantott Rosára, aki rábólintott, így a férfi elővette a zsebben lévő gyógyszeres dobozt.
– Vicces gyerek vagy – vetett egy pillantást a címkéjére, és tovább adta Rosának. – Fájdalomcsillapító, de már üres.
– Azért üres, mert bevettem mindet. Különben idejönni se lettem volna képes. De most bent van egy tisztes adag, azaz jelenleg nem nagyon érdemes engem kérdezni, mert csak hülyeségeket fecsegek összevissza. És ütni sem érdemes, mert gyenge zsibbadáson túl nem sokat érzek belőle.
Ricardo rosszkedvűen elkáromkodta magát.
– Meddig hat ez a szar?
– Még talán fél óra.
– Kivárjuk!
Aztán rövid csend borult rájuk. Elen ugyan bátortalanul felvetette, hogy neki tetszik a kihívás, hogy egy leszedált áldozatot kínozhat, de Rosa határozottan letorkolta, és Lezzel együtt elküldte, hogy sétáljanak körbe a sikló körül, és győződjenek meg róla, hogy valóban nincs itt senki. A két férfi mogorván távozott, mögöttük pedig csak csend maradt. Rosa és Ricardo idegesen várakoztak, az általuk elfogott férfi pedig nem könnyítette meg a dolgukat, nem szólalt meg. Konkrétan azon gondolkodott, ha már így felmerült, hogy Mitzukinak tényleg jó lábai kell, hogy legyenek. Aki tizenkét éves kora óta kardforgatást gyakorol, annak nem lehetnek rossz lábai!
A két kiküldött ember jó tíz perc múlva visszatért, és jelentették, hogy a terep tiszta.
– Kint minden oké. Itt? – kérdezte Lez, mire Ricardo csak vállat vont.
– Semmi. De attól félek, ez a tag most is hazudik. Csak húzza az időt, míg ideérnek a haverjai.
Rosa beharapta a szája szélét. Neki is ez járt a fejében. A férfi is érezte, hogy már elég idő eltelt, hát hagyta Mitzuki lábait, és visszatért a valóságba.
– Ha annyira féltek, hogy kifutunk az időből, mondhatjátok, hogy mit akartok – javasolta barátian.
– Na jó, elmondom mi az ábra, azt telegyógyszerezve is megérted, és mire megvagyunk vele, Elen is nyugodtan kezelésbe vehet – döntött végül Rosa. – Nem a láda a mi fő bajunk, még csak nem is az, hogy átvágtál, és orosznak hazudtad magad. Otthonról azt a hírt kaptuk, hogy te vagy Gerald Green, Új-Algírból.
– Értem – bólintott a férfi a meglepetés legkisebb jele nélkül, és könnyen folytatta a nő gondolatmenetét: – Tehát most az ottani kaszinó feltört trezorjának a tartalmat keresitek rajtam.
– Igen – biccentett rá meglepetten Rosa, aki valami élénkebb tiltakozásra számított.
– És csak a pénz kell nektek, vagy én is?
– Mit kezdjünk veled? Elég a pénz. Ha megmondod, hol van, még el is engedünk – hazudta közömbösre tompított hangon a nő. – Készletek nélkül úgyis megdöglesz ezen a rohadt szavannán, miért zavarjunk meg benne?
– Ez így egészen jól hangzik – bólintott a férfi, már amennyire tudott. Ricardo még mindig a földhöz szegezett nyakkal tartotta, mert egy kiberkéz nem zsibbad, de egy hús-vér nyak annál inkább. Ám ezt leszámítva úgy vélte, nem lesz itt baj. Ha ezek az új-algíri balhé miatt keresik, és mást nem akarnak, akkor kidumálja. – Jól hangzik, és azt hiszem, meg tudjuk beszélni.
– Rajta! – intett Rosa, aki semmit sem kockáztatott pár percnyi beszéddel, aminek a végén a fickó úgyis Elen kezei között köt ki.
– Először is, elbarmoltátok a ládaválasztást.
– Mit beszélsz? – kapta fel a fejet értetlenül a nő.
– A ládátok, amit cipeltek, és most is ott látom oldalt, rossz. Kamu, porhintés, hamis – magyarázta a férfi, akit most éppen Gerald Greennek hittek. – Egy üres láda, amiben nincs semmi.
– Honnan veszed? – rázta az öklét Lez. – Megnéztem, ez az a láda, amiért jöttünk!
– Nézted a fenét! Ahhoz ki kellett volna nyitnod a szemed, marha! Ez a láda hamis. Tudom, órákon át cipeltem, tudom, hogy nem tartalmaz semmit. Csak falból tehették a raktérbe, hogy átejtsék vele a hozzad hasonló, amatőr géprablókat.
– Miért hinnénk el neked?! – dühöngött Lez, és megütötte volna, de Rosa nem hagyta.
– Állj! – lökte vissza, aztán odafordult a férfi felé. – Lez jól kérdez. Miért is hinnénk el ezt neked?
– Nézzétek meg a saját szemetekkel, hogy mi van benne.
– Zárva van.
– Kinyitom.
– Persze, és engedjünk el hozzá, te meg majd jól lelécelsz! – dühöngött Lez.
– Te helyből olyan hülye vagy, mint más nekifutásból! Hogyan lécelnek le, amikor Ricardo végig a fejemnek szegezi a fegyverét? Donna Rosa, adj fél percet, kinyitom a ládát, és láthatjátok, hogy igazat beszélek.
– Fél perc? Fél óra is kevés ahhoz – tiltakozott Lez, de Rosa odabólintott Ricardónak, aki elengedte a férfit.
Az felkelt, odament a ládához, letérdelt a zárhoz, kicsit szemzett vele, majd beütött pár számot, megint várt, megint próbálkozott, és aztán hallottak, hogy kattan a zár.
– Fél óra, persze – morogta, ahogy felállt, hátralepett. – Fel óra egy félkezűnek! Bocs Ricardo, ne vedd magadra, de most tényleg, minek tartjátok ezt a pancsert, ha ennyire béna?
Lez talán válaszolt volna, de aztán inkább odalepett a ládához, és kinyitotta. Üres volt, leszámítva az aljára rögzített vaslapot, ami a súlyát adta.
– És ezt cipeljük már napok óta? – csattant fel dühösen Ricardo.
– Nekem mondod? – bólogatott megértően a férfi mellette állva, csípőre tett kézzel. Az üres láda elterelte róla annyira a figyelmet, hogy már senki sem akarta őt visszalökni a földre, aminek őszintén örült. – Képzelheted, mennyire mókás volt nekem cipelni, meglőtt lábbal, és azzal a tudattal, hogy üres.
– Miért nem szóltál? – szegezte neki Rosa.
– Miért szóltam volna? Nem az én ládám, nem az én főnököm, nem az én ügyem – hazudott könnyeden férfi. Tény, amikor még vitte a ládát, nem vette észre, hogy üres, csak most, délután, amikor látta a siklóban a valódit, csak most gondolt bele, hogy esetleg az lehet a csempészett holmi igazi rejtekhelye. De mennyivel hatásosabb, ha az olaszok azt hiszik, ő már tegnap is mindent tudott!
– Akkor miért szóltál most? – kérdezett tovább Rosa.
– Nem azért, hogy ne lőjetek le. Tudom, hogy az imént csak hazudtál arról, hogy elengedsz, mert ti semmiképpen sem hagytok életben. Ezenfelül kell nektek a pénz, amit elrejtettem, és ki is fogjátok belőlem szedni, hol van. Elen kiszedi – intett az állával a társaság negyedik, csendes tagja felé.
Az most sem válaszolt, csak bólintott, hogy így lesz.
– Akkor? Mire akarsz rávenni, hogy ennyire együttműködsz velünk?
– Te okos vagy, Donna Rosa. Tényleg akarok valamit. Cserébe megmondtam nektek, hogy a ládátok rossz, és megmutatom a jót is. Itt van a raktérben, még délután láttam, csak engem ilyen piti dolgok nem érdekelnek.
– Ne menőzz!
– Ez a láda piti, de rendben, ha neked ez menőzés, hagyjuk. Megkapjátok a ládát, és az infót is, az Új-Algírból rabolt pénz rejtekhelyéről. De cserébe kérek valamit.
– Mondjad! – vont vállat Rosa. – Nem állítom, hogy bármit is megadnék neked, de mondjad, hátha szerencséd lesz.
– Egy golyót kérek. A fejembe. Gyorsan akarok meghalni, nem Elen kezei között. Ez nektek semmibe sem kerül, tényleg apróság, amit igazán megtehettek értem.
– Tudod mi ezzel az aprósággal a baj – rázta a fejét a nő. – Ha meghalsz, már nem kérdezhetünk tovább. És honnan tudhatjuk, hogy a halálod előtt nem vágsz át, és nem hazudsz arról a rejtekhelyről?
– Miért hazudnék? Én most mindenképpen meghalok, és az én szakmámban tudni kell veszíteni. Amúgy ahogy a ládát is megmutattam, úgy a pénz rejtekhelyét is tudom igazolni.
– Ha tényleg igazolod, akkor rendben, megkaphatod a golyót. De legyél hihetetlenül meggyőző, mert ha egy pici kétely is marad bennem, akkor mégis odaadlak Elennek, hogy kicsit eljátsszon veled. Csak hogy halljam, hogy fél óra múlva még ugyanazt mondod-e?
– Meggyőző leszek – bólintott a férfi, majd gúnyosan rávigyorodott Elenre. – Nem kapsz meg, ne is reménykedj!
– De, Donna Rosa... – szólt volna közbe Elen, ám a nő letorkolta.
– Én döntök! Rajta, Gerald, mondjad, hova rejtetted a pénzt!
– Megmondom. De biztos vagy benne, hogy itt, mindenki előtt?
– Ez a mi közös bulink – húzta résnyire a szemét a nő, mert a lelke mélyén pont ettől félt. Hogy ennyi pénz már elveszi az emberei eszét.
– Persze, együtt vagytok benne, és bíztok egymásban. Említettem már, hogy kicsit több, mint kétmillió kanadai dollárról van szó? – kérdezte lazán, és úgy tett, mintha nem vette volna észre, hogy megfagy a szavanna langyos, éjszakai levegője a hatalmas összeg említésére. – Megmondom, hogy hova tettem. De azt is megmondom, mi lesz utána. Elen még az éjszaka lelő mindhármatokat. Ricardo, veled kezdi, mert tőled fél, ezért sietni fog, pedig nem szeret gyorsan ölni. De téged főbe lő, aztán jön Lez, egy golyó a gyomorba, hogy hosszan szenvedj, egy-egy a tenyerekbe, hogy ne lőhess vissza. Utána jön Donna Rosa, akire nagyon haragszik, amiért olyan határozottan parancsolgat neki. Van tippem, hogy miket fog csinálni veled, de inkább nem részletezem, mert nekem elmondani sincs gyomrom. De ő meg fogja csinálni, és utána lelep, felmarja a pénzt, és új életet kezd, valahol, messze. Szóval, Donna Rosa, mondjam, hogy hol a pénz?
Nagy csend fogadta a szavait.
– Honnan a francból veszed, hogy így lesz? – kérdezett végül Ricardo.
– Ahonnan te is tudhatnád, ha végiggondolnád. Ismered Elent, méghozzá évek óta, ha jól tippelek. Láttad, mit csinál azokkal, akik a kezei köze kerülnek. És azt is látnotok kell, hogy nem kedveli Donna Rosát. De titeket se. Sosem beszél hozzátok, nem nevet a vicceiteken, nem jár veletek szórakozni, nincs benne a csapatban. Én másfél napja ismerem, és látom. Tudom azt is, hogy mi jár a fejében.
– Csak beszél, ne higgyetek neki! – védte volna magát Elen, de ő nem a szavak embere volt.
– Ne is nekem higgyetek, hanem a saját szemeteknek – fojtotta bele a szót habozás nélkül a férfi. – Vagy ti mind vakok vagytok? Még ma este megöl titeket ennyi pénzért. Szóval, Donna Rosa, mondjam, hol rejtettem el a kétmilliót, vagy inkább csak neked, négyszemközt?
Rosa érezte, hogy nagy baj van. Ha ez a Gerald mindenki előtt megmondja az infót, akkor tényleg lehet, hogy valamelyik srác megőrül és lelép, hátrahagyva a többiek holttestét. Ha viszont elvonul ezzel a fickóval négyszemközt beszélni, akkor nyíltan bevallotta, hogy nem bízik a saját embereiben. De hát tényleg nem bízik...
– Gyere, menjünk távolabb! De ne próbálkozz semmivel, mert lábon lőlek!
– Tudom, Donna Rosa – bólintott engedelmesen a férfi, és előreindult, lassú léptekkel, felemelt kézzel, ki a lámpa fényköréből a fekete szavannába. A nő követte. Mögöttük a három hátrahagyott férfi nézte őket élénk figyelemmel a lezuhant és összetört sikló hézagos oldalú roncsából, előlük ideges vadkutyák rebbentek szét. Végül olyan messzire értek a roncstól, hogy már csak a hold világított nekik.
– Tehát? – torpant meg Rosa.
– A pénz a Kanadai Nemzeti Bankban van – fordult szembe a nővel. – Egy név nélküli számlán, bemutatóra. Az igazoló panelt pedig a kabalaöngyújtómba rejtettem. Amit Ricardo elvett tőlem. Reméljük, nem dobta el az elmúlt nap folyamán.
– Ennyi?
– Ennyi. Kérd el tőle, nézd meg, ott van benne, az aksi helyén. Ez már igazolja a mesémet, nem?
Rosa dühtől táguló orrcimpákkal nézett bele a nyugodt arcba.
– Te... Te rohadék, te mocskosul meghintáztattál! Nyíltan mutattam az embereim előtt, hogy nem bízom bennük, és végül mégis el kell nekik mondanom, hogy hol a pénz, mert különben milyen indokkal kérném el azt az öngyújtót? Amit feltehetőleg meg kell nézetnem Lezzel, hogy valóban igazoló panel-e.
– Igen, ennyit talán el tud dönteni – biccentett helyeslően a férfi, majd vállat vont. – Sajnálom, Donna Rosa. Legközelebb gondold meg, kikkel indulsz neki a szavannának.
– Csak odaadlak Elennek!
– Bosszúnak jó, de a problémádat nem oldja meg. Ha ő is tudni fogja, hogy hol a pénz, akkor meg kell ölnöd, mielőtt ő öl meg téged. És ha elkezditek gyilkolni egymást, akkor nem hagyjátok abba, míg végül csak egy marad. Már most sincs biztonságban az életed, mert már most mind a hárman azon töprengenek, hogy vajon te lelécelsz-e a pénzzel, őket hátrahagyva. Mi van, ha lelőnek téged, és aztán megint elővesznek engem, hogy mondjam el nekik is a rejtekhelyet?
– Ha lelőnélek, megint csak egy ember tudná, hol a pénz.
– És ha hazudtam arról az öngyújtóról? Még csak nem is ellenőrződ, mielőtt lelősz? Köszönöm a nagyfokú bizalmat, de nem szolgáltam rá, hidd el! Ja, és dönts gyorsan! A srácok már most is attól félnek, hogy a Csád Beachen kettesben töltendő, közös luxusnyaralásunkat tervezgetjük, és minél hosszabban beszelünk, annál inkább ezt fogják hmm.
Rosa tudta, hogy a férfinak igaza van. Homlokráncolva keresett megoldást, míg az állítólagos Gerald Green nyugodtan állt mellette. Nem megjátszotta, most már tényleg nyugodt volt. Jól alakul ez! A láda körüli baki miatt most a társai haragszanak Lezre, közben félnek a pszichopata Elentől, pusztán azért, mert tényleg ismerik, és minél tovább várakozik itt ez a nő, annál inkább elvesztik a bizalmukat a vezetőjükben is. Ráadásul már nagyjából mindegyikőjüket feldühítette, és a harag rossz tanácsadó. Ennek a négy embernek a társasága most már olyan, mint egy kibiztosított atomtölteten üldögélni. Tényleg csak valami apróság kell még, hogy felrobbanjon, és akkor majd csak lelép közülük valahogy!
Pár pillanatot várt, aztán megszólalt:
– Menjünk vissza, megmutatom a valódi ládát, és ezzel kész leszek az alku rám eső részével.
Rosa komoran bólintott rá, és visszaterelte a foglyát a többiek közé, a középre letett lámpa fénykörébe. Közben a fejét törte, hogy mit tehetne.
– Megvan a rejtekhely? – kérdezte Lez, amint visszaértek, de a férfi azonnal visszavágott.
– Miért akarod tudni? Rád csak az tartozik, hogy mikor lőhetsz le, a pénzről ne is álmodj! És kérek egy szerszámceruzát, hogy kinyissam a valódi ládátokat, pancserek.
– Az imént is elboldogultál nélküle, csináld meg ezt is direktlinkkel! – mordult rá dühösen Lez.
– Értem én, hogy idegesít, hogy ennyivel jobb vagyok nálad, de azért lassulj le! Ha azt mondom, ehhez a zárhoz kell egy szerszámceruza, akkor úgy van, tehát pofa alapállásba!
– Add neki oda! – sóhajtott Rosa, mire Lez kelletlenül átadta a szerszámceruzáját.
A férfi átvette, elvégre tényleg szüksége volt rá, hogy majd leszereljen vele egy nyitópanelt, aztán hanyagul rábökött a megfelelő ládára.
– Az az! Ki is nyitom, de valaki vegye el Elentől a fegyvert, mert már most rondán néz, és ha leesik neki, hogy sem a pénzt nem kapja meg, sem engem nem szedhet darabokra, akkor esetleg elveszti a fejét.
– Te csak ne ugráltass minket! – csattant fel Lez, de őt meg Ricardo intette le. – Hagyd már békén! Ha megmutatta a láda tartalmat, majd te lőheted le, de most hagyd békén!
– Nem lőheti le! – tört ki itt már Elen is. – Donna Rosa, legalább én lőhessem le, ha már elveszed tőlem, holott nekem ígérted! Kétszer is!
Rosa látta, hogy nagy a baj, és üvöltve parancsolt csendet, és talán vissza is vette volna az irányítást, de ebben a pillanatban egy hosszú másodpercig senki sem figyelt a férfira, akit Gerald Greennek hittek, és aki nem habozott kihasználni a lehetőséget. Átkattintotta a szerelőceruzát forrasztás módba, és belevágta a középen égő, ebben a helyzetben senki által sem őrzött kézilámpába. Abban a pillanatban sötét lett. Illetve, annyira sötét végül is nem lett, mert a hold elég fényt adott mindenhez. Ha türelmesen várnak, míg a szemük hozzászokik a megváltozott fényviszonyokhoz, mindent láthattak volna. De ez nem az a pillanat volt, amikor a türelem érvényesülhetett volna.
Nem lehetett tudni, ki lőtt először.
Az öt ember öt irányba vágódott fedezékbe, és félig vakon, ki-ki a vérmérséklete szerint cselekedett. A többség lőtt, míg a kisebbséget alkotó férfi, akinek nagyon szüksége volt egy ajtónyitó panelre, hason kúszva indult el a hátsó raktárajtó felé. Négykézláb mászott oda, félig egy láda takarásában kiszerelte a helyéről a panelt, közben többször megsértve az ujjait. Hiába, annyira nem rutinos ezekkel a földhözragadtabb technikai részletekkel, hogy vakon is menjen, de hamarosan hozzászokott a szeme a holdfényhez, és végre kiemelhette a megfelelő alkatrészt. Aztán még mindig óvatosan mozogva leereszkedett a szavanna füvébe, és előbb négykézláb, majd később már felemelkedve futott, bele a sötétségbe.
Mögötte több halálhörgés is hallatszott, és persze a fegyverek hangja. Lez egészen gyorsan kapott egy golyót a mellkasába, Elen kicsit tovább kitartott. Őt Rosa szedte le, aki egy ideig csak lapult a fedezékében, majd mikor már megszokta a szeme holdfényt, kinézett, és habozás nélkül lelőtte a pszichopatát. Maga előtt sem tagadta, ezt már régen szerette volna megtenni. Az idegen férfi jól látta, Elen gyűlölte őt, ő pedig tényleg félt, hogy az elmebeteg egy nap elveszti a maradék eszét is, és mindenkit lemészárol a csapatból. Most egy jól célzott golyóval megszabadult ettől a félelmétől, aztán továbbkúszott a roncsban, mert a lövés felfedte a fedezéket. Végül az egyik láda mögött állt meg, és hallgatózni kezdett. Csend. A pár perces lövöldözést ijesztő, mély csend váltotta fel.
– Oké srácok, ki maradt meg? – hallotta aztán Ricardo tiszta hangját, meglehetősen közelről, hát csendben továbbmászott, és a következő ládánál beletenyerelt Lez halott arcába. Ezzel meg is tudta a választ az imént felhangzott kérdésre.
Ketten vagyunk, én és Ricardo. Akinek az egyik keze fém, ennek megfelelő reflexekkel és precizitással. Rápillantott a fegyverére, még volt két golyója, aztán át kell váltania elektromosra. Mondjuk, az akku tele van, de az elektromos lövések pontatlanok és kicsi a hatótávjuk. Arról nem is beszélve, ha véletlenül eltrafálja a sikló fémbordázatát, akkor az áram itt mindenkit agyonvág. Jó eséllyel őt, magát is. Talán ez lenne a legegyszerűbb megoldás...
– Ketten maradtunk, Ricardo – szólalt meg végül mégis, és ismét fedezéket váltott.
– Én is így tippeltem volna, Donna Rosa – felelt a félkarú férfi, már egészen máshonnan, mint ahol az imént megszólalt. – Az a rohadt álruszki lelépett vagy lelőtted?
– Én lemaradtam róla – szólt ki a nő a soros fedezék mögül, és mászott tovább. – De ha nem halott, akkor már nincs itt.
– És ha nemcsak a ládákhoz ért, hanem az ujjlenyomatzárakhoz is? Mi van, ha felvette a két marha fegyverét, kikapcsolta az ujjlenyomat-védelmet, és most ránk vadászik?
– Akkor leszed minket, ha tovább fecsegünk. Fésüljük át a terepet! – adta ki a parancsot habozás nélkül Rosa, holott ezzel nagy kockázatot vállalt. De ha már választani lehet, hát inkább Ricardo lője le, mint az a rohadt Gerald Green!
Fedezékről fedezékre kutatták át a roncsot és körülötte nagy ívben a szavannát. Néha közben látta a félkarú férfit, egy-egy rövid mozdulat erejéig, de nem lőtte le. Most nem ő az elsődleges célpont. Percekbe telt, míg végeztek, Rosa megnyugodva húzódott be az utolsó fedezék mögé. Egyedül vannak. Illetve kettesben.
– Tiszta – jelentette Ricardo, és aztán valamiért hallgatott. Vajon már engem keres?
– Tehát? – kérdezett vissza, és már váltotta is a fedezékét.
– Tehát biztonságban vagyunk – állt fel a férfi tőle nem is olyan messze. A fegyverét ugyan maga mellé lógatta, de Rosa tudta, milyen gyors az a gépkéz. A nő egy hosszú pillanatot habozott, automatikusan a másikra fogva a fegyverét, aztán döntött.
– Otthon a keresztapa dühös lesz – közölte, majd lassan felállt. Rövid ideig egymást nézve vártak, két vérfoltos, felfegyverzett ember a hideg holdfényben, aztán Ricardo elmosolyodott.
– Te majd hazudsz neki valami okosat, Donna Rosa, abban jó vagy. Én meg majd hülyén bólogatok hozzá, mert az meg nekem megy jól.
– Igen – hagyta rá a nő, és megnyugodva sóhajtott. – Igen. Ha ketten állítjuk ugyanazt, akkor könnyebben elhiszik, mintha csak egy ember érne haza mesélni. Mondjuk... mondjuk ez a pszichopata Elen bekattant. Már régóta mondom, hogy meg kellett volna szabadulni tőle, aztán tessék, most elveszette a fejét! Lelőtte Lezt, csak úgy, egyik pillanatról a másikra, ok nélkül.
– Szegény Lez! – bólogatott Ricardo együtt érzően.
– Persze, nem tehettünk mást, le kellett lőnünk Elent. Te voltál kettőnk közül a gyorsabb.
– Nyilván. Én vagyok a gyorsabb.
– Tehát fejbe lőtted Elent. Így ketten maradtunk, ami már kevés volt, hogy megkeressük Gerald Greent. Nem is találtuk meg. A nagy pénz rejtekhelye ugrott.
– Tényleg? – kérdezett vissza faarccal Ricardo.
– Tényleg – sóhajtott Rosa, egy pillanatra kiesve a meséből, és visszatért a valóságba. – Hazudott valamit egy kanadai számláról, de nem hittem neki. És ha otthon szóba hozzuk, akkor a keresztapa a többiben is kételkedni kezd. Maradjunk annyiban, hogy nem is láttuk a fickót.
– Bár ne láttuk volna! – sóhajtott a félkezű férfi.
– Bár ne láttuk volna! – hagyta rá Rosa. – De amúgy a többi oké. Ez a mese megteszi, és a keresztapa nem lesz olyan nagyon dühös, ha mellé legalább a ládát fel tudjuk mutatni. És az most elméletileg megvan.
– Ez már a valódi? – nézett rá az adott, páncélozott dobozra Ricardo kétkedve. – Még egy üres ládát nem cipelek!
– Mit tudom én, melyik a valódi! Ezt visszük, és ha ez is rossz, akkor rákenjük Lezre, hogy ő választott rosszul. Ez még igaz is, elvégre ő tényleg rosszul választott.
– Oké, legyen így, Donna Rosa.
– Rendben. Szedjük össze a holmikat, aztán induljunk. Ezek után nincs kedvem itt aludni.
– El sem temetjük a srácokat?
– Akarod?
– Akar a fene megint követ hordani!
– Igazad van. Már egyszer temettünk itt, most ráhagyhatjuk a vadkutyákra.
Percek alatt összekészültek, Ricardo a gépkezével könnyen a vállára vette a ládát.
– Merre megyünk?
– Vissza arra a vészhelyzet-pontra, hol először találkoztunk azzal a rohadt Gerald Greennel. Ott veszünk fel vizet, mert már fogyóban van, aztán visszajövünk ide, és megvárjuk a gépet, amit küldenek értünk. Hozd a ládát is! – szólt rá Rosa a férfira, aki éppen a földre eresztette a terhét.
– Muszáj vinnünk? Már ha úgyis visszajövünk.
– Nem hagyjuk itt! Amekkora a forgalom ezen az átok szavannán, még valaki elvinné.
Ricardo beletörődött a helyzetbe, majd ismét a hátára vette a ládát, és elindult.
Távozásuk után a vadkutyák, akik eddig udvarias távolságból szemlélték ez eseményeket, otthonosan ugráltak fel a roncsba, hogy megszemléljék a számukra hátrahagyott hullákat.



XXXI.
A férfi futva menekült a lelőtt siklótól, hallgatva az egyre messzebbről hallatszó lövéseket, majd a csendet. Nem lassított, utolsó csepp erejét felhasználva rohant, míg egy alattomos fűcsomó el nem gáncsolta. Aztán csak feküdt a földön, s örült a pihenőnek. Talán már elég messze jutott, hogy az esetleges túlélők ne találják meg. A vállán pedig ott volt a hátizsák, benne a nyitópanel és a szerelőceruza, némi élelem, meg egy kis víz.
Nincs mese, ő egy pokoli mázlista!
Nagy nehezen felült, ivott, aztán körbenézett. Kutyák sehol, valószínűleg ott maradtak zabálni. Ez is jó hír, mert ezek szerint megint kevesebben vannak, akik rá vadásznak. Megkísérelt felállni, de ez azért nem sikerült olyan fényesen. Ebben az egyben nem hazudott az olaszoknak, a fájdalomcsillapító hatása kezdett múlni. Nem törődve sajgó tagjaival betájolta magát, és elégedetten nyugtázta, hogy majdnem jó felé futott eddig is.
Tényleg minden remek! Csak éppen belehal, ha meg egy lépést meg kell tennie!
De Mitzuki vár rá. Bezárva egy sötét fülkébe, egyedül. Sokkal inkább egyedül, mint amilyen egyedül ő valaha volt, mert még balekok sincsenek mellette, akiket kihasználhat. Illetve, én vagyok az egyetlen balek a környékén, sóhajtott, még egy kortyot ivott, és nekiindult.
– Mitzuki, hogy vagy? – hívta közben a lányt, mert ha már balek, akkor megérdemli, hogy legalább szédítsék valamivel. Az ereje végén járt, muszáj volt valami másra koncentrálnia, mint a következő lépésre, meg a következőre, és az azt követőre.
– Én jól vagyok, Sid – hangzott fel a fülében a már megszokott, megnyugtató női hang dallama. – A te légzésed ritmusán viszont úgy hallom, megint futottal. Most ki elöl?
– Megint az olaszok. A lelőtt siklóban vártak.
– Mit kerestek ott?
– Engem. Ám végül megbeszéltük a kérdést, megkapták, amit akartak, és már megint szabad vagyok. A részletekkel nem fárasztanálak, mert nem érdekesek, hagyjuk is a témát!
– Tudtam, hogyha rólad kérdezek, akkor ez a szöveg jön! – nevette el magát diadalmasan Mitzuki. – Meg az, hogy inkább beszéljünk rólam.
– Pontosan. Történt veled bármi érdekes?
– Mégis mi történhetett volna velem magányosan, egy sötét fülkében, ami annyira kinyithatatlan, hogy még a zárja sincs meg?
– Értem a célzást. A zár megvan. Hozom.
– Éreztem, hogy nem fogok csalódni benned – suttogta Mitzuki a leglágyabb hangján. – Te tényleg minden szempontból utolérhetetlenül jó vagy!
– Természetesen igen, de már megint tereled rám a szót, és én ezt a témát nem szeretem. Térjünk vissza rád. Ugye jó lábaid vannak?
– Fontos ez most?
– Persze! Tudod, amíg az olaszokkal fecsegtem, az járt a fejemben, hogy neked biztosan jó lábaid vannak. Igazam van?
Mitzuki félrehajtott fejjel töprengett egy kicsit, ezen a kérdésen már évek óta nem gondolkodott.
– Igen, jó lábaim vannak – döntött végül. – Bárkit lazán fejbe rúgok, és helyből ugrom velük a hátraszaltót. Erre gondoltál?
– Igen. Pontosan így gondoltam én is.
– Akkor ezt a témát kimerítettük – sóhajtott a lány, de a férfi hallani akarta a hangját, hogy addig se kelljen gondolnia a saját, jelenleg egyáltalán nem jó lábára, és a rá váró hosszú menetelésre.
– Akkor mesélj valamit a kapcsolatodról!
– Miről? – hökkent meg Mitzuki.
– Nem olyan rég említetted, hogy volt egy kapcsolatod, amin még nem tudtál túllépni. Mesélj róla!
– Miért?
– Ha már úgyis hajtok rád, akkor jó tudnom, hogy kiben csalódtál a legutóbb, hogy véletlenül se hasonlítsak rá. Tehát mondd el, milyen volt, hogy én más lehessek!
– Biztosan ez a legalkalmasabb pillanat, amikor erről beszélhetünk? – igyekezett kitérni a lány, mert erre nem gondolt szívesen.
– Ez az utolsó pillanat, amikor még erről beszélhetünk. Pár óra múlva megérkezem, és kiengedlek. Megszűnök arctalan hallucináció lenni, valósággá válok, és akkor már nem fogsz nekem ilyen dolgokról mesélni. Akkor már késő lesz kérdeznem, és tényleg szeretném tudni.
Mitzuki egy kicsit gondolkodott, majd megadóan felsóhajtott. Hallotta a férfi hangján, hogy az nagyon kimerült. Nyilván megint elfogták, ütötték-verték, és elképzelése sem volt, hogy ennek ellenére hogyan lehet most mégis szabad. Ám azt világosan látta, hogy támogatásra van szüksége, és ő másban nem tud neki segíteni, mint hogy mesél neki, eltereli a figyelmét. Bármivel. Hiszen már olyan kevés kell, hogy kijusson!
– Takamura volt a legerősebb férfi a dodzsóban – kezdett hát mesélni valami olyasmiről, amire gondolni sem akart az elmúlt három évben.
– Ez jól indul! Én soha, sehol sem voltam a legerősebb. De majdnem mindenhol én voltam a legokosabb!
– Takamura sem volt buta, egyáltalán nem. Azt hiszem, rá az a jó szó, hogy eminens. Mindig, mindenben megtette, amit elvárták tőle. Mindig tökéletesen volt megkötve az öve, pontosan fésülve a haja. Mindig tökéletesen megtanulta a következő leckét, sosem kevesebbet, de nem is többet annál, mint amit kellett. Mindig úgy vizsgázott, ahogy elvárták tőle, úgy végezte a rábízott feladatot, ahogy azt végezni kellett. És amikor eljött az ideje, akkor az elvárásoknak megfelelően elkezdett udvarolni egy száz százalékban japán származású lánynak.
– A te szóhasználatodban mit jelent az, hogy száz százalékban japán származású? – szúrta közbe a férfi.
– Az összes felmenőm japán, egészen az Utolsó Háborúig visszamenőleg.
– Ki az a hülye, aki ezt számon tartja? És ki az a méghülyebb, akinek ez számít, amikor csajozni akar?
– Takamura nem csajozni akart, hanem házasodni. A Kínai Birodalomban még általánosan él ez a régi szokás.
– Tőlem! – vont volna vállat a férfi, de ettől megfájdult a lapockája, úgyhogy csak sóhajtott, az még jól ment. – Ez nem változtat a lényegen. Ha tetszik egy nő, ráhajtok, ha meg nem tetszik, akkor nem. És közben végig nem érdekel, hogy ki volt a dédnagymamája. Nyugodjon csak békében az öreglány!
– Igazad van, Sid, teljesen igazad van. Csak éppen ez Kyotóban történt, ahol ki nem mondott elvárás, hogy nem keveredünk a hivatalból ott elő kínaiakkal. Takamura ezért választott engem.
– És te is ezért választottad őt?
– Már mondtam, ő volt a legerősebb férfi a dodzsóban, és mellé kiváló fegyverforgató. Ráadásul csinos, és nagyon jólnevelt. Tényleg mindig illendően viselkedett, még a leglehetetlenebb helyzetekben is! Minden lány, minden japán lány szerelmes volt belé. Én is. Boldog voltam, hogy engem választott.
– Akkor te mégiscsak pokoli jól nézhetsz ki, ha legyorsultál egy teljes dodzsónyi szerelmes nőt – vigyorodott el a férfi, és a lábai csak kezdtek belemelegedni a sétába. Menni fog ez, ez is menni fog!
– Még mindig nem érted Takamurát! – csóválta közben a fejét a messzi távolban Mitzuki. – Én nem a legcsinosabb lány voltam mind között, hanem a legjobb kardforgató.
– Érdekes választási szempont, de végül is, mindenki arra izgul, amire csak akar! És hogy van tovább?
– Nincs tovább. Összeházasodtunk, aztán amikor száműzött lettem, akkor ő is hátramaradt, a régi életemmel együtt, és ezzel vége – zárta le hirtelen Mitzuki, mert a többiről tényleg nem akart beszélni. Gondolni sem akart rá. Hideglelősen rossz emléke volt az a borzalmas, utolsó találkozás Alice Springs kedves, barátságos kertvárosában.
Pedig milyen szépen ragyogott aznap este a hold!
– Dehogyis nincs tovább! – rántotta vissza a valóságba a férfi magabiztosan, mintha követné elkalandozott gondolatait. – A hangodon hallom, hogy az utolsó fejezetet lespóroltad! Halljam, mi lett a vége?
– Nem akarok beszélni róla.
– Akkor összerakom magamtól, jó? – javasolta a férfi. – Azt mondtad, téged a családod üldöz. Azt mondtad, Takamura a férjed volt. Azt mondtad, nem akarsz róla beszélni. Na, mire következtethetek ebből?
– Fogalmam sincs, nem tudom követni a te beteg elmédet.
– Arra következtetek, hogyha tényleg hosszabban együtt maradunk, akkor meg fogok ismerkedni ezzel a hihetetlen seggfejjel. Bármiben lefogadom, hogy személyesen ő jár a nyomodban, ő akar megölni. Legalábbis a ti beteg elméteket követve ez tűnik stílszerűnek – szúrt vissza, de Mitzuki nem vette fel a célzást.
– Igen ő akar megölni – vallotta be szomorúan. – Személyesen.
– És tényleg komolyan gondolja? – kérdezett vissza a férfi, mert ez azért egy kicsit erős volt neki.
– Teljesen komolyan gondolja. Alice Springsben már egyszer megtalált, és... – halt el Mitzuki hangja, de nem bírta rászánni magát, hogy erről beszéljen. – Nem volt jó az a találkozás. Pedig olyan szépen ragyogott aznap este is a hold! Mondtam már, hogy imádom a holdfényt?
– Nem mondtad, de el tudom rólad képzelni. Újdonság lehetett neked, amikor eljöttél otthonról, igaz? – hagyta elterelni a kérdésről a szót a férfi.
– Igen, Kyotóban nem volt. Mondjuk, napfény sem volt, hisz a föld alatt éltünk, éjjel-nappal égő ledek között. Ám a napfényről tudtam, hogy van. Arról beszéltünk, meg tanultunk róla. De a holdat éppen csak megemlítették. Valahogy sosem kapott hangsúlyt. Amikor eljöttem, a holdfény volt a legszívenütőbb az összes újdonság közül. Annyira értelmetlen! Semmihez sem ad elég világosságot, csak ragyog, önmagáért, és mindent másnak látsz holdfényben, mint nappal. Mintha megmutatná a tárgyak és emberek elrejtett arcát, mintha nem is a világban, hanem az árnyékában járnál. Szeretem a holdfényt – halt el Mitzuki hangja ismét.
Pedig aznap éjszaka, Alice Springsben még a holdfény is borzalmas volt. Nyugodtan ment el a találkozóra, mert tudta, hogy a reflexelésnek köszönhetően jobb, mint bárki, akit utánaküldhettek. Meglepetésből lecsap, és győz. Ha nincs túlélő, akkor nincs senki, aki hírt vihetne a beültetéseiről. És akkor a következőnek küldött gyilkost is megöli, és a következőt is, amíg csak meg nem unják, vagy el nem fogynak. Ezt így, hideg fejjel el tudta tervezni, és nem érzett lelkiismeret-furdalást. Ő száműzött, neki szabad körömszakadtáig küzdenie az életéért, akár még ilyen, némileg becstelen módszerekkel is.
Éppen csak annyi kell hozzá, hogy ezt az illetőt ne szánja meg, erősítette meg a szívét, de bízott benne, hogy menni fog. Ha valaki rátámad, akkor azért azt meg tudja ölni! És aztán mégsem sikerült.
– Tehát Alice Springsben, egy holdfényes éjszakán Takamura megpróbált meggyilkolni. Így történt, igaz? – zavarta meg a gondolataiban Sid hangja.
– Igen. Találkoztunk, kihívott párbajra, és komolyan meg akart ölni – foglalta össze röviden a lényeget Mitzuki, átlépve a felesleges részletek felett. – Nem sikerült neki. De én sem tudtam bántani. Egyszerűen nem bírtam meggyilkolni. Tényleg teljesen alkalmatlan vagyok orgyilkosnak!
– Hihetetlen, egy nő, aki nem képes megölni a fickót, aki elhagyta – vetette közbe a férfi, és a hangján nem lehetett érezni, hogy komolyan beszél, vagy gúnyolódik.
– Én hagytam el őt, nem ő engem.
– Nem! – tiltakozott határozottan a férfi. – Ezt verd ki a fejedből, ez teljesen hibás álláspont! Neked csak adódott egy... egy elég extrém problémád, mire ő elhagyott, ahelyett, hogy segített volna a megoldásban.
– A maga módján ő úgy képzeli, nagyon is segít nekem azzal, ha megöl.
– De ezt te is hülyeségnek érzed, ugye?
– Persze! – hagyta rá Mitzuki, aki ugyan nem a „hülyeség” kifejezést használta volna, de valóban fájt neki, hogy pont a volt férje akarja megölni. Azt megértette, hogy a férfi csalódott benne. Elfogadta, hogy a tette után Takamura elhagyta, hogy szerelmük véget ért, de hogy elvállalja, sőt kérje a lehetőséget, hogy megölje őt?
– Ó, Itoshi, hogy tehetted ezt? Miért te jöttél utánam? Hát ennyire nem jelentettem neked semmit? Pedig én őszintén szerettelek! Bárki mást küldenek, megölöm, de téged?
– Ennyi a történetem Takamuráról – zárta le a témát sóhajtva, mert gondolni sem akart erre a valaha érzett szerelemre, és különösen nem akart róla beszélni ennek a követhetetlenül irracionális gondolkodású férfinak. – Remélem, ennyiből már tudod, hogy hogyan nem kell viselkedned, ha rám akarsz hajtani.
– Tudom, és nyugi, nem lesz gond. Ennyiből is világosan látszik, hogy én magamtól is szöges ellentéte vagyok ennek a pasasnak, még csak hazudnom sem kell neked.
– Kedves – sóhajtott Mitzuki fáradtan, és a férfi hirtelen megsajnálta.
– Mesélj inkább Alice Springsről! – váltott hirtelen témát.
– Te is ismered a várost, nem? Említetted, hogy a te direktlinkedet is ott csinálták meg.
– Igen, de az régen volt. Mesélj róla, még mindig annyira hihetetlen csend üli meg a kertvárosokat?
– Igen – bólintott Mitzuki, mert az a csend annak idején neki is feltűnt. – Neked abból a teljesen békés, biztonságos városból is menekülnöd kellett, igaz?
– Persze, de hidd el, az tényleg nem az én hibámból történt. Abban az egy esetben teljesen ártatlan vagyok, ott a másik fél volt a hunyó. De hagyjuk!
– Rendben, majd egyszer elmondod – hagyta rá Mitzuki. Nem mintha nem érdekelte volna, csak tudta, a másik úgy is kitér a kérdései elől.
Aztán beszélt a városról. Nem úgy, mint Kyotóról, mert Alice Springs sosem volt az otthona. Ott ő csak vendég volt. Nem a helyieken múlt, az ausztrálok befogadták volna, csak egyszerűen sosem akart odatartozni. Így arról beszélt, hogy ő, az idegen, milyennek látta a várost, mit talált furcsának és érthetetlennek.
A férfi néha visszakérdezett, tudva, ezzel elárulja, hogy jól ismeri Alice Springst, de nem bánta. A holdfényes szavannán vándorolva valahogy jólesett egy kicsit visszagondolni életének arra a rég elmúlt szakaszára. Az idő telt, a távolság fogyott, míg végül feltűnt előtte a lelőtt repülőgép égre mutató szárnya. Még sötét volt, amikor felkapaszkodott a roncsra. Pokolian fáradt volt, de azzal vigasztalta magát, hogy ha kinyitja az ajtót, akkor majd pihenhet. Akkor már ketten lesznek.
– Már csak pár perc, és kinyitom – biztatta Mitzukit, és nekilátott beszerelni a nyitópanelt. – Nem teljesen triviális feladat, mert rossz irányból süt a hold, és már teljesen árnyékban van ez az ajtó, de nyugi. Még pár perc, és szabad vagy.
– Várok – hagyta rá Mitzuki, és letérdelt a fülke hátsó falához. Letette maga mellé a kardnak kinevezett botját, a combjára fektette a tenyerét, még a szemét is lehunyta pár pillanatra. Érzése szerint nagyon lassan telt ez a remélhetőleg valóban utolsó néhány perc, és közben makacsul az a gondolat járt a fejében, hogy mi lesz, ha nem sikerül, ha Sid kudarcot vall?
– Ha kinyitottad, mit csinálunk? – igyekezett elterelni a figyelmét.
– Én aludni fogok – közölte a férfi hidegen, míg a vezetékek között keresgélt. A holdárnyékban alig látta a színkódjukat, és nem volt nála lámpa. – Még van egy-két óránk napfelkeltéig, majd akkor továbbindulunk.
– Ha megkérdezném, hová, azt felelnéd, fogalmad sincs, igaz?
– Persze hogy fogalmam sincs. Nem töröm a fejem olyan problémákon, amik csak órák múlva lesznek aktuálisak.
Kicsit megint némán vártak, aztán a férfi felsóhajtott.
– Kész, bekötöttem a panelt. Már csak ki kell nyitni vele az ajtót, de ezzel már nem lesz gond. Bontom a kapcsolatot, mert most másra kell a direktlinkem kapacitása.
Ezzel Mitzuki egyedül marad. Lehunyta a szemét, és várt. Már csak pár másodperc!
Közben Sid kinyitotta a zárat. Tényleg semmi kihívás nem volt benne, könnyen megcsinálta. Sokkal nehezebben nyitható, sokkal trükkösebb kódolású zárakat is kinyitott már, ennek ellenére ez mindnél érdekesebb volt. Azok mögött mindig csak rengeteg pénz várt rá. Itt viszont...
Az ajtó kinyílt, ő végre beléphetett, és szembetalálkozott a lánnyal, aki eddig nem volt több, mint egy hang a fejében. Akiről tulajdonképpen semmit sem tudott, csak a legféltettebb titkait. Akit még sosem látott, és mégis, az elmúlt napokban úgy tűnt, tökéletesen megtalálja vele a közös hangot.
Még soha nem érzett semmi hasonlót, mint amikor meglátta Mitzukit. Mintha egy kéz megragadta volna a tüdejét, és galacsinná gyűrte volna, hogy levegőt venni sem tudott, csak dermedten megállt.
– Itt vagy? – kérdezte a lány a földön térdelve, és ránézett a kinyíló ajtóra.
– Igen – suttogta, amint ki tudott nyögni bármit is.
– Mi történt, mi a baj? – kérdezte Mitzuki.
– Semmi baj. Nincs baj – kényszerítette magát a férfi, hogy normális hangon beszéljen, és belépett. – Itt vagyok. Most odamegyek hozzád. Itt a kezem – érintette meg a lány kezét fél térdre ereszkedve mellette.
Az rákulcsolta a tenyerét a férfi alkarjára, és mellé pislogás nélkül ránézett.
– Hallom a hangodon, hogy nagy baj van. Mi az?
A férfi nagy levegőt vett, de hát valahogy el kellett mondania.
– Itt égnek a biztonsági ledek. Mitzuki, itt végig világos volt.



Inkább élve temessetek el, mint holtan
„A fenébe ezzel a rohadt atomkriptával, amiben csak úgy nyüzsög a sok idemenekült bandatag, katona, csavargó és elmebeteg!”



XXXII.
A jelzés nélküli, elfelejtett atombunkert közvetlenül az Utolsó Háború után építették. Akkoriban ez volt az emberiség védjegye: az, hogy valahol bárki életben maradt, abból látszott, hogy atombunkert épített. Nem túl cizellált stílusú, ám annál masszívabb betontömböket süllyesztettek a föld alá, és bíztak benne, hogy ez a stratégia elvezet a túléléshez. Mert a megfelelő vastagságú betonfalak valóban alkalmasak arra, hogy az ember ne haljon bele egy atomtámadásba. De ahhoz nagyon kevesek, hogy életben is maradjon.
Ez a bizonyos atombunker, valahol az afrikai szavanna mélyén például réges-rég elhagyottan állt. A helye feledésbe merült, ajtóit befújta a szél homokkal, több emelet mélységű betonfolyosó-rendszerében már ezerfajta csúszómászó ezer és ezer nemzedéke nőtt fel háborítatlanul. Szellőzőaknáiban kazalba gyűltek a mélybe hullott és nyakukat szegett állatok csontjai, ciszternáiban torz, fényt nem ismerő lények úsztak, örök sötétséget őrző termeiben denevérek kapaszkodtak a betonmennyezet rücskeibe, és nap mint nap várták a beköszöntő éjszakát.
Az emberiség már csak két kicsi momentummal kapcsolódott ezen bunker létéhez. Egyrészt, mint mindig a történelem folyamán, most is éltek olyan emberek ezen a Földön, akikről a többiek lemondtak. Akik nem szerepeltek nyilvántartásokban, nem fizettek adót sehová sem, nem részesültek a közoktatás és a társadalombiztosítás áldásaiból, és akiknek a létéről embertársaik elszántan igyekeztek megfeledkezni. Pár efféle, elfelejtett ember küzdött a túlélésért a halálos szavannán, néha meglátogatva ezt az elfelejtett atombunkert is. A küzdelmet pedig az ő esetükben szó szerint kell érteni. Például kedvelt elfoglaltságuk volt francia csempészrepülőket kézi rakétavetőkkel lelőni és kifosztani.
Másrészt ez az atombunker azért nem merült tökéletes feledésbe, mert a soha nem felejtő gépek őrizték a helyét néhány biztonsági protokollban, kötelező választásként egy esetleges radioaktív vihar esetére.



XXXIII.
– Nézd meg, hogy van-e pupillareflexem!
Ez volt Mitzuki első reakciója, amikor megértette, hogy mit jelentenek Sid utolsó szavai az égő ledekről.
– Nézd meg, hogy van-e pupillareflexem, mert ha nincs, és tágra nyílt pupillákkal kimegyek a tűző napfényre, akkor tényleg kiég a szemem, és garantált, hogy ebben az életben soha többet nem fogok látni!
– Van pupillareflexed – ellenőrizte hát a férfi, előbb tenyerével befogva a lány szemeit, majd elvette a kezét, és odafordította Mitzukit a világító ledek elé. A lány pupillája láthatóan kisebbre zsugorodott. – A direktlinked adatait is látod, igaz?
– Persze! Annak a hiánya azért feltűnt volna. Látom a pontos időt, meg a többi adatot is, ha akarom.
– És ugye, semmi szenzorod nincs. Se hőkamera, se ultrahang, se semmi – érdeklődött tovább tárgyilagosan a férfi.
– Nincs. Nagyon drágák voltak, és azt hittem, nem lehet rá szükségem. Mindössze egy direktlinkem van, és reflexeltettem a kezem, ennyi – mutatta az alkarját, amin a másik láthatta a reflexelés jellegzetes műtéti hegét. – Csak a saját érzékszerveim vannak, nincs semmi gép a fejemben, ami helyettesíthetné a szemem.
– De ha a direktlinked látod, akkor azért nem lehet akkora a baj, és végül is van pupillareflexed is. Lehet, hogy csak valami érintkezési hiba – igyekezett valami biztatót mondani a férfi. – Beverted a fejed, mire valami beépített csatlakozó elmozdult, esetleg megzavart valami kapcsolatot a természetes idegpályáknál. Talán a szemeddel nincs is semmi baj, csak éppen nem érkezik meg a kép az agyadba. Lehet, hogy mindössze egy egyszerű rutinműtét rendbe rakni. Esetleg csak, be kell húzni pár új kiberhuzalt a látóideged mellé, és jobb lesz, mint új korában. Semmi az egész!
– Szerintem is felesleges túldimenzionálni, hogy átmenetileg megvakultam! – mordult fel ingerülten Mitzuki, tökéletesen érzékelve, de semmire sem értékelve, hogy éppen nyugtatgatják, és felvette a botját. – Most pedig menjünk ki a friss levegőre, mert elegem van ebből a rohadt fülkéből!
Ezzel bal kezét előrenyújtva határozottan elindult. Sid elhajolt előle, és a vállánál fogva irányba állította az ajtó felé, aztán kiléptek a szabad ég alá. Még sötét volt, csak a láthatár felé gördülő hold adott fényt. A férfi körbenézett, de a roncs hiányos falain túl a szavanna néma mozdulatlansággal vette őket körül. Most még vadkutyákat sem látott, bár lehet, hogy csak belelapultak a sötét fűbe.
Ők pedig ott álltak, immár kettesben, egymás mellett a repülőgép hézagos roncsán, szemben az afrikai éjszakával.
– Nézzük a helyzet jó oldalát! – szólalt meg hirtelen Sid.
– Nézni nézhetjük együtt, de látni csak te fogod!
– Élsz – kezdett bele a felsorolásba a férfi, nem törődve a lány keserű megjegyzésével. – Szabad vagy. Nagyjából én is élek. Én is szabad vagyok. Van fél liter vizünk, és két kis zacskó kekszünk.
– Nálad van ennivaló? – szólt közbe csodálkozva a lány.
– Neked spóroltam! – halászta ki az egyik zacskót a hátizsákjából, és átadta a lánynak.
Mitzuki elvette, majd a lábával tapogatva megállapította, hogy egyenes és üres padlón áll, hát letérdelt, lefektette maga mellé a botját, és lassan enni kezdett. Nyugodt magabiztossággal mozgott, még így, vakon is, a férfi teljesen belefeledkezett a látványába. Kétségtelen tény, nem a melle az első, ami szembeötlik az embernek, hanem a széles válla, de a lábai tényleg jók. Nagyon jók! A haja rövid, egyenes és sötét, feltehetőleg valóban fekete, de Sid nem tudta megállapítani a holdfényben, hogy pontosan milyen árnyalat. Az összhatás tekintve Mitzuki tulajdonképpen pontosan úgy nézett ki, ahogy a férfi elképzelte az elmúlt két napban, amiben az volt a legfurcsább, hogy végig nagyon vigyázott rá, hogy sehogy se képzelje el.
– Folytasd nyugodtan, én figyelek! – tűnt fel a csend Mitzukinak. – És tényleg érdekel minden apróság, aminek örülni lehet ebben a helyzetben.
– Sajnálom, most nekem is csak ennyi jut az eszembe! – sóhajtott Sid megadóan, és hirtelen ő is leült a padlóra. Sokkal kevésbé elegánsan, mint a lány, egyszerűen csak halálos fáradtsággal összerogyott. Kész, ez a nap túl hosszú volt! – Sajnálom, most nem megy. Most fáradt vagyok végiggondolni a helyzetünket, most nem tudok semmi értelmeset kitalálni. Eddig láttam, hogy mit kell tennem, még azt is sejtettem, hogy mit tehetünk majd együtt, de arra nem számítottam, eszembe sem jutott, hogy vak vagy. Bocsánat. Ezzel most nem tudok mit kezdeni. Ennyi, és vége!
– Nem a te hibád, hogy nem számítottál rá. Én sem gondoltam rá, annyira egyértelmű volt, hogy egyszerűen csak sötét van – fordította felé az arcát Mitzuki megenyhülten, és kicsit ellágyította a hangját. – Nem baj, hogy nincs ötleted arra, hogy mit tehetnénk. Én is azt hiszem, hogy innen nem fogunk élve kijutni.
– Fenét! – tiltakozott csendesen Sid, és hanyatt dőlt a padlóra, feje alá húzva a hátizsákot. – Kijutunk, csak még nem tudom, hogyan. Ez itt körülöttünk – intett körbe az éjszakán elnyomva egy ásítást –, abszolút átlagos balhé, átlagos megoldással. Vannak itt egy csomóan, akik meg akarnak minket ölni, majd szépen megkeressük és kihasználjuk őket. Csak most még nem látom a részleteket, ennyi az egész. De majd holnap! Most itt nyugalom van, most muszáj aludnom, ne haragudj érte! – halkult el a hangja.
– Persze, te egész nap gyalogoltál! – szégyellte el magát Mitzuki, hogy ez csak most jut az eszébe. Nem lehet olyan önző, hogy csak a saját bajával foglalkozik! Ez a férfi kiszabadította abból az átkozott fülkéből, küzdött, futott, verekedett érte, ő meg itt cserébe azon nyavalyog, hogy nem lát! Nem viselkedhet így, nem ez a szamuráj útja, a régi idők szamurájai megvetnék ezért a gyengeségért! – Pihenj, én nem vagyok fáradt, mitől is lennék, majd virrasztok melletted. Talán észreveszem, ha valami veszély közeledik.
– Köszönöm! – sóhajtott Sid hálásan. El sem tudta képzelni, mekkora megrázkódtatás lehet, ha valaki rádöbben, hogy vak. Mitzuki hihetetlenül könnyedén vette, tényleg nem átlagos lány! Persze azért nyilván mélyebben megütötte, mint ahogy mutatja. Vigasztalni kellene, elterelni a figyelmét, nem magára hagyni, merültek fel benne még értelmes gondolattöredékek, de tényleg fáradt volt hozzá. Most nem megy. Majd holnap. – Napfelkeltekor feltétlenül ébressz fel, mert tovább kell mennünk – suttogta még, és lehunyta a szemét.
– Honnan veszem észre, hogy felkelt a nap? – kérdezett vissza Mitzuki szomorúan, de választ már nem kapott, Sid elaludt.
A lány magához húzta a botját, és kényelmesen ülve elhelyezkedett a férfi mellett.
Vak vagyok. Megvakultam. Nem látok, talán soha nem is fogok látni, talán még kiberszenzorokat sem tudnak majd beültetni az orvosok, és örökre ebben a sötétségben ragadok, ismételgette magában, csak hogy szokja a gondolatot, aztán hirtelen elege lett az egészből. Félt, és egyáltalán nem akart arra gondolni, hogy esetleg végleg megvakult, hát inkább figyelni kezdte az éjszakát. Nem látott, de még a szemét is lehunyta, hogy jobban halljon. Érezte az arcán a langyos szelet, érezte a fű illatát, hallotta Sid egyenletes lélegzését, a rovarok zümmögését, és messze, nagyon messze mintha kutyák ugattak volna. Nem látott semmit, de tudta, hogy felette most a hold ragyog a végtelen égen, titokzatos árnyékokkal népesítve be az éjszakát. És igen, kiszabadult a fülkéből! Él és szabad. Ahogy Sid mondta.
Lassan elmosolyodott, a légzése is lelassult. Minden rendben, hiszen él, szabad és nincs egyedül.
A napfelkeltét is észrevette. Előbb a hangok változtak meg: a kutyák elhallgattak, és valami madár monoton cserregésbe kezdett. Aztán a szél élénkebb lett és langyosabb, amikor pedig megérezte az arcán a napfény meleg érintését, akkor felébresztette a mellette alvó férfit.
– Sid, felkelt a nap! – suttogta, és gyengéden meglökte, ott, ahol a vállát sejtette.
– Ne üsd a fejem! – szisszent fel a férfi félálomban. – Tegnap már ütötték elegen.
– Bocsánat, a válladat akartam meglökni, csak nem találtam el – mentegetődzött Mitzuki.
Sid az álmosságtól kábán felült, óvatosan mozdítva meg fájó tagjait. Pislogva belenézett a kelő napba, és egy pillanatra őszintén örült, hogy a lány vak, és nem látja őt ilyen állapotban. Elővette a vizüket, és ivott belőle egy kortyot.
– Tessék, ez már mind a tiéd – nyújtotta át a lánynak a maradékot.
– Neked elég jutott?
– Gondosan elfeleztem. Idd meg mind!
– Persze, elfelezted! Könnyű egy vak lányt átvágni a palánkon!
– De még mennyire könnyű! – mosolyodott el Sid, és még egyszer kinézett az emelkedő napkorong irányába. Sikerült, tudatosult benne, előbb csak tényszerűen, aztán határozott örömmel. Megcsinálta. Ezt is megcsinálta! Itt van mellette Mitzuki, szabadon, majdnem épen, felettük ragyog a nap, és tényleg mindketten élnek!
– És ha elfogy a víz, honnan szerzünk még? – akadékoskodott közben a lány, még mindig kezében tartva a műanyag flakont, de ilyen apróságok jelen pillanatban igazán nem tudták aggasztani a férfit. Hiszen eddig minden rendben van, eddig minden sikerült, most pedig mehetnek tovább. Jöhetnek az új kihívások és új feladatok. Ez a reggel gyönyörű, és majd a holnapi is az lesz, hát rajta!
– Mit tudom én, hol szerzünk vizet! Valahol nyilván lesz. Idd meg, mert különben nem fogod bírni a gyaloglást – javasolta, aztán gyorsan témát váltott: – Téged az utcáról raboltak el a franciák, igaz?
– Igen. Honnan látszik?
– A ruhádról, illetve a szandálodról. Ha a lakásodból vagy egy szállodai szobából hoznak el, akkor feltehetőleg mezítláb lennél – magyarázta.
A lány valóban úgy volt öltözve, mint aki éppen Al-Watanya egyik szórakoztató-központjában sétálgatott. Kényelmes rövidnadrág, fehér, ujjatlan ing, és vékony pántú, lapos talpú szandál. Vajon tud majd ebben gyalogolni? Sidnek ezzel szerencséje volt, a másodpilóta kezeslábasához, melyet még mindig viselt, rajta a „John Smith, másodpilóta” kitűzővel, zárt vászoncipő tartozott.
– Ha már az öltözetemnél tartunk! – folytatta Mitzuki, és még mindig nem ivott. – Nem láttál itt a roncs környékén egy szamurájkardot?
– Nem. Mondom, innen mindent elvittek.
– Kár – sóhajtott a lány, és csak megitta a vizet. Mindet. – Köszönöm. A vizet is, meg hogy kiszabadítottál. Azt hiszem, tegnap este nem hangsúlyoztam eléggé, de tökéletesen tisztában vagyok vele, hogy mekkora áldozatot hoztál értem, és ezért őszinte, mély hálát érzek.
– Ennek örülök! Őrizgesd csak ezt a hálát, mert mint mondtam, minden szempontból szeretnélek kihasználni, de most inkább reggelizzünk – vette elő Sid az utolsó adag kekszet. – Ma még sok dolgunk van, minél hamarabb el kellene indulnunk.
Hiszen ismét új nap kezdődik! Új nap új lehetőségekkel új balekokat találni, és átvágni mindet!
– Jó, induljunk. Hová?
– A németekhez – közölte a férfi habozás nélkül, és már majdnem kinyitotta az utolsó kekszeszacskójukat, amikor észbe kapott, és odaadta bontatlanul a lánynak. – A németek itt zuhantak le nem messze tőlünk. Amikor a nyitópanelért mentem, láttam a gépüket. Talán még nem javították meg, talán még ott vannak.
– Hányan? – vette át a zacskót Mitzuki, és óvatosan felbontotta. – Illetve, lehetnek annyira kevesen, hogy le tudjuk győzni őket, fegyver nélkül, részemről vakon?
– Nem, de nem is akarunk mi legyőzni senkit, erővel legalábbis semmiképpen. Csak odamegyünk, felvesszük velük a kapcsolatot, elhitetünk velük egy kedves mesét, és amikor már megbíznak bennünk, akkor átejtjük őket.
– Hogyan?
– Várj, kitalálom – sóhajtott, és közben nézte, ahogy a lány gondosan elfelezi a kekszet, és visszaadja neki a saját adagját. Rendben, így fel sem merülhet, hogy ő, kihasználva a másik vakságát, igazságtalanul osztja el a készleteiket, akár egyikük, akár másikuk előnyére. Aztán evett, és tényleg gondolkodott. – Közben hallhatnám egy kicsit élőben is azt a bizonyos rettenetesen érzéki hangodat, amivel az elmúlt napokban szédítettél?
– Szívesen tovább szédítelek vele, de nem most! – kacagta ki Mitzuki. – Most jobb, ha spórolunk az erőnkkel, míg valami biztonságosabb helyre jutunk. És egyébként is, most még semmit sem tudok rólad, még csak nem is láttalak. Mi van, ha a kinézeted alapján egyáltalán nem jössz be nekem?
– Emiatt ne aggódj, engem ránézésre mindenki szimpatikusnak talál, egészen addig, amíg át nem vágom! Neked is be fogok jönni, ezzel nem lesz gond! – legyintett Sid magabiztosan. – De most nem is erről van szó, csak hallani akarom azt a hangot. Érdekel, hogy mennyire meggyőző élőben. Tudni akarom, mennyire tudsz hazudni.
– Semennyire.
– Direktlinkben jó volt!
– Nem tudok hazudni. Amit hallottál, azok az alapfigurák. Három alapfigura. Az első a bajba jutott kislány – kezdte Mitzuki, majd kislányosra halkította a hangját, és majdnem sírva folytatta: – Jaj, bocsásson meg, hogy megszólítom, de eltévedtem! Kérem, segítsen rajtam, az anyukám már biztosan aggódik értem!
Sid most, hogy a lány arcát is látta hozzá, majdnem elnevette magát.
– Tökéletes!
– Idős emberekkel szemben nagyon hatásos – tért vissza Mitzuki a saját hangjára. – Férfiaknak viszont jobban bejön a romlott nő – váltott ismét hangot és arckifejezést. – Ó, most, hogy itt állsz mellettem, már biztonságban érzem magam! Hogy te milyen erős vagy! Gyere, tudok egy helyet itt a közelben, ahol kettesben lehetnénk!
– Ezt most túljátszottad! – tiltakozott a férfi. – Feleennyi szempilla-rezegtetés is elég lett volna!
– Legalább véletlenül sem vetted komolyan – vont vállat a lány. – Amúgy ha tényleg használni kell, vissza tudok belőle venni. Jól begyakoroltuk, hogyan működik.
– Ez is része annak a bizonyos teljes körű, tradicionális, japán szamurájképzésnek, amit említettél? – kérdezte hitetlenkedve Sid.
– Nem. Ez nem pontosan a tradicionális szamurájképzés része, kicsit máshonnan jön. De japán!
– Mindjárt gondoltam, hogy nem kínai – szúrta közbe a férfi gúnyosan, de Mitzuki nem vette fel a célzást.
– Tudod, akármilyen büszkék is vagyunk a hagyományainkra, azért némileg mi is alkalmazkodunk a változó időkhöz. Gerillaakciókhoz gerillamódszerek kellenek.
– Világos. És a harmadik? Mi a harmadik figura?
– A gyermekét féltő anya – sóhajtott Mitzuki, és ezt is előadta, kezét tördelve nézett vak szemeivel a férfira. – Bent van a kislányom, és nem válaszol! Nem is tudom, mit lehetne tenni, talán tényleg csak feleslegesen aggódom, de nagyon félek, hogy valami baj érte.
– Ez annyira nem üt – húzta el a száját Sid.
– Nőknél bejön. Jobban, mint a másik kettő – bizonygatta Mitzuki, majd megrázta a fejét. – Szóval, ennyit tudok, és semmi többet. Ezek begyakorolt alapfigurák, ezekre építhetünk, de nem tudok spontán hazudni, nem vagyok profi szélhámos.
– Nem baj, kettőnk közül majd én alakítom a profi szélhámost! Neked viszont van még egy szereped, amit kifelejtettél. A kíméletlen bérgyilkos.
– Selejtes bérgyilkos – igazította ki Mitzuki szkeptikusan, de Sid nem hagyta magát.
– Kíméletlen, a németeknek most a kíméletlen kell!
– Na igen, a németek. Tehát, mivel csapjuk be őket?
– Hát, tegnap miattam zuhant le a gépük, ezért rám nagyon haragszanak. Azaz ha te beállítasz velem, mint fogollyal, akkor téged szeretni fognak. Te meg eladsz, cserébe az ígéretért, hogy elvisznek valami lakott területre.
– Nem adlak el! – húzta ki magát sértődötten a lány. – Megállapodtunk, hogy együtt megyünk a Kalahári-övezetbe, nem emlékszel?
– Szélhámosság, Mitzuki! Szélhámosság, hazugság, látszat, ezek a kulcsszavak. Tehát eladsz, és ezzel bizalmi pozíciót szerzel náluk. Amit majd kihasználunk, és átejtjük őket.
– Még mindig csak a lényeg hiányzik. Hogyan?
– Fogalmam sincs!
– Értem, ez a második lépés – bólogatott Mitzuki megértően.
– Pontosan. A terv fő vonalaiban az, hogy téged betolunk a csapatukba, utána megszerezzük a gépüket, és lelépünk. Persze, előbb hagyunk nekik időt és lehetőséget, hogy megjavítsák azt a gépet.
– Két apró problémát látok. Egy, hogyan fogják elhinni, hogy én, az esetlegesen kíméletlen, ám garantáltan vak bérgyilkos elfogtalak téged, a csúcstúlélőt? Kettő, ha átadlak mint foglyot, akkor mi a garancia, hogy nem lőnek le azonnal?
– Jó kérdések! Van egy óránk megválaszolni őket, mert nagyjából annyiba telik odaérni hozzájuk a sánta lábammal – állt talpra Sid. Mivel közben mindketten megették a reggelire jutó kekszet, nem volt okuk tovább maradni. Illetve, muszáj volt menniük, hogy valahogyan legalább vizet szerezzenek.
– Tehát indulunk, és a tervet majd menet közben készítjük el – állt fel Mitzuki is, hallva, hogy a másik már készülődik.
– Nem! A tervet már elkészítettük, éppen csak pár részletet kell még kidolgozni benne. Gyere!
– Merre?
– Arra! – mutatta Sid a jobbjával, aztán észbe kapott, odalépett Mitzuki háta mögé, és két kézzel ráfogva a vállára irányba állította. – Arra!
– Azt hiszem, praktikus lenne, ha elém állnál, és az egyik kezemmel foghatnám a vállad.
– Jó ötlet, csak előbb le kell másznod erről a roncsról. Itt. Negyvenkét-negyvenhat centiméter mély ugrás, göröngyös-füves talajon való landolással a végén.
– Megy ez – huppant le Mitzuki puhán a szavanna füvébe. Jobbjába fogta a fémrudat, jelen esetben nem mint tiszteletbeli szamurájkardot, hanem mint közönséges botot, amivel ki lehet tapogatni az utat, és mellé kinyújtotta a balját a férfi felé. – Tehát, állj elém, vezess és magyarázz! Győzz meg, hogy most miért tűnik úgy, mintha te a foglyom lennél.

Takamura napfelkeltekor ébredt, elsőnek a társaságából. Még az utolsó őrnek állított Vang is aludt. Fegyelmezetlen kínai, de hát miért is várt volna többet tőle, foglalta össze magában tömören a véleményét, de végül nem ébresztette fel. Minek? Inkább kiment a siklóból a szavanna füvére, és figyelni kezdett.
Hamarosan felébredt a teljes társaság, ám még fél órán át nem szálltak fel. De ez a gépeken múlt, nem az embereken. Valami nem akart működni az öreg siklóban.
Beültek, Vang rátette a tenyerét az ujjlenyomatzárra, és a gép egyszerűen nem indult el. Az öreg káromkodva kászálódott ki a fülkéből, és rutinosan nyitotta ki a motorblokkot.
– Nincs nagy baj – jelentette pár perc múlva megnyugodva. – Csak a hűtés, mint általában. Tizenöt perc alatt rendbe rakom. Na jó, maximum húsz perc! – nyugtatgatta őket, de fél óra lett belőle, és tulajdonképpen ezen a fél órán múlt, hogy Takamura nem találta ott Mitzukit a francia gép roncsainál.
Mire odaértek, már nem volt ott senki. Ezt a levegőből is sejteni lehetett, ahogy óvatosan körberepültek, de akkor még Takamura reménykedett.
– Kihalt, de van ott lent egy bezárt VIP-fülke – biztatta Golyó is. – Ki akartuk nyitni, de a németek rajtunk ütöttek, és aztán menekülnünk kellett. Ott lehet, akit keresel.
– Értem. Szálljunk le, Vang!
– Oké, Takamura, de kicsit távolabb teszem le a gépet, hogy biztonságban legyen, és Atieno végig maradjon mellettem, őrizni.
– Atieno velem jön a roncshoz. Kell nekem valaki, aki biztosítja a hátam, még ha úgy sejtem is, hogy nincs itt senki.
– Inkább Vanggal maradnék – tiltakozott a nő is. – Mert ha mégis van ott lent valaki, és megpattan a gépünkkel, amíg mi a roncsban bóklászunk, akkor te leszel a legidegesebb, Takamura – magyarázta, holott egyszerűen csak nem akart jelen lenni, amikor előre eltervezve, hidegvérrel meggyilkolnak egy embert. ENSZ-századosként nem tehette volna meg, hogy nem tartóztat le valakit, aki gyilkosságot követ el az államközi területeken. Meg amúgy is, gyűlölte az emberhalált. Pedig milyen kedves ez a srác, állandóan mosolyog és olyan udvarias meg előzékeny, hát miért kell neki bérgyilkosnak lennie?
– Értem. Akkor Golyóval megyek, ő már úgyis ismerős itt – döntött a férfi, bár a franciában bízott a legkevésbé a társaságból.
Ám sajnos tényleg ő volt a logikus választás, hát ketten fésülték át a roncsot. A francia a kombifegyverrel haladt elöl, mögötte lemaradva Takamura ment, kezében a kardjával. Golyó először nem is értette, hogy miért hoz egy botot, aztán rájött, hogy az egy kardtok, és benne nyilván van egy penge is. De hogy valaki azt hiszi, egy karddal ér bármit is a lőfegyverek korában, ez valahogy nagyon idegen volt a franciának. Ez a pasas hülye, vélte, de aztán nem foglalkozott vele, vezette végig a roncson.
– Ez az ajtó zárva volt, amikor tegnap délben itt jártunk – állt meg a nyitott VIP-fülke előtt. – Mi arra tippeltünk, a szállított csaj van bent. Vagy legalábbis a hullája.
Takamura benézett, felmérte a fülkét. Háromszor két lépés, csupasz falak, halvány ledfény. Üres, bár mielőtt a gép lezuhant, lehetett valami berendezése. Erről tanúskodott a falak mellé kis kupacokban odaállított hulladék. Precízen osztályozott és csoportokba rendezett hulladék. Takamura felismerni vélte azt a szép, megnyugtató rendet, ami mindig is körbevette Mitzukit, és ami azóta is annyira hiányzott neki a lányból.
– Akit keresünk, itt volt, és élve távozott – közölte végül. – Miután elmentetek, nyilván kijött.
– Fenéket, te marha! – legyintett Golyó, és Takamura udvarias mosolya mögé rejtve újabb okot jegyzett meg magának, amiért ezt a franciát meg fogja ölni. Hát hogyan beszélhet vele így? – Nem belülről nyitották ki ezt a fülkét. Nézd a nyitópanelt, ez nem ehhez az ajtóhoz tartozik, sőt talán nem is ehhez a géphez. Tegnap nem is volt itt. Ha itt lett volna, mi is kinyitjuk az ajtót. Ezt valaki azóta idehozta, beszerelte, és kiengedte a hugicádat.
– Ki? – kérdezett vissza tömören Takamura. Vajon ki lehet, aki segíti Mitzukit, és vajon miért?
– Nem francia, az tuti – védekezett Golyó kapásból. – A repülőgépről mindenki meghalt, az én társaim szintén. Viszont a mi siklónkat a németek intézték el, csak aztán megfizették az árát, mert ők is lezuhantak. Itt, a közelben. Szóval, szerintem ők jöttek ide vissza, és ők engedték ki a csajt.
Takamura bólintott, ez logikusan hangzott. Még egyszer benézett a fülkébe, igyekezett elképzelni, mi történhetett. A németek kinyitják az ajtót, Mitzuki pedig... Azt jól tudta, hogy a régi ember-Mitzuki mit tett volna hasonló helyzetben. Küzd, akár puszta kézzel, akár halálig, de nem hagyja, hogy elfogják. Ám az új gépszörny-Mitzuki láthatóan nem akart harcolni, küzdelemnek itt semmi nyoma sincs. Se vér, se lövésnyomok, semmi. Az új Mitzuki láthatóan megegyezett a németekkel, és velük egyetértésben távozott.
Takamura ugyan úgy tudta, a lány egyedül menekül, senki sem segíti, de lehet, hogy tévedett. Lehet, hogy vannak szövetségesei az Unió bandái között. Az is lehet, hogy Mitzuki egyszerűen hazudott valamit azoknak a németeknek, akik kiszabadították, és édes szavakkal a kutyáivá tette őket. Mitzuki mindig is jól tudott hazudni.
De mindegy, hogyan történt, a lényeg, hogy együtt mentek el. Vajon hová? Ám ezt a kérdést nem Golyónak kell feltennie, Atieno az, akinek van helyismerete négyük közül. A nő talán meg tudja tippelni, merre mehetett Mitzuki az őt kísérő németekkel.
– Menjünk vissza a siklónkhoz! – indult hát vissza, ám ott Atieno komor arccal fogadta őket.
– Baj van – kiabálta már a jármű ajtajából, amikor feltűnt a két férfi. – Most kaptunk egy viharriasztást a parti őrségtől. Rohadt nagy radioaktív szélvihar közeledik. Legkésőbb holnap reggelre ideér.
– Tehát el kell mennünk? – kérdezett vissza Takamura.
– Estig van időnk, de az utolsó napfénnyel le kell lécelnünk – bólintott a nő. – Estig kereshetjük az áldozatod, de ha addig nem találjuk meg, akkor vége. A keresésnek, de neki is, ha kint éri a vihar.
– Van neki bármi reális esélye elrejtőzni a szavannán?
– Persze. Továbbküldtem az automata viharriasztást, abban benne van a lehetséges biztonságos pontok listája is.
Takamura rezzenéstelen mosolya láthatóan megrezzent ennek hallatán.
– Szóval figyelmeztetted? – kérdezte nagy levegőt véve.
– Ez van a szabályzatban! – védekezett Atieno rutinosan. Amint megkapta a riasztást, ez volt az első dolga. A siklójuk adójával tovább szórta, mielőtt ez az elmebeteg Takamura megtiltja. – Ez a kötelességem, menteni az embereket. ENSZ-katona vagyok, ugye.
– Tudom – hagyta rá hidegen Takamura, majd elgondolkodott. – Kihez jut el ez a riasztás?
– Mindenkihez, akinek van adója. Minden biztonsági sávon megy, elsődleges a prioritása, és mindenki tovább szórja. Ember, egy radioaktív viharról van szó, ez nem játék! Mindenkit figyelmeztetni kell.
– Az is megkapja, akinek csak egy direktlinkje van?
– Igen. Vangnak elég erős az adója, itt a közelben most mindenki tudja már, hogy vihar jön. Elég, ha van egy direktlinkje, vagy egy közönséges lapmonitorja.
Tehát Mitzuki és a németek, aki kísérik, már tudják, hogy el kell rejtőzniük.
– Egy ilyen vihart nem lehet túlélni a szabadban, igaz?
– Itt holnap reggelre minden Geiger-Müller ki fog akadni, két-háromszáz kilométer per órás szél borotválja le a talajt, folyamatosan fog villámlani, és talán még eső is lesz egy kevés. Akit kint ér, a szabadban, az feltehetőleg helyből elpatkol, de ha mázlista, és túléli az első pár órát, akkor is összeszed akkora sugárdózist, hogy neki annyi.
– És hová lehet elrejtőzni előle?
– Nekünk a legjobb választás a hathuszonegyes erőd. Csak három-négy óra repülés, azaz még legalább nyolc óránk van keresni, mielőtt elindulunk.
– Nem az érdekel, hogy mi hova mehetünk – rázta a fejét Takamura. – Hanem ha valaki itt van, kint, a szavannán, és nincs repülőgépe, de megkapta a viharriasztás adatai, akkor az hova mehet?
Atieno egy pillanatra lehunyta a szemét, és felhozta az adatokat a direktlinkjéből.
– A viharriadó szerint ehhez a ponthoz a legközelebb egy régi atombunker van. Hármas kategória, azaz semmi sincs benne ami az életben maradáshoz kell, se víz, se élelem. Állandó helyőrségről nem is beszélve, de garantáltan atombiztos. Aki itt és most gyalog van, az oda kell, hogy meneküljön.
– Akkor Nagasawa Mitzuki odamenekül, tehát mi is odamegyünk.
– Ha odamegyünk, akkor ott is ragadunk! – figyelmeztette Atieno. – A vihar átvonul tíz-tizenkét óra alatt, de utána rossz esetben akár hetekig magasan marad a sugárszennyezettség szintje. Ha bemenekülünk abba a bunkerbe, akkor lehet, hogy hetekre ott ragadunk.
– Nagasawa Mitzuki odamenekül, tehát mi is odamegyünk – ismételte Takamura kifejezéstelenül.
– És ha elrepültek?
– Nem, ő sosem választaná ezt a megoldást – rázta a fejét Takamura. Egy rossz állapotban lévő sikló és egy biztonságos, földbe vájt bunker közül Mitzuki csak ez utóbbit választhatja, ez nem kétséges. Legbiztonságosabb a föld alatt, így tanulták otthon.
– És ha nem ő választ? – szúrta közbe Golyó, akinek semmi kedve sem volt hetekre eltemetni magát egy hármas szintű, azaz tökéletesen komfortmentes bunkerben. – A németek máshogy is dönthetnek. Sőt, ha megcsinálták a siklót, akkor a németek biztosan úgy döntenek, hogy lelépnek erről a rohadt szavannáról.
Takamura ebbe is belegondolt, bár ezen tényleg nem volt sok gondolkodni való. Mitzuki ugyan gépszörny lett, áruló és száműzött, de mégis japán. Soha nem hagyná, hogy ennyire fontos, élet-halál kérdésben mindenféle jöttment idegenek parancsolgassanak neki. Akármiféle színjátékot is játszik nekik, ebben ő dönt, és végigviszi a döntését.
– Abba a bizonyos atombunkerbe megyünk, méghozzá sietve, és csapdát állítunk neki. Ha gyorsan odaér, még az is megeshet, hogy a vihar kitörte előtt meghal, és akkor nekünk lesz időnk elrepülni a hathuszonegyes erődbe, ahogy Atieno javasolta. Megfelel, vagy mást választasz? – tette fel végül a kérdést, és maga elé emelte a kardját, ballal a tokot, jobbal a markolatot fogva.
Vajon miért hiszi, hogy egy karddal kényszeríthet engem, akinek kombifegyver van a kezében, mélázott el Golyó, de hangosan annyi mondott, hogy részéről ez a megoldás oké. Atieno is rábólintott, Vang pedig indította is a gépet.
Pár perc múlva már az atombunker felé repültek, hogy csapdát állítsanak Nagasawa Mitzukinak.

Joseph nem sokkal éjfél után elérte a vészhelyzet-pontot, amit kiégett, fekete füvű szavanna vett körül. Cifrán káromkodva állapította meg, hogy a nagy hatósugarú adó hiányzik, de legalább víz volt bőven. Ivott, megmosta az arcát, aztán kifeszítette a függőágyát a vészhelyzet-pont vaskerítésének két átellenes rúdja közé, és békésen elaludt.
Hajnal előtt kelt, összepakolt, és már a lapmonitorján nézegette a környék térképét, hogy hol a legközelebbi lehetséges adó, amivel szólhatna a főnököknek, amikor észrevett két alakot közeledni a távolban. Azonnal behasalt a kerítés tövébe, és annak fedezékéből, fegyverrel a kézben jól megnézte őket.
Valóban csak ketten voltak, ahogy a kelő nap fényében hamarosan meg tudta állapítani. Egy kiberkarú férfi, és egy középkorú nő, mindketten kombifegyverrel felszerelve. És egy ládát vittek.
– Ilyen mázli nincs! – suttogta maga elé, ahogy felismerte. Mert eredetileg két feladattal bízták meg, két célpontja volt.
Az egyik Sven Henderson, alias az az átkozott Jerry. A másik ez a láda! Felismerte, hiszen pontos leírást kapott róla. Ez a láda az a láda, ami neki kell.
Hogy hogyan került ide, ezzel a két lúzerrel, arról fogalma sem volt. Végül is Jerry azt mondta, valami olaszok vitték el, és lehet, hogy ebben véletlenül nem hazudott. Vagy ha hazudott is, mindegy. A láda itt van, és ha haza tudja vinni, akkor tisztes pénz is lesz belőle. Tehát a kerítés fedezékében hasalva várt tovább, végtelen türelemmel, mozdulatlanul. Közel kellett engednie őket, mert az a kígyó Sybill valóban adott neki felszerelést, de fegyvernek csak egy elektromos pisztolyt, és annak kicsi volt a lőtávolsága.
Joseph tehát várt. Mozdulatlanul lapulva a fedezékben figyelte a két alakot, ahogy azok egyre közeledtek, és reménykedett, hogy nem veszik észre. Amikor pedig elég közel értek, két lövéssel megölte őket. Aztán lapult tovább, mozdulatlanul fekve, a fedezékben.
Azt tudta, hogy nincs harmadik társuk, és abban is biztos volt, hogy a gépkezű meghalt. Őrá lőtt először, mert ő volt a veszélyesebb. Egy kiberkéz emberfelettien gyors, tehát a férfi kapta az első lövést, a nő a másodikat. Ezzel a második lövéssel kapcsolatban viszont voltak kételyei. A nő azonnal cselekedett, az első lövéssel majdnem egy időben elugrott, és már félig takarásban volt, amikor Joseph másodszor meghúzta a ravaszt. Lehet, hogy megúszta, él, és most ott lapul, a kiégett szavanna egyenetlen talajának apró hamukupacai között. Ugyanazzal a mozdulatlansággal, mint amivel most ő is itt fekszik a földön. Csak éppen annak a nőnek kombifegyvere van, ami hatékonyabb eszköze a halálnak, mint az elektromos pisztoly.
Tehát Joseph várt, még majdnem fél órát. Szerencsésen a vészhelyzet-pont ereszének az árnyékában, míg a másik, ha élt, az egyre magasabbra emelkedő nap fényében volt kénytelen feküdni. És a hosszú fél óra alatt nem mozdult. Halott lesz, döntött végül Joseph, és feljebb emelkedett, hogy jobban rálásson. Abban a pillanatban kapott egy golyót a két szeme közé.
Rosa nem vacakolt, a lövéssel egy időben gurult tovább, másfél méterrel arrébb felkönyökölt, és kész volt ismét lőni, elhasználva a kombifegyverében lapuló utolsó golyót is, de nem volt célpont. Fél órát feküdt a napon, végig a vészhelyzet-pontot nézve, tudta, hogy nincs ott másik ember, és most már azt is látta, hogy ezt az egy lúzert elintézte. Felállt, és odament hozzá, de tényleg halott volt.
– Nálad profibbak is vadásztak már rám, te rohadt kis lesipuskás, mégis itt vagyok – rúgott bele a hullába, aztán megmotozta, és elvette a fegyverét. Azt is látta, hogy van egy hátizsáknyi felszerelése, de nem volt ideje azzal foglalkozni, visszament Ricardóhoz.
A férfi még élt, mert a kiberkarjában volt egy beépített biztosíték, pont ilyen esetekre, hogy elnyelje az elektromos lövések feszültségét, de eszméletlenül feküdt, és nem is tűnt úgy, mint aki hamarosan magához tér. Rosa ennek ellenére elvette a kombifegyverét, aztán lecsatolta a kiberkarját is. Tudta, hogyan kell, gyakran segített Ricardónak, ha tisztítani kellett, vagy valamit javítani rajta. Most is azonnal látta, hogy zárlatos lett. És itt közel-távol nincs hozzá alkatrész. Azért lecsatolta, és azt is gondosan eltette az eszméletlen férfi közeléből.
Csak ezek után merte átkutatni Ricardót, és még így is nagyon óvatos volt közben. De a férfi nem tért magához. Rosa megtalálta a keresett öngyújtót. Gerald Green kabalaöngyújtója, a mesebeli kétmillió dollár rejtekhelye. Kinyitotta, és valóban, az aksi helyén ott volt egy pici kis panel. Jól megnézte magának, akár egy igazoló panel is lehetett. Kicsit töprengett, majd visszatette az öngyújtóba, és zsebre vágta.
– Túl könnyű ez így – sóhajtott, és gondolkodni kezdett. Csak egy golyó, az utolsó golyó a fegyverében, és ő mehet, hátrahagyva Ricardo hulláját, a ládát, a keresztapát, az egész eddigi életét. Cserébe lehet, hogy nyer kétmilliót. Nem valószínű, de lehet. Megéri-e ez a kis esély, hogy eldobjon érte mindent, amit elért eddigi életében? Más oldalról viszont lesz-e neki még ebben az életben ekkora esélye szerezni kétmilliót?
Hosszan töprengett ezen, aztán a lapmonitorján bejött egy vészriasztás. Hivatalos szabványriadó volt, másnap reggelre ígérve egy óriási szélvihart. Más szavakkal, jön a halál. Itt holnapra égbe szökik a sugárzás szintje, és megöl mindenkit, aki kint ragad a felszínen. Addigra el kell innen tűnnie, kétmillió ide vagy oda.
De a döntést nem könnyítette meg ez a fordulat sem. Egyrészt a vihar megakadályozza, hogy azonnal keresni kezdjék, azaz jókora egérutat ad neki. Másrészt egy ilyen vihar nem játék, és ketten mindenképpen könnyebben túlélik, mint ha egyedül vág neki. Nem, a vihar közeledte sem könnyítette meg a döntést. Nagyon hosszan gondolkodott.
Ricardo arra tért magához, hogy vizet locsolnak az arcába. Árnyékban feküdt, feltehetőleg annak a bizonyos vészhelyzet-pontnak a naperesze alatt, ez tudatosult benne először. Aztán az, hogy lecsatolták a karját, és hogy nincs a keze ügyében a kombifegyvere. Rossy viszont fegyverrel a kezében állt előtte, gondosan rúgástávolságon kívül. Ricardónak az előzmények ismeretében teljesen egyértelmű volt, hogy ez mit jelent. Csak egy kérdésre nem talált választ.
– Öregszel, ha még el akarsz tőlem búcsúzni, mielőtt lelősz, és lelépsz a kétmillióval. Régebben nem voltál ilyen érzelgős, Donna Rosa.
– Igen, öregszem – hagyta rá a nő. – De azért a fene akarna tőled elbúcsúzni, ha tényleg le akarnék lépni.
– Akkor nem értem – nézett a lecsatolt karja felé a férfi. – Gondolom, az a rohadt Gerald Green megmondta neked a rejtekhelyei. Ez a másik lúzer meg, akinek az agyvelejét itt látom felkenődve a kerítésre, elvégezte neked a meló nehezét, és leszedett engem. Mi tart vissza?
– Az, ami neked sosem volt, marha! A józan eszem – válaszolta a nő, és leült a ládára, amit a férfi után szintén behozott a kerítés védelmébe. Kényelmesen elhelyezkedett rajta, de azért a fegyvere ott maradt a keze ügyében. Elővette az öngyújtót, kipattintotta belőle a panelt, és két ujja közé fogva megmutatta Ricardónak, aki továbbra is mozdulatlanul feküdt az árnyékos betonon. – Ez feltehetőleg egy azonosító panel. Ha valóban az, akkor lehetséges, hogy egy számlához tartozik a Kanadai Nemzeti Bankban. És ha valóban igazoló panel, és valóban egy számlához tartozik, és valóban a Kanadai Nemzeti Bankban, akkor lehetséges, hogy azon a számlán tényleg van pénz.
– Kétmillió?
– Kizárt. Azt csak mondta, hogy szédítsen. De mondjuk kétszázezer, annyit még el is hiszek.
– Kétszázezer dollár is szép pénz – sóhajtott Ricardo, de nem tett semmi hirtelen mozdulatot. – El lehet éldegélni belőle egy életen át, ha kicsit összehúzod magad, és a reggelihez megelégszel valami gyengébb minőségű pezsgővel.
– Ha panel, ha számla, ha pénz, és ha kétszázezer – sorolta a kételyeit a nő. – A keresztapa viszont tuti rám állít érte pár hivatásos tagot.
– Ez ugye a kockázat, ami minden üzletben megvan.
– Ezt a kockázatot lehet lefelezni, ha ketten vannak abban a bizonyos üzletben.
A megjegyzést rövid csend követte, majd Ricardo mégis a feje alá hajtotta fél kezét.
– Én mindig szerettem volna ellátogatni Kanadába – sóhajtotta vágyakozva. – Azt mondják, az északi mocsarak nagyon szépek nyáron, amikor hónapokig nem megy le felettük a nap.
– Aztán vannak itt még járulékos nehézségek is – folytatta Rosa. – Holnap reggelre ide vihart ígértek.
– Ezt miért a nehézségekhez sorolod? Egérutat ad!
– Tehát te benne lennél.
– Méghozzá lelkesen. Mikor adódik a magamfajta, talpas bandatagnak hasonló kitörési lehetőség? Hajtsunk rá erre a kétszázezret érő kétmillióra, és ha bejön, gazdagok leszünk. Ha meg nem sikerül, hát még mindig folytathatjuk azt a melót, amihez értünk. Egy másik bandában, egy másik országban, egy másik kontinensen.
– Jól látod. Én is erre jutottam. Igazából csak egy dolog kell hozzá, hogy tényleg belevágjak. Valami apró kis biztosíték, hogy nem nyírjuk ki egymást közben.
– De hát tegnap éjszaka, a lezuhant siklónál sem lőttük le egymást, Rossy! – vigyorodott el Ricardo. – Most sem verted péppé a fejem a puskatussal amíg eszméletlenül feküdtem, és én sem fojtottalak meg még a kiberkezemmel soha. Pedig nem mondom, volt rá kedvem, nem is egyszer, ahogy te ugráltatod az embert! De eddig még sosem vágtuk át egymást. Ha ez sem elég biztosíték neked, akkor mi kell még? – kérdezte, és a kezét nyújtotta. A nő felhúzta, aztán további, felesleges beszéd nélkül összekészültek az induláshoz.
Ittak, és feltöltötték a flakonjaikat. Átnézték és egy az egyben elvették Joseph felszerelését. A hullát kidobták a szavannára, hogy eltakarítsák a kutyák. Ricardo megvizsgálta a kiberkarját, szomorúan konstatálta, hogy az irányítópanel bedöglött, majd az egészet eltette a hátizsákjába.
Rosa lapmonitorján megnézték, hogy hogyan menekülhetnek el a vihar elől, és arra jutottak, hogy a legbiztonságosabb az az elhagyatott atombunker, ami egészen közel van. Ott nyilván nem lesz senki. Meglapulnak, és bíznak benne, hogy a keresztapa halottnak hiszi őket. Ha pedig majd megint leesik a radioaktivitás szintje, gyalog elmennek egy közeli erődbe.
Egy kérdés felett gondolkodtak csak el hosszabban, méghozzá azon, hogy vigyék-e a ládát, vagy sem.
– Ez a láda fix – csóválta a fejét Ricardo. – Nem kétszázezer dolcsi, de biztos pénz.
– Azt sem tudjuk, mi van benne. Nincs kapcsolatunk, hogy eladjuk, és ráadásul nehéz. Már nem működik a kiberkezed.
– Addig az atombunkerig elviszem így is. Ha utána úgy alakul, ha nem bírom tovább, hát otthagyjuk. De legalább addig vigyük el.
– Ha bírod, rendben – vont vállat Rosa, de aztán, induláskor, csak ő vette a vállára. – Egy kicsit viszem, te még láthatóan szédülsz az elektromos sokktól. Az a rohadt lesipuskás rendesen eltrafált, örülj, hogy élsz!
– Tényleg, ki a fene lehetett, és mi a fenét akart?
– Fogalmam sincs, és nem is érdekel.
– Nem fog valakinek hiányozni?
– Mondom, hogy nem érdekel! Aki elektromos pisztollyal veszi fel a kapcsolatot a szembejövőkkel, az előbb vagy utóbb, de csúnyán végzi, és kész – vont vállat Rosa, és ezzel hátra sem nézve elindultak az atombunker felé.

– És ha a németek azonnal lelőnek, amint átadtalak nekik?
– Ha már holtnak hisznek, nem lőnek le.
– És hogy kerül oda a holttested?
– Mondjuk odaviszel.
– Mennyire tűnik valószerűnek egy vak lány a hóna alatt egy hullával, amint közeledik a végtelen szavannán?
– Oké, élve megyek, és te ott, a szemük előtt, mint kíméletlen bérgyilkos, megölsz. Ha te csinálod, nem ők, akkor túlélem.
– Miért várok addig, miért nem öllek meg hamarabb?
– Azért nem sieted el a megölésemet, hogy a saját lábamon menjek, és ne kelljen odacipelned nekik a hullámat.
– Miért cipelnék én oda nekik egy hullát?
– Hogy bizonyítsd, az ő oldalukon állsz, és hogy cserébe felvegyenek a gépre.
– És egyáltalán honnan tudom, hogy ők ott vannak?
– Kiszedted belőlem.
– És hogyan fogtalak el?
– Én már félig holt voltam a zuhanástól, azután, hogy kiugrottam a gépükből, te meg rám találtál.
– Vakon?
– Nem kell, hogy teljesen vak legyél. Lehet valami egyszerű kiberszenzorod, mondjuk egy ultrahang, ami valami korlátozott látást ad.
– És miután megtaláltalak, mivel vettelek rá, hogy valóban együttműködj velem, és közben ne verj át? Miért nem ejtettél át tíz másodpercen belül?
Ez volt Mitzuki első kérdése egy hosszú fél óra alatt, amit Sid nem válaszolt meg kapásból.
– Oké, feladom! – sóhajtott kis várakozás után. – Erre semmi tippem sincs!
– Sokat elárul ám az emberről, hogy mi az, amit nem tud elképzelni – jegyezte meg erre Mitzuki. – Te borzalmasan öntörvényű, gátlástalan, és nagyon nehezen kezelhető alak kell, hogy legyél.
– Nem mondtál újat, én száműzött kínai szamurájom – hagyta rá Sid.
– Kínai szamurájok soha, sehol sem voltak, ez a műfaj megkérdőjelezhetetlenül japán, és ne tereld el a szót a lényegről! Lásd be, egyszerűen nem tudjuk eljátszani a mesét, mely szerint elfogtalak, és átadlak a németeknek. Azaz semmivel sem vagyunk előrébb, mint induláskor.
– Dehogyisnem, Mitzuki! Sok-sok kilométer gyaloglással előrébb vagyunk – vigyorgott Sid, és tovább vezette a lányt a szavanna sárga füvében.
Nem tehetett róla, kifejezetten élvezte a helyzetet. Az előző két naphoz képest jelentősen szebb lett az élet. Végül is mennyivel jobb kellemesen beszélgetve, egy női kézzel a vállán kutyagolni étlen-szomjan ezen a rohadt forró szavannán, mint ugyanez női kéz nélkül? A németek miatt meg nem aggódott. Majd csak adódik valami lehetőség felszállni a siklójukkal! Addig még annyi minden közbejöhet!
Aztán valóban közbe is jött valami. Már nem lehettek messze a németek lelőtt gépétől, amikor fogtak egy viharriadót.
Mindketten megálltak, teljesen egyszerre, ahogy a direktlinkjük automatikusan bekapcsolta az elsődleges prioritású hívást. Aztán végighallgatták az automata szövegét, és megjelent a szemük előtt a kapcsolódó adatok listája.
– Kezd tétje lenni ennek a siklónak, amit meg akarunk szerezni – szólalt meg Mitzuki, ahogy végigböngészte a lehetőségeket. – Ha nem repülünk el vele, akkor nekünk annyi.
– Nem feltétlenül – javította ki Sid, aki szintén csukott szemmel olvasta az adatokat, és aki mellesleg pontosan tudta azt is, hogy hol vannak. – Itt van ez az atombunker. Látod, a listán a hatodik pont. Elég közel van, hogy gyalog is elérjük. Tuti megoldás, bár lehet, hogy ott majd heteken át dekkolhatunk a csupasz betontermekben, míg idekint leesik a sugárzás szintje.
Álltak egymás mellett a napfényes szavannán, csukott szemmel, és olvasták az adatokat.
– Hármas szintűnek írja a bunkert, azaz ott nem lesz se víz, se élelem – figyelmeztette Mitzuki.
– Igen, ez valóban problémásnak hangzik. A másik lehetőség, természetesen, a németek siklója. Ha megcsinálták, és ha nem lőnek le minket, akkor azzal elrepülhetünk. Szóval, mint általában, most is van választási lehetőség. Neked melyik a szimpatikusabb?
– Ezt komolyan kérded? Életem első húsz évében a föld alatt éltem. Azt hiszem, már így is sokkal több időt töltöttem élve eltemetve, mint ami egészséges. Én habozás nélkül a magas égre és a siklóra szavazok, de ezt a helyzetet te látod át jobban. Dönts te!
– Én is a siklót választanám. Az a veszélyesebb, az izgalmasabb, és a nagyobb jutalommal kecsegtető.
– Akkor viszont tényleg muszáj lesz kitalálni valami használható tervet, amivel felszállunk rá.
Sid ezen egy kicsit elgondolkodott, és közben gépiesen továbbindult, vállán Mitzuki kezével. Ezt a viharriadót Josephék is megkapták. Most már ők is tudják, hogy sietniük kell. Vajon ez mennyiben változtat a helyzeten? Most már nekik is sietős, most már ők is bajban vannak...
– Megvan, Mitzuki! Fogjuk az eredeti tervet, és a talpáról a fejére állítjuk!
– És ettől működni fog?
– Igen! Ha mégsem, akkor persze mindkettőnket lelőnek, de te sem akarsz örökké élni, igaz?
– Az is sokat elárul rólad, hogy neked ez az ideális társ egyik kritériuma, de igaz, nem terveztem, hogy örökké éljek. Mostanában meg kifejezetten csak napokban gondolkodom előre.
Tehát irány az a sikló, és lépj nagyobbakat, mert még a végén lemaradunk róla, és akkor a következő reggelt sem érjük meg!

Sybill a kétségbeesés határán ült a sikló kibontott motorblokkja tetején, és megkísérelt pihenni egy keveset. Az éjszaka elvesztette a harmadik, sebesült emberét, maradt két zsoldosa. Ezenfelül nem sikerült megjavítania a gépet, és úgy tűnt, nem is fog sikerülni. És hogy még rosszabb legyen, vihar közeleg. A nagykönyv szerint való, halált hozó radioaktív vihar. Ha nem tud előle felszállni, akkor be kell menekülnie egy harmadik szintű atombunkerbe, és nyilván heteken át rohadhat ott.
– Szóval, mi lesz? – zavarta meg az utolsónak maradt két embere közül az egyik. A másik őrködött. Sybill azt kívánta, bár ez is valami mást csinálna, ami lekötné. De nem, ez az ember csak állt mellette, és kifejezéstelen tekintettel nézte. A nő nem áltatta magát. Ha alkalmatlannak bizonyul, ha hibásan dönt, ha elbarmolja, akkor ez a két ember lazán lelövi őt, és elsétálnak a naplementébe.
Lehet, hogy még egy kicsit ki kellett volna bírnia Joseph társaságát. A fickó ugyan seggfej, de azért néha voltak jó ötletei. Más oldalról, ebben a helyzetben nincs az a jó ötlet, ami kihúzhatná a pácból.
– Még egyszer nekifutok annak a rohadt fúvókának, bár, a semmiből nem teremtek közben alkatrészek, de azért megpróbálom – döntött. – Rászánunk fél órát. Ha megy, oké, ha nem, akkor elindulunk gyalog a bunker felé.
– Rendben – bólintott rá a zsoldos, és kicsit hátrébb lépett, belebámulva a szavanna messzeségébe. Ugyanilyen kifejezéstelen arccal fog lelőni, ha úgy érzi, azt kívánja az érdeke, vélte Sybill. Mondjuk fél óra múlva még nem, a bunkerbe még elkísérik, pár hetes dekkolást megér nekik a pénz, ami otthon várja őket, ha ő is hazajut. De ha úgy érzik, túl veszélyes buliba rángatom bele őket, akkor le fognak lőni.
Talán szerencsésebb lenne, ha ezt megelőzendő ő lőné le őket, még időben, egy lépéssel előrébb járva náluk. Kérdés, vajon elbír-e velük? Ketten vannak, de az ő keze reflexelt, azaz nem annyira esélytelen ez a megoldás sem.
Ám mielőtt döntött volna, az őrségbe rendelt zsoldos leszólt neki a sikló tetejéről:
– Jön két alak.
– Ismerősök?
– Nekem nem.
– Felmegyek, megnézem – kapaszkodott a zsoldos mellé, és átvette a távcsövét. Két alak közeledett botladozva a szavannán.
Az egyik egy lány, rövidnadrágban, ujjatlan ingben, fehér ronggyal bekötött szemmel. A kezét a tarkójára téve, mint aki fogoly. Mögötte, két lépéssel lemaradva egy férfi jött. Kezeslábasban, vállán átvetett vasbottal. Gyanúsan ismerős alak volt. Sybill vonallá keskenyedő szájjal ismerte fel. Az az átok Jerry, ki miatt tegnap lezuhant! De most megöli!
– Fegyvert elő, és szedjétek le őket!
– Mindkettőt? – kérdezett vissza a zsoldos kifejezéstelenül, és Sybill ebbe azért belegondolt. Ez az ember itt mellette mindent megtesz, amit parancsol, hiszen ezért fizeti, és nem is rosszul. Másrészt viszont nem biztos, hogy mindenkit azonnal le kell vele lövetni.
Az a nő, ott, egészen fiatal, már amennyire ezt a mozgásából meg lehet ítélni. Láthatóan túsz, azaz fegyvertelen, tehát sokat nem árthat. Viszont ismeretlen, semmit sem tud róla. Vajon ki a fene lehet? És vajon miért van bekötve a szeme? Már erre sem talált semmi értelmes magyarázatot, az pedig még ezenfelül is mindenképpen érdekesnek tűnt, hogy mit keres itt, a nagy semmi közepén, és vajon miért ér annyit, hogy ez a csavaros eszű Jerry elfogja, sőt idehozza hozzá, ahol pedig nem számíthat másra, mint golyóra a fejébe.
Sybillben felébredt a kíváncsiság, és mivel biztos volt benne, hogy két fegyveresének köszönhetően ők vannak túlerőben, a várakozás mellett döntött.
– Lehet, hogy mindkettőt lelőjük majd. De most még nem, most még szeretnék beszélni velük.
– Rendben – bólintott a zsoldos, és aztán vártak, fent állva a sikló tetején.
Sid és Mitzuki nagyon lassan közeledtek, leginkább azért, mert most Mitzuki botorkált elöl, immár kétszeresen is vakon.
– Mi értelme van bekötni a szemem, ha amúgy sem látok? – tiltakozott, amikor Sid előadta, hogy mit tervez.
– Mivel nem tudjuk beadni nekik, hogy látsz, legalább adjunk egy látványos okot, hogy miért vagy vak. Kendővel bekötött szemmel joggal botorkálhatsz, senki sem fog csodálkozni. És mellesleg mivel egy vak szemet bekötni tényleg egetverő marhaság, mindenki biztos lesz abban is, hogy amúgy látsz. Az pedig jó, ha látónak hisznek, hiszen minek kiadni a legnagyobb gyengeségünket?
– De ehhez miért az én ingemből akarsz csíkot tépni? Rajtad is van valami ruha, szaggasd azt!
– Nyugi, jól fog állni neked egy rövidebb fazonú ing is! – biztosította a férfi, és egy tenyérnyi sávot letépett Mitzuki amúgy sem túl hosszú ingéből, körben, a dereka körül. – És ez a szembekötés még azért is nagyon hasznos, mert amúgy elég érthetetlen. Felkelti a kíváncsiságot.
– Ami nekünk jó?
– Igen. Amikor először meglátnak, az lesz a legelső reakciójuk, hogy le akarnak lőni. És meg is teszik, hacsak nem keltjük fel a kíváncsiságukat, hogy vajon miért megyünk oda hozzájuk. Ha tudni akarják, hogy miért jöttem vissza, akkor nem lőnek, hanem beszédbe elegyednek velünk, és akkor nyertünk.
– De azt még mindig nem tudod, hogy mit fogsz nekik mondani.
– Persze hogy nem! Ez majd ott kiderül. Majd meglátjuk, milyen viszonyokat találunk ott, és rögtönözünk valamit.
– Rögtönözöl valamit. Te. Én a foglyod leszek, ami elég passzív szerep.
– Passzív, ám lényeges szerep. Bajba jutott kislány. Csak ahogy nekem előadtad – biztatta akkor Sid, de maga előtt nem tagadta, ez elég kockázatos így. Mondjuk nem fogják szó nélkül lelőni, ez fix. Közel engedik, hogy beszélhessen, de ott aztán tényleg valami nagyon jó mesét kell előadnia, hogy mindketten felszállhassanak arra a siklóra, méghozzá nem hullaként, hanem élve. Ám majd adódik valami lehetőség, csak észre kell vennie. Így feszülten figyelt, ahogy közeledtek.
A siklón őr állt, magányos figura a magasban, aztán hamarosan felmászott mellé egy másik alak is. Egy. Sybill vagy Joseph? És miért nem mindketten? Egyikük meghalt? És melyik?
Aztán felismerte Sybillt. Látta, hogy a sikló motorblokkja még mindig nyitva. Látta, hogy csak egy zsoldos áll Sybill mellett, a többieknek nyoma sincs. Tehát a sikló még mindig üzemképtelen, és sokan meghaltak, feltehetőleg Joseph is, vonta le a következtetéseket. Jó, akkor ezekre lehet építeni.
– Hello, Sybill, el nem tudod képzelni, hogy mennyire örülök a látásodnak! – kiabált át, amikor már elegendően közel értek, de közben gondosan Mitzuki takarásában maradt, hogy nehezebb célpontot kínáljon.
– Hát még én hogy örülök neked, Jerry!
– Attól féltem, már leléptetek a vihar elől.
– Nem, még itt vagyunk. Kettőt találhatsz, mi az oka. Illetve, ki az oka – fűzte hozzá Sybill indulatosan. A hangsúlyokból, no meg abból az egyszerű tényből, hogy a nő ezzel kezdte, Sid arra következtetett, hogy leginkább őt hibáztatja a kudarcért, és hogy ez a kudarc élesen fáj neki. Akkor pedig ez lesz az egyik kulcsa a beszélgetésnek. El kell hitetnie, hogy nem miatta ment tönkre a sikló, nem miatta zuhantak le, különben lelövik.
– Nem tudom nem érezni gyönyörű hangodban a neheztelést, de hidd el, nem én tehetek arról, ami történt – kezdett hát neki. – A franciák megleptek minket. Ez benne volt pakliban.
– A franciák benne voltak a pakliban, de az nem, hogy egy utolsó, undorító féreg átveszi a sikló felett az irányítást, és benavigál minket az ellenséges tűz közepébe!
– Elhinned, ha azt mondanám, nem én voltam?
– Nem!
– Pedig nem én voltam!
– Akkor ki?
– Ő! – lökte előre Sid hirtelen ötlettel a mit sem sejtő Mitzukit, mint egyetlen szóba jöhető alternatívát.
– Miért, ki ez a kiscsaj?
– Hogy kicsoda ő? – ismételte meg színpadiasan a kérdést, hogy közben kitalálhassa a választ. – Ő volt a francia gép rakománya.
– Tehát sem arany, sem műkincs.
– Semmi ilyesmi aprópénz. Ez a csaj volt ott, őt szállították. Azért élte túl a zuhanást, mert a VIP-fülkében dekkolt, és amikor látta, hogy jövünk, átvette a géped irányítását. Profi kódtörő a kicsike, az Ausztrál Föderációban tömték tele fémmel a fejét. Valami fontos munkára hozták át a franciák.
– Azt mondod, ő szállt be a gépembe, nem te?
– Neki ez semmi. A legújabb ausztrál direktlink van benne, meg még ki tudja, mi más modern flanc. Mondom, egy rohadt ausztrál kódtörő a csaj, akit megvettek a franciák. Ő akarta elvenni tőled a gépet.
– Oké, ő is lehetett, eddig rendben. De te aztán leütötted Joseph-et, és engem is megtámadtál. Erre tudsz mondani valamit? – kérdezte a nő, teljesen feleslegesen. Sid mindig, mindenre tudott mondani valamit.
– Észrevettem én is, hogy valaki beszállt a sikló irányításába, de annyira ellenem szólt a látszat, hogy nem éreztem alkalmasnak a helyzetet a magyarázkodásra. Meg egyébként is, volt ott nekem más bajom, mert nagyon nem akartam, hogy elvigyetek, és feladjatok, mint Sven Hendersont, ezt megértheted – kezdett bele lendületesen. – Aztán kicsit legyorsult a világ, jöttek a franciák, te is le akartál lőni, és végül kizuhantam, szóval, elvesztettem a kontrollt. Te meg leléptél, és akkor már nem lehetett tisztázni, mi történt. De most itt vagyok, visszajöttem. A csajt békeajándéknak hoztam. Miatta zuhantál le, hát lődd le nyugodtan!
– Nyugodtan fogom lelőni. Veled együtt!
– Könyörgök, Sybill, minek ezt erőltetni? Értelmes, normális emberek vagyunk, miért nem tudjuk megbeszélni? Én a józan eszedben bíztam, amikor úgy döntöttem, hogy ide jövök. Tudtam, hogy nagy kockázatot vállalok, sőt! Megvallom őszintén, eszembe sem jutott volna zaklatni téged, ha nem kapom meg a viharriasztást. Fogtam volna a csajt, elmegyek vele a franciákhoz, felveszem az érte járó váltságdíjat, és boldogan élek tovább. De ez a vihar, ez átrendezi az erőviszonyokat, méghozzá mindkettőnknél. Tényleg, hol van Joseph? – kérdezte hirtelen, és Sybill maga sem tudta, miért, de megválaszolta a váratlan kérdést.
– Kirúgtam.
– Jól tetted! – bólintott rá a férfi biztató mosollyal, mintha mi sem lenne természetesebb. – Nagy seggfej, nekem elhiheted, én ezer éve ismerem. De így, hogy kiszállt a képből, te egyedül maradtál. Mármint, egyedül, pár zsoldossal, ha jól látom.
Sybill önkéntelenül is bólintott, és Sid ezt is értette. Nem bízik az embereiben, de hát miért is bízna bennük? Tucatzsoldosok, akik azt követik, aki többet fizet. Én máris megbízhatóbb vagyok náluk, mert nekem van valami arcom, én mint Joseph régi barátja kerültem elő.
– Az én ajánlatom tiszta – folytatta hát a nő puhítását. – lőttetek egy ládáért, és Sven Hendersonért. A láda ugrott, nem tudom, hol van. De itt van cserébe ez a kódtörő csaj.
– Miért kötötted be a szemét? – szúrta közbe a nő.
– Mondom, hogy tele a feje fémmel! Ha pontosan tudja, mi van körülötte, át is veszi az irányítást. Az ilyeneket úgy lehet megfojtani, ha minél kevesebb információt kapnak. Még így is veszélyes, de cserébe rohadt sok pénzt ér. Neked adom. Vidd el te a franciákhoz, és add el nekik, nem jársz rosszul. Cserébe annyit kérek, hogy vigyetek ki engem is ebből a rohadt, félradioaktív zónából. Túl akarom élni a vihart. Ha kell, segítek szerelni. Értek hozzá, és látom, hogy a siklótok még üzemképtelen. Megcsinálom nektek gond nélkül. Ha kell, segítek másban is. Bármiben!
– Még mindig inkább lelőnélek – sóhajtott a nő, de már nem olyan elszántan.
– Minek? Élve sokat érek. Vegyél fel! Ott leszek neked kiszolgáltatva a te gépeden, és neked fogok dolgozni. Ha hasznosnak bizonyulok, tarts meg, ha nem, akkor meg még mindig eladhatsz. Sven Henderson fején szép összeg kell, hogy legyen.
– És ha átvágsz?
– Miért tennék ilyet? Közösek a céljaink, ki akarunk jutni innen.
– Ezt, tekintettel a viharra, tényleg elhiszem. Most közösek a céljaink, de gyorsan el fogjuk érni őket. Mi lesz, ha visszajutunk a civilizációba?
– Ott lesznek a főnökeid meg a fegyvereseitek, ott nekem már nem lesz szavam. Ott csak egy intés, és engem már visznek is. De hidd el, addig pokolian fogok pedálozni, mert tudom, hogy a te jóindulatodon múlik, hogy mi lesz velem.
– Meghalsz. Legkésőbb, amikor hazaérünk. Akárhogy is nézem, baromság volt idejönnöd.
– Igen, tudom – sóhajtott Sid megtörten, majd szomorúan elnézett a szavanna felett. – De ez volt a kisebbik rossz. A vihar mindenkit megöl, akit kint ér a szabadban. Nem lehet vele alkudozni, és nem hajlik az okos szóra. Ilyenkor az embereknek össze kell fogniuk – sulykolta a lényeget kiemelve, és az üzenet el is ért Sybillhez.
– És azt mondod, értesz a siklókhoz. Segítenél összerakni? – kérdezte kissé bizonytalanabbul.
– Profi műszerész vagyok – bólintott habozás nélkül Sid, és maga volt a szakértelem élő szobra.
– Rendben! – döntött hirtelen Sybill. – Nekünk itt még van egy kis bajunk a géppel, jól jönne egy hozzáértő műszerész, úgyhogy megegyezhetünk. Ha meg tudod csinálni a siklót, akkor fel is szállhatsz rá. Elviszünk, és ha közben jól viselkedsz, talán még fel sem adlak a végén.
– Ha ez a sikló megcsinálható, én megcsinálom! Ha nem, akkor is – fogadkozott magabiztosan Sid, és alig bírta visszafogni a mosolyát. Megvan, ez is megvan! Most ugyan még meg kell javítania egy rossz siklót, de majd megoldódik ez is!
– Te velem jössz! – intett közben az egyik emberének Sybill. – Végig ennek a Jerry gyereknek a hátában leszel, és bármi gyanús történik, azonnal lelövöd. Te meg – fordult a másikhoz – itt maradsz, és vigyázol erre a francia kódtörőre. Oké?
– A kötés maradjon végig a szemén! – szólt oda neki Sid is. – És ne dőlj be az ártatlan mosolyának! Hamvas, naiv kis tizenhatévesnek néz ki, aki kettőig sem tud számolni, de profi kódtörő és gátlástalanabb gazember, mint te – adott mellé még használati utasítást, aztán rámosolygott Sybillre. – Lássuk azt a gépet!
És hátában a másik fegyveressel elindult a nő után. Mitzuki maradt.
Nem ellenkezett, nem is szólt a beszélgetés alatt, csak hagyta, hogy a végén neki rendelt fegyveres elvezesse. És közben rettenetes gondolatok jártak a fejében. Sid pokoli meggyőzően beszélt. Mi van, ha komolyan gondolja? Ha őt máris átvágta a palánkon, ha eladta ennek a nőnek, akivel karöltve megy a következő balhéba, hogy aztán majd őt is átvágja, és a következőt és az azt követőt is, mint ahogy eddig is nyilvánvalóan mindenkit átvágott, akit mellé sodortak a rossz szellemei. Felesleges áltatnia magát, Sid egy tökéletesen megbízhatatlan, velejéig romlott bűnöző, aki éppen kihozta őt abból a fülkéből, de ezt nyilván csak múló szeszélyből tette, mint ahogy láthatóan semmi mást sem gondol végig a józan eszével.
Érezte, hogy félelem telepedik a szívére, de ezt igazán nem engedhette meg magának. Sid lehet szeszélyes, én viszont szamuráj vagyok! Keményebb, mint a szikla, erősebb, mint az acél, és gyilkosabb, mint a leggyilkosabb radioaktív vihar! Ez a férfi megmentette az életem, amiért tartozom neki, és a saját becsületemnek is, mert ez a szamuráj útja! Én kitartok mellette, amíg itt nem hagy, bármikor is történjen ez meg. Ha majd csak sokára, hát jó, ha most, hát legyen!
Így felesleges fejtörés helyett inkább figyelni kezdte a hangokat. Itt most rajta kívül még legalább négy ember van jelen. Sid, a nő, és ezek szerint még két alak, akiknek utasításokat osztottak. Tegyük fel a legrosszabbat, ez a kettő jól felfegyverzett, gyakorlott harcos. De legalább az egyik tökéletesen hülye, tette még hozzá sietve, mert a zsoldos, akinek a gondjaira bízták, lazán, majdnem hogy gyöngéden fogta meg a karját, és vezette be valami árnyékos helyre. Azt is hallotta, hogy a többiek távolodnak tőle a sikló másik oldala felé.
Tehát kettesben maradtunk.
– Kérem, elnézést, de leülhetnék valahová? Nagyon fáradt vagyok! – szipogta bátortalan hangon kis várakozás után.
– Gyere! Itt, a sikló lépcsőjén leülhetsz! – terelte oda a géphez a férfi. – Kérsz vizet? – ajánlotta fel mellé, mert megsajnálta a szerencsétlent. Lehet akármilyen profi kódtörő, akkor is csak egy gyenge lány. Ez a Jerry egy állat, hogy bekötött szemmel végighajtotta a szavannán, hát mekkora taplóság ez! És az a röhejes figyelmeztetés, hogy vigyázzon vele, merthogy gátlástalan gazember! Ugyan, csak rá kell nézni szegényke arcára, lerí róla a kétségbeesés. Vagy általában, miért kellene neki bármi miatt is aggódnia, amikor kombifegyver van a kezében, míg ez a gyenge lány teljesen tehetetlen bekötött szemmel.
A zsoldos jólelkűen adott a saját vizéből pár kortyot Mitzukinak, és aztán segített neki leülni a sikló árnyékában. Tökéletesen hülye, összegezte róla a véleményét a lány, és akkor már biztos volt benne, hogy ezt a marhát meglepetésből leüthetné. Bármikor.
Tényleg csak az a kérdés, Sid mit tervez. Most, rögtön támadni akar? Vagy csak azután, hogy felszálltak együtt? Nagy nehezítés, hogy nem volt hajlandó erről előre beszélni. Rögtönzött terveket tényleg igen nehéz követni, de ha ez a stílusa, hát rajta! Neki marad a gondolatolvasással kombinált alkalmazkodás. Vajon mikor akar támadni?
Amíg Mitzuki a gép egyik oldalán már csak az akció időzítésén töprengett, addig a gép másik oldalán Sybill odavezette Sidet a kinyitott motorblokkhoz.
– Tessék, itt van. A motorba is kaptunk pár golyót, de azt már kijavítottam, az nem volt gond. Aztán ott az a fúvóka épen maradt, azzal sincs baj. Ezt a másikat meg, itt, a többi háromból raktam össze, de szorítópántból csak egy maradt épen, a szelepek sem illeszkednek rendesen, és félek, hogy így nem fogja bírni a nyomást. Viszont nem tudom, mi mást csinálhatnék még, hogy megerősítsem, alkatrészek nélkül tehetetlen vagyok. Neked van valami ötleted?
– No, lássuk! – sóhajtott a férfi, és alaposan megvizsgálta az olajos-koszos, számára ismeretlen rendeltetésű gépalkatrészeket. Közben tényleg gondolkodott. Ezzel a siklóval fel kell szállniuk. Sybill tuti jó műszerész, legalábbis a legjobb a közelben. Ha valamire nem talál megoldást, akkor nyilván nincs is. De repülniük muszáj, különben marad az atombunkerben való dekkolás, heteken át. Azaz vagy így repülnek, vagy sehogy. Akkor pedig kár hezitálni, csinálni kell, aztán majd lesz valami!
– Nincs ezzel semmi baj! – legyintett hát. – Tényleg semmivel sem lehet megerősíteni, de nem is kell. Ki fogja bírni!
– Biztos? – kérdezett vissza hitetlenkedve a nő.
– Persze! – felelte Sid magabiztosan. – Rakjuk össze így, és szálljunk fel vele!
– Szerintem ha így felszállunk, maximum tíz kilométeren belül szétesik!
– Szerintem meg nem. És most őszintén, mondanám, ha nem lennék benne biztos? Én is a gépen leszek! Rakjuk össze így, ahogy most van, és tegyük fel az égre! Menni fog, az Unió határáig tuti elvisz minket!
És mellé magabiztosan mosolygott, nehéz volt nem hinni neki. Ráadásul Sybill hinni akart, hinni akarta, hogy leléphet innen, és valami pénzt csak kap azért a francia kódtörőért. Meg persze Sven Hendersonért, merthogy ő eladja ezt az alakot, abban biztos volt. De nem mutatta.
– Oké, Jerry, próbáljuk meg így! – vigyorgott vissza a férfira barátságosan, és nekilátott beilleszteni a helyére a háromból összetákolt fúvókát. Sidnek nem volt más dolga, mint háttérben maradni. Annyira azért értett a gépekhez, hogy asszisztálni tudjon neki, és mellé elmesélt egy, a helyzethez illő sztorit, amit egy műszerész ismerősétől hallott. Természetesen úgy adta elő, mintha ő lett volna a szóban forgó szerelő, és természetesen megnevettette vele a hallgatóságát. Még a zsoldos a háta mögött, még az is elvigyorodott. Megy ez, nincs itt semmi hiba!
Mire a történet véget ért, Sybill is befejezte a munkát, és nagyot sóhajtva becsukta a motorblokk fedelét.
– Hát, most már csak a felszállás van hátra. És szerinted menni fog.
– Persze – bólintott Sid lazán. – Próbáljuk meg, csak a francia kiscsajra vigyázzunk, nehogy megint beleszóljon a gépbe.
– Másodszor nem ver át. Rá is vigyázni fogok – helyeselt Sybill, és még utoljára végiggondolta a kérdést. A sikló repülésre kész, Jerry ebben biztos, és már ő sem tartotta ezt annyira hihetetlennek. Nehéz lesz, de nyilván fel lehet vele szállni, és talán tényleg kibírja a határig. Tehát nincs tovább szüksége Jerry szakértelmére, sőt egy az egyben nincs már szüksége a fickóra, csak kockázatot jelent. A tagnak mindössze annyi szerepe lesz még, hogy átveszi érte a fejpénzt, döntött, majd fogta a még mindig a kezében lévő csavarkulcsot, és reflexelt kezével a kígyónál is gyorsabban tarkón csapta a férfit.
– Másodszor te sem versz át – állt meg elégedetten az összecsukló test felett, Mitzuki pedig a gép másik oldalán felkapta a fejét.
Egyszer már vett egy hasonló segélykérő jelet, amikor Sid kizuhant a németek siklójából, és elveszette az eszméletét. Ez a jel, ami ebben a pillanatban érkezett be a fejébe, egy pont ugyanolyan vészhelyzet-hívás volt. Nyilván a férfi direktlinkje be van állítva, hogy adjon egy vészjelet, ha bajba kerül. Tehát az időzítésen kár tovább töprengenie, ez az a bizonyos pillanat!
– Kérem! – fordította az arcát az őt őrző zsoldos felé, és kinyújtotta felé a kezét. Az a marha meg megfogta, hogy felsegítse.
– Igen?
Mitzuki nem válaszolt. Ebben a pillanatban, kezével a zsoldos karján, egészen pontosan érezte, hol a feje, tehát helyből, ülésből fejbe rúgta. Kétszer. Harmadszorra nem találta el, mert a zsoldos addigra eszméletlenül összecsuklott, félig-meddig Mitzuki karjaiba. Óvatosan lefektette a fűbe, hogy ne csapjon zajt, és közben nekicsapódott a vállának a fickó kombifegyvere. Ha látott volna, akkor kiveszi a tárat és az akkumulátort, ennyire még éppen értett hozzá, de vakon még ezt sem merte megreszkírozni. Inkább letette a férfi mellé, majd kicsit hallgatózott, de csak a sikló másik oldaláról hallott valami emberi szót, érthetetlenül halkan. Közben lehúzta a szeméről a kötést a nyakáig, nem mintha a szemének számított volna, egyszerűen csak így kényelmesebb volt, és aztán a kezével megkereste a sikló oldalát.
Ott volt, ahol lennie kellett. Ez egy nagy, sokszemélyes, zárt távolsági sikló, szögezte le magában, és egészen jól el tudta képzelni, hogyan nézhet ki. Macskaügyességgel, a félig nyitott ajtón kapaszkodva felmászott a tetejére, és ott lehasalt. Lentről itt nem veszik észre, ha meg valaki felmászik, azt meghallja, és az ellenkező oldalon lecsúszva menekülhet. A helyzet előnyét tovább növelte, hogy innen fentről hallotta, mit beszél a Sybill nevű nő és a másik zsoldos a másik oldalon.
– Mivel kössem meg? – kérdezte éppen egy kifejezéstelen férfihang.
– Bármivel! Légy kreatív! Azt láttuk, hogy a bilincset leszedi, tehát meg kell kötözni valamivel. Aztán szólj a haverodnak, tegyétek mellé a francia kiscsajt is, de azt is leütve, és legyetek gyorsak. Öt perc múlva felszállunk.
– Értem – közölte a zsoldos, és Mitzuki hallotta, hogy valami súrlódik, majd olajozott fém csúszik olajozott fémen, nem sokkal alatta. Ott lesz a sikló másik hátsó ajtaja, jegyezte meg az irányt. A nő távolodó lépteit is hallotta, és úgy képzelte, ő most a sikló pilótafülkéjébe megy. Onnan is hamarosan hallotta az ajtó nyitását. Tehát arra van a sikló eleje. Megy ez vakon is, csak bele kell jönnie!
Hallotta, hogy alatta a zsoldos lépked, feltehetőleg beviszi Sidet a gép hátsó utasterébe, és utána kiszól a másik ajtón.
– Olsen, hozd be a francia csajt!
Persze választ nem kapott, hát megismételte a kérést, majd csattanásig nyitotta a másik oldali ajtót is. Káromkodott egyet, és Mitzuki hallotta, hogy sietve visszalép, és kattan a kezében a kombifegyver.
– Főnök, baj van! Olsent kiütötte a kiscsaj, és le is lépett!
– Hogyhogy kiütötte?
– Szó szerint! Ott fekszik a fűben, a lány meg sehol.
– Húzd be azt a marhát, azonnal indulunk! – döntött Sybill, és máris indította a gépet.
Mitzuki a sikló tetején heverve hallotta, hogy felsivítanak a fúvókák, és világos volt, hogy innentől kezdve semmit sem fog hallani. De a kettes számú zsoldos most hozza be az egyes számú zsoldos testét, és ráadásul maga mögött akkor is nyitva hagyta az ajtót, amikor felvitte Sidet a siklóba.
Mitzuki ezen másik oldali ajtó fölé csúszott, és megkapaszkodva a tetejében belendült a siklóba. Nagyon szerencsétlenül érkezett, mert nem jól tippelte meg a padló mélységét, ráadásul félig ráesett az egyik rögzített utasülésre, de még ezzel is szerencséje volt. Ahogy elterült a padlón, a füle mellett zúgott el egy golyó, majd még kettő másik, amik azért nem találták el, mert közben elindult a sikló, és megbillent alattuk a teljes világ. Az viszont még a fúvókák erősödő hangzavarában is jól hallható volt, hogy honnan tüzeltek. Mitzuki irányba állt, és ment előre, két széles rúgással. Az egyik valami gyenge műanyag cuccot tört el, feltehetőleg egy újabb széket, a másik két bordát a zsoldos mellkasának bal oldalán. Mire a férfi elkövette azt a hibát, hogy felkiáltott, és így Mitzuki megtudta, hogy hol a feje. A következő pillanatban a lány úgy rúgta arcon, hogy az hátrabucskázott, és a nyitott ajtón keresztül kizuhant a siklóból.
Közben egyre erősebben billegett alatta a padló, ahogy a jármű felemelkedett a talajról. Mitzuki letérdelt, és négykézláb mászva igyekezett megtalálni Sidet. Fülébe zúgott a huzat, mert most mind a két oldalajtó nyitva volt. Az erősödő szélben négykézláb tapogatódzott a padlón, és bízott benne, hogy megleli a férfit. Várakozáson felüli sikert ért el, kettőt is talált. Igen, az egyik az ájult zsoldos, a másik Sid, de melyik melyik? A férfiból csak a hangját ismerte, és a vállán a ruha tapintását, az itt kevés lesz!
Abban bízott, hogy Sid már meg van kötözve, és ebből talán felismeri, de nem volt. A kettes zsoldos nyilván nem ezzel kezdte. Mitzuki kétségbeesetten tapogatta végig a két testet. Az egyiknek be volt törve az orra. Talán ez lesz a zsoldos, akit arcon rúgott, tippelt, és végső kétségbeesésében odahajolt hozzá, megszaglászta. Világosan érezte valami tisztálkodószer szagát, és ez eldöntötte a kérdést. Sid két napja bolyong a szavannán, nemhogy mosdani, de inni sincs vize, ez nem ő lesz!
Mitzuki félrelökte a zsoldost, és felhúzta Sid fejét a padlóról, adott neki két könnyű pofont.
– Kelj fel, kell a szemed, hogy lássam, kiket kell itt még kiütni! – ébresztgette szóval, és közben direktlinken is kereste vele a kapcsolatot. Közben fogalma sem volt, mi történik körülötte. Az egyik zsoldos feltehetőleg kiesett, és elhagyták. A másik itt van, eszméletlen, de vajon meddig? És a nő a pilótafülkében? Most nyilván leköti a feszállás, a motor hangjából nem tűnik úgy, hogy minden rendben menne, de előbb vagy utóbb észreveszi, hogy baj van. És mit fog tenni? Egyáltalán, hogy néz ki ez a sikló belülről? Át lehet látni a pilótafülkéből ide? És átjönni, vagy ami a lényeg, átlőni?
– Sid, gyerünk, talpra! – követelte, és minden jóérzése ellenére belemélyesztette a hüvelykujját az egyik nyaki idegpontba. – Ne! – kiáltott fel a férfi fájdalmasan, Mitzuki pedig őszinte örömmel igyekezett felrángatni a padlóról. – Ébredj fel, baj van!
– Hol vagyunk?
– Tőlem kérded? Neked kell látnod!
Sid szédelegve tápászkodott fel, a nyakában a fájdalom hullámai lassan haltak el, arcába vágott a huzat, alatta remegett a padló. Felszálltak, eddig biztos.
– Itt valahol lennie kell egy kombifegyvernek – magyarázta Mitzuki. – Keresd meg, és fogd rá arra a nőre, aki leütött!
Igen, Sybill leütötte, tért vissza az utolsó emlék. Beszélgetnek, és Sybill leüti.
– Hol az a fegyver?
– Honnan tudjam? Te látsz, te lősz! Ugye értesz a lőfegyverekhez?
– Jobban, mint hinnéd! Egyszer egy töltetlen elektromos pisztollyal kiraboltam egy ékszerüzletet – biztosította Sid, de akkor már két lábbal állt ebben a világban. Illetve egyelőre térdelt ebben az igen instabil, szeles és veszélyes világban. Látta a sikló padlóján fekvő, vérző arcú zsoldost. A fegyverét sajnos nem látta. Látta, hogy mindkét hátsó ajtó nyitva van, és látta odalent, a mélyben a fákat elsuhanni. Ezt mind látta, aztán eszébe jutott, hogy Mitzuki vak. – A pilótafülke ajtaja felőlünk nem nyitható, és golyóbiztos az üvege, tehát Sybill látni lóg minket, de nem lőhet le, csak ha bejön.
– Egyedül van, mindkét zsoldost elintéztem, de ez a sikló nagyon rossz hangot ad.
– Igen, mindjárt lezuhan.
– Te tudod, hisz te szerelted... – hagyta rá a lány, de több idejük nem jutott a helyzet elemzésére, mert ekkorra Sybill is észrevette, hogy baj van.
– Jerry, tedd fel szépen a kezed, és fordulj a fal felé! – parancsolta a hangszórón keresztül, hátra sem nézve a pilótafülkéből. Figyelme nagy részével még mindig a gépre koncentrált, aminek a motorja rettenetes hangokat adott ki.
– Megváltozott a helyzet, Sybill kedves, de én bízom benne, hogy meg tudunk egyezni! – válaszolt Sid kiabálva.
– Veled? Egyszer már átvágtál!
– Te is engem, úgyhogy egy-egy, és itt hagyjuk abba ezt a mérkőzést! Egyezzünk meg! Neked már nincsenek zsoldosaid, de cserébe nekünk nagyon alacsonyak az igényeink. Vigyél ki minket a vihar útjából, és kész! Ha innen pár száz kilométerre leteszel némi élelemmel és vízzel, akkor mi lazán lelépünk, és hagyunk téged hazamenni. Élve. Hidd el, ebben a helyzetben ez egy jó ajánlat!
– Minden ajánlat annyit ér, mint aki teszi! Neked többé nem hiszek – szögezte le Sybill, és félrerántotta a stabilizátor karját. A sikló menetirányának a tengelyében megpördült. Előbb fejre állt haladás közben, majd tovább fordult, hogy ismét normális állásban repülhessen tovább.
Az utastérben egy pillanat alatt minden felfordult, Mitzuki kicsúszott Sid látóteréből, ő maga pedig kiesett a nyitott ajtón át, éppen csak megragadva annak a szélét. Látta maga mellett kizuhanni a zsoldos eszméletlen testét, és mivel semmi kedve sem volt követni, teljes erejéből kapaszkodott a fémbe, alatta a mélyben a szavanna fái himbálództak.
– Mitzuki! – ordította, mire azonnal megkapta a választ, közvetlenül a fülében.
– Ne kiabálj, megvagyok!
– Hol?
– Azt hiszem, a sikló tetején. Te biztonságban vagy?
– Persze, itt semmi baj! – igyekezett a lábával fellendülni az ajtóig. Ebben Mitzuki úgysem tud neki segíteni, és minek hozná rá a frászt szegény lányra? Egyáltalán szegény, vak lány mit fog tenni egy repülő sikló tetején?
– Ha biztonságban vagy, akkor oké – hallotta Mitzuki higgadt hangját a direktlinken át. – Én most előremászom a pilótafülkéig, és kiiktatom ezt az idegbeteg ribancot!
– Remek ötlet! – hagyta rá Sid. Ez tehát rendben van, a szerencsétlen vak lány a sikló tetején leköti magát valamivel, tehát neki csak vissza kell másznia. – Biztosan nem kell hozzá segítség?
– Semmi! Te csak keresd meg azt a nyomorult kombifegyvert, mert hosszú távon kelleni fog, és állj készen, hogy át tudd venni az sikló irányítását abban a pillanatban, amikor kinyírtam a csajt! – kérte Mitzuki, és a menetszél alapján tájékozódva elkezdett hason csúszni a pilótafülke felé. Talált egy szervizlétrát, ami sokat könnyített a helyzetén, ám ezzel együtt is érezte, hogy lesznek itt még nehézségek. De nagyon haragudott. Mégis, micsoda embertelenség ettől a nőtől csak úgy, beszélgetés közben kiborítani őket a siklóból! Hát miféle alak az ilyen?
Tehát Mitzuki dühösen kúszott előre a sikló tetején, míg Sid nagy nehezen visszakapaszkodott a gépbe. A padlón fekve lihegett egy kicsit, közben teljes erejével belekapaszkodott az egyik beépített szék lábába, becsukta a szemét, és elindította a kódtörőket. Mindet, mert sejtette, hogy ez most nem lesz egyszerű. Valóban, Sybill most készült rá, és teljesen kikapcsolta az automatát, a gépet kizárólagosan kézi irányításra állítva, így sem lehetetlen, de sokkal tovább fog tartani.
Közben Mitzuki elérte a sikló orrát, illetve a tető eddig egyenletes anyagába hirtelen gyűrődéseket észlelt. Itt lesz valahol a pilótafülkéhez tartozó vészkijárat ajtaja, tapogatózott, és valóban megtalálta annak fémkallantyúját. Elfordítani is nehéz volt, aztán teljes erejével belekapaszkodott a kinyíló ajtó peremébe, mert Sybill, látván, hogy valaki felülről rányitja a fülkét, ismét megforgatta a gépet.
Siddel megint fejre állt a világ, és így nem tudott koncentrálni, elvesztette a direktlink kapcsolatot a sikló irányítópaneljével. Ám szerencsésen nem zuhant ki a gépből, mert most már erősen kapaszkodott. Aztán kezdte újra a kódtörést. Ettől a nőtől, hogy is mondta Mitzuki, ettől az idegbeteg ribanctól tényleg el kell venni az irányítást, mielőtt kiszórja őket a szavannára, kutyaeledelnek!
Közben Mitzuki pár másodpercig már megint a gép tetejéről kapaszkodva lógott a semmi felett, majd ahogy a sikló befejezte a teljes fordulatot, beesett a pilótafülkébe. Reflexelt kezekkel vívott, azaz pokolian gyors, ám minden eleganciát nélkülöző kézitusa vette kezdetét, aminek a végén Sybill eszméletlenül terült el a padlón, a pilótáját vesztett sikló pedig meredeken süllyedni kezdett.
– Kész vagyok! – jelentette Mitzuki katonásan Sidnek a direktlinken. – Miénk a sikló!
Sid azonnal felfüggesztette a munkát.
– Állítsd át automatára, akkor már tudom irányítani.
– Nem tudom átállítani automatára, vak vagyok, és fejből egészen kevés kapcsoló helyére emlékszem. Azt hiszem, ez lesz a magasságszabályozó – ragadott meg a baljával egy kézre eső fogantyút, és valóban, a sikló abbahagyta a zuhanást, és még egyszer, utoljára az ég felé fordította az orrát.
– Akkor megyek, fizikailag. Nyisd ki a pilótafülke ajtaját! – kecmergett talpra Sid.
– Nyugi, most már megtaláltam a stabilizátort is, ura vagyok a helyzetnek! – nyugtatgatta a lány, és valóban, a jármű röpte megszelídült. De a motor hangja, ha lehet, még rosszabb lett.
– Tudsz egyáltalán siklót vezetni? – érdeklődött Sid, miközben átvágott az utasfülke székei között. – Tanítják azt egy föld alá beásott városban, ahol felnőttél?
– Természetesen nem tanítják. Kyotóban egy sikló sem volt, de már három éve eljöttem, és azóta megtanultam! Klasszul elboldogulok ezzel is.
– De vak vagy!
– Miért, van itt valami, amibe beleütközhetünk? – kérdezett vissza Mitzuki hidegen, és megkísérelte vízszintesben tartani a gépet, aminek a testén egyre erősödő remegések futottak végig.
– Ütközni nem fogunk, de mindjárt felrobban az egyik fúvókánk, és akkor lezuhanunk.
– Ne ess pánikba! Neked már gyakorlatod van benne, az elmúlt napokban kétszer is kiugrottál repülő siklókból, nem? – magyarázta Mitzuki a direktlinken, de közben végre adódott pár szabad pillanata, és fél kézzel hátul tapogatózva kinyitotta a pilótafülkét az utastértől elválasztó ajtót. Sid beesett a fülkébe, és átvette a kézi irányítást.
– Adj helyet! – követelte, mert már megint ereszkedni kezdtek. Még éppen nem zuhantak, de határozottan közeledett az anyaföld.
Mitzuki kitámasztotta magát a fülke falánál, majd megragadta Sybill eszméletlen testét, ami még mindig a pilótaszék alatt hevert, és hátrafelé kilökte, hogy az átcsúszott az utastéren, és kibucskázott a még mindig nyitott ajtón.
– Félelmetes vagy, Mitzuki! – hűlt el Sid, de közben már le is ült, és megkísérelte menteni a menthetőt. – Hogyan találtad el vele az ajtót vakon?
– Ott egy ajtó volt? – csodálkozott el a lány, de közben már csatolta is be magát a másodpilóta helyére, amit vakon is könnyű volt megtalálni a fülkében. – Te jó ég, én kilöktem egy embert egy repülő siklóból?
– Gyönyörű mozdulattal, csont nélkül.
– Nem volt szándékos! Csak félre akartam állítani, hogy helyet adjak neked, ahogy kérted!
– Megtetted! De ne féltsd, nagyon alacsonyan vagyunk, simán túlélte – vigasztalta a lányt.
– Hazudsz.
– Persze – zárta le a témát Sid, hisz volt egyéb dolga.
Bizonyos szempontból egyenesben voltak. Terveik szerint megszerezték a németek siklóját, itt ülnek mind a ketten a pilótafülkében, az agresszív fegyvereseket elhagyták, és még életben is maradtak, teljes a siker. Másrészről viszont úgy tűnt, perceken belül le fognak zuhanni.
– A hangjából ítélve ez már nem visz el minket a Kalahári-övezetbe, igaz? – tippelt Mitzuki, pedig ő nem is látta, hogy milyen tempóban közeledik a talaj.
– Nem, de lássuk pozitívan a dolgokat! Feltehetőleg nem kell gyalogolnunk az atombunkerig, és ott lesznek készleteink is. Hacsak nem hullott ki minden innen, amikor Sybill megforgatott minket.
– Ne is említsd azt a nőt! Rettenetesen viselkedtem vele szemben! Hát hogyan dobhattam ki egy embert egy repülő siklóból?
– Ne gondolj rá! – javasolta Sid, és vadul kereste a direktlinkjén a viharriadóban említett atombunker koordinátáit. Talán azt még elérhetik, biztatta magát, és ugyanekkor jókora robbanással leszakadt róluk a három roncsból összerakott fúvóka, mire a gép lustán pörögni kezdett a tengelye körül. – Inkább támaszd ki magad, mert azt hiszem, a földet érés rázós lesz!
És vastag füstcsíkot húzva a ragyogó, kék égre, egyenletes süllyedéssel irányba álltak az atombunker felé.

Az atombunker kívülről egy több kilométer átmérőjű, kör alapú, tökéletesen szimmetrikus domb volt. Talán ha száz méterrel magasodott a szavanna fölé, lankás oldalát fű nőtte be, mintha teljesen természetes eleme lenne a tájnak. Kelet felől széles völgyként betonfalú vágat vezetett befelé a domboldalba, melyet hatalmas, háromosztatú vasajtó zárt le. Annak idején ez volt a hangár bejárata, de mostanra jócskán elrozsdállt, és a kifutópályát is felverte a gaz. A domb közepében mély kút nyílt, nagyjából tíz méter átmérőjű, betonfalú akna, a központi szellőző kivezető nyílása.
Ám még ezen felül is volt pár kisebb bejárata, szigorúan csak gyalogos forgalom számára. Rosa és Ricardo egy ilyen bejárat felől közelítették meg a bunkert. Nem szándékosan, a véletlen hozta így, de mindketten örültek neki.
– Legalább a bejáratot nem kell keresni! – sóhajtott Rosa, és fáradtan letette a ládát, amit végig ő hozott.
– Kihaltnak tűnik, de nekem nem tetszik ez a nagy csend. Viszket a tarkóm, mintha valaki figyelne minket – morogta félkarú társa, és elővette a távcsövüket, alaposan megszemlélve a domboldalt. – Kihalt, de akkor sem tetszik.
– Az a jobb, ha egyedül leszünk bent. Valahogy senkinek sincs kedvem magyarázkodni, hogy mit keresünk itt egy bazi nagy ládával, azt meg kifejezetten nem akarom, hogy hírt vigyenek rólunk a keresztapának.
– A hírvivőket garantáltan meglassítja egy-egy golyó – bölcselkedett Ricardo, majd felvette a ládát, és előreindult.
Hamarosan odaértek a lentről látott kapuhoz. A domb magasságának harmadában nyílt, egy beásott és kibetonozott beugróban. Rozsdás volt, és csálén állt, mögüle száraz, rossz szagú levegő áramlott ki, de a páros nem ezért állt meg. Az ajtó előtt láthatóan kitaposták a füvet az erre járó lábak.
– Lehet, hogy csak állatok – vélekedett óvatosan Ricardo. – Végül is, azoknak a rohadt kutyáknak is el kell rejtőzniük valahol a viharok elől.
– Nincs akkora mázlink, hogy itt csak állatok lapuljanak. Lehet, hogy ez valami határon kívüli banda rejtekhelye. Azok meg nem túl barátságos népek.
– Mi viszont olaszok vagyunk. Hivatkozhatunk a keresztapára, tőle csak félnek.
– Persze, és rögtön elviszik neki a hírt, hogy itt még megvoltunk. Egyébként pedig már nem vagyunk olaszok – sóhajtott Rosa, és fegyverrel a kézben belépett az ajtón.
Sötétbe vesző betonfolyosó tárult fel előtte. A falakon a mennyezet alatt sorban ültek a kábeltartó vaskapcsok, de magukat a kábeleket már régen ellopták, a lámpákkal, kapcsolókkal, és minden más műszaki panellel együtt.
– Hogyan lehet ezt kivilágítani? – érdeklődött a tőle lemaradva belépő Ricardo, aki a ládát hozta.
– Sehogy, te marha, láttál kint napelemeket? Amúgy is, ezt közvetlenül az Utolsó Háború után építették, amikor a napelemtechnika még gyerekcipőben járt. Lehet, hogy eredetileg sem terveztek hozzá nappaneleket.
– De akkor honnan volt áramuk?
– Fogalmam sincs, de nyilván megoldották a maguk primitív szintjén valahogy. Nekünk csak az számít, hogy itt most nincs áram. Bár ahogy látom, ledek sincsenek, amiknek áramra lenne szükségük.
– Akkor mi most heteken át a sötétben fogunk dekkolni?
– Igen – vette elő a kézilámpájukat Rosa. Az akkuja tele volt, de egy napnál tovább így sem lehet vele világítani, és itt most nem lesz napfény, hogy feltöltsék. Egyik elektromos eszközüket sem fogják tudni feltölteni, napokon át. – Lemegyünk biztonságos mélységbe, ahol a legnagyobb viharban is alacsonyan marad a sugárzás, ott kikapcsoljuk a lámpát, és ha mázlink van, akkor heteken át fogunk dekkolni a sötétben. Ha nincs mázlink, akkor összefutunk valami emberrel odalent. Gyere!
Ezzel Rosa a fegyverét előreszegezve elindult a száraz levegőjű, sötét folyosón, amit alig világított meg a kis kézilámpa, inkább csak árnyékokkal maszatolta tele. Közben vetett egy pillantást a karjára csatolt Geiger-Müller-számlálóra, de az semmi vészeset nem mutatott. Még minden rendben, a vihar csak másnap reggelre várható. És utána napokig, vagy akár hetekig nem lehet majd feljönni a felszínre.
– Sosem hittem volna, hogy esetleg egy ilyen bazi nagy kriptában leszek eltemetve – vigyorgott hátul Ricardo. A szavait kongón verték vissza a csupasz betonfalak.
– Mostantól kuss! Ne zavarjuk fel a patkányokat! – morogta Rosa, és feszült figyelemmel, lövésre készen haladt elöl, míg elértek egy lépcsőházat. Hideg, száraz és nagyon büdös levegő áramlott felfelé belőle.
Csak két hét, maximum három, és ismét kint leszünk a napfényen, biztatta magát a nő, és elkezdték a leereszkedést.

Sid végtelen elégedettséggel kászálódott ki a lezuhant sikló roncsai közül.
– Ez volt a héten a legjobb kényszerleszállásom!
– Nekem is! – hörögte Mitzuki, aztán köhögésbe fulladt a hangja. Iszonyatos porfelhő terjedt szét a fejük felett, majd lassan ülepedni kezdett az enyhe szélben. Sid kézen fogta a lányt, kibotorkáltak porból, aztán leültek a szikkadt fűcsomók közé, és örültek, hogy élnek.
Pedig tényleg simán ment. A sikló nem zuhant, hanem haladásának tengelyében pörögve süllyedt. Mázlijukra éppen az alja volt alul, amikor leért a földre, nagyobb zökkenők nélkül, egészen kis szögben vágódva a füves szavannának. És még akkor is bírta a motor, meg az egy szem, megmaradt fúvóka. Hosszan siklottak a csupasz földön, több kilométer hosszú árkot vágva maguk mögött a talajba, égre csapó porörvények közepette, míg végül a gép feladta, és végleg leállt. De akkor már ott voltak az atombunker dombjának tövében.
– Nem kellene eltűnnünk innen? – kérdezte Mitzuki, amikor ismét meg tudott szólalni. – Nem látom, hogyan néz ki ez itt előttünk, de ezzel tuti egyedül vagyok sok kilométeres körzetben. Ha itt vannak az olaszok vagy a franciák, biztos észrevették az érkezésünk, és lehet, hogy ide fognak jönni.
– Jöjjenek! – legyintett Sid, felnézve az égre szálló, óriási porfelhőre, ami lassan oszlott a lágy szélben. – Minél több ember van a közelben, annál több potenciális balekból választhatjuk ki a nekünk legalkalmasabbat!
– Ez is egy álláspont – hagyta rá Mitzuki, és buzgón törölgette az arcát, ezzel szétmaszatolva rajta a port és a könnyeket.
– Amúgy sem mehetünk még el innen. Meg kell keresnünk és össze kell csomagolnunk magunknak a siklóban maradt élelmet és vizet, meg minden hasznos kacatot, amivel elviselhetővé tehetjük a ránk váró napokat. Előre kiráz a hideg, hogy esetlegesen több héten át kell dekkolnunk egy sötét, betonfalú helységben, ahol még csak egy közepesen felszerelt bárszekrény sincs!
– Jó, akkor szedjük össze, ami kell! – állt volna talpra Mitzuki, de Sid visszahúzta.
– Még nem lehet odamenni, mert megfulladnánk a porban. És majd utána, ha leülepszik, akkor is én csinálom a melót. Te nem látsz.
Mitzuki erre nem válaszolt. Nem volt mit. Tényleg vak, tényleg nem tud segíteni. Tehetetlen kolonc a másik nyakán. És amikor végre cselekedhetett, abból egyenesen tragédia lett, gondolt vissza a német nőre, akit minden rossz szándék nélkül meggyilkolt, és aki azóta folyamatosan kísértette a gondolatait. De erről aztán tényleg nem volt kedve beszélni.
Így csak vártak, némán, míg a por valamelyest leülepedett, és visszamehettek a siklóhoz. Sid odatámasztotta az egyik, helyéről kifordult utasülést a jármű oldalához, leültette rá Mitzukit, és elkezdte átnézni a gépben bent maradt, illetve a megálláskor szerteszét szóródott csomagokat és ládákat. A víz gyorsan meglett, két nagy kannával, ezeket odavitte Mitzuki mellé. Bőségesen ittak, először az elmúlt két napban, és Sid megint jól megnézte a lányt. Az arca és az ujjai most véresek, de komoly sebet nem látott rajta, csak zúzódásokat és horzsolásokat. Ám úgy tűnt, azok nem zavarják, az arcán nem látszik fájdalom, csak hogy valamin erősen töpreng.
Sid visszament a gépbe, és először egy fémrudat keresett, meg valami szövetanyagot. Amint meglett, kivitte Mitzukinak.
– Tessék. Gondolom, jobb kedvre derít, ha megint csinálhatsz magadnak kardot – adta át.
– Köszönöm a figyelmességet, ez nagyon kedves tőled! – felelt a lány roppant udvariasan, és kicsit meg is hajolt ültében. Aztán átvette a botot, és nekilátott felcsavarni rá markolatnak az anyagot. Igen, szüksége van fegyverre, hogy majd megint ölhessen, gondolta keserűen.
Sid ezt is nézte egy kicsit, aztán elkezdte kifeszegetni azokat a ládákat, amik valami csoda folytán nem törtek össze. Szétszórta a tartalmukat a szavannán, bízva, hogy talál használható apróságokat, de közben vissza-visszapillantott a lány felé. Nem tudta nem észrevenni, hogy azt mennyire emészti valami.
– Sose hittem volna, hogy ilyen kellemes egy vak lány társasága – kezdett beszélni, hogy kicsit felrázza. – Úgy és addig bámullak, ahogy csak a kedvem tartja!
– Ha van mit bámulnod, tőlem! – hagyta rá Mitzuki mosolytalanul, és tovább dolgozott a kardmarkolaton.
– Tény, ha egy átlagférfi rád néz, különösen így, hogy éppen fegyvert készítesz magadnak, hát elsőre nem a szex jut az eszébe. Hanem hogy milyen mázli, hogy nem egy sötét, elhagyatott sikátorban futott össze veled.
– Valóban nem szerencsés velem összefutni.
Sid kicsit mérlegelt, közben odavitte a talált elsősegélydobozt is, és csak rákérdezett.
– Sybill jár a fejedben?
– Ki más?
A férfi sóhajtva megrázta a fejét.
– Én tizenhat éves lelkületű, selejtes bérgyilkosom, önvédelem volt! Ránk támadt, meghalt, nyugodjon békében!
– Valóban ő támadt ránk, de csak azért, mert mi elraboltuk a siklójukat! – tiltakozott Mitzuki.
– És a másik kettő? A két zsoldosa sem élte túl, ez majdnem biztos. Az egyiket pont ő borította ki a siklóból. Őket is sajnálod?
– Tulajdonképpen annyira nem – rázta meg a fejét Mitzuki tétován, Sid pedig visszament a siklóba, ahol észrevett egy romok alá szorult hátizsákot. – Ellenük semmit sem tettem, amire nem volt nyomós okom. Ők tényleg az utamban álltak, és nem tudtam megkímélni őket. Az harc volt. Ők vagy én, értem én ezt a logikát. De a nő, ő megúszhatta volna. Ő egy félreértésbe halt bele.
– Nem volt ott semmi félreértés! – tiltakozott a férfi, és közben kiszabadította a zsákot, majd elégedetten mérte fel a tartalmát. – Sybill egy értelmes, felnőtt ember volt, aki pontosan tudta, hogy milyen játékot játszik. Szabad akarattal választotta, hogy nem egyezik meg velünk, ő terelte a tárgyalást a tettlegesség felé, kétszer is, és rosszul döntött. A döntéseinknek pedig következménye van, amit vállalnunk kell. Sybill tudta, hogy az életét kockáztatja, mint ahogy mi is a saját életünket kockáztattuk, és most mi nyertünk.
– Klassz duma. Ha a te feladatod lenne, hogy elmenj a tisztelt édesanyjához, és elmondd neki, mi történt a lányával, akkor is ezt adnád elő?
– Nem, akkor egy kegyetlen, vérszomjas szamurájról mesélnék neki, aki hidegvérrel meggyilkolta a lányát, és akit a saját kezemmel fojtottam meg, mert az agyamra ment! Könyörgök, Mitzuki, ki volt az a marha, aki téged a bérgyilkosi pályára állított? Tök alkalmatlan vagy rá! Ne érts félre, nem lebecsüllek ezzel, mert az egy csoda, ahogy te küzdesz, de tényleg! Hogy vakon egy repülő sikló tetején valaki pánikolás helyett támadni kezd, méghozzá sikeresen, az eszméletlen! Hasonlót se láttam még soha. De lelkileg teljesen képtelen vagy gyilkolni. Más szakmát kellett volna választanod.
– Nem lehetett. Nálunk ez a családi hagyomány – mentegetőzött a lány. – Tulajdonképpen minden rokonom orgyilkos, vagy valami nagyon hasonló.
– Jól tetted, hogy leléptél! Nem vagy közéjük való – szögezte le Sid, és közben még pár apróságot odapakolt Mitzuki lába elé. Biztató kupac kezdett összegyűlni, túlélést ígérő, barátságos kis kupac. – Ne haragudj meg, de roppant elmebeteg egy családnak tűnik a tiéd.
– Nem annyira az. Csak éppen eszméik vannak, amiket mindenáron követni akarnak. Tudod, a japán hagyománytisztelő nép.
– Elfelejteni való hagyomány, ami miatt meg akarnak gyilkolni egy olyan veszettül jó csajt, mint te.
– Persze hogy meg akarnak gyilkolni – lépett el a bók mellett Mitzuki. – Elárultam azt a bizonyos eszmét.
– Nem voltál elég jó japán szabadságharcos? – tippelt a férfi a lánytól nem is olyan régen hallott kifejezést használva.
– Hát, igen. Valami ilyesmi.
– Ez a „valami ilyesmi” nekem egyelőre abban az apróságban merül ki, hogy nem gyilkoltál meg egy embert pusztán azért, mert szerencsétlen kínainak született, nem pedig japánnak.
– Fogalmad sincs róla, hogy kit nem gyilkoltam meg! – csattant fel Mitzuki. – Hihetetlen lehetőség állt előttem, az egész világot megváltoztathattam volna, és nem tettem meg!
Sid ezen egy pillanatra elgondolkodott, miközben már a pilótafülkét kutatta át rejtett fegyverekért. Már eddig is sejtette, hogy ki volt Mitzuki fontos embere, de most a sejtés bizonyossággá vált, valami hihetetlenül meredek, hajmeresztő ténnyé.
– Most már tudom, hogy kit nem gyilkoltál meg, és tudod mit? Jól tetted!
– Igen, jól tettem – higgadt le hirtelen Mitzuki. – Most sem azt bánom, hogy ő él, hanem hogy ez a másik három, ezek a németek, ezek halottak.
– Bánhatod, de attól még halottak maradnak, úgyhogy inkább nézd a jó oldalát. Halottak, de mi pont ezért élünk még. Próbáld meg megbocsátani magadnak, hogy megmentetted az életünket.
A lány ebből a szemszögből is vetett egy képzeletbeli pillantást a problémájára, majd rákérdezett egy részletre, ami tényleg érdekelte:
– Te mit rontottál el, hogy leütöttek?
– Elrontani? – csodálkozott el Sid, és kihátrált a pilótafülkéből, ahol sajnos, semmi fegyvert nem talált. De legalább egy üveg italnak azért csak kell itt lennie valahol! Joseph, hol tartottad a dugi piádat, nézett végig a roncson. – Semmit sem rontottam el! Tudtam, hogy előbb vagy utóbb, de le fognak ütni. Nekik ez volt a logikus.
– Akkor miért nem tettél ellene? – csodálkozott vissza Mitzuki.
– Semmit sem tudtam tenni ellene. Ez benne volt a pakliban.
– És még csak nem is szóltál nekem, hogy erre számítsak? – emelte meg a hangját egy kicsit a lány. – Tényleg, mit gondoltál, én mit fogok csinálni, amikor megkapom a vészjeledet? Ölbe tett kézzel ülök tovább?
– Gondoltam, majd alakulnak valahogy a dolgok – vonta meg a vállát Sid kelletlenül. – Bíztam benne, hogy valami értelmeset csinálsz, és hogy nagy általánosságban nem lesz belőle komoly baj. Eddig is már nagyon sokszor leütöttek, azt is mind túléltem. Megbízhatóan mázlista vagyok.
– Igen, az vagy. De szeretném felhívni a figyelmedet, hogy jelenleg ez a mázli abban nyilvánult meg, hogy éppen veled volt egy szamuráj, aki fontosnak érezte, hogy életben maradj, és ezért képes volt a saját életét kockáztatni. Legközelebb szólj, ha úgy érzed, a terv része, hogy téged leütnek, felkoncolnak, lelőnek. Akkor nem idegeskedem miatta, és nem reagálom túl. És nem ölök meg nekifutásból három embert!
– Világos, megértem, hogy bánt miattuk a lelkiismeret – sóhajtott Sid belenyugodva a megváltoztathatatlanba, és az egyik ülés alatti rekeszben végre talált egy címkézetlen üveget. Elégedetten tette le Mitzuki elé a halomba, egy törött kézilámpa és még két doboz konzerv mellé. Menni fog ez is! – És ígérem, innentől kezdve a lelkedre is tekintettel leszek. Ha majd itt lent, az atombunkerben ránk támadnak, kirabolnak, elfognak és megkínoznak minket, akkor mindent megteszek, hogy megkíméljük a jobb sorsra érdemes, ártatlan rablógyilkosok életét.
Mitzuki önkéntelenül is elmosolyodott a megfogalmazás hallatán, és megértette a célzást. Nem engedheti meg magának a gyengeséget, erősnek kell lennie, mert a veszély még nem múlt el. Még nincsenek biztonságban, még küzdeniük kell, és ő valóban nem érezhet szánalmat egy legyőzött ellenféllel szemben. Nem ez a szamuráj útja! Hát lelke mélyére zárta az újabb három általa megölt ember emlékét is. Majd, ha kikeverednek innen, majd akkor újból végiggondolja, de most az a fontos, hogy éljenek. Erről pedig eszébe jutott valami egészen más.
– Te hogy nézel ki?
– Általában úgy, ahogy akarom – felelt Sid kapásból, csodálkozás nélkül fogadva a gyors váltást. – Pusztán nevet váltani kevés, néha arcot is muszáj.
– Ezzel nem megyek sokra. Tudod, amikor eszméletlenül feküdtél a siklóban, majdnem összekevertelek a szintén ájult zsoldossal. Nagy baj lett volna, ha véletlenül őt térítem magához helyetted.
– Mázli, hogy nem tetted.
– Mázli, de ezt nem akarom még egyszer a sors kezébe adni. Gyere ide! – állt fel, és ahogy Sid érdeklődve közelebb lépett, kinyújtotta felé a két kezét, és megfogta a férfi arcát. – Látni akarlak!
– Ne! – tolta volna el Sid könnyed mozdulattal, de Mitzukit nem lehetett egy könnyed mozdulattal félretolni. – Most nem a legjobb formámat hozom.
– Igen, a soknapos borostát már látom – tapogatta végig a férfi arcát, aztán a homlokát, az állát, belefogott a hajába, és végül két oldalról végigsimította a nyakát, míg megállapodott a keze a két vállán.
– Hagyd abba! Napok óta gyűrődöm ezen a szavannán, ütnek és ölnek, koszos vagyok és izzadt, most nem fogok rád jó benyomást tenni!
– Ezt te sem hiszed! – torkolta le Mitzuki, és végigtapogatta a férfi vállát, mellkasát, majd közelebb lépett, hogy a karjai alatt átnyúlva végigsimíthassa a hátát is.
– Mitzuki, ezt most hagyd abba, mielőtt elvesztem a fejem! Végiggondoltad, hogy mivel játszol?
– Tényleg csak tudni szeretném, hogy hogyan nézel ki! – fogott rá ismét a férfi vállára, majd közelebb hajolt, és mély levegőt véve beleszagolt a nyakába. – Ne érts félre!
– Azt nem lehet félreérteni, ha egy nő közvetlenül elém áll, átkarolja a vállam, és a fülembe suttogja, hogy ne értsem félre! – fogta át hirtelen a lány csípőjét, és szorosan magához húzta. Mitzuki egy hosszú pillanatot várt, mielőtt elhúzódott volna.
– Ne! – kérte csendesen. – Jobb, ha spórolsz az erőddel. Most tényleg csak látni akartalak.
– Fogsz! Ígérem! – suttogta Sid, és nehezen, de elengedte a lányt, ám a hangja már könnyed volt. – És a jövőben hanyagold az ilyen trükköket, ha kérhetném! Örülj neki, hogy fogtál egy osztályon felüli balekot, de ne élj vissza túlzottan azzal, hogy nő vagy, mert esetleg tényleg elvesztem a fejem! – közölte, aztán gondosan elkezdte bepakolni a holmikat a hátizsákba.
– Igen, egy osztályon felüli balekot fogtam – ült vissza gúnyosan mosolyogva Mitzuki. És te is egy osztályon felüli balekot fogtál, Sid, tette még hozzá, de csak magában. Ennyiben megérdemeljük egymást. Végiggondolva a sikló megszerzését, belekalkulálva a három német hullát is, egyértelműen látszott, hogy igen hatékonyak együtt. És erről eszébe jutott valami más. – Komolyan gondolod, hogy fogok még látni? – kérdezte hirtelen.
– Persze! – legyintett Sid. – Elmegyünk Alice Springsbe, és ott majd megcsinálják, bármi is a baj. Ott vannak a világ legjobb kibersebészei, kizárt, hogy ne boldogulnának el vele – magyarázta, aztán bele is gondolt, hogy mit mondott. Eddig még nem töprengett rajta, de most világosan látta, hogy nem tehet mást. El kell mennie Mitzukival Alice Springsbe, ez a logikus, következő lépés.
– Engem nem fognak még egyszer beengedni az Ausztrál Föderációba – magyarázta a lány szomorúan. – A Kínai Birodalom polgárait nem látják szívesen. Már akkor sem ment egyszerűen, amikor három éve oda menekültem a családom elől, és beültették a direktlinket. De azóta összevissza utazgatok a világban, nincs munkám, nincs bejelentett lakhelyem, és ez együtt már nagyon gyanússá tesz.
Sid egy pillanatra abbahagyta a hátizsákba való bepakolást, és kezében egy felcsavart pokróccal elgondolkodott egy kicsit. Igen, már megint vissza kell mennie a Föderációba, akármennyire is nem akar. Múltkor is nagy balhé lett belőle, most sem lesz másként. De vissza kell mennie, és hogy még rosszabb legyen, nyíltan.
– Ha velem jössz, akkor nem lesz vele gond – magyarázta azért lazán. – Én ott állampolgár vagyok.
– Milyen néven?
– Az eredetin – vallotta be a férfi.
– Te ausztrál vagy?
– Ha ragaszkodunk az emberek születés alapján való kategorizálásához, akkor igen – sóhajtott Sid. – Ausztrál vagyok, sőt ausztrál gépszörny, minden kínai ősellensége.
– Milyen szerencse, hogy én nem kínai vagyok, hanem japán – mosolyodott el Mitzuki. – Amúgy gondoltam, hogy kötődsz Alice Springshez. Ahogy kérdezgettél róla, világos volt, hogy jól ismered, és élénken emlékszel rá.
– Az a kisebb baj, hogy én emlékszem. A kérdés, hogy ott elfelejtettek-e?
– Kizárt. Nem tudom, kik miatt kellett elmenekülnöd onnan, de ha élnek, akkor emlékeznek rád. Nem vagy egy könnyen felejthető alak.
– Örülök, hogy így látod! – mosolyodott el Sid, és becsatolta a hátizsákot. – Azt meg majd később kitaláljuk, hogy hogyan csempészünk be téged a Föderációba.
– Persze, ne törd rajta előre a fejed! Bőven elég lesz akkor elgondolkodni felette, amikor odalép hozzánk a vámtiszt, és megkérdezi, hogy kik vagyunk, és mit akarunk – legyintett Mitzuki is, és megforgatta a feje felett a kész botot. Működött. Aztán kis gondolkodás után hozzátette: – Amúgy ez már háromlépéses terv. Atombunker, Kalahári-övezet, Ausztrál Föderáció. Ilyen hosszan te nem fogsz kitartani.
– Miért ne lennék képes végigcsinálni? – húzta ki magát sértetten Sid.
– Képes vagy rá, nem ez a baj. Képes vagy rá, ha akarod. De nem fogod akarni. Valahol félúton meggondolod magad, és becsapsz. Átejtesz, és lelépsz.
– Most lemaradtam valamiről? – tárta szét értetlenül a kezét a férfi, holott a lány nem láthatta a gesztust. – Miért kellene nekem becsapnom téged?
– Amint ezt diktálja az érdeked, megteszed.
– Ja, hogy akkor! Persze, majd amikor az érdekem ezt diktálja, természetesen becsaplak. De hol van ez még? Három napja azt sem tudtuk a másikról, hogy létezik, és még az is csak félig igaz, hogy tegnap már láttuk egymást. A megismerkedéskor még minden szép és rózsaszín két ember kapcsolatában. Ilyenkor még hisszük, hogy minden jól alakul, bízunk a csodában, hogy a másikban azt a hozzánk illő és tökéletes embert ismerhetjük meg, akit már annyiszor láttunk álmainkban, és akivel annyira szeretnénk végre találkozni. Aztán, amikor ez elmúlik, akkor majd az egyikünk becsapja a másikat. Tekintve kettőnk lelki alkatát, ez a valaki én leszek.
Mitzukit valahogy megnyugtatta ez a beismerés. Jobb volt, mintha Sid elkezdte volna bizonygatni, hogy ő ilyet soha sem tenne. Hisz nyilvánvalóan már rengetegszer megtette.
– Rendben. Megmentettél, ezért elkísérlek, ahová csak kéred. Jöhetnek további fejre álló siklók félradioaktív zónákban, rabolhatunk műkincseket Brazíliában, ahogy nem olyan rég javasoltad, vagy akár elmehetünk Alice Springsbe megműttetni a szemem. Én kitartok melletted, követlek és harcolok az oldaladon, míg át nem ejtesz. Azt pedig elbocsátásnak veszem, és harag nélkül lelépek. Jó?
– Túlbonyolítod, te szamuráj! – nevette ki Sid, és a vállára vette a hátizsákot. – Gyere, állj fel, és megmutatom neked, hogy egy ezerlépéses tervet is simán végigcsinálok. Itt tudniillik most még meg kell másznunk egy magas dombot.
– Nincs egy ajtó itt, lent? – húzta el a száját kelletlenül Mitzuki, de már talpra állt, kezében az új, kardnak kinevezett bottal.
– Biztosan van, több is, de egyszerűbb felmászni, mint itt lent keresgélni. Ott fent nyílik a központi szellőző kürtője, ott gond nélkül leereszkedhetünk. Gyere! – hívta Mitzukit, aki engedelmesen nyújtotta a karját, hogy Sid vállába kapaszkodva kövesse, de a férfi inkább megfogta a lány kezét, és úgy kezdte vezetni.
Kézen fogva indultak fölfelé az atombunker kihalt oldalában.



XL.
Takamuráék kora délelőtt érték el az atombunkert. Vang széles ívben körberepülte a dombot, de felülről az élet semmi nyomát sem látták lent, csak a fű hullámzott lágyan a forró levegő remegésében. Még két kört tettek meg, majd leszálltak a kifutópályára, a domb keleti oldalába vágott völgyben, a hatalmas, összerozsdállt hangárkapuk előtt.
– Maradjatok itt, én felderítem! – huppant ki a siklóból Atieno, mezítláb, mint mindig, kezében elektromos pisztolyával, és eltűnt az egyébként zárt ajtó egyik horpadt-repedt nyílásában, ami mögött nem látszott más, mint átláthatatlan fekete sötétség.
Golyó meredten nézett utána, harcra készen fegyvert fogva a nyílásra, és Vang is idegesen babrált a sikló műszerfalán. Egyedül Takamurán nem látszott, hogy zavarná a hely. Arcán előzékeny félmosollyal várakozott, bal kezében tartva a tokba zárt kardját, és látszólag érdektelenül nézte a kék eget, és a völgy föléjük magasodó betonfalait. De ő is készenlétben állt. Nem valószínű, de lehet, hogy Mitzuki már itt van.
Pár végtelen perc telt el, mire Atieno visszajött.
– Minden oké, szálljatok ki nyugodtan! Beállítjuk a hangárba a siklót, de szét is kell szerelnünk. Legalábbis a napelemeket és a motort ki kell venni belőle, és levinni magunkkal a mélybe, hogy ne lopják el.
Takamura erre csak rábólintott, nyilván, ez egy elmaradott, civilizálatlan szeglete a világnak, itt mindenki tolvaj és bűnöző. Hát kiszállt, és körbesétált, felmérte a völgyet. Közben Atieno nekifeszült a hangár ajtajának, hogy félretolja, de nem bírt vele, így Golyó is mellé állt, ám ketten is kevesek voltak megmozdítani a nehéz vaslapot.
– Takamura! – kiáltott ki Atieno a kényelmesen sétálgató és bámészkodó férfinak. – Hahó, kell a segítséged!
Takamura felmérte a helyzetet, majd sóhajtva odament. Hiába, felelősséggel is jár, ha valaki az egyetlen civilizált ember a tehetetlen vadak között! Egy pillantást vetett a sínre, amiben az ajtónak el kellett volna siklania, és látta, hogy friss, fényes csíkok futnak a vén rozsdában. Tehát ezt ki szokták nyitni, és nyilván izomerővel, nem géppel, tekintve a hely technikai színvonalát.
– Álljatok félre! – parancsolta kurtán, aztán nekifeszült a fémnek, és lassan, lépésről lépésre kinyitotta az ajtót.
Látta, hogy a francia férfi álla leesik, és Atieno sötét szemében is megcsillant valami, de nem érdekelte. Csak visszament a siklóhoz, levette a vizeskannájukat, és végtelen pazarlással, bő vízzel lemosta a kezére tapadt rozsdát és koszt.
– Ezt többet ne csináld! – lépett mellé Atieno, és elvette előle a kannát, visszatette a siklóba. – A hivatalos adatbázis szerint bent nincs ivóvíz. Ennek ellenére a ciszternák feltehetőleg nem mérgezőek, és akkor mosakodhatunk majd belőlük, talán ihatunk is, de ezt a vizet ne pazarold – lépett be maga is a siklóba, és intett Vangnak, hogy felszállhat. A jármű Takamurát hátrahagyva, kényelmes tempóban, alig pár méterrel a föld felett besiklott a hangárba.
Hatalmas csarnok volt, távolabbi vége a sötétbe veszett, betonfalai mellett vaslépcsők vezettek fel vasrámpákra, melyeken a mennyezet alatt körbe lehetett járni. Egyértelműen nagy teherszállító repülők őrzésére és szervizelésére tervezték, Vang ócska siklója elveszett kongón üres tereiben.
– Gyertek, és legyetek óvatosak! – hívta Atieno a két kint maradt férfit, lehalkított hangjának kíséreties visszhangot vetettek a betonfalak. – Az ilyen elhagyott bunkerekben néha mindenféle törvényen kívüli emberek élnek, de ha nem háborgatjuk őket, és látják, hogy amúgy meg tudjuk védeni magunkat, akkor nem fognak ránk támadni. Szóval egyedül senki se mászkáljon el, de amúgy nincs ok pánikra. Most pedig gyertek segíteni!
– Nem – rázta a fejét Takamura, aki bejött ugyan a sikló után, és körbe is nézett a csarnok közepén megállva, de eszébe sem jutott segíteni. – Én most felmegyek a központi szellőzőkürtő mellé a távcsöveddel, és addig várok, míg ide nem ér Nagasawa Mitzuki. Látni akarom, hogy valóban idejön. Golyó elkísér engem, mert németek is jöhetnek, akikkel harcolnunk kell. Te, Atieno Vang mellett maradsz, mert te értesz a siklóhoz és egyben meg is tudod védeni őt. De ha kéred, akkor viszünk fel egy lapmonitort, hogy fel tudj hívni, és segítséget tudj kérni tőlünk, ha baj van.
Atieno ugyan felvonta a szemöldökét a kiosztott utasítások hallatán, de készségesen adta a távcsövét, a lapmonitort, aztán szó nélkül nézte, ahogy a két férfi kilépett a hangárajtón, és alakjuk felolvadt a ragyogó napsütésben. Ám amint eltűntek, dühösen belecsapott a levegőbe.
– Hát hogy lehet valaki ennyire tapló?!
– Most mit számít, ha tapló? Ne is figyelj rá! Pampog, ugráltat, aztán fizet és lelép – vont vállat az öreg Vang, és kimászott a siklóból, kinyitotta a motorblokkot.
– Pedig milyen kedves srácnak tűnt! – folytatta Atieno szomorúan, még mindig a távozók után nézve.
– Kedvest mondtál? Most mindketten Takamuráról beszélünk?
– Igenis, kedvesnek nézett ki! Mosolygott, udvarias volt, és könnyedén szarrá verte Sayidot.
– Na igen, erősnek erős – hagyta rá Vang, kipillantva a hangárajtó felé, de aztán visszamerült a motorba, elkezdte kikötni sorban a vezetékeket.
– Totál bejött nekem, kedves srác volt, aztán meg kiderül róla, hogy bérgyilkos, és mellé ritka egy tapló!
– Nem tűnt még fel neked, Atieno, hogy akit te kedvesnek tartasz, arról mindről kiderül, hogy elmebeteg? Ez a Takamura kifejezetten pszichopata, előtte volt Sayid, aki egy agresszív állat, még előtte meg az a furcsa szervkereskedő, akiről utólag megtudtad, hogy selejtes kibermájakat akart becsempészni az Unióba.
– Most mit csináljak, Vang? Egy ENSZ erődben élek, abból kell választanom, aki van! – sóhajtott a nő, mire az öreg egészen megsajnálta.
– Ne keseredj el! – vigasztalta, kikönyökölve a motorblokk szélére. – Végül is lézeng vagy félmiiliárd ember ezen a bolygón, előbb-utóbb csak belefutsz egy normálisba! Lehet, hogy ez a Takamura is tud emberszerűen viselkedni, csak éppen nyomasztja a feladatának súlya – tette még hozzá, de kevés meggyőződés csengett ki a hangjából.
– És még az is lehet, hogy jó oka van megölni azt a nőt. Valami törvényes vagy legalábbis erkölcsös oka – toldotta meg Atieno reménykedve, és végre elszakította a pillantását az ajtóról, lekapta a zsákját a siklóból, és belekotort. – Hagyjuk, mert itt még sokat kell dolgoznunk, hogy életben maradjunk!
– Amúgy ismered ezt a helyet? – fogadta örömmel a témaváltást Vang.
– Még nem jártam itt, de letöltöttem a részletes tervrajzát – ütögette meg a tarkóján a műtéti heget a nő. Aztán elővette a fejlámpáját, felcsatolta és a direktlinkjével bekapcsolta, csak hogy lássa, működik-e. Működött. Közel kétszáz órányi fény, felbecsülhetetlen kincs lesz odalent. Fent is hagyta a fején, és átnézte a többi holmiját, hogy azzal is minden rendben van-e.
– És valóban élnek itt emberek? – kérdezett közben tovább az öreg.
– Nem hiszem. De ha ide is vetődik valaki törvényen kívüli figura, messze el fog kerülni minket. Ezek a határ alatti bandák senkibe nem szeretnek nyíltan belekötni. Lesből lelőnek, vagy kirabolják a hulládat, ha már úgyis ott van, de nem fognak megtámadni négy jól fegyverzett embert. Annál sokkal óvatosabbak.
– Akkor talán nem is kell lecipelnünk a motort.
– Dehogynem! – torkolta le Atieno élből. – Levisszük, a napelemekkel együtt, és amíg lent leszünk, le sem veszed róluk a szemed, de még aludni is rajtuk alszol! Semmi kedvem több száz kilométert gyalogolni az Unióig!
– Ha mondod! – visszakozott az öreg közömbösen. Hogy itt mindenki milyen ideges! Takamura is állandóan fel akar valakit szeletelni a kardjával, és Atieno is csak kiabál. Ez a Golyó nevű francia meg akár jó arc is lehetne, de még álmában is a kombifegyverét ölelgette. No, majd ha megöregednek, akkor rájönnek, hogy felesleges volt az a sok aggódás. Persze ha nem öregednek meg, mert tényleg lelövi őket valaki, nos, akkor volt okuk idegeskedni, de akkor meg nem mindegy? – Nyugi, Atieno, szétszedjük percek alatt, és ha ragaszkodsz hozzá, le is cipeljük!
– Egy óra is lesz az a szétszedés, vagy kétszer annyi is, ha nem kezdünk neki, szóval rajta! – vetett még egy utolsó pillantást a nő az ajtó felé, ahol Takamura kiment, és aztán elkezdték leszedni a siklóról az értékes alkatrészeket.
Mindeközben Takamura és Golyó felmentek a domb tetejére. Jó tíz méter átmérőjű betonakna nyílt itt. Alja sötétbe veszett, oldalán vasrámpa vezetett lefelé spirálban, mélysége magába húzta az emberi tekintetet.
Takamura egy pillantást vesztegetett csak rá, aztán elhelyezkedtek mellette, biztos fedezékben, és figyelni kezdték körös-körül a tájat a messzelátóval. Előbb két alak érkezett, egy nő, és egy félkarú férfi, akik hátizsákjaik mellett egy ládát is cipeltek. Takamura alaposan megnézte őket magának.
– Ők azok? – kérdezte Golyó.
– Nem.
– Akkor kicsodák?
– Nem tudom. Nincs velük dolgunk, menjenek.
Golyó azért elkérte a távcsövet, és ő is megnézte a két alakot.
– Te, főnök, mi lenne, ha leszednénk őket? – kérdezte aztán, és hogy nem kapott választ, kicsit bátrabban folytatta: – Van még elég golyó a kombifegyveremben, kettőt megér az a láda. Biztosan értékes, ha már ennyire ragaszkodnak hozzá. Elvesszük tőlük, én meg otthon el tudom adni a bandámon keresztül, bármi is van benne. A hasznon felesben osztozunk, oké? Csak a százados csajnak ne szólj, mert az dühös lenne érte, és minek csinálni a feszkót, nem? De neki majd azt mondjuk, találtuk a ládát, azt nem kell tudnia, hogyan. Oké, főnök?
– Nem vagyok rablógyilkos. Azért jöttem, hogy megöljem Nagasawa Mitzukit. Ha ebben akadályozol, akkor téged is megöllek. De ezen felül azt teszel, amit akarsz.
– Oké, értem – bólintott Golyó, és most már nem kételkedett benne, hogy ez a csendes, látszólag kedvesen mosolygó pasas komolyan beszél. Veszettül erős lehet, ha olyan könnyedén meg tudta mozdítani azt a beragadt ajtót, és ez a magabiztosság, ez is egészen ijesztő benne. – Akkor most hagyjuk ezt a két tagot, hiszen hova sietnénk? Ha majd megöltük azt a nőt, akit keresel, majd leszedem ezt a kettőt is, hiszen sehova sem mehetnek, amíg tart a vihar. Rendben?
– Nincs hozzá közöm – mosolygott rá Takamura, és visszavette a látcsövet, tovább fürkészni a sárga füvet.
Félt, hogy Mitzuki észrevétlenül érkezik, mint maga a halál. Emlékezett, ó, nagyon jól emlékezett arra az időszakra, amikor a dodzsóban együtt gyakoroltak, nap nap után. Erősebb és gyorsabb volt a lánynál, de csendesebb soha. Mitzuki úgy tudott lopakodni és lapulni, mint senki más. Mi lesz, ha ide is úgy oson be, mint ahogy az árnyékok kúsznak végig a sápadt füvön alkonyatkor?
Aztán ez a félelme nem vált valóra. Déltájban sikló érkezett, és nem lehetett nem észrevenni. Vastag füstcsíkot húzott, majd le is zuhant a távolban, de akkor még mindig jött, a földön csúszva, magas porfelhőt csapva maga mögött, és végül csak a domb aljában állt meg.
– Ez a németek gépe! – ismerte fel Golyó, és maga elé húzta a kombifegyverét.
– Nagasawa Mitzukit én fogom megölni – figyelmeztette Takamura.
– A németeket meg én! – fogadkozott a francia, de aztán nem kerültek elő németek a gépből, csak egyetlenegy darab, egy pilóta-kezeslábast viselő férfi. És Mitzuki.
Takamura látta, hogy messze, lent, kitántorognak a szétterülő porfelhőből, és azonnal felismerte a lányt, pedig nem nézett ki olyan rendezetten, mint ahogy megszokta tőle. Koszos-poros rövidnadrágot viselt, egy feltűnően rövid, rongyos és fűfoltos inget, meg egy fehér sálat kötött a nyaka köré. Meghökkentően szép volt, még így, ennyire elhanyagoltan is, pedig Takamura ahhoz a naphoz mérte a szépségét, amikor összeházasodtak. Akkor Mitzuki hibátlanra festett arccal hagyományos kimonót viselt, mosolygott, szerelemmel nézett fel rá, és tökéletes feleségnek ígérte magát.
Most köhögve tántorgott elő a porból, és hosszan pihent a gyepen heverve, míg a felhő elült.
– Csak ketten vannak. Én lelövöm a fickót, te meg leszedheted a csajt, oké? – türelmetlenkedett mellette Golyó, megzavarva a szép emlékek felidézésében.
– Nem. Ha lelövöd a fickót, Nagasawa Mitzuki eltűnik a semmiben, és utána nem biztos, hogy meg fogjuk találni.
– Akkor mit csinálunk?
– Várunk – szögezte le Takamura, és tényleg azt tette. Várt és figyelt.
Látta, ahogy azok ketten visszamennek a siklóhoz. Mitzuki kényelmesen leült, a férfi pedig munkába fogott, pakolni kezdett, és mellette kiszolgálta a lányt. Takamura ebben semmi furcsát nem látott, számára ez volt a természetes. Mitzuki japán, akinek felsőbbrendűségét megérzik ezek a jöttment idegenek. Kivételek persze vannak, mint például Atieno, aki állandóan parancsolgatni akar neki, de hát nem működhet minden tökéletesen! Ez a német fickó viszont láthatóan tisztában volt a világ rendjével, és kiszolgálta Mitzukit, amit Takamura elégedetten vett tudomásul.
Utána még elégedettebb lett, amikor a lány elkezdett egy botot elkészíteni gyakorlókardnak. Ezek szerint elvesztette a fegyverét, vonta le a következtetést, és alig bírta megállni, hogy ne nevessen fel. Persze, egy értékes katana elvesztése tragédia, és az otosan nyilván szomorú lesz, ha megtudja, de neki itt most, ez az életet jelentette. Mitzuki akármennyire is gépszörny lett, akármennyit is reflexeltetett a kezén, egy bottal nem győzheti le őt! Innentől nem kétesélyes a küzdelem, innentől biztos, hogy győzni fog. Tényleg csak arra kell vigyáznia, hogy a lány ne szökhessen el.
Takamura elégedetten figyelt tovább, aztán az arcára fagyott a mosoly. Azt kellett látnia, hogy Mitzuki feláll, odamegy a férfihoz, gyöngéden simogatni kezdi, majd összeölelkeznek. Egy hosszú pillanatig nem kapott levegőt.
– Biztosan ne lőjem le a pasast? – kérdezett rá Golyó ismételten. – Annyival egyszerűbb lenne!
– Nem! – felelte Takamura jégnél hidegebben, miközben kifejezéstelen arccal nézte a jelenetet. – Ha most lelövöd, akkor Nagasawa Mitzuki tudni fogja, hogy itt vagyunk. Eltűnik a bunker betontermeiben, árnyék lesz az árnyékban, suttogás a szélben, halál a sötétségben, és mi vadászból vaddá válunk. Ne kívánd, hogy Nagasawa Mitzuki rád vadásszon! Megvárjuk, míg lemennek, megvárjuk, míg a vihar rájuk zárja a bunkert, és majd akkor, az árnyékból támadva megöljük mindkettőt! – döntött, és alig bírta megőrizni a hangja higgadtságát.
Soha életében nem érzett még ennyire gyilkos, mélyről jövő haragot! Hogy Mitzukit, azt a Mitzukit, akit valaha szeretett és ölelt, Mitzukit most egy másik férfi karjaiban látja? Egy sehonnai, idegen, jöttment, nem japán férfi karjaiban!? Az összes bűn közül, amit Mitzuki elkövetett, ezt érezte a legmegbocsáthatatlanabbnak. Ezzel elárult mindent, ami szent ezen a világon. Meg fogja ölni. Mindkettőjüket!
Takamura keskenyre szorított szájjal, résnyire húzott szemmel figyelte, ahogy odalent Mitzuki és az idegen férfi összekészülnek, majd látható meghittséggel, kézen fogva elindulnak felfelé.
– Most tök jó célpontot adnak! Tényleg ne lőjem le őket? – kérdezte Golyó reménykedve.
– Itt a domboldalon, nyílt színen semmiképpen sem támadjuk meg őket. Nem tudom, milyen lőfegyvere van a németnek, és nem tudom, mennyire tud vele bánni. Nem akarom, hogy meglepetést okozzon.
– De ha most elintézzük őket, akkor talán még elrepülhetünk a vihar elől – vetett fel egy másik érvet Golyó.
– Nem, ahhoz már mindenképpen késő van – rázta a fejét Takamura, aki biztosra akart menni. Még egyszer nem hibázza el, nem hibázhatja el, mert akkor az otosan már nem bocsát meg neki. – Most visszahúzódunk, lemegyünk a hangárba, és Atienóékkal együtt leereszkedünk a mélybe. Aztán majd lesből, meglepetésből megöljük őket.
– Meglepetésből nehéz lesz. Le kell táboroznunk, meg velünk lesz az az öreg csempész is. Zajosak leszünk, és én nem tudom, mekkora ez a betonbunker.
– Nagy, elegendően nagy – mérte fel a dombot Takamura, de közben már kúszott lefelé. – Egyébként is csak az a fontos, hogy Mitzuki engem ne vegyen észre. Ha azt hiszi, hogy mind idevalósi jöttmentek vagyunk, akik bemenekültünk a vihar elől, akkor nem fogja ránk pazarolni a figyelmét, és a megfelelő pillanatban, amikor védtelen lesz, lecsaphatunk rá. Most pedig gyere, térjünk ki előlük!
Golyó bólintott, de még egyszer visszanézett, és jól megjegyezte a német férfi arcvonásait. A sikló utolsó élő utasa. Annak a siklónak, aminek a társai halálát köszönheti. És nem is csak egyszerűen az utasa, de egyenruhája szerint a pilótája. Konkrétan ő az az ember, akinek a társai halálát köszönheti.
– Kinyírlak! – fogadkozott suttogva, és aztán Takamura után mászott.
A két ember gyilkos indulatokkal a lelkében ereszkedett vissza a hangárhoz, hogy aztán Atienóval, Vanggal, és a siklójuk legértékesebb alkatrészeivel alámerüljenek az atombunker örök sötétségébe.



XLI.
Sid és Mitzuki óvatos léptekkel, kézen fogva ereszkedtek lefelé a bunker központi szellőzőkürtőjében, az egyenletesen lejtő fémrámpán, ami körkörösen vezetett lefelé a sötétségbe. A mélyből rothadás szaga áradt, és a fejük felett egyre kisebb karikára zsugorodva távolodott az égbolt. Minden teljes fordulat után elhaladtak egy-egy vasajtó előtt, ami az akna falában nyílt. Többségük zárt volt, de találtak nyitottat is, amikbe Sid lelkiismeretesen belekémlelt, ám végül mindig a rámpa mellett döntött. Le kell menniük a mélybe, csak ott lesz biztonságos.
Egyelőre persze semmit sem mutatott a karjára csatolt Geiger-Müller. A műszert úgy állította be, hogy direktlinkre tegye ki az adatokat, így most mindketten látták a sugárzás mértékét a retinájukon, közvetlenül a pontos idő mellett. Még lényegtelen adat, de holnap ez lesz az életben maradás egyik legfőbb biztosítéka. Meg a vastag betonfalak és a szédítő mélység, ami elrejti őket a vihar elől.
Hosszú-hosszú ereszkedés után végül Sid úgy döntött, már elég mélyen vannak, és a következő nyitott ajtónál megállt.
– Pihenjünk egy kicsit, meg együnk, aztán bemegyünk, és keresünk valami biztonságos helyet.
Leültek, megbontottak egy-egy konzervet, ettek, aztán csak ültek a huzatban a mélység felett, az égboltkarika alatt. Egyiküknek sem volt sietős bemenni.
– Hogy néz ki? – intett körbe Mitzuki.
– Rondán. Nyers beton, a réseiben fűcsomók, rozsdás vas, dögszag. De azt te is érzed.
– És mi van a mélyben?
– Semmi – pillantott le Sid az akna alján összegyűlt szemétre, aztán felnézett az égre. Két hét egy betonkoporsóban. Pompás kilátások! De más oldalról, mennyivel jobb, mint meghalni a fénylő nap alatt!
– Gondolom, bent sincs semmi, csak betonfalak – sóhajtott Mitzuki.
– Tökéletesen leírtad a helyet, mintha nem is lennél vak.
Vártak, Sid nézte az eget, Mitzuki hallgatta a férfi lélegzését. Felettük lassan sötétedni kezdett, aztán a mélyből zajok hallatszottak, és hirtelen denevérek felhője rajzott ki a közeledő éjszakába.
– Ez mi? – kapta fel a fejét Mitzuki, és fogást váltott a botján.
– Madarak – vont vállat közömbösen Sid, akinek sosem volt erőssége a természetismeret. – Menjünk, itt már sötétedik, nincs értelme tovább várnunk.
Felállt, és felsegítette a lányt.
– Bent fény sem lesz, igaz? – kérdezte Mitzuki.
– Van egy kézilámpánk, de törött. A napeleme teljesen tönkrement, így nem tudtam feltölteni. A kijelző szerint alig fél órára elegendő áram van benne.
– Tehát fél óra után már te sem fogsz látni.
– Hacsak nem találunk helyette valami más fényforrást.
– Például?
– Például egy olaszt vagy egy franciát.
– Inkább a sötétség – döntött Mitzuki. – Spórolni fogunk a fénnyel. Állj mögém, tedd a kezed a vállamra. Én már úgyis belejöttem a vakságba, és vezetlek téged. Elég lesz, ha a problémás pontokon felkapcsoljuk egy-egy pillanatra a lámpát, meg esetleges vészhelyzetekben, de amúgy maradunk sötétben.
– Jó – fogta meg a bal kezével Sid a lány vállát, és a jobbjában tartott lámpával egy hosszú pillanatra belevilágított ez előttük nyíló ajtóba. – Tizenkét méter hosszú, üres, vízszintes, egyenes folyosó, sík padló, a végén T-elágazás – közölte az adatokat, melyekkel a direktlinkjének a térelemző modulja egészítette ki a látványt, majd lekapcsolta a fényt. – Menjünk!
– Menjünk! – indult előre Mitzuki, és elmosolyodott. – Nyugi, Sid, én hosszan éltem a föld alatt, nekem otthonos lesz. Bízd rám magad!
– Nem kell nyugtatgatnod, nem vagyok ideges!
– Hazudsz! Ideges vagy és félsz a rád váró, tétlenül töltött két héttől. Úgy általában, félsz a tétlenségtől.
– Nem tervezem tétlenül tölteni az elkövetkező két hetet. Remek ötleteim vannak, hogy mi mindent csinálhatunk majd kettesben, összezárva a sötétben.
– Felejtsd el, férjes asszony vagyok! – vetette oda Mitzuki vigyorogva, és a botja koppant a betonon. – Ez itt a fal a folyosó végén. Jobbra vagy balra?
Sid már kapcsolta is fel a lámpát, hogy szétnézzen. Aztán haladtak, tovább, bele a sötétségbe.



XLII.
Az alkony pont úgy borult rá a szavannára, mint bármelyik másik alkalommal. A nap lebukott a vérvörös felhők között, a másik oldalon pedig felkelt a telihold, hideg, ezüst fénnyel festve meg a szikkadt talajon sarjadó, aszott füvet.
A holdfény árnyékában kis csapatnyi ember haladt az atombunker dombja felé. Libasorban mentek, leszegett fejjel, gyorsan, némán. Látható otthonossággal mozogtak a szavannán, és a dombot is ismerték. Keresés nélkül megtalálták az egyik oldalsó szellőzőkürtő valaha vasráccsal védett kijáratát. Egyesével ereszkedtek le a mélybe a széttört vasrudak között. De nem ők voltak az utolsók.
Éjféltájban, amikor feltámadt a szél, kutyavonyítás hangzott fel a szavanna több pontjáról, fájdalmas, veszélyre figyelmeztető hang. A fűben árnyékok szaladtak, és különböző irányokból érkezve több kutyafalka is bemenekült a domb ajtajai mögé. Mögöttük megerősödött a szél, a földre szorította a fűszálakat, beletépett a fák göcsörtös ágaiba. Még csak próbálgatta az erejét, de már most lehetett érezni a levegőben, hogy hamarosan tombolni fog.
Ám nem ez tette veszélyessé, hanem hogy utóbb, ha majd elül, alattomos, halált hozó porral fed be mindent, amit nem sikerült addig elpusztítania.



XLIII.
Atieno nyugodt, hosszú léptekkel vezette a társaságot, a nyers betonon is mezítláb járva. Végül is, mit idegeskedjen? A fejlámpája elég fényt adott mindannyijuknak, fegyverük van, a sikló lényeges részeit Takamura és Golyó cipeli mögötte, azaz minden rendben. Fejében ott volt a bunker térképe, az alapján haladtak egyre lejjebb.
– Nem fogunk eltévedni? – kérdezte Golyó a sokadik sarkon.
– Én nem fogok eltévedni – válaszolta Atieno. Nem is csak a térkép miatt, amit a direktlinkje őrzött, hanem általában, a bunker szerkezete egészen egyszerű volt.
Lent pár ciszterna. Felette több emeleten át hosszú folyosók, amikből nagy termek nyílnak. Feltehetőleg raktárnak szánták őket. Közöttük további hosszú folyosók, melyekből viszont kisebb termek nyílnak. Ezek lehettek a lakóterek. Sok volt belőlük, eredetileg legalább ezer-ezerötszáz fő befogadására tervezhették a bunkert. Minden szintet körfolyosó határol kívülről, melyeket lépcsőházak kötnek össze. Itt-ott egy-egy nagyobb csarnok, talán közösségi terek, vagy talán gyárakat akartak ide betelepíteni. Vékony szellőzőcsatornák összevissza, amik viszont mind középre vezetnek, a központi aknába.
– És ha te meghalsz, akkor hogy találunk ki? – kérdezett tovább Golyó.
– Könnyen. Végig felfelé mentek, és akkor előbb-utóbb találtok egy oldalkijáratot. Amúgy pedig ezen nem kell idegeskedned. Elég jó vagyok ahhoz, hogy csak utánad haljak meg – szögezte le Atieno vigyorogva.
Feleletként valami kurta káromkodást kapott, amire elégedetten rábólintott, és ment tovább. Folyosó, elágazás, újabb folyosó. Egy helyen, az egyik fordulóban észrevett egy ledet a falon. Sokkal újabbnak tűnt, mint a bunker, és ráadásul vezeték is futott hozzá. Benézett a folyosóba, és valamivel távolabb észrevette a következő lámpát.
– Állj, nem erre megyünk tovább! – hátrált ki. Aki világítást telepített ide, az nyilván gyakran jár erre. Talán itt lakik. Talán rossz néven veszi, ha idegenek tolakodnak be az otthonába.
Sokkal óvatosabban haladt tovább. Még több helyen látott ledeket, ezenfelül viszont nem volt nyoma, hogy a bunker lakott lenne. Végül egy hosszú folyosó közepe táján választott egy termet, ahol letáboroztak.
Gondosan elhelyezték a sarokban a sikló alkatrészeit, Atieno pedig felragasztott egy miniledet a terem plafonjára, középen.
– Most mindenképpen pihennünk kell – magyarázta utána. – Odakint már esteledik. Reggelre kitör a vihar, és amíg el nem ül, jobb, ha semmit sem csinálunk.
– Miért, itt biztonságban vagyunk, nem? – kérdezte idegesen Golyó.
– De, elméletileg biztonságban vagyunk. Gyakorlatilag megtörténhet, hogy sok esőt hoz a szél, és ha az befolyik, akkor bajban leszünk. Persze ez azért valószínűtlen.
– Akkor mi a valószínű lefolyása egy ilyen viharnak? – kérdezett vissza Takamura.
– Sok szél, ami sok radioaktív port hagy hátra. De ez a terület szerencsés. Állandó széliránya van, ami ha érvényesülhet, mert nem nyomja el egy átvonuló vihar, akkor pár hét alatt kipucolja a zónát. Utána mehetünk. Elméletileg semmi bajunk sem lehet, ha türelmesen kivárjuk a végét.
Takamura bólintott, maga is így képzelte.
– Mutasd meg a bunker térképét! – parancsolta. Meg kell tanulnia, és kitalálni, hogy hogyan fésülje át. Mitzuki itt van, és ő valóban ügyesen tud lapulni, de legalább két hete van megkeresni. Sikerülni fog.
Aztán, amikor megnézte a térképet Atieno lapmonitorán, még biztosabbá vált a győzelemben. Előbb vagy utóbb, de sarokba fogja szorítani a lányt, és akkor megöli. Mitzukinak nincs fegyvere, ismételte meg magának, és nekilátott megtanulni a tervrajzot.



XLIV.
Rosa és Ricardo egymás mellé kiakasztott függőágyukban hevertek, és kártyáztak. Mivel csak egy lapmonitorjuk volt, mindketten azon játszottak. Kitették középre, a két függőágy közé felállított ládára, hogy kölcsönösen rálássanak, és elérjék. Ennek a megoldásnak mindössze annyi volt a hátránya, hogy mindketten látták a másik lapját is.
– Most megint csalsz, Ricardo! Az én lapomból játszol. Ne nézd!
– Nem tudom nem nézni! Itt van az orrom előtt, ha nem akarom, akkor is látom.
– Mennyivel jobb lenne, ha lenne saját lapmonitorod! Hogy lehettél olyan marha, hogy nem hoztál?
– Azt mondtad, hogy gépet eltéríteni megyünk. Ahhoz kombifegyver kell, meg álarc. De ki az a barom, aki ilyen akcióba beviszi a lapmonitorját?
– Kösz – tette el a gépét Rosa. Ahogy kikapcsolta, ismét tökéletes sötétség borult rájuk.
– Nem úgy gondoltam, Rossy – morogta a félkezű férfi, és kicsit fészkelődött a függőágyban, de az nem lett kényelmesebb ettől. – Nem kapcsolnád vissza? Idegesít ez a sötét.
– Spórolni akarok vele.
– Hány órát bír?
– Fogalmam sincs.
Az soha nem volt lényeges kérdés, hogy hány órát bír töltés nélkül a lapmonitorja. Rosa nem emlékezett olyan alkalomra, amikor ne tudta volna feltölteni bármely elektromos holmiját. Jellemzően figyelni sem kellett rájuk, mert már használat közben feltöltődtek. Ha meg valamiért mégsem, csak ki kellett őket tenni az ablakba, és negyedóra alatt megvolt. Soha nem kellett ezzel törődnie, napfény és ebből adódóan áram mindig volt.
– Ha kijutunk, veszek egy miniledet, egy ezerórás aksival, és mindig magamnál fogom tartani – sóhajtott.
– Ha kijutunk... – kezdett bele nagy lendülettel a férfi, aztán csak legyintett. – Inkább nem is mondom, mert csak lecsesznél érte.
– Erkölcstelen, árt az egészségnek, vagy szimplán csak fölöslegesen drága?
– Mind egyszerre! – sóhajtotta vágyakozva a férfi.
– Nem is találgatok. De ha tényleg kijutunk, élve, egészben, zsebünkben a kétmillióval, akkor együtt csináljuk majd, bármire is gondolsz.
– Megbeszéltük! – vigyorodott el Ricardo, aztán lefagyott az arcáról a mosoly. – Te is hallottad? – suttogta lehelethalkan.
Rosa nem válaszolt, ő is hallotta. Előbb csak bizonytalanul, majd egyre élesebben. Valaki egyértelműen közeledett a folyosón, ami a szobájuknak kinevezett betonterem előtt vezetett el. Rosa lassú mozdulattal, hangot nem adva az ajtóra emelte a még vak lámpát, a másik kezével pedig a kombifegyverét is. Nem hallotta, de sejtette, hogy Ricardo is ezt teszi. A puha, furcsán sietősnek tűnő lépések közeledtek, majd megálltak, pont az ajtajuk előtt.
Rosa abban a pillanatban felkapcsolta a kézilámpát. A felcsapó fény mindkettejüket elvakította, ennek ellenére jól látták, hogy az ajtóban egy hatalmas kutya áll, és vicsorog. Zöld szemében megvillant a lámpafény, majd kaffantva elugrott, és eltűnt a szemük elől. Még hallották a lépteit a folyosón, aztán azok is belevesztek a csendbe.
– Azt a kurva... – káromkodott Ricardo fojtottan, és leeresztette a fegyverét.
– Az – hagyta rá Rosa, és ha már égett a lámpa, hát kilépett a függőágyából, és körbeforgatta a fényt a teremben. De a csupasz betonfalak között semmi sem változott. Azért gondosan körbenézett, mielőtt kikapcsolta volna a lámpát. – Elment, de utánanézek – döntött, és lassú léptekkel kiment az ajtón.
Csend vette körül, és sötét. Maga elé emelte a kombifegyvert, lassan elindult a folyosó vége felé, ahol a kutya eltűnt. Közben meg-megállt, hallgatózott, de semmi zaj sem törte meg a csendet, csak a saját léptei. Elérte a folyosó végét, és már indult volna vissza, amikor csak feltűnt neki valami. Mintha valahonnan messziről, sokszorosan visszaverődve a betonfalakon, fényt látott volna. Vagy legalábbis valami világos maszatot, ami valamivel azért több volt, mint a szeme előtt úszkáló káprázatok.
Fény. Emberek. Életveszély, futott végig a gondolat a fején.
Némán hátrálva visszaindult. Előbb lassan, aztán egyre határozottabb léptekkel.
– Én vagyok – szólalt meg halkan, mielőtt belépett volna a szobájukba, és hallotta, hogy Ricardo sóhajtva leereszti a fegyverét.
– Semmi?
– Semmi – hevert vissza az ágyába.
– Akkor játsszunk tovább – javasolta a férfi. – Ígérem, megpróbálom nem nézni a lapod.
– Nézheted. Nem érdekel – kapcsolta ismét be a lapmonitort Rosa, és kitette kettejük közé. – A frászt hozta rám az a rohadt kutya!
– Nem kellene eltorlaszolni valamivel az ajtót?
– Az állatoktól megvéd, de az emberekkel szemben kifejezetten káros. Ha ránk törnek, sietve kell menekülnünk, nem lesz időnk torlaszt bontani.
– Gondolod, vannak itt emberek is?
– Tuti – sóhajtott Rosa a fényre gondolva, de aztán, vagy egy órával később, más módon is megbizonyosodhattak róla, hogy igen, a bunkerben rajtuk kívül is vannak emberek.
A lusta csendben éles csattanás visszhangzott végig a folyosókon. Meghatározhatatlan irányból jött, és lassan halt el a betonfalak között.
– Lövés? – kérdezett rá idegesen Ricardo.
– Mi más? – felelte Rosa, és ismét eltette a lapmonitort, ismét rájuk csukódott a sötétség.
– Kik lehetnek itt, akik egymásra is lőnek?
– Azok, akik azzal a fekete GM siklóval támadtak ránk. Aztán az a fazon, akit mi lőttünk le a kiégett vészhelyzet-ponton, az is tartozott valahova eredetileg, annak a haverjai is itt lehetnek. Aztán Gerald Green, az a rohadék!
– Az a rohadék! – ismételte gépiesen Ricardo.
– Ő is itt lehet. Meg bárki, aki rá, illetve a kétmillióra vadászik. Szóval itt most sokan lehetnek, sok okból, és mind utálhatja mindet.
– Akárkik is, már elkezdték irtani egymást.
– Nekik szurkolok – közölte kifejezéstelenül Rosa. – Mindegyik félnek, egyszerre. Öljék le egymást, annál kevesebben jutnak nekünk.
Erre Ricardo nem is válaszolt, csak sóhajtott. Jutni fog nekik is. Olyan mázli nincs, hogy valaki talál a szavannán kétmillió dollárt, és bántatlanul elsétál vele.
– Te, mi történt Tommy Shorttal? – kérdezte hirtelen Rosa.
– Kivel?
– Tommyval. Tudod, akinek a bátyját tavaly lelőtték Murzukban.
– Ja, hogy vele! Mi van vele?
– Nem tudom, pont ezért kérdem, hogy tudsz-e róla valamit – magyarázta Rosa, nem mintha a legcsekélyebb mértékben érdekelte volna a válasz, csak éppen beszélni akart valamiről.
Beszélniük kell, mert különben bele fognak bolondulni a sötétségbe és a csendbe. Persze mielőtt ez megtörténne velük, elindulhatnak a felé a fény felé, amit a folyosó végén látott. De az nagyon veszélyes. Bár még mindig sokkal jobb, mintha megtalálják őket. Akkor már szerencsésebb, ha ők mennek. Majd holnap, ha még mindig meglesz ott az a fény, majd odamennek, felderítik.
De azt még meg kell élni. Ép ésszel. Így előbb a régi cimborákról beszélgettek, majd kártyáról, sportról, Ricardo elmebeteg nagyanyjáról, és aztán ismét a régi haverokról. Az idő pedig telt.



XLV.
Sid lassan ébredezett. Hideg van, ez volt az első érzete, a második pedig hogy sötét. Aztán rászakadt a teljes valóság, mely szerint egy atombunkerben eltemetve fekszik, mélyen a föld alatt, teljes tehetetlenségre kárhoztatva még legalább két hétig. Bele fog pusztulni!
Az utolsó pillanatig reménykedett, hogy valami csak közbejön, és megúszhatja. Eddigi életében majdnem mindig közbejött neki valami, aminek a segítségével elkerülhette a nagyon rossz dolgokat. Most is bízott, még akkor is, amikor Mitzuki vállába kapaszkodva begyalogolt ebbe a betonkoporsóba.
Erről viszont eszébe jutott a lány, akinek a légzését most is hallotta maga mellől.
– Történt valami? – kérdezte, hogy a hangját is hallja.
– Semmi. Aludj nyugodtan.
– Most ébredtem.
– Akkor pihenj!
– Nem vagyok fáradt – dörzsölte meg a karját Sid. Fázott.
– Kéred a takarót? – ajánlotta fel a Mitzuki azonnal. Egyetlen, vékony takarójukba burkolódzva, felhúzott lábakkal ült a falnak dőlve. A férfi tőle egy karnyújtásnyira feküdt a hátán, a csupasz betonon, feje alatt a hátizsákkal.
– Nem kérem.
– Pedig nagyon hideg van. Maximum huszonöt fok.
– Huszonkettő egész három tized – hívta elő Sid egy pillanatra a direktlinkjéből az adatot. A karjára csatolt Geiger-Müllerben volt hőmérő is.
– Tényleg odaadom a takarót, ha fázol.
– Nem kell. Legalább addig is történik valami, amíg megfagyok. Hány ezer éve dekkolunk itt?
Te is látod az órát, akarta mondani Mitzuki, aztán inkább megmondta:
– Nagyjából tizenkét órával ezelőtt kezdtük el az ereszkedést a szellőzőaknában.
– Akkor odakint már nyilván tombol a vihar.
– Nyilván – sóhajtott a lány, aztán hallotta, hogy a másik felkönyököl, és motoz valamivel. Szúrós szag csapott az orrába. – Pfuj, mi ez a büdös?
– Vodka – állapította meg Sid, miután meghúzta az üveget.
– Undorító!
– Az. Osztályon aluli, csempész pancs. Josephtől többet vártam volna!
– Az alkoholfogyasztást a lehető leghatározottabban elítélem. Nagyon egészségtelen, és mellé igen gusztustalan is, úgyhogy ne merészelj mellettem berúgni!
– Nyugi! Sajnos nincs belőle annyi, hogy két hétre kiüssem magam vele – tette el gondosan az üveget Sid. Aztán figyelni kezdett, hátha hall valamit, de csak a csend ülte meg a termeket nyomasztó súllyal. – Perceken belül belehalok ebbe a nagy némaságba!
– Ha van kedved, beszélgethetünk. Mondjuk Alice Springs-ről. Miért kellett eljönnöd onnan?
– Amiért mindenhonnan máshonnan is – sóhajtott Sid. – És te miért mentél oda, kínai létedre?
– Japán vagyok. Neked meg semmi bajod, ugyanúgy terelsz, mint mindig – torkolta le a lány, és elhallgatott. Megint eltelt pár perc.
– Azért még beszélgethetünk – vetette fel a férfi.
– Persze. De akkor válassz témát te!
– Milyen színű a bugyid?
– Tényleg ez érdekel téged a leginkább ebben a pillanatban?
– Persze! Mi más érdekelne? Szeretném plasztikusan elképzelni azt a pillanatot, amikor végre leszedhetem rólad. Mondjuk, mi lenne, ha úgy csinálnánk, hogy...
– Magadban arról fantáziálsz, amiről csak akarsz, de ilyesmikről nem akarok veled beszélgetni! Hagyd abba, mielőtt leütlek!
– Mit hagyjak abba? Nem csinálunk semmit, de abszolút semmit! – morogta, és összekulcsolta a kezét a tarkója alá, aztán csak nézte a sötétséget, és a gondolatai tovább szaladtak. – Gondolod, hogy vannak itt skorpiók?
Mitzuki nagyot sóhajtott, és megrázta a fejét.
– Sid, kérlek, itt és most nem ez a túlélésre vezető stratégia!
– Hanem?
– Csendben ülni, és várni.
– Mire?
– Semmire. Csak figyelni a neszeket. Figyelni a huzatot. Elképzelni magad, mint egy kis pontot, egy nagy betonbunker belsejében. Érezni, hogy része vagy az egésznek, és az egész a te részed. Érezni, hogy minden, ami itt történik, veled történik. Te magad vagy a huzat, benned szól minden apró nesz. Figyelni minden részletre, és közben egységében látni az egészet. Észrevenni a szimmetriát, a ritmust, a rendet, ami mindenben megvan – magyarázta Mitzuki egyre halkabb, suttogóbb hangon, hogy Sid beleborzongott. Persze lehet, hogy csak a hideg miatt. A lány pedig folytatta, csendesen, talán nem is neki, hanem mindössze magának. – És ha idáig eljutottál, ha már együtt lélegzel a széllel, ha együtt lapulsz az árnyékkal, ha tényleg megtaláltad a harmóniát, akkor keresni azt a másikat, aki megtöri ezt. Aki nem illik bele a csendbe. Aki nem a te részed, de nem is sötétségé, aki tőled független akarattal létezik. Aki itt lapul, valahol, és rád vadászik. Akinek minden lépése, minden lélegzete, minden gondolta megtöri a harmóniát. És ha ez is megvan, ha megtaláltad, akkor már nem ő vadászik rád, hanem te őrá.
– És? – kérdezett rá a férfi, ahogy a lány hangja elhalt, és világossá vált, hogy nem fogja folytatni. – Utána?
– Utána? Utána megölöd. Ennyi – sóhajtott Mitzuki, majd keserűen megrázta a fejét. – Sajnálom Sid, ennyi vagyok! Három éve igyekszem túllépni az árnyékomon, de egyelőre nem megy!
– Jól haladsz, te selejtes bérgyilkos – biztatta Sid, aztán kicsit elgondolkodott. – Tehát szerinted itt, a bunkerben senki sem lesz képes észrevétlenül rajtunk ütni.
– Persze hogy nem – mosolyodott el Mitzuki. – Észre fogjuk venni, ha valaki jön. Már csak a fényt észreveszed, hiszen itt most sötétben vagyunk, ugye?
– Igen, sötétben vagyunk. De aki jön, az is jöhet fény nélkül. Ha van egy beépített szenzora, vagy akár csak egy éjjellátó-, esetleg infraszemüvege.
– Sötétben jöhet, de csendben nem. A talaj koszos, nyers beton, még mezítláb is óhatatlanul zajt üt néha. A termek pedig üresek és nagyok, azaz a legkisebb zaj is nagy visszhangot vet. Akárki jön, akármilyen ügyesen lopakodik, akkor is meghalljuk. Ha csendben vagyunk.
– Tehát akkor ez lenne a túlélésre vezető stratégia? Mozdulatlanul, csendben ülünk a sötétben két hétig?
– Igen. És mielőtt elkezdenél fanyalogni, ez egy roppant kellemes terv. Sokkal jobb, mint kutyagolni a melegben, vagy mondjuk megveretni magunkat négy olasz kombifegyveressel.
– Már biztosan nincsenek négyen – mélázott el Sid.
– Miért?
– Mert odadobtam közéjük kétmilliót, és kevesek voltak hozzá, hogy ép ésszel kezeljenek ennyi pénzt – felelte fáradtan, mire Mitzuki elgondolkodott egy kicsit.
– Ezt most hogyan érted? Volt nálad egy idkártya, pénzzel?
– Nem, csak egy igazoló panel egy számlához. Azon meg volt kétmillióm.
A lány elismerően bólintott.
– Kétmillió angol-egyiptomi font, az már szép pénz!
– Az is szép, de ez kanadai dollár volt – vallotta meg Sid, mire Mitzuki egy pillanatra nem kapott levegőt.
– Neked volt kétmillió kanadai dollárod?
– Hát, igazából három, de aztán jött egy rossz széria a ruletten. Úgyhogy csak kettő maradt, és az olaszok azt is elvitték. Mindegy, majd lesz másik!
Mitzuki kicsit habozott, hogy erre mit is mondjon.
– Tetszik ez a hozzáállás! – döntött végül.
– Ez csak pénz, jön és megy. Nem szabad túl görcsösen ragaszkodni hozzá, mert megárt.
– Például megölnek érte a haverjaid, mint ahogy ez az olaszokkal történt. Ha mindent jól értettem, mert te már megint ködösítesz.
– Jól értetted. Pont így történt – bólintott rá Sid, mire rövid csend borult rájuk.
– Tuti, hogy szívatsz! – összegezte végül a véleményét Mitzuki. – Ebből a sztoriból egy szó sem igaz.
– Akár – hagyta rá Sid, aztán megint várt pár pillanatot. – Sötét van.
– Nekem panaszkodsz? Én már napok óta sötétben vagyok.
– Az a te otthonos, privát, saját sötétséged – morogta Sid, aztán csak sóhajtott egyet. – Bocs, ez nem volt szép. De tényleg idegesít ez a nagy semmi itt körülöttünk.
– Mondom, hogy figyelj rá rendesen, és ki fog derülni, hogy ez a semmi nagyon sok mindent rejt.
– Végül is, egy próbát megér – vélte Sid, és valóban elkezdett figyelni. Leginkább a saját vérének a zúgását hallotta a fülében. Mást semmit.
Aztán kicsit később ő is hallotta a lövést. Nem lehetett nem meghallani. Mitzuki ugyan ezzel együtt sem reagált rá, csak mozdulatlanul, térdét átkarolva támaszkodott tovább a falnak, de Sid már a csattanás pillanatában felült. Ott most történt valami! Valami, amiből akár hasznot is húzhatnának! Vagy legalább megnézhetnék. Végiggondolta, mit szólna az ötlethez Mitzuki.
– Tehát nagy baromság lenne odamenni, igaz? – sóhajtott végül.
– Igen.
– De...
– Nincs de, Sid! Nem ránk lőttek, nem a mi bajunk, nem a mi ügyünk. Maradjunk távol, és akkor nem keveredhetünk bajba.
– Hülyeség. Már régen bajba keveredtünk, én legalábbis bajnak érzem, hogy egy betonkoporsóban kell feküdnöm heteken át. De ott emberek vannak, problémákkal és konfliktusokkal. Kihasználható emberek! Gondolj bele, szerezhetünk fényt!
– Nekem nem.
– Add ide a takarót, fázom! – felelte erre, mire Mitzuki már mozdult is, hogy odaadja, aztán észbe kapott.
– Oké, értem. Tényleg kényelmesebbé tehetnénk a helyzetünket. Megér ez annyit, hogy esetleg belehalunk?
– Nekem igen.
– Neked sem. Te egyszerűen nem hiszed el, hogy belehalhatunk.
– Oké, igazad van. Hagyjuk azt a rohadt lövést! – törődött bele a férfi. – De a takarót add ide egy kicsit. Tényleg hideg van.
Mitzuki odaadta, és Sid hallotta, hogy a lány feláll, nyújtózkodik, mozog egy keveset. Tuti fehér a bugyija. Fazonjában egyszerű, de anyagában drága. És vajon elég lesz rá ez a két hét, hogy leszedje róla? Ha még ez sem jön össze, akkor tényleg bele fog pusztulni a tétlenségbe!
Belecsavarta magát a takaróba, és minden erejével megpróbált elaludni. Azzal is telik az idő.



XLVI.
A lövést Golyó adta le.
– Mi van? – esett ki azonnal a függőágyából Atieno, és fegyvert fogva az ajtóra, a francia mellé térdelt. Már mind aludtak, és éppen Golyó volt soron az őrségben.
– Mit láttál? – kérdezte Takamura is, aki viszont az ajtó mellé állt be, szorosan a falhoz simulva, és már a kezében volt a kardja.
Baljával a tokot tartotta, jobbal a markolatot fogta, de még nem húzta elő a pengét. A kardrántás mozdulatával akár egy emberi nyakat is könnyen ketté lehet vágni, tehát érdemes megvárni vele egy lecsapandó fejet.
– Nem tudom, mi volt – magyarázta Golyó idegesen kapaszkodva a kombifegyverébe. – Valami moccant az ajtóban, de nem láttam, pontosan mi!
– És ezért rálőttél? – sziszegte ingerülten Atieno.
– Baj? – kérdezett vissza a francia.
Választ nem kapott rá, csak két megvető pillantást. Illetve hármat, mert eddigre az öreg Vang is felébredt félig-meddig, és pislogva felmérte a helyzetet, vajon miért zavarták meg a legszebb álmát? Aztán, amikor látta, hogy a fegyveresek az ajtó előtt tömörülnek, megnyugodva visszahajtotta a fejét a napelemekre fektetett tábori matracára. A fegyverrel való hadonászás nem rá tartozik, csinálják csak, akik értenek hozzá. Az ő korában már muszáj sokat pihenni, és kész, aludt vissza.
– Felderítem – döntött végül Takamura. Belehallgatózott a folyosó csendjébe, majd hang nélkül kisurrant. Atieno aggódva nézett utána. Ám a férfi pár perc múlva visszatért, épen és egészben.
– Itt nincs már senki, csak vérnyomok a padlón és a falon.
– Lehet, hogy csak valami állat volt – vetette fel reménykedve Golyó.
– Nincs akkora mázlink! – morogta Atieno, de akkor már a zsákjában matatva készülődött. – Ha voltál olyan marha, hogy lelőttél egy itt lakó embert, akkor hamarosan nagyon sokan akarják majd a halálunkat.
– Ő jött ide! – védekezett Golyó.
– Tökmindegy, hogy ő jött, és az is, hogy milyen szándékkal. A lényeg, hogy most már nagyon haragszik rád. Illetve ránk. Szóval most megyek, megkeresem őket, és megpróbálom elsimítani a problémát.
– Minek? – kérdezett közbe ezen a ponton Takamura. – Nekünk egy fontos dolgunk van itt, megölni Nagasawa Mitzukit.
– Neked csak ez a fontos, de én mellesleg élve ki akarok innen jutni. Márpedig az nem fog sikerülni, ha mondjuk kéttucat, helyismerettel rendelkező törvényenkívüli, azaz meglehetősen gátlástalan ember az ellenségének tart, és ezért ki akar nyírni minket.
– Értem – bólintott rá Takamura, de Golyó nem érezte ezt ennyire egyértelműnek.
– Hogyan gondolod, hogy odamehetsz hozzájuk? Ezek a határ alatt lakó bandák teljesen megbízhatatlanok. Nem lehet velük tárgyalni!
– Próbáltad már? – kérdezett vissza Atieno, és ahogy bizonytalan fejrázást kapott válaszul, folytatta: – Ezek is emberek, mint te vagy én, csak sokkal szarabb körülmények között élnek, ennyi. Oké, a többségük körözött bűnöző, de ettől még lehet velük beszélni, miért ne lehetne? Amúgy is azt terveztem, hogy majd bejárom a bunkert, és ha lakik itt valaki, akkor tisztázom a helyzetet, ha már két hétig össze leszünk zárva. Persze sokkal jobb lett volna, ha ezt azelőtt teszem, hogy valami barom lelövi az egyikőjüket!
– Már mondtam, bocs! Nem kell ennyire berágnod miatta!
– Berágnom tényleg nem kell, de letartóztatni téged, azt már igen. Mint ENSZ-katona, itt, az államközi területeken én vagyok a hatóság. Ha meggyilkolsz valakit, akkor nekem kötelességem elfogni téged, és elszállítani a legközelebbi államba, ahol majd lefolytathatják ellened a törvényes, jogszerű eljárást. Ez van a szabályzatban, ugye – szúrt még egyet Takamura felé.
– Tisztában vagyunk a hivatallal, amit viselsz, és tiszteljük azt – visszakozott a férfi azonnal. – Tudjuk, hogy a munkádat végzed, és abban nem akadályozunk, sem én, sem Golyó. Menj, beszélj ezekkel a határon kívüliekkel, ha úgy érzed, hogy ez a kötelességed.
– Úgy érzem, de hogy mi a fenének érzek én állandóan ilyen baromságokat! – morogta az orra alá Atieno, aztán menetkészen felállt, és Takamura kezébe adta a lapmonitorját. – Ezzel felhívhattok, ha muszáj. Megkeresem őket, és megalkuszom velük. Lehet, hogy majd fizetned kell nekik pár száz angol-egyiptomi fontot. A legegyszerűbb persze az lenne, ha kiderülne, hogy ez a seggfej csak egy kutyát lőtt le. Ebben az esetben nem lesz nehéz összehaverkodni a bandával. Talán arra is rávehetem őket, hogy segítsenek neked megkeresni azt a csajt. Ez lenne a legmázlisabb. De persze arra is van esély, hogy bosszúból lelőnek, mert ezek a határ alattiak elég egyszerűen kezelik az igazságszolgáltatást. Mondom, a többségük szökésben lévő bűnöző. Ebben az esetben jelentsétek a halálomat az ENSZ-nél. Ha esetleg kijut közületek bárki – tette még hozzá, aztán az övére csatolta elektromos pisztolyát, a homlokán bekapcsolta a lámpáját, és ment.
Takamura kifejezéstelen arccal nézte, ahogy a nő eltűnik a folyosó sötétségében.
– Feküdj le, most már én őrködöm – szólt végül oda Golyónak, aki még mentegetődzött valamit, de aztán visszahevert a matracára.
Takamura visszafordult az ajtó felé. Őrködött és gondolkodott. Atieno elment. Okos nő ahhoz képest, hogy csak egy idegen. Nyilván könnyen megtalálja a hangot a helyi vadakkal.
Hasznos lenne, ha a szövetségesének tudhatná őket. Persze az is lehet, hogy nem egyeznek meg, hanem megölik Atienót. Ebben az esetben ez a terem már nem biztonságos, arrébb kell mennie. Vár egy órát, döntött. Egy órát ad Atienónak, aztán megy, méghozzá most már egyenesen Mitzuki után. Golyót viszi, mert mégiscsak fegyverforgató, aki esetleg hasznos lehet. Vangot itt hagyja, ő túl öreg.
Vár egy órát, és utána elkezdődik a vadászat.



XLVII.
Atieno a fegyverét kézben tartva, óvatosan haladt a sötét folyosókon. A lámpája elég fényt adott, a fejében ott volt a térkép. A falakat figyelte, és a padlót, ahol egyre terjedelmesebb vérfoltok követték egymást, vezették tovább. Minden sarkon megállt, és hallgatózott, de sehol sem hallotta egy sebesült zihálását. Aztán egy ponton nagyobb vértócsát lelt, és ott véget értek a nyomok. Tehát nem kutya, hanem ember, akit ezen a helyen mondjuk bekötöztek, vagy esetleg hordágyra tettek a társai, és elvitték.
Ó, hogy szakadna rá az ég arra az idegrángásos franciára!
Atieno sóhajtott, az övére csatolta a fegyverét, majd kihúzta magát, és a tarkójára kulcsolta a kezét.
– Békével jöttem! Baleset történt, beszéljük meg!
Nem kapott választ, hát lassú léptekkel elindult előre. Még két fordulót kellett megtennie, míg elért egy olyan folyosót, ahol a mennyezetre modern ledeket illesztettek. Nem világítottak, de ott voltak.
– Békével jöttem! Tárgyaljunk! – ismételte meg, és várt. Már éppen továbbindult volna, amikor apró zajt hallott a háta mögött. Nem fordult meg, nem vette le a kezét a tarkójáról, nem tett semmi hirtelen mozdulatot. – Baleset történt, azért jöttem, hogy megbeszéljük!
– Hallgass és ne mozdulj, mert meghalsz! – suttogta valaki mögötte. Atieno megdermedt. Némán és mozdulatlanul tűrte, hogy valaki mögé lépjen, és lecsatolja övéről az elektromos pisztolyt.
Aztán megragadták a haját, hátrafeszítették a fejét, és egy éles pengét szorítottak a torkához.
– Ki vagy?
– Atieno Nieminen százados, ENSZ, Kongó-zóna.
– Azt mindenki mondhatja! – felelte az ismeretlen, aki izzadságtól és alkoholtól bűzlött, továbbá a lehelete alapján nyilván volt pár ellátatlan rossz foga is.
– Vegyétek le az ujjlenyomatomat.
– Persze, mert nekünk aztán megvan az adatbázisunk mindenféle katonák azonosításához! – szorította meg erősebben az ismeretlen Atieno haját. A nő úgy tippelt, hogy mögötte egy nálánál valamivel magasabb, de nem feltétlenül erősebb férfi áll.
– Akkor higgy nekem mindenféle azonosítás nélkül is. Békülni jöttem.
– Lelőttétek az egyik emberemet!
– Tévedés volt, de megpróbáljuk jóvá tenni. Első osztályú elsősegélyládánk van, ellátjuk a sérülését.
– Halottat is fel tudtok támasztani?
Atieno nem mutatta, de itt kezdett el aggódni.
– Megváltjuk. Mondj egy összeget, kárpótlásnak, és megfizetjük.
– Nekem jobban tetszik, hogy megölünk titeket, és elvesszük a felszereléseteket.
– Egy ezeréves, félig roncs siklóért összebalhézol az ENSZ-szel, amikor mi szívesen fizetünk? Minket most egy gazdag kínai pasas pénzel, neki nem összeg pár százas.
– Egy haverom életéről beszélnünk, az nem pár százast ér.
– Ostoba félreértés volt, bocsánatot kérünk érte. Nagyon sajnáljuk, és tisztességgel fizetünk a rokonainak és a barátainak. És ez azért is jó, mert elkerülhetjük a további félreértéseket – tért át a fenyegetődzésre Atieno.
– Miről beszélsz? – mordult fel mögötte az idegen férfi, és nagyot rántott a nő haján.
– Arról, hogy esetleg a társaim azt hiszik, hogy ti ellenségeskedni akartok – folytatta Atieno zavartalanul. – Mert akkor védekezni fognak.
– Esélytelenek. Mi többen vagyunk, itthoni terepen, és ti még csak menekülni sem menekülhettek. A vihar beszorított titeket ide.
– A sarokba szorított állat is veszélyes, a haverjaim meg extra veszélyesek. Hány további barátodat akarod elveszteni valami ostoba bosszú miatt? Leölhettek minket, de akkor megfizetitek az árát. Fogadd el inkább a békét, különben rémálom lesz a következő két hét. Nekünk is, de nektek is.
– Majd meglátjuk. Most hallgass, és gyerünk! Előre, aztán a sarkon balra! – lökött egy nagyot Atienón a férfi.
A nő ment, amerre vezették. Több folyosón haladtak végig, meg egy belső lépcsőházon lefelé egy szintet, és hamarosan beértek egy kivilágított szobába. Atieno látta, hogy nincs őrség, és odabent is rendetlenül, nagy káoszban hevernek a csomagok és mindenféle szedett-vedett holmik. Meg a hasonlóan szedett-vedett emberek.
Nyolc férfit és öt nőt számolt össze, mind igen elhanyagoltak voltak, a ruhájuk ócska, a fegyvereik gyenge minőségűek. Nem volt közöttük öreg vagy gyerek. Ezek valami munkában voltak, következtetett, és erre utaltak a nagy csomagok is. Az egyikből egy rakétavető semmivel sem összetéveszthető csöve lógott ki. Ők szedték le a franciák gépét, tippelt Atieno. Tehát komolyan kell őket venni, ha már egy ilyen akciót meg tudtak csinálni.
– Ez a csaj a hangárban álló sikló emberei közé tartozik – lökte középre a férfi, amikor beléptek, de nem engedte el a haját. – ENSZ-százados, úgyhogy ne rongáljátok, mert pénzt érhet.
A figyelmeztetés éppen időben érkezett, mert ketten már jöttek, hogy leverjék rajta a társuk halálát.
– Az idegenek fizetni akarnak, és pénzen megvenni a békét. Van valaki, akinek ez nem tetszik? – kérdezett körbe a férfi, aki elfogta Atienót. Nyilván ő volt a főnök.
Néma fejrázásokat kapott válaszul, aztán valaki csak bekiabált:
– Ez az összegen múlik! Legyen jó nagy szám, és akkor oké!
– A te szád rohadtul nagy, de igazad van – vágott vissza a főnök, és aki most elengedte, hogy a nő szembefordulhatott vele. Középkorú, napcserzett arcú férfi volt. – Hallod, meg akarunk egyezni. De nem akárhogy. Azt a kínait akarjuk, aki fizet titeket. Jöjjön le a nyolcas szintre, egy óra múlva, a nagyterembe. Ott megbeszélheti velünk, hogy mennyire akar élni.
– Engem küldött, velem tárgyalhatsz.
– Fenét! Csicska nekem nem jó, én a fejet akarom! Szólj a kínaidnak, vele akarunk beszélni. Jöjjön egyedül, de fegyvert hozhat, ha gyáva. Én egyedül megyek oda hozzá, és megbeszéljük. Te addig itt maradsz, te leszel a túszunk, hogy minden jól alakuljon. Világos?
– Értek mindent.
– Akkor pörgesd fel a direktlinked, te százados, és szólj a kínaidnak, hogy ha nem okos, akkor téged elveszít!
– Szólok neki – nyitott kapcsolatot Atieno a hátrahagyott lapmonitorral.
– Mi történt? – szólalt meg hamarosan Takamura hangja a fülében. Tudta, hogy ezt most csak ő hallja, viszont amit mond, azt mindenki.
– Itt vagyok a helyiek között. Sajnos az a társuk, akire tévedésből rálőttünk, meghalt. De szerencsére ennek ellenére is meg akarnak egyezni. Azt kérik, hogy te, egyedül, légy egy óra múlva a nyolcas szint nagytermében, hogy megbeszélhesd velük a részleteket.
– Miért nem te beszélsz velük?
– Téged akarnak, és kész. Amíg nem egyeztek meg, én itt maradok biztosítéknak.
– Értem – bólintott Takamura, és bontotta a vonalat. Tehát nem kell tovább várnia. A vadászat elkezdődhet.
– Ébredj! – lökte meg Golyó vállát. – Mennünk kell. Atienót elfogták a határalattiak, itt már nem biztonságos.
– Akkor? – kászálódott fel a francia. – Most mi lesz?
– Másik helyet keresünk, és egyesével megöljük őket. És természetesen Nagasawa Mitzukit is.
– Meg a német pilótát, ugye.
– Persze – bólintott Takamura. Az a férfi nem fogja túlélni, hogy ölelni mert egy japán lányt! Hogy ölelni merte Mitzukit...
Gyorsan, némán összekészültek, csak a legszükségesebbeket pakolva össze, például a mennyezetről a miniledet, és már indultak volna, amikor Golyó csak odabökött az öreg Vang felé, aki még mindig aludt a napelemekre fektetett matracán.
– Vele mi lesz?
– Öreg, hogy velünk jöjjön. Ha túléli, jó. Ha belehal, hát lesz más, aki el tud vezetni egy siklót.
– Profi pilóta vagyok, főnök – vigyorodott el Golyó, és magabiztosan elindult kifelé, a sötét folyosóra.
Pilóta vagy, de hulla leszel, ha ennyire zajosan jársz, gondolta Takamura, ám nem szólt. Minek? Csalinak remek ez a fickó, menjen csak előre, és zavarja fel az ellenséget. Ő majd árnyékként követi, és elvégzi a munkát.
A vadászat végre elkezdődött!



XLVIII.
Greg kereken negyvenéves volt, és tudta, hogy hamarosan meg fog halni. Ha néha el is felejtkezett róla, az a rohadt fájdalom a veséi környékén, az emlékeztette rá, hogy már nem lehet neki sok hátra. Persze, mire számított? Több mint egy évtizede élt a határon kívül, egy félradioaktív zónában, ahol a sugárzás szintje jellemzően az egészségügyi határérték két-háromszorosa. Ha pár hétig kapod, semmi bajod sem lesz. Pár hónapot is komoly kockázat nélkül túlélhetsz benne, miért ne? De ő tizenkét éve itt volt, és ennél sokkal többet itt senki sem húzhat le. Meg fog halni, és kész.
Igyekezett nem gondolni rá. Eleinte még reménykedett, hogy valahogy visszajut. Ugyan az a négy, minősített kegyetlenséggel elkövetett rablógyilkosság, ami miatt az Unió államaiban körözték, nem évül el, de van más megoldás is. Szerez pénzt, azon hamis személyazonosságot, és akkor visszamehet a világ valamelyik lakott, civilizált területére. Legalább a Kalahári-övezetbe. Aztán valahogy nem sikerült. Másnak sem szokott, ő sem lett kivétel. Beletörődött, hogy meg fog halni. Hamarosan.
De nem mutatta a többiek miatt.
A többiek nem tudhatják, hogy már nagyon beteg. Ő a főnök, de csak addig, amíg nem látják rajta, hogy gyengül. Amíg ő vezeti a társaságot, addig övé a legnagyobb rész a zsákmányból, még akkor is, ha csak egy fél üveg italról van szó. És fél üveg ital, nos, egészen sokat ér, ha valaki szeretne tartósan elfeledkezni bizonyos kellemetlenségekről Mondjuk, Hogy hamarosan meg fog halni.
Itt egyébként most nem fél üveg italról volt szó. Leszedtek egy csempészrepülőt, jó zsákmány, rengeteg pénz. Sok száz angol-egyiptomi font. A társaságon is látszik, mindenki fel van dobva. Már megbeszélte a találkozót a kereskedővel, aki kijön az Unióból, és átveszi. Nagy buli lesz, csak ezt a rohadt vihart kell kihúzni, és aztán lazíthatnak. És ha közben elfognak egy gazdag kínait, nos, az lesz csak a szép!
Minden kínai gazdag, Greg ezt jól tudta. Sok vizük van, jól élnek, garantáltan nem radioaktív sivatagok mélyére telepített városokban, és droidok dolgoznak helyettük. Elkapni egy kínait, az jó üzlet. A rokonai majd fizetnek érte. Persze egy ENSZ-tiszt sem rossz buli, bár azok szegények. De nem hagyják cserben egymást, szóval kis pénz, de biztos. Ám egy kínai! Az szuper fogás! És most meg fogják szerezni.
Gregnek eszébe sem jutott, hogy egyedül menjen el a találkozóra, a nyolcas szintre. Vitt mindenkit. Szépen meglapulnak, csapdába csalják a fickót, elfogják, aztán benyújtják a számlát. Könnyű ügy. Ha meg ellenkezik, akkor még könnyebb. Akkor megölik, bosszúból. Nem ők kezdték a gyilkolást, nekik már van egy halottjuk, a kínai is mellé halhat. A százados még akkor is pénzt ér, csak vigyázni kell rá.
Tehát Greg hátrahagyta két emberét, hogy őrizzék a nőt. A hülye Lolát, aki nem tud csendben maradni, mert mindig vihog meg dudorászik. Őt amúgy sem lehet elvinni egy rajtaütésre. A másik a csapat legfiatalabb tagja volt. Hans még csak tizenhét, de állandóan vérzik az orra. Még fél évet talán kihúz, de utána neki annyi. Gyenge, jobb, ha nem jön.
A többi tizenegy embert vitte. Lementek a nyolcas szintre, meglapultak a nagyterem mellett, és elég hosszan vártak, de hiába. A kínai nem jött.
Tehát nem akart megegyezni. Persze aki rögtön lövöldözni kezd, attól mit lehet várni? Mondjuk Josh is hülye volt, hogy odament kirabolni őket, de ezen már nem lehet segíteni.
– Oké, gyerekek – gyűjtötte maga köré a csapatot. – Nem egyezünk meg, a kínai nem akar. Tehát most szétválunk, kettesével átkutatjuk a bunkert, és leszedjük a hülye pénzeszsákot, meg a spanjait.
– Hányan vannak? – kérdezte valaki hátulról.
– Nemtom. Abban a siklóban max hatan férnek el. A százados már nincs velük. Szóval legfeljebb öt idegen, aki nem ismerős itt. Nem ügy.
– Tényleg, a százados – szólt közbe valaki más. – Vele mi lesz?
– Megtartjuk, és pénzért elengedjük. A többit kinyírjuk. Mindet.
– A kínai sokat érhet...
– Sokat ér, de nagy vele a kockázat! Ezek az alakok nem megbízhatóak. Ne feledd, azzal kezdték, hogy lelőtték Josht.
– Josh a saját szakállára ki akarta rabolni őket.
– Tudom, vazze, rohadtul tudom, és még rohadtabbul nem örülök neki! Mondtam annak a baromnak, hogy üljön nyugton a seggén, mert most két hétig össze leszünk zárva ezekkel az idegenekkel, és ügyelni kéne a jó viszonyra, de az a seggfej képtelen volt rá, hogy dekkoljon! Úgyhogy most már nincs választásunk. Muszáj mindet megölni, különben ők ölnek meg minket! Szétválunk, átfésüljük a bunkert, és leszedjük őket, világos?
– Persze. És ezzel szerzünk egy siklót is – tette még hozzá valaki, amire mindenki részéről elégedett bólogatás volt a válasz.
Úgyhogy Greg párokba osztotta őket, és nekivágtak átfésülni a bunkert. Hatszor két ember indult el elintézni minden idegent, akit felkutatnak.



XLIX.
Rosa és Ricardo időben észrevették, hogy valaki közeledik. Méghozzá ember, mert fényt használ. Észrevették, egymásra pillantottak, és már cselekedtek is. Rosa kitette középre a lapmonitorját, Ricardo pedig már ment is, ki a szobából. A folyosón az ellenkező oldalra indultak el, mint ahonnan a hangokat hallották, és visszavonultak egészen a következő sarokig, ahol meglapultak.
Tökéletesen tudták követni, ahogy az idegenek közelednek, majd észreveszik a lapmonitor derengését, leoltják a saját lámpájukat, és némi habozás után berontanak a szobába. Amatőrök, vélte Rosa, kifordult a sarkon, és súlyba tette a fegyverét. Ricardo ott térdelt előtte, szintén célra tartva. Ha az a két amatőr kilép a szobából, azonnal meg is halnak. De egyelőre úgy tűnt, élni fognak még pár percet.
– Nincs itt senki – hallottak egy hangot.
– De hát még megy a lapmonitor. Az imént nyilván még itt voltak.
Rajta, srácok, ennyi ésszel sem telhet negyedóránál többe, hogy megfejtsétek a talányt, szurkolt nekik Rosa. Akkor a zajokból ítélve már azt is tudta, hogy valóban csak ketten vannak.
– Kutassuk át a termet!
– És ha közben ellógnak? Greg megmondta, halott legyen mind!
Az lesz, döntött Rosa, és érezte, hogy Ricardo előtte igazít a fegyver állásán. Te is öregszel, gyerek, ha eddig a lábukra akartál célozni!
A két idegen közben megvitatta, hogy azért csak átnézik a hátrahagyott holmikat, hátha van közte értékes, majd hallatszott, hogy pakolnak odabent, összevesznek a lapmonitoron, és végül induláshoz készülnek. Aztán kiléptek az ajtón. Aztán meghaltak.
Rosa dühösen indult vissza a terembe.
– Ha elbarmolták a lapmonitoromat, akkor...
– Akkor sem lőheted le őket kétszer, Rossy! – jött mellette Ricardo, átlépett a vértócsán, ami a két hulla alatt már szélesre terjedt, aztán csomagoltak. Gyorsan, kurta mozdulatokkal. Sietniük kellett, ezeket a lövéseket nyilván mindenki hallotta az egész bunkerben. Rosa még gyakorlottan átnézte a két idegen hulláját, elvette a lámpájukat, de a fegyvereket már nem. Túl ócskák voltak.
– A láda marad – nézett még vissza lemondóan.
– Kár érte. De igazad van, nem okos ládával a vállon osonni, és ide még visszajöhetünk, mielőtt elhagynánk a bunkert – indult Ricardo, de a folyosón megállt. – Merre?
– Arra mintha lett volna valami fény. Nézzük meg, kihez tartozik – mutatta Rosa az irányt, ahonnan kiszűrődni látta azt a világosabb maszatot, amikor a kutya miatt kinézett. – Keressük meg azt a Greget, aki mindenkit halottnak akar, és beszélgessünk el vele erről.
– Ja, tudtam, hogy ránk marad a meló neheze. Macerás ám kétmillióval kisétálni erről a szavannáról!
– Ha kevés vagy hozzá, hát kiszállhatsz!
– Ebből a buliból csak egy módon – érintette meg sokat mondóan a mutatóujja hegyével a halántékát a férfi, mint akit főbe lőnek, aztán már nem beszéltek tovább.
Mentek megkeresni azt a Greget, akit egyikük sem érzett túl szimpatikus alaknak.



L.
Vang leginkább a csendre ébredt fel. Meg a sötétre. Hova lettek a többiek, és ki vitte el a miniledet, amit Atieno a mennyezetre rögzített? Tippje sem volt, hát lassú, öreges mozdulatokkal előkotorta a holmijából a saját lámpáját, és a sötétben felkötötte a sikló akkumulátorára, ami szintén ott volt az ágyát képező napelempanelek alatt. Ócska akkumulátor volt, a siklót negyedóráig se tartotta volna a levegőben, de egy lednek napokig elég áram van benne.
Sötétben dolgozott, hozzáértő mozdulatokkal, és gyorsan elkészült. Aztán felkapcsolta a fényt. Csak azt látta, amire számított, a teremben rajta kívül nem volt senki. Vajon hova mehettek? Messzire biztosan nem, hiszen a bunkert még hetekig nem hagyhatják el. Majd visszajönnek, döntött végül, és türelmesen elkezdett várakozni.
Nem sokkal később lépéseket hallott a folyosóról, de nem a többiek érkeztek vissza, hanem két idegen ember jött, egy férfi és egy nő. Koszosak voltak, szakadt ruhát viseltek, és fegyvert szegezve rontottak be. Vang nagy tétben fogadott volna, hogy határon kívüli csavargók.
– Megadom magam! – emelte magasba a kezét habozás nélkül. – Megadom magam, és van nálam valódi, Kalahári-övezetből való dohány!
– Tényleg? – csodálkozott el a nő, és leeresztette a fegyvert. A társa még egy ideig méregette a kis terem sötétbe vesző zugait, de végül ő is úgy döntött, itt nincs senki, csak egy öregember, aki láthatóan nem veszélyes.
– Csempész vagy?
– Az, persze. Kiváló kapcsolataim vannak, mindent el tudok passzolni, és mindent be is tudok szerezni – bizonygatta Vang. – Itt és most viszont nincs nálam szajré, most embereket szállítok. De csak a pilótájuk vagyok, nincs közöm az utasaimhoz! Csak üzlet! Ez az út nekem most csak és kizárólag üzlet – sietett elhatárolni magát minden esetleges disznóságtól, amit kinézett Takamurából. És vajon mi lett Atienóval?
– Hol az a dohány? – kérdezte a nő, mire Vang már vette is elő. Készségesen adta át nekik a doboz cigarettát, amit kifejezetten efféle alkalmakra hordott magánál.
– Vegyél egyet te is! – nagylelkűsködött a férfi.
– Köszönöm – gyújtott rá az öreg, persze előbb tüzet adva a másik kettőnek. – Ti kik vagytok?
– Miénk ez a bunker.
– Szép darab! Látszik rajta, hogy rendben tartjátok!
– Kuss!
– Oké – hallgatott el azonnal az öreg, aztán pár percig csak dohányoztak. A füst kezdte megtölteni a szellőztethetetlen helyiséget.
– A többiek? – kérdezte aztán a nő.
– Elmentek körbenézni. Engem itt hagytak, mert én nem tartozom hozzájuk. Teljesen független vagyok tőlük, csak pilótának béreltek, semmi másnak. Egyébként bárkinek olcsón dolgozom. Nektek is! – dobta be, de a nő nem is reagált a nyílt célzásra.
– Hányan vagytok? – kérdezett tovább határozottan.
– Velem együtt négyen.
– Tényleg van köztetek egy kínai? – kérdezte a fickó, és nem lehetett nem kihallani a hangjából a mohóságot.
– Igen. Egy kínai, egy francia, meg egy százados, innen, a Kongó-zónából – magyarázta Vang, mert úgy érezte, ebből nem lehet baj.
– Ebből melyik ért a fegyverekhez?
– A francia állandóan a kombifegyverét ölelgeti, de hát mit várhatunk egy franciától! – sóhajtott Vang, és úgy döntött, nem beszél Takamura kardjáról. Az magában is nonszensz, és ha mégis ért hozzá, hát az legyen meglepetés. – A kínai fegyvertelen. A százados meg ugye katona. Nem találkoztatok vele?
– A századossal már igen – vigyorodott el a nő, és Vang nem tudta megítélni, ez a mosoly egy elkövetkező váltságdíjnak szól, vagy egy vérbe fagyva hátrahagyott hullának.
De bízzunk a legjobbakban. Atienót azért nem kell félteni, nyilván még él. A többiek annyira nem érdekelték. A cigaretták végigégtek, és a két idegen kérdőn pislogott egymásra, hogy akkor most mi legyen.
– Rám kár pazarolni a golyót! – igyekezett megkönnyíteni a döntésüket Vang. – Értek a gépekhez, jól szerelek, szorgalmasan dolgozom, keveset eszem, és nem csinálok balhét. Öregembert minek megölni, elpatkolok én már magamtól is hamarosan!
Az arcukon látta, hogy az érvei célba találtak. A szakértelem mindenütt érték. Itt is. Minden rendben lesz, tippelt, amikor két lövés visszhangzott végig a folyosókon.
– Na, most már tényleg nincs miért aggódnotok – folytatta azért zavartalanul, mintha semmi furcsa sem történt volna, mintha nem is lehetne szebb az élet. – A társaitok elkapták a franciát meg a kínait, innentől tiétek a világ.
– Nyilván – felelte tétován a nő.
– Meg kéne nézni – vetette fel bátortalanul a férfi.
– Nézzétek csak, rám nem kell vigyázni, öreg vagyok én már bajt csinálni – magyarázta Vang, de ennyire azért nem voltak ostobák.
– Az egyikünk itt marad, a másik megnézi, meg szól a többieknek, hogy itt minden rendben – döntött a nő, és már majdnem kimondta, hogy a másik maradjon, de Vang sietve közbeszólt:
– Gondolom, a többiek most rabolják ki a kínait, az szép zsákmány lesz. Volt egy valódi aranygyűrűje, állítólag a feleségétől kapta. A Kínai Birodalomban szokás házasodni, és ebből az alkalomból gyűrűt ajándékoznak egymásnak a szerelmesek – bölcselkedett, mire a két csavargó még idegesebb lett. De már nem őt akarták megölni.
Egymással veszekedtek, hogy melyikük maradjon, és végül, persze, azt választották, hogy mindketten mennek.
– Öreg, azt hiszem, beveszünk a bulinkba. Ha jól viselkedsz, nem bántunk – magyarázta a nő kegyesen.
– Összeszedjük a többieket, te csak maradj itt, és ne csinálj balhét! – figyelmeztette a férfi is.
Vang értőn bólogatott, aztán kedvesen utánuk mosolygott, ahogy elmentek. Hallotta, hogy a folyosó felénél már futnak. Aranygyűrű, persze, a történelmi filmekben, esetleg! De csak fussanak, ha már a fiatal lábaik bírják.
Fussanak csak, nem sokáig futnak már, sóhajtott, majd elővett a zsebéből egy dobozkát, és bevett két tablettát, hogy semlegesítse speciális dohánykeverékének speciális mellékhatásait.



LI.
Sid arra ébredt, hogy Mitzuki megsimítja a vállát, hát még félálomban érte nyúlt, és magához húzta, hogy megcsókolja. Érezte tenyere alatt a derekát, a vállát, arcán a lélegzetét, de még mielőtt összeért volna az ajkuk, a lány a mutatóujjával gyengéden lezárta a férfi száját.
– Idegenek jönnek – suttogta lágyan, közvetlen közelről. – Azt hiszem, meg akarnak ölni minket.
Sid ekkor tért magához. Elengedte a lányt, pislogva nézett szét, de akkor már jól látta a fényt, ami az egyik ajtó mögött közeledett. Persze. Sötétség, atomkoporsó, ellenséges bandák, zárkózott fel a valósághoz, és szétnézett, mit lehetne tenni, hogy túléljék a következő fél órát is.
Egy nagyobb teremben táboroztak, aminek mind a négy irányba volt ajtaja, hogy ne tudják őket sarokba szorítani, baj esetén elmenekülhessenek. Ám Sid úgy tippelt, erre már nincs lehetőségük. Mitzuki tényleg észrevette, hogy valaki közeledik, tényleg nem tudtak meglepetésből rajtuk ütni, de annyira már közel voltak, hogy ne legyen idejük elhúzódni előlük. Illetve ő elfuthatna, ha felkapcsolná a lámpájukat, de Mitzukin az sem segítene. Vakon túl lassú.
– Állj meg itt, és csak akkor szólj közbe, ha baj van – tolta be a lányt az egyik ajtó mögé, ahol garantáltan nem vehetik észre az idegenek, amikor belépnek.
– Ha téged leütnek, az a jelen helyzetben baj?
– Jelen helyzetben? Igen, baj – gondolta végig, aztán otthagyta Mitzukit, átment a másik oldalra. Minél távolabb van a lánytól, annál valószínűtlenebb, hogy egyszerre mindkettőjüket észreveszik. Aztán beállt egy ajtó mögé, biztos fedezékbe, felkapart a koszos padlóról egy kis törmeléket, hogy azt eldobva majd elterelhesse magáról a figyelmet, és utána várt.
A távolban Greg közeledett egyik társával. Nyugodtan, lassan, a kézilámpájukkal gondosan megvilágítva minden sarkot.
Ismerték a terepet, tudták, hol kell vigyázni, hol alkalmas a helyszín rajtaütésre. De senkit sem találtak, aztán az egyik ajtó mögül zajt hallottak. Valami kavicskopogásszerű zajt. Azonnal leoltották a fényt, hogy ne nyújtsanak könnyű célpontot, és lassan közelebb lopakodtak. Közben figyeltek. Ha valaki a betonpadlón mozog, azt meg fogják hallani. De nem hallottak lépéseket, egészen addig, míg el nem érték az ajtót, akkor viszont egy határozott férfihang rájuk szólt:
– Van kint egy hőkamera, aminek a képét nézve pontosan a szívedre célzok!
Abban a pillanatban fedezékbe hasaltak.
Sid elégedetten biccentett magának, eddig rendben.
– Szóval, semmit sem értetek el vele, hogy leoltottátok a lámpát! – kiabálta még ki, hogy Mitzukinak is jelezze, most már sötét van, a vaksága nem hátrány.
– Fegyver van nálunk! – válaszolt neki valaki az ajtó felől.
– Látom. A kérdés az, hogy csak lövöldözni akartok, vagy esetleg tárgyalhatunk is, mondjuk okosan?
– Tárgyalhatunk – döntött Greg. Miért is ne? Akárki is ez, megegyezik vele, és ha majd előjön a fedezékből, akkor lelövi. Ez a legegyszerűbb megoldás. – Te vagy a kínai?
– Én – döntött habozás nélkül Sid. Mitzuki ezt úgysem vállalná, és a másik hallhatóan akart egy kínait. Hát kapja meg, ha ettől lesz boldog!
– Miért nem jöttél le a nyolcas szintre?
– Kettőt találhatsz! – válaszolta Sid. Vajon miről beszélgetek, töprengett közben. És vajon kivel? – Amúgy nem vagy túl udvarias. Mifelénk, a Kínai Birodalomban szokás pár formaságot betartani, ha két ember találkozik. Köszönés, bemutatkozás, ilyesmik – utalgatott rá, hogy a másik megmondhatná a nevét, de csak óvatosan. Lehet, hogy ennek a fiktív kínainak tudnia kellene, hogy kihez nem ment le a nyolcas szintre.
– Kit érdekel az a rohadt kínai udvariasság! Kinyírtad a haverom!
– Megeshet – hagyta rá Sid. – Az az igazság, hogy elég sűrű hetem volt. Kinyírtam két-három olaszt, minimum egy németet, és talán pár franciát is, bár ez utóbbiban azért nem vagyok annyira biztos. Te most melyikért reklamálsz?
Greg itt egy pillanatra elbizonytalanodott. Lehet, hogy ez a kínai nem csak egy pénzeszsák? Lehet, hogy veszélyes? Vagy blöfföl...
– Ezekhez nekem semmi közöm sincs – kiáltott ki végül dühösen a fedezéke mögül. – A haveromat itt lőtted le, a saját bunkerunkban, alig egy órája. Vagy tagadod?
– Dehogy, dehogy! Lelőttem – hagyta rá Sid, mert itt is érezte, hogy a másik ebben feltétlenül hisz. A rögeszméket mindig rá kell hagyni a másikra, az ellenkezés csak ront a helyzeten. – Lelőttem, meghalt, nyugodjon békében! Mit lehet ehhez még hozzátenni?
– A százados haverod azt mondta, hajlandó vagy fizetni érte.
Ó, egy százados is van a játékban, csodálkozott el Sid. Remek, nincs is egyszerűbb, mint átvágni egy katonát!
– A százados haverom nyilván mondott egy csomó mindent, de egy részében talán tévedett, másban félreértetted, úgyhogy inkább lépjünk túl rajta, hogy miről beszélgettetek. Tegyünk úgy, mintha ő nem is lenne, és mi most tárgyalnánk először, induljunk a nulláról. Pontosan mit akarsz?
– A pénzed kell!
– Kinek nem? – el és ezen a ponton elvesztette az érdeklődését. Ez a játszma is csak pénzről szól, és feltehetőleg egy igen alacsony szintű ligában. – Nem találkozhattunk tavaly a Kohinoor Murzukban?
– Miről beszélsz?
– Ismerős a hangod. Szerintem találkoztunk már, Murzukban, tavaly nyáron, a Kohinoor Hotelben.
– Kizárt, haver! Én ott sosem jártam!
És azt sem tudod, hogy tavalyelőtt felrobbantották, pedig az egész Unió ezzel a hírrel volt tele. Tehát ez az alak tényleg csak egy határ alatti bandatag, aki nyilván itthon van, ha már sajátjának mondta a bunkert. Azok tarifája mondjuk egy ezres, nagyobb összeget nem valószínű, hogy el tud képzelni.
– Oké, akkor zárjuk rövidre. Kétezer angol-egyiptomi fontért kibérlem tőled két hétre ezt a rohadt atombunkert, a mélybe süllyesztett betonalapoktól a folyosókon uralkodó dögszagon át a központi szellőző igen romantikus vasrámpájáig, beleértve a fejünk felett tomboló radioaktív vihart, mint extrát, és persze a teljes szobaszervizt is, amit ti biztosítotok. Rendben?
– Mi van?
– Mit lehet ezen nem érteni? Szótagoljam? Kurva gazdag kínai vagyok, és megveszlek kilóra. Oké, tegyük fel, ügyesen alkudtál, én meg balek vagyok, legyen háromezer. Ez az utolsó ajánlatom. Érdekel, vagy inkább lőjük le egymást?
– Végül is, megalkudhatunk...
– Nem haver, ezen már túlvagyunk, megalkudtunk. Most szépen menj vissza oda, ahonnan jöttél, és világítsd ki ezt a kócerájt, mert sötétben igen depresszív a hangulata.
– Tessék?
– Te szellemileg teljesen retardált vagy? – csodálkozott hangosan Sid, de mivel itt hallotta, hogy odakint kibiztosítják a fegyvert, úgy döntött, kicsit visszavesz a pofátlan kínai milliomos figurájából. – Nézd, én fizetek, de ezért cserébe kérek is valamit. Nyugalmat, kényelmet, biztonságot, ha már két hétig itt kell dekkolnom. Négyezer angol-egyiptomi fontért akár kedvesek is lehettek velem, nem? Tehát először is csináljatok fényt, mert ez a sötét az idegeimre megy. A lámpák felkapcsolását úgy venném, mint pozitív gesztust. Mint ékes bizonyítékát, hogy jó üzletet kötöttem, és megéri belétek pumpálni a pénzt. Aztán utána majd a részletekről is tárgyalhatunk.
– Jó, ez így jól hangzik. Gyere elő, nem lövünk le!
– Persze hogy nem lőttök le! Kínai vagyok, de nem hülye! Nem jövök ki a fedezékből, mert semmi garanciát sem látok arra, hogy nem fogtok el, kötöztök meg, és tartotok fogságban, míg a tisztelt édesanyám nem fizet nektek valami horribilis váltságdíjat. Nem jövök elő, hanem ti szépen elmentek, felkapcsoljátok a fényt, és mondom, majd utána találkozunk, megbeszélni a részleteket.
– Hé, csak úgy csináljunk fényt? Hogy nem is láttam a pofádat? És ha aztán nem fizetsz? Én meg dolgoztam a semmiért?
– Most tényleg attól félsz, hogy fizetés nélkül lelépek? Mond az neked valamit, hogy radioaktív vihar? Két hétig tuti itt maradok. Ha átváglak, lesz még időd leverni rajtam.
– Meg is teszem, nehogy az hidd, hogy megúszod, ha átvágsz minket!
– Nem váglak át – biztosította Sid végtelen őszinteséggel a hangjában. – Még két hétig muszáj itt maradnom, kell a halálnak, hogy közben végig idegeskedjek miattatok, amikor lazán ki is fizethetlek titeket.
– Oké. Legyen így – döntött Greg. Legyen így, legyen fény, meg amit csak akar ez a pofátlan kínai, aztán majd csak előjön, és akkor elkapják! – Megcsináljuk a fényt, és ha kész, majd a századosodon keresztül keresünk, és megbeszélünk egy újabb találkozót. Jó lesz?
– Remek, keressetek csak a századoson keresztül, az jó lesz! – bizonygatta Sid, mivel neki aztán ez az ígéret tényleg semmibe sem került. – Most pedig hátráljatok ki szépen a fegyverem tűzvonalából, és lássuk azt a díszkivilágítást!
Hallotta, hogy megteszik. Hallotta, hogy a két ember léptei távolodnak, hát nekivetette a hátát a falnak, becsukta a szemét, és elvigyorodott. Ezt is megcsinálta, nincs itt semmi baj! Kicsit még várt, aztán hirtelen ötlettel bekapcsolt Mitzukihoz.
– Elmentek? – kérdezte suttogva.
– Még hallom a lépteik visszhangját, illetve mielőtt megszólaltál volna, még hallottam – válaszolt a lány precízen, szintén suttogva. – Ezzel együtt is szerintem elmentek, de várjunk még egy kicsit, a biztonság kedvéért.
– Várjunk!
Miért is ne? Hát várt, de nem bontotta a kapcsolatot, hallgatta a fülében Mitzuki lélegzését, aki valamiért szintén nem szállt ki, aztán a lány csak megszólalt:
– Sid! – suttogta.
– Itt vagyok.
– Hallgattam ezt a beszélgetést.
– Remélem, tetszett – vigyorodott el a férfi, de a hangja megmaradt suttogásig halknak. – Nem akarok túlzottan önhittnek tűnni, de részemről ritka elégedett vagyok a végkimenetelével.
– Azzal én is – hagyta rá Mitzuki. – De közben kedvem lett volna megfojtani téged! Nem is azért, amit mondtál, hanem ahogy megfogalmaztad. Attól egyszerűen üthetnékem támadt!
– Veled nem is beszélnék így soha – szögezte le mély meggyőződéssel Sid. – Ennek a fickónak viszont ez kellett, pontosabban ez illett a gazdag kínaihoz, akit elképzelt magának.
– Ezt is értem, és sietlek biztosítani, hogy velem valóban nagyon... – kereste egy pillanatig a kifejezést Mitzuki. Azt erőteljes túlzásnak érezte volna, hogy „udvarias”, vagy hogy „kedves”, de valami pozitívat szeretett volna mondani. – Tisztességes, igen, határozottan tisztességesen beszélsz velem, míg ezzel a férfival rettenetesen tapló voltál. De melyik a szerep, és melyik vagy te, Sid?
– A kérdésnek nincs értelme – suttogta vissza a férfi közömbösen. – Az vagyok, amelyiket akarod, pontosabban, amelyiket kiprovokálod belőlem.
– Ködösítesz, mint mindig, amikor rólad beszélünk, de legyen! Maradjunk annyiban, hogy ezt a borzalmas alakot, aki az imént itt beszélgetett, nem szeretném többet hallani tőled.
– Igen, ez a kínai milliomos tényleg kicsit arrogánsra sikerült.
– Kicsit? – kuncogott fel Mitzuki, aztán visszatért a suttogáshoz. – Ez már annyira arrogáns kínai volt, mint egy japán!
– Te csak tudod, te százszázalékos szamuráj!
– Ne húzz a származásommal, nem tehetek róla. Amúgy viszont tényleg jól csináltad. Az a szerencsétlen fazon nyikkanni sem tudott, úgy ledózeroltad!
– Miért lettem volna vele kedvesebb? Nem az volt a cél, hogy megszeressen – vont vállat Sid, aztán várt, mert Mitzuki csak kicsit később folytatta, méghozzá tárgyilagos, hideg hangon.
– Ha jól tudom, nincs nálunk fegyver. Se hőkamerával, se anélkül – szögezte le.
– Csak a botod.
– És négyezer angol-egyiptomi fontod sincs.
– Könyörgök, Mitzuki, tényleg most húztak le az olaszok kétmillió kanadai dollárral, nem hazudtam! Egy cent nem sok, annyim se maradt – vallotta meg a férfi. – És mielőtt rákérdeznél, még mindig nem vagyok kínai.
– Ezt is tudom. Amit nem tudok, de érdekelne, hogy amikor te így beszélgetsz a soros balekoddal, akkor előtte legalább egylépéses tervként kitalálod, hogy mivel csapod be, vagy csak mondod, ami éppen az eszedbe jut?
Sid erre felvonta a szemöldökét a sötétben.
– Az előre kitalált tervek csak felesleges korlátokat jelentenek – felelte rövid gondolkodás után. – Ha beszélgetsz, légy spontán!
– Értem. Tehát fogalmad sincs, miért kértél tőle teljes kivilágítást.
– De, fogalmam van. Unom a sötétséget!
– És szerinted tényleg megcsinálják a kedvedért? – kérdezett rá kíváncsian Mitzuki.
– Nem mondta, hogy nem képesek rá, tehát csak az akaratukon múlik. És most akarják azt a négyezret, tehát itt hamarosan fénybe borul minden.
– Utána pedig visszajönnek, és számon kérik rajtad, hogy hol a pénz.
– Visszajöhetnek, de minket nem fognak itt találni.
– Már megint ködösítesz. A lényeg nem a visszajövésen, hanem a számonkérésen volt. Keresni fognak, és mivel nem hagyhatjuk el a bunkert, előbb vagy utóbb, de biztosan megtalálnak.
– Keresni fognak egy kínait, mint ahogy eddig is keresték, ha jól vettem le a részleteket. De most őszintén, ehhez nekünk mi közünk van? Hát melyikünk itt a kínai, te vagy én?
– Értem – felelte Mitzuki kimérten, hátával a betonfalnak támaszkodva, és örült, hogy a másik nem látja az arcát, mert a komoly hang ellenére szélesen mosolygott. Lehet, hogy Sid azt hinné, kinevetem, gondolta, pedig csak kezdte élvezni a helyzetet. Hogy is mondta mindig az otosan? Vedd fel a ritmust, járj a széllel. A férfi által diktált tempó pedig azon túl, hogy hajmeresztő, tulajdonképpen roppant élvezetes. Bár az találóbb megfogalmazása lenne a helyzetnek, hogy vedd fel a ritmust, és száguldj a szélviharral.
– Ha nincs több kérdésed, én tizenhat éves naivám, akkor választhatok én témát? – unta meg a hallgatást a másik oldalon Sid.
– Szó sem lehet róla! Nem akarok a bugyimról beszélgetni, és vannak kérdéseim. Az világos, hogy ebből a teremből tovább kell mennünk. Hová? Mi találtál ki?
– Megkeressük azt a századost.
– De az egy katona! Egy hivatalos személy! – tiltakozott aggodalmasan Mitzuki, és mellé majdnem felnevetett. Igen, ez a pasas tényleg olyan, mint egy szélvihar, méghozzá egy súlyosan radioaktív, speciálisan kiszámíthatatlan és veszettül kaotikus szélvihar!
– Ezért keressük meg – magyarázta közben a férfi könnyeden. – A hivatalos személyeknek rengeteg összeköttetésük van, hozzáférnek egy csomó érdekes adatbázishoz, és soha, de soha nem járják gyalog a szavannát. Ennek is lesz egy siklója. Azzal a siklóval pedig elmehetünk a Kalahári-övezetbe.
– Ha felvesz minket.
– Persze hogy felvesz!
– Persze, ha nem lelő, akkor felvesz – hagyta rá Mitzuki, és elgondolkodott azon, hogy ő mennyit és milyen feleslegesen idegeskedett már az életében, hogy mi történik majd holnap, meg pláne holnapután. Sid társasága ebből a szempontból sokat egyszerűsít a világon. A holnap úgyis eljön, és mi úgyis ott leszünk, tehát kár idegeskedni, lehetne összefoglalni a férfi alapelveit, amiben csak az a csodás, hogy neki ez valóban működik. Hiszen még tényleg itt van!
– De ez még távoli probléma – szólalt meg hirtelen Sid, hajszálpontosan igazolva a lány gondolatait, majd bontotta a kapcsolatot, ellökte magát a betonfaltól, és normál hangon átszólt a termen: – Mi lenne, ha most ennénk valamit?
– Mi lenne, ha összepakolnánk, és mennénk, mielőtt visszajönnek? – lépett ki Mitzuki is a fedezékből.
– Nem sietik azt el. Várjuk meg a cuccolással a fényt. Akkor spórolhatunk a lámpánkkal.
Mitzuki elfogadta az érvet, majd a botjával tapogatva az utat visszatért a terem közepére, a holmijukhoz. Aztán ettek, és várták, hogy ismeretlen tárgyalópartnerük beváltsa az ígéretét, és kivilágítsa a bunkert.



LII.
Takamura csak a legszükségesebbeket vitte magával a vadászat utolsó szakaszára. Víz, némi élelem, Atieno hátrahagyott lapmonitora. Fény, mert az is kell, de egyelőre elég a hátizsákban tartani a miniledet, mert előtte Golyó megvilágítja az utat egy kézilámpával. Takamura megvetéssel nézte a franciát, aki tömött zsákot cipelt, tele mindenféle felesleges holmikkal, kivilágította magát, hogy jó célpontot nyújtson, és mellé olyan zajt csapott, mint egy alagútfúró droid.
Csalinak kitűnő, gondolta, és tőle sok lépéssel lemaradva, lélegzethalkan haladt. Bár a talaj nagyon rossz volt, törmelékes, koszos beton, de mezítláb ment, és így azért egészen csendes tudott maradni. A franciához képest nagyon csendes.
– Nem fázol? – csodálkozott az, amikor Takamura levette a cipőit. – Itt nagyon hideg van, húsz fok, vagy még kevesebb.
– Nem fázom. Indulj! Te mégy elöl, de én mondom, merre – parancsolta, és maga is ment utána. Nem hazudott, nem fázott. Takamurát nem zavarta a hideg. Ő már a Fujin is járt fenn, amikor betöltötte a tizennyolcat.
Persze tilos volt. Az otosan világos, hangos szavakkal tiltotta meg, a jelen lévő kínai hivatalnok nagy megelégedésére. Persze kiszöktek, ő és a két legjobb barátja. A másik két fiú belehalt, de Takamura túlélte.
Ott fent, ott tényleg hideg volt. Kis keresgéléssel még havat is találtak a csúcson. Aztán amikor visszafelé futottak, Kenzo megcsúszott a köveken, és betörte a fejét. Hiro már fölfelé lemaradt, nem bírt végig futni. Ugyan felért, meg le is jutott, de túl sok időt töltött a felszínen, és túl nagy sugárdózist kapott.
Takamura volt az egyetlen, aki épségben hazaért.
Rettenetes büntetést kapott, és ezenfelül az is felkerült az iskolai lapjára, hogy kezelhetetlen, megbízhatatlan, és semmi más munkahelyet nem javasolnak neki, csak az algagyárakat.
De rá két héttel az otosan meghívta teára. Maga az otosan tisztelt édesanyja töltötte ki az italt. És ott volt Mitzuki is. Hagyományos kimonóba öltözve, nagyon szertartásosan, komoly arccal, de amikor a felnőttek egy pillanatra nem néztek oda, egy villámgyors mozdulattal lelökte Takamura csészéjét az alacsony asztalról. Takamura ugyan elkapta, semmi baja sem esett a szép, régi porcelánnak, de a teából pár csepp kifröccsent a ruhájára. Mitzuki kikacagta. Hihetetlenül szégyellte magát, de az otosan nem haragudott, csak mosolyogva nézte őket. A tea végén Mitzuki kísérte ki, és a külső folyosón életükben először megcsókolták egymást.
Takamura erre jól emlékezett, bár ne emlékezett volna! Mitzuki azóta elvesztette a lelkét, gépszörny lett, összeadta magát egy nem japán férfival, és Takamurát még mindig kísértették az emlékek. De ha meghal a lány, ha végre megöli, akkor ez véget ér. Akkor majd elfelejtheti végre.
A francia mögött lemaradva haladt, és néha rövid utasításokkal látta el, hogy az merre forduljon.
– Hova megyünk? – kérdezte a férfi, rögtön az indulás után.
– Most csak körben járunk, felderítünk. Megnézzük, hol van biztonságos alvóhely – hazudta Takamura. Nem ötletszerűen mentek, hanem rögtön azokat a helyeket akarta megnézni, amikről el tudta képzelni, hogy Mitzuki kiválasztja pihenőhelynek. – Megtanultam a térképet, nem fogunk eltévedni.
Ez utóbbi viszont igaz volt. Tudta a térképet. Nem olyan pontosan, mintha letölthette volna a fejébe, neki nem gép volt a koponyájában, hanem emberi agy. Bizonyosan pontatlanabbá emlékszik a térképre, mint mondjuk Atieno, de ő legalább ember maradt. Nem úgy, mint Mitzuki...
A francia mögött lemaradva osont, és nem érte készületlenül, amikor azt lelőtték. Előtte nem sokkal hallottak két lövést, ebből sejtette, hogy itt most valaki más is vadászik. De messziről visszhangzott hozzájuk az a két csattanás, hát továbbmentek, ám nem sokkal rá Golyót is eltalálták.
Takamura hallotta, hogy honnan. Tudta, merre kell kerülnie, hogy a rájuk támadók hátába kerülhessen. Lecsúsztatta a földre a hátizsákját, kézbe fogta a kardját, és futott. Nem tökéletes csendben, mert ezen a terepen azt nem lehetett, de elég halkan, hogy meglepje a két lesipuskást. Azok egy ajtó két oldalán lapultak, és éppen azt tárgyalták suttogva, hogy vajon biztonságos-e már kimenni, megnézni az áldozatukat. Takamura hátulról csapódott közéjük, ahonnan nem számítottak veszélyre. Nem ismerte őket, két idegen arc volt, talán a helyi, határ alatti banda, de ez nem is érdekelte. Haljanak meg, az a legcélszerűbb. Csak felesleges, kiszámíthatatlan kockázatot jelentenek. Szeretett volna minden zavaró tényező nélkül, csak és kizárólag Mitzukival szemben állni, amikor végre megöli.
Így ezt a kettőt levágta, egy-egy, íves csapással, aztán gondosan megtörölte a kardját. A halottakhoz hozzá sem ért, nem volt gusztusa azoknak messze szaglóan koszos holmijában kutakodni. Miután eltette a tökéletesen megtisztított kardot, visszament Golyóhoz.
– Takamura vagyok, ne lőj! – szólt előre, bár az, hogy a francia eddig nem lőtt, azt jelentette, hogy nem is tud.
– Kinyírtad őket? – kérdezte Golyó fogcsikorgatva, érezhető fájdalommal a hangjában.
– Persze – biccentett Takamura. Mikor közel ért, felkapta a francia elgurult lámpáját, letérdelt a másik mellé, megnézte a sebét.
Golyónak a jobb vállát találták el, és ahhoz képest szerencsésen megúszta. A jobbja bénán lógott, ballal pedig a sebet szorította, hogy ne vérezzen el, de látszott az arcán, hogy hamarosan így is el fog ájulni. De nem biztos. Ha erős, akkor nem. Akkor akár túl is élheti.
– Menj vissza Vanghoz. Innentől egyedül csinálom – állt fel mellőle, lekapcsolta és elrakta a lámpát, felkapta a hátizsákját, és otthagyta a másikat.
Golyó úgy meghökkent, hogy elsőre meg sem értette.
– Hé! – kiáltott utána, a sötét folyosón messze visszhangzott a hangja. – És velem mi lesz?
Nem kapott választ. Takamura eltűnt a sötétben. Már két lámpája is volt, de egyelőre egyiket sem kapcsolta fel. Most már óvatosnak kell lennie. Ugyan kettővel kevesebben vannak ellene, de most már senki sincs előtte csalinak. Csendesen, hallgatózva osont tovább a sötétben.
– Dögölj meg, te rohadt kínai! – visszhangzott mögötte a folyosó.
– Japán vagyok – suttogta az orra alá, de hátra sem nézett, nem is lassított.
Kettővel kevesebben vannak, de maradtak még sokan, akiket félre kell söpörnie az útból, mielőtt szembetalálkozhat Mitzukival.



LIII.
Greg az orra alatt szitkozódva sietett lefelé a jól ismert lépcsőházban. A vezérlőterem ajtaja be volt szorulva, csak két rúgással tudta kinyitni, de legalább valahol levezethette a feszültséget. Azt a rohadt kínait, azt szerette volna vagy fél tucatszor hasba rúgni. De még lesz rá alkalma!
A generátort rendben találta, de nem indította el. Mellette az akkumulátor azt jelezte, van még benne elég áram, hogy pár órára, akár fél napra is kivilágíthassa a teljes bunkert. Greg értett hozzá, ez a rendszer már akkor is itt volt, amikor ő először itt járt. Kisebb része talán még a bunker eredeti felszereléséhez tartozott, más részeit azóta telepítették ide mindenféle itt lakó elemek. Greg maga is dolgozott egy szakaszán, és persze már sokszor kénytelen volt javítani más részeit, mert ócska volt és öreg, mint minden a határ alatt.
Ezért úgy döntött, a generátort nem indítja el, ha nem muszáj. Megcsinálja a fényt, az menjen, amíg van áram, aztán meg majd lesz valami. Mondjuk találkozik a kínaival, és szétveri azt a nagy arcát!
Szitkozódva állított át a karokat a kapcsolótáblán, aztán rosszul lett, ismét a derekába nyilallt az az átok fájdalom, hogy le kellett ülnie. – Jól vagy? – kérdezte Grísa, aki valaha a norvégoknak dolgozott, de már évek óta itt élt, és aki egészen eddig némán kísérte.
– Persze, csak elgondolkodtam. Hogy akarjuk-e, hogy ez a kínai ugráltasson.
– Miért ne? – felelte a férfi. – Megkapja a fényt, találkozunk vele, és megöljük. Vagy elfogjuk.
– Persze. Így lesz – morogta Greg. Az exnorvéggal mindig egy srófra járt az agyuk, nem csoda, hogy ő volt mellette a második ember. – Igazad van.
Igaza volt, persze. Greg csak azért kérdezett, hogy időt nyerjen, és csillapodjon az oldalában a fájdalom. Hát nagy levegőt vett, és megpróbált kitalálni még egy időt húzó kérdést.
Akkor hangzott fel a két lövés. Greg azonnal felállt, és folytatta a munkát. Nem tudta, ki, miért kire lőtt, de meg akarta tudni. Azaz sietve vissza kell mennie a termükbe, beszélni a többiekkel. Gyorsan dolgozott, de az egyik panel beragadt, és amíg azzal vacakolt, felhangozott egy harmadik lövés, valahonnan egészen máshonnan, mint az előző kettő. Greg ha lehet, még gyorsabban igyekezett elkészülni, hogy mihamarabb felmehessen, mert ez a harmadik lövés már egyértelműen azt sugallta, hogy baj van. Ám a gépeket nem érdekelte, hogy az ember, aki szereli őket, ideges és sietne. Nem sikerült megcsinálnia.
– A fenébe! – káromkodott, és öklével nagyot csapott a kapcsolótáblába. A beragadt panel átkattant, és fény öntötte el a bunker kihalt betontermeit.
Pislákoló, hiányos, halvány ledfény, ami elvakított mindenkit a hosszú sötétség után.



LIV.
Takamura szemrebbenés nélkül simult neki a falnak, amikor felkapcsolódtak a ledek. Senki sem volt a közelben, ezt hallotta, de azért várt egy kicsit. Ám nem történt semmi, tehát hamarosan továbbindult. Végül is mindegy, hogy mindenki sötétben van, vagy mindenkinek jut fény. Az erőviszonyok így is, úgy is kiegyensúlyozottak, és a cél sem változik. Neki Mitzukit kell megtalálnia.
Golyó körül már teljesen valószerűtlenné vált a világ, amikor egy éles fénysugár a szemébe vágott. Először azt hitte, ez a halál, de aztán pislognia kellett, és ettől valahogy magához tért. Élt, még mindig élt, egy betonfolyosón fekve, vérző sebbel, gyengén, de élt. Csak most valahogy világos volt. Valaki felkapcsolta a lámpákat, gondolta. Talán van itt valaki, aki segítene. Talán, ébredt fel a szívében a remény, és megkísérelt megmozdulni.
Rosa és Ricardo nem jutottak messzire az eredeti szobájuktól, amikor felhangzott a harmadik, magányos lövés. Megtorpantak, és hosszan belehallgatóztak a semmibe.
– Messze volt.
– Ennyivel is kevesebb jut ránk – indultak tovább, aztán pár lépés után felgyulladt a fejük felett egy led, meg egy másik, sokkal előrébb.
Azonnal hasra vágódtak, és fegyverrel a kézben néztek szét, ki akar rájuk támadni, de úgy tűnt, még mindig egyedül vannak a folyosón.
– Ez a fény nekünk szól? – kérdezte végül Ricardo suttogva.
– Nem hiszem. Inkább arra gondolok, valaki végre megtalálta az irányítótermet, és felkapcsolta a villanyt.
– De akkor most van itt áram, vagy nincs?
– Valamennyi van, mert égnek a fények, te marha. Használjuk ki, fésüljünk át minél nagyobb részt! – intett Rosa a fejével, és folytatták bunker felderítését.
Sid és Mitzuki már éppen befejezte az evést, amikor felhangzott a két lövés.
– Messze volt – ítélte meg a lány, de azért lehalkította a hangját. Aztán jött még egy lövés. – Ez meg valahol egészen máshol. Gondolom, itt most több banda is háborúzik.
Aztán felgyulladtak a fények. Egy a teremben, egy másik led valahol oldalt.
– Most lett világos! – közölte Sid diadalmasan.
– Gratulálok hozzá! – hajtott fejet Mitzuki mosolyogva, és nem fűzte hozzá, hogy ő ebből sajnos semmit sem lát.
– Alice Springsben majd megcsinálják a szemedet – válaszolta meg a lány arcát látva a ki nem mondott gondolatot Sid, aztán gyorsan összepakolta csekély holmijukat. – Gyere! Addig is térjünk vissza az eredeti szereposztáshoz. Én megyek elöl, te kapaszkodsz a vállamba.
– Remek! Kerítsük elő azt a századost!



LV.
Atieno nem sok jót jósolt a saját jövőjére nézve azután, hogy Takamura bontotta a vonalat. A határ alattiak mind elmentek a találkozóra, arra a bizonyos nyolcas szintre, ami egyet jelenthetett csak. Nem akarnak megegyezni, azért mennek, hogy elfogják Takamurát. Nos, akkor most majd kiderül, hogy mit ér a fickó kardja, gondolta keserűen, és felmérte a két embert, akit az őrzésére hagytak.
Egy vézna, beteges suhanc és egy zavaros tekintetű, folyamatosan dudorászó nő.
– Egyre figyeljetek nagyon! – parancsolta nekik a Gregnek nevezett főnök, mielőtt elment. – Van direktlinkje. Ha megszólal, akkor azt lehet, hogy valaki más is hallja. Azaz ne hagyjátok beszélni! Ha csak kinyitja a száját, üssétek le. Bocs, százados, de hülye én sem vagyok!
Atieno némán rábólintott, aztán hagyta, hogy két őre átvezesse egy szomszédos, apró kamrába. Ott leültették a fal mellé, a csupasz betonpadlóra, és vártak. Sok idő telt el, túl sok. Már biztosan túl vannak a találkozáson, és hogy Takamura nem hívja őt, az egyértelműen azt jelentette számára, hogy megölték vagy elfogták a férfit. És az a három lövés, amit a távolból hallott, az sem sugallt semmi jót.
Aztán csak kezdtek visszaszállingózni a bandatagok a szomszéd terembe. Úgy sejtette, hogy nem egyszerre érkeznek, és idegesek, aztán befutott a főnök, Greg is. Az ő üvöltése egyértelműen kihallatszott a társalgásból, bár ott mindenki emelt hangon beszélt. Nyilvánvalóan veszekedtek, leginkább azért, mert néhány embert is elvesztettek, és valakik nyilván rosszul is lettek valamitől, mert hallotta, hogy odaát többen is hánynak. Ő meg itt ül, egy debil és egy kölyök között, és nem tehet semmit!
Aztán átjött hozzá Greg. Úgy rúgta be az ajtót lábbal, és vörös volt az arca az indulattól.
– Hogy dögölne meg a te pofátlan kínaid!
– Tehát találkoztatok – szögezte le Atieno.
– Igen, de hogy mekkora tapló az a tag! Ott kérkedett, hogy hány embert ölt meg csak a múlt héten, és mellé úgy parancsolgatott, mintha a csicskája lennék!
Atieno rábólintott. A leírás illett Takamurára.
– Megegyeztetek? – tette fel az egyetlen fontos kérdést.
– Igen. Azt kérte, hogy kapcsoljuk rá az áramot a ledekre. Most hívd fel, és mondd meg neki, hogy mi megtettük, amit kért, most ő jön. Most már látni akarom azt a rohadt pofáját, úgyhogy bújjon elő, és hozza a pénzt! Ja, és tisztázza, hogy nem ő lövöldözött, mert négy emberem hiányzik, és ha miatta, akkor nincs alku, megöljük!
– Várj, hívom – hunyta le egy pillanatra a szemét a nő, és kapcsolatot nyitott a hátrahagyott lapmonitorral. Hosszan nem sikerült, és érezte, hogy a kamrában tapinthatóan nő a feszültség. Rajta, Takamura, fogadd a hívást, mert különben ezek szétszednek engem! Már majdnem feladta, amikor meghallotta a fülében Takamura hangját:
– Mit akarsz?
– Visszajött ide a főnök, akivel találkoztál – felelt Atieno megnyugodva.
Takamura ezt nem értette. Eleve meg sem akarta nyitni a kapcsolatot, végül is, mit akarhat neki mondani ez a nő, ami érdekelheti? Aztán arra gondolt, talán megtud valami információt, ami a segítségére lesz. Minél többet tudsz az ellenfél szándékairól és mozgásáról, annál könnyebben győzöd le. De ezt a kijelentést nem értette. Ő senkivel sem találkozott, illetve akivel igen, az már nem beszédképes.
– Hazudik. Senkivel sem találkoztam.
Ezt pedig Atieno nem értette. De mellette egy nagyon ideges ember állt, egy parancsnok, aki embereket vesztett és félt. Nagyon félt, ezt a nő látta, hát igyekezett nem idegesíteni tovább.
– Értem. Azt üzeni neked a főnök, hogy megtették, amit kértél, és felkapcsolták a ledeket. Azt is üzeni, hogy most találkozni akar veled.
– És az embereim halála, azt se hagyd ki, századosi – vicsorgott mellette Greg, a fülében pedig Takamura hideg hangja szólt:
– Hazudik neked.
– Azt is mondja, tudni akarja, hogy mi lett azokkal az embereivel, akik nem értek vissza – folytatta kifejezéstelenül Atieno. – Azt mondja, tisztáznod kell, hogy nem te ölted meg őket.
– Én öltem meg őket. És minden emberét meg fogom ölni, hacsak nem adja meg magát azonnal és feltételek nélkül – hallotta Takamura hangját a fülében. – Ezt most mondd meg neki!
Atieno pillanatot habozott, majd felnézett a főnökre.
– Azt üzeni, hogy feltétel nélküli megadást kér, most azonnal, különben mindenkit megöl.
Greg első indulatból úgy vágta pofon erre, hogy eleredt az orra vére.
– Most e miatt a pofon miatt elvesztettem a kapcsolatot – közölte ennek ellenére hidegen, mélyen magába fojtva az indulatait.
– Nincs is rá szükségem! Ezzel a fickóval nem lehet tárgyalni! De lelőni lehet, majd megmutatom én! Itt maradsz, rólad majd később döntünk. Őrizzétek tovább, mint eddig – parancsolta a suhancnak meg a dúdolós nőnek, és aztán ment, az arca vöröslött az indulattól. A szomszéd teremből még visszahallatszott az ordítása: – Gyerünk, talpra, megyünk, mind! Együtt, csapatban átfésüljük a teljes terepet, és megöljük azt a rohadt kínait! És mindenki mást is, akit ide evett a fene!
Atieno hallotta, hogy elmennek, aztán együtt maradt az őreivel és a gondolataival. Valami nagyon nem stimmel itt. Greg nem hazudott, látta rajta, hogy elhitte, amit mond, és dühös is miatta. Takamura meg miért hazudott volna? Valami nagyon nem stimmel itt. Az egyetlen tény, ami biztos, hogy amikor ezek a csavargók visszajönnek, akkor neki annyi. Talán csak fogságban tartják, váltságdíjért, de az is lehet, hogy első indulatukban megölik. Ha vesztenek még pár embert, biztosan megölik. A békés megegyezés reménye elszállt, cselekednie kell, méghozzá az ellenséges fogságból való szökés alapdirektívái szerint.
Első pontként tehát felmérte a fogva tartóit. Férfi, fiatal, gyenge, beteg, most is vérzik az orra, előttem áll, engem néz, kezében golyós puska, régi típus, méghozzá valami házilag átalakított, kínai modell. Nő, középkorú, dúdol, távolabb ül, nem néz rám, kezében golyós puska, mint a másik, csak koszosabb. Oké, ez megvan. Most jön a második pont, a figyelemelterelés.
Atieno óvatosan felnézett a suhancra, és lassan felemelte a mutatóujját.
– Ha szó’sz, é’ lelőlek! – biztosította az sietve.
Atieno lassan rábólintott, majd komoly arccal mutogatásba kezdett.
– Nem é’tem – motyogta a suhanc, de látszott az arcán, hogy figyel. A dúdolós nő viszont észre sem vette, hogy valami történik. – Nem é’tem, mutass máskén’.
Atieno nem csodálkozott, hogy a srác nem értette, mivel semmit sem akart kifejezni, csak kalamolt előtte a kezével. A felszólításra aztán lassan, tagoltan megismételte az előző jelsort, majd hogy a suhanc még mindig csak a fejét rázta, hát ujjával közelebb intette. Az meg elég marha volt odahajolni. Atieno ballal elkapta a nyakát, jobbal félrelökte a fegyverét, és lefejelte.
Aztán már gurult is tovább, és rúgott mezítelen lábával, egyenesen a dúdolós nő arcába. Az is lehanyatlott, még a fegyverét sem tudta elsütni. Könnyen ment, ijesztően könnyen. Atieno látta rajtuk, hogy gyengék és képzetlenek hozzá képest, de ilyen mérvű sikerre nem számított. Idegesen nézte meg a pulzusukat, ám szerencsére mindketten éltek.
Végül is az ember azért tanul verekedni, hogy ha kell, tudjon kicsit is ütni!
Megnyugodva sóhajtott, aztán megnézte a fegyverüket. A nő nem csoda, hogy nem sütötte el a sajátját, az nem volt töltve. A suhancé igen, de annak meg láthatóan görbe volt a csöve. Ezzel a két vacakkal nem sokra megy!
Kis hallgatózás után átment a szomszéd terembe. Nem volt ott senki. Tényleg mind elmentek Takamura után. Remélhetőleg le is lövik, kívánta, mert éppen nagyon haragudott rá. Az világosan látszott, hogy Takamura cserbenhagyta, és ezt nem bocsáthatja meg egy katona, akinek azt tanították, hogy a társai élete pontosan olyan fontos, mint a sajátja. Takamura nem a társa, sóhajtott, és elkezdte átnézni a teremben szétszórt csomagokat.
Fegyvert keresett, és elsőnek a rakétavetőt találta meg, amit már bejövetelkor is észrevett. Volt hozzá két robbanófej is, de valahogy úgy érezte, nem ez az ideális fegyver egy zárt, nehezen szellőző atombunkerben. Tovább kutatott, áttúrva az koszos csomagokat. Minden összevissza volt, hatalmas rendetlenségben, és mindent vastagon borított a mocsok. Hát hogy lehet ilyen kuplerájban élni, méltatlankodott, de alaposan végignézett mindent. Aztán teljes meghökkenésére talált egy kardot.
Egy hosszú, esetlen pengét, tokkal. Pont olyan volt, mint Takamura fegyvere, és ezen egy pillanatig elgondolkodott, de közben már folytatta is a csomagok átvizsgálását. Egy késnek még csak van valami értelme, azzal tud bánni, de egy kard! Tényleg, viccnek is rossz! Ám újabb fegyverek már nem kerültek elő.
Tehát választhat két ócska, megbízhatatlan golyós puska, egy repülőgépek leszedésére kitalált rakétavető, és egy őskorból itt felejtett kard közül! Remek!
Tekintve, hogy a lőfegyvereken még az ujjlenyomatzárat is fel kellett volna törnie, és erre egyszerűen nem volt fél órája, felkapta a kardot, majd kikémlelt az ajtón. Sehol senki. Végigfutott a kivilágított folyosókon. Most minden led működött, halvány, sápadt fénnyel festve meg a csupasz betonfalakat. Sötétben előnyösebben nézett ki, vélekedett Atieno, és rohant, míg el nem érte az eredeti szállásukat.
– Atieno vagyok, ne lőjetek! – kiáltott előre, mert nem tudta, ki maradt ott, ha egyáltalán bárki, aztán megnyugodott, hogy az öreg Vang kiabált vissza:
– Végre itt vagy! Hol a fenében voltál eddig?
– Elfogtak, megszöktem, tucatsztori – lépett be, aztán megtorpant, befogta az orrát. – Pfuj, mi ez a rohadt füst itt? Vang, már többször felhívtam a figyelmed, hogy ne szórakozz mindenféle növényi mérgekkel, mert azok gyűjtése, finomítása, de leginkább a felhasználása az államközi törvényekbe ütközik!
– Öregember mit tehet, ha beront két fegyveres, és le akarja lőni? Csak dohánnyal kínáltam őket a jeles esemény alkalmából, ez ellen te sem tiltakozhatsz. És itt egy tabletta, vedd be, mielőtt elkap az idegrángás, és telehányod a szobát.
Atieno elfogadta a felajánlott gyógyszert, és közben körbenézett. Golyó és Takamura elment, a felszerelésük javával együtt. Kint mindenféle határalattiak járnak. És az utolsó három lövésből maximum kettőt adhatott le a francia, azaz van itt még valaki, aki lövöldözik, és akiről semmit nem tud. No meg Greg rejtélyes esete a kínaival, akit látott is, meg nem is.
– Itt nem biztonságos. El kell mennünk – döntött, de Vang nem tűnt lelkesnek.
– Miért, másutt biztonságos lesz?
– Vannak, akik tudják, hogy ebben a teremben éjszakáztunk. El kell mennünk, mielőtt visszajönnek.
– Nem bírjuk el a sikló motorját, és a napelemeket.
– Itt hagyjuk.
– Hogy ellopják, szétszedjék, elbarmolják mindenféle idegenek, akikkel tele van ez a bunker? Én láttam őket Atieno, ezek műszaki analfabéták!
– Én is láttam őket. Műszaki analfabéták, de ahhoz képest egészen jól fel vannak fegyverezve. El kell bújnunk előlük.
– Nem! Nem hagyom itt az alkatrészeket.
– A hangárban még fent hagytad volna az egészet.
– Akkor még azzal szédítettél, hogy ez a bunker lakatlan.
– Tévedtem, de abban nem tévedek, hogy most el kell innen mennünk!
– Nem. Erre nem veszel rá!
Atieno sóhajtva vette tudomásul az újabb akadályt. Aztán elgondolkodott, mi tűnik nehezebbnek? Rávenni ezt a makacs vénembert, hogy hagyja ott az értékes alkatrészeket „műszaki analfabéták” prédájának, vagy számottevő túlerő ellen megvédeni ezt a termet. Egy szál karddal felfegyverkezve!
A kérdés nem tűnt egyértelműen eldönthetőnek.



LVI.
Sid haladt elöl a ritkásan elhelyezett ledek sápadt fényében, a vállán Mitzuki kezével, mégis a lány vette észre először a két halottat.
– Állj! Ez... ez vérszag!
– Én semmit sem érzek – felelte Sid, de azonnal megtorpant, aztán alaposan körbenézett. – Igazad van, ott előttünk tényleg látszik valami sötét tócsa az egyik nyitott ajtó mögött.
– És az imént mintha hallottam volna valami nehezebb lélegzést is, de már nem hallom. Lehet, hogy van ott egy sebesült. De lehet, hogy csak tévedek.
– Megnézem. Maradj itt! – eresztette a földre a hátizsákját Sid, és óvatosan, fejforgatva előresétált. Ha tényleg egy sebesült, akár veszélyes is lehet. De az ajtó mögött nem sebesült várta, hanem hullák. – Jöhetsz, ezek már nem bántanak. Két halott.
– Gondolod, hogy ez lehetett az a két lövés, amit nem sokkal a fények felkapcsolása előtt hallottunk? – kérdezte Mitzuki, és botjával tapogatva az utat odament Sid mellé, belépett utána az ajtón.
A férfi nem válaszolt, alaposan megnézte a két testet. Nem volt csomagjuk, csak fegyver a kezükben, amit holtukban is görcsösen szorítottak. Ott hevertek az ajtó két oldalán, mint akik kintről várták a veszélyt, amit a hátukba kaptak. És nem golyó végzett velük, hanem...
Első ránézésre nem is tudta, hogy mi, aztán meg már azt nem tudta, hogy ezt hogyan mondja meg Mitzukinak, és ennyi habozás túl sok volt, mert a következő pillanatban valaki élesen rászólt:
– Kezeket fel, mert golyót kapsz a hátadba!
Sid nem gondolkodott, nagyot lökött a lányon, hogy az biztosan fedezékben maradjon, mellé már emelte is a kezét, és kifordult az ajtón a folyosóra.
– Megadom magam!
Egy idegen férfi állt kint a falnak támaszkodva, tőle elég uvol, sápadtan, és kombifegyvert fogott rá.
– Jöjjön elő a társad is, különben lelőlek.
– A társam nem jön elő, ha pedig ezért tényleg lelősz, akkor haragudni fog rád, és megöl téged. Ahogy elnézem az állapotodat, nem lesz nehéz dolga – mérte fel Sid a férfi karjára ragacsosodott vérfoltokat és a tartását. Nagyon úgy tűnt, összecsuklana, ha nem támaszkodna a falnak. De a fegyvert, azt rezzenéstelenül tartotta a bal kezében.
– Téged ismerlek – mérte fel az idegen is őt. – Te egy rohadt német vagy!
– Igen, német vagyok – vállalta el azonnal Sid, leginkább azért, mert láthatóan úgysem hitték volna neki el az ellenkezőjét. – A nevem Joseph Risso.
– Rólad már hallottam. Azt mondják, egészen jó fejvadász vagy.
– Tévednek. Pokolian jó fejvadász vagyok. És te? – kérdezett vissza.
– Én vagyok annak a francia gépnek az utolsó élő utasa, akit lelőttetek.
– Én pedig annak a gépnek az utolsó élő utasa vagyok, akit ti lőttetek le.
A férfi ezen láthatóan elgondolkodott egy pillanatot, aztán tovább kérdezett. Érződött a hangján, hogy nagyon rosszul lehet.
– A lezuhant csempészrepülőnkre startoltatok rá, igaz?
– Persze.
– A csaj miatt?
– Milyen csajról beszélsz?
– Ne add a hülyét! A csajról beszélek, aki a gépen utazott, a VIP-fülkében. Ő volt veled, amikor kiszálltatok a siklóból, láttam!
– Igen, a csajért jöttünk. Sokat ér, ha élve eljuttatom a megbízómnak. Egyedül persze már nincs sok esélyem, de végül is, annak a pénznek a fele is sok – célozgatott óvatosan Sid, még mindig rezzenéstelenül állva, magasba emelt kézzel, mert a kombifegyver még mindig a szívét vette célba.
– Előbb jöjjön elő az a csaj.
– Nem olyan hülye. Gondolom, már talált valami jó fedezéket, és éppen a fejedre céloz.
– Duma! Ha célba tudott volna venni, már le is lőtt volna, ha tényleg nem hülye.
– Ha nem ő, akkor majd lelő téged valaki más – sóhajtott Sid. – Itt most vannak páran, akik vért akarnak látni – bökött a fejével a két hulla felé.
– Itt vagyok mindjárt én. Imádnám látni a véred! Te voltál a gépetek pilótája, miattad haltak meg a társaim!
– Oké, te engem akarsz, eddig rendben. De ha jól látom, téged is akart valaki. Gondoljuk át ezt egy kicsit! Nekem életben kell tartanom a nőt, és egyedül vagyok. Melletted sincs senki. Fogjunk össze!
– Egy némettel?
– Én sem örülök neki, hogy egy franciával, de nem vagyunk abban a helyzetben, hogy válogathassunk. Ha nem bízol bennem, kezdjük kis lépésekkel. Nálam van elsősegély-felszerelés, ellátom a sebed. Cserébe te nem lősz le. Mindenki jól jár. Ha nem bízol bennem, ennyit akkor is megtehetünk egymásért.
– Egy némettel soha nem dolgozom együtt! Megbízhatatlanok!
Sid a másik véreres szemébe nézett, és azt érezte, amit ritkán volt alkalma érezni. Hogy ez nem fog menni. Itt, most, így ez nem fog sikerülni. És csak egy alternatív lehetőséget látott maga előtt.
– Oké, ez patthelyzet – kezdte lassan, nagyon lassan, minden szót hangsúlyozva, és mellé elindította a direktlinken a térelemzést. – Itt állsz előttem kilenc méterrel, ballal fogva a kombi fegyvert, mert a jobbod béna, és olyan gyenge vagy, hogy ezzel a jobb oldaladdal neki kell támaszkodnod a falnak, különben talán össze is esnél. Ha nem kapsz segítséget, meghalsz, és ha megölsz, akkor nem kapsz segítséget – írta le a helyzetet a lehető legpontosabban Mitzukinak, akiről fogalma sem volt, hogy hol lehet.
Utána se mert nézni, mert félt, ha elfordítja a tekintetét a franciáról, akkor az azonnal meghúzza a ravaszt. Tulajdonképpen moccanni sem mert, csak beszélt, lassan, tagoltan, de tudta, hogy ez már nem több, mint időhúzás. Aki itt még érdemben cselekedhet, és aki lehetőleg cselekszik is, az Mitzuki. Azaz most egy vak lányon múlik az élete. Illetve, nézzük a jó oldalát. Egy szamuráj fog harcolni helyette. Mázlista vagyok, gondolta, és tovább beszélt, bele a ráfogott fegyver csövébe.
Mitzuki nem tudta, de pontosan azt az utat járta be a halottaktól Golyóig, amit előtte Takamura tett meg, csak éppen visszafelé. Mitzuki is ugyanúgy mezítláb ment, mert a szandálját abban a pillanatban lerúgta, hogy Sid belökte őt a fal fedezékébe. Így tudott a legcsendesebben mozogni. Persze ő nem futott. Osont, kicsit meggörnyedve, a botját a háta mögött tartva, a balját meg előrenyújtva, és kereste maga előtt az utat, A fal vezette, a visszhangok, és aztán a végén Sidtől megkapta a megfelelő információkat az ellenségről. Ez utóbbit úgy értelmezte, mint engedélyt, sőt kérést, hogy támadjon. Hisz különben mit számítana, hogy hány méterre áll a férfitól az a francia? Sid nem bízik a megegyezésben, tehát harcolniuk kell.
Még két lépésre volt szüksége. Úgy sejtette, most egy ajtó mellett áll, a francia háta mögött. Még egy utolsó pillanatot koncentrált, aztán ment. Ütött, és érezte, hogy valamit eltalált, de kiáltást nem hallott, hát ütött még egyet és még egyet, és csak utána hallotta meg Sid hangját:
– Állj, Mitzuki! Győztél, állj meg!
– Minden rendben? – eresztette le a botot, és a saját zihálásától nem hallotta, hogy hány ember veszi itt most a levegőt, de nem volt ideje hallgatózni, Sid már ott volt mellette.
– Igen, elájult. Hagyjuk, és menjünk! – tolta volna odébb sietősen a vállánál fogva, de kár volt próbálkoznia is.
– Sid! – fordult vele szembe, és nem hagyta magát elsodorni. – Hazudsz!
– Rendben, oké, hazudok – sóhajtott a férfi, és ő is megállt. – Halott. Péppé verted a fejét. Az első ütéssel. Már a második ütés is teljesen felesleges volt, a harmadik meg egyenesen hullagyalázás. Kész. Elintézted. Most méter hosszan borítja az agyveleje a betonfalat. Ha az anyja látná, itt szakadna meg a szíve, hogy mi lett a szeretett kisfiából – magyarázta hideg, érzelemmentes hangon.
– Hagyd abba! – kérte Mitzuki, ám Sidet nem lehetett megállítani. Sokszor akarták már lelőni, de emlékei szerint soha még ilyen tehetetlenül nem állt fegyvercső előtt, és ezt nem volt olyan egyszerű feldolgoznia, így, ahogy lassan tudatosult benne.
– Hát nem ezt akartad hallani? – kérdezte ingerülten. – Hogy utána nyugodtan furdalhasson a lelkiismeret?
– Már rengeteg mindenért furdal a lelkiismeret. Jelenleg jobban örültem volna, ha segítesz mentségeket keresni.
– Mire? Mire keressek neked mentségeket? – túrt a hajába a férfi ideges mozdulattal. – Megmentetted az életemet! Nyilvánvalóan, egyértelműen és rohadtul megmentetted az életem. Tudod hányan fognak ezért gyűlölni téged, ha véletlenül kiderül?
– Te is? – kérdezett vissza Mitzuki, és Sid hirtelen lehiggadt.
– Én nem – felelte csendesen. – És te?
– Ostobaság lenne, ha ezért a gyilkosságért elkezdeném gyűlölni magam. Te megegyeztél volna vele, ő volt az, akiben engesztelhetetlen gyűlölet égett, ami lám, elemésztette – ült le a sarkaira a lány a betonfal mellett, szemben a halottal, és önkéntelen, megszokott mozdulattal letörölte a vért a botjától. – Mi bajuk a franciáknak a németekkel?
– Fogalmam sincs – vont vállat Sid, és leült mellé, még a vállát is átfogta. – Minden banda utálja a másikat.
Szemben ültek egy szétvert fejű halottal a szűk betonfolyosón.
– Miért?
– Tényleg nem tudom. Ez egy tény, amit mindig szem előtt kell tartanod, ha bármi balhéba fogsz az Unióban. És nehogy azt hidd, hogy ez olyan egyszerű! Ha ügyelsz rá, hogy jóban legyél az olaszokkal, az írekkel, a franciákkal és az oroszokkal, akkor még mindig ott vannak a németek, a portugálok, a svédek és a hollandok, és ha velük is sikerül zöld ágra vergődnöd, akkor tuti jön egy lengyel vagy ukrán vagy spanyol vagy akármi, és kezdheted az egészet elölről. A Kínai Birodalom ennyiben jobb, mármint ti, kínaiak legalább egymást nem ölitek.
– Japán vagyok – sóhajtott Mitzuki, és ráhajtotta a fejét a férfi vállára.
– Na, akkor érted, miről beszélek! Ha jól tudom most itt, a szavannán, három társaság van jelen. Az olaszok, akik megvetik a németeket, akik utálják a franciákat, akik ki nem állhatják az olaszokat, és itt bezárul a kör. Ölik egymást, még akkor is, amikor itt tombol a fejünk felett egy radioaktív vihar, ami egymaga elintéz közel és távol mindenkit, ha picit is nincs szerencsénk.
– Ennek nem sok értelmét látom. Annyira kell nekik a pénz, hogy nem tudnak megosztozni rajta?
– Ez nem üzlet, hanem személyes. Illetve bizonyos mértékig üzlet is, hisz van konc, amin marakodhatnak. Nem mindegy, ki mekkora szeletet ural az Unió alvilágából. De az egész alapja nem a pénz, hanem a színtiszta gyűlölet.
– Így pedig már semmi értelmét sem látom.
– Mert nincs neki. Ugyanazokat a filmeket nézik, ugyanazt a kaját eszik, ugyanarra a zenére szórakoznak, ugyanoda járnak nyaralni, és mellé teljesen egyformán utálják egymást. Semmi értelme sincs. Épp úgy, mint hogy annak sincs, hogy egy fazon évek óta utánad rohangál a világban, hogy megöljön.
– Annak van oka – kapta fel a fejét értetlenül Mitzuki. – A családom szemében elvesztettem a becsületem.
– Igen, nem voltál hajlandó meggyilkolni egy embert, pusztán mert az nem japán, hanem kínai. Ezért aztán tényleg megérdemled, hogy az egész világon át hajtóvadászatot tartsanak utánad.
– A japánoknak van okuk utálni a kínaiakat! – tiltakozott a lány. – Elfoglalták az országunkat!
– Mitzuki, könyörgöm, száz éve! Száz éve történt!
– Csak kilencvennégy.
– Jó, legyen kilencvennégy, a történelem sosem volt az erősségem. Ez nem változtat a lényegen. Ideje lenne lapoznotok!
– Ne nekem mondd! Én lapoztam. Én japán létemre többet tettem a Kínai Birodalomért, mint a legtöbben ezen a világon – emelte fel a fejét a lány, és vak szemeivel elnézett a halott felett. – Én nem öltem meg őfelsége Tien Naga-Hai Huang-Ti császárt – mondta ki, életében először hangosan. Így hallani furcsa is volt. Nem mintha Sidet meghatotta volna vele.
– Ezzel azért nem vagy egyedül. Sok-sok millió ember nem ölte meg a Kínai Birodalom császárát.
– De ők nem álltak előtte karddal, és nem vágták meg az arcát, és nem mentették meg az életét a saját testőreitől. Ők nem voltak döntési helyzetben, én viszont igen. A Kínai Birodalom császára azért él, mert én így akartam! – szegte fel az állát büszkén.
– Oké, igazad van, te valóban tettlegesen nem ölted meg őt – sóhajtott a férfi. – A te esetedben ez nem volt annyira magától értetődő, mint az összes többinek. Kénytelen vagyok elismerni, a részedről ez valóban a kiválóság jeles bizonyítéka!
– Na azért! – mosolyodott el fáradtan Mitzuki, és felvette a botját, majd tettre készen a térdére fektette. – Most mi legyen?
– Menjünk tovább! – állt talpra Sid. – Menjünk tovább, mert mi nem fogjuk megváltani a világot, és most van sokkal nagyobb bajunk is – húzta fel a lányt, és mellé a vállára akasztotta Golyó földön heverő kombifegyverét. Jól jöhet még. Bár annyira nem érdekelte, hogy megnézze, töltve van-e.
– Mi bajunk lehet pont most, amikor éppen győztesen állunk egy szétvert fejű halott felett? – kérdezte közben Mitzuki, igen szkeptikusan.
– Nem az általad előállított hullával van baj, az hibátlan, mint te magad. De azzal a kettővel, akiket már itt találtunk, azokkal van egy kis probléma. Azokat tudniillik nem lelőtték.
– Hanem? – kérdezte rosszat sejtve Mitzuki.
– Hanem karddal kettévágták – sóhajtott Sid.
És mind a ketten pontosan tudták, hogy ez mit jelent.



LVII.
Rosa és Ricardo szisztematikusan fésülték át a bunkert. Sarokról sarokra, ajtónyílásból ajtónyílásba, fedezékből fedezékbe haladtak, egymást váltva, előreszegezett fegyverrel. Gyakorta megálltak, hallgatózni, nézni a ritkásan elhelyezett, halvány ledek vetette árnyékokat. Kihalt termeken keltek át, aztán az egyik ajtó mögött hatalmas, rendetlen kipakolást vettek észre.
Felbontott, szétrámolt csomagok hevertek ott, rengeteg kihullott aprósággal, hihetetlen káoszban. Mintha valakinek sietve kellett volna kirabolnia a termet, és mellé olyan bűz volt bent, hogy Rosában komolyan felmerült, be sem megy. Aztán persze ment. Elsőnek ő, Ricardo fedezte, aztán a félkarú férfi is belépett, és megállt az ajtó mellett. Undorodva mérte fel a termet.
– Pfuj! Fogadok, itt a bunker megépítése óta nem takarítottak.
– De hányni többen is hánytak – morogta Rosa a terem falánál állva, és kutató szemmel mérte fel a padlón szétszórt kacatokat. Hátha van köztük valami hasznos. Valami kis fogyasztású led vagy egy aksi. Valami kis fény, mert ha kialszanak a központi megvilágítás lámpái, akkor itt megint sötét lesz, esetlegesen tényleg hetekre, gondolkodott.
Ez pedig hiba volt. Mármint a gondolkodás. Még a fegyvert is lejjebb eresztette egy kicsit, így teljesen elkésett, amikor kivágódott az egyik belső ajtó, és annak a fedezékéből rálőttek. Érezte a karjában a fájdalmat, látta a vérének szétszóródó cseppjeit, de még élt, hát automatikusan vágódott le a padlóra, és visszalőtt. Mivel golyó már nem volt a fegyverében, hát elektromosan. A levegő felszikrázott, valaki kiáltott, és közben Ricardo is lőtt, célzás nélkül, csak úgy, az ajtóra eresztett egy sorozatot, ezzel ő is kiürítette az utolsó, golyós tárát.
Aztán mentek. Rosa feltérdelt, fedezte a férfit, aki futott, a kinyílt ajtó mellé, a fal fedezékébe. Túlélték ezt a pár másodpercet is, és ezzel a javukra billent a helyzet. Utána már szépen, a nagykönyv szerint csinálták. Ricardo rúgta be az ajtót, Rosa vágódott be, hogy lelőjön mindent és mindenkit, aki mozdul, de bent már csak egy nő volt, aki éppen befejezte a fegyvere töltését, ügyetlen, kapkodó mozdulatokkal, Rosa nem habozott, azonnal lelőtte.
Aztán megszédült, neki kellett támaszkodnia a falnak, de amikor Ricardo kérdőn ránézett, csak megrázta a fejét.
– Menj! – sziszegte, mire a férfi folytatta. Sorban felderítette a közeli helyiségeket, de egyértelműnek tűnt, hogy immár egyedül vannak.
– Minden tiszta! – tért vissza, és hozta a nő hátizsákját is, amiben benne volt az elsősegélykészletük. – Tudsz segíteni? Fél kézzel nem fog menni.
– Persze! – morogta Rosa magabiztosan. Lassan lecsúszott a padlóra, megtámasztotta a hátát a falon, és ép kezével segített a férfinak ellátni a sebét.
– Nem vészes – vigasztalta Ricardo. – Mindjárt hat a fájdalomcsillapító, utána kutya bajod sem lesz!
– Aha. Persze – mérte fel a sebet Rosa. Nem most lőtték meg először, ebben is volt gyakorlata. Ez a seb a felkarján ronda volt, súlyos és mély, és lassú gyógyulást ígért. Bár nem volt oka panaszkodni. Hihetetlen mázlinak érezte, hogy nem a fejét találták el. Nem is értette, hogyan hibázhatták el ilyen közelről, aztán kicsit később, amikor Ricardo megvizsgálta a halottak fegyvereit, kiderült, hogy egy erősen kajla csövű puskával lőttek rá. Méghozzá egy suhanc fiú és a társa, egy meghatározhatatlan korú nő. Most mindketten ott feküdtek a hideg betonon, holtan.
– Ezek meg kik voltak? – állt meg végül a két hulla felett Ricardo.
– Fogalmam sincs. Régen elvesztettem a fonalat – sóhajtott Rosa, majd maga is felállt, és óvatosan megmozgatta a karját.
Fájt, de működött, és mi többet várhat? – Lehet, hogy ezek azok a Gregék, akik minket is akartak. Ez itt mindenesetre úgy tűnik, mint valami nagyobb, határ alatti banda rejtekhelye.
– Ja, akik mit sem sejtő, ártatlan csempészeket lövöldöznek le – bökött az állával Ricardo a terem közepén heverő, kicsomagolt rakétavetőre. – Az ilyen alattomos bűnözők miatt nem biztonságos kilépni az Unió területéről!
Közben mindketten odaálltak a rakétavető mellé, két oldalról nézték a hideg fegyvert.
– Egészen pofás – jegyezte meg a férfi.
– Működőképesnek tűnik.
– Van hozzá két rakéta is.
– Az ujjlenyomatzárat is fel lehetne törni rajta, hiszen van rá időnk.
– De ehhez sajnos két kéz kell! – sóhajtott Ricardo.
– Van nekünk vagy két és fél is! – döntött Rosa, és sebesült kezét kímélve, esetlen mozdulatokkal nekilátott elcsomagolni a rakétavetőt. – Zárt térben nem a legideálisabb fegyver, de ha nem visszük el, elviszi más. És akkor már inkább én cipelem, mintsem hogy mindenféle elmebetegek rám lövöldözzenek vele.
– Márpedig elmebetegből flangál itt néhány – nézett ki a férfi a két halottra. A vérpettyes csomagokra, a padlón szétszórt kacatokra.
– Ha nem látsz más hasznosat, akkor menjünk! – szólt rá Rosa, ahogy keresztben a hátára vetette a rakétavetőt.
– Menjünk, mert ezeknek lesznek társaik, akik visszajönnek.
Így a két olasz tovább folytatta a bunker átfésülését, immár egy alacsonyan repülő csempészgépek lelövésére alkalmas kézi rakétavetővel felfegyverkezve.



LVIII.
Takamura itt van. Itt van, a bunkerben, és meg akar ölni, gondolta Mitzuki. Nem is csodálkozott rajta. Tulajdonképpen szinte várta, hogy így legyen. Az elmúlt években tökéletesen hozzászokott, hogy minden sarkon a férfi feltűnését lesse, így nem volt számára váratlan, hogy most végre tényleg utolérte őt. Utolérte, és hála a viharnak, sarokba is szorította. Nem csodálkozott, sőt bizonyos szempontból meg is nyugodott egy kicsit. Most végre vége lesz. Így vagy úgy, de vége lesz.
Pedig Al-Watanyában rövid ideig úgy tűnt, végleg lerázta. Bízott benne, hogy Takamurát nem fogják beengedni az Unióba. Neki is csak rengeteg megvesztegetés után sikerült bejutnia, és ezért valahogy biztonságban érezte magát. Túlzottan is. Bérelt egy lakást, járta a várost, elbűvölték a fényes üzletek és a szűk sikátorok. A luxussiklók és az utcasarki koldusok. Kyotóban ez mind nem volt. Eleve semmi értelmét sem látta ezt a várost Kyotóhoz hasonlítani, annyira különbözött tőle, de még a csendes, békés Alice Springstől is.
Ez valami új volt. Tarka házak összevisszasága a végtelen kék ég alatt, emberek tömege az utcán ezerféle ruhában, éjjel és nappal egyaránt, mert itt soha nem állt meg az élet. A napfényt váltó holdfény itt mindig nyüzsgő emberhadat láthatott az utcákon. Annyira más volt, mint otthon, annyira hihetetlennek tűnt, hogy ebben a gyökeresen eltérő világban megjelenhet Takamura. Biztonságban érezte magát, és megfizette az árát.
Éppen egy hatalmas, emberekkel zsúfolt szórakoztatópalota egyik teázójában ült, amikor a mellette fecsegve, kacarászva teázó fiatal párocska férfi tagja beletolt egy fegyvercsövet, a derekába.
– Ne mozdulj! – sziszegte mellé, és ő ezen annyira meghökkent, hogy egy pillanatra tényleg nem mozdult. Aztán már nyúlt volna a kardja után, de akkor már késő volt. A férfival addig együtt szórakozó nő tűt szúrt a karjába, és a világ elmosódott körülötte. Hallotta, hogy valaki kiabál, „helyet, helyet, rosszul lett”, aztán a következő emléke, hogy felfelé taszigálják egy repülő rámpáján.
Visszatekintve az egész az ő hibája volt. Nem is gondolt rá, hogy Takamura idegenek segítségét kérheti a vadászatban. Nyilván nem is ő tette, hanem maga az otosan. Az öreg néha igen praktikusan nézi a világot, minden előítélete ellenére is.
Tehát elfogták, és biztos, hogy Takamurához akarták vinni, aki valahol, az Unión kívül várt volna rá. Mondjuk a Kalahári-övezetben, ha már itt, az Unió déli határa alatt zuhantak le. Csak aztán sok minden közbejött. Például egy elmebeteg hallucináció, fogott rá erősebben Sid vállára, aki vezette. A férfi érintése határozottan megnyugtatta. Egy stabilan kaotikus pont ebben a hatalmas és bonyolult világban.
Stabil pontokra pedig szüksége volt, mert Takamura már megint itt járt a nyomában. Nem adta fel, nem adhatta fel, elé jött, és most itt van, és meg fogja őt ölni. Mindenkivel együtt, aki véletlenül az útjába keveredik.
– Elbújunk előle, vagy szembemegyünk vele? – kérdezte Sid, amikor felálltak a francia holtteste mellől, és megvizsgálták a két másik, karddal megölt embert.
– Te mit javasolsz?
– Semmit. Nem ismerem, illetve te sokkal jobban ismered, mint én… Azt tesszük, amit jónak látsz.
Mitzuki csak egy pillanatig gondolkodott a válaszon.
– Vakon nem megyek szembe vele úgy, hogy ő lát. Keressük tovább azt a századost, mert a katonáinak védelmében leszünk majd a legnagyobb biztonságban ebben az atombunkerben.
– Jól hangzik. Csináljuk így.
– És innentől minden halottat, amit találunk, nézzünk meg alaposan. Amennyire lehet, tudni akarom, merre jár, és az ő útját halottak szegik.
– Én is úgy tippelek, hogy fogunk még hullákba botlani – bólintott rá Sid, és továbbvezette.
Aztán mégsem ők botlottak a hullába, hanem az jött velük szembe. Az egyik folyosón morgást és kaffogást hallottak, majd egy keresztfolyosóban feltűnt egy kutya, egy térdből leszakított fél lábszárat cipelve a pofájában. Rájuk vicsorgott, már amennyire tudott teli szájjal, majd ment tovább a saját útján. Sidet viszont érdekelte, hogy honnan jött, így arra fordult, amerről a kutya feltűnt. Egy nagy terem nyílt ott, sok-sok ajtóval, közepén pedig vagy fél tucat vadkutya marakodott valami koncon. Két nagyobbacska, majdnem felismerhetetlen eredetű, csontos húscafaton.
– Mi van ott? – kérdezte halkan Mitzuki, maga elé emelve a botját.
– Semmi veszélyes – sóhajtott Sid. – Csak kutyák. Tudod, az ember legjobb barátja. És ahogy így elnézem, még az a kifejezés is az eszembe jut, hogy a tenyeredből eszik.
– Ezt most, jelen esetben értsem szó szerint? – kérdezett rá a lány a hangokat hallgatva.
– Igen. Ezek itt most éppen esznek. Tenyeret, kart, lábat, májat, szívet, tüdőt meg... meg nem is tudom, mi minden van még odabent, és igazából ezen a megközelítőleg másfél hullán már nem is látszanak a részletek. Tudod, Mitzuki, ebben a pillanatban irigyellek, hogy kettőnk közül te vagy a vak – sóhajtott a férfi, de a hangján nem érződött, hogy megérintené a látvány. Étkező vadállatok, és semmi több. Ez egy tény.
– Gondolom, azt már nem lehet megállapítani, hogy ezek a szerencsétlenek golyótól vagy kardtól haltak meg – jegyezte meg Mitzuki. Az ő hangján sem hallatszott, hogy zavarnák a zabáló kutyák.
– Nem. Tökéletesen nem.
– Talán akkor itt vissza is fordulhatunk.
– Inkább kerüljük ki őket! Ott, a másik oldalt látszik egy baromira széles vércsík a padlón. Szerintem ezek a dögök onnan húzták ide a vacsit, és érdekel, mi maradt hátra a hullák után. Hátha lesz ott valami elfekvő csomag. Amit a kutyák meghagytak, az nekünk még jól jöhet.
Újabb hideg betonfolyosó következett, vérnyomokat követtek a padlón, és végül egy kisebb szobába jutottak, ahol már nem volt semmi, csak egy láda. Tehát legalább egy olasz életben maradt, és eljutott a bunkerig, ez volt Sid első gondolata.
– Min nevetsz? – kérdezte Mitzuki, ahogy megtorpantak az ajtóban.
– Nem nevettem!
– De. A válladon éreztem, bár tény, hangot nem adtál ki. Szóval, mi a vicces?
– Semmi. Itt van az a láda, amit az én siklóm csempészett ki az Unióból, és ami miatt elfoglalták az olaszok a gépet, hogy végül katapultálnom kellett. Itt az oka annak, hogy találkoztunk.
– Csak egy ok sok-sok ok láncolatából, de legyen, ha téged ez elszórakoztat! Más nincs, csak a csempészholmi?
– Kis vér a padlón, pár lövésnyom a falon, meg a láda. Ennyi.
– Akkor menjünk!
– Dehogy megyünk! Megöl a kíváncsiság, hogy mi van a ládában! Vagy kétszer majdnem meggyilkoltak miatta, és amúgy is, lehet, hogy használhatjuk valamire.
– Kizárt, hogy bármi hasznos legyen benne, de igazad van, engem is érdekel. Biztos értékes, talán még szép is. Ki tudod nyitni?
– Viccelsz? – kérte ki Sid a feltételezést, és fél perc alatt végzett a feladattal. Kinyitotta a ládát, aztán füttyentett egyet a látványtól. – Ez nem semmi!
– Mi van benne? – kérdezte Mitzuki kíváncsian, és hallotta, hogy Sid valami műanyag csomagolást bontogat.
– Tartsd a kezed, mind a kettőt! Adom!
Mitzuki letámasztotta a botját, kitárta a két tenyerét, de várakozásával ellentétben nem valami nehéz tárgyat kapott, hanem csak egy apró kis valamit.
– Pohár? – tippelt, ahogy körbeforgatta az ujjai között. – Inkább csésze, teáscsésze egy füllel – módosított, és a körmével megkocogtatta. – Vékony falú, könnyű. Porcelán?
– A mintájából ítélve Ming-korabeli. Van belőle itt a ládában vagy egy tucat, meg tányérok és teáskannák is – jegyezte meg Sid, mire Mitzuki megdermedt, majd nagyon-nagyon óvatosan rákulcsolt a két kezét a csészére, hogy az semmiképpen se eshessen le.
– Most egy közel ezeréves teáscsésze van a kezemben? – kérdezte hitetlenkedve.
– Kínai. Úgyhogy rajta, csapd földhöz nyugodtan!
– Megőrültél?
– Én? Te egy embert is megöltél volna, amiért nem japán, hanem kínai, hát egy vacak csészén mit hezitálsz?
– Mit húzol vele állandóan? Az embert sem öltem meg, tehát van jogom a csészét is megkímélni. Tedd vissza, és gondosan zárd be!
– Eszembe sincs. Ha már valami használhatót találtunk, akkor azt használni is fogom.
– Csak nem inni akarsz belőle? – döbbent meg Mitzuki.
– Arra való, nem? Oké, értem a fenntartásaidat, vízhez tényleg nem illik, de valamivel azért csak jobb, mintha a puszta flakonból innánk.
– És ha összetörik?
– Nem lenne csoda. Így is sokkal többet kibírt, mint egy átlagcsésze.
A lány kicsit még töprengett, majd hirtelen elmosolyodott.
– Rendben, teázzunk egyet, ha már így szembejött a lehetőség!
– Mondom, csak vizünk van és konzervkajánk, ez nem változott! – figyelmeztette a férfi, de Mitzuki könnyeden leintette.
– Egy teában nem a tea a lényeg, illetve persze az is fontos, de maga a szertartás legalább annyira számít. Megnyugtatja a testet, kisimítja a lelket! Az elmúlt napok rohanása és káosza után jót fog tenni nekünk. Kérlek, segíts tálalni, aztán majd én töltök.
– Oké, tehát rendes, kínai teázást csapunk – bólintott Sid.
– Japán teázást! Hol legyen az asztal?
– Ezek a ládát bélelő, belső szilikondobozok megteszik. Ülj le, nem ott, egy kicsit arrébb, mert ott egy vértócsa van. Beszáradt, de mégis. És máris mondom, milyen cuccok vannak itt. Először is egy csomó csésze, darabja kétezer, tányérral együtt hat. Pár ilyen kis vacak tálka, aukción nyolc-tízezer, ha van jelen kínai gyűjtő, akkor tizenöt. Meg két nagy teáskanna. Azok annyit érnek, amennyit kérsz érte – mérte fel a készletet. – Mármint kanadai dollárban, de ha úgy jobban el tudod képzelni, akkor átváltom bármibe.
– Ne váltsd át semmibe, nekem ez nem segít! Ha azt akarod, hogy el tudjam képzelni, akkor írd le, hogy néz ki!
– Korai korszak. Fehér alapon kék minták, virág, sárkány, meg minden más kis vacak maszat, ahogy szokás – vont vállat Sid közömbösen. – Szóval, melyik kell, mit adjak?
– Add szépen mindet, egymás után. Majd én felrakom az asztalra. És utána hozhatod a vizet – mosolygott Mitzuki, azzal az udvarias mosollyal, ami mindenkinek kijár, akivel az ember együtt teázik. Mindent a helyére rakott, hisz tekintve a gyakorlatát, vakon is képes volt felszolgálni egy teát. Ez alkalommal ezt a szó legszorosabb értelmében véve.
Aztán töltött. Vizet, egy asztalnak kinevezett szilikon-dobozon, hideg betonpadlón térdelve. Ming-kori porcelánba. Egy elmebeteg ausztrálnak.
– Most mi jár az eszedben? – kérdezte Sid ebben a pillanatban.
– Semmi.
– Kizárt. Az imént váltott át a mosolyod udvariasból őszintére.
– Tetszenek a csészék – futtatta végig vérfoltos, lehorzsolt ujjait a kecses porcelánon. – Kár, hogy nem láthatom őket.
– Képet nézhetsz még róluk eleget. De gondolj arra, hogy nagyon kevés ember van, aki már tartott ilyet a kezében.
– Igazad van, ezt most ebből a szemszögből kell nézni. És még ha átejtesz, és nem is Ming-kori, akkor is jó fogni őket. Kecses vonalvezetésű darabok.
– Mitzuki, hidd már el, hogy eszemben sincs átejteni téged! – bizonygatta Sid őszintén, majd csak hozzátette: – Egyelőre.
– Tudom, hogy egy napon véglegesen becsapsz, és mégy tovább a saját utadon, de erről most ne beszéljünk! Ha már teázunk, zárjuk ki a rossz szellemeket, és gondoljunk valami szépre.
És egyszerre fordult a fejük az ajtó felé, ahonnan bármikor közéjük léphetett a halál. Takamura itt van, bármikor előkerülhet, és neki tényleg csak egy vágás az életem, gondolta Mitzuki, élesen rácáfolva, hogy az imént még mit kért a másiktól. De Sid is ugyanerre gondolt, és ő közben szórakozottan kinyúlt oldalra, megnézte, hogy a franciától elvett kombifegyver töltve van-e. Majdnem tele volt a tár, és az aksi is. Persze a fegyver mindig az utolsó, amit az ember bevet egy másik ember ellen.
– Nem lehet valahogy leszerelni azt a Takamura nevű fószert? – kérdezte hát hirtelen elhatározással. – Nincs valami, amivel lebeszélhetnénk a megölésedről? Nem ajánlhatunk fel neki valamit? Hidd el, én bármit elhitetek vele, csak azt mondd meg, hogy mi az, ami miatt letesz a megölésedről!
– Ilyen nincs, számára nem létezik más alternatíva. Meg akar ölni. Meg kell ölnie. A felesége vagyok, azaz amit tettem, az rá is szégyent hozott. A becsülete akkor marad meg, ha megöl engem.
– Nincs kevésbé drasztikus megoldás? A Kínai Birodalom annyira elmaradott a férfi és a nő viszonyának felfogásában, hogy nemcsak a házasságot tartják jó ötletnek, de mellé még a válást is tiltják?
– Jogilag gond nélkül elválhatnánk, egy hétbe sem telne onnantól, hogy egyikünk beadja a kérvényt – sóhajtott Mitzuki, tenyerébe téve a csészéjét. Ez igen illetlen volt, de érezni akarta, hogy milyen, ha már nem láthatta. – Csak éppen egy kínai hatóság által kiadott igazolás semmit sem ér az otosan szemében. Mi egy japán család vagyunk.
– Ezt már hallottam. Japán család vagytok, méghozzá annyira, hogy politikai gyilkosságokkal akarjátok visszaszerezni Japán függetlenségét.
– Igen, jól látod. Kicsit konzervatívak, na – mentegette a családját Mitzuki, aztán belegondolt, mit tesz. – Oké, teljesen megszállottak, súlyos, vérgőzös kényszerképzetekkel. De én közöttük nőttem fel. Én szamuráj vagyok, ez pedig nem olyan életforma, amit csak úgy abba lehet hagyni. Vagy az otosant szolgálod, vagy halott vagy, egyéb alternatíva nincs. A hagyományaink szerint nekem meg kell halnom, és semmivel sem tudjuk lebeszélni őket erről. Hidd el, nekem sem volt könnyű szembenézni vele, de ez van: a saját családtagjaim meg akarnak ölni.
– Nyugi, ezt a témát nem kell túlragoznod. Idegtépő, agyadra menő, a magánéletedbe gátlástalanul beleugató és mellé teljesen leállíthatatlan rokonokról én is tudnék mesélni – húzta el a szája szélét Sid. – Ebben megegyezünk: az én családom is rohadtul ki van rám akadva.
– Tessék?
– Miért, mit hittél? Szerinted örülnek az életvitelemnek?
– Nyilván nem. Én azon csodálkoztam el, hogy egyáltalán van családod.
– Szériafelszerelés minden embernek, aki erre a világra születik – sóhajtott a férfi fásultan, Mitzuki pedig érdeklődve tovább kérdezett, hátha most választ kap:
– Na, és miféle emberek?
– Egytől egyig reménytelen mind. Egy kertvárosban lakó, hagyományos, ausztrál nagycsaládot képzelj el, ahol természetesen mindenki igaz ausztrál hazafi, és ennek megfelelően persze a társaság fele katona. Kezdve a nagymamámtól, aki nyugalmazott berepülőpilóta, bezárólag a tizenkét éves unokaöcsémig, akit korengedménnyel felvettek a tisztképzőbe, a stratégiai szimulációs programokon elért kiváló eredményei alapján. Hároméves voltam, amikor először vittek ki a lőtérre. A tízéves születésnapomon, ahova persze összerántottak vagy hatvan főt, mind közeli rokon, az volt a fő beszédtéma, hogy melyik fegyvernembe fogok belépni. Tizenhat voltam, amikor először megszöktem otthonról. Bár akkor még két héten belül hazatoloncoltak.
– És mit csináltál tizenhat évesen, két héten át, egyedül?
– Nem emlékszem rá, mert végig be voltam lőve. De lépjünk túl ezen! Hagyjuk az én családomat, térjünk vissza a tiédre! – rázta meg a fejét Sid, észbe kapva, hogy most éppen magáról beszél. – A kedves férjednek van valami kiberbeültetése?
– Ugyan, dehogy!
– Mindjárt gondoltam. A kínaiak nem szokták szeretni.
– De ő japán – szögezte le Mitzuki, majd csak fejet hajtott. – Egyébként igazad van, a japánoknál is megvetés és gyűlölet övezi azt, aki gépet ültet a fejébe.
– Akkor te miért vagy bedrótozva?
– Én egy száműzött japán vagyok – vont vállat a lány. – Ez volt a legkevesebb, amit meg kellett tennem, hogy életben maradjak, és az én becsületemnek már úgyis mindegy a szemükben. De Takamurának nem. Ha még valaha haza akar menni, akkor nem adhatja el a lelkét, teljesen embernek kell maradnia.
– Nekem tetszik ez a felállás. Ő száz százalékban japán ember, neked viszont reflexelt kezed van.
– De vak vagyok.
– Mitzuki, te vakon is pokolian jó vagy – szögezte le Sid. – Egy repülő sikló tetejéről sem estél le, sőt előremásztál, hogy elfoglald a gépet.
– Ott volt egy szervizlétra, ezt azért említsük meg. Csak végig kellett rajta kapaszkodnom, nem volt nehéz.
– És a francia, aki már majdnem lelőtt engem? Te meg egyetlen ütéssel megölted.
– Félig már magától is halott volt. Ezek piti kis ügyek Takamurához képest!
A férfi megemelte a porceláncsészét, ivott egy korty vizet, és elgondolkodott.
– Nem misztifikálod túl? – kérdezte végül.
– Nem. Ő volt a legerősebb férfi a dodzsóban. Ez egy tény. Az otosan őt tartja a legjobbnak, ő az első szamurája. Ez is egy tény.
– Akkor is kell, hogy legyen gyenge pontja, aminél fogva meghintáztathatjuk! Szerelmes beléd? – kérdezte Sid hirtelen, hogy Mitzukinak magasba szaladt a szemöldöke. Ezen már nagyon régen nem gondolkodott.
– Nem tudom – vallotta meg végül. – Illetve most már biztosan nem.
– Nem olyan biztos az! Mennyi ideig éltetek együtt?
– Kicsit kevesebb, mint négy évet.
– Az elég sok ahhoz, hogy megszokjon, és elég kevés, hogy ne unjon rád.
– De a végén elárultam mindent, ami neki fontos. Szégyent hoztam rá! – sóhajtott Mitzuki. – Biztos, hogy gyűlöl.
– A gyűlölet és a szerelem jól megfér egymás mellett, és nem olyan egyszerű kitörölni négy évet az életedből. Gondolj bele, négy éven át minden reggel melletted ébredt. Te meg egy veszettül intenzív jelenség vagy – merengett tovább Sid, mire a lány majdnem közbeszólt, hogy kihez képest, de aztán csak hallgatott. – Szerintem még szeret téged – döntött végül a férfi.
– Attól még megöl.
– Lehet. De lehet, hogy nem. A szerelmes emberek ritka nagy baromságokat csinálnak néha – jelentette ki magabiztosan, és aztán egy kicsit hallgattak efelett.
Mitzuki azon gondolkodott el, hogy egyáltalán valaha szerelmesek voltak-e egymásba Takamurával, Sid pedig azon töprengett, hogy ritka nagy baromság egy vak lányt koloncnak venni a nyakába. Különösen, ha ahhoz a vak lányhoz egy speciálisan elmebeteg és vérprofi orgyilkos is tartozik. Más oldalról viszont Mitzuki ugyan vak, de még így is veszélyesebb, mint egy kibiztosított atomtöltet. Nem kolonc, hanem komoly segítség, és amúgy is! Mi a fenének töri a fejét ilyen hülyeségeken? Jó társaság, tehát amíg kedve van hozzá, addig együtt lesznek, aztán meg majd alakul valahogy, hozta meg a döntést ugyanúgy, ahogy eddigi életében mindig és mindenben meghozta. – Azt hiszem, ennél több vizet meginni pazarlás lenne – sóhajtott hirtelen Mitzuki.
– Igaz, Eleget pihentünk, menjünk tovább. Adogasd vissza ezeket a vackokat, visszacsomagolom őket.
Mitzuki rábólintott, aztán még egyszer végigsimítva minden egyes darabot szépen visszaadta őket. Tény, hogy élvezte a teázást, a szép csészék tapintását, de kétségtelen az is, hogy megkönnyebbült, amikor a készlet sértetlenül visszakerült a ládába, és Sid rákattintotta a zárat.
– Nem könnyű tartani veled a lépést – sóhajtotta megnyugodva, amikor már biztos volt, hogy nem törtek össze semmit. – Nem csodálom, hogy eddig még senkinek sem sikerült.
– Honnan tudod?
– Ha lett volna bárki is, aki kitartott volna melletted, akkor az most itt lenne. De nincs itt senki, tehát egyedül vagy.
– És mi van, ha eddig én ejtettem mindenkit?
– Igen, te ejtettél mindenkit. Mert nem volt senki, aki ne maradt volna le mellőled. Te pedig senki kedvéért sem lassítottál. Mindig azt választottad, hogy mégy tovább, és hátrahagyod a másikat. Vagy tévedek?
– Számít ez bármit is? – kérdezett vissza a férfi. – Gyere, fogd a vállam, menjünk tovább. A térelemző panelem már majdnem felépítette a bunker teljes hálózatát az eddig bejártak alapján. Még egy kicsit megyünk, és meglesz az egész. Utána könnyű lesz megtippelni, hogy vajon a katonák melyik részt választották táborozni.
Így továbbindultak az árnyékosra világított folyosókon, átlépve a szoba küszöbén sötétlő, beszáradt vértócsát, és szó nélkül hátrahagyva a ládát a vagyont érő, Ming-kori teáskészlettel.



LIX.
Atieno az egymás mellé tolt csomagokon hevert, magasra polcolt lábakkal, és a mélyülő árnyékokat bámulta a plafonon. A kinti folyosó végén érezhetően egyre halványabb fénnyel égett a led. Fogy az áram a bunker központi telepeiben, gondolta rutinból, és elnyomott egy ásítást. Még pár óra, és megint sötét lesz. A fejlámpáját elvesztette, és bár Vang nyilván hajlandó lesz rá, hogy világításra használják a sikló aksiját, de azzal is csak napokat nyernek, aztán tényleg sötét lesz. Bár lehet, hogy addig megölik őket.
Kényelmesen hevert a csomagokon, és hallgatta a bunker mélyéről jövő hangokat. Leginkább lövéseket. Egyszer egy egész helyes kis sorozat visszhangzott végig a betonfalak között, aztán valamivel később megint sok lövés egyszerre, de az inkább sok fegyverből. A kisujját sem mozdította miatta. Igen, ő egy ENSZ-katona. Igen, ő arra esküdött fel, hogy embereket fog menteni. Csak így, általánosan. Mindenféle embereket mindenféle veszélyből. Az esküben nem voltak apróbetűs részek, hogy a sokszoros gyilkosokat nem feltétlenül, és amúgy is, munkaidőn túl szünetel az életmentés. Egy ENSZ-katona nem mérlegel, és abszolút kötetlen munkaidőben dolgozik – azaz mindig. Itt meg aztán tényleg nonstop rohangálhatott volna mindenféle elmebetegek megóvása érdekében, és nem azért nem tette, mert nem érezte volna a kötelességének.
Atieno, mint jól képzett technikai tiszt, tökéletesen tudta, hogy miden feladat mellé erőforrást is kell rendelni. Az ő erőforrása jelenleg egy, azaz egy darab kard. Egy nagy, ormótlan, enyhén íves, technikai szintjét tekintve abszolút őskori kard. Ott hevert mellette, a csomagokon. Amikor a sorozatot hallotta, elő is húzta.
Jól megnézte magának a csillogó acélt a halvány ledfényben, de bámulhatta volna órákon át, akkor sem tudta volna megkedvelni. Talán, ha kettévágná kicsit a fele alatt, talán akkor tudná késként használni. Volt nála felszerelés, hogy megtehesse, de végül hagyta. Úgy vélte, a befektetett áram sem térülne meg. Majdnem mindegy, hogy késsel vagy karddal van felfegyverkezve, amikor lelövik. Mindkettő kevés ahhoz, hogy itt bármit tehessen.
Itt és most egyszerűen várnia kell, hogy a kint lövöldözők közül minél többen meghaljanak. Bízni, hogy közben nem jön ide senki, és hogy akik megmaradnak, azokkal majd lehet beszélni. Persze a katonai esküje szerint nem pontosan így kellene csinálni, hanem az élete árán is, meg habozás nélkül... hát, majd legközelebb. Talán.
Ásított, és már majdnem elaludt, amikor valami mégis visszarántotta a valóságba. A retinája szélén, a direktlink által kirakott Geiger-Müller kijelzőjén az érték egy századponttal feljebb ugrott.
– Valami baj van? – kérdezett rá Vang, aki szintén ott pihent, a napelemekre terített tábori matracán. De nyilván nem aludt, ha észrevette, hogy Atieno keze megrándul.
– Csak adatokat kaptam. Nem vészes, pihenj nyugodtan – nyugtatgatta, és az öreg valóban a fejére húzta a takarót, de Atieno már nem nyugodott meg.
Idegesen várt, és valóban. Jó tíz perc múlva a radioaktivitás szintje még egy századpontot emelkedett, és rá negyedórával még eggyel. Persze, ez még mindig semmi, az egészségügyi határérték alig két és félszeresénél tartottak. Volt több is, amikor a vihar tetőzött, de aztán szép lassan elkezdett csökkenni, addig a pillanatig. Most megint nőtt, még nagyon lassan, de Atienót ez nem nyugtatta meg. Mindegy, milyen lassan emelkedik, a lényeg, hogy nem tudja, miért.
Mikor még egy százalékpontot felugrott az érték, felállt, és megropogtatta a tagjait.
– Vang!
– He?
– Körbejárok. Rutinellenőrzés. A folyosóra telepített két mozgásérzékelőt átállítottam hangjelzésre. Zabálja az áramot, de talán két órát még bír az aksija. Addig aludj nyugodtan, utána várj rám ébren.
– Világos – sóhajtott az öreg, és talán már aludt is.
Nyilván ez a hosszú élet titka, vélte Atieno. A nagy nyugalom. Meg hogy nem lőnek le, és nem szorulsz be egy emelkedő sugárzású területre. Óvatosan, mezítelen lábával semmi zajt sem csapva indult neki a folyosóknak. A kardot otthagyta. Mit érne vele éles helyzetben?
Némán osont az egyre halványabb fényben derengő folyosókon, és figyelte a direktlinkje által adott adatokat. Kereste az emelkedő sugárzás gócpontját. Sajnos ott találta meg, ahol számított rá. A központi szellőzőakna felé haladva egyértelműen nőtt a radioaktivitás szintje. Előbb csak századpontokkal, aztán egyre jobban, egyre meredekebben emelkedve. Hamarosan már a határérték három-, négy-, nyolcszorosánál járt, és a számok a retinája szélén élénksárga színt kaptak, hogy felhívják esetlegesen elkalandozott figyelmét az életveszélyre. Akkor már hallotta is. Monoton, kopogó hangok, tompa zúgás. Eső.
Az utolsó forduló után megállt, végignézett a hosszú folyosón, mely egyenesen bevezetett a központi szellőzőaknába. A végén ugyan volt valaha egy acélajtó, de azt már elemésztette az idő, így most kilátott a szabadba. Illetve, látta az akna szemközti betonfalát, és az aknába belehulló esőcseppeket. Jól tudta, mit jelent mindez.
Egy szélvihar sem játék, az is megöl, de az nem tart sokáig. A mögötte maradó finom port meg eltünteti a normál, mindennapos szél. De az eső, az sokkal súlyosabb. A víz garantáltan tele van radioaktív anyaggal, és nem állja útját egy egyszerű betonfal. Becsorog mindenhova, viszi a halált. És ha felszárad, akkor utána ott marad a sugárzó üledék. Esetlegesen évmilliókra. Az eső mindig, mindenütt halálos.
Itt, a szavannán mondjuk nem jelent reális fenyegetést, általában nem kell vele számolni. Általában csak pár csepp esik egyszerre. Általában. De ez a vihar úgy látszik komoly felhőszakadást is hozott.
Nézte az aknába behulló esőcseppeket, a retinájára vetített, vészsárga számokat, majd döntött. Futva indult előre, egészen az akna széléig. A direktlink előbb vörösre festette a sugárzás szintjét jelölő adatot, majd az villogni kezdett, és csilingelni a fülében, figyelmeztetve, hogy azonnal forduljon vissza. Nem tette. Kiért az akna széléig, és gondosan fedezékben maradva az eső elől felnézett az égre, a sűrűn hulló esőcseppek közé. Látta a felhőket, látta az akna betonfalán lezuhogó vízeséseket. Látta, hogy az öreg, töredezett beton ezer hasadékából ömlik lefelé a halál. Lenézett, és látta, hogy odalent már faltól falig áll a víz, ki tudja, milyen mélyen. Ezt mind látta, és ezzel eleget látott.
Sarkon fordult, és teljes erőből futott vissza a bunker biztonságába. Baj van, nagy baj van, irtó nagy baj van, ismételte magában monotonon, aztán, amikor a Geiger-Müller szerint már biztonságos volt, hát megállt, és lihegve támasztotta neki a homlokát a hideg betonfalnak. Ha odalent elég víz összegyűlik, az magában kiégeti innen az életet. Attól a víztől nem választja el őket harmincméteres földréteg, csak a betonfalak. És ha a vízszint túl magasra emelkedik, akkor nem is marad meg a központi aknában, hanem be fog ide csorogni. Ebben az esetben viszont milyen jó, hogy van egy kardja, és átvághatja vele a saját torkát!
Atieno hideg fejjel gondolta végig, mit lehetne tenni. Figyelmeztetni kell az embereket, ez volt az első ötlete. Ezt vetette el elsőnek. Mert mire számíthat tőlük? Takamura csak ölni akar, de a helyi banda sem jobb, ahogy a mindenhonnan fel-felhangzó lövések jelezték eddig is. Világos, hogy a többiekre nem számíthat, ezt egyedül kell csinálnia. De ez egy atomtámadás túlélésére épített bunker, itt nyilván erre is számítottak, futtatta végig a fejében a térképet. Kereste a megoldást, amin az itt megbújó emberek élete múlik. Az embereké, akiket neki esküje szerint meg kell mentenie, még ha fel is koncolják érte első hálájukban, hát rajta! Kell lennie megoldásnak! Pár ötlet azonnal felvillant benne, hát elhatározta, hogy első lépésként lemegy a központi irányítóterembe. Minden azon múlik, milyen és mennyi működő technika van még ebben az ősöreg kócerájban!
A legrövidebb úton futott lefelé, ahol a térkép szerint a központi irányítótermet sejtette. De aztán találkozott valakivel vagy valakikkel. Hangot hallott, és akkor már késő volt visszafordulni, csak annyi ideje maradt, hogy bevágódott egy ajtó fedezékébe, és meglapult.
– Ne mozdulj, mert szitává lövünk! – kiabált rá egy agresszív férfihang, nem is túl messziről. – De ha felemelt kézzel, nagyon lassan előjössz, akkor esetleg megegyezhetünk.
Anyádat nézd debilnek, te marha, akarta mondani, de nem tette, mert mégis. Hátha tényleg meg lehet velük egyezni, reménykedett, és nagyon bánta, hogy még azt az ostoba kardot sem hozta magával.



LX.
Takamura már két órát fecsérelt el arra, hogy az őt kergető helyi csavargók nyomában járt, és figyelte, hogy kit zavarnak fel. Az idegenek zárt csoportban mozogtak, rendes elő- és utóvéddel, ráadásul ismerték a terepet, és szisztematikusan nézték át. Ezért döntött úgy, hogy a nyomukba ered. Ott osont mögöttük, néha alig tíz, tizenöt méterrel lemaradva, és figyelt. Bízott benne, hogy felhajtják neki Mitzukit. De ahogy telt az idő, egyre biztosabb lett benne, hogy ez nem fog megtörténni.
Túl zajosak, túl otrombák. Mitzuki nyilván messziről észreveszi őket, és lesz ideje biztonságban kitérni előlük. Ez a társaság tehát ezen a módon haszontalan a számára. Vajon bármi másban a hasznára lehetnek-e? Kétséges, ha pedig nem, akkor a legegyszerűbb lenne megölni őket, hogy véletlenül se zavarják meg, míg Mitzukival küzd.
Ez tűnt a legpraktikusabb megoldásnak, de aztán végül úgy döntött, ad nekik egy esélyt. Kicsit meggyorsította a lépteit, utolérte az utolsó embert, levágta, de utána nem ment tovább, hanem eltűnt az egyik oldalfolyosón. Mögötte pillanatokon belül óriási kavarodás támadt.
– Hé, mi történt?
– Mi volt ez?
Az idegenek értetlenül gyűltek halott társuk köré, és az egyik elkövette azt a hibát, hogy kicsit távolabb maradt, talán nem akarta látni a holttestet. Takamura mögé osont, őt is megölte, és megint eltűnt, még mielőtt a csavargók észbe kaphattak volna.
– Mi a fene folyik itt? – üvöltötte Greg, amikor a második embere is összecsuklott, Takamura pedig megválaszolt neki a sötétből.
– Én üzentem nektek a századoson keresztül.
Vagy tucatnyi golyó csapódott be azonnal a folyosóba, ahonnan szólt, de akkor már nem volt ott.
– Megmondtam, hogy mindenkit megölök, aki nem adja meg magát.
És még mindig volt pár ostoba, aki odalőtt, ahonnan beszélt. Persze elkéstek.
– Aki most leteszi a fegyvert, az életben maradhat.
– Ide figyelj, te rohadt kínai, mi aztán soha... – üvöltötte Greg, de a mellette álló Grísa, a legjobb barátja, jobbkeze és bizalmasa ebben a pillanatban fejbe vágta a puskatussal.
– Megadjuk magunkat! – kiáltotta közben hangosan, és másodszor is ütött, mert elsőre nem tört be Greg koponyája, és az exnorvég szerette tisztán intézni az ügyeit. – Én vagyok a csapat vezetője, és megadjuk magunkat!
A mellette állók döbbenten bámultak rá, mire vállat vont.
– Beteg volt – sziszegte. – Beteg és ostoba. Így jobb lesz! – magyarázta, mire megértő bólintásokat kapott válaszul, hát megerősítve pozíciójában és igazában, ismét megemelte a hangját. – Megadjuk magunkat! Semmi mást nem akarunk, mint élve, épségben kijutni innen!
– Jó – felelte Takamura, és ekkor már nem kapott lövéseket válaszul. – Rendben. Amíg azt teszitek, amit parancsolok, addig én nem bántalak titeket, erre a szavamat adom – ígérte, mert ennyit megtehetett. – Most tegyétek le a fegyvereket, és menjetek előre a következő teremig.
Az idegenek kicsit tétováztak, de aztán Grísa letette a földre a fegyverét, majd elindult, a társai pedig követték. Összesen már csak öten voltak, szakadt ruhában, immár fegyvertelenül, ahogy összegyűltek a teremben.
Takamura a sötétből mérte fel őket. Senkik. Ezek még az idegenek között is a legalsó kaszt, hontalan és civilizálatlan vademberek. Semmire sem alkalmasak, még meghalni is kevesek. Ennek ellenére azért elsőnek megnézte az otthagyott fegyvereiket. Nem értett a lőfegyverekhez, de ahhoz, hogy valamit nyers erővel tönkretegyen, nem is kellett érteni hozzá. Szépen egymás után meghajlította a fegyverek csövét. Aztán kiment az emberek közé.
Nyugodt, kimért lépésekkel. Azok első ijedtségükben elhátráltak előle, csak egyikük maradt elöl, nyilván az imént hallott vezető. A másodjára hallott vezető, mert valakinek a holttestét ott látta a fegyverek között az imént, bevert fejjel. Az lehetett, aki elsőnek szólt, és a halálig nyilván ő volt a főnök. Hiába, söpredék!
– Nem akarok tőletek sokat, mert látom, hogy képtelenek vagytok bármit is rendesen megcsinálni – állt eléjük az oldalára kötött kardon tartva a kezét. – Én azért vagyok itt, hogy megöljek egy nőt. A neve Nagasawa Mitzuki. Más nem érdekel, ha nem álltok az utamba, akkor nem bántalak titeket.
– Ez rendben... – felelt volna Grísa, de kíméletlenül a szavába vágott:
– Nem mondtam, hogy beszélhetsz! – ordított rá, majd ismét csendesen, kimért hangon folytatta: – Amit mondok, ahhoz nem kell a ti beleegyezésetek. Az úgy lesz! Meg fogom ölni Nagasawa Mitzukit, és aki ebben megakadályoz azzal, hogy ő öli meg helyettem, az nem jut ki innen élve. Értitek, vagy magyarázzam tovább? Most beszélhetsz – tette még hozzá.
– Értjük – biccentett Grísa, és nyelt egy nagyot. Érteni értette, csak épp nem tetszett neki, mint ahogy ez az egész szituáció, meg kifejezetten ez a furcsa kínai sem tetszett neki. De nem érezte okos ötletnek, hogy ezt megemlítse.
– Jó. Bántani nem bánthatjátok Nagasawa Mitzukit, de ha képesek vagytok rá, elhozhatjátok nekem – folytatta Takamura. Persze, kész csoda lenne, ha ezeknek a senkiknek sikerülne élve elfogniuk Mitzukit, de semmit sem kockáztatott azzal, hogy felajánlotta nekik a lehetőséget. Még ezeknek a lehetetlenül keveset érő embereknek is lehet egyszer az életben oly végtelen szerencséjük, hogy elfognak élve egy ronint, aki egykor az otosan második legjobb szamurája volt. És ha nem is fogják el, lehet, hogy megzavarják valamelyest, hogy könnyebb préda lesz neki.
– Ha elhozzátok nekem, akkor jutalmat adok – erősítette meg az ajánlatát. – Mennyi pénzt tudsz elképzelni?
– Egy ezrest – felelte Grísa, habozás nélkül. – Ezer angol-egyiptomi fontot.
– Jó. Legyen annyi. Ezer fontot adok, ha elhozzátok nekem Nagasawa Mitzukit épen, és meghaltok, ha véletlenül megölitek közben. És akkor is meghaltok, ha végtelen ostobaságotokban átállnátok mellé. Nézzétek meg jól, hogy mi történt a társaitokkal, nehogy azt higgyétek, a szavamnak nincs súlya! Világos?
– Igen.
– Jó. Van-e kérdésed?
– Nincs.
– Akkor most menjetek vissza a halottasokhoz, vigyétek el őket a vackotokba! – bökött a fejével abba az irányba, ahol a tetemek hevertek. – Aztán tegyétek a dolgotokat, és többet ne zavarjatok meg, mert még egyszer nem leszek annyira nagyvonalú, hogy csak kettőt ölök meg közületek. Most mehettek!
Az emberek előbb óvatosan, végig ránézve, majd egyre sietősebb léptekkel takarodtak vissza a folyosóba, ahonnan jöttek. Pár pillanatig még figyelte őket, majd sarkon fordult, és eltűnt a sötétségben, de azok még hosszan nem hitték el, hogy elment, hát némán összeszedték a fegyvereiket meg a három halottat, és elindultak visszafelé.
– Gondolod, már nem figyel? – kérdezte egyikük pár sarok után, de Grísa csak jó öt perccel később döntött úgy, hogy nyilván.
– Gondolom, már elment, hisz hallottad, dolga van.
Szavaira a társai azonnal elejtették az addig hurcolt hullákat, és megvizsgálták a fegyvereiket. De azok második, alaposabb ránézésre is tönkrementek.
– A rohadt kínai, hogy...
– Kuss! – vágta el a hosszúnak ígérkező káromkodást Grísa. – Lehet, hogy nincs itt, és nem hallja, de akkor is kár a gőzért! Attól, hogy szidod, nem lesz jobb. Inkább beszéljük meg normálisan, hogy mi legyen.
– Öljük meg! – javasolta valaki azonnal, de őt letorkolta.
– Persze! Az imént is azt próbáltuk, aztán láttad, mi lett belőle! Eszembe sincs még egyszer belekötni, úgy meg pláne nem, hogy ő sem akar minket bántani. Inkább tegyünk úgy, mintha nem is létezne.
– De azt a nőt megígérted neki – vetette a szemére valaki más, ám az exnorvég csak rázta a fejét.
– Nem ígértem. Ő ígért egy ezrest, ha elhozzuk neki.
– Miért egy ezrest kértél, amikor egyszer már ajánlott négyet?
– Mert ez a kínai nem az a kínai, akivel előtte beszéltünk. Teljesen más a hangja – magyarázta Grísa, és ez a pont neki sem volt teljesen világos, de nem akarta bevallani a többieknek, hát gyorsan tovább lépett. – A kérdés tehát az, hogy mit csináljunk. Húzzunk vissza a terembe, ahol táborozunk, és kushadjunk, míg ki lehet menni a szabadba, vagy keressük meg azt a nőt – kérdezte, és ehhez szinte mindenkinek volt megjegyzése:
– Legalább két hét, míg kimehetünk a felszínre. Közben akár hajkurászhatjuk ezt a nőt is, időnk van.
– Időnk is, meg helyismeretünk is. Nem tűnik nehéznek megtalálni.
– Ja, a kínait is megtaláltuk, aztán mi lett belőle. Nem veszélyes ez?
– Csak megkeresni biztos nem veszélyes – válaszolta meg a kérdést Grísa. – Elfogni már lehet, hogy az, de ezt elég lesz akkor eldöntenünk, ha megtaláltuk. Akkor még mindig visszakozhatunk. Végül is, van nálunk fogságban egy százados, az is ér valamennyit. De ha mégis úgy döntünk, hogy nekimegyünk ennek a nőnek is, akkor az szerintem könnyű ezer font. Végül is, sokan leszünk egy ellen, ez nem hangzik rosszul.
– De már nincsenek fegyvereinek!
– Nincsenek lőfegyvereink, de azért ha feltúrjuk a csomagokat, elő fog ott kerülni pár apróság! – gondolt Grísa a rakétavetőre.
Így hát abban maradtak, hogy visszamennek a táborukhoz, kicsit pihennek, összeszedik magukat, és közben pedig megbeszélik, hogy esetleg elindítsák-e a hajtóvadászatot, immár egy ismeretlen nő ellen.
– A hullákat tényleg elvigyük, ahogy a kínai mondta? – kérdezte valaki induláskor, mire Grísa megrázta a fejét.
– Minek? Majd elviszik a kutyák! – legyintett, és a többiek helyeslően bólogattak.
Tehát a halottakat, köztük a betört fejű Greget hátrahagyták a kutyáknak.



LXI.
Mitzukiék már messziről észrevették, hogy valaki pont feléjük fut. Ezt még Sid is hallotta, az illető annyira zajos volt, hát kényelmesen meghúzódtak egy sarok mögött, és amikor a másik elég közel ért, a férfi magabiztosan kikiabált neki:
– Ne mozdulj, mert szitává lövünk! De ha felemelt kézzel, nagyon lassan előjössz, akkor esetleg megegyezhetünk – bizonygatta, és közben eszébe jutott, hogy most valóban van nála egy kombifegyver. Hát kis mérlegelés után leakasztotta a hátáról, és ráfogta a sötét folyosóra.
– Azért nem jövök elő, hogy szitává lőjetek! – kiabált vissza közben egy meglehetősen kemény női hang. – Előbb biztassatok egy kicsit! Mondjuk, mondjátok meg, hogy kik vagytok, és miért kellene megbíznom bennetek!
– Majd elmondjuk, hogy kik vagyunk, ha lesz rá okunk – felelt Sid, aki legalább pár elemi adatot szeretett tudni a beszélgető partneréről, mielőtt belevág a bemutatkozás bonyolult manőverébe. – Te ki vagy?
A nő pedig, a folyosó végén habozás nélkül válaszolt:
– Atieno Nieminen százados, ENSZ, Kongó-zóna.
– Larry Johns kapitány, ausztrál biztonsági szolgálat! – kiabált vissza Sid kapásból, Mitzuki pedig szabad kezével eltakarta amúgy is vak szemeit ennek hallatán.
– Bocs! – mentegetődzött a férfi suttogva. – Ez jutott elsőnek az eszembe. De nyugi, be fog jönni neki!
– De mit keres itt az ausztrál biztonsági szolgálat egy kapitánya? – suttogta a lány értetlenül.
– De mit keres itt az ausztrál biztonsági szolgálat egy kapitánya? – kiabált a távolban Atieno, aki mellesleg kissé meghökkent és nagyon megnyugodott, de azért nem teljesen hitte, hogy ekkora mázlija lehet.
– Sajnálom, a titoktartási protokoll miatt erről nem beszélhetek! – kiabált át neki Sid.
– Akkor kénytelen leszek találgatni – sóhajtott Atieno, nem mintha ezen olyan sok találgatnivaló lett volna. Magában villámgyorsan összerakta az általa ismert részleteket. A kínai Takamura meg akar ölni egy nőt, aki ide menekül, egy bunkerbe, ahol, micsoda csoda, egy ausztrál kapitány is található. Mindez a lassan enyhülő ausztrál-kínai viszony szemszögéből nézve elég egyértelmű következtetések levonását teszi lehetővé. – Mondjuk van egy fontos embere, akit meg kell védenie. Egy nő. Van magával egy nő. Eltaláltam?
– Igen – hagyta rá Sid, miközben Mitzuki csodálkozva tárta tágra vak szemeit.
– Ezt hogyan találta ki?
– Nem tudom – suttogta vissza Sid, majd ismét megemelte hangját. – Ezt hogyan találta ki, százados?
– Attól tartok, jobban benne vagyok a maga ügyében, mint szeretném. De amúgy csak találgattam – felelt Atieno. – Ha tovább találgatok, akkor meg arra tippelnék, hogy maga legvalószínűbben a tanúvédelemben dolgozik.
– Százados, maga egy zseni! – kiáltott vissza Sid, őszintén örülve, hogy nem neki kellett kitalálnia, melyik alakulatnál katonáskodik. És innentől sínen volt. Ennek a nőnek van valami elképzelése, tehát nem kell mást tennie, mint hogy ráhagyja. – Tényleg tanúvédelem. Magát meg hírszerzéshez sorolnám be, hogy ilyen ügyesen tippel, ha lenne olyan az ENSZ-nél. Tud még valamit rólam?
– Magáról nem. De ismerek egy Takamura nevű embert. Ezzel előrébb van?
– Igen – bólintott Sid, és ezen a ponton tényleg igazat mondott. Elvégre Takamurának is ide kellett valahogy jutnia, amihez minimum egy siklóra volt szüksége, meg még ki tudja, mi mindenféle más segítségre is. Ezek szerint egy ENSZ-katonát csípett meg, ami kézenfekvő ötlet itt, a határokon kívül. Ez a százados nyilván ismeri a környéket, és olcsón megvehető, azaz ideális választás Takamura szemszögéből. Csak éppen egy hiba van ezzel. Egy katonát nagyon könnyű meghintáztatni!
– Százados, maga mindenre jól következtetett, a maradék meg igen egyszerű – kezdett hát neki a magyarázkodásnak. – Valóban egy fontos bírósági tárgyalás koronatanúját kísérem a Föderációba, akit meg akarnak gyilkolni. Egyedül vagyok, mivel ezek a terroristák már egyszer rajtunk ütöttek, és a társaimat elvesztettem. Két jó katonát, akik az életüket áldozták fel a küldetés sikeréért. Magam is megsebesültem, és jelenleg a készleteim végén járok. Többet tényleg nem mondhatok a részletekről, de messzemenőkig számítok az ENSZ jelen lévő egységeinek támogatására.
– Az ENSZ jelen lévő egysége én vagyok – lépett ki a fedezékből Atieno, akiben eddigre meggyőződéssé érett, hogy ez a higgadt, magabiztos ember nem hazudik. Tényleg egy ausztrál kapitány, méghozzá igaz, jó katona. Egyszerűen a hangjából érezte, hogy nem lehet más! Hát bátran előlépett, és odasétált, ahol a másikat sejtette.
Sid egy pillanatra határozott csalódottságot érzett a mezítlábas, szakadt egyenruhájú, vérfoltos arcú nő láttán. Aztán arra gondolt, a külső nem számít. Ez egy százados, itt van, élve és egyben, ami már önmagában is szép teljesítmény ebben az átok bunkerben. Egy újabb kiváló balek! Hát ő is kilépett a fedezékéből. A szintén mozduló Mitzukit visszatolta a sarok mögé, és katonás, bár kissé bicegő léptekkel a százados elé ment, majd feszesen tisztelgett, hogy utána lazítson a tartásán, és kicsit közvetlenebb hangot üssön meg:
– Őszintén örülök, hogy találkoztunk, százados! Már kezdtem feladni a reményt.
– Én is örülök! – viszonozta a tisztelgést sokkal hanyagabban Atieno. – Nekem is van itt pár problémám, aminek a megoldásában jól jönne az ön segítsége.
– Rendelkezzen velem! – biccentett Sid.
Megbízható katona, összegezte a benyomásait Atieno. Pedig a másik nem uniformist viselt, hanem egy elnyűtt, koszos pilóta-kezeslábast, az egyik lábát határozottan húzta, és mellé borostás volt és fésületlen. De a tekintete és a tartása még így is egyértelműen mutatta, hogy tapasztalt katonatiszt, és a százados a lelke mélyén nagyon akarta, hogy valaki normális ember is legyen itt vele a bunkerben a sok gyilkos és csavargó között.
Ez a kapitány egy megbízható, tapasztalt katona, akire nyugodtan támaszkodhatok, döntött Atieno.
– Hol van a védence?
– Jöjjön! – indult előre Sid, és visszavezette a századost a sarokig, ahol Mitzuki várt rájuk.
Maga mellé eresztett bottal állt a fal mellett, és amint úgy érezte a páros elég közel ért, rögtön fejet is hajtott, és sietve bemutatkozott, mielőtt Sid neki is kitalál valami új szerepet.
– Üdvözlöm, Atieno Nieminen százados! A nevem Nagasawa Mitzuki, és máris őszinte hálát érzek, hogy értékes figyelmét ránk pazarolja – köszönt azzal a fokú udvariassággal, ami egy magas rangú hivatalos személyt megilletett a szemében.
Persze Mitzuki maga is érezte, hogy talán okosabb lenne nem a saját nevén szerepelnie, de nem volt benne biztos, hogy sikerülne neki. A férfi lehet, hogy minden névre hallgat, neki viszont érthető módon ez a speciális modul hiányzott a direktlinkjéből. Jobb, ha megmarad a saját nevénél!
– Nagasawa Mitzuki vak – fűzte még hozzá fojtott hangon a bemutatkozáshoz Sid, mire Atieno tágra nyílt szemekkel biccentett.
– Szép munka, hogy ezzel együtt is eljutott ide a védencével, kapitány!
– Könnyű volt, a lelőtt siklónk közvetlenül a bejárat mellett zuhant le – szerénykedett Sid olyan nagyképűen, ahogy csak tudott. – Most viszont szükségünk van egy biztonságos helyre, és információra erről a Takamura nevű bűnözőről, Megtenné, hogy elvezet a táborhelyükre, és közben megosztja az értesüléseit?
Atieno szomorúan rázta meg a fejét.
– Nincs táborhelyem, illetve van, de kár felkeresni. Leszámítva egy civil pilótát, egyedül vagyok itt. Szabadságon.
Sid ezt már a nő előlépésekor sejtette, és már akkor sem örült neki. Így arra nem számíthat, hogy egy katonai osztag védi meg őket Takamurától. De voltak ennek a helyzetnek előnyös oldalai is!
– Hát, nem irigylem az ENSZ-katonákat, ha magának ez a kikapcsolódás! Ezek szerint viszont önnek tényleg legalább annyira szüksége van rám, mint nekem magára – hívta fel a nő figyelmét erre az egyszerű tényre.
– Pontosan, és erről szeretnék is beszélni magával, de nem itt. Először is húzódjunk fedezékbe, mert itt most sok fegyveres mozog lokalizálatlanul.
– Ott oldalt nyílik egy terem, ami jól védhetőnek tűnt – mutatta a fegyverével Sid az irányt.
– Rendben. Kapitány, maga a védencével maradjon itt, én felderítem.
– Értettem – biccentett Sid, Atieno pedig már ment is, hogy rá pár perccel visszatérjen. – A terem üres, menjünk be, és beszéljük meg a részleteket. Sid bólintott, és katonásan maga előtt tartva a kombifegyvert, átvezette őket a terembe, majd ő maradt annak az ajtó felőli oldalán, hogy a fegyverrel védje őket. – Megköszönném, százados, ha elmondaná, hogy milyen szálon kapcsolódik a jelenléte az én ügyemhez – kérte, és nem is fordult felé, az ajtót nézte.
Atieno pedig kényelmesen leült a sarkára, örömmel elfogadva, hogy most valaki más őrködik, és elmesélte, hogy hogyan került ide. Tömören, tőmondatokban, a lényegre szorítkozva. Nem hazudott semmiben, de voltak részletek, amiket átlépett. Azzal kezdte, hogy hogyan találkoztak az erődben, de azt nem említette, hogy Takamura ajánlatát tulajdonképpen azért fogadta el, mert az megverte Sayidot. Egy ausztrál tisztnek? Inkább Vangra hivatkozott, régi, megbízható barátjára, akinek a kérésére elvállalta a feladatot.
– Egy lezuhant gép megkereséséről és a túlélők megmentéséről volt szó. Nem láttam benne semmi rosszat, tulajdonképpen ez a munkám, és éppen kérhettem eltávozást a parancsnokomtól. Nem hittem volna, hogy ez a Takamura egy bérgyilkos.
Aztán elmondta, hogy megtalálták Golyót, egy szerencsétlenül járt franciát, és azzal fejezte be, hogy a vihar miatt a keresést meg kellett szakítaniuk.
– És most hol van Takamura? – tette fel az egyetlen lényeges kérdést Mitzuki, aki eddig feszülten figyelt a terem falánál állva.
– Nem tudom. Elvesztettem szem elől, amikor összetűzésbe keveredtünk az itt lapuló csavargókkal.
Akik aztán rajtam kerestek egy kínait, miközben nyilván ezt a századost emlegették, rakta össze magában Sid, de végül is ez lényegtelen részletnek tűnt.
– A kavarodásban Takamura távozott, Golyóval együtt – fejezte be Atieno.
– A franciát megtaláltuk – mondta a férfi.
– Látom a fegyverét – szúrta közbe Atieno, fejével a Sid kezében tartott kombifegyver felé bökve.
– Már halott volt, amikor elvettem tőle – folytatta zavartalanul a férfi. – Úgy találtuk meg az egyik folyosón, vérbe fagyva. Kard végzett vele, amit akkor kissé furcsálltam, de így egyértelmű, hogy miért. Nyilván valami nézeteltérés keletkezett közte, és Takamura között, és egy törvényen kívüli bérgyilkos nem válogat az eszközökben – magyarázta magabiztosan, még mielőtt Mitzuki megszólal, és véletlenül megint igazat mond. És nagyon bízott benne, hogy közben a hullát felzabálták a kutyák, és sosem fog kiderülni, hogy tulajdonképpen nem karddal ölték meg, hanem egy vasbottal törték szét a fejét.
– Közönséges bandatag volt, nem csoda, hogy így végezte – összegezte a véleményét az esetről Atieno. – Takamurával pedig nem találkoztak.
– Mi nem. De ezek szerint ő most itt járkál valahol, egyedül, és minket keres.
Atieno rábólintott.
– Igen. Pontosabbat nem tudok mondani, az én oldalamról ennyi a történet. És maguk hogyan kerültek ide?
– Sajnálom, tényleg nem beszélhetek róla – rázta a fejét Sid őszinte szomorúsággal. – Az én küldetésem teljes egészében szolgálati titok, még bemutatkoznom sem lett volna szabad, de tekintve a speciális helyzetet, úgy vélem, egy ENSZ-katonát nyugodtan bevonhatok a saját felelősségemre. Ám a részleteket nem mondhatom el. Amit fontos tudnia, az egy mondatban összefoglalható. Takamura egy terrorista, aki meg akarja gyilkolni a védencemet.
Atieno erre is rábólintott, és nem érezte úgy, hogy olyan nagyon megdöbbenne. Takamurának tehát még sincs sem erkölcsi, sem törvényes alapja arra a gyilkosságra, ami miatt vállalta ezt a veszélyes utat, és felbérelte őt segítségének. Nagy pech. Más oldalról viszont ez feljogosítja, hogy felrúgja a megállapodásukat. Azaz ő most megint szabad, ami jó, de ezzel együtt sajnos ugrott az ötszáz font is, ami rossz. Innentől tényleg csak a szabadságát tölti ebben a rohadt atombunkerben, köztörvényes bűnözők között. Kár, de hát mi jobbra is számított? És megint más oldalról, nem mindegy?
– Köszönöm a bizalmat, nem fog csalódni bennem, kapitány. Bátran támaszkodhat majd rám Takamurával szemben. És mint említettem, nekem is szükségem van segítségre, itt és most. Észrevették, hogy ismét emelkedik a radioaktivitás szintje?
– Csak pár százalékpontot – fókuszált egy pillanatra Sid a retinája szélén olvasható számadatra. – Számít ez?
– Számít. Én több, mint egy évtizede itt teljesítek szolgálatot, higgye el, tudom, mikor kell odafigyelni a Geiger-Müller-számlálóra. Ezt a kis emelkedést azért észleljük, mert odakint elkezdett esni az eső.
– Be tud ide folyni? – kérdezte Mitzuki, aki szintén hosszan élt egy esős, radioaktív zónában, és ezért pontosan tudta, hogy ez mit jelent.
– Egyelőre nem. De a központi szellőzőaknában már rengeteg víz összegyűlt.
– Ott ereszkedtünk le, és akkor száraz volt az alja – szólt közbe Sid. – És nem is sugárzott, vagy legalábbis nem annyira, hogy nekünk feltűnjön.
– Ez jó hír – bólintott rá elégedetten Atieno. – Ezek szerint van ott valami vízelvezető csatorna. Most épp azért indultam el a központi irányítóterembe, hogy megnézzem, milyen felszerelés van itt éltéve hasonló vészhelyzetekre. Mellesleg, a központi irányítóterem feltehetőleg egy jól védhető helyiség, így, hogy maga is itt van, kapitány, ez most már hangsúlyosan számít.
– Igen. Az én küldetésem tükrében a legfontosabb most az lenne, hogy kialakítsunk egy jól védhető bázist. Természetesen ebbe azt is beleértem, hogy elhárítsuk a fokozódó sugárzás okozta veszélyt is. De ez a maga szakterülete, százados.
Atieno rábólintott, nyilván. Ő a helyi, és ő a technikai tiszt. A tanúvédelmisek jellemzően az emberekhez értenek, és nem a gépekhez, tehát ezt neki kell csinálnia. De ha van valami lefolyása annak a központi aknának, akkor nem lesz vele baj, gondolta, és tovább kérdezett:
– Ha együtt akarunk dolgozni, tudnom kell, milyen lehetőségeik vannak. A fegyveren túl van bármi felszerelésük?
– Némi élelem és víz, meg egy lámpa, alig fél órára elég árammal. Más ezen kívül nincs. Illetve mindkettőnknek van direktlinkje – tette még hozzá kis habozás után Sid, mert ez úgyis kiderül, ha hosszabban együtt maradnak. Márpedig ezzel a századossal most hosszabban együtt kell működniük.
– Remek! – hunyta le a szemét Atieno, aztán megkeresték egymást, hogy baj esetén gyorsan kapcsolatot nyithassanak. – Akkor első lépésként menjünk le a központi irányítóterembe.
– Nekünk nincs térképünk a bunkerről. Mikor kiderült, hogy ide kell menekülnünk, már nem volt lehetőségem adatokat kérni semmilyen adatbázisból sem – szúrta közbe Sid, és Atieno már küldte is a képet.
– Mi most itt vagyunk, ez pedig a vezérlőterem lehet, sejtésem szerint – tett még hozzá két koordinátát, Sid pedig összeillesztette a képet a térelemző modulja által eddig felépített tervrajzzal. Ez a százados remek balek, kész főnyeremény!
– Köszönjük a segítségét, Nieminen százados – hajolt meg kicsit Mitzuki is, aki szintén jól látta, mekkora segítséget kaptak ezzel a térképpel.
– Semmiség – biccentett Atieno. – Tehát, következő lépés felkeresni a vezérlőtermet. Ha el tudnak kísérni... – hagyta egy pillanatra függőben a mondatot, de Mitzuki máris közbeszólt:
– A vakságom nem akadályoz az alapvető teendők elvégzésében. Tudom követni önt, Nieminen százados, ahová csak a kötelessége szólítja.
– Jó. Jöjjenek! – indult előre Atieno, Sid pedig felkapta a holmijukat, majd a vállára igazította Mitzuki kezét, és közben biztatóan megszorította azt. Megvan, ezt is megcsinálták! Biztonságot adó katonák ugyan nincsenek, de a férfi bármiben fogadott volna, hogy a bunkerben lévő személyek közül az egyik leghasznosabbat sikerült megcsípniük.
Atieno pedig némán levezette őket a mélybe. A vezérlőterem az egyik alsóbb szinten volt, egyetlen bejárattal, ahová hosszú folyosó vezetett. Könnyen belőhető, fedezék nélküli, elágazásmentes, egyenes folyosó.
– Maradjanak itt, én felderítek – állította meg őket Atieno a folyosó előtti kis beugróban, ahonnan jó rálátás nyílt az irányítóterem távoli ajtajára.
Sid bólintott, és a százados elindult előre. Egy ideig még látszott az alakja a folyosóban, majd eltűnt annak végében, az ott nyíló ajtó mögött.
Amíg visszafordulhatott volna, addig Sid mellkasán összefűzött kézzel, egyenes derékkal állt a folyosón, de amint a százados mögött becsukódott az ajtó, visszalépett a beugróba, elvigyorodott, és vállon lökte Mitzukit.
– Eddig megcsináltuk!
– Meg, Larry Johns kapitány úr – mosolygott rá a lány, és mellé még udvariasan meg is hajolt egy kicsit, ahogy az ő neveltetése szerint illendő volt egy katonatiszt előtt.
– Mit cikizel? Bejött!
– Nagyon bejött. Honnan tudtad, hogy pont egy ausztrál katonát kell bedobnod?
– Nem tudtam, csak hirtelen választanom kellett valamit, és elsőnek ez ugrott be. A katonák egymás közt mindig jól elvannak, és itt most senkinek sem lehet ellenőrizni az identitását, mert el vagyunk vágva a külvilágtól, és annak minden adatbázisától, tehát szabad volt a pálya. Ráadásul én rohadt jól tudok tisztet játszani. Sajnálhatod, hogy nem látod, milyen klasszul megy a vigyázzállás, meg a tisztelgés! Döglenek utána a nők!
– Nem akarom látni az utánad döglő nőket. Akkor inkább maradok vak – biggyesztette le megvetően az ajkát Mitzuki. – Szóval, a katona adott volt, de miért ausztrál?
– Mondom, hogy nem tudom – vont vállat Sid. – Talán mindössze tudat alatti nosztalgiából. Apám konkrétan ausztrál kapitány volt, amíg elő nem léptették. De most fontos ez? Megcsináltuk, ezt is megcsináltuk, és kész!
– Igazad van. Végül is, mindegy, miért ezt hazudtad, a lényeg, hogy várakozáson felül bejött.
– Amit én hazudok, az mindig, mindenütt várakozáson felül bejön – közölte Sid önérzetesen. – És az ötleteim, azok is bejönnek. Tudtam, hogy a századost kell megkeresni, ő itt most a legjobb balek!
– Ötletnek jó volt, de hogy tényleg belebotlottunk, az hatalmas szerencse.
– Hiába, jellemzően szerencsés is vagyok! – vigyorgott a férfi elégedetten, letörhetetlen önbizalommal.
– Például akkor is az voltál, amikor hárommillió kanadai dollárból elvesztettél egyet ruletten? – szúrt egyet Mitzuki.
– Igenis nagy szerencse volt, hogy megmaradt kettő! – bizonygatta Sid. – Amilyen passzban voltam, hát simán feltettem volna az egészet elveszteni, csak játék közben egy régi ismerős felismert, le akart lőni, és ezért sietve le kellett lépnem. Szóval az egy nagyon szerencsés este volt.
– Szeretem az élethez való hozzáállásodat – bólintott rá Mitzuki, elégedetten nyugtázva a történetet, és talán Sid erre még mondott volna valamit, de ekkor Atieno bekapcsolt hozzájuk.
– Az irányítóterem tiszta. Jöjjenek!
– Megyünk, százados! – felelte a férfi fegyelmezetten, majd kézen fogta Mitzukit, és végigvezette a folyosón.
– Ez egy izolált része a bunkernek – magyarázta odabent Atieno, immár élőszóban. – Csak ezen a folyosón át lehet megközelíteni, illetve a szellőzőn keresztül, de azt megnéztem, és stabil, sűrű vasrács védi. Tehát elég itt, a folyosónál őrködni, és a bent lévők biztonságban vannak. Az ön szempontjából ez egy ideális hely, kapitány.
– Az – biccentett rá Sid, és körbenézett. Két egymásba nyíló nagyobb teremről volt szó, és pár kisebb, hozzájuk kapcsolódó helyiségről. A falakon nem látszott, hogy ez egy kiemelt része lehetett a bunkernek, ugyanúgy csupasz beton vette őket körül, mint az eddig látott bármelyik másik helyiségben. Éppen csak pár festéket pergető acélláda, és a külső terem egyik falához állított, szekrény méretű, kezdetleges, kusza és elhanyagolt irányítópanel utalt a terem funkciójára.
– Ez nem az eredeti felszerelés része – követte a tekintetét Atieno. – Amikor a bunkert elhagyták, mindent leszereltek, csak aztán a helyi bandák használatba vették az objektumot, és elvégeztek néhány fejlesztést. Pár led, itt-ott pár egyszerű szenzor – mérte fel maga is a táblát. – Ócskaság, de működőképes.
– Amíg van áram – nézett fel az egyre homályosabban világító ledre Sid.
– A szomszéd teremben van egy generátor – bökött a fejével a belső ajtóra Atieno.
– Honnan kapja a fényt, ennyire mélyen a föld alatt?
– Sehonnan. Égetéssel, hőből állít elő áramot.
– Ilyen van? – szólt közbe önkéntelenül Mitzuki arcán őszinte meghökkenéssel.
– Az Utolsó Háború előtt általánosan használt megoldás volt. Ha lenne valami éghető folyadékunk, beletölthetnénk, és akkor megint lenne áram és fény. De van mellette pár láda, amit még nem nyitottam ki. Lehet, hogy van hozzá valami olajszármazék, meg más, hasznos apróságokra is számítok. Azzal kell kezdenünk, hogy azt átnézzük.
– Menjenek nyugodtan, százados – biccentett rá Mitzuki. – Én addig itt őrködöm – tette még hozzá, és megállt a külső folyosóra nyíló ajtó mellett, a falnak döntött háttal. Földre eresztett bottal. Vakon.
Atieno kétkedve pillantott rá, majd a kapitányra, de Sid csak biccentett.
– Majd Nagasawa Mitzuki őrködik. Mi nyugodtan bemehetünk.
A belső teremben több láda is állt, illetve itt volt az a bizonyos generátor is, bent, egy sarokban. Sid mindössze egy nagy dobozt látott belőle, jelöletlen kapcsolókkal, de a százados láthatóan értett hozzá.
– Azt hiszem, működőképes, csak találnunk kell hozzá üzemanyagot. Jöjjön, nézzük át ezeket a ládákat! – intett, és nekilátott kirakni belőlük az ott őrzött készleteket. De közben máson jártak a gondolatai. – Szóval a védence vak?
– Tényleg az – bizonygatta Sid, és segített a nőnek kipakolni.
– És most ő őrködik – hívta fel a nő a figyelmet a logikai döccenőre, Sid pedig sóhajtott, mint akinek nehezére esik erről beszélni.
– Nem mondhatok sokat a részletekről, de Nagasawa Mitzuki a kínai titkosszolgálat magas rangú tisztje, aki igen speciális kiképzést kapott, és ehhez mérten is különleges feladatokat látott el – magyarázta, elvégre azt mégsem mondhatta, hogy egy mérhetetlenül veszedelmes terroristát védelmez. – Egy merénylet alkalmával személyesen mentette meg a császár életét – tette még hozzá, mert jól hangzott, és bizonyos szempontból még igaz is volt.
– Nem semmi! – bólintott rá elismerően Atieno.
– A jelenlegi helyzete pedig sokkal bonyolultabb annál, mint amit itt most vázolhatok. A lényeg, hogy ez a Takamura nevű, igen veszélyes bűnöző az élete árán is meg akarja ölni.
– És ennek ellenére most ő őrködik.
– Igen. Hallani fogja, ha valaki közeledik.
Atieno talán még kérdezett volna, de a ládából következőnek kiemelt kanna láttán szélesen elmosolyodott.
– Itt van ni, ez való a generátorba. Jöjjön, töltsük fel. Ott nyissa ki, azt a csövet! – utasította a férfit, majd beleöntötte a folyadékot a generátor nyílásába, aztán koncentrált, és a direktlinkjével elindította a gépet. Az halk zümmögéssel kezdett dolgozni, és a mennyezeten a ledek határozottan felfénylettek. – Ezzel most megint legalább másfél napig lesz áram. A védencének meg majd bekötünk egy hőkamerát a direktlinkjére. Van nálam egy a zsákomban. Amint alkalmam lesz rá, majd felmegyek érte.
Ez a nő csúcsfogás, gondolta Sid, de hangosan csak annyit mondott, hogy az mindenképpen remek lesz.
– De előbb foglalkozzunk a központi aknában összegyűlt vízzel – sóhajtott Atieno, és elégedetten elővett két dinamólámpát a láda mélyéről. – Nem pont ezt kerestem, ám ez is megteszi!
Jobban örült volna, ha valami rendes, akkumulátoros kézilámpát talál, ezt kézzel kell pumpálnia, hogy fényt adjon. Viszont legalább soha nem merül le!
– Kapitány, én most lemegyek a legalsó szintre, ahol a központi akna lefolyóját sejtem, és felderítem – kezdett neki az eligazításnak, mert mint magasabb rangú tiszt, az ő felelőssége volt a döntéshozás. – Attól tartok, legalább részben eldugult, hiszen a víz nem folyik le. Ha ez így van, megkísérlem megtisztítani. Ennek a feladatnak a legnagyobb a prioritása, mert ha túlcsordul a központi akna, akkor itt mindenki meghal, tehát ezt kell legelőször intézni. Közben direktlinken tarthatjuk a kapcsolatot. Az egész ha egy-másfél órát vesz igénybe előzetes becslésem szerint. Van valami hozzáfűzni valója?
– Vigye el a kombi fegyveremet – döntött Sid habozás nélkül. Ez a százados kell neki, ő talán átmenetileg látóvá teheti Mitzukit. Ezt a századost ne lője le egy kóbor marha a betonbunkerben!
– Nem fogadhatom el! – tiltakozott Atieno, és közben leplezetlenül vágyódó pillantást vetett a fegyverre. – Önnek a védence a legfontosabb.
– Aki meghal, ha túl magasra emelkedik a sugárzás szintje a bunkerben. Vigye a fegyvert, nekem nem kell – magyarázta Sid, és ezt véletlenül komolyan is gondolta. – Mi itt eltorlaszolhatjuk magunkat, és biztonságban leszünk. Végső esetben direktlinken segítséget kérünk.
– Értem. Köszönöm, kapitány – vette át a fegyvert Atieno. – Most már, hogy sikerült stabilizálnunk az áramellátást, úgy ítélem meg, hogy egyedül is képes leszek megoldani a helyzetet, de ha valami váratlan esemény közbejönne, akkor a segítségét kell kérnem.
– Készenlétben fogok állni, a védencemmel együtt. Ha bármi támogatásra szüksége van, szóljon direktlinken, és mi megyünk.
– Rendben. Ha pedig sikerrel járok, akkor közvetlenül ide fogok visszajönni. És utána majd áthozzuk ide a felszerelésemet, és berendezzük ezt a termet stabil bázisnak, ahova összegyűjthetjük a megvédendő civileket is – gondolt egy pillanatra Vangra és a sikló részeire, amiket szintén meg kell védenie, ha repülve akar távozni. Egyáltalán, ha távozni akar innen még valaha.
– Értettem, százados! – biccentett fegyelmezetten Sid, és itt mindketten úgy érezték, hogy megbeszéltek minden fontosat. Az eligazítás véget ért, gondolta Atieno, és felvillantott egy barátságos mosolyt.
– Sok szerencsét, kapitány!
– Magának is, százados! – viszonozta a köszönést a férfi, és utána kikísérte a külső terembe, ahol Mitzuki még mindig változatlan tartásban, az ajtónál állva őrködött.
Atieno még tőle is elköszönt, majd magukra hagyta őket. Sid utánanézett a folyosóban, aztán behajtotta az ajtót. Mitzuki továbbra sem mozdult, csak állt, hát leült tőle kicsit távolabb a padlóra.
– Elment, nyugodtan leülhetsz te is.
– Köszönöm, de eddig sem miatta álltam. Mellesleg mindent hallottam – jegyezte meg a lány.
– Tudom, hogy jó a hallásod – hagyta rá Sid, és gyorsan terelni kezdett. – Mit szólsz a századoshoz? Szerintem főnyeremény!
– Hozzáértő katonának tűnik. Mit gondolsz, mikor fog rájönni, hogy szélhámos vagy?
– Amikor rá akarja tetetni a kezem egy működő ujjlenyomat-azonosító panelre. Akkor majd egyértelműen rájön, hogy baj van velem. Addig viszont esélye sincs! – legyintett magabiztosan Sid. – Gondolom, örülsz, hogy tud neked keríteni egy hőkamerát.
– A hőkamerának örülök. Annak kevésbé, hogy most már én is katona vagyok – tért át a kínosabb témára Mitzuki, és ki is emelte a lényeget: – Kínai katona!
– Valahogy meg kellett magyaráznom, hogy mitől vagy ilyen katonás!
– Én? – csodálkozott el Mitzuki. Ő valahogy sosem tartotta magát katonásnak.
– Persze! Mindig harcra készen figyelsz, és a botod is csak első látásra vakvezető, másodikra feltűnnek rajta a vérfoltok. Meg hát a viselkedésed. Előtte is katonás voltál egy kicsit, de amióta tudod, hogy itt van Takamura, azóta pont olyan vagy, mint egy bevetésen lévő katona – összegezte a benyomásait Sid.
– Igen, mert éppen meg akarnak ölni! – védekezett a lány. – Tudod, a stressz személyiségtorzító hatásai.
– Értem, nem is vádollak vele, sőt nem is zavar, csak közlöm a tényeket. Most éppen meglehetősen katonás vagy, és ezt a százados is látta, tehát katonának kellett hazudnom téged. Ennyi.
– De miért pont kínai katonának? Tényleg ez volt az utolsó, ami lenni akartam ebben az életben!
– A másik eladható opció a te esetedben a japán terrorista, de akkor nem tanú vagy, hanem vádlott, és nem kísérlek, ha nem bilincsben viszlek. Hidd el, én csak a te érdekeidet néztem, és ezzel jártál jobban.
– Tudom – hajtotta le egy pillanatra a fejét Mitzuki, és amikor felnézett, akkor már mosolygott, bár fáradt, szomorú kis mosollyal. – Tényleg úgy érzem magam, mintha valami bevetésen lennék. Már lassan három éve. De már nem sokáig. Itt, ebben a bunkerben most vége lesz. Ha tényleg kapok egy hőkamerát, akkor nem is feltétlenül kell tovább menekülnöm előle. Csak ki kell kapcsolni a központi világítást, és akár szembe is mehetek vele.
– Mehetünk – javította ki Sid szórakozottan. – Együtt.
– Veszélyes lesz!
– Azért kellünk hozzá ketten. Nem hagyom, hogy egyedül lemészároltasd magad azzal az elmebeteggel. Mint már utaltam rá, osztályon felüli balekot fogtál velem, én tizenhat éves szamurájom!
– Nem kell miattam feleslegesen kockáztatnod az életedet!
– Ezt most mondod? Miután napok óta miattad kockáztatom az életemet? Ha hamarabb szólsz, már régen leléptem volna!
– Gyalog? A viharban? – kérdezett vissza szkeptikusan Mitzuki. – Sybill foglyaként, vagy talán karöltve a franciával?
– Oké, oké, ne forszírozzuk az általad hátrahagyott holtakat! – legyintett Sid nagyvonalúan. – Az én szemszögemből csak annyi a biztos, hogy már rengeteg melót beleöltem a megmentésedbe. Most már ragaszkodom hozzá, hogy élve eljuttassalak valami civilizált helyre, ahol végre kézzel foghatóan kifejezheted a háládat. Amúgy tényleg nem ülsz ide mellém? Másfél órát akarsz állva várakozni?
– Őrségben állok, kapitány. Az ön szóhasználatával élve egy speciális kiképzést kapott japán terroristát várok, aki az élete árán is meg akar ölni minket.
– Téged – javított ismét Sid.
– Minket. Takamura arra fog törekedni, hogy minél tisztább legyen a terep, amikor megküzd velem, azaz igyekszik kiiktatni minden zavaró tényezőt. Például megöli azokat, akiket mellettem talál. Szóval, biztosan jössz velem, ha majd elindulok megkeresni?
– Ki gondolkodik ennyire előre? Még nincs meg a hőkamerád, úgyhogy csak őrködj! – sóhajtott Sid. Kezdett ismét elege lenni a helyzetből. A fenébe ezzel a rohadt atomkriptával, amiben csak úgy nyüzsög a sok ide menekült bandatag, katona, csavargó és elmebeteg! Most egy-másfél óra kényszerszünet, aztán viszont jön vissza a százados, és megy tovább a játék, amiben az ellenfél immár Takamura lesz, gondolta, és elővette a vodkáspalackot.
– Kapitány, szolgálatban? – szólt rá gúnyosan Mitzuki, aki megérezte az ital szúrós szagát.
Sid egy hosszú pillanatot habozott, majd csak ivott egy kortyot, de utána eltette az italt. Másfél óra! De mindegy, a lényeg, hogy eddig megcsinálták! Eddig sikerült, és ezután is sikerülni fog, biztatta magát, és jobb híján elkezdte bámulni Mitzuki lábát. Másfél óra. Nem is olyan sok az...



LXII.
Ricardo már akkor tudta, hogy nagy baj van, amikor az első pillantást vetette Rosa sebére. Persze, bizonyos szempontból tényleg nem volt komoly sérülés. Megfelelő ellátás és pihenés esetén könnyen és gyorsan meggyógyulhatott volna. És ellátás még lett is volna, hisz voltak megfelelő gyógyszereik. De a pihenés... Nos, az nem pihenés, ha valaki teljes felszerelésben, súlyosbítva egy rakétavetővel a hátán mozog ellenséges terepen.
Amikor kiléptek a helyi banda rejtekhelyéről, attól kezdve már Ricardo ment elöl, és Rosa csak fedezte. Láthatóan egyre nehézkesebb mozdulatokkal, egyre sápadtabban követte a félkarú férfit. Ricardo előbb tényleg csak előrefigyelt, az újabb folyosókra és termekre, de eztán egyre inkább hátra is, a nőre. De amikor megemlítette, hogy letáborozhatnának valahol, Rosa csak a fejét rázta.
– Használjuk ki, amíg van fény. A ledek egyre halványabbak. Majd megállunk, ha kialszanak, de addig szeretnék minél nagyobb részt átnézni a bunkerből.
Ricardo pedig bólintott, és tette, amit a nő mondott. Sosem volt kérdés, hogy kettőjük közül ki a főnök. Amikor régen, kezdőként beosztották a nő csapatába, akkor mondjuk nem tetszett neki a helyzet. Rossy tényleg nagyon tapló módon ugráltatta, ő meg állandóan beszólt neki. Mikor is volt az, három, négy éve? Van már öt is! Rossy persze nem hagyta, hogy bárki is packázzon vele, és akkor kedve lett volna párszor lelőni, de aztán jött az a balhé a város melletti sivatagban, ahol egy gránát elvitte a kezét. Rossy volt az, aki kicibálta a tűzvonalból, mentőt hívott, és a börtönt kockáztatva elkísérte a kórházba is. És aztán veszekedett a főnökökkel, hogy a sikeres akció hasznából fizessenek ki neki egy rendes kiberkart. Bár Rossy mindig, mindenkor veszekedett a főnökökkel. Talán ezért is nem jutott soha magasabbra a bandában, pedig az esze meglett volna hozzá.
Még jobban belegondolva, Rossy mindig mindenkivel veszekedett. Amikor megköszönte neki a segítséget, akkor is csak valami olyasmit mondott, hogy: „Mi mást tehettem, ha már olyan balfék voltál, hogy beálltál a gránátvetőjük elé, te szerencsétlen marha!” Részéről ezzel el is intézte az ügyet, és az közöttük többet nem is került szóba. Ricardo sem érezte úgy, hogy olyan nagyon a lekötelezettje lenne. Úgy hitte, ettől még lelövi a nőt, ha oka lesz rá. Vagy gond nélkül cserbenhagyja, ha úgy hozza a helyzet. Nem olyan érzelgős fajta ő, hogy egy régi emlék miatt hasra essen előtte! Ő egy kőkemény bandatag, nem valami sipákolós, sírós kislány! Ha majd el kell intézni Rossyt, hát el fogja intézni.
Ám most még nem, most még biztosan nem, nézett egy pillanatra hátra. Rossy jött, sápadtan, és talán kicsit többet pihenve a fordulókban a kelleténél, de jött. Még nem teher, még egyáltalán nem kell megszabadulnia tőle. A lezuhant sikló roncsában, amikor a többiekkel vadásztak egymásra, akkor is végiggondolta, és akkor is úgy érezte, hogy nem kell lelőnie. Pedig megtehette volna, de végül nem ölte meg. Együtt többre juthatnak, döntött akkor és most is. De pihenniük kell, pontosabban Rossynak pihennie kell, mert különben tényleg elpatkol.
A következő folyosón zajt hallott, fél karjával hátraintett, hogy a másik várjon, majd maga elé tartva a kombifegyvert közelebb osont az adott terem ajtajához.
– Ki van ott? – kérdezte hangosan.
– Megadom magam! – kiabált ki egy öreg hang bentről. – Egyedül vagyok, közönséges csempészpilóta, senkinek sem lekötelezve, olcsón kibérelhető siklóval, és megadom magam!
– Akkor most szép lassan gyere elő, felemelt kezekkel!
Az ajtóból lassú léptekkel egy inas, félig ősz, félig kopasz öregember jött elő. Ricardo habozás nélkül mellé lépett, fejéhez fogta a fegyvert, majd visszaterelte a terembe, fedezéknek használva a testét. De bentről nem fogadta őket fegyvertűz. Tényleg nem volt ott senki.
– Oké, tiszta a terep! – kiáltott ki Rossynak, aztán ellépett az öreg mellől. – Rajta, mesélj! Ki vagy, és hogy kerültél ide?
– A nevem Vang Ho. Kibéreltek. De kifizetni nem fognak, mert az illető, akit ide kellett hoznom, úgy sejtem, meghalt. Úgyhogy itt állok egy siklóval, fuvarra várva. Bárkit elviszek bárhova – mérte fel őket az öreg, a félkezű, fiatal férfit is, meg a sápadt, sebesült nőt, aki valamennyivel utána lépett be a terembe.
Valami bandatagok lehetnek, méghozzá nagyon profik, tippelt a felszerelésükből és a mozgásukból, de többet nem tudott megállapítani így, ránézésre. Az biztos, hogy a belépésük után nem lövöldözni kezdtek, hanem beszélgetni, ami eleve reménykeltő, és bár dohánya már nincs, de ebből azért még bármi kisülhet.
– Ez legalább három ember holmija – mérte fel közben Rosa is a termet, ahogy belépett. – Kik a fuvarjaid?
– Egy elmebeteg kínai, akit szerintem lelőttek, meg egy ENSZ-katona, aki viszont egy helyi banda fogságába esett – magyarázta Vang, féligazságokat mondva, mert Atieno tényleg fogságba esett, de azóta kiszabadult, Takamurát meg nem biztos, hogy már lelőtték, de ami késik, nem múlik. – Mondom, lényegében egyedül vagyok, öregember. Kár pazarolni rám a golyót, én már nem sok vizet zavarok!
– Esetleg van valami kapcsolatod az itt dekkoló határalatti bandával?
– Megpróbáltak kirabolni, de nem sikerült nekik. Ez neked kapcsolat? – kérdezett vissza a vállát felhúzva Vang, és nem várt választ.
– De van itt egy siklód – tért vissza az őt érdeklő részletre Ricardo.
– Az egyik hangárban rejtettem el szétszerelve, de ha véget ér a vihar, megmutatom, hol van, és össze is rakom. És bárkit bárhova elviszek. Közben pedig nem kérdezek, de mindenütt vannak ismerőseim, hogy a megérkezésnél se legyen semmi baj. Csempészpilóta vagyok, megbízható és olcsó – hangsúlyozta a lényeget Vang.
Rosa figyelmesen hallgatta, és közben nekidőlt a falnak, mert fáradt volt, és zúgott a feje. Pihennie kellene, de itt és most nem lehet. Ha az a bizonyos kínai, vagy még inkább az említett ENSZ-katona mégis visszajön, akkor nem okos dolog nekik itt lenniük.
– Oké, öreg, tetszik ez a felállás – döntött végül. – Mi most megyünk tovább, mert van még dolgunk. De megjegyeztük, hogy itt vagy. Ha úgy alakul, szívesen kibérelnénk egy fuvarra, majd meglátjuk. És addig is, nem akarunk balhét. Úgyis vannak itt elegen, akik lövöldöznek, mi ebből kimaradnánk. Ha még véletlenül összefutunk itt, lent, akkor gondolj erre. Mondd meg a fuvarjaidnak is, ha esetleg visszajönnének, hogy mi csak vagyunk, csendesen, és amíg nem bántanak minket, addig nem lövünk vissza. Oké?
– Jól hangzik.
– Ha pedig véget ér a vihar, és még mindig nem lesz rakományod, akkor keress meg minket. Itt leszünk valahol, hova is mennénk? Szerintem meg tudunk majd alkudni.
– Nagyon jól hangzik!
– Akkor ezt megdumáltuk – sóhajtott Rosa, és intett Ricardónak is. – Menjünk!
De a félkarú férfi nem indult, hanem csak megrázta a fejét.
– Nem, ez így nem oké.
– Azt mondtam, megyünk! – emelte meg a hangját a nő, de Ricardo csak tovább rázta a fejét.
– Mondani tudod, de csinálni nem! Azért tök felesleges elindulnunk, hogy két folyosóval odébb összeess. Itt van felszerelés, vannak készletek, lesz fény is, ha kialszanak a központi ledek, és van egy használható ember, aki tud nekem segíteni a sebed ellátásában, mert fél kézzel én ebben elég béna vagyok. Maradjunk!
– Itt van felszerelés, de van tulajdonosa is. Biztosan itt akarsz lenni, amikor visszajön az az ENSZ-katona?
– Nem biztos, hogy visszajön. És ha mégis, akkor mi már nem feltétlenül leszünk itt. Csak pár órát maradjunk! Pihenned kell. Láttam kint egy mozgásérzékelőt is, ez egy jól védett terem!
– Mi is bejutottunk...
– Mert lemerült az aksija a mozgásérzékelőnek – szúrta közbe Vang. Nagyon örült, hogy ez a két izomagyú, állig felfegyverzett bandatag magától le akart lépni, és nagyon nem örült, hogy most felmerült, mégis maradnának. – Az a mozgásérzékelő csak dísz odakint. És alig van áramom, tehát itt is sötét lesz nem sokkal azután, hogy kialszanak a központi fények. A kínaim meg tök elmebeteg. Ha véletlenül visszajön, verekedni akar majd.
– Akkor lelövöm! – emelte meg a hangját és a fegyverét is Ricardo. Látta, hogy nem tudnak továbbmenni, Rossy legalábbis biztosan nem, és nem akart nélküle elindulni. Egyszerűen nem akarja hátra hagyni, mert... mert nincs rá semmi oka! Rossy még sebesülten is hasznos, magyarázta magának, és nem akart vitatkozni sem efelett. Nem az ő esete ez a vég nélküli pofázás! – Maradunk, Rossy, mert nem tudsz továbbmenni, és kész!
– Pompás! – sóhajtott a nő. Most már a nevét is tudja ez az öreg, remek! Kedve lett volna lelőni Ricardót, azért, hogy ilyen hülye, és azért, mert ellenkezni mer. És azért is, mert igaza van. – Oké, hogy szakadna rád az ég, de hidd el, amint rendesen meg tudok fogni két kézzel egy kibaszott kombifegyvert, hát ezért lelőlek!
– Bízz benne, ez hamarabb megtörténik, mint ahogy én tudok megfogni rendesen, két kézzel egy kibaszott kombifegyvert, mert akkor én lőlek le – vigyorgott vissza Ricardo, és már lökte is a hátára a fegyvert, kezdett lepakolni. – Oké, öreg, maradunk. Itt, ebben a cuccban van az elsősegélycsomagunk. Értesz hozzá?
– Alig-alig – morogta Vang elégedetlenül. Tehát a két izomagy marad. Pompás! Ha Atieno visszajön, akkor itt megint emberhalál lesz. De azért tette, amit a félkarú gyerek mondott, hiszen nála volt a fegyver.
Rosa közben szintén lerakta a földre a holmiját. Oldalt állt pár csomag, amit valaki pont egy ágynak rendezett össze, hát odafeküdt. A füle zúgott, a karja fájt, és pokoli dühös volt, hogy segítségre szorul. Azért a kombifegyvert a keze ügyében hagyta.
– Ha elbarmolsz valamit a sebbel, lelőlek – közölte az öreggel, aki közben hozta az elsősegélyt, és mellé térdelt.
– Nem kell idegeskedni, megteszem, amit tudok.
– Tedd meg! – állt mellé Ricardo is. – Tedd meg, és akkor utána közösen, hármasban isszuk meg az utolsó sörömet – közölte, és szavait alátámasztandó elő is vette a dobozt, amit még a lezuhant siklójuk padlóján talált misztikus módon, és lerakta az ágy mellé.
– Nekem még volt dohányom is, csak az előző izomfiúk elvitték. Bár megmaradt volna belőle legalább három szál! – sóhajtott vágyakozva Vang. Akkor azért egyszerűbb lenne. De talán így is elboldogul ezzel a két bandataggal, sóhajtott, és kinyitotta az elsősegélyes dobozt. Hozzáértéssel hajolt a seb fölé, és látta, hogy nem vészes. Ezzel együtt is el kell látni rendesen, és itt tényleg ő az egyetlen, aki ezt megteheti. – Adok fájdalomcsillapítót, meg gyulladáscsökkentőt, kitisztítom, meg rendesen átkötöm, mert ennek a sebszilikon kevés, de aztán pihenned kell. Legalább fél napot.
– Akkor pihen – válaszolta Rosa helyett Ricardo. – Ha kell, maradunk fél napot. Neked sem rossz az, öreg, ha van itt valaki, aki vigyáz rád.
Tudok magamra vigyázni, vélte Vang, de nem mondta. Ha már ez a gyerek abban tévhitben él, hogy az öregséggel együtt jár a tehetetlenség, hát legyen, higgye! Később annál egyszerűbb lesz tőle megszabadulni. – Igen, mégis jobb, ha van itt pár fegyverforgató – bólogatott hát megértően. – De ha visszajön a fuvarom, azért ne lődd le. Sok pénzzel tartozik. Az ENSZ-katonát meg még kevésbé lődd le. Az erődjében tudják, hogy az én utasom volt, és így a halálát nehéz lenne eltussolni.
– Nyugi, öreg, nem lövök le senkit, aki tisztességesen viselkedik. Te csak lásd el azt a sebet – állt ki az ajtóba Ricardo, kezében a fegyverrel. Eleinte még vissza-visszapislantott, majd ahogy látta, hogy az öreg rendesen, látható hozzáértéssel dolgozik, akkor már inkább kifelé figyelt, nehogy valaki rajtuk üssön.
Vang pedig tényleg ellátta ennek a sebesült nőnek a kezét. A félkarú gyereknek ez láthatóan nagyon fontos, egyértelműen aggódik a társáért, és végül is, mit ártottak neki? Ha meg majd Atieno visszajön, hát kezeli a helyzetet, hiszen őt sem kell félteni. Ha pedig tényleg megtartják a szavukat, és megosztják vele a sört, akkor még hosszabb együttműködésről is szó lehet. Végül is, Takamurát már nem kell innen elfuvarozni, ezt mély meggyőződéssel hitte. Az az idegbeteg kínai nem fogja itt túlélni! Azaz lesz hely a siklóban, és miért is ne töltené fel?
– Tehát kell nektek fuvar? – kérdezte sokkal később, amikor már megitták a sört, és a nő mélyen aludt, hála a fájdalomcsillapítónak.
– Aha. Jó lenne. Jobb, mint gyalogolni! – morogta Ricardo, még mindig az ajtóban állva, kézben tartott fegyverrel.
– És hova?
– Kalahári-övezet? – dobta fel a félkarú férfi. – A csaj a főnök, majd eldönti. Meg azt is, hogy kellesz-e neki.
– Eddig kellettem – szögezte le Vang. – És én a Kalahári-övezetbe megyek innen haza, ha nem lesz más meló. Van üres rakterem is.
– És kapcsolataid? Csempészcucc elpasszolására?
– Viccelsz, kölyök? Negyven éve vagyok az üzletben, aki orgazdát én nem ismerek, az nincs is!
– Aha. Az jó.
– Van valami szajrétok?
Ricardo a ládára gondolt, meg arra, hogy Rossy lelövi, ha fecseg róla.
– Talán. De hagyjuk. Majd dumáld meg a csajjal!
– Oké – bólintott Vang, és elégedetten nyugtázta, hogy van itt a bunkerben valami tisztességes, lopott csempészholmi, amit vészhelyzetben elvihet a saját szakállára. Ha ez a két bandatag meghal, akkor simán megkeresi és elteszi. Vagy velük együtt is elviheti, ha mégsem halnak meg. Az is üzlet, és most kell a pénz. Takamura már nem fog fizetni.
Az az idegbeteg fószer nem éli túl! Golyó se, és Atieno is csak akkor, ha nem teng benne túl az a nagy kötelességtudat, amivel mindenkin segítene, csak mert annak idején felesküdött valami ilyesmire. Ez a két bandatag meg... Nos, majd kiderül, mennyire akarnak keménykedni, sóhajtott, majd lefeküdt a matracára. Még kipillantott, a félkezű gyerek még mindig az ajtóban állt. Végül is ennek is van jó oldala. A következő marha, aki fosztogatni jön, az meg fog halni, gondolta, és elnyomta az álom.



LXIII.
Atieno a legalsó szint folyosóin haladt. Nem mintha ezt érezni lehetett volna, ezek a folyosók is pont olyan szárazak és hűvösek voltak, mint a fentebbi szinteken. És pont olyan csupaszak, és pont olyan félhomályosak is. Na jó, egy kicsit talán félhomályosabbak. De még itt is volt egy-egy led elszórva a mennyezeten, a sötétebb részeken meg használta az egyik dinamólámpát, amit magával hozott. Tudta, hogy merre kell keresnie a lefelé vezető aknát, és itt már nagyon-nagyon óvatosan haladt, amire minden oka megvolt. A csatornába levezető kutat valaha biztonságos acél csapóajtó védte, de az az idők során elveszett valahol, így most az akna szája szabadon nyílt a folyosó padlóján.
Egy rossz lépés, és beleesek, hajolt óvatosan a mélység fölé. A dinamólámpa fénye nem ért le az akna aljára, de szépen mutatta, hogy legalább még megvannak a betonfalba illesztett vas létrafokok, A hátára vetette a fegyvert, és elkezdett ereszkedni. Minden fokot gondosan kipróbált, hogy stabil-e, mielőtt ránehezedett volna, így sokáig tartott, míg leért az aljára.
Ezt a részt már nem arra szánták, hogy itt emberek járjanak, ez már egy közönséges, kör keresztmetszetű csatorna volt. Jó három méter átmérőjű, enyhén lejtő csatorna, ami arra szolgált, hogy a központi aknából, meg általában, a bunker bármely részéből összegyűjtse és a mélybe vezesse a vizet. Ha szükség van rá, hát rengeteg vizet. De most alig tenyérnyi széles kis nedvesség csordogált az alján.
Ami végül is mázli, gondolta Atieno, mert a retinája szegletében már megint sárgán villogott a radioaktivitás szintjét mutató adat. Ez a víz a felszínről jön, és mocskosul sugároz. Ha kicsit is több lenne, nem lehetne végigmenni mellette. Így is necces, mérte fel a csatornát. Mindkét oldalt a sötétbe veszett a vége, de tudta, hogy merre kell indulnia a központi szellőzőakna felé. Arra valahol, feltehetőleg van valami torlasz, ami miatt csak ilyen kevés víz jut át, gondolta, majd nagy levegőt vett, és futva indult neki.
Meztelen talpa alig csapott zajt, a dinamólámpa csekély fénye épp elég volt, hogy sejtse, hova lép. Egy dolgot látott csak tisztán, a Geiger-Müller adatát, ami immár piros színt kapott. Aztán hamarosan eljutott a kritikus pontig. Előtte, a lámpa csóvájának a fényében látszott, hogy a csatornát mennyezetig érő torlasz zárja el. Kívülről idesodródott szemét volt, beleakadva egy valaha ide emelt vasrács rozsdás maradványaiba. Ágak, csontok, kövek, föld. Szerencsére tehát nem maga a csatorna dőlt be, nyugtázta Atieno, az sokkal rosszabb lett volna. A sok szemét persze így is teljesen elzárta a víz útját, csak apró erecskék csurogtak át. És ott volt mögötte a teljes, radioaktív víztömeg, ezt a sugárzás szintje mutatta.
Tehát ezt a torlaszt kellene elbontani, torpant meg, és felmérte az akadályt. Kézzel is menne, legfeljebb pár óra kemény fizikai munka. Garantált halálos sugárdózis. Ennek ellenére belegondolt, hogy nekilát, de aztán elvetette. Nem, inkább ésszel, ha már ember vagyok, nem vadkutya!
Így szép sorban végigvette a lehetséges megoldásokat. Droidja nincs, robbanóanyaga pont annyi, mint droid, a legbrutálisabb eszköze pedig egy kombifegyver, ami itt kereken semmit sem ér.
De egy nagyobb kaliberű fegyver, villant fel benne egy emlék. Egy rakétavető. Az már talán elég, mérte fel még egyszer a torlaszt. Nem talán, tuti. Rakétavetővel fogom felrobbantani, döntött, és már futott is vissza, mielőtt túllövi sugárzással magát.
Futás közben már a teendőit vette sorba. A rakétavető ott volt a csavargók szállásán, de ő egy kardot hozott el. Akkor az volt a jobb megoldás, de most kell a tűzerő. Tehát vissza a csavargókhoz, elhozni-megvenni-kizsarolni-elrabolni a rakétavetőt, aztán vissza ide, és felrobbantani a torlaszt. Mindezt minél gyorsabban, mert kint csak gyűlik a víz, és a vízben oldott halál.
Elérte az aknanyílást, és sietve felmászott. Fent letörölte az arcáról az izzadságot, és leült pihenni az akna szélére. Lábát a húszméteres mélység felett lógatva is biztonságban érezte magát, mert a Geiger-Müller megint egy kedves, aranyos, túlélhető értéket mutatott. A mélység nem vészes, húsz méter zuhanás semmi, gyors és kellemes halál a sugárfertőzéshez képest. Lenézett a mélybe, sóhajtott, és felhívta a direktlinkjén az ausztrál tanúvédelmist.
– Larry Johns kapitány jelentkezik – hallotta a fülében a férfi fegyelmezett, karcos hangját.
– Itt Atieno Nieminen százados – jelentkezett hát be ő is előírásszerűen. Általában hanyagolta volna ezeket a formaságokat, de hát egy ausztrál katona előtt csak muszáj viselkednie. Azok ott, a messzi Föderációban nyilván betartják a szabályzat minden pontját, a saját alakulatára hozna szégyent, ha túl pongyola lenne. A cipőjét még csak-csak otthon hagyhatja egy szabadságolt százados, de a jó modorát, azt nem. – Önöknél minden rendben van?
– A legteljesebb mértékben. Semmi ellenséges aktivitást nem észleltünk.
– Remek! Itt is aránylag jó a helyzet. A levezető csatornát megtaláltam, és úgy tűnik, ép, nem szakadt be, csak meg kell tisztítani a belehullott szeméttől. Az egész el van torlaszolva, de odalent már túl magas a radioaktivitás szintje, hogy kézzel el lehessen bontani.
– A siklójuk motorját simán bele lehet robbantani, nem? – kérdezett vissza azonnal a kapitány. Egész jó tipp egy tanúvédelmistől, gondolta Atieno. Ugyanakkor igen nagy felelőtlenség, mintha a kapitány nem gondolna előre még annyira sem, hogy utána gyalog kellene elmenniük a határig.
– Végső esetben felrobbanthatjuk a siklónk motorját is, de van még előtte egy lehetőségünk. Az itt lapuló csavargóknak van egy rakétavetőjük, azzal is lehetne bele egy csinos lyukat ütni.
– És ideadják azt a rakétavetőt?
– Jó kérdés. Az ő életük is ezen múlik. Megpróbálok tárgyalni velük, és remélhetőleg meg tudom győzni őket. – Vagy lemészárolom az egész kibaszott bagázst azért a kurva rakétavetőért, tette még hozzá, de csak magában. Ez sem olyan felvetés, amit egy ENSZ-százados megengedhet magának egy ausztrál kapitány előtt. – Adjon nekem erre mondjuk egy órát, azalatt felmérem a helyzetet. Ha alkalmas, meg is szerzem a fegyvert, ha meg nehézségekbe ütközöm, hát felhívom önt, és egyeztetünk. Ha egy órán belül nem jelentkezem, akkor viszont bajba kerültem. Ebben az esetben át kell vennie a feladatot, kapitány. Ez magasabb prioritású, mint a védencét őrizni, ezen most sok ember élete múlik.
– Értettem, százados.
– Köszönöm, kapitány. Küldöm az adatokat a határalatti banda feltételezett szálláshelyéről, illetve a vízelvezető csatornába vezető akna helyéről. Vége.
– Vége.
Atieno még elküldte a megfelelő koordinátákat, és bízott benne, hogy a kapitánynak nem lesz rá szüksége. Bár nyilván megbirkózna a feladattal, sokat látott katonának tűnik, sóhajtott. Lassan felállt, hátára vetette a kombifegyvert, és már fordult volna el az akna elől, amikor hideg, apró kis szúrást érzett a hátában, a gerince mellett. Abban a pillanatban megdermedt a mozdulat közben.
– Takamura?
– Igen, Atieno százados.
A férfi csak suttogott, halk hangját kísértetiesre torzították a folyosó betonfalai. Atieno háta libabőrös lett. De lehet, hogy csak azért, mert tudta, hogy most éppen egy baromira nagy kardot tartanak a gerincéhez.
– Régóta itt lapulsz?
– A hangod vezetett ide, százados. De azt hiszem, a teljes beszélgetést hallottam.
– Akkor tudod, miről van szó – kezdett magyarázkodni a nő, még mindig tökéletes mozdulatlanságban. – Kint esik az eső. A központi aknában gyűlik a víz. A lefolyást biztosító csatorna, itt, alattunk, eldugult. Ki kell robbantani, amihez a helyi csavargóknak van egy rakétavetőjük. El kell érte mennem.
– Ezt mind hallottam, de engem nem ez érdekel. Ki az a kapitány, akivel beszéltél?
– Semmi közöd sincs hozzá – felelte Atieno, és érezte, hogy a kard picit elcsúszik a hátán, apró, inkább csak jelzésértékű karcolást ejtve.
– Ki van itt rajtunk kívül, akivel most beszéltél? – ismételte meg a kérdést Takamura. A nő előbb nagyon kimérten viselkedett, sokkal udvariasabban, mint eddig bárkivel szemben. A férfi emlékezett rá, hogy az erődben még a parancsnokával szemben sem volt ennyire fegyelmezett. Tehát a kapitány, akivel most beszélt, nem ENSZ-beli. Vajon honnan jöhetett, mit keres itt? Ráadásul van egy védence is. Takamura szemében ez igen gyanús volt.
– Szolgálati ügy, nem beszélhetek róla.
– Attól tartok, most arra kell kérjelek, hogy szegd meg a szabályzatod. Találkoztál Nagasawa Mitzukival?
– Tudod, hogy nem mondom meg.
– Tudod, hogy akkor megöllek! – fenyegette meg Takamura hideg, suttogó hangon.
– Ha megölsz, ki fogja kirobbantani alattunk azt a torlaszt, ami mögött gyűlik a radioaktív víz? El kell, hogy engedj, különben mind meghalunk.
– Ez számomra egy jó megoldás. Inkább haljunk meg mind, mint hogy Nagasawa Mitzuki túlélje. Mondd meg, hol találhatom meg, ki van mellette, és akkor elengedlek, hogy tedd a dolgod.
– Nekem ne hazudj, Takamura, én ismerlek. Neked semmi egy ember élete. Te engem nem engedsz el.
– Ismersz, és abban igazad van, hogy nem zavar, ha ölnöm kell, de most mégis tévedsz, Atieno százados. Téged elengednélek. Pedig idegen vagy, és ráadásul nem is ember, csak gépszörny, és már ezért megérdemelnéd a halált. De én is tehetek kivételt. Tisztelem a rangod, és az elszántságod, amivel teljesíteni akarod a feladatod, ha nem is mindig pontosan követve a szabályokat. Eddig is sokat segítettél, és ha most kezembe adod Nagasawa Mitzukit, akkor cserébe futni hagylak. Mondd el, hol találhatom meg, és nem öllek meg.
– Nem tudok neked segíteni.
– De, tudsz. Tedd meg, és én megesküszöm a becsületemre, hogy élve hagylak. Szamuráj vagyok, aki még sosem szegte meg a szavát.
– Nem fogok neked segíteni.
– Akkor meghalsz. És igen, igazad van, nekem semmit sem számít egy ember élete, halála vagy szenvedése. Karddal nem csak egy, gyors csapással lehet ölni, hanem sok, apró, lassú vágással is. Ezt választod? – kérdezte Takamura, és mellé még egyszer megmozdította a kardot, immár mélyebbre eresztve a pengét a nő hátába.
Atieno lehunyta egy pillanatra a szemét, ez már fájt. Tehát, rendben, itt vagyunk megint, lássuk ismét! A „szökés ellenséges erők fogságából” alapdirektívái. Egy, az ellenség felmérése. Elmebeteg. Kettő, figyelemelterelés.
– Rendben, játsszunk el egy pillanatra azzal a gondolattal, hogy én megmondom, hol van Nagasawa... – kezdett neki, és a mondat közepén lelépett az aknába. Takamura fel sem fogta, mit lát, de a keze magától mozdult, még így is vágott egyet utána. Ám nem találta el, és aztán már nem tehetett semmit. Atieno lezuhant.
Sikoltás, robbanás, csattanás. Takamura dühében kiáltva hajolt az akna fölé, de már nem látott benne semmit. Elővette a kézilámpáját, levilágított, ám annak a fénye sem ért le az akna aljára, csak valami maszatok látszottak ott, a mélyben, meg talán némi füst. Hát gondosan végigvilágított az akna falát. De sehol sem volt rajta nyílás, sem egy megkapaszkodott ember. Atieno lezuhant. Lezuhant, a robbanás meg mondjuk a kombifegyver volt, az miért ne robbanhatna fel, ha szerencsétlenül esik? Ám a részletek mind nem számítottak ahhoz képest, hogy Atieno meghalt, mielőtt beszélt volna.
Takamura dühében szitkokat szórt a mélybe, majd pár lélegzetvétellel lecsillapította a haragját. Eltette a még mindig a kezében tartott kardot, aztán lekapcsolta a lámpát is. Ez a nő leugrott. Ha egy japán választja a halált az árulás helyett, azon nem csodálkozott volna, de hogy egy idegen, egy nem is ember gépszörny? Ez az Atieno, ez, ez... Ez nem tudott úgy viselkedni, ahogy kellett volna neki! Katona létére tiszteletlen volt és megszegte a szabályokat, de neki közben parancsolgatott, aztán meg megölte magát, mintha japán lett volna. Nem tudta a helyét a világban!
Ez a kudarc nem az én hibám, ő viselkedett teljesen helytelenül, döntött végül Takamura, aztán belegondolt, mit tehetne. Mitzuki rejtekhelyéről most sem tud még semmit, de most már nem is kell keresnie. Atieno mint százados, parancsot adott annak a kapitánynak, hogy vegye át a feladatát, ha ő kudarcot vallana. Nos, láthatóan kudarcot vallott, tehát a kapitány hamarosan elindul, hogy megszerezze azt a rakétavetőt a helyi vadaktól, akiknek a szállását sejtette, hogy hol van. Van egy órája, hogy odaérjen, és meglapuljon a közelben, idézte fel a határidőt, amit Atieno adott a kapitánynak.
Igen, ez lesz a jó megoldás. Ott megvárja a kapitányt, és majd tőle megtudja, hogy ki a védence. És ha valóban Mitzuki az, akkor azt is megtudja, hogy hol van. Most majd jobban fog vigyázni, nem ad esélyt a másiknak, hogy megölje magát, mielőtt válaszol a kérdésekre!
A sarkon még visszanézett az akna ásító szájára. Ez az Atieno, ez, ez teljesen lehetetlen egy nő volt, gondolt rá vissza haraggal, és utána igyekezett elfelejteni az egészet.



LXIV.
A központi irányítóteremben lassan telt el a Nieminen százados által először előirányzott másfél óra. Sid szerint nagyon-nagyon lassan telt, pedig megpróbált aludni, és többször elővette a vodkát is, míg végül Mitzuki már nem bírta szó nélkül hagyni.
– Ha még egyszer kinyitod ezt a büdös, alkoholtartalmú izét, akkor beköpöm a századosnak, hogy van nálad éghető folyadék, amit beleönthet a generátorba.
– Nem fogod megtenni. Árulásnak éreznéd, és egy szamuráj sosem árulja el a társát.
– Árulásban nekem kifejezetten nagy gyakorlatom van, legalábbis egy átlagszamurájhoz képest feltétlenül. Ez meg egyébként sem árulás lenne, hanem megmentés. Az alkohol nagyon veszélyes drog, jobb lenne, ha nem élnél vele!
– Igazad van. Eltettem, és az anyám életére esküszöm, hogy nem fogod többet látni.
– Ez nem volt vicces!
– De igaz volt! – vigyorodott el Sid, de aztán tényleg eltette az italt.
Mitzuki ezt elégedetten hallotta, ám úgy gondolta, a férfi továbbra is képtelen lesz nyugodtan várakozni.
– Te tényleg kiraboltál egyszer egy ékszerüzletet egy töltetlen elektromos pisztollyal? – kérdezett hát rá hirtelen.
– Ez most hogy jön ide? – csodálkozott el Sid.
– Sehogy. Akkor mondtad, amikor éppen lezuhantunk a németektől lopott siklóval, és akkor nem volt időm rákérdezni. De nagyon érdekel. Szóval, igaz?
– Igen, egyszer tényleg csináltam ilyet is.
– És?
– Sima ügy volt. Kaszáltam vagy kétszázezret érő arany ékszert. Még aznap elment a kaszinóban.
– Akkor sem értem – sóhajtott kis habozás után Mitzuki. – Miért rabol valaki töltetlen fegyverrel? Miért nem vártál negyedórát a napfényen, hogy legalább egy lövésre elegendő áram legyen benne?
– Á, akkor még fiatal voltam, és biztonsági játékot játszottam! Érted, ha elfognak, akkor mondhassam, hogy csak vicc volt. Nem akartam komolyan kirabolni senkit, hisz töltetlen a fegyverem.
– Aha, biztonsági játékot játszottál, hiszen fiatal voltál. Amúgy egy fegyveres ékszerrablásról beszélünk. Világos – bólogatott Mitzuki megértően. – És most? Most, hogy már nem vagy fiatal, most már töltött fegyverrel mennél?
– Ugyan, Mitzuki! – legyintett fáradtan Sid. – Ma már nem vinnék fegyvert. Teljesen felesleges.
– Ha rabolni akarsz, ahhoz fegyver kell – szögezte le a lány.
– De nem akarok rabolni. Utálom a fegyvereket, utálok verekedni, és kifejezetten utálom az erőszakot. Ha kell valakinek a pénze, akkor elkérem tőle. És tudok úgy kérni, hogy ide is adja.
Mitzuki ezen egy pillanatot elgondolkodott, majd rábólintott.
– Tetszenek a nézeteid.
– Tényleg? – kérdezett vissza csodálkozva Sid.
– Pont olyan céltudatos, gátlástalan, önző és öntörvényű vagy, mint az otosan, csak éppen téged túl lehet élni. Óriási különbség!
– Tulajdonképpen ki ez az otosan, akit már többször is említettél?
– Valami olyasmi, mint a daimjo – felelte Mitzuki elmélázva, majd rövid csend következett. – Oké, mondom másként. Ő a főnök.
– Értem! – biccentett rá Sid azonnal. – Akkor viszont nem örülök, hogy ő jut rólam az eszedbe. Semmiben sem akarok hasonlítani valakire, aki egy terrorista szervezetet vezetve szervez merényleteket ostoba és elérhetetlen célok elérése végett. Egy ilyen alak garantáltan orvosi eset, akinek régen a zárt osztályon lenne a helye.
– Igen, ott – hagyta rá a lány. – Amúgy ő az apám. Mármint vér szerint is, nem csak rangban.
– Erről azért alkalomadtán kérdezd meg az anyádat, mert szerintem tuti tévedés.
– Lekéstem róla – sóhajtott Mitzuki. – Anyám réges-régen meghalt. Egy merényletben.
– Mármint, őt merényelték, vagy ő merényelt?
– Szerinted?
– Oké, nem kérdeztem! – visszakozott Sid sietve. – De az tuti tévedés, hogy te oda születtél. Nem vagy te abba az elmebeteg családba való!
– Miért, a te családod sem normális, ahogy nem is olyan rég említetted – váltott témát a lány. Nem akart tovább beszélni a múltjáról.
– Éppen ezért ne is emlegessük őket – szögezte le Sid, aki szintén nem akart beszélni a múltjáról.
– Miért, ha úgyis elmegyünk Alice Springsbe, akár fel is kereshetjük őket, nem? – vetette fel vigyorogva Mitzuki. – Amit eddig mondtál róluk, az alapján egy szép, homoksárga házat képzelek el a kertvárosban, csinos sziklakerttel és virágzó kaktuszokkal, hátul egy napernyő alá kifeszített hintaággyal. Sok ilyet láttam, amikor ott éltem, de soha nem jártam egyben sem.
– Börtönben sem jártál, és oda mégsem kívánkozol – morogta Sid a felfestett kép hallatán, de Mitzuki meg sem hallotta.
– Szépen elmehetnénk hozzátok mondjuk egy nagy, családi ebédre. Végre részem lenne egy igazi, ausztrál vendégségben, olyanban, amit eddig még csak filmen láttam. Megismerném a szüleidet, a testvéreidet, és mindenki rólad anekdotázna. Bénábbnál bénább sztorikat a gyerekkorodból, meg mutogatnának rólad készült felvételeket. Biztos édes lenne!
– Persze, miért is ne? Bemutathatnálak otthon, mint japán szabadságharcost, aki már a kínai császár személyi testőreiből is megölt vagy fél tucatot. Anyám imádna érte! Az ő szemében te lennél az első normális nő, akit lefektettem.
– Nem! – tiltakozott azonnal a lány, kibillenve az álomképek közül. – Illetve, természetesen azt hazudsz a családodnak, amit jónak látsz, de ha őszintén szembenézel vele, akkor látnod kell, hogy a közöttünk lévő viszony még nem indokolja, hogy bemutass a tisztelt édesanyádnak, mint fix barátnőt!
– Nem is ezt mondtam! – vigyorodott el Sid, de csak mert tudta, hogy a lány nem látja. És nem tehetett róla, de nagyon élvezte ezt a sehová sem vezető társalgást.
Érdekes, nagyon érdekes volt Mitzuki társasága. Egy ember, akinek nem kell hazudnia. Furcsa érzés volt.
Mondjuk nem tervezte el, hogy így lesz, mint ahogy soha, semmit sem tervezett meg előre. Egyszerűen csak nem hazudott akkor, még direktlinken, amikor a lány a nevét kérdezte. Maga sem tudta miért nem mondott neki valamit kapásból, mint ahogy ez általános szokása volt. Talán csak mert annyira megtetszett neki Mitzuki hangja. Titokzatos volt és valószínűtlen, mint egy fátyol, ami eltakarja a mögé rejtett arcot, épp csak a körvonalakat sejtetve. Sid nem tudta elképzelni, kivel beszél, holott általában gyorsan és helyesen mérte fel a megismert embereket.
Talán ezért nem hazudott neki először, vagy talán csak úgy, szeszélyből, és ez aztán valamiért így maradt. Talán véletlenül. De az már rajtuk, kettőjükön múlt, hogy ez a felállás működött!
Sidnek régebben volt már pár tettestársa, akikkel közös balhékat csinált, de azok a kapcsolatok sosem tartottak ki hosszan. Azok az emberek, akikkel akár csak egy kicsit is őszinte volt, valahogy sosem bírták ki mellette sokáig. Lehet, hogy mindössze véletlenül adódott így. Bármi is volt az oka, megszokta, hogy mindig, mindenkinek játszania kell, újabb és újabb identitásokat kreálva a semmiből. Nem tagadta egy pillanatig sem, hogy élvezte ezt a játékot, és jó is volt benne, páratlanul jó! De most nagyon érdekes volt együtt lenni valakivel, akinek nem kell hazudnia. És aki ennek ellenére nem veti meg, sőt érezhetően kedveli.
Bárkinek tudott olyat hazudni, hogy az illető szimpatikusnak találja, ám hogy ezt az igazság kimondásával érje el!
– De amit mondtam, azt komolyan gondoltam. Le foglak fektetni – szögezte le magabiztosan.
– Hajrá, szájhősi És most hallgass el, mert miattad nem hallom meg, ha jön a férjem!
– Feleslegesen hivatkozol rá, tudom, hogy jelenleg éppen roppant mély válságot él át a kapcsolatotok – szúrt vissza Sid, de aztán tényleg elhallgatott.
Az idő telt, és már a másfél óra vége felé jártak, amikor megérkezett Atieno hívása. Sid beszélt, de Mitzuki is bekapcsolt, hogy mindent halljon.
– Ezek végül is jó hírek, igaz? – kérdezte a lány, amint a százados bontotta a vonalat.
– Nyilván – vont vállat Sid unottan.
– Kicsit jobban is érdekelhetne! Ezen múlik az életünk.
– Az életünk a százados a szakértelmén múlik. Amiben teljes mértékben megbízom. Meg fogja oldani.
– Szóval úgy gondolod, hogy a helyi banda tagjai oda fogják neki adni a rakétavetőjüket?
– Miért ne? Simán be lehet nekik adni valami szép mesét, hogy odaadják – legyintett Sid.
– Te simán be tudnál nekik adni egy mesét, aminek a végén megköszönik, hogy odaadhatják, ezt magam is így tippelném. A kérdés az volt, hogy a századosnak odaadják-e.
– Ha ragaszkodik a katonai szabályzatban megengedett megoldásokhoz, akkor persze nem.
– Akkor miért nem ajánlottad fel neki, hogy megcsinálod helyette?
– Gyanús lett volna – vont vállat Sid kelletlenül. – Nekem a szerepem szerint rád kell vigyáznom. Gyanús lett volna, ha eltérek ettől.
– Ködösítesz. Szerintem csak lusta voltál.
– Oké, felajánlhattam volna. De nem kellett. Az a nő nem ragaszkodik a szabályzathoz, hanem halomra lövi azokat, akik ellenkeznek, és teljesíti a feladatát. Mondom, én bízom benne. Aztán hoz neked egy hőkamerát, és utána még arra is rá fogom venni, hogy jöjjön velünk, és hármasban lőjük ki Takamurát.
– Ha te mondod...
– Így lesz! – tippelt Sid magabiztosan, de nem így lett.
Az idő telt, és a százados nem jelentkezett.
– Azt hiszem, bajba került – szögezte le Mitzuki.
– Még van négy perce jelentkezni. A múltkor is kicentizte, szerintem még nincs bajban.
– Hazudsz. Szerinted már halott, csak nem akarsz felállni, és megkeresni őt.
– Épp most keresem, ne zavarj! – hunyta le a szemét Sid, és megkísérelt direktlinken kapcsolatba kerülni a századossal. Néma csend. – Nem érem el, de ez nem jelent semmit.
– Csak hogy meghalt, vagy hogy eszméletlen.
– Vagy hogy alszik, vagy hogy nem akar velem beszélni. Lehet, hogy mégsem tettem rá jó benyomást.
– Ködösítesz és terelsz, csak mert nem akarsz nekilátni a munkának, amit rád bízott.
– Ő az én balekom, nem én az övé! – kérte ki magának Sid. – Azaz nem vagyok vele olyan kontextusban, hogy csak úgy munkákat bízhasson rám.
– Tényleg, kapitány?
– Más fegyvernem, más ország, más hierarchia – rázta a fejét mély meggyőződéssel Sid. – Ezzel történetesen teljesen tisztában vagyok, egy ENSZ-százados nem parancsolhat nekem mint ausztrál kapitánynak.
– Vészhelyzetben tuti parancsolhat. Arról nem beszélve, hogy nem az a kérdés, parancsolhat vagy sem, hanem hogy ezen múlik az életünk. Itt mindenki meghal, ha túl sok víz gyűlik össze a központi aknában.
– Ha mindenki meghal, akkor igazán nem értem, miért pont nekem kellene tennem ez ellen valamit? Én sosem végzem el más munkáját. Még a sajátomat is csak akkor, ha nem tudom rásózni senki balekra.
– Rendben, értettem a célzást! – sóhajtott beletörődve Mitzuki. – Megyek, megkeresem a századost, aztán elhozom azt a rakétavetőt, kirobbantom a torlaszt, és végül megölöm Takamurát. Közben direktlinken tartjuk a kapcsolatot, és ha még járóképes állapotban leszel a nagy mennyiségben elfogyasztott alkohol ellenére, akkor majd csatlakozhatsz hozzám temetni.
Ezzel ellökte magát a faltól, jót nyújtózott, majd botjával tapogatva az utat elindult kifelé. Sid csak azért sem válaszolt neki, még csak nem is mozdult, és valóban, hamarosan hallotta, hogy Mitzuki magáll, visszalép, aztán a lány behajolt a terembe.
– Ja, és mielőtt elfelejtem, Sid! Fehér a bugyim, és jobb oldalt van rajta egy kis selyem masni. Csak azért mondom, mert úgy tűnt, mintha érdeklődnél iránta, de ha én most meghalok, akkor soha nem jutsz el odáig, hogy közvetlen módon tapasztalatokat szerezz róla.
És ismét kilépett a teremből.
– Ezt ígéretnek vehetem? – kiáltott utána a férfi vigyorogva, de még mindig nem mozdult.
– Talán, szépfiú, talán! – búgta Mitzuki a legdögösebb hangján.
– Jó-jó, megyek már! – tápászkodott fel Sid. Mitzuki tényleg fantasztikus egy nő, egy élő csoda, és persze, igaza van, már megint az életükről van szó. Itt meg úgyis csak megölné az unalom. És igen, az valóban az elvei ellen való, hogy bárki ember helyett dolgozzon, de azért egy balekot csak kell fognia, aki megcsinálja a munkát, és megmenti őket a radioaktív haláltól, ha már a századosnak valami közbejött. Ezt tényleg nem teszi meg helyette senki!
A hátizsákját kiborította, a kacatok jó helyen lesznek itt, csak az elsősegélykészletet, vizet és egy dinamólámpát vett magához, aztán futott Mitzuki után. Még a vezérlőteremből kivezető folyosón utolérte.
– Itt vagyok, vezetlek, nyugodtan bízd rám magad! – fogta át a derekát.
– Tudom, hogy itt vagy, mert messze érződik belőled az alkohol bűze. Úgyhogy szépen lépj előre, hogy a válladra tehessem a kezem az eredeti felállás szerint, mert akkor nem zavar annyira a téged kísérő vodkaszag! – tolta maga elé a lány. – És most már tényleg hallgass, mert itt már megint könnyen belefuthatunk Takamurába!
Sid erre már csak bólintott, és engedelmesen előrelépett, vállára igazította Mitzuki kezét. Igen, persze, megint jön az életveszély, a rohanás és a küzdés! És persze az újabb balekok, mosolyodott el önkéntelenül, és vezetni kezdte a lányt a helyi banda feltételezett rejtekhelye felé. A százados is odament, tehát a legjobb először ott keresni. Aztán meg majd alakul valahogy. Majd csak szerencséje lesz!



LXV.
Grísa a Takamurával való találkozás után visszavezette négy megmaradt társát a rejtekhelyükre. Menet közben leginkább arról beszélgettek, hogy szívük szerint mit csinálnának a kínaival, aki miatt több társuk meghalt. És eldöntötték, hogy csak azért sem hajtják fel neki azt a Nagasawa nevű nőt, akit keres. Van egy századosuk, azért kapnak elég fejpénzt, meg ott van a lelőtt gépből hozott zsákmány, többet kockáztatni kár!
Aztán megérkeztek a terembe, ahol a szállásukat berendezték, és azt kellett látniuk, hogy már nincs meg a százados, hogy két otthagyott társuk is halott, mellé valakik alaposan áttúrták a csomagjaikat, és azok tartalmát szétszórták a padlón.
– Itt meg mi a fene történt? – csodálkozott valaki, de Grísa hideg fejjel leintette.
– Mit gondolsz, észlény? A százados megszökött. A kölyök meg a csaj béna volt, a százados meg ügyes, és elintézte őket. Valahogy elvette a fegyverüket, lelőtte mindkettőt, aztán lelécelt. És mellé elvitte a rakétavetőnket. Hogy dögölne meg!
– Menjünk utána!
– Tudjuk, hol a szállásuk!
– Tudjuk, hogy hol a szállásuk, igen, persze, de mire megyünk vele? – hűtötte a kedélyeket Grísa. – Ők egy rakétavetővel, meg talán kombifegyverekkel védekeznek, mi meg rájuk támadhatunk puszta kézzel.
– Akkor?
– A századost meg a bandáját békén kell hagynunk. Ők az erősebbek, és kész. Örüljünk, ha nem jönnek vissza, bosszút állni. És már csak öten vagyunk, azaz a lelőtt gépből való zsákmány jó részét is itt kell majd hagynunk.
Az emberek ezt nem fogadták kitörő örömmel. A lelőtt csempészgépen alig volt áru, az elhozott technika fele pedig nem ér annyit, mint a teljes technika árának a fele. A kereskedők finnyásak, és minden apróságba belekötnek, hogy lejjebb szoríthassák az árakat.
– Ez így nagyon gáz. Nagyjából a semmiért dolgoztunk – foglalta össze valaki.
– Igen. De még mindig van egy lehetőségünk. Felhajthatjuk a nőt a kínainak.
Grísa szavait csend követte. Nem örültek ennek a lehetőségnek, mert mind világosan látták, hogy jócskán van benne kockázat. De ezer angol-egyiptomi fontból fejenként kétszáz jutna nekik, ami sokkal szebbé tenné az elszámolást az akció végén.
Ennek ellenére még vagy fél órát vitatkoztak, mire döntésre jutottak, és utána pihentek is, meg átnézték a holmijukat, hogy mi maradt meg. Működőképes lőfegyverük már csak egy volt, azt Grísa magához vette, a többiek meg felszerelkeztek, ahogy tudtak. A végeredmény kiábrándító volt.
De végül készen álltak, és elindultak, hogy élve, épen elfogják a Nagasawa Mitzuki nevű nőt, akiért a kínai ezer angol-egyiptomi fontot fizet.



LXVI.
Már közel voltak a helyi banda szálláshelyéhez, amikor Mitzuki megszorította Sid vállát, jelezve, hogy emberek közelednek.
– Takamura? – kérdezte a férfi nagyon halkan.
– Nem. Zajosabbak, és sokan vannak.
– Tehát Takamura zajos társaságban?
– Takamura egyedül van. Nem keveredik mindenféle jött-ment idegennel.
– Oké – bólintott Sid, aztán meghúzódtak a soros terem előtt egy folyosó oldalában, és a férfi csak akkor szólt ki, amikor már ő is hallotta, hogy sokan közelednek.
– Álljatok meg, vagy lövünk! – kiáltott, aztán eszébe jutott, hogy nekik most megint nincs fegyverük. Bár végül is teljesen mindegy!
– Ti kik vagytok? – kiáltott vissza egy rekedtes hang.
– Ezt én is kérdezhetném!
– De én kérdeztem először!
Sid kicsit habozott erre, majd úgy döntött, nem kell ezen a szinten leragadnia.
– Oké-oké, te kérdezted először, nesze, itt vagyok! Ne lőj le, fegyver nélkül megyek, békülni! – sétált elő, hanyagul magasba emelt kézzel.
– Te kínai vagy?
– Ez most hogy jön ide? – kérdezte értetlenül, miközben kiért a terem közepére, és ott óvatosan leengedte a kezét. Közben bizonyossággá vált benne a gyanú, hogy ezek a határ alatti banda emberei.
És igaza is volt.
– Ismerős a hangod. Te vagy az a kínai, akivel már beszéltünk! – kiabált ki neki Grísa, immár mély meggyőződéssel, de Sid úgy vélte, ezt már nem lenne okos elvállalnia. Tényleg nem szeretett ellenkezni a beszélgetőpartnereivel, végül is, miért rombolja le a másik illúzióit? Mindenkinek szívesen eljátszotta, amit az illető akart, de ezt a kínait már nem merte megreszkírozni. Speciálisan ezt a kínait speciálisan ezek a fickók nagyon meg akarják verni. Jobb, ha kitalál helyette valami mást.
– Fenét! Én francia vagyok – magyarázta hát. – A haverom meg, aki mögöttem áll a folyosóban egy bazi nagy kombifegyverrel, na ő aztán meg annyira nem kínai, hogy el sem tudod képzelni! – tette még hozzá, és biztos volt benne, hogy ezt Mitzuki is elfogadja.
– Nem! Te vagy az a kínai, aki kérte a világítást! Aki miatt felkapcsoltuk a ledeket!
– Kedves, hogy nekem tulajdonítod az ötletet. Szívesen el is vállalnám, mert ritka okos húzás volt kivilágítani a terepet, de sajnos nem az én érdemem. Nem én vagyok a te kínaid.
– De! Felismerem a hangod!
– Tévedsz, de tudod mit, ha akarod, lehetek kínai is – sóhajtott Sid beletörődve. – Nekem nyolc. Inkább beszéljünk értelmes dolgokról. Nem véletlenül korzózom itt a semmiben, van egy kisebb problémám, aminek a megoldásában talán segíthettek.
– Miért, mit akarsz?
– Elsőnek, hogy gyere elő. A haverjaid hátul maradhatnak fedezni, de legalább te gyere elő, hogy lássak egy arcot. Úgy könnyebb üzletelni.
– Nem biztos, hogy akarok üzletelni.
– Akkor megbeszéljük, hogy nem akarunk üzletelni, és szépen elsétálunk, ti jobbra, mi balra. Nagy ez a bunker, elférünk benne lövöldözés nélkül is. Mondom, én tök békés alak vagyok.
– Várj egy kicsit! – kiabált ki neki Grísa, majd közelebb intette a haverjait. – Ez az alak az a kínai, aki olyan pofátlan volt – suttogta alig hallható halkan. – Felismerem a hangját, tutira. Én most kimegyek hozzá, ti szépen kerüljetek mögéjük. Van mögötte egy kombifegyveres, ezt mondta. És ha tényleg nincs vele más, és ti kiütitek a fegyverest, akkor miénk a fickó, és a nagy váltságdíj! Ha meg mégis sokan vannak, vagy nem tudjátok elintézni a fegyverest, hát megegyezek vele. Oké?
Az emberek rábólintottak, és már mentek is. Grísa pedig hátára vetette a fegyverét, és kilépett a terembe. De éppen csak megállt az ajtóban, nem ment beljebb.
– Itt vagyok! Mit akarsz?
– Mint mondtam, én francia vagyok – kezdett mesélni Sid. – Nem tagadom, azért repültünk ide, hogy megnézzük, mi lett a lelőtt csempészrepülőnkkel.
– Figyelj, haver... – kezdte volna Grísa igen agresszíven, de a férfi már visszakozott is.
– Állj le, ez rég volt! Azóta sok minden történt, és az ember nem tehet mást, mint rugalmasan alkalmazkodik a változásokhoz. Közben beszálltak játékba a németek, meg pár olaszt is láttam, jött a vihar, szóval hagyjuk a gépet! Az már a múlt. Nézzük inkább azokat a kemény fickókat, akik olyan klasszak voltak, hogy gond nélkül leszedték az égről. Azokkal talán tudnék kezdeni valamit.
– Neked most emberek kellenek? – csodálkozott el Grísa a dicsérő szavak hallatán.
– Igen.
– Mire?
– Csak mint szokásosan, verekedni, bandaháborúban. Itt ebben a rohadt bunkerben is ugyanaz a játszma, mint mindenütt: az nyer, aki erősebb. És az az erősebb, akinek több jó embere van. Álljatok be hozzám!
– Mit fizetsz?
– Rangot. Aki a franciáknak dolgozik, az francia. Elvesztettem az embereim nagy részét. Otthon a főnökök idegesek lesznek. De talán nem annyira, ha hozok helyettük más, kemény fickókat. Aki pedig túlélt a határ alatt pár évet, az tuti kemény fickó.
– És mit kéne tenni? – kérdezte jól leplezett mohósággal Grísa. Az ajánlat szép volt, túl szép. Visszajutni a határok mögé! Kár, hogy ez a fickó nem francia, hanem csak kínai...
– Az olaszok bevetették magukat lent a vezérlőterembe – magyarázta közben Sid. – Gondolom, tudod, hogy annak csak egy, jól védhető bejárata van.
– Hogyne tudnám! Itthon vagyok.
– Oké, akkor nem kell magyaráznom, hogy miért nem tudunk bemenni hozzájuk. Nektek viszont van egy rakétavetőtök, amivel leszedtétek a gépünket. Azt levihetnénk, bekopoghatnánk vele hozzájuk. A szokásos műsor. Bemegyünk, mindenkit megölünk, visszük a szajrét, és aki túléli, az jön velem a vihar után haza, az Unióba – magyarázta lazán, de ekkor Mitzuki bekacsolt hozzá direktlinken.
– Sid, körbevesznek minket! – suttogta a fülében olyan halkan, mint ahogy a szél hajlítja a fűszálakat, miközben Grisára is figyelnie kellett. A fickó erőltetetten könnyed hangon beszélt, ami mögül kiérződött, hogy nem hiszi el az ajánlatot.
– Jól hangzik, de van vele egy kis probléma. A rakétavetőnket elvitte egy rohadt ENSZ-katona – vallotta meg, és Sid ettől nagyon megnyugodott. Tehát a százados ezt még megcsinálta, elvitte a rakétavetőt, és nyilván visszafelé menet történt vele valami szerencsétlenség. Azaz itt már nincs semmi dolguk, azon túl, hogy nem halnak meg.
– Akkor mennyi tűzerőtök van? – kérdezett vissza lazán. – Mert az az ócskavas, amit a hátadon átvetve hordasz, már ne haragudj, de elég vicces kis vacak.
– Van tűzerőnk elég! – vágta oda Grísa, és Sid tudta, hogy most hazudik. Nyilván a társaság szószólójának van a legjobb fegyvere, ami láthatóan semmire sem jó vacak, tehát komolyabbra a többieknél sem is számított. De így már azt is tudta, hogy ebből az ócskaságból sem lehet náluk sok. Maximum még egy, esetleg kettő? Ez így mindenképpen reménykeltőbb. Ha nem túl erősek, akkor talán kerülik a balhét, és leléphetnek tőlük.
– Közelednek, ha mi akarunk elsőnek támadni, azt most kell – suttogta közben a fülébe Mitzuki, hát Sid elkezdte a hátrálást, egyelőre csak szóban.
– Kézifegyverekkel ezt a bulit akkor sem lehet megcsinálni. Ha nincs meg a rakétavető, akkor nem tudom, megalkudhatunk-e bármi felett.
– Az életed felett például még alkudozhatunk – javasolta Grísa, aki egyre inkább nyerésben érezte magát. A másik láthatóan nem elég erős, hogy bántsa őket. Az emberei már nyilván a hátában vannak. Kínai vagy francia, egyre megy, az tuti, hogy ebből a helyzetből ki lehet hozni valamit!
– Mondtam, hogy én nem akarok balhét. Ha nem egyezünk meg, elválunk, és kész. Mindenkinek jobb így. Szóval, ha nincs más, akkor menj, és én is megyek.
– Van más – vetette fel Grísa, mert úgy érezte, nem kockáztat sokat. – Egy nőt keresünk.
– Miért?
– Nem mindegy neked? A neve Nagasawa Mitzuki.
Tehát összefutottak Takamurával, ez volt Sid első gondolata. A második meg az, hogy ez így sokkal rosszabb, mint hitte. Ezek nem fognak vele megegyezni, ha észreveszik, hogy van vele egy nő. Ezek megölik...
– Szóval ez a nő kell neked? És mi van, ha előkerítem?
– Mondom, hogy az életedre alkuszunk. Ha előkeríted, akkor úgy lesz, ahogy mondtad, nincs közöttünk balhé. Ti jobbra, mi balra.
Sid kicsit habozott, majd bólintott.
– Oké. Mitzuki, gyere ide hozzám! – kiáltotta oldalra. Egy pillanatra teljes, döbbent csend ülte meg a termet, és Sidben egy ijesztően hosszú másodpercre felmerült, hogy a lány nem fog jönni, de aztán hallotta a bot koppanását, és Mitzuki lassan, lépésről lépésre tapogatva maga előtt az utat kijött a terembe.
– Ez az a csaj? – kérdezte döbbenten Grísa. Itt jön az ezres?
– Igen. Ő Nagasawa Mitzuki – mutatta be Sid a lányt, aki lassan kiért a terem közepére. A férfi pedig otthagyta, és könnyeden odasétált az ajtó mellé Grísához. – Tessék, a tiétek.
– Mi? – kérdezte egyszerre Mitzuki és Grísa.
– Mondom, a tiétek – ért az ajtóhoz Sid, karba fonta a kezét, és visszafordult a lány felé, aki egyedül állt a terem közepén. – Fegyvertelen. A bot azért van nála, mert vak. Rajta, vihetitek.
– Mármint te most nekünk adod?
– Persze. Már többször mondtam, én egy tök békés alak vagyok, és mellé szeretek élni. Most ti vagytok túlerőben, mert én egyedül maradtam. Hívhatod az embereidet, vigyétek a csajt balra, én megyek jobbra.
– Tényleg csak ketten vannak! – kiáltott közbe valaki oldalról, Grísa pedig nem bírta visszafogni a vigyorát.
– Akkor gyertek elő, kapcsoljátok le a csajt. De csak óvatosan! – kiabálta, és míg az emberei előjöttek, és lassan körbevették a terem közepén álló lányt, odafordult a mellette karba font kézzel álló Sidhez. – Ha valamit tervezel...
– Ugyan, dehogy! Túlerőben vagytok, még úgy is, hogy te vagy az egyetlen köztetek, akinek lőfegyvere van – mondta ki Sid, mert látta, hogy az elősorjázó emberek csak botokkal és láncokkal vannak felfegyverezve. És azt is látta, hogy ebben a pillanatban Mitzuki keze egy apró mozdulattal fogást vált a boton. Rendben, megértette, nyugodott meg, bekapcsolta a térelemző modult, és kihátrált, a falig.
– Nem tervezek semmit! – dőlt neki karba font kézzel a hideg betonnak, pontosan az ajtónyílásban bevezetett vezetékek alatt.
Grísa nem nyugodott meg, de aggódni sem aggódott annyira. Ezek itt ketten vannak, és láthatóan nincs tűzfegyverük. Könnyű ügy! Elkapják a csajt, megbizonyosodnak róla, hogy tényleg ez az a Nagasawa, aztán lelövik a fickót, és kész is. Nem lesz itt gond, gondolta, és visszafordult a nő felé, hogy lássa, minden jól alakul.
– Ne feledjétek, épen kell! – kiáltotta, és ebben a pillanatban sok minden történt egyszerre.
Az emberei elindultak a nőért, aki megemelve a botját ütött, Sid pedig felnyúlt a magasba, belekapaszkodott az ott futó elektromos vezetékbe, és teljes erejével lerántotta.
A gyenge minőségű, hanyagul felrakott drót pedig leszakadt. És egy utolsó lobbanással kihunytak a ledek.
– Sötét lett! – kiáltott Sid, hogy Mitzuki tudja, innentől az ellenfelei nincsenek előnyben, de közben maga is mozdult. Már ő sem látta Grísát, de a térelemező rendszere a sötét feketeség első pár másodpercére még tűrhető pontossággal kirajzolta az ellenfele legvalószínűbb mozdulatait. Rövid haladék volt ez, de annyira elég, hogy félrelépjen, míg a másik rálő.
A golyó a füle mellett csapódott a betonfalba. Mázlista vagyok, gondolta menetrendszerűen, és megragadta a másik fegyverét. Aztán dulakodtak, ketten, a vaksötétben. Sidnek fogalma sem volt, hogy tulajdonképpen mi történik körülötte, csak a fegyverre figyelt, mert arra nagyon szüksége volt. Pár ütést kapott és adott, míg végre elvette, és utána még egy hosszú másodperc ráment, hogy feltörje benne az ujjlenyomatzárat, a saját kezéhez igazítva a ravasz érzékelőjét, aztán közvetlen közelről lelőtte az ellenfelét.
Utána visszafordult a verekedők felé. Jobbjával irányba tartva a fegyvert, ballal elővette a dinamólámpát, és az öklét összeszorítva forgatott egyet rajta. A fény felcsapott, egy hosszú másodpercre kirajzolva a terem közepén zajló verekedést. Karok, lábak, testek átláthatatlan káoszát, amikből még így is elő-elővillant Mitzuki alakja, ahogy középen forogva küzd a túlerő ellen. Ellenfelei botokkal és láncokkal támadták, ő pedig a vasbottal igyekezett távol tartani őket, és ütött mindenre és mindenkire, akit a közelében sejtett.
Látni is borzalmas volt. Aki vakon harcol, az néha belefut egy-egy istenes ütésbe. De Mitzuki ezen ütéseket azonnal megválaszolta, a bottal csapva vissza, és ahova ő odacsapott, ott tört a csont és szakadt a hús.
A dinamólámpa ezt mind kirajzolta egy végtelen hosszú másodpercre, aztán lassan elhalt a fény, de mielőtt ismét teljesen sötét lett volna, Sid lőtt egyet, be a gomolygásba. Kiáltás hangzott fel, és egy ember holtan elesett. Sid nem habozott, megint fényt csiholt a lámpába, és ismét lőtt. Újabb kiáltás.
Még egyszer megforgatta a dinamót, de akkor már senki ellenség sem állt talpon a teremben. Ott feküdtek, körben, középen pedig ott állt Mitzuki, két kézre fogva a botot, küzdeni készen. Amint felhangzott a dinamó halk zümmögése, azonnal irányba fordult, és már indult is Sid felé.
– Állj! Én vagyok az! – kiáltott a férfi sietve, és kezében lassan kialudt a fény. – Kész vagyunk, mind fekszik, ez már csak én vagyok.
– És aki lőtt? Hol van az, aki rám lőtt? – kérdezte Mitzuki idegesen, és már fordult is körbe.
– Az én voltam. Míg te harcoltál, én elvettem az egyetlen lőfegyverüket. És nem rád lőttem, hanem az ellenfeleidre.
Rövid, döbbent csend következett.
– Tényleg sötét volt végig? – kérdezett aztán vissza Mitzuki.
– Mint egy koporsóban.
Újabb rövid, ám annál hangsúlyosabb csend.
– Te sötétben, vakon lövöldöztél a fülem mellett?
– Nem, van nálam egy dinamólámpa! A vezérlőteremből hoztam – tiltakozott Sid, és állítását alátámasztandó, megint megforgatta a dinamót. A felizzó fény egy nagyon haragos szamuráj alakját világította meg, aki közvetlenül előtte állt, vérfoltos arccal, vérfoltos ruhában, a kezében egy vér borította vasbottal.
– Tehát egy dinamólámpát fél kézzel hajtva, annak a gyenge fényében, másik fél kézzel célozva lövöldöztél egy rossz minőségű fegyverrel olyan emberekre, akikkel én kardtávolságon belül küzdöttem? – kérdezett ismét Mitzuki, csak hogy tisztázza a helyzetet.
– Pontosan. Mi ezzel a baj?
– Azt egy pillanatra sem hittem, hogy eladsz ezeknek a fickóknak, de hogy utána lazán kockáztatod, hogy fejbe lősz, ez, ez... – kereste egy pillanatig a megfelelően udvarias, de azért elegendően erőteljes kifejezést Mitzuki. – Ez durva túlzás még tőled is!
– Először is, az első pillanatban még elhitted, hogy eladlak nekik, csak aztán gondoltál bele, hogy ennyire elmebeteg még én sem vagyok – védekezett Sid. – Másodszor, igen, lövöldöztem a fejed mellett. És? Nem lett belőle semmi baj!
– Hihetetlen szerencse, hogy nem engem lőttél le. És ne gyere azzal, hogy te mindig mázlista vagy!
– Nem volt itt semmi mázli. Pontosan tudtam, hogy mit csinálok. Ebben tényleg profi vagyok! – bizonygatta őszintén. – Bármilyen lőfegyverrel, bármilyen helyzetben és állapotban bármit lelövök. Gyerekként éveken át heti ötször két órában kényszerítettek, hogy lőgyakorlatra járjak. Mit gondolsz, hol utáltam meg ennyire a fegyvereket?
Rövid csend állt be, majd a Mitzuki nagyot sóhajtott. Tényleg teljesen feleslegesen idegesíti itt magát, Sidtől hiábavaló ennél több felelősségtudatot várni! Már amikor a férfi kiszólította középre, már akkor sejtette, hogy baj lesz, de jött, mert ez a szamuráj útja. Sid a szövetségese, akiben megbízik, és akinek tartozik egy élettel. Amikor a férfi otthagyta középen, akkor egy pillanatra valóban megijedt, de végül tette, amit tennie kellett, követte Sid ki nem mondott, meg nem magyarázott, és nyilván végig sem gondolt tervét. És tulajdonképpen minden jól alakult. Pár lövés a füle mellett ezenfelül már semmi, ezért kár idegeskedni. Túlélték, ez a lényeg!
– Rendben. Sajnálom, hogy kételkedtem. Akkor is, amikor úgy tettél, mintha eladnál, és akkor is, amikor azt hittem, felelőtlen lövöldözéssel kockáztatod az életemet. Világos, hogy ilyet sosem tennél. Bocsánat! – kért elnézést illendően, és még meg is hajolt a sötétben, fél kézre fogva a botot, térdére fektetett tenyérrel, apró, udvarias meghajlással. – Most pedig, kérlek, nézd meg, hogy mi lett ezekkel a szerencsétlenekkel.
– Előbb téged néznélek meg. Megsebesültél?
– Semmi bajom!
– Akkor ez itt mind másnak a vére? – világította körbe a lányt Sid dinamólámpával. A látvány másodjára sem lett jobb, Mitzuki rettenetesen nézett ki, vérrel telefröcskölt arccal és valaha fehér, ám mostanra szürkére koszolódott, vérfoltos inggel.
– Gondolom, másnak a vére, mert én nem igazán sérültem meg. Úgyhogy nekem nincs szükségem segítségre, de nekik esetleg van.
– Nekik nyilván. Ha esetleg élnek.
– Igen, pontosan ez a kérdés. Élnek még?
– Nyomokban, talán. Illetve, nyomokban sem – mérte fel a földön fekvő testeket Sid a dinamólámpa zümmögő fényében, aztán lemondóan megrázta a fejét. – De most őszintén, Mitzuki, teljesen irracionális elvárásaid vannak az ellenfeleiddel szemben! Nincs ember, aki túléli, ha te komolyan fejbe csapod azzal a vasbottal. Anatómiai képtelenség!
– Sajnálom, nagyon sajnálom! – hajtott fejet Mitzuki, és önkéntelen mozdulattal letörölte a botjáról a vért, aztán a véres kezét ugyanennyi odafigyeléssel beletörölte a véres nadrágjába. – Annyira tehetetlen vagyok vakon! – sóhajtott mellé szomorúan, mire Sid szeme tágra nyílt a sötétben.
– Ha neked ez a vak és tehetetlen verziód, akkor milyen a látó?
– Ugyan, Sid! Ha látnék, akkor tudnék óvatosan ütni. Akkor tudnék vigyázni a másikra, akkor még élhetnének. De ahhoz nem vagyok elég jó, hogy vakon is képes legyek megkímélni őket. Nagyon sajnálom. Az én hibámból haltak meg.
– Nem, ez most az én hibám volt – vállalta át Sid, mert neki ez igazán semmibe sem került. – Eleve hármat én lőttem le, és amúgy is! Ha ügyesebb vagyok, kidumálom magunkat. Megint el kellett volna vállalni a kínaiságot. Elbarmoltam, ne haragudj rám! Őszintén sajnálom!
Ott álltak a sötétben, egymással szemben, újabb öt halott felett.
– Most vigyorogsz? – kérdezte hirtelen Mitzuki.
– Nem.
– Hazudsz!
– Igen.
– Tényleg nem érzed át, hogy mit csináltunk már megint? – kérdezte értetlenül a lány. – Neked nincsenek normális, emberi érzelmeid?
– Tökéletesen átérzem, hogy mit csináltunk, és mellé teljesen tele vagyok érzelmekkel! – tiltakozott Sid. – Most éppen őszintén, a szívem legmélyéről jövően örülök, hogy nem történt semmi bajod, pedig mocskos módon bedobtalak négy gyakorlott gyilkos közé, akik meg akartak ölni. Örülök, hogy ennek ellenére élsz, és igen, annak is nagyon örülök, hogy én is élek. És tudod mit, annak is örülök, hogy ők nem élnek. Ezek itt Takamura emberei voltak. Jobb, hogy halottak.
– Nem jobb, de egyszerűbb – sóhajtott Mitzuki. Sidnek igaza van, ha ő vasbottal fejbe vág valakit, az meghal. Ostobaság, hogy újból és újból rácsodálkozik. A dodzsóban hosszú évekig egy tanítvány volt a sok közül, ott nem érezte, hogy mennyire jól forgatja a fegyvert. Amióta eljött, azóta viszont már többször szembesült vele, hogy ő nagyon veszélyes. Ami nem csoda, mivel más, normális emberek nem tanulnak éveken át harcolni, ahogy ő tanult. Jobb, ha ezzel megpróbál együtt élni. És közben minél kevesebb embert fejbe vágni azzal a bizonyos vasbottal.
– Menjünk tovább – emelte fel a fejét. – Menjünk, mert Takamura ide fog jönni a lövések zajára.
– Menjünk – hagyta rá Sid. – Jó lenne minél hamarabb kivilágított helyre érni. Szeretném látni, hogy tényleg nem vagy sebesült.
– Tényleg nem vagyok! Pár ütés itt-ott, de az majd elmúlik! – méltatlankodott Mitzuki, és kezével már Sid vállát kereste, aztán megdermedt a mozdulat közben. – Valaki jön!
A férfi máris indította a dinamót, és közben emelte a fegyvert, de aztán megnyugodva le is engedte.
– Csak kutyák. Menjünk, hagyjuk kajálni őket.
– Felfordul a gyomrom – morogta a lány, és egy rövid másodpercre őszintén örült, hogy nem lát.
– Nekem is. Csupa vér vagy – emelte a férfi Mitzuki kezét a vállára, jókora vérmaszatot kenve szét a ruháján.
– Igen, én is szeretnék majd valahogy megmosakodni, de most előbb keressük meg a századost. Ezek szerint nála van a rakétavető, igaz?
– Igen. Úgyhogy most végigmegyünk az általa legvalószínűbben választott úton a lenti aknáig, és bízunk benne, közben látjuk valami nyomát, hogy mi történt vele.
És vállán a lány kezével, a dinamólámpával világítva a folyosót elindultak. Úgy tippelt, az egész szinten tönkretette a ledek áramellátását. De talán lejjebb megint lesz fény, reménykedett. Mázlista vagyok, lesz fény!
Mázlista vagyok, mindig és mindenütt mázlista voltam, hát most is lesz fény, lesz víz, lesz élelem, de nem lesz túl magas a sugárzás, és talán senki sem öl meg minket a következő fél napban sem. Mázlista vagyok, hisz élek és Mitzuki is él.
Pedig ezt egyre kevesebben mondhatják el magukról azok közül, akik ide menekültek a vihar elől. A határ alatti bandának például nagyjából vége. A százados nyilván halott. A németek ide sem értek, az utolsó francia fejét meg szintén Mitzuki zúzta pozdorjává a maga nagy, tehetetlen vakságában. Kik maradhattak?
A százados mondta, hogy van egy civil pilótája. Aztán az olaszok, abból egy-kettő túlélhette a kétmillió feletti tűzpárbajt, és most itt vannak, a ládájuk legalábbis magától nem sétált ide. Ők talán még élnek, hacsak nem őket marcangolták a kutyák, a ládájuktól nem messze. És ugye Takamura, fejezte be a leltárt. Ennyi. Többen nem nagyon lehetnek itt lent.
Illetve, van még pár tucat vadkutya, helyesbített, ahogy meghallotta, hogy a mögöttük hagyott teremben a kutyák nekikezdenek az étkezésnek.



LXVII.
Az utolsó négy lövés egészen közelről hangzott, és ráadásul közvetlenül előtte a ledek is kialudtak. Takamura nem habozott, azonnal elindult arrafelé. Óvatosan mozgott, és gyorsan odaért, de a vadkutyákat nem előzhette meg. Azok már ott marakodtak a hullák felett. Takamura undorodó arccal fordította körbe felettük a kézilámpáját, de tudni akarta, kik haltak meg, hát bement közéjük.
Acsarogva fogadták, és nem akartak kitérni előle. Kardot rántani kutyákkal szemben viszont tényleg mindennek a legalja lett volna, hát csak úgy, a tokot fogva csapott szét közöttük. Vicsorogtak, ugattak, de félreálltak előle. Végigjárt a halottak között, mindnek az arcába nézett, de csak azt találta, amit várt. A határ alatti csavargók. Itt volt mind. Most már mindannyian halottak. És legalább kettő abban halt meg, hogy bottal összetörték a fejüket. Tehát lehet, hogy az a bizonyos kapitány, vagy esetleg a már látott német pilóta is itt volt, de ezt Mitzuki csinálta.
Takamura, miután végzett a halottak megvizsgálásával, körbejárta a teremből kivezető folyosókat. Az egyiken pár lépésre az ajtótól, vérnyomot talált. Továbbhaladt az irányába, és hamarosan újabb vérmaszatot világított meg a kézilámpája.
Mitzuki erre jött.
Leoltotta a fényt, és hallgatózni próbált, de a kutyák morgása elnyomott minden zajt. Ennek ellenére csendesen lopakodott előre, a sarkokon kicsit felkapcsolva a fényt. Itt-ott, egyre ritkábban, de talált még vérnyomokat. Hamarosan eltávolodik a kutyáktól, és akkor majd hallani is fog. Most már biztosan tudja, hogy Mitzuki erre menekült, most már senki sem állíthatja meg. Most már senki idegen sincs itt.
Végül is, kik maradhattak élve? Vang, a vén kínai pilóta, de ő nem számít. Egy szobában, sokkal feljebb talált egy csempészládát, sok friss vérnyommal. Azt valaki behozta, hát úgy gondolta, hogy esetleg lehet még itt egy-két csempész az Unióból. A határ alattiak meghaltak, Atieno szintén. Golyó nyilván. Egy kapitány, akiről semmit sem tud, tehát egyelőre jobb, ha nem számol vele. Azaz maradt Mitzuki, és az a német fickó, aki őt kíséri. A két utolsó célpont. Kicsit hezitált, hogy vajon melyiket ölje meg hamarabb, és úgy döntött, jobb lenne, ha azt a féreg németet intézhetné el. Akkor tényleg tiszta lenne a terep, és utána már csak Mitzuki maradna.
De azért nem bízott benne, hogy válogathat a sorrendben. Ennyire nem lesz könnyű. Ha úgy adódik, akkor kénytelen lesz engedményeket tenni, és előbb Mitzukit megölni, majd csak utána a németet. Az ugyan tény, hogy Mitzuki halálával véget ér a feladata, de azt a németet azért még megöli. Az a féreg jócskán rászolgált a halálra, hát hogy volt mersze akár csak megérinteni is Mitzukit? Ha ő marad utoljára, az sem baj, őt is megöli!
Mert ez az egy biztos. Egyikük sem hagyja el élve ezt a bunkert! Már a nyomukban jár...



LXVIII.
Nagyjából két másodpercig tart egy húsz méter mély aknának az aljáig zuhanni. Ez a két másodperc persze igen kevés, ha abból a szemszögből nézzük, hogy valakinek már csak ennyi van hátra az életből. De más oldalról, ha úgy tekintünk rá, hogy még két teljes másodpercnyi idő van küzdeni az életben maradásért, akkor pokoli hosszúnak tűnhet, és tulajdonképpen egészen sok minden belefér. Leakasztani a hátról a kombifegyvert, ez kicsit kevesebb, mint egy másodperc. Kibiztosítani, rövidre zárni, és felrobbantani benne a tárat, nos, ez meg kicsivel több, mint egy másodperc, de egy gyakorlott kezű katona, aki tudja, hogy ezen múlik az élete, éles helyzetben ezt is leszoríthatja egy másodperc alá.
Atieno zuhant, és már majdnem becsapódott, amikor felrobbant a kezében a fegyver, és a légnyomás arcon csapta. Persze, a légnyomás is nagyot üt, de sokkal kisebbet, mint a betonpadló, ha húsz méter magasról zuhan rá valaki. Továbbá némi eséllyel abba is bele lehet halni, ha valakinek a kezében felrobban a fegyvere, de ha gyorsan kell dönteni, akkor az ember hajlamos ezt a veszélyt elhanyagolni. Pláne, ha a választható másik alternatíva a lassú kínhalál egy elmebeteg kardjától.
Atieno tehát a fegyver felrobbantását választotta. A légnyomás elsodorta oldalra, nekicsapódott az akna falának, egy pillanatra megakadt az egyik vas létrafokban, aztán erősen meglassulva becsúszott a csatornába, és annak íves oldalán végiggurult az aljáig. Végül a középen folyó, radioaktív víz mellett elterült. És utána hosszan ott is maradt, hátrahagyva a világ földhözragadt problémáit.
Aztán, amikor sokkal később kezdett kicsit visszatérni a valóságba, első dolga volt, még félig öntudatlanul, hogy direktlinken hívta az ausztrál kapitányt.



LXIX.
A kutyák miatt vették észre. Illetve a kutyák hangjának a megváltozása figyelmeztette Mitzukit, hogy baj van.
– Sid, hallod, hogy most sokkal hangosabban és dühösebben morognak mögöttünk?
– Lehet – vont vállat a férfi közömbösen. – Jelent ez valamit?
– Igen. Valaki megzavarta őket. Azt hiszem, Takamura jár most körbe közöttük, és vizsgálja a halottakat. Hamarosan a nyomunkban lesz. Siessünk!
– Hová? – kérdezte Sid, és változatlan tempóban ment tovább.
– Tűnjünk el előle!
– Hol? Össze vagyunk vele zárva egy atombunkerben. Így vagy úgy, de utolér.
– Jobb, ha később!
– Nem érünk vele semmit, ha időt nyerünk. A százados megmondta, itt nincsenek biztos fedezéket adó katonák. Meg más se, aki megvédhetne minket, tehát ezt nekünk kell intéznünk – tette hozzá sóhajtva. A százados halott, az olaszokat meg már kétszer is becsapta. Harmadszor már garantáltan nem tudja meghintáztatni őket, hogy levadásszák neki Takamurát. Más potenciális balek nem maradt. Azaz ezt sajnos tényleg nekik kell csinálniuk, kettőjüknek. – És ha már elkerülhetetlen, én szeretném minél hamarabb rövidre zárni a témát, és lejátszani vele ezt a játszmát.
– De nem biztos, hogy nyerünk!
– Akkor meg aztán tényleg mindegy – torpant meg, de csak azért, mert elértek egy lépcsőházat, és látta, hogy egy szinttel lejjebb van világítás. Kicsit habozott, majd elindult lefelé. – Gyere, lépcső lefelé, és innentől kezdve van fény is.
– Nem lenne jobb sötétben maradni?
– Takamurának lehet rendes lámpája, míg nekem csak ez a dinamós vacak van. Sötétben feltehetőleg előnyben lenne. Most pedig fussunk egy kicsit, gyere!
– Az nagyon hangos.
– Pont azért – húzta maga után Sid a lányt, és futottak, végig pár folyosón, és termen. Lépteiket hangosan verték vissza a csupasz betonfalak. Aztán egy ponton Sid hirtelen megtorpant, kézzel állítva meg Mitzukit, és még a száját is lefogta a mutató ujjával, hogy csendre intse. Egy pillanatig csak a vér dobolt a fülükben, aztán hallottak pár futó lépést a távolban. Aztán azok a lépések is elhallgattak, egyik pillanatról a másikra. Maradt a csend.
– Itt van – bólintott Mitzuki helyeslően.
– Itt – suttogott vissza Sid, aztán megemelte a hangját. – Helló, Takamura!
– Megőrültél? – sziszegte a lány. – Mit csinálsz?
– Beszélgetést kezdeményezek – válaszolta fojtott hangon Sid. – Szeretek beszélgetni az emberekkel.
– De vele nem lehet!
– De, lehet, mindenkivel lehet – intette le Sid, és ismét megemelte a hangját: – Örülök, hogy végre összefutottunk, Takamura! Egy ideje már meg akartam neked mondani, hogy rohadtul kopj le a csajomról!
Választ természetesen nem kapott, hát továbbvezette Mitzukit, amilyen halkan csak tudta. Egy hosszabb folyosón megálltak hallgatózni, és távolabb mintha pár lépés hangzott volna fel, így Sid hangosan folytatta:
– Tudod, a feleségedről beszélek. Ő most az én csajom. Mondjuk, nem túl régóta ismerjük egymást, de én már csak ilyen konzervatív vagyok. Akivel lefekszem, azt a csajomnak tartom, és rühellem, ha más is hajt rá – magyarázta, míg mellette Mitzuki egyre mélyebb értetlenséggel rázta a fejét.
– Most csak szórakozol, vagy van valami terved? – suttogta, mire Sid neki szánt halkan válaszolt:
– Természetesen van tervem. Felidegesítem, előjön, lelövöm. Kész.
– Nem lehet felidegesíteni!
– Dehogyisnem! Elég lenne, ha két percig intenzíven csókolóznánk, és már jönne is – legyintett a férfi, és ismét megemelte a hangját. – Persze megértem, hogy nem könnyű lekattannod róla, Takamura. Jó bőr a kicsike, ez tény. Már persze nem nagyvárosi mércével mérve, de itt, a szavannán tényleg megteszi.
Mitzuki hallotta, hogy erre valahol, nem is olyan messze, valaki lép egyet. És Sidnek még ebben is igaza lesz, csodálkozott el. A végén tényleg feldühíti annyira Takamurát, hogy az csináljon valami ostobaságot!
Közben pedig a férfi vezette, lassan, de megállás nélkül, nagyon halkan lépkedve. Aztán megálltak, és Sid folytatta a magyarázkodást a messzi távolságnak:
– De akármilyen is a kiscsaj, most az enyém. Engem választott, nem téged. Fogd fel, hogy pofára vagy ejtve, és tűnj el a balfenéken!
Rövid csend, de ahogy kicsit később megint megálltak hallgatózni, hallották, hogy valaki mögöttük jár. Halkan, de közeledik.
– Persze nem csoda, hogy jobban bejövök neki, mint te. Én egy gazdag és menő ausztrál srác vagyok, te meg csak egy kínai paraszt.
– Tudnod kell, hogy japán vagyok! – válaszolt hirtelen egy hang a messzeségből, és hogy az élet megfelelő tempót diktáljon, ebben a pillanatban Sid érezte, hogy direktlinken hívja a halottnak hitt százados. Habozás nélkül nyitotta meg a kapcsolatot.
– Itt Larry Johns kapitány jelentkezik – szólalt meg igen halkan, ám annál katonásabban, közben pedig ráfogott Mitzuki kezére, és kicsit megcibálta.
A lány megfeszítetten koncentrálva igyekezett nem lemaradni. Oké, a százados megvan, Sid vele beszél. Akkor viszont nem beszélhet Takamurával, mert a két társalgás, nos, egyszerűen nem kompatibilis. Illetve a két személyt, akit most Sid játszik, a komoly, megbízható katonát és a tenyérbe mászóan pofátlan és erkölcstelen szeretőt egyszerre még ő sem tudja előadni. Tehát Sid most átment Larry Johnsba, azaz Takamura rá marad. És igen, felidegesíteni kell. Nos, ha követi a Sid által eddig kijelölt vonalat, és előadja a romlott nő egy nagyon-nagyon visszafogott változatát, akkor az esetleg bejöhet...
– Japán vagy, Takamura, de mit érsz vele? – szólalt hát meg hangosan. – Mit számít, hogy valaki japán, kínai, vagy akár ausztrál, ha igaz szerelemről van szó?
Sid örömében, hogy a lány ennyire gyorsan kapcsolt szélesen elmosolyodott, és mivel ezt Mitzuki nem láthatta, hát pusztán jelzésként, hogy minden rendben, megveregette a vállát. Aztán kézen fogva továbbvezette. És közben hallgatta a fülében Atieno ijesztően gyenge hangját.
– Én... jelentkezem, kapitány. Bajban vagyok.
– Értem, százados – válaszolta csendesen, még ezen felül is a tenyerével takarva a száját, hogy Takamura ebből garantáltan semmit se hallhasson, és ment tovább, vezette Mitzukit a hideg betonfalak között. – Itt minden a legnagyobb rendben van, ha elmondja, mi a baj, tudunk segíteni. Adja meg a helyzetét!
– Miről beszélsz, Mitzuki? – kérdezett közben a távolban Takamura. – Japán vagyok, ez mindig, mindenütt, minden helyzetben számít és kötelez. Mindig ehhez méltón, ehhez illő becsülettel kell élnem, vagy te már erről is elfeledkeztél?
– A méltóság és a becsület csak üres szavak! Robert mellett ráébredtem, hogy egészen másként kell nézni a világot! – dobta be Mitzuki jobb híján a kedvenc távol-nyugati nevét, bízva benne, hogy Sid nemcsak minden megszólításra hallgat, de minden nevet meg is tud jegyezni, amin valaha szólították – Amióta vele vagyok, kitárult előttem a végtelen kék ég!
– Hogyan tehettél ilyet? Hogyan engedhettél magadhoz egy idegent?!
Megy ez, biztatta magát Mitzuki. Kicsit még udvariatlanabbul, kicsit még vérlázítóbban, kicsit még közönségesebben, és menni fog. Csak ahogy Sid csinálná!
– Mindenben többet ér nálad! Vannak érzelmei, tetteinek nem gátja az ostoba becsület, nem fél az újtól és nem fél elengedni a régit, és... – és itt azt akarta mondani, hogy kiválóan ért a fegyverekhez, mert tudta, hogy Takamurát ez is bántaná, de aztán meggondolta magát. Jobb, ha nem adja ki ezt a fontos információt, hát helyette sietve igyekezett kitalálni valami mást. – És... és az ágyban is sokkal jobb, mint te!
Sid erre önkéntelenül is bólogatni kezdett, ehhez igazán nem férhet kétség! És mellesleg közben hallgatta Atieno hangját a fülében.
– Lezuhantam a lenti vízelvezető csatornába. Takamura miatt...
– A Takamura-problémát kezeljük, miatta ne idegeskedjen, százados – nyugtatgatta az eszerint súlyosan sebesült nőt, és továbbvezette Mitzukit a folyosókon, miközben a fent említett Takamura már hallható haraggal kiabált valahol a távolban:
– Az esküvőnkön másként beszéltél! Ott örök hűséget fogadtál nekem!
– Mit nekem felrúgni még egy fogadalmat! – kiabált vissza Mitzuki, minden mindegy alapon játszva tovább a szerepet, amit választott. Ha már erre az útra lépett, hát a legjobb, ha tisztességgel végigmegy rajta. – Amúgy is hazugság volt az egész esküvőnk! Az otosan parancsolta, hogy így legyen, én csak engedelmeskedtem. De sosem szerettelek! Közöttünk hazugság volt minden!
Takamura a távolban erre nem is válaszolt, csak elindult körbe, hogy a hátukba kerüljön, de Mitzuki hallotta, hogy merre jár, és visszahúzta Sidet, aki megértette a jelzést, és új utat választott, de közben tovább beszélt a századossal is:
– Tehát most ott van, annak az aknának az alján, aminek a koordinátáit megadta?
– Igen. Súlyos sérüléssel. Nem tudok felmenni.
– Értettem. Tartson ki, százados! A segítség már úton van! – bontotta a vonalat, és már vette is fel a másik beszélgetés fonalát: – Hallod a csajt, Takamura, ez a világ legegyszerűbb ábrája. Ejtve vagy! Menj haza, hazudd be, hogy megcsináltad a melót, minket meg hagyj békén! – kiabálta, aztán lehalkította a hangját, hogy csak Mitzuki hallja: – Ha elválunk, melyikünket követi?
– Téged. Neked kell hamarabb meghalnod, én vagyok az utolsó célpont. A feladat az én halálommal ér véget.
És közben mentek, a sarkok előtt óvatosan megállva és hallgatózva. Valahol, körülöttük körözve járt Takamura, ölni készen.
– Menj le, keresd meg a századost! – döntött Sid. – A hangja alapján sürgős segítségre van szüksége. Vidd az elsősegélyes hátizsákot.
– Menjünk együtt!
– És vigyük magunkkal Takamurát? – kérdezte a férfi, és egy pillanatra felemelte a hangját: – Hallod, te őskorból itt felejtett szamuráj, menj haza, és lazán hazudd annak a korlátolt otosannak, hogy megölted a csajom. Mi meg eltűnünk a képből, sosem derül ki, hogy átvágtad a főnököd! – javasolta könnyeden, míg Mitzuki csak a fejét rázta.
– Az imént mondtad, hogy szeretnéd rövidre zárni. Most már én is. Nem akarok tovább futni előle!
– Pedig kénytelen leszel. Tényleg kötélből vannak az idegei, lehet, hogy nem jön elő csak úgy, magától. Lehet, hogy ez itt most sokáig fog tartani. A százados meg közben meghal, és az ő szakértelme kell nekünk, mert a sugárzás szintje még mindig emelkedőben. Menj le hozzá, és robbantsátok fel a torlaszt a csatornában. Én addig elterelem Takamura figyelmét.
– Igen, addig eltereled. És utána?
– Mi van utána? – csodálkozott el a férfi.
– Ezt kérdem én is! Kétlépéses terv, Sid, kétlépéses! Magad után csalod, és utána mi lesz?
– Helyből van rá két verzióm. „A” terv, hogy lelövöm. „B” terv, hogy nem. Ennyivel elégedett vagy?
– Nem. Merre induljak?
– Végig ezen a folyosón – állította irányba a vállánnál fogva a lányt. – A végén lesz egy lépcsőház, azon le, a legaljáig. Utána már egyszerű, majd mondom direktlinken – suttogta, majd megint megemelt a hangját. – Vagy mindenképpen verekedni akarsz? Abban is benne vagyok! Gyere elő, Takamura, és szétverem azt a nagy arcod, ezen ne múljon!
Még látta, hogy Mitzuki roppant óvatosan elindul a kijelölt irányba, aztán sarkon fordult, és jól hallható, majdnem futó léptekkel haladt pár sarkot. Aztán várt, de nem hallott semmit. Igen, ő nem fogja észrevenni, hogy valaki egy sarokra tőle lopakodik, csak akkor, amikor már feltehetőleg késő. Tehát a legjobb, ha nem is megy sarkok közelébe. A sejtése szerinti legközelebbi, nagyobbacska terem felé indult.
– Persze, ha félsz tőlem, Takamura, nekem az is oké! Nem muszáj verekednünk, leléphetsz. De akkor lépj le teljesen, és hagyd békén a csajom!
Elérte a termet, valóban nagy volt, és magasabb is, mint az átlagfolyosók és – termek, bár sajnos több ajtó is vezetett belőle kifelé. Ennek ellenére kényelmes léptekkel kisétált a közepére, így, most nincsenek sarkok, most szabad tér veszi körül, bár akármerre is fordul, mindenképpen van a háta mögött egy ajtó. De elég messze. Most nyugodtan jöhet ez a Takamura, lesz ideje észrevenni és lelőni.
– Utánad ment – suttogta a fülében Mitzuki. – Én már a lépcsőházban vagyok.
– Imádlak, Mitzuki! Ha leértél, akkor összesen negyvenkét méter előre, és még húsz körül balra. A térképen te is láthatod a fordulókat – suttogta vissza, és utána megint megemelte a hangját, de a direktlinket nem kapcsolta ki: – Takamura, te gyáva féreg, meddig lapulsz még az árnyékban? – kiabálta, és aztán tovább mondta Mitzukinak az utat, ismét suttogva: – Ott lesz valahol az akna, amibe a százados beleesett. Ami ugye azt jelenti, hogy nyilván nincs lefedve.
– Én is így tippeltem volna. És amúgy se miattam aggódj, figyelj Takamurára!
– Figyelek rá – biztosította a lányt, és ezt alátámasztandó, megint megemelte a hangját: – Takamura, nem hiszem el, hogy félsz tőlem! Vagy a csajomtól félsz? Itt ül mellettem, fegyvertelenül, és nevet rajtad. Gyere elő! – hívta, de ahogy látta, sehol semmi sem mozdult az ajtók mögötti árnyékokban.
– Erről tudni fogja, hogy hazugság! – figyelmeztette Mitzuki. – Hamarosan tudni fogja, hogy egyedül vagy. Akkor egy ideig arra fog figyelni, hogy tőled elválva a hátába kerültem-e, és amikor rájön, hogy nem, akkor megtámad téged.
– Oké, akkor még van időnk fecserészni. Tetszett, amit rólam mondtál neki.
– Nem rólad mondtam, hanem egy mesebeli, Robert nevű figuráról, aki mellesleg ritka egy tapló. Most pedig kikapcsolok, mert szólítanom kell a századost. Te meg rohadtul vigyázz magadra, és ha bármi baj van, hívj!
Ezzel Mitzuki bontotta a vonalat. Sid kettesben maradt Takamurával. Lassan körbefordult, még mindig semmi. Most már nem szólt hozzá, most már minek? Gondolkodjon csak el afelett, amit eddig hallott, rágja csak belülről a fájdalom és a harag, aztán csak csinál valami felelőtlenséget. Hát várt, és figyelt.
Egy pillanatra látott is egy árnyékot elvillanni az egyik ajtó mögött, de túl rövid ideig, hogy rálőhessen. Nem pazarolhatja a golyót, mert nincs belőle sok, és majd lesz jobb célpont! Bekapcsolta a térelemző modulját, fordult, figyelt, várt.
Tőle nem is olyan messze Takamura ugyanezt tette. Már tudta, hogy ez a féreg egyedül van, hogy Mitzuki valahova elment. Messzire elment, már ezt is tudta. De miért? Hátrahagyta ezt az embert, feláldozta, hogy biztosítsa számára a menekülést? A régi ember-Mitzuki, az otosan második legjobb szamurája ezt tette volna. Illetve már ebben sem volt biztos. Lehet, hogy az a régi, szeretett és ismert Mitzuki nem is létezett, hogy hazugság lett volna minden? Nem, erre gondolni sem akart!
Nem, itt nincs helye kételyeknek! Mitzuki elment, maga mögött hagyva egy feláldozható idegent, hogy biztosítsa a saját menekülését. Nyilván ez történt. Neki pedig nyilvánvalóan utána kellene mennie a saját célpontjának, kerülve a felesleges kockázatot. Persze jó lenne kiiktatni minden zavaró tényezőt, de karddal rátámadni egy esetlegesen jó céllövőre, aki széles nyílt tér közepén áll, ez gyakorlatilag öngyilkosság. Tovább kell mennie, megfordítva a helyes sorrendet, és előbb megölni Mitzukit, majd utána visszatérni ehhez a féreghez. De egyszerűen nem volt rá képes.
Hihetetlen módon haragudott erre a férfira, azért, ahogy beszélt Mitzukiról, és azért is, hogy átölelte ott, a sikló roncsainál. Gyűlölte, és meg akarta ölni. Most. Ezért megmutatta magát egy pillanatra, hogy lássa, hogyan céloz ez a féreg, de az nem lőtt rá. Vagy nem is működik rendesen lőfegyvere, vagy nem ért hozzá eléggé, vagy... vagy nagyon jól ért hozzá, és nem lő, csak biztos célpontra.
Nem, neki most nem szabad itt maradnia, mennie kell Mitzuki után. És képtelen volt rá.
Sid várt, figyelt, kezében a fegyverrel, és azon törte a fejét, hogy az általa megismert, laza és jó fej Mitzuki hogyan bírhatta ki négy éven át ezzel az alakkal? Mondjuk nyilván az elmúlt háromévnyi menekülés közben Mitzuki sokat változott, de akkor is! Mindig fényévekre lehettek egymástól, mármint mentalitásban. Hogy viselhette el ezt a korlátolt, idegbeteg pasast ez a fanyar humorú, talpraesett, minden helyzethez gyorsan alkalmazkodó lány? Nyilván komoly önuralma van, tippelt, aztán a következő pillanatban kialudtak a fények. Valaki valahol ezen a szinten is megszakíthatta a vezetékeket. Jön Takamura, értelmezte a beálló sötétséget, és már vette is elő a dinamólámpát, annak felvillanó és kihunyó fényében fordult, de akkor már ott is volt a másik.
Takamura futva jött, az oldalához fogott karddal. A lámpafény felizzott és kialudt, Sid lőtt, aztán már vetődött is oldalra. Kiáltás nem hallatszott, ám ennek ellenére úgy tippelt, hogy eltalálta a másikat. De az is biztos volt, hogy nem halálosan, mert a határ alattiaktól zsákmányolt, ócska fegyver erősen félrehordott. Tehát még nincs vége, még nem csinálta meg, vetődött és gurult a betonon, közben hangot hallott, arrafelé lőtt, és aztán megállás nélkül, kapkodva hátrált a vaksötétben, karnyújtásnyi távolságra egy szamurájkardtól.
Mázlista vagyok, gondolta reflexszerűen, ahogy az a bizonyos szamurájkard elsuhant az orra előtt, megint lőtt, tovább hátrált, és bízott, hogy ezt is túl fogja élni.



LXX.
Mitzuki gond nélkül érte el az akna száját.
– Itt van, Nieminen százados? – kiáltott le, de a választ közvetlenül a fülében hallotta, ijesztően gyenge hangon.
– Itt vagyok.
Mitzuki kicsit még tapogatva keresgélt, aztán megtalálta az első létrafokot, és utána lemászott. Mondjuk, fél kézzel egy botot tartva nem volt olyan egyszerű leereszkedni egy húszméteres létrán. De legalább vak vagyok, és nem szédít a mélység, vigasztalta magát, nem mintha valaha bármi mélység felett szédülést érzett volna.
Aztán elfogytak a létrafokok.
– Hol van, százados?
– Balra négy-öt lépés – hangzott a precíz válasz. – Egyedül jött?
– Igen.
– Hol van Johns kapitány?
– Eltereli Takamura figyelmét, hogy mi biztonságban legyünk.
– Ismerem Takamurát. Nagyon veszélyes, pszichopata vonásokat mutató bűnöző.
– Én is ismerem. Mindkettőjüket – mosolyodott el Mitzuki. – Semmi baj sem lesz!
Közben megtalálta a századost, aki a betonon feküdt, mellé térdelt, levette a hátizsákját, és elővette az elsősegélykészletet. Na és most hogyan tovább, tapogatta végig benne a teljesen egyforma tubusokat és tégelyeket.
– Őszintén sajnálom, Nieminen százados, hogy kényelmetlenséget vagyok kénytelen okozni önnek, de vak vagyok, és ebből adódóan fogalmam sincs, hogy milyen módon sérült meg, illetve hogy ezek közül mi micsoda. Megtenné, hogy szavakkal elmondja, mit kell tennem, illetve hogy elolvassa a gyógyszerek feliratait? Természetesen csak amennyiben ezzel nem okozok önnek túl nagy fáradságot!
Atieno erre majdnem válaszolt valami igen tömöret és illetlent, Aztán nem tette. Inkább beletúrt a mellé rakott elsősegélydobozba, és elkezdte kiszedni, amire szüksége lehet. Amit tudott, megtett magától, amiben muszáj volt, abban segítséget kért. Mitzuki pedig igen készségesen és udvariasan segítette mindenben, amit kért tőle. Gyorsan végeztek, és utána Atieno kicsit még feküdt a hátán, hogy teljesen magához térjen.
– Itt nagyon magas a sugárzás szintje – szólalt meg végül, amikor már nem forgott alatta a padló. – Minél hamarabb fel kell másznunk a létrán.
– Amennyiben elég erősnek érzi magát, tisztelt Nieminen százados, hogy a hátamra kapaszkodjon, én felviszem önt. Ám attól tartok, itt lent feladatunk van előtte. A torlaszt fel kell robbantanunk. De ha megmondja, hogy hol van a rakétavető, és hogyan kell kezelni, akkor én minden erőmmel azon leszek, hogy ezt megtegyem.
– Maga vak – szögezte le Atieno.
– Igen, és ezért ismételten elnézést kérek – mosolygott rá a legudvariasabb mosolyával Mitzuki, és mellé még meg is hajolt ültében egy picit. Azt tanulta, hogy a magas rangú emberekkel szemben mindig legyen roppant udvarias. Tudniillik Kyotóban a magas rangú emberek jellemzően kínaiak voltak, akik nem feltétlenül kedvelték a japánokat. Akiket általában büntetésből küldtek ki a Birodalom fővárosától távoli, radioaktív zónába, és ezért nem szerették a munkájukat sem. Akiktől kisgyerekként félt, felnőttként meg inkább gyűlölte őket, de ezt sosem mutathatta nekik. Viselkedni mindig tökéletes udvariassággal viselkedett velük szemben. Ez meg itt egy százados. Nem kínai, de nagyon magas rangú katona.
– Ám ha elmondja nekem részletesen, mit kell tennem, meg fogom tenni – szögezte le, és még egyszer meghajolt.
Atieno ekkor mérte végig először rendesen. A látása kezdett kitisztulni, a gyógyszerek hatottak, és bár nyilván eltört pár csontja, vesztett némi vért, de most már érezte, hogy nincs nagy baj. Túléli, hát most már képes volt figyelni másra is, mint hogy ne haljon meg. Végigmérte ezt a nőt.
Nagasawa Mitzuki. Vak. Ruhája divatos, jó minőségű, de szakadt, rongyos. Több vérfolt, por és kosz borítja. Arca vérfoltos. Körmei alatt beszáradt vér. Maga mellett botot tart, ami szintén véres. Mosolyog. Vakon és gyakorlat nélkül akar rakétavetőkkel lövöldözni egy zárt csatornában, hogy ezzel a saját nyakába zúdíthasson több tonna erősen radioaktív vizet. Pont olyan nyakatekert módon beszél, mint Takamura.
Hát mit lehet várni egy ilyen alaktól?
– Maga milyen beosztásban van a kínai titkosszolgálatnál?
Mitzuki egy pillanatot gondolkodott a váratlan kérdésen.
Ide a gyermekét féltő anya lesz a legjobb, döntött, és zavartan összekulcsolta maga előtt a kezét.
– Sajnálom, nem beszélhetek ezekről a dolgokról. A kislányom élete múlik rajta! – hajtotta le a fejét szégyenkezve.
– Persze, értem! – visszakozott Atieno. Jobb, ha nem bántja felesleges kérdésekkel szerencsétlent, láthatóan van neki elég baja! Végül is, majdnem mindegy, a lényeg tömören összefoglalható: – Nincs rakétavetőnk.
– Esetleg a tisztelt százados elvesztette? – kérdezte óvatosan Mitzuki, remélve, a másik ezt nem úgy fogja értelmezni, hogy őt hibáztatja bármiért is.
Atieno ismét visszafogott pár káromkodást. Már az ausztrál kapitánnyal szemben is sokkal hivatalosabb hangon kellett beszélnie, mint amit megszokott, de az még elment. Ám ez a kínai udvariasság!
– Nem vesztettem el, meg sem szereztem.
– Ezt nem értem – vonta össze a szemöldökét Mitzuki. – Mi megpróbáltuk... elkérni a határ alatt élő emberektől, de... nem sikerült – igyekezett mindent elmondani a századosnak, ami fontos, úgy, hogy közben nem mond el semmi terhelőt rájuk nézve, de már ebbe a fél mondatba kétszer belezavarodott. Nem megy ez neki! – Azt mondták, ön hozta el tőlük.
– Tévedtek – sóhajtott Atieno. – Amikor kimásztam innen, közvetlenül azután, hogy beszéltem a kapitánnyal, megtalált Takamura, és meg akart ölni. Hogy megszökjek előle, leugrottam az aknába, és felrobbantottam a fegyveremet, hogy a lökéshullám megvédjen a leérkezésnél, utána pedig se kép, se hang. A direktlinkem szerint ez cirka két és fél órája történt. Rakétavetőm nincs, de már eddig is akkora sugárdózist szedtem össze idelent, hogy egyedül kivilágíthatnám ezt ez egész ro... ronda bunkert, szóval menjünk fel! Most!
– Igenis, százados – felelte Mitzuki sietve, és felsegítette a nőt a földről. Közben arra gondolt, hogy nemcsak rakétavető nincs, de ezek szerint a kombifegyverük is felrobbant. Pedig Sid biztosan örült volna neki, akármennyire is utálja az erőszakot. És vajon miért nem jelentkezik? Ha megölte volna Takamurát, akkor biztosan szólt volna. Más oldalról, ha Takamura öli meg őt, akkor viszont már megkapta volna a férfi direktlinkjének automatikus vészjelét. Nem, még mindketten élnek, még nem történt baj. És nem is fog, Sid nem hal bele.
Hihetetlen gyakorlata kell, hogy legyen a túlélésben! Ebbe sem fog belehalni...
– Jöjjön, kapaszkodjon a vállamba. Így. Esetleg ha megmondaná, merre van az első létrafok, azzal kicsit gyorsíthatna az indulásunkon.
Atieno megmondta, közben nem szentségelt, és aztán már minden erejével arra figyelt, hogy feljussanak. Az első létrafoknál még félt, hogy ez a vak lány leesik vele együtt, de aztán látta, hogy emiatt nem kell aggódnia. Mitzuki ügyesen mászott, közben tartotta őt és a botját is. Épségben felértek.
– És most mit javasol, mit tegyünk, Nieminen százados? – kérdezte, ahogy kisegítette az akna szélére. Atieno leült, lelógatta a lábait, és egy pillanatra fáradtan elmosolyodott. Tessék, megint itt vagyok! És hogy mit tegyenek? Egy vak és egy súlyos sebesült?
– Segítségre van szükségünk, tehát visszamegyünk az eredeti szálláshelyemre. Tessék, itt vannak a koordinátái – küldte át direktlinken az adatot. – Ott van a pilótám, aki ügyes ember, ott van az infrakamera, amivel maga majd látni fog, és ott van a siklónk motorja, amit végső esetben belerobbanthatunk a lenti torlaszba, ha már a rakétavető elveszett valahol.
Ez lesz a jó megoldás. Ha a rakétavető nincs is meg, a motort tényleg felrobbanthatják. Vangra mindenben számíthat, mert megbízható barát, és a hőkamera is nagy segítség lesz ennek a nőnek, aki már vakon is igen hatékony, mérte fel Mitzukit, aki közben felsegítette, félig a vállára vette, és készen állt menni, fél kézzel a botjával tapogatva az utat.
– A bot végére maga tekerte fel azt a rongyot? – akadt meg a szeme egy apró részleten.
– Igen, így kényelmesebb fogni.
Persze, kényelem! Takamura kardjának a markolata is pont ezt a mintát követte, és az a másik kard, amit a rakétavető mellett talált, az is pont ilyen volt. Atieno tényleg nem értette a kardokhoz, de megszokta, hogy megfigyelje maga körül a részleteket is.
– Van egy ugyanilyen markolatú kard a szálláshelyemen – jelentette be, mire Mitzuki felkapta a fejét. – Ha odaérünk, megkaphatja.
Mitzuki egy pillanatra megdermedt, majd nagyot lépve továbbindult.
– Akkor talán menjünk gyorsabban – javasolta közben.
– Menjünk! Ha pedig már biztonságos közelben vagyunk, akkor szólunk direktlinken Johns kapitánynak, hogy ő is oda vonuljon vissza, és ott majd döntünk, hogy mit tegyünk.
– Ez remekül hangzik – mosolygott udvariasan Mitzuki, de már alig figyelt. Hogy ő mekkora, hihetetlen mázlista! Megvan a kardja!
Illetve még nincs meg, de meglesz, és mellé látni fog, ha csak egy hőkamerával is, de látni fog, és akkor utánamegy Takamurának! Nem fog tovább futni előle, Siddel kettesben felhajtják és megölik, és aztán többé nem kell minden kis neszre felriadnia éjszaka, nem kell minden sarok előtt felkészülnie a halálra, nem kell többé félnie a sötétségtől.
Így vagy úgy, de most már vége lesz. És ha kezében lesz a kard, és mellette lesz Sid, akkor nemcsak véget ér valami, de jó eséllyel utána el is kezdődhet valami más, valami új.



LXXI.
Rosa pár óra alvás után kipihenten ébredt. A karja persze fájt, de már nem annyira. Amúgy meg minden a legnagyobb rendben volt. A fegyvere ott hevert a keze mellett, a helyiségben még mindig volt fény, az öreg pedig látszólag mélyen aludt oldalt. Idillien békés volt a kép, az elmúlt napokhoz képest legalábbis feltétlenül.
– Átvegyem? – kérdezte csendesen Ricardót, aki még mindig az ajtónál állt, és őrködött.
– Még bírom. Pihenj. Ha elég erős vagy, továbbmehetünk.
– Minek? Ez egy jó hely. Jó döntés volt.
Ricardo csak bólintott, de szólni nem szólt. Miért tenné? Úgy tűnik, bejött a tipp, itt jól ellesznek, de nem akarta Rossy orra alá dörgölni, hogy ő továbbment volna. Alig volt magánál, nem csoda, hogy rosszul mérte fel a helyzetet. És persze még mindig kiderülhet, hogy mégsem ez volt a jó választás. Még visszajöhet az az ENSZ-katona, még keveredhetnek bajba.
De ezt mind nem mondta ki, csak bólintott, és némán őrködött tovább. Aztán, sokkal később, hangokat hallott a folyosó vége felől. Intett Rossynak, hogy készüljön, és súlyba tette a fegyverét. Odakint lépések hallatszottak, egyenetlen, kicsit bicegős lépések.
– Ki vagy? – kiáltott ki Rosa, aki akkor már ott térdelt mellette, fegyvert fogva a félhomályos folyosóra.
– A nevem Nagasawa Mitzuki – hallatszott egy higgadt, precíz női hang. – Fegyvertelen vagyok és sebesültet hozok. Egy súlyosan sebesült ENSZ-katonát. A neve Atieno Nieminen százados.
– Atienót ismerem! – szólt közbe Vang, aki eddigre felült az ágyában, és Atieno nevére az álom is elszállt a szeméből. – Én hoztam a siklómon, megbízható, rugalmas szemléletű katona, semmi bajt nem fog nekünk okozni. Engedjétek be!
Rosa picit biccentett, aztán visszafordult a folyosó felé.
– Csak ti ketten vagytok?
– Csak mi ketten.
– Akkor gyertek! De lassan, mert egy rossz lépés, és szitává lövök mindenkit, akár ENSZ-százados, akár nem!
Ezzel Rosa és Ricardo is elhátráltak az ajtótól, ahol hamarosan feltűnt Mitzuki. A legteljesebb jóindulattal sem lehetett volna bizalomgerjesztőnek nevezi a látványt, amit nyújtott. A ruháját tetőtől talpig vér borította, és a vállán hozta azt a bizonyos századost, aki nem volt eszméleténél. Mellé pedig egy véres vasbottal tapogatta maga előtt az utat. Egészen a szoba közepéig jutott, aztán megállt, körbefordult.
– Elnézést, de tehetetlen vak vagyok, és ebből adódóan sajnos segítségre szorulok. Elvenné valaki tőlem a tisztelt századost? Én nem látom, hová lehetne letenni.
Rosa intett, mire Ricardo már ment is segíteni, Vangnak meg szólni sem kellett, jött ő is. Lefektették Atienót, és az öreg már nem is törődött mással, míg Ricardo visszafordult, és ismét fél kezébe vette a fegyvert. Ketten álltak szemben a tehetetlen, vak lánnyal, aki értetlenül fordította körbe a fejét.
– Én már bemutatkoztam, de ezt itt rajtam kívül senki sem tette meg – jegyezte meg végül. Baj van, ez világos volt. A százados egy civil pilótáról beszélt, itt meg három ember veszi a levegőt, és ebből kettő a hangok alapján gyanús, hogy lőfegyvereket emelget. Hiszen mi más lenne szíjon átvetve a vállukon, mint egy-egy nehezebb kombifegyver? – Szeretném tudni, hogy kik állnak itt velem szemben.
– Közönséges bandatagok vagyunk, én meg a haverom. És ennyi legyen neked elég – válaszolt Rosa kis habozás után. – Normál körülmények között nem közösködnénk katonákkal, ám tekintve a kint tomboló vihart, átmenetileg itt ragadtunk, és kénytelenek vagyunk jó fejek lenni. De ne élj vele vissza!
Ezek lesznek az olaszok, gondolta Mitzuki. Kizárásos alapon. Mások már nemigen maradhattak életben az ide menekültek közül, tehát ezek lesznek az olaszok, akiké a porcelános láda. Az olaszok, akiktől Sid már kétszer is megszökött, becsapta őket és bajt hozott rájuk. Ezekkel óvatosan kell beszélnie, nem adhatja ki nekik a férfit!
– A százados azt mondta, itt majd segítséget kapok – mondta hát csendesen. – Tévedett?
– Nem, nem feltétlenül. Lehet, hogy segítünk, de előbb szépen meséld el, ki vagy, hogyan kerülsz ide, és miért kellene bármit tennünk érted.
Mitzuki nem is gondolkodott, ez annyira magától értetődő volt. A bajba jutott kislány.
– Én azt hiszem, nagy bajban vagyok – kezdett neki, kicsit félősebbre vett hanggal. – Illetve vagyunk mind, akik ide beszorultunk a vihar elől. Odakint esik az eső, és a bunker vízelvezető csatornája eldugult. Ki akartuk robbantani, Nieminen százados, és én, mert a százados tudott itt egy rakétavetőt, de aztán rosszul alakultak a dolgok. Nieminen százados lezuhant egy aknába, majdnem meghalt, a rakétavetőt sem találtuk, a sugárzás meg csak emelkedik! Én pedig vak vagyok, és így annyira tehetetlen! A százados azt ígérte, itt majd lesz egy infrakamera, amit beköthetek a direktlinkemre, de aztán ő elvesztette az eszméletét. Előtte csak azt mondta, hozzam ide, itt majd barátokat találok – magyarázta, és a végére elhalt a hangja, félénken lesütötte a tekintetét.
– Az infrakamera Atieno hátizsákjában van, itt, mellettem. Amúgy pedig én Vang Ho vagyok, egy pompás sikló ügyes kezű pilótája, ha valakinek esetleg kedve lenne kibérelni a gépem – szólt közbe az öreg, és már vette is elő a kamerát. A nevet felismerte, Takamura kereste Nagasawa Mitzuki néven előbb a húgát, majd már csak az áldozatát, hát nincs abban semmi csoda, hogy most megtalálták. Ezenfelül persze fogalma sem volt, hogy ki ez a nő, és mit akar, de nem is idegesítette magát miatta. Ha Atieno megígérte a kamerát, nyilván megvolt rá az oka!
Arra nem is gondolt, hogy ez a szegény, láthatóan kétségbeesett lány hazudik, hát előszedte a hátizsákból a műszert. Nem valami precíziós katonai szerkezet volt, csak egy egyszerű, fekete szemüvegbe épített, polgári használatra szánt hőkamera. Ám mielőtt odaadhatta volna a lánynak, Rosa elvette tőle.
– Majd mindjárt megkaphatod a kamerádat, de most előbb tisztázzunk pár dolgot! Te öreg, te ismered ezt a két nőt?
– Mint már említettem, Atienót igen. Én vagyok a pilótája. Ezt a másik lányt nem. Nem ő volt az utasom, hanem egy kínai pasas – magyarázta Vang, és visszaült Atieno mellé, a csomagokból összerendezett ágyra. Már látta, hogy a százados túl fogja élni, hát elkezdett figyelni a többiekre.
– Értem – biccentett Rosa, és Mitzuki felé fordult. – Tehát rólad, Nagasawa Mitzuki, rólad nem tudunk semmit. Hogy kerültél ide, a százados mellé?
– Én is a vihar elől menekültem ide, a föld alá, és véletlenül összefutottam a századossal – magyarázta Mitzuki óvatosan.
– És te tökegyedül bolyongtál itt, a határokon kívül, a félradioaktív szavannán. Vakon.
– Nem voltam egyedül – vallotta meg Mitzuki. Muszáj volt, már csak azért is, mert a százados is tudja, hogy nem volt egyedül. De végül is, egy nevet mondhat, egy névvel még nem hozza rá a bajt Sidre. A lényeg, hogy ne találkozzanak vele az olaszok, beszélni beszélhet róla. – Egy ausztrál kapitány van velem, akinek a neve Larry Johns. De ő lemaradt, mert ránk támadtak. A sikló másik utasa, egy Takamura nevű terrorista. A kapitány hátramaradt, hogy elterelje rólunk a figyelmet és fedezzen minket, míg mi visszajutunk a százados szállására. A biztonságba – tette még hozzá célzatosan.
– Nyugi, nem fogunk lelőni! – biztatta Rosa szegény lányt, mert látszott rajta, hogy nagyon fél.
– Köszönöm, de ez sajnos kevés. Nekem kell az a kamera. Nekem látnom kell, méghozzá sietve, hogy minél hamarabb visszamehessek megsegíteni a kapitányt, és kirobbantani a torlaszt. Ez utóbbin múlik mindenkinek az élete itt lent, a bunkerben.
– Szóval tényleg nagy gáz, hogy egy kicsit emelkedik a radioaktivitás?
– Ez a kis emelkedés azt jelenti, hogy odakint erősen esik – felelte Mitzuki, és nem érezte úgy, hogy ezt tovább kell magyaráznia. Ennek a jelentőségét mindenki értette. – És ha nem robbantjuk ki az eltorlaszolódott vízelvezető csatornát, akkor hamarosan be fog folyni ide az esővíz.
– És ha lenne egy rakétavetőd meg ez az infraszemüveg, akkor meg tudnád csinálni ezt a robbantást? – kérdezett tovább Rosa érzelemmentes profizmussal.
Mitzuki ezen elgondolkodott. Siddel együtt nyilván. De Sid még mindig nem jelentkezett, az utolsó életjel tőle három lövés volt. Mitzuki három lövést hallott miközben ide tartottak, amikor a százados már elvesztette az eszméletét. Akkor megtorpant, és várta, hogy a férfi hívja, de ez nem történt meg. Tehát még bajban van. Nem halt meg, mert akkor kapott volna legalább egy vészjelet, de nem is győzött. Ott áll szemben Takamurával, és ő, Mitzuki nem tehet érte semmit!
A lövések után Mitzuki egyre erősebb aggodalommal vitte a hátán a századost, és bízott benne, hogy annak a pilótájától majd segítséget kap. Itt viszont belefutott az olaszokba. Bár a helyzet még ezzel együtt sem tűnt reménytelennek.
Mert ha látna, és tényleg megkapná a kardját, visszamehetne segíteni Sidnek. Akkor ketten együtt talán meg tudnák ölni Takamurát. És utána akár azt a torlaszt is kirobbanthatják, akár a rakétavetővel, akár a sikló motorjával, akár akármivel. Mitzuki szemében ez volt a kisebb probléma. A lényeg, hogy Takamura meghaljon, és Sid közben ne találkozzon az olaszokkal. A többi már jön magától!
– Meg tudom csinálni a robbantást, ha megkapom a hőkamerát és a kardot. Mert Nieminen százados azt is mondta, hogy van itt egy kard. Az nekem nagyon jól jönne, mert tudok vele bánni. A karddal és a hőkamerával együtt én már meg tudom oldani a problémát. Elmegyek, csatlakozik hozzám a kapitány, elintézzük Takamurát, és kirobbantjuk a torlaszt.
– Itt van egy kard? – csodálkozott el Rosa, és körbenézett.
– Itt, oldalt – szólt közbe ismét Vang.
Rosa érdeklődve vette kézbe. Sosem rajongott a fegyverekért, vagy akár az erőszakért. A verekedés és a lövöldözés egyszerűen csak a munkája része volt, amit megcsinált, de nem különösképpen lelkesedett érte. Ám ezzel együtt is mindig lelkiismeretesen tette a kötelességét, és ebből adódóan értett mindenféle fegyverhez. Még az ilyen Utolsó Háború előtti, történelmi különlegességekről is volt valami halvány elképzelése.
– Ez egy szamurájkard? – kérdezte kíváncsian.
– Ha az van a kezedben, amire én gondolok, akkor igen – felelte Mitzuki csendesen – Kérlek, add ide, az enyém.
– Tessék – felelte Rosa rövid habozás után, és előrenyújtotta a kardot. Végül is, nekik két kombifegyverük van, a lány meg vak. És mellé annyira megszeppentnek tűnik! Rosa elhitte róla, hogy tényleg nem akar rosszat.
Mitzuki lassan, óvatosan nyúlt a kardja felé, aztán ott volt a markolat a tenyerében. Gyors mozdulattal magához húzta, és két ujját végigfuttatva a pengén ellenőrizte, hogy ép-e.
– Itt a tokja is – nyújtotta át Rosa, és aztán csak nézte, hogy a fiatal nő milyen rutinos mozdulattal teszi el a kardot. Szamurájkardot.
„A direktlinkemen keresztül kapcsolatban állok egy tizenhat éves szamurájjal, akinek a saját megítélése szerint gyengék a mellei.” Ezt a mondatot nem is olyan rég hallotta, és megragadt benne, talán csak mert annyira groteszk volt. Ezt mondta Gerald Green, amikor elkapták, és amikor azzal a hazugsággal mentegette magát, hogy a fájdalomcsillapító miatt nem tud értelmesen beszélni. Rosa még egyszer végigmérte az előtt álló lányt, aki éppen az oldalára kötötte a szamurájkardot. A tizenhat év erős túlzás, de amúgy illik rá a leírás.
– Szóval, van veled egy ausztrál kapitány? – kérdezte érdeklődve.
– Igen. Most egy terroristát tart sakkban, de ha megkapom az infrakamerát is, akkor lemegyek hozzá, kiiktatjuk ezt a bűnözőt, és utána a torlaszt is elintézzük.
Rosa elgondolkodott. Nem látta át a helyzetet, és nem akart felesleges kérdezősködéssel felesleges feltűnést kelteni. De nem is volt rá szükség, anélkül is elég egyértelmű volt, hogy mit kell tennie!
– Oké, tiéd a hőkamerás szemüveg. Nekünk úgysem kell. Extra jó hír, hogy a rakétavetőt azért nem találtátok, mert mi elhoztuk. Úgyhogy az is van. Viheted. Továbbá bűnözők kiiktatásában abszolút profik vagyunk, én meg a haverom. Veled megyünk.
– Ez nagyon kedves! – köszönte meg Mitzuki, évtizedes udvariassági rutinjának minden morzsáját beleölve a szavait kísérő őszinte mosolyba. De hát hogyan utasíthatná őket vissza? Ha jönni akarnak, akkor jönnek, és majdnem biztos, hogy találkozni fognak Siddel. Amiből biztosan baj lesz... – Örülök, hogy velem jönnek, így biztosabb a siker!
– Nyilván! – biccentett Rosa. – Gyerünk! Vang, te maradsz, vigyázol a századosra, meg az itt hagyott holminkra. Ha Ricardo kiberkezét valaki megfújja közben, akkor szétlövöm a siklódat. Hamarosan jövünk azzal a kapitánnyal, oké így?
– Tökéletesen oké! – felelte Vang, és az ő mosolya őszinte volt. Menjenek csak ezek az izomagyúak, és vigyék ezt a kardot dédelgető nőt is! Egy második Takamura, de tényleg, vélte magában, ahogy végignézte, hogyan köti az oldalára a fegyvert Mitzuki. Ez is megy lelövetni magát a sötétségbe, de menjen csak! Menjenek csak, és haljanak halomra, ha nem bírnak magukkal, ő addig itt várakozik, és ha Atieno tényleg nem hal meg, amire immár jó esélyt látott, akkor még a siklója alkatrészeit sem egyedül kell majd kivinnie a hangárba a vihar után!
Közben Ricardo már készülődött. Nem értette ugyan, miért nem hagyják rá másra a meló nehezebb részét, de végül is Rossy a főnök, csak tudja, mit csinál. Rosa pedig átadta az infraszemüveget a nőnek, és aztán nekilátott összekészíteni a rakétavetőt.
Mitzuki kézbe vette a kamerát, rövid tapogatódzás után áram alá helyezte, aztán a direktlinkjével beállította, hogy az általa közvetített kép egyenesen a retináján jelenjen meg.
És oly végtelen hosszú idő után végre látott!
A sötétség átadta a helyét kékes alapon vörös maszatoknak. Az lesz ott Vang, nézett körbe. Mellette az a sárgásabb, halvány alak a százados, a hőmérséklete alapján nincs jó bőrben. És ez a Ricardo, akinek a kiberkezét a nő említette, ez tényleg félkarú.
Mitzuki most már arra is emlékezett, hogy Sid beszélt erről a részletről. Amikor a szerencseöngyújtójáról kérdezte, akkor azt mondta, megvan, „egy olasz, kombifegyveres, kiberkarú srácnál”. Igen, most pedig itt van előtte egy kombifegyveres, kiberkarú srác. Tehát sajnos nincs ebben semmi tévedés, ezek tényleg az olaszok. És vajon mennyire veszélyesek? Meg lehetne vajon tőlük lépni menet közben?
Nos, a nő karján az a vörösebb folt nyilván egy begyulladt seb, de már nem nagyon gátolja a mozgásban. Az a kékes rúd meg, ami alig látszik, na az lesz a rakétavető. És igen, mindkettőjük nyakában ott lóg egy-egy kombifegyverforma kékség. A mozgásuk meg gyors, precíz, már amennyire a hőkamera kisfelbontású, néha-néha akadozó képén ez látszott. Egyértelmű, hogy ezek jól felfegyverzett, veszélyes bűnözők. Profi bandatagok az Unióból. Ezeket komolyan kell vennie. Ha egyszer vele akarnak jönni, akkor jönni is fognak, még hőkamerával sem feltétlenül tud lelépni mellőlük.
– Oké, Mitzuki, vezess minket! – egyenesedett fel a nő, és Mitzuki még egyszer, utoljára végiggondolta, mit tehet.
Megpróbálhat lelépni tőlük. Van rá valamennyi esélye, hogy sikerülni fog. Ezzel szemben viszont ez a két ember segíthet neki megölni Takamurát, és ezzel megmenteni Sidet. Ezért jó lenne magával vinni őket. De miután megmentették, ezek meg is ölik a férfit, ebben valahogy biztos volt. Hacsak Sid ki nem dumálja ezt is. Kétszer már megszökött tőlük, vajon harmadszorra mekkora esélye van rá? Másként feltéve a kérdést, vajon melyik a nagyobb veszély, Takamura vagy az olaszok?
Illetve, ez nem volt kérdés...
– Gyertek! Takamura csak karddal van felfegyverkezve, de kiválóan tud osonni, és hang nélkül mozog a sötétben. Jól hallja, hogy mások merre járnak, és mellé nagyon jók a reflexei – kezdte visszafelé vezetni őket.
– Nyugi, komolyan fogjuk venni. És lelőjük – felelte Rosa csendes magabiztossággal, és Mitzuki érezte, hogy így is gondolja. Ezek a bandatagok tényleg veszélyesek. Lehet, hogy rosszul döntött? De ha Sid közben esetleg súlyosan megsérült, akkor kell a segítségük Takamura ellen. És amúgy is, már késő volt visszakozni, nekivágtak a folyosóknak.
Hamarosan leértek a szintre, ahol elvált Sidtől. Az infraszemüveggel sokkal gyorsabban tudott haladni, de az sem figyelmeztette, hogy lent már sötét van, ezt Rosa mondta meg neki.
– Ezen a két szinten valaki kikapcsolta az áramot? – kérdezte, ahogy lefelé haladtak a lépcsőházban.
– Az egyiken mi tettük tönkre a világítást – vallotta be Mitzuki. – Kellett a sötét, hogy... túléljünk – magyarázkodott, aztán hagyta. Ez nem megy neki! – De itt lent nem tudom, mi történt. És most hívnom kell direktlinken a kapitányt, hogy megtudjam, pontosan hol van.
– Rajta! – hagyta rá a nő, és mellesleg felkapcsolta a saját kézilámpájukat.
– Larry Johns kapitány, kérem, jelentkezzen! – nyitotta meg a kapcsolatot Mitzuki, és tudta, hogy még formális megszólítás sem figyelmezteti a férfit az olaszok jelenlétére. Azt hiszi majd, hogy a századossal vagyok.
Vagy lehet, hogy már nem is hall, lehet, hogy már meghalt? Egyedül állt szemben Takamurával, aki ezek szerint annyira mégsem vesztette el a fejét, hogy ész nélkül rárontson, hanem előtte feltehetőleg tönkretette a világítást. Valószínűleg így történt. És akkor lehet az is, hogy a vészjel hiánya ellenére Sid már halott.
Mitzuki feledve az olaszokat egyre erősebb aggodalommal várta, hogy a férfi végre megnyissa a direktlink kapcsolatot, és közben arra gondolt, ha Takamura megölte Sidet, akkor ő nemcsak megöli Takamurát, de a holttestét is cafatokra szeleteli, és feleteti a vadkutyákkal.

Sid maga sem tudta, hogy hogyan keveredett ki élve abból a sötét teremből, ahol Takamurával először találkozott. Hihetetlenül mázlista vagyok, vélte, ahogy elfelé rohant egy folyosón, a majdnem teljes sötétségben. A dinamólámpa fénye csak arra volt elég, hogy ne szaladjon neki egy betonfalnak, de rendesen tájékozódni már nem tudott vele. Futott, beesett az első üresnek tűnő terembe, és hátát az ajtóval szemközt a falnak vetve megállt. Nehezen vette a levegőt, és ahogy óvatosan megtapogatta, az oldala valóban vérzett. Karcolás, lépett túl rajta, semmiség ahhoz képest, hogy egy valódi szamuráj akart felszeletelni egy valódi szamurájkarddal! Nem is foglalkozott vele, csak tartotta a fegyvert és a lámpát, mindkettőt az ajtóra szegezve.
Kis terem volt, egyetlen ajtóval, ami kifelé, a folyosóra nyílt. Sid pedig ezzel az ajtóval szemközt állt, a terem másik oldalánál, a falnak döntött háttal, várva a folyosóról érkező Takamurát. Fél kézzel a dinamólámpát hajtotta, a másikkal a fegyvert fogta, és másodperceken belül már hallotta is, hogy Takamura tényleg közeledik. Most nem osont, most zajos, egyenetlen léptekkel bicegett, mint aki megsebesült, de mégis jött, és aztán megállt, feltehetőleg közvetlenül az ajtó mellett.
– Hallom, hogy ott vagy, Takamura!
– Itt vagyok. Élek. Te pedig csapdába estél, te féreg!
– Felfogás kérdése. Töltött fegyverrel a kezemben nem érzem magam annyira rossz helyzetben – magyarázta magabiztosan Sid, és ha már itt tartott, hát vetett egy pillantást a fegyvere tárára. Sajnos üres volt. Persze, mindegy. – Ha belépsz az ajtón, lelőlek.
– Ha világos van, akkor lelősz. Meddig bírsz hajtani egy ócska, a hangja alapján akadozó dinamólámpát?
– Nem tudom. Kivárod?
– Nem megyek el, amíg élsz, féreg!
– Akkor ez jó játék lesz! – vigyorodott el Sid. – Az én kezem fárad el hamarabb, vagy te vérzel el előbb? Te melyikünkre fogadnál, Takamura?
– Én beköthetem a sebem.
– Persze! Ha van mivel! – szúrt vissza Sid. Nem hitte, hogy a másiknál lenne bármi is, azon a rohadt kardon kívül.
Pár másodperc lepergett, aztán megint Takamura szólalt meg:
– Add meg magad! – ajánlotta fel. Tényleg jó lett volna, ha elláthatja a sebeit, de még inkább azért sietett, hogy Mitzuki után mehessen, mielőtt az ismét eltűnik a bunker labirintusában. – Ha kilököd az ajtón a lámpát és a fegyvert, akkor ígérem, gyors és könnyű halálod lesz, bár nem érdemled meg.
– Kecsegtető ajánlat, de tudod mit? Inkább megvárom Mitzukit. Hamarosan jön, és akkor te két tűz közé szorulsz.
– Gondolod, hogy visszajön?
– Két oka is van rá. Egy, hogy rajtam segítsen, kettő, hogy téged megöljön. Biztosan visszajön.
– Mitzuki elment. Hátrahagyott téged meghalni, és elment, hogy éljen. Mitzuki japán, és soha nem törődik egy idegen életével.
– Mondd, Takamura, abban a négy évben, amíg együtt éltetek, te tényleg soha nem beszélgettél vele? Alig pár napja ismerem, de többet tudok róla, mint amit te valaha sejthettél!
– Nem érdekel, mit hazudott neked, hogy a kutyájává tegyen! – emelte meg a hangját Takamura dühében. – Te már csak azért is megérdemelnéd a halált, mert képes voltál elhinni, hogy egy japán nő szerethet téged, te féreg!
Készen van a srác, gondolta Sid szkeptikusan. Nem csoda, három golyóval a testében senki sincs a józan ítélőképessége csúcsán. Most már tényleg pár mondattal ki lehetne ugratni a fedezékéből. De most már nem szabad, most már nem tudja lelőni. Ha Takamura elveszti a fejét, és beront ide, akkor meg is öli őt. Tehát innentől kezdve nem hergelni kell, hanem nyugtatgatni. Egy idegroncs elmebeteget. Remek!
– Mitzuki azt mondta, te valami első szamuráj vagy – kiáltott hát ki. – Te vagy a legszuperebb valami dodzsóban, vagy hogy mondta. A legerősebb, meg a legjobb kardforgató. Ez igaz?
– Igen – hangzott kis habozás után a tömör válasz.
– Akkor azért elég jó voltam. Majdnem leszedtelek!
– Még nincs vége!
– Így igaz, még leszedhetlek. Ha bejössz a terembe, biztosan leszedlek – emelte ki a lényeget. Aztán kicsit várt, mielőtt folytatta volna. – És szerinted a csaj lelépett?
– Biztosan. Téged csak kihasznált.
– Akkor nem hagyhatnánk ezt az egészet a fenébe? Neked ő kell, én meg nem akarok meghalni. Jól össze lehetne ezt egyeztetni. Menj utána, és kapd el! Én meg itt maradok, és elfelejtelek titeket. Nekem jó, ha csak kiszállok a buliból.
– Ebből nem lehet kiszállni, csak holtan.
– Hát, akkor sokáig fogunk itt várakozni.
– Igen. Megvárom, míg elfárad a kezed, és kialszik a fény. Akkor neked is véged lesz.
Sid rábólintott, ez jó végszó. Most feltehetőleg nyugton marad a fickó. Vetett egy pillantást az oldalára, már nem vérzett. Karcolás. Ronda, nagy karcolás, fáj is piszokul, de rosszabb most egy ideig nem lesz. A keze viszont már most fáradt, mert ennek a rohadt lámpának tényleg akad a dinamója. Ócska kacat! De ezzel együtt sem kell még aggódnia, egy ideig még ki fog tartani.
Felmerült benne, hogy szólhatna Mitzukinak, de aztán elvetette. Takamura, ez a valóban őskorból itt maradt elmebeteg láthatóan nem is gondol rá, hogy ő direktlinken is segítséget kérhet. Akkor viszont minek erre figyelmeztetni? Ha hallja, hogy ő itt bent a külvilággal beszél, esetleg elveszti a fejét, és tényleg beront, nem törődve azzal, hogy lelövik. És nem is lövik le, mivel a tár üres, a fegyvere csak pszichológiai alapon fegyver, amúgy semmit sem ér.
Jobb, ha nem hívja Mitzukit. Vakon úgysem tud neki segíteni, csak lemészároltatná magát. Amúgy is, a lánynak megvan a maga dolga. Csak szedje össze a századost, meg robbantsa fel a torlaszt. Ha kész van, vagy ha bajba kerül közben, akkor úgyis szól. Ha pedig közben szert tesz egy hőkamerára, nos, akkor tényleg jelentősen javulnak az esélyeik Takamura ellen. Elég, ha majd akkor idejön. Itt végül is minden rendben van, nyomott el egy ásítást.
Egy-másfél órát még biztosan ki tud tartani. Aztán meg majd lesz valami!
De nem telt el a másfél óra addig, míg a direktlinkje jelzett. Megnyugodva nyitotta meg a kapcsolatot, és kifejezetten örült, hogy ismét hallja Mitzuki hangját a fülében.
– Larry Johns kapitány, kérem, jelentkezzen! – mondta a lány, de a megszokott hangszínbe aggódó felhangok vegyültek. Tehát a századossal együtt van, de vajon mitől ilyen ideges? – Larry Johns kapitány, kérem, adja meg a helyzetét, megyünk segíteni önnek!
Oké, bólintott magában Sid.
– Hé, Takamura, még mindig itt dekkolsz a terem ajtaja előtt a sötétben, vagy már elvéreztél? – kérdezte, nem mintha választ várt volna rá. De ezzel elég pontosan megadta a helyzetét a lánynak, aki értette is, hogy miről van szó. De ő sem beszélhetett nyíltan.
– Itt vagyunk a szinten, kapitány, és komoly erősítést is hoztam, két kombifegyverest – próbált átadni minél több információt a lehető legkevésbé gyanúsan. – Ha meg tudja adni pontosan, hogy hol az a terem, amibe beszorította Takamura, akkor odamegyünk, ha nem, akkor átfésüljük a szintet.
Sid elraktározta magában a két kombifegyverest, mint későbbi problémát, és körülnézett, de feleslegesen. Valaha nyilván jelölve voltak a bunker termei, számozva a lépcsőházak, az emeletek, a folyosók, és ez nyilván fel is volt írva valahogy a falakra, de ezek a feliratok régen lekoptak.
– Hé, Takamura, elmentél? – kiáltotta hát olyan hangosan, ahogy csak tudta.
Rosa és Ricardo összenéztek. Hallották a hangot, halkan és távolról, és ők nem is tudták megállapítani, hogy merről jön, de Mitzuki már indult is.
– Megyek! – bontotta a vonalat, és futva vágott neki a folyosóknak, nem törődve vele, hogy mekkora zajt csap. – Maradjatok le egy kicsit! – szólt még hátra a két olasznak, akik tartották vele a lépést. – Maradjatok le egy kicsit, én felhajtom Takamurát, ti meg fedeztek.
– Oké – hagyta rá Rosa, és kicsit valóban hátramaradt.
Mitzuki nem figyelt tovább az olaszokra, a nagyobb veszélyre koncentrált. Baljával a kard tokját fogva, jobbjával a markolatot, futott előre, az ő szeme előtt kék maszatokból álló folyosón, és már egyáltalán nem akarta titokban tartani a jelenlétét.
– Hé, Takamura, jövök! – kiáltotta. – Fegyvereseket is hoztam! Menj el, ha élni akarsz! Menj el, Takamura, te... te... – és nem talált megfelelő kifejezéseket, hát hirtelen átváltott japánra, és szabadjára engedte a haragját. – Takamura, te féreg, te hazátlan, te senki! Takarodj az utamból, állj félre, fuss el előlem, ha élni akarsz! Ha csak hozzáérsz bárkihez, akit szeretek, ha csak ránézel bárkire, aki fontos nekem, ha csak rosszat gondolsz bárkiről, aki hozzám tartozik, megöllek! Felvágom a hasad az ágyékodtól a torkodig, lecsapom a fejed, átszúrom a szíved, hát menekülj előlem, ahogy én menekültem előled egy hosszú éven át! – ordította őszinte haraggal, és harcolni készen tartott a hely felé, ahonnan Sid hangját hallotta.
Ricardo és Rosa kényelmesen lemaradva követték, aztán látták, hogy a lány befordul egy terembe, ahonnan halvány fény szivárog ki.
– Várj! – fogta vissza ebben a pillanatban Rosa a társát.
– Mire? – kérdezte az, de azonnal megállt. Rosa pedig nem ment közelebb, tartotta a tisztes távolságot az ajtótól, és mellé igen halkan beszélt, hogy azok ott, bent a teremben, akárkik is, de ne hallják meg.
– Ez a Takamura a legkevésbé sem érdekel engem. Fusson! Van jobb zsákmány – magyarázta félig suttogva, és közben a teremben kihunyt a halvány világosság. Őket nem zavarta, a kézilámpájuk kiválóan megvilágította a teljes folyosót. – Majdnem biztos vagyok benne, hogy ez a kapitány személyesen Gerald Green.
– Tényleg? – csodálkozott el Ricardo, és hangsúlyosan ráfogta a fegyverét a távoli ajtónyílásra. – Honnan veszed?
– Hosszú! És nem is tuti, de azért elég valószínű – méregette az esélyeket a nő. Gerald Green egy szélhámos. Miért ne adhatná ki magát katonának, ahogy orosz bandatagnak is kiadta magát nem sokkal előtte?
– Ha szerinted esélyes, akkor tényleg hagyjuk a fenébe a kínait! – lelkesedett Ricardo. – Nagyon szívesen összefutnék még egyszer ezzel a Gerald Greennel.
– Én is így vagyok ezzel – sóhajtott Rosa, és kicsit ellágyult a hangja. – Szívesen elbeszélgetnék az ürgével: kétmillió kanadai dollárról, Alexről, Lezről, Elenről. Igen, akár még Elenről is.
– Elent nem erőltetném, őt én sem kedveltem. De Lezt igen, és a kétmilliót, nos, azt a kétmilliót is tudnám kedvelni. Arról tényleg lehetne vele beszélgetni.
– Akkor tartsd az ajtón a fegyvert! Adjunk egy kis időt a csajnak, hogy rendezze ezt a Takamura-témát, mi meg majd utána bemegyünk.
Ricardo rábólintott. Legyen, intézzék el ezek a figurák egymás közt a meló nehezét, aztán majd jönnek ők. És elbeszélgetnek azzal a rohadt szélhámossal, aki miatt meghaltak a társaik!

Sid őszinte, végtelen megkönnyebbülést érzett, amikor Mitzuki belépett a terembe, szemén az infrakamerával, oldalán karddal. Bot nélkül.
– Örülök, hogy látlak, szamuráj – köszönt, bár tudta, már nem kell megszólalnia, a lány anélkül is tudja, hol van.
– Én is örülök, hogy látom a tested hőmérsékletét – felelt Mitzuki precízen, és bejött. De Takamurának nyoma sem volt, sem itt bent, sem kint, az ajtó előtt. Nyilván elmenekült.
Sid is úgy tippelt, hogy ez a veszély elmúlt, hát sóhajtva lecsúszott a fal mellett a padlóra, és eleresztette a lámpát, hogy az elgurult mellőle a betonon, és lassan kialudt. Ám nem borult rájuk teljes sötétség, kint, a folyosón égett egy kézilámpa. Nem érdekelte, fáradt volt, fájt az oldalán az a vacak vágás, és már nem érezte a fáradtságtól a kezét, amivel eddig a dinamólámpát hajtotta.
– Látom, veled egy csomó jó dolog történt, amióta elváltunk – mosolygott azért fel a lányra.
– Veled meg egy csomó rossz.
– Majd te feldobod a hangulatom. Halljam a jó híreket!
– A százados súlyosan megsebesült, de él. Visszakísértem a pilótájához, kaptam hőkamerát, megtalálták nekem a kardom, megvan a rakétavető is, bár még nem jutott időnk felrobbantani a torlaszt. Takamurát elzavartuk – közölte a tényeket Mitzuki a szoba közepén állva. A folyosóról bevilágító fény fekete árnyéknak rajzolta az alakját. Egy masszív, stabil árnyéknak, aki a kardján tartja a kezét. – De azért van egy kis baj.
– Túl szép is volt ez így! Mesélj arról a két kombifegyveresről, akit idejövet említettél!
– Két bandatag. Velem jöttek, most is itt várnak, kint. Azt hiszem, az olaszok. Egy idősebb nő, meg egy félkarú, fiatal férfi.
– Donna Rosa és Ricardo – bólintott rá Sid. – Az olaszok.
– A százados szállásán voltak, a pilóta mellett. Nem mondtam nekik rólad semmit, csak hogy kapitány vagy, aki éppen egy terroristát tart sakkban. És hogy segítenem kell neked, utána meg majd veled együtt felrobbantom a torlaszt. Nélkülük. De jönni akartak, én meg féltettelek téged Takamurától. Úgy éreztem, inkább velük jövök, mint sehogy. Rosszul döntöttem?
– Ez az a kérdés, amit teljesen felesleges feltenni, ha már egyszer megtörténtek a dolgok. Egyébként jól döntöttél. Őszintén örülök, hogy megint itt vagy mellettem – mosolygott rá a lányra Sid, aztán kicsit elgondolkodott. – Szóval, az olaszok.
– Igen.
– Idegesek?
– Mitől lennének azok? Túlerőben vannak. Van egy rakétavetőjük, és két kombifegyverük.
– Nekem már üres a táram. A szamurájkard meg kevés két profi, jól felfegyverzett bandataggal szemben.
– Tudom – felelte Mitzuki, és hirtelen eleresztette a kardját, sóhajtott, és leült Sid mellé, a betonfalhoz. Felhúzta a két lábát, és a térdére fektette az állát. Egy szamurájkard itt kevés, még akkor is, ha egy szamuráj is tartozik hozzá. Ezek kint valóban profi bandatagok, profi fegyverekkel. Nyers erővel itt nem mennek sokra, maradnak Sid módszerei.
Pár pillanat némán szállt el a fejük felett.
– Tehát, az olaszok – sóhajtott a férfi.
– Igen, az olaszok – hagyta rá a lány, és aztán megint hallgattak egy rövid ideig. – Most azt várom, hogy végre kikiabálj nekik valami hajmeresztően pofátlan hazugságot, beszélgess és hazudj és alkudj, és végül minden rendbe jöjjön.
– Ezeknek már túl sokat hazudtam – csóválta meg lassan a fejét Sid. – Azt se hinnék el nekem, hogy be akarom őket csapni. Nincs más ötleted?
– Még esetleg megpróbálhatjuk, hogy egy szál karddal rájuk rontok.
– Ne. Akkor inkább hazudok valamit. Még mindig ezzel van nagyobb esélyünk – sóhajtott ismét a férfi. – Mondjuk, kiküldtek, hogy adj el nekik. Rád nem haragszanak, téged el fognak engedni, ha cserébe megkapnak engem.
– És? – kérdezett vissza Mitzuki.
– Mit és?
– Kimegyek, nem ölnek meg, és?
– És elsétálsz, vissza a századoshoz. Ha összeszedi magát, ő majd intézkedik a torlaszról, közben kis mázlival Takamura is elvérzik valahol. Mindent összevetve, ha most hátranézés nélkül kilépsz ezen az ajtón, akkor egészen jó esélyed lesz élve kijutni ebből a rohadt atomkriptából.
– Nélküled? Felejtsd el! Megbeszéltük, Sid, együtt gyalogolunk át Afrikán, hogy elérjünk a mesés Kalahári-övezetbe, a csempészek és bűnözők, szélhámosok és terroristák földi paradicsomába!
– Az csak egy kósza ötlet volt, az ilyeneket nem kell tőlem komolyan venni! – legyintett a férfi. – Ezzel szemben te egy megbízható, becsületére kényes szamuráj vagy, aki hálás nekem, mert megmentettem az életét, és ezért engedelmeskedik a parancsaimnak. Mars kifelé!
– Fenét! Én egy becsületét vesztett ronin vagyok, aki szabad akaratából marad melletted. Ha ráveszed őket, hogy a rakétavetővel üssék át a falat, akkor itt a felcsapó porban mindenki vak lesz, kivéve engem, a hőkamerával. Akkor talán levághatom őket.
– Míg ők zárótüzet nyitnak két kombifegyverből, persze!
– Már ezt is megbeszéltük egyszer. Nem akarok örökké élni.
– Tényleg ideális balek vagyok neked – rázta a fejét Sid, és az ujjaival megsimított egy rászáradt vérfoltot a lány arcán, aztán ottfelejtette a kezét. – Ezt a vágyadat legalábbis jó eséllyel teljesíteni fogom.
– És a többit? – kérdezett vissza hirtelen Mitzuki, kicsit mélyebb hangon, és ráfogott a férfi kezére, tenyerébe fektette az arcát.
– Hé, ez nem te vagy, ez csak az a romlott nő! – mosolyodott el Sid. – Bár ha már így szóba került, megcsókolhatlak?
– Pont most?
– Mikor máskor? Ez a két olasz garantáltan kinyír, úgyhogy nekem már nincs hová halogatni a fontos dolgokat. Fogd fel úgy, mint utolsó kívánságot!
– Halálba indulókra nem pazarlom a csókjaimat. Éld túl, csináld meg, győzz, és majd akkor beszélhetünk róla – suttogta Mitzuki, aztán könnyedén ellökte magától a férfi kezét, és visszatért a normális hangjához. – Szóval rajta, mozgás Sid! Dumálj ki innen minket! Hazudj valamit, amit elhisznek, és amitől életben hagynak! Most, mielőtt megunják a várakozást, bejönnek, és szó nélkül lelőnek.
– Jó-jó, rendben, próbáljunk meg valamit! – sóhajtott fáradtan a férfi. Persze, muszáj csinálni, az élet zajlik, és a szabályok nagyon egyszerűek. Aki nem bírja a tempót, az belehal. – Hogy én hogy utálom az efféle erőszakos, korlátolt, egydimenziós bandatagokat! – morogta még az orra alá, aztán felemelte a fejét, és kikiabált:
– Öröm, hogy ismét összefutottunk, Donna Rosa! Lehet, hogy nem hiszed, de az elmúlt napokban többször is eszembe jutottak azok a gyönyörű szemeid!
– Nekem is többször az eszembe jutottál, Harry Night, de nem a szemeid miatt – hangzott fel kis szünet után a válasz. – Ha van fegyvered, akkor talán kilökhetnéd az ajtón. És utána te is kijöhetnél, magasba emelt kézzel.
– Muszáj ezt így csinálnunk?
– Nem. Nekem az is jó, ha a rakétavetővel szétlövöm az egész termet, ahol lapulsz.
– Jól van, megy a fegyver – lökte ki az ajtón Sid a töltetlen fegyvert. – Most pedig megyek én.
Ezzel nehézkesen felállt, elindult az ajtó felé. Az árnyékaként mozduló Mitzukit fél kézzel visszatolta, aztán magasba emelte a két karját, és kilépett az ajtón, szembefordult a kézilámpa fényével.
– Tessék, itt vagyok.
– Remek! – nyugtázta a tényt hideg hangon Rosa. – Most pedig jöhet a nő. Előbb neki is a kardja, utána ő maga.
– Félsz egy kardtól, amit egy vak nő tart a kezében?
– Bizony, én már csak egy ilyen gyáva féreg vagyok. Ha nem jön elő a nő, akkor Ricardo előbb az egyik térdedbe ereszt egy golyót, utána meg a másikba.
Ebben a pillanatban már csúszott is ki a szamurájkard a folyosóra, és utána jött Mitzuki is, felemelt kézzel, lassan. Infraszemüvegben.
– Maradt még bent valaki? – kérdezte Rosa.
– Nincs bent senki – felelte Mitzuki. – Takamura elmenekült.
De visszajöhet, gondolta Rosa, és amúgy is! Szerette szépen, nyugisan csinálni az efféle dolgokat.
– Oké, akkor mozgás, vissza a terembe! Nekem háttal, arccal a falnak, rajta! – terelte őket maga előtt. – Kezek a magasban, és csak semmi hirtelen mozdulat!
A két fogoly engedelmesen ment, ő pedig pár lépéssel lemaradva követte őket. Hozta a lámpát is, amit letett az ajtó mellett, a termen belül. Ricardo külön utasítás nélkül is odaállt mellé, egyszerre figyelve befelé és kifelé, ő pedig közben átnézte a helyiséget. A terem kicsi volt, jellegtelen, és valóban üres.
Eddig rendben, fordult vissza a foglyai felé, akik már ott álltak az ajtóval szemközti falhoz fordulva, egymás mellett, felemelt kézzel.
– Szóval, Gerald Green. Nem tagadom, én is örülök, hogy megint összefutottunk, ráadásul ilyen kellemes körülmények között. Beszélgessünk! Mondjuk kétmillió kanadai dollárról.
– Arról maximum beszélgetni tudunk – rázta a fejét Sid, háttal a nőnek, arccal a falnak, felemelt kézzel. – Donna Rosa, soha nem volt azon a kanadai számlán kétmillió. Eleve azon a számlán sosem volt pénz. Csak mondtam, hogy szédítselek titeket. Vagy gondolod, ha pénzem lett volna, tényleg sok pénzem, akkor egy ócska csempészsiklóval menekülök az Unióból?
– Ha nincs pénz a számlán, miért hordod magadnál az azonosító panelt?
– Falból. Hogy tudjak valamit mondani, ha sarokba szorítanak.
– És ezt a dumát higgyem el neked, Larry Johns kapitány?
– Ne szóld le az ötletet, veletek szemben bejött! – kérte ki magának Sid. – A panelt magamnál hordom, de azon a számlán nincs pénz. És mielőtt rákérdeznél, sehol máshol sincs. Nincs kétmillió kanadai dollárom.
– Pedig azt mondják, csinos kis vagyont raboltál, Gerald Green. Hol van, mi lett vele?
– Az lett vele, ami szokásosan történni szokott a pénzzel, amihez hozzájutok. Eljátszottam. Két héten belül eljátszottam ez egészet, egy pohár pezsgőre való sem maradt belőle!
– Akkor is így beszélnél, ha mondjuk eltörném a lábad? – kérdezte Rosa, és leakasztotta a nyakából a kombifegyvert, hogy ha kell, ütni is tudjon vele. – Vagy mondjuk eltörném a barátnőd lábát?
Sid sóhajtva leszegte a fejét, és nagyon vigyázott rá, hogy közben egy önkéntelen pillantást se vessen a mellette felemelt kezekkel álló, szobornál mozdulatlanabb Mitzukira.
– Őszintén sajnálnám, ha eltörnéd a lábát, mert ritka aranyos kis balek, én legalábbis jól elszórakoztam vele, de ez nem változtat a tényeken – magyarázta közömbös hangon. – Nincs kétmillióm! Szétpofozhattok, felszeletelhettek, lelőhetitek a barátnőmet, de pénzt nem tudok nektek adni. Nincs!
Rosa efelett egy kicsit elgondolkodott, majd megcsóválta a fejét.
– Nem mondom, hogy elhiszem, mert hát nem. De lépjünk át ezen a témán, majd később visszatérünk rá.
– Lépjünk – hagyta rá Sid, és nem érezte úgy, hogy ennek neki örülnie kellene.
– Nem a pénzért fogunk agyonverni. Még csak nem is a pénz hiányáért. Három emberem halt meg miattad! – emelte meg egy kicsit a hangját Rosa.
– A három embered abba halt bele, hogy eltérítettétek azt a rohadt tehersiklót, és elhiheted, én ugyan nem akartam, hogy így legyen. Ha nem szálltok be a buliba, én már régen a Kalahári-övezetben nyaralok, és nem kell megdöglenem ebben a rohadt atomkriptában. És az embereid is élnének még.
– Duma. Mi profik vagyunk, tisztán elvégeztük volna a melót. Ott senkinek semmi baja sem lett volna, ha a pilóta nem kezd el hősködni. Vagy ha már ő nem bírt a hülyeségével, és lelövette magát, hát legalább te lehettél volna tényleg John Smith másodpilóta, ahogy hazudtad.
– Nem hazudtam én ott semmit, csak menekültem – tiltakozott Sid. – Előbb az Unióból, aztán meg előletek.
– Amikor katapultáltál, tudtad, hogy mi le fogunk zuhanni. De rohadtul nem zavart, hogy beledöglünk, simán leléceltél. Alex ezért halt meg – ütött a fegyverrel Rosa. Egyelőre nem nagyot, inkább csak bemelegítésként, félig hátulról a fickó oldalára. – Ő is simán leléphetett volna, volt egy másik katapult a pilótaülés alatt is, de neki eszébe sem jutott. Megpróbálta rendesen letenni a gépet, és belehalt. Meghalt, hogy mi életben maradjunk!
– Megható történet. Baj, ha nem sírok? – vágott vissza Sid, még mindig arccal a fal felé, és megpróbált úgy tenni, mint akinek nem fáj az iménti ütés. – Nekem ti gépeltérítők voltatok, neki meg haverok, ez a különbség.
– Igen, haver volt, és én nem szoktam szó nélkül hagyni, ha megölik a haverjaimat. És Lez is haver volt, pechedre.
– Őt ti lőttétek le!
– Miattad! – ütött ismét Rosa. Most már sokkal nagyobbat, hogy Sid elterült a földön, mellé rengeteg csillagot látott a félhomályban, és egy hosszú pillanatig nem kapott levegőt sem. Kezét védekezően a feje fölé emelve igyekezett minél gyorsabban feltápászkodni.
– Ne! A következőt hagyd ki! Elenért ne üss, Donna Rosa! Én tettem szívességet, hogy okot adtam nektek megölni – védekezett, és Rosa valóban meggondolta magát, hátralépett, adott neki időt felállni.
– Oké, Elent húzzuk ki a listáról! – hagyta rá nagylelkűen. – Tény, hogy ő senkinek sem hiányzik. De a maradék is bőven elég, hogy itt és most szarrá verjünk.
Ezzel türelmesen megvárta, míg a férfi feláll, majd egy újabb ütéssel visszaküldte a padlóra. Sid ezen a ponton érezte úgy, hogy most már túl vannak az udvariasság megkövetelte tiszteletkörökön, és most már rátérhet a lényegre.
– Még néhány ilyen ütés, és elfeledkezhetsz rólam – állt fel ismét, immár sokkal lassabban és nehézkesebben.
– Ez lenne a cél.
– Csak arra utaltam, hogy van alattunk egy torlasz, mögötte pár tonna radioaktív vízzel – kezdett neki Sid, és igyekezett elég gyorsan és folyékonyan beszélni, hogy ne szakítsák félbe egy újabb ütéssel. – Rémlik? Ki fogja azt a torlaszt kirobbantani? Talán az ENSZ-százados? Végül is még él. Talán járni is tud, de hogy nem fog rakétavetőkkel lövöldözni a következő napokban, arra nagy tétben fogadnék. És akkor ki marad elvégezni a melót? A pilótája, egy civil?
– Aki öreg – szólt közbe csendesen Mitzuki, aki eddig néma, mozdulatlan árnyékként állt a fal mellett, felemelt kézzel. – A pilóta a hangja alapján nagyon idős ember.
– Te sem akarhatod egy vénemberre bízni a torlasz kirobbantását! – vette át az érvet Sid gördülékenyen, és felemelt kézzel szemben állva a nővel folytatta: – Akkor pedig ketten maradtunk rá, Donna Rosa. Te meg én. Ricardo fél kézzel nem emeli meg a rakétavetőt, Mitzuki vakon nem céloz túl jól. Kizárásos alapon ketten csinálhatjuk meg. Én vagy te. Engem meg agyonversz.
– Nagy élvezettel! – hagyta rá Rosa.
– Tehát neked kell megcsinálnod.
– Elboldogulok vele – felelt a nő magabiztosan, de nem ütött újból.
– Gondolom, még nem jártál lent. Egy szép, ívben kanyarodó csatornát képzelj el. Szép nagy ívben kanyarodik, de azért ahhoz elég élesen, hogy aránylag közel kelljen mennie a torlaszhoz annak, aki rá akar lőni. És ha felrobban, akkor jön a víz. Gyorsan. Nagyon gyorsan. Úgyhogy neked is majd igen gyorsan kell elpucolnod az útjából. A százados ki is számolta, hogy hány másodperc alatt kell futnia a százat annak, aki ezt a melót megcsinálja. Nem lehetetlen tempó, nem kell hozzá megdönteni a világcsúcsot, de azért sietős lesz. Te jó sprinter vagy, Donna Rosa?
– Ne érdekeljen, neked már nem számít!
– De neked igen, és neked is, Ricardo – fordult ki egy pillanatra a félkezű férfi felé Sid, de Rosa erre azonnal gyomron vágta a fegyverrel. Most már óvatosabban, de hangja még mindig durva és fenyegető maradt:
– Ezt nem játszod meg újból, Gerald Green! Ricardóval már egyszer nem lőttük le egymást miattad, most sem fogsz minket egymás ellen fordítani!
– És hogy van a sérült kezed? – folytatta Sid fáradhatatlanul, amint levegőt tudott venni. – Látom, hogy kíméled, amikor engem ütsz. Zavarni fog, miközben egy zárt csatornában menekülsz a rohanó víz elől? És amikor majd nagyon gyorsan kell felkapaszkodni egy akna oldalába illesztett létrafokokon? – érvelt még mindig felemelt kézzel állva a szoba közepén, végig a nő szemébe nézve.
Rosa akkor már egy ideje őszintén sajnálta, hogy megint a józan eszére fog hallgatni. Pedig nagy kedve lett volna rendesen megverni ezt a pasast. Nem is csak a halott srácok miatt. Úgy érezte, ez a fickó minden szempontból rászolgált, hogy agyonverjék. Vajon hány halottat hagyhatott már maga mögött, hány kifosztott balekot, hány becsapott embert? Hány életet tehetett tönkre eddig? És más oldalról, vajon hány embernek hiányozna, ha ő itt most minden hezitálás nélkül főbe lőné? Feltehetőleg senkinek. Minden szempontból jó ötletnek tűnt addig verni, amíg mozog.
Csak éppen egy bizonyos kor felett az ember már nem érez olthatatlan vágyat életveszélyes feladatok elvállalására. Még ha le is vonja a fickó által felfestett képből a helyzet adta, szükséges túlzásokat, akkor is gyanús, hogy annak a torlasznak a felrobbantása nem a kellemes, délutáni séta kategóriájába esik. Több tonna, rohadtul radioaktív vízről van szó, azt nem lehet félvállról venni, nem lehet vele felelőtlenül játszadozni.
Meg egyébként is, jó, ha más végzi el helyetted a nehezebb munkákat. Mindent összevetve sajnos tényleg sokkal jobb lenne, ha ezt a torlaszrobbantást például a fickó csinálná meg!
– Ezzel az ostoba szöveggel nem dumálod ki magad, Harry Night! – rázta meg azért a fejét mély meggyőződéssel. – Azzal a jóleső tudattal fogom felrobbantani a torlaszt, hogy előtte agyonvertelek.
– Látod, ez szerinted is csak egy egyszerű, sorrendi kérdés – bizonygatta Sid. – Ha előbb agyonversz, akkor te robbantod a torlaszt, ha viszont kicsit vissza tudod fogni magad, akkor én robbantom a torlaszt, és utána még mindig vígan agyonverhetsz.
– Az ezzel az egyik legfőbb baj, hogy nem tudlak elképzelni, amint megcsinálod. Nem vagy olyan, aki bármi melót elvégez, hacsak nem nagyon muszáj.
– Igazad van, Donna Rosa, de ezt itt most sajnos nagyon muszáj. Nekem sincs sok választásom, te pont ugyanannyira kényszerhelyzetbe hozhatsz engem, mint amennyire én kényszerhelyzetbe hozhatlak téged. Ha te nem csinálod meg, akkor nekem kell. Tehát meg fogom csinálni.
– Hazudsz, Harry Night. Abból látszik, hogy mozog a szád. Eleve már ott hazudtál, hogy csak ketten vagyunk erre a melóra. Mi van azzal a Takamura nevű fószerrel?
– Takamurára nem számíts. Súlyosan pszichopata elmebeteg, és ezen felül is most éppen gyengélkedik, mert az imént belelőttem három golyót.
– És nem ért a rakétavetőhöz – szólt közbe ismét Mitzuki. – Semmihez sem ért, ami bonyolultabb a szamurájkardnál – tette még hozzá mély megvetéssel.
– Ha nekem nem hiszel, neki hihetsz – bizonygatta Sid.
– Miért, te ki vagy? És kuss, Harry Night, őt kérdeztem! Szóval ki vagy te, Nagasawa Mitzuki?
Mitzuki nem is gondolkodott. Itt nem jó sem a bajba jutott kislány, sem a romlott nő, sem a gyermekét féltő anya. Marad a negyedik szerep, amit még Sid javasolt neki, méghozzá a németekkel szemben. De itt is be fog válni.
– Bérgyilkos vagyok, japán terrorista. A feladatom Takamura, más nem érdekel.
– Mondom, hogy megbízható, szakmabeli figura a lány – tette hozzá Sid, és hogy erre nem ütötték meg, hát bátrabban folytatta: – Már csak őmiatta is rám bízhatod a melót. Ő sem akar meghalni, tehát nem fogja hagyni, hogy ne robbantsam fel azt a rohadt torlaszt.
– Kivéve, ha veled együtt leléphet ő is.
– Hova? Itt nincs alternatíva, itt nincs szökés. Be vagyunk zárva egy atombunkerbe, és odakint nemcsak egy vacak szélvihar tombol, de az eső is esik. Innen most nem lehet lelépni. Nem tudok elmenni, sem egyedül, sem a barátnőmmel. Ezt meg kell csinálnom.
– És ha egyszerűen hagyod a fenébe? Itt kidumálod magad ezzel a szöveggel, aztán meg meglapulsz valahol, és bízol benne, hogy az eső eláll, a víz meg majd magától is lefolyik.
– Még ha meg is reszkíroznám, hogy nem robbantom fel a torlaszt, és bíznék benne, hogy a bunkerben túlélhető marad a sugárzás szintje, én még akkor is garantáltan belehalok. Merthogy utána ti bizonyosan megkerestek, és sort kerítetek egy ehhez hasonló, kellemes beszélgetésre, ahol a fő téma a halálra verésem.
– Lassan a lényegnél vagyunk. Mert tegyük fel, tényleg megcsinálod – sóhajtott Rosa. – Még mindig nem teljesen hiszem, de tegyük fel. És? Azt képzeled, akkor nem fejezzük be, amit itt most elkezdtünk? Komolyan azt gondolod, hogy ezzel megveheted az életed?
– Van bennem egy ilyen hátsó szándék, de tudod mit, Donna Rosa, ne szaladjunk ennyire előre! Adj nekem fél napot, hogy megcsináljam a melót. Látni fogod, hogy megtettem, mert akkor ismét süllyedni fog a radioaktivitás szintje. Ha mázlid van, bele is halok, és azzal pontot tehetsz a mi ügyünk végére. Ha meg túlélem, akkor még mindig vadászhatsz rám, ha annyira nagyon meg akarsz ölni.
– Pont ezt akartam elkerülni. Hogy vadásszak rád, meg egy japán terroristára.
– Nézd, olyan ostobaságot nem fogok ígérni, hogy utána feladom magam, és azt tesztek velem, amit csak akartok. Ennyire pofátlanul még én sem hazudok. De maradhatunk annyiban, hogy utána kitérek az utatokból. Utána leszállok a századosról, pedig jó balek, de átadom nektek. És akkor tiétek a siklója. Ha tovább akarjátok vinni a ládátokat, akkor kelleni fog.
– Kevés – összegezte az ajánlatot Rosa tömören.
– Nincs több. Vagy elfogadjátok, vagy hagyjuk a fenébe az egészet. Öljetek meg, aztán kezeljétek az emelkedő radioaktivitást ahogy akarjátok – eresztette le a kezét Sid, és elszántan a nő szemébe nézett.
Rosa rövid ideig gondolkodott, majd a válla felett hátraszólt, de a szemét nem vette le Sidről.
– Ricardo?
– Nekem mindegy! – vont vállat a félkarú férfi. Ő semmit sem kockáztat, ő biztosan nem tud megemelni és irányban tartani egy rakétavetőt. A döntés Rossyé, mert neki kell vásárra vinnie a bőrét, ha mégis a szórakoztatóbb megoldást választják, és agyonverik ezt a pofátlan alakot. Eleve a döntés Rossyé, és kész.
Rosa pedig igazából már régen döntött, most pedig úgy látta, ennél többet tényleg nem tud kialkudni. A kétmillió sosem volt, a ládát meg így talán elvihetik. Ahhoz tényleg kell a sikló, és amíg a fickó a torlasszal szerencsétlenkedik, addig stabilan megszerezhetik maguknak. És közben meg sem halnak, extra bonuszként ebben a pokoli sírhalomban. Ebben az üzletben ennyi volt, és kész!
– Oké, legyen! A rakétavetőt nem adom a kezedbe, ennyire hülye még én sem vagyok. Letesszük majd a folyosó végére.
Aztán elmegyünk, vissza a századoshoz. Ha csak a közelbe jöttök a következő hetekben, akkor lelőjük, őt, a pilótáját, és végső esetben felrobbantjuk a sikló motorját. Ezt csak azért mondom, hogy eszedbe se jusson megszerezni, mert inkább elpusztítom, mint hogy a tied legyen. Ha pedig ezen felül bárki a közelbe jön, akkor figyelmeztetés nélkül lelőjük. Ez arra a Takamurára is érvényes – tette még hozzá Mitzuki felé fordulva. – És innentől nincs közünk egymáshoz – fejezte be, és lassan elhátrált az ajtóig, ahol felvette a kézilámpát, de közben a fegyverét és a tekintetét is végig rajtuk tartotta.
Ricardo is ellépett az ajtó mellől, ahol eddig őrködött, de aztán mégsem kifelé indult, hanem még visszafordult, és fél kezének teljes erejével gyomron vágta Sidet, hogy a férfi harmadszor is elterült a padlón.
– Ezt Lezért – tette hozzá tárgyilagosan. – Most pedig vissza a falhoz, kezeket fel, és maradjatok is ott, hosszan. Nem kérek olyan baromságot, hogy számolási gyakorlatokat végezzetek, de ha idő előtt előjöttök, és véletlenül még a közelben vagyunk, akkor azért örömmel lelőlek, Harry Night! Ezt úgy hosszú távra is megjegyezheted – szögezte le, és kihátrált a szoba ajtajáig, Rosa mellé. Egyszerre tűntek el a folyosón, összhangban mozogva, végig fedezve egymást, és nem maradt mögöttük más, mint a sötétség, ahogy a kézilámpájuk egyre messzebbről világított a folyosón.
Sid és Mitzuki magukra maradtak. Egymás mellett álltak, felemelt kézzel, arccal a falnak, a sötétben.
– Elmentek – szólalt meg aztán Mitzuki, amint elhaltak a távolban az olaszok léptei.
Sid azonnal leengedte a kezét, megfordult, és leroskadt a fal mellé. A lány kis habozás után mellé ült.
– Azért egy kicsit várjunk még – javasolta a férfi rekedtes hangon, leginkább mert úgy érezte, meghal, ha most bármit is csinálnia kell. Hát vártak.
Egymás mellett ültek a betonon, falnak vetett háttal, a sötétben. Aztán kicsit később Sid óvatosan megtapogatta az oldalát, a vágást is, meg az ütések nyomát, de úgy tippelte, nem tört el egyik bordája sem. Mázlista vagyok, pokoli mázlista!
– Nagyon rossz? – kérdezte Mitzuki gyengéden, megértve a mozdulatot.
– Nem vészes. Az életvitelem része, hogy néha megpróbálnak agyonverni.
Mitzuki értőn bólintott. Ez az ő életvitelének is a része volt.
Vártak. Pihentek. Aztán megint Mitzuki törte meg a rájuk telepedett csendet.
– Ez a nő felváltva nevezett Gerald Greennek és Harry Nightnak, meg egyszer John Smith másodpilótának is. A németek Sven Henderson néven akartak felvenni rád fejpénzt, de Jerrynek szólítottak, a franciának Joseph Risso fejvadászként mutatkoztál be, a századosnak viszont Larry Johns ausztrál kapitányként. Ez eddig hét – számolta össze az ujjain. – Pedig még csak pár napja ismerlek. Ezek után van értelme megkérdeznem, hogy mi az igazi, teljes neved, Sid?
– Sidney West, ha annyira tudni akarod.
– Őszintén örülök, hogy találkoztunk, Sidney West! Az én nevem Nagasawa Mitzuki – mosolygott rá a lány, és tényleg őszintén örült. Potom négy-öt napnyi küzdelem és együtt vállalt életveszély után csak sikerült eljutniuk a bemutatkozásig! – Most vigyorogsz? – kérdezte aztán, hogy a férfi hosszan nem mondott semmit.
– A hőkamerával nem látod?
– Amikor a falhoz tereltek minket, kikapcsoltam. Nem volt sok látnivaló, és csak harminchat órára elég áram van benne.
A férfi szeme tágra nyílt döbbenetében.
– És te akkor, amikor a falhoz tereltek, akkor hittél benne, hogy még több, mint harminchat óránk van?
– Persze, Sid – felelte magától értetődően a lány. – Te nem?
– De, én is – felelte a férfi csendesen, aztán csak hozzátette: – De már ezt is megbeszéltük egyszer. Én mindig, minden helyzetben hiszem, hogy túl fogom élni. Mázlista vagyok. És igen, most vigyorgok.
– Következő lépésként mit fogunk csinálni? – kérdezte aztán Mitzuki.
– Semmit – felelte mindenre elszántan Sid.
– És a torlasz, lent, a csatornában?
– Jó, rendben – törődött bele, hogy ezt nem úszhatja meg. – Amikor az olaszok elég messzire jutottak, akkor fogjuk a rakétavetőt, kirobbantjuk azt a rohadt torlaszt, és utána egy ideig nem csinálunk semmit.
– És Takamura?
– Oké, ha Takamura nem hal meg közben, akkor őt is megkeressük, és megint lelövöm. És utána nem csinálunk semmit – szögezte le ismételten Sid, de a lány csak legyintett.
– Beszélsz a levegőbe! Te nem tudsz semmit sem tenni.
– Most tudnék – sóhajtott ábrándosan a férfi. – Egy kicsit nagyon tudnék semmit sem tenni, elhiheted!
– Hazudsz – közölte hidegen Mitzuki, aztán témát váltott. – Mit csináltál Takamurával? Biztosan súlyosan megsérült, különben nem menekült volna el előlem.
– Persze hogy súlyosan megsérült! Ebben véletlenül nem hazudtam az olaszoknak, tényleg belelőttem a tagba három golyót. Igazából az a csoda, hogy még él. Kétségkívül igen szívós srác – mélázott el Sid, aztán más jutott az eszébe. – Mit mondtál neki, amikor idefele jöttél? Jól beszélek kínaiul, de ez valami nagyon vad nyelvjárás volt, egy szót sem értettem belőle.
– Mert nem kínaiul mondtam, hanem japánul.
Szünet.
– Tehát nem mondod meg, hogy mit mondtál neki – szögezte le Sid, és ismét elvigyorodott. – Találgathatok?
– Találgathatsz, de minek? Inkább tervezzük meg a torlasz felrobbantását.
– Mit tervezzünk rajta? – nézett maga elé meghökkenten Sid. – Itt van valahol az a rakétavető, célozni kell vele, és lőni. Ennyi.
– Értesz hozzá?
– Lőfegyver, nem?
– Rakétavetővel is gyakoroltattak gyerekként?
– Persze! – vágta oda gondolkodás nélkül a férfi.
– Kizárt.
– Csak azért vagy ebben ennyire biztos, mert nem ismered az anyámat. Amúgy nem sokkal vadabb ötlet, mint egy tizenkét éves kislány kezébe szamurájkardot adni.
– Terelsz, Sid. Inkább valld be, hogy nem értesz a rakétavetőhöz.
– Jó, bevallom – vont vállat a férfi, mert ez semmibe sem került neki.
– Egyébként van fogalmad arról, hogy milyen az a csatorna odalent, vagy csak blöfföltél? – kérdezett tovább Mitzuki.
– Természetesen blöfföltem. Honnan tudnám?
– Nos, én voltam lent, és ugyan nem láttam, de úgy gondolom, egészen jól beletrafáltál. Nagyjából olyan lehet, mint amilyennek leírtad.
– A fenébe! És a százados? – vetetette fel reménykedve Sid. Ha tényleg olyan nehéz a meló, ahogy felvázolta az olaszoknak, akkor lehet, hogy csak rá kellene sózni a századosra. – Legalább vele kapcsolatban tévedtem?
– Nem, vele kapcsolatban is jól tippeltél. Napokba, vagy akár hetekbe kerül, míg talpra áll. És rólam sem hazudtál semmit – tette még hozzá elmélázva. – Tulajdonképpen végig igazat mondtál.
– Nem volt szándékos! – mentegette magát Sid. – Ütöttek, előtte meg Takamurával fogócskáztam a sötétben, nem csoda, hogy túl kimerült voltam hozni a rendes formám.
– Jó volt így is. Valószínűleg azért hitték el az egészet az olaszok, mert tényleg igaz volt. Akárhogy is, a lényeg, hogy jól csináltad, hiszen életben hagytak.
– Dehogy! Azért hagytak életben, mert szükségük volt rám. Már megint csak szerencsém volt, semmi több.
– Érdekesen fogod fel a szerencse kérdését is, de te tudod, Sid. Most pedig gyere! – állt talpra könnyed ruganyossággal Mitzuki. – Gyere, mert a radioaktivitás emelkedik, és Takamura sebei is csak gyógyulnak, ha el tudta őket látni, tehát még sok dolgunk van.
– Te könnyen beszélsz, sőt könnyen sietsz, mert nem téged ütöttek, hanem engem. Én még kicsit pihennék. És egyébként is, mielőtt beleugrattál ebbe a baromságba az olaszokkal, volt valami nem is olyan halvány utalás egy romlott nőszemélyre, akivel behatóbban is megismerkedhetnék, ha megcsinálom. Megcsináltam. Olaszok kipipálva. Szóval, nincs kedved egy kicsit visszaülni ide mellém, egészen közel?
– Nincs rá idő!
– Jellemző. A szex csak akkor kerül elő, ha rá kell engem venni valami életveszélyesre, egyébként meg egy jéghideg szamuráj, sőt jégnél hidegebb szamurájfeleség vagy!
– Jól látod. Most pedig gyere, vár egy felrobbantandó torlasz! – nyújtotta a kezét Mitzuki, és felhúzta a férfit. – Gyere, és bízd rám magad, én most látok a sötétben is. De megvan a dinamólámpa, ha akarod, csinálhatsz magadnak fényt.
– Nem, látni sem akarom azt a rohadt, akadozó mechanikájú vackot – utasította el Sid, és már a gondolatba belefájdult a keze.
– Oké, akkor csak tegyük el. És megvan a kardom is, de a te fegyveredet elvitték az olaszok.
– Nem baj, úgysem volt benne töltény.
– Akkor itt megvagyunk. Gyere, kapaszkodj a vállamba, vezetlek. Keressük meg a rakétavetőt!
Ezzel elindultak, és Sid, ahogy végiggondolta, hogy mi minden történt vele ebben a teremben, arra jutott, hogy ő pokoli mázlista. Már csak azért is, hogy élve lép ki, és nem a hulláját vonszolják el a vadkutyák.

Takamura a betonon ülve látta el a sebeit, és szégyellte magát. Pokolian szégyellte magát. Nem is csak azért, mert elszaladt Mitzuki elől. Ez még megbocsátható. Sebesült volt, és Mitzukit a hangok alapján legalább két ember kísérte. Két fegyveres, ahogy belekiabálta a sötétségbe. Előlük elfutni sem dicsőség, de nem is olyan nagy szégyen. Ám előtte sokkal rosszabbat tett: elvesztette a fejét. Hagyta magát feldühíteni attól a féregtől, méghozzá olyan mértékig, hogy ostobaságot csinált. Hatalmas, megbocsáthatatlan ostobaságot. Megfizette az árát, három golyót kapott a testébe, ám ez nem mosta le a szégyent. De legalább jó lecke lesz, vigasztalta magát, míg szépen, egyesével kiszedte a golyókat.
Amikor elszaladt Mitzuki fegyveresei elől, akkor visszament oda, ahol a felszerelését hagyta, mielőtt rátámadt volna arra a féregre, és aztán a hátizsákjával együtt beleveszett a bunker labirintusába. Amikor pedig elég messze ért, akkor nekilátott ellátni a sebeit. És közben marta a szégyen. Hogy veszíthette el annyira a fejét, hogy nyíltan rátámadt egy lőfegyveres emberre! És utána még Mitzuki kutyái elől is elszaladt.
Az elég egyértelmű volt, hogy kik ezek a fegyveres kutyák, és mit kerestek ott. Bandatagok, akiket Mitzuki valamilyen ügyes hazugsággal a kutyáivá tett.
Mitzuki mindig is jól tudott hazudni. Hányszor csapta be őt is, mindenféle ostoba, buta dolgokkal! Gyakran haragudott is érte, és akkor Mitzuki mindig játszott kétségbeeséssel és szomorúsággal visszakozott, „Bocsáss meg, Itoshi, csak vicceltem! Tréfa volt, de ígérem, többet nem teszek ilyet!” – hajlongott látszólag alázattal, de mellé nevetett a szeme, mint aki remekül szórakozik, és semmit sem bán. Takamura haragja pedig gyorsabban elpárolgott, mint vízcsepp a sivatagban. Belenézett azokba a tágra nyílt, őszinte szemekbe, és csak igaz szerelmet látott bennük. De lehet, hogy az is csak hazugság volt. Lehet, hogy Mitzuki hazudott, végig hazudott, mindenben. Lehet, hogy semmi sem volt igaz kettőjük között!
Igen, Mitzuki nagyon jól tud hazudni. Maga mellé állította a német pilótát, aztán azt a kapitányt, akivel Atieno beszélt, meg ezt a két idegen bandatagot, meg mindenkit, aki az útjába kerül. Mindenkit felhasznál, hogy őt, Takamurát megállítsa. De nem kerülheti el a család jogos bosszúját! Most elfutott előle, de Mitzuki nem fogja élve elhagyni ezt a bunkert!
Takamura ellátta a sebeit, és aztán készen állt folytatni a vadászatot. A következő lépés elég egyértelmű volt. Van lent egy torlasz, amiről még Atieno beszélt. Amíg ott van, addig emelkedik a radioaktivitás szintje. Tehát Mitzukinak le kell oda küldenie valakit, aki elvégzi a munkát, és kipucolja a csatornát. Nyilván az egyik kutyáját választja, talán pont a németet, de az is lehet, hogy a két újból az egyiket. Tehát neki el kell ott rejtőznie, és megvárnia, aki jön.
Kis szerencsével Mitzuki is elkíséri, hogy ellenőrizze a megbízhatatlan idegent, de ha nem, az is jó. Akkor visszafelé követi a kutyát, és az szépen elvezeti Mitzuki aktuális rejtekhelyére. Neki mindkét eset jó. Így ellátta a sebeit, és utána ment lefelé, az aknához, amibe Atieno beleugrott.
De elkésett. Nem sokkal, de elkésett. Amikor odaért, hangokat hallott a mélyből, távoli, ezer visszhang torzította hangokat. Lehasalt az akna mellé, és belehajtotta a fejét, úgy hallgatózott. Lent két ember beszélt, és bár nem értette a szavakat, ahhoz túl messze voltak, de felismerte Mitzuki hangszínét. Tehát nem bízta a teljes feladatot egy idegenre, lement vele, hogy ellenőrizze a munkáját. Így is jó.
Takamura elgondolkodott, hogy utánuk menjen-e, de úgy találta, nem az lesz a jó megoldás. Amikor majd Mitzuki itt, az aknában felmászik, akkor nagyon védtelen lesz, akkor érdemes rátámadnia.
Ki kell használnia minden helyzeti előnyt, mert most már sebesült, és nem biztos, hogy tiszta küzdelemben legyőzheti Mitzukit, akinek reflexeltek a kezei, és aki visszaszerezte a kardját. Legalábbis azt kiabálta a folyosókon közeledve, amikor szabadjára engedte a haragját, hogy szíven szúrja és lefejezi, és Takamura nem hitte, hogy csak megszokásból használta ezeket a kifejezéseket.
Ő sebesült, Mitzukinak viszont ismét van kardja, reflexeltek a kezei, és kutyáivá tette az idegeneket, de amikor felfelé mászik ebben az aknában, akkor nagyon kiszolgáltatott, védtelen helyzetben lesz. Akkor megöli.
És akkor végre megszabadul a rossz szellemeitől: a régiektől, és az újaktól is. A szégyentől, hogy elvesztette a fejét, amikor egy idegen magáénak vallotta az ő feleségét. Az emléktől, ahogy Mitzuki haragja visszhangzik a folyosókon, és őt zavarja el az idegentől, akit helyette szeret. El akarta felejteni azt a rettenetes dühöt és elszántságot, amit kihallott Mitzuki hangjából.
De ha megöli, akkor majd ez is jó lesz. Ezt is elfelejti, és végre megnyugodhat a lelke.

– Nem kell lejönnöd – nézett le az aknába Sid. – Odalent magas a sugárzás, és végül is én végzem a melót.
– Veled megyek – felelte Mitzuki, és nem érezte szükségesnek, hogy magyarázza, miért. Sid sem érezte úgy, hogy annyira nagyon tiltakoznia kellene.
Így együtt ereszkedtek le a mélybe.
Odalent a férfi elégedetten nyugtázta, hogy a csatorna azért nem pontosan olyan, mint amilyennek az olaszok előtt leírta. Nem kanyarodott semerre sem, nyílegyenesen vezetett, de sajnos alacsony volt, és egy rakétavetővel ívben kell lőni. Tehát mégis közel kell mennie ahhoz az átkozott torlaszhoz. Még egyszer körbefordította a dinamólámpa gyenge fénycsóváját, és elindult felfelé, a középen lassan csordogáló erecske mellett.
– Ez a víz meleg – állapította meg az infraszemüveggel látó Mitzuki, aki nyugodt léptekkel, és szintén fejforgatva jött mellette.
– Radioaktív. Te is veszed a Geiger-Müllert, igaz? – kérdezte, és megnyugtató bólintást kapott válaszul. Ebből a szempontból Mitzukinak is hibátlanul működött a direktlinkje, látta a műszer adatait.
Sid retináján is ott sárgállott a radioaktivitás szintjét jelző szám, és meg sem próbálta kiszámolni, hogy az hányszorosa a megengedett egészségügyi határértéknek. Ezt nem lenne jó fél óránál tovább tolni, mert nem jönnek ki innen épen!
– Fussunk! – javasolta, aztán együtt indultak neki. Sötét volt lent, ő a dinamólámpát használta, Mitzuki pedig az infraszemüveggel látott.
Hamar elérték a torlaszt. Nem volt túl érdekes, kosz, szemét, sár, ágak, kövek. Nagy kövek, rendesen beállva, de elég neki egy rakéta, és szétszáll a semmibe, mérte fel Sid. Ám utána itt tényleg dőlni fog a víz. Nem értett hozzá, kiszámolni sem tudta volna, de elég világosan érezte, hogy nincs az a világcsúcstartó sprinter, aki innen visszajut az aknáig a torlasz felrobbantása után. Elviszi a víz, és ha valami csoda folytán nem is fullad meg, másnapra akkor is meghal sugárbetegségben. A százados nyilván nem így gondolta megcsinálni.
– Menjünk kicsit vissza, Mitzuki! Láttam útközben két feljárót is, nézzük meg a közelebbit!
Nem sokat kellett visszafelé szaladniuk, hogy elérjék a rozsdás létrafokokat, melyek a csatorna falában vezettek fel, egy, az elsőhöz teljesen hasonló aknáig, és abban még tovább, feltehetőleg jó húsz méteren át felfelé. Sid felpillantott a magasba. Az akna a sötétbe veszett, de amit látott belőle, az alapján úgy tippelt, pont olyan lehet, mint a másik, ahol leereszkedtek.
– Ez jó lesz. Kilövöm a torlaszt, aztán ide még vissza tudok futni.
– Nem kellene megnézni, hogy ez hová vezet?
– Nem mindegy? Csak erre tudunk kimenni, tehát nem számít, mi vár ránk a végén.
– Végül, bármi is van ott fent, csak nem lehet veszélyesebb, mint az esővíz – sóhajtott Mitzuki.
– Ha meg mégis valami bajba keveredünk, akkor végső esetben direktlinken kérhetünk segítséget a századostól.
– Az olaszoknak azt ígérted, hogy leszállsz a századosról.
– Ha tudnád, mi minden baromságot ígértem én már ebben az életben! – legyintett Sid, de azért önkéntelenül is megdörzsölte az oldalát, ahol ütötték. Amikor a ládájukat vitte a szavannán, már akkor sejtette, hogy nem könnyű átejteni Donna Rosát. Most hozzátehette, hogy kötekedni sem túl bölcs ötlet vele. De a százados segítségét ennek ellenére azért igénybe vehetik, ha már minden más lehetőséget kimerítettek.
– Mássz fel a tetejére, és szólj direktlinken, ha mégis valami baj van fent, ami miatt nem lehet arra menekülni. Vidd magaddal a második rakétát is, arra itt nem lesz szükség. Én majd jövök, nem sokkal a robbanás után – magyarázta el a lánynak, és aztán még pár pillanatig nézte, hogy Mitzuki könnyen és gyorsan felkúszik a létrán, fél kézzel fogva a kardját. Utána visszafutott a torlaszhoz.
A rakétavetővel nem volt semmi gond. Az ujjlenyomatzárat másodpercek alatt feltörte, és közben megvizsgálta, működőképes-e az elektronikája. Hibátlannak tűnt, és az akkumulátor is teli volt. Nem csodálkozott, Donna Rosa nyilván figyelt a részletekre, amikor magához vette a fegyvert.
Neki itt nincs más dolga, mint meghúzni a ravaszt, indította el a térelemző modulját, hogy az segítsen kiszámolni a rakéta pályáját. Elhátrált, ameddig csak lehetett, aztán lőtt, és talált. Hiába, olyan ez, mint a biciklizés, nem lehet elfelejteni! Persze nem állhatott le gyönyörködni az eredményben, sietve a hátára csapta a rakétavetőt, és futott a habzó sárral áttörő víz elől, ahogy csak bírt.
Még időben érte el az aknát, de a felmászás már nem ment olyan gyorsan, mint Mitzukinak.
– Rajta, gyere! – húzta fel a lány. Lent végigzúgott a víz a csatornában, kapkodva másztak felfelé, mögöttük pedig becsapott az ár az aknába, és gyorsan emelkedett.
Ennek ellenére felértek, és ahogy Sid visszanézett a mélybe, látta, hogy a vízszint négy méter harminccal az akna szája alatt beáll, és nem emelkedik tovább. Úgy tűnt, átmenetileg biztonságban vannak. Kikapcsolta a térelemzést, és nagyot sóhajtott.
– Vizes lettél? – kérdezte idegesen Mitzuki, miközben végigtapogatta a saját ruháját.
– Nem.
– Én sem – sóhajtott a lány megnyugodva. – Akkor ezt eddig megcsináltuk.
– Nem is volt nehéz.
– De még nincs vége. A sugárzás itt most túl magas, gyere, menjünk fel, minél távolabb a víztől.
– Most már lefolyik.
– Ha nincs másik torlasz lejjebb, akkor lefolyik. De addig sem akarok itt maradni mellette, kaptam én már elég sugárdózist otthon, Kyotóban.
Sid ezzel nem akart vitatkozni, épeszű ember nem szeret erősen radioaktív víz mellett várakozni. Feltápászkodott, körbeforgatta a dinamólámpát, és szétnézett. Első pillantásra úgy tűnt, a bunker megszokott betonfalai álltak körülötte, de másodjára valahogy rosszabbnak érződött az egész, mint az eddig bejárt részeken.
– Érzed, milyen furcsa itt a levegő? – kérdezte Mitzuki is. – Azt hiszem, itt valami baj van a szellőzéssel. Nem működik rendesen.
– Fény sincs. Sőt, ledek sincsenek. Erre nyilván nem jártak azok a határ alattiak, akik megcsinálták maguknak a bunker világítását. Gyere, keressünk egy lépcsőházat felfelé, hogy minél messzebb kerüljünk a víztől.
A direktlinkjében őrzött térkép alapján választott irányt, hogy a legrövidebb úton visszajussanak a vezérlőterembe, de hamarosan vissza kellett fordulniuk, mert a folyosót omlás zárta el.
– Én azt hittem, a vasbeton évszázadokig kitart – csodálkozott Mitzuki.
– Kivéve, ha berobbantják – nézte meg a nyomokat Sid. – De ez nagyon régen történhetett, ez a torlasz már teljesen beállt. Gondolom, mások is összebalhéztak már ebben a bunkerben, és a jelek szerint nekik is volt rakétavetőjük. Menjünk vissza, nézzük meg a másik irányt.
Visszafordultak, és tovább keresték a feljáratot. Kiértek egy terembe, ahol újabb akadályba ütköztek.
– Állj, Mitzuki, ez víz!
– Hol? Nem látok meleg foltokat sehol, és nem emelkedik a Geiger-Müller sem.
– Mert ez a víz tiszta. Illetve, ez másként koszos – mérte fel maga előtt a faltól falig tartó medencét Sid, aminek a felszínén itt-ott meghatározhatatlan, szemétszerű kupacok lebegtek. – Azt hiszem, ez egy ciszterna. Nyilván a bunker eredeti vízellátását szolgálta volna. És ott, amennyire a gyenge fényben látom, ott a másik teremben van egy másik is.
– Nyílt vízfelületeket képzeljek el?
– Mély medencéket. Mély és sötét medencéket – hajolt a ciszterna fölé Sid, és belevilágított a lámpájával. Nem látta az alját, pedig a fény mélyre terjedt, a víz átlátszó és tiszta volt. Illetve, majdnem tiszta volt, leszámítva a benne lebegő furcsa dolgokat. Második ránézésre úgy tűnt, mintha élőlények úszkálnának benne. – Gyere, kerüljük ki, elég undorítónak tűnik.
A fal melletti, tenyérnyi széles padkán araszoltak végig, a dinamólámpa gyenge fénycsóvájában. Kikerülték a ciszternát, és átértek a szomszéd terembe, a következőhöz. Mitzuki érdeklődve nézett szét a sötétben.
– Mik azok a langyos foltok fent, a mennyezeten?
Sid felfelé fordította a dinamólámpát.
– Kis, fekete állatok lógnak a plafonról.
– Az jó. Akkor ki lehet innen jutni a szabadba.
– Ki lehet innen jutni, ha kis, fekete állat vagy, nagy szárnyakkal – nézte meg alaposabban a szóban forgó élőlényeket Sid. Első ránézésre nem tűntek veszélyesnek, de elkezdtek mozgolódni, talán a fény, talán az emberi hang miatt. – Csendesen menjünk tovább. Ott oldalt látok egy lépcsőházajtót, de innen nem lehet oda átjutni a víz miatt. Gyere, kerüljünk erre! – vezette maga mögött Mitzukit.
Faltól falig tartó medencék között bolyongtak, sok termen át, és kétszer is vissza kellett fordulniuk, mert omlás zárta el az utat. Több helyen láttak állatokat a mennyezeten, és mellé néhol nagyon nehéz volt a levegő.
És még mindig nem jutottak ki a szintről, ahol a sugárzás még mindig túl magas volt.
– Az az egy lépcső van, ahogy látom – állt meg végül Sid az egyik teremben, aminek a másik oldalán ott nyílt a felfelé vezető lépcsőház ajtaja. Fél szemmel nézte csak a valóságot, mert közben a direktlinkjével kivetítette a retinájára az általuk bejárt terület tervrajzát, illetve a századostól kapott térképet. – És nem lehet hozzá odamenni, mert egyik oldalról útban van egy omlás, illetve erről nézve egy medencényi víz, ami mellett nincs padka. Tudsz úszni?
– Vízben? – kérdezett vissza meghökkenten Mitzuki.
– Mi másban lehet?
– Nem tudok, honnan tudnék?
– Értem. Ezzel együtt is két lehetőségünk van. Vagy az utolsó rakétával berobbantjuk az omlást, és bízunk benne, hogy átjutunk. Vagy úszunk. Te melyiket választanád?
– Te tudsz úszni? – kérdezett vissza Mitzuki gyanakodva.
– Igen.
– De ez nem olyan, minthogy egy bandatagnak előadod, hogy kínai milliomos vagy, csak mert azt akarja hallani! Ez itt valódi víz, amivel nem tudod elhitetni, hogy fent tudsz maradni a felszínen, ha esetleg mégsem. Ha most hazudtál, akkor ebben el fogsz süllyedni, és megfulladsz. Velem együtt, mert én tényleg nem tudok úszni.
– De én tudok – ismételte konokul Sid.
– Akkor a medence. Attól, hogy felrobbantunk egy már felrobbantott folyosót, nem biztos, hogy járhatóvá válik. És spórolnék az utolsó rakétával, hátha jó lesz még valamire. Tehát inkább hiszek neked. Ússzunk! – sóhajtott a lány elszántan. – Mik a főbb direktívák?
– Először is, lőfegyvert nem úsztatunk – kezdte Sid, meglendítette a rakétavetőt, és a beleillesztett, utolsó rakétával együtt átdobta a medencén.
– És ha felrobbant volna? – döbbent meg Mitzuki.
– Nem robban, túl van biztosítva. És a kard se robban – tette hozzá, mire a lány már dobta is a szamurájkardot. Az csörömpölve csúszott be a rakétavető mellé.
– Másodszor, az elektromos ketyeréknek is árt a víz. Add a szemüveged, mert ha a lámpát is átdobom, már nem lesz fény.
– A lámpát dobhatod, de a szemüveget nem. Ha eltörik, én megint vak leszek.
– Ha vizes lesz, akkor is vak leszel.
– Amíg meg nem szárad. További utasítások?
– Maradj mozdulatlan, mert ha pánikba esve elkezdesz kapálódzni, akkor mindketten megfulladunk – közölte még Sid, aztán átdobta a dinamólámpát, majd belökte a lányt a vízbe, és utánaugrott a lassan kihunyó fényben.
Nem tartotta magát jó úszónak, de a térelemző modul szerint mindössze huszonöt méterről volt szó, annyival még elbír! Megragadta Mitzuki haját a tarkóján, kihúzta a felszínig, aztán igyekezett félig hanyatt fekve, fél kézzel áttempózni a medencén. Egy örökkévalóság telt el, mire végre beverte a kezét a medence túlpartjának betonjába.
– Átértünk, mássz ki! – prüszkölte, mire Mitzuki, aki addig mozdulatlanabb volt, mint egy darab kő, úgy pattant ki a vízből, mint a villám. Aztán kihúzta a férfit is.
– Ez fantasztikus volt! Csodás! – kacagott közben.
– Aha – lihegte Sid félholtan.
– Én még sosem úsztam. Te hol tanultál meg?
– Alice Springs legdrágább elitiskolája, rendszeres nyaralások Csád Beachen... Futó kapcsolatok milliomos apukák hiszékeny lányaival, akiknek volt otthon medencéjük. Ilyesmik...
– Ha élve kijutunk, én is keresek egy hiszékeny lányt, akinek milliomos apukája van, és megtanulok úszni – lelkesedett Mitzuki, aztán megdörzsölte a tenyerét a betonon, hogy szárazabb legyen, és felvette a kardját. – Gyere, menjünk fel a lépcsőn.
– Megyek – el és valóban feltápászkodott, tapogatva elkezdte keresni a lámpát. – Te látsz?
– Akadozva – pöckölte meg a mutatóujjával a szemüvegét Mitzuki, aztán elfojtott pár keresetlen kifejezést. – Most már akadozva se. Elvesztettem a képet. De csak visszajön, ha megszárad.
– Nálam van fény, megtaláltam a lámpát, kapaszkodj a vállamba. Menjünk fel, keressünk egy sugárzásmentesebb helyet.
Ismét egymásba kapaszkodva indultak el, fel a lépcsőn. Zárt lépcsőház volt, legalább két emeletet haladtak, mindenféle kijárat nélkül, amikor véget ért. Új folyosók indultak el belőle, de ha lehet, a levegő még nehezebb volt, mint odalent.
– Félek, innen nem lesz tovább út – sóhajtott Mitzuki. – A szagokból ítélve itt már biztosan nincs szellőzés, tehát nyilván nincs összeköttetés a bunker többi része felé.
– Mindegy. A sugárzás itt már majdnem normális. Pihenjünk egy kicsit, aztán majd felderítjük a környéket – ült le Sid a legfelső lépcsőfokra. – És nyugodtan vetkőzz le.
Mitzuki némileg meghökkenten emelte meg a szemöldökét.
– Eddig is éreztem, hogy kettőnk kapcsolatát nem terheled felesleges formaságokkal, de ennél azért sokkal jobb stílusod van, ha egy kicsit összeszeded magad, Sid. Lehet ám ezt sokkal cizelláltabban is kérni egy nőtől!
– Csak azért javasoltam, mert nyilván fázol a csupa víz a ruhádban! – magyarázkodott Sid értetlenül. – Nem magamra gondoltam, csak és kizárólag terád vigyázok ezzel is! Vizes ruhában meg fogsz betegedni!
– Aha. Persze – bólogatott Mitzuki. Még mindig állt, a kis terem közepén, kardján tartott kézzel, és vak szemeivel méregette az ajtók mögötti sötétséget. És a ruhájából csöpögött a víz. – Gyenge trükk, Sid, gyenge trükk!
– Igen, olyan gyenge, hogy sértésnek veszem, ha azt hiszed, ezt én megjátszom! Tényleg csak aggódom érted. Van egy csomó veszélyes betegség, amit akkor kap el az ember, ha huzamosabban fázik. Tanultam róluk. Nátha, meg torokgyulladás, meg ilyesmik. Becsszóra elfordulok, de vetkőzz le, hogy megszáradj!
– Értem – sóhajtott a lány. – Te már meztelen vagy?
– Én?
– Te. Te is vizes ruhában vagy, te is fázol, te is megbetegszel. Ráadásul nekem még csak el sem kell fordulnom, hogy ne hozzalak zavarba, én most megint teljesen vak vagyok. Rajta, vetkőzz le!
– Semmi szükség rá – tiltakozott Sid. – Én nem fázom.
– Én sem. Jártam már a Fuji tetején is, mezítláb a valódi hóban, és nem kaptam se náthát, se torokgyulladást, se sugárfertőzést. Ellenben nem érezném helyesnek, ha meztelenül mutatkoznék előtted.
– Mert tele vagy gátlásokkal, én tizenhat éves szamurájom! – sóhajtott Sid majd vágyakozva hozzátette: – Ha csak egy kicsit is tudnál lazítani, már régen lefekhettünk volna!
– Alig pár napja találkoztunk először! – tiltakozott Mitzuki hökkenten.
– Pont erről beszélek! Én ezt nem szoktam napokig halogatni, kizárólag rajtad állt, hogy egyelőre kimaradt a programból – magyarázta Sid, mire a lány kicsit elgondolkodott, majd megrázta a fejét.
– Ne kend rám, erről nem én tehetek! Egyszerűen nem kedveztek a körülmények!
– A körülményekkel nem volt semmi gond.
– Persze – bólogatott Mitzuki, és gúnyosan folytatta: – Végül is, amikor lezuhantunk a németek siklójával, akkor volt fél óra nyugalmunk, ahová beilleszthettük volna. Meg utána, amikor olyan meghitten ücsörögtünk egymás mellett a szétvert fejű francia hullájával szemben, az is idilli helyszín lett volna! Nem is értem, miért hagytuk ki a pompás alkalmat!
– Nem idő vagy helyszín kérdése az ilyesmi, hanem kedvé – rázta a fejét Sid. – És neked nincs kedved, ennyi. Ne vedd a szívedre, nem reklamálok, elfogadom, hogy nem akarod. Megértelek, túlzottan is stresszben vagy. Ez egy tény – tette még hozzá.
– Mégis, miért ne stresszelnék? – kérte ki magának a lány. – Meg akarnak ölni!
– Nekem azért elég siralmasan alakult volna a nemi életem az elmúlt években, ha zavarna az ilyesmi. De mondom, nem baj, én nem siettetlek. Türelmesen megvárom, míg lesz kedved, tényleg! Ha kell, további hosszú napokat is képes vagyok kibekkelni. Bár megjegyzem, itt már nincs senki, aki bántani akarna minket.
– Leszámítva Takamurát.
– Három golyót lőttem bele! Csak lelassítja egy kicsit!
– Még él – közölte hidegen Mitzuki. – És amíg él, addig jön utánam, hogy megöljön.
Sid erre majdnem tiltakozni kezdett, aztán felpillantott Mitzuki arcára, és látta, hogy a lányt bántja a téma. Tényleg fél, szögezte le. Fél, és fájdalmat okoz neki, ha erről beszélgetnek. Hát gyorsan tovább terelte a társalgást.
– Mi az a Fuji, amit az imént említettél?
– Egy szétatombombázott szemétkupac – sóhajtott Mitzuki, örömmel véve a témaváltást. – Az Utolsó Háború előtt hegy volt, Japán szent hegye. De ma már semmi sincs ott, amit szentnek lehetne tartani. Ám a hagyomány még él, mely szerint fel kell kapaszkodni rá, egészen a hóhatár fölé, és az megtisztít.
– Megtisztulási céllal meg kell mászni egy radioaktív hegyet? Ez pont olyan elmebeteg ötletnek tűnik, mint minden a ti hagyományőrzős mizériátokból. Illetve ez inkább csak szimplán öngyilkosság.
– Sietni kell, az a kulcsa. Nálunk a dodzsóban mindenkinek muszáj volt megmásznia a Fujit. Hivatalosan persze tilos, de aki szamuráj akar lenni, annak a hagyomány szerint ezt meg kell tennie. Én voltam az egyetlen, akinek valóban megtiltotta az otosan. Úgyhogy én tényleg titokban mentem fel, egyedül. De nem érte meg. Ostobaság volt.
– Ezt előre megmondtam volna neked, ha történetesen ismerlek.
– Azt hittem, fentről látni fogok valamit – mentegette magát Mitzuki. – Mármint, hogy másként fogom látni a világot. De nem, csak a lebombázott tájat láttam a hatalmas kráterekkel, és a beteg, torz fákkal.
És tényleg hideg volt fent, de hóból csak nagyon kevés, az is inkább sárfekete, mint fehér, és az a sok, torzszülött, nyomorék állat, akiket felfelé látott! Egy helyen gyanús, hogy emberi csontokat is. Valakinek a maradványait, aki előtte próbálkozott, és kudarcot vallott, idézte fel az emlékeit Mitzuki. De ő megcsinálta, majd utána nem sokkal Takamura is megcsinálta, az otosan pedig boldog volt. Mindenki boldog volt a családban, és minden jó volt, és szép, és mesebelien tökéletes. Összeházasodtak, és együtt éltek, és most Takamura meg akarja ölni. Ő pedig fél.
Az elmúlt három évben egészen jól elhitette magával, hogy nem zavarja, hogy megtanult együtt élni a ténnyel, mely szerint meg akarják ölni, de most, amikor Takamura megjelent a bunkerben, most megint félt. Ennyi. Erről tényleg felesleges beszélni. Sid jól látja, stresszel. Mint három éve folyamatosan, gondolta szomorúan, aztán eszébe jutott valami más. Mert van itt valami új is, amit eddig még nem érzett.
Amikor futva kergette el Takamurát, akkor ugyan félt, de sokkal jobban haragudott. És ez a harag, ez megmaradt, sőt. Így, hogy belegondolt, most még jobban haragudott. Takamurára, de az otosanra is, meg általában a többiekre, mind.
Tulajdonképpen miért is akarják őt megölni? Eddig sosem gondolkodott el a helyzetén, eddig elfogadta, hogy ez a normális. Hibázott, megkímélte az otosan által kijelölt fontos embert, hát meg kell halnia. Igazából kicsit szégyellte is magát, hogy nem hajlandó. De ez valahol megváltozott. Most már élni akart, nem csak úgy átmenetileg, de valóban. Nem csak üldözötten hányódni a világon át, de végigélni egy normális, emberi életet.
És miért is ne élhetne? Meg akarják ölni, de pontosan mi okból? Mi is az a rettenetes bűn, amit nem lehet sem jóvátenni, sem megbocsátani, amiért meg kell halnia? Eddig ezek a kérdések fel sem merültek benne, de most, hogy feltette őket, már nem talált rájuk jó választ. Gyanús, hogy nincs is jó válasz...
– Menjünk tovább, Sid! – emelte fel hirtelen a fejét, lezárva a gondolatmenetet az egyetlen lehetséges eredményre jutva. – Tényleg fázom ebben a vizes ruhában, de tényleg nem akarok előtted ezért levetkőzni. Majd később, egy erre alkalmasabb pillanatban talán lesz rá kedvem, de most nincs. Úgyhogy most menjünk, mert a mozgás melegít. Keressük meg az átjárót a már ismert részek felé! És ha átjutottunk, akkor keressük meg Takamurát! Most, amíg sebesült, és ezért könnyebb préda!
– Tehát most már nem akarsz futni előle, hanem szembemennél vele. Most már komolyan meg akarod ölni – sóhajtott Sid fáradtan, de már állt is fel, készen az indulásra.
– Vagy ő, vagy én. Ezt a bunkert csak az egyikünk fogja élve elhagyni.
– Hibbant egy létforma ez a szamurájság, de szerintem is jó ötlet kinyírni azt az elmebeteget. Szóval benne vagyok – vont vállat a férfi. – Eddig is benne voltam.
– Igen, Sid. Tényleg osztályon felüli balekot fogtam veled – mosolyodott el Mitzuki hálásan, és kézen fogva ismét nekivágtak a sötét, kihalt, rossz levegőjű folyosónak.



LXXVI.
Takamura az akna szájánál várakozott. Hamarosan tompa robbanást hallott lentről, majd tomboló zúgást, és végül megtelt a betonkút vízzel. A karjára csatolva hordott, egyszerű kis Geiger-Müller pedig majdnem kiakadt. Pillanatot sem habozott, azonnal felpattant, és már menekült is. Otthon ezt jól megtanulták: minél messzebb a víztől, a sugárzástól, a haláltól.
Futva indult a folyosón a következő aknáig, de ott sem látta Mitzuki nyomát, ott is csak a radioaktív víz habzott, és aztán szaladt tovább, míg egy omlás zárta el az utat. A térkép, amit megtanult, nem mutatta, hogy egyes folyosók elzáródtak volna, de arra emlékezett, hogy errefelé vannak a ciszternák, ami a tervrajz szerint egy jól védhető, biztonságos része volt a bunkernek, kevés átjáróval a többi terem felé. A tiszta víz kincs, arra vigyázni kell. Onnan kevés folyosó vezet ki, és ezek szerint abból legalább egyet berobbantottak valakik valamikor.
Aztán kiderült, hogy nem csak egyet. Takamura a térkép alapján kereste az utat a víztározó medencékig, és nem lelte, csak újabb omlásokat talált. Pedig Mitzukinak ott kell lennie bent! Nem halhatott meg odalent. Aki meghúzta a ravaszt, az igen, az lehet, hogy odaveszett. Vesszen, ki sajnál egy idegent? De Mitzuki nyilván biztonságos távolságból várta ki, hogy az embere elvégzi a munkát, és nem halt meg ilyen ostoba módon. Feltehetőleg a ciszternák közé ment fel, és most is ott lehet. Erre gondolnia kellett volna, amikor leshelynek választotta az akna száját, de ezen most már késő bánkódni.
Szisztematikusan bejárva a szintet kereste az átjárót, közben néha túl közel jutott a lenti csatorna vizéhez, és akkor futott, hogy minél kisebb sugárdózist kapjon. Hosszan bolyongott, mire rájött, hogy nem tud átmenni. Valaha valakik berobbantgatták ezeket a folyosókat, mindet, és teljesen lezárták a bunker vízkészletét őrző területet. Csak a lenti csatornán keresztül lehet oda bejutni. És csak akkor, amikor ott lefolyik a víz.
Visszament ahhoz az aknához, ahol először várakozott. A vízszint már ennyi idő alatt is jelentősen esett. Így már a sugárzás sem volt túl magas, és Takamura úgy érezte, legfeljebb pár óra, és ismét járható lesz a csatorna. Végül is, odakint sem eshet végtelenségig az eső!
Leült hát az akna mellé, kényelmesen elhelyezkedett a hideg betonon. Ha elfolyik a víz, ha járhatóvá válik az út, akkor lemegy. Nem várja meg, míg Mitzuki visszajön, ezt egyszer már elhibázta, még egyszer nem fogja. Itt marad, figyel, és amint lehetséges lesz, elé megy. Addig pedig pihen, hunyta le a szemét.
Hamarosan meg kell küzdenie Mitzukival. Minden erejére szüksége lesz, hogy megölje.



LXXVII.
Mitzuki és Sid hosszan bolyongtak a bunker lezárt részén.
– Gondolod, azért nem jutunk ki, mert eltévedtünk? – kérdezte Mitzuki, amikor már másodjára jutottak vissza a kiinduló lépcsőházba.
– Ez egy véges, zárt bunker, itt nem lehet eltévedni. Csak feltehetőleg egy olyan szekcióban vagyunk, ahonnan nem nyílik átjárás a többi részbe. A térkép szerint még ezen az utolsó folyosón végigmegyünk, és utána már pontosan tudni fogjuk, mi a helyzet.
Tehát végigmentek az adott, utolsó folyosón, és utána már tudták, hogy a bunker egy lezárt részén vannak.
– Hogy jutunk vissza a készleteinkhez, amiket a központi vezérlőben hagytunk? – sóhajtott Mitzuki. Ott álltak az utolsónak megtalált omlás előtt, minden remény nélkül, hogy átjuthatnának a másik oldalára.
– Megvárjuk, míg odalent lefolyik a víz, és a csatornán át visszamegyünk – vont vállat Sid. – Sugározni akkor is fog, de majd sietünk.
– És ha nem folyik le? Az eső eláll odakint, de mi van, ha a víz valahol máshol is megakad, és a csatorna járhatatlan marad?
– Akkor segítséget kérünk a századostól, és az olaszokkal kiásatjuk magunkat.
– Megnézem, ahogy ezt megjátszod! – gúnyolódott a lány, de Sid nem kezdett el aggodalmaskodni egy ennyire messzi probléma felett.
– Simán átverem rajtuk!
– Vagy ők vernek, méghozzá agyon. És addig is itt vagyunk, bezárva – sóhajtott a lány, és elindultak visszafelé a folyosón, a lépcsőház felé. Mitzuki ismét Sid vállába kapaszkodva haladt, mert a hőkamerája még mindig akadozva működött.
– Nézzük a jó oldalát. Itt most biztonságban vagyunk. Ez egy lezárt rész, ide nem téved be semmi bandatag, ide nem jut be Takamura, itt most tényleg senki sem akar megölni minket.
– Tudom, Sid, ne ragozd! – legyintett lemondóan a lány a szabad kezével, miközben lassan ballagtak vissza a lépcsőház felé. – Ezt már ismerem tőled. Most jön az a duma, hogy fáradt vagy, és kihasználva az átmeneti nyugalmat és biztonságot, aludni fogsz. Aztán tényleg alszol, aztán felébredsz, és rá két perccel már itt fogsz nyavalyogni, hogy megpusztulsz az unalomtól.
– Ennyire kiismerhető lennék?
– Teljesen. Egyszerű, csavarmentes, átlátható és tök átlagos pasas vagy, akiből tizenkettő egy tucat!
– Más illúziókat tápláltam magamról, de te nyilván tényleg megismertél, amióta együtt vagyunk. Elvégre veled majdnem végig őszinte voltam, pedig már napokkal ezelőtt találkoztunk – vont vállat a férfi. – Bár ha szabad hozzátennem, a nők többsége azért ennél sokkal elismerőbben szokott nyilatkozni rólam – tette még hozzá önérzetesen, de Mitzuki leintette.
– Nyilván, hiszen ahogy az imént utaltál rá, velük nem vagy őszinte. Mindenféle butaságot összehazudsz nekik, és aztán eltűnsz az életükből, mielőtt rájönnének, hogy semmi sem igaz abból, amit mondtál.
– Persze.
– Mindenkiről tudod, hogy mit akar? – kérdezett rá a lány hirtelen, mert ez érdekelte. – Minden baleknak, minden fejvadásznak és minden felszedendő nőnek tudod, hogy mit kell mondani?
– Általában igen. Látszik rajtuk, hogy miben akarnak hinni.
Mitzuki ezen elgondolkodott.
– Rajtam is látszik? Rólam is tudod, hogy mit akarok hallani?
– Persze! Nem csak te ismertél meg engem az elmúlt napokban, de én is téged! – nevette ki Sid. – Pontosan tudom, hogy mit akarsz.
– Akkor halljam, engem mivel szédítenél?
– Téged már a megfelelő mértékben szédítettelek, méghozzá azzal, amivel téged a legjobban szédíteni lehet. Emlékszel, az életem kockáztatásával megmentettem az életedet. Egy szamurájnak pont ez kell. Vagy tévedek?
– Nem tévedsz, de nem ezt kérdeztem – rázta a fejét a lány. – Hogyan szednél fel, ha csak úgy találkoztunk volna? Normális módon, az utcán vagy bárhol.
– Hétköznapi találkozás, ahol nincsenek zavaró tényezők? – kérdezett vissza Sid. – Ha mondjuk egy nagyvárosi bárban sodródunk egymás mellé?
– Igen. Első találkozás, teljesen közönséges körülmények között, és nincs alkalmad megmenteni az életemet. Engem mivel szédítenél?
– Akkor sem szavakkal.
– Hanem?
– Ööö, séta, sőt sétarepülés a magasban, a sivatag felett. Igen, kirándulni hívnálak – mérlegelte a lehetőségeket Sid. – Egy nagyon menő és nagyon gyors sportsiklóval. Méghozzá éjszaka. Lent végtelen homokbuckák, fejünk felett a hold. Igen, ez jó lenne. Nyaktörő sebesség, és mellé rengeteg romantikus holdfény.
A lány arcán átfutó meghökkenésből látta, hogy eltalálta.
– Ezt honnan tudtad?
– Mondom, hogy ismerlek. Bejött volna, igaz?
– Nagyon. Imádom a holdfényt, és imádom a száguldást is – sóhajtott Mitzuki, és ellágyult a hangja, vak szemei elvesztek a végtelenben. – Tényleg élveznék egy ilyen kirándulást. Ha majd normalizálódik körülöttünk a helyzet, akkor valóban csináljuk meg! Menjünk ki a sivatagba, és repüljük át az éjszakát. Például Alice Springs mellett tudok is egy csomó helyet, ahol mindenféle életveszélyes kunsztokat lehet csinálni a sziklák között, mert amíg ott éltem, kijártam egy olcsó sportsiklóval, szórakozni. Te is élveznéd, nem?
– Persze. Vinnénk ki egy felfújható matracot, és a szabad ég alatt...
– Aludnánk – vágott közbe Mitzuki sietve. – Ezt akartad mondani, igaz? Aludnánk.
– Aludhatnánk is. De megjegyzem, egy normális randinak az én szememben nem az alvás a csúcspontja.
– Akkor csináljuk ezt is rendesen! – lendült bele a lány. – Randizzunk, ahogy a normális emberek szoktak, amikor valami normális módon megismerkednek! Végül is most, hogy végre bemutatkoztál, igazán elhívhatnál valami teázóba, vagy játékterembe, egy valódi első randira. Minden kapcsolatban kell, hogy legyen egy első randi. Tudod, egy utólag nevetségesen béna találkozás, ahová mindketten felvesszük a legjobb ruhánkat, és aztán próbálunk beszélgetni, megismerni egymást, de nem merünk mondani semmit, nehogy a másik hülyének nézzen.
– Rendben, én tizenhat éves naivám! – nevette ki a férfi. – Ha túléljük ezt a rohadt bunkert, ahol tucatszám verted agyon bottal az embereket, hogy megmentsd az életemet, és ahol én élet-halálra kergetőztem a kedves férjeddel, miközben három golyót is belelőttem, szóval, ha visszajutunk a civilizációba, én szívesen eljátszom neked a fülig szerelmes, taknyos orrú kölyköt, aki fél megfogni a kezed az első randin.
– Remek lesz – sóhajtott Mitzuki ábrándosan. – Alig várom, ahogy zavart tekintettel, megakadó szavakkal szerelmet hazudj nekem!
– Ha ez a szíved vágya, meglesz – hagyta rá Sid, aztán erről eszébe jutott valami más. – Tényleg nem fordítod le, hogy mit kiabáltál a fél bunkeren át Takamurának?
– Teljesen mindegy, nem?
– Tehát azt mondtad neki, hogy szeretsz – szögezte le a férfi.
– Végül is igen – vallotta meg Mitzuki kelletlenül. – Mint ahogy előtte is, amikor te a századossal beszélgettél, én meg megpróbáltam helyetted felidegesíteni.
– Nem, azt én is hallottam. Akkor tényleg azt mondtad neki, hogy engem szeretsz, de nem gondoltad komolyan. Nem mintha rossz duma lett volna, félre ne érts! Borzalmasan tehetséges szélhámos vagy, Takamura beszívta az egészet. De te nem gondoltad komolyan. Amit viszont japánul kiabáltál neki, akármi is volt az, azt komolyan gondoltad. Érződött a hangsúlyokon. Szóval, mit mondtál neki akkor?
– Semmi közöd hozzá, mit beszélgetek a férjemmel! – morogta Mitzuki, mire Sid elégedetten elvigyorodott.
– Én is szeretlek, szamuráj!
– Hazudsz.
– Te vagy az az ember, akivel a legőszintébb vagyok az egész világon, és te hazugozol le a legtöbbet! Miért annyira irracionális feltevés, hogy nekem is vannak érzelmeim? Miért olyan nehéz elhinni, hogy most éppen halálosan szerelmes vagyok beléd?
– Kimondtad a kulcsszót, Sid. Most.
– Persze, most – nézett maga elé értetlenül a férfi. – Mikor máskor?
– Tudom, hogy most úgy érzed, szeretsz, és el is hiszem, hogy őszintén és tényleg. Mert most itt vagyunk egymásra utalva ebben az elátkozott atomkoporsóban. Összezárva, csak te meg én, és semmi zavarót tényező, ami elvonhatná a figyelmedet. De amint visszajutunk a felszínre, és bármi olyan szembejön, ami egy picit is érdekesebbnek tűnik, mint én, akár egy kirabolható ékszerüzlet, akár egy nő nagy mellekkel és még nagyobb dekoltázzsal, akár akármi, te azonnal ejteni fogsz. Most őszintén szeretsz, de holnap habozás nélkül elhagysz.
– Könyörgök, Mitzuki, miért idegesíted magadat állandóan a holnappal? Holnap majd nyilván becsaplak, kirabollak és otthagylak téged a szavannán a vadkutyák martalékának, de erről miért beszélünk ma? Ma még szeretnék örülni neki, hogy itt vagy mellettem. Hogy hazugnak tartasz és elmebetegnek, és magad előtt tartva tolsz bele az életveszélybe minden olyan helyzetben, ahol a szamurájkardod kevés a túléléshez. Ma még szeretnélek egy kicsit szeretni. A szó leggyakorlatiasabb, abszolút kézzel fogható értelmében is, ha majd nem leszel ennyire ideges, mert már nem lesz a közelben egy rád vadászó elmebeteg bérgyilkos sem – tette hozzá határozottan, majd legyintett. – De ezzel még tényleg várhatunk pár napot, mint mondtam, nem sürgetlek. Most csak arra szerettelek volna megkérni, hogy ne aggódj előre a távoli jövőn! Én sem teszem. Mert egyébként egyáltalán nem biztos, hogy úgy lesz vége, ahogy te gondolod. Lehet, hogy te hagysz majd itt örökre.
– Amíg el nem küldesz, addig nem megyek el – rázta meg a fejét Mitzuki mély meggyőződéssel. – Szamuráj vagyok, aki kényes a becsületére.
– Nem szamuráj vagy, hanem ronin, akire orgyilkost küldött az exotosanja. Takamurát megölhetjük, de ahonnan ő jött, onnan jöhetnek még mások is. Bármikor a jövőben, akár a leglehetetlenebb pillanatban is előléphet az árnyékból egy efféle elmebeteg, és megölhet téged. Bármelyik pillanatban örökre elveszthetlek. Igaz?
– Igen – bólintott rá lassan Mitzuki. Ez igaz volt. Ha Takamura kudarcot vall, az otosan küld mást. Ez nyilvánvaló. De ez még számára is olyan messzi, valószerűtlen és távoli jövő volt, hogy nem tudott aggódni miatta. – Igen, én örökre száműzött maradok. És igen, tényleg kár ennyire messzi dolgokért aggódni.
– Pontosan. És amúgy is, ha majd aktuális lesz a probléma, megoldjuk.
– Mondjuk lemészároljuk a teljes családomat? – vetette fel bizonytalanul Mitzuki. – Ebben is benne lennél?
– Nem, erre nem veszel rá! – rázta a fejét elszántan a férfi. – Ennyire azért nem leszek a balekod! Majd találunk rá valami más, kevésbé macerás megoldást. Biztosan meg lehet hintáztatni őket is valamivel. Majd kitalálom, ha odajutunk.
– Oké, Sid, egyelőre tényleg nem aktuális – hagyta rá Mitzuki, és aztán megálltak, mert elérték a lépcsőházat. Sid belevilágított a mélységbe, de nem mozdult lent semmi, és a lány sem hallott semmi zajt, hát elindultak lefelé.
– Akárhogy nézem, szépen gyűlnek a közös programok – folytatta a társalgást Sid. – Haza kell vágni a családodat, meg szerinted a kapcsolatunknak szüksége van egy első randira. Aztán vár ránk egy közös, sivatagi kirándulás, száguldás a holdfényben. És még előtte meg kell csináltatni a szemed Alice Springsben.
– Ahhoz lehet, hogy pénzt is kell szereznünk, ezt ne hagyd ki! – vetette közbe Mitzuki aggodalmasan, de Sid leintette.
– Á, az nem külön programpont! Már mondtam neked, a pénz az mindig csak jön és megy, nem kell rá külön figyelni. Majd adódik magától, amikor szükségünk lesz rá!
– Rendben, ezt a jövőben megpróbálom magam is így felfogni. De a családi ebéd nálatok, az külön programpont.
– Ezt meg honnan veszed? – kapta fel a fejét a férfi. – Erről nem volt szó!
– Te mondtad, hogy elviszel hozzájuk! – védekezett Mitzuki ártatlanul.
– De egy pillanatra sem gondoltam komolyan.
– Kár, már kezdtem beleélni magam. És egyébként is, te szerettél volna eldicsekedni a tisztelt édesanyádnak, hogy milyen remek terroristát sikerült végre lefektetned.
– Tök felesleges neki bármivel is eldicsekedni. Ő még benned is találna hibát. Családi ebédről szó sem lehet!
– Hát jó. Hagyjuk ki! De akkor is ott van még a Kalahári-övezet. Én ugyan szívesen elkerülném, mert még semmi jót nem hallottam róla, de úgy tűnik, te valamiért ragaszkodsz hozzá.
– Nem tudjuk elkerülni – magyarázta Sid. – Innen csak északnak vagy délnek mehetünk, és engem az Unió legtöbb államában köröznek.
– Ha veszélyesebbnek érzed a hatóságokat, mint az átgyalogolást a radioaktív Kongó-zónán, akkor legyen! Veled megyek.
– Hidd el, jó mulatság lesz! – bizonygatta Sid kevés meggyőződéssel, ám elszántan, de Mitzuki ezt elengedte a füle mellett.
– Mindent összevetve, tényleg lesz mit csinálnunk, ha élve kijutunk innen – sóhajtott, majd hirtelen megdermedt, felkapta a fejét. – Állj! – suttogta alig mozgó ajkakkal, aztán elengedte Sid kezét.
A lépcsőház aljában álltak, a medencés terem előtt, ahol átúsztak. Sid óvatosan kémlelt előre, de csak a széles vízfelületet látta, és a sötétséget, mozgást nem. De Mitzuki egyértelműen hallott valamit, előrébb osont, belépett a terembe, majd lehajolt, és egészen a padló szintjében hallgatózni kezdett.
Aztán hirtelen felegyenesedett, hátranézett Sidre.
– Takamura itt van – suttogta, és kicsit félt, hogy a férfi nem hisz neki. Hogy megint azzal jön, hogy lelőtte, és már nem kell miatta aggódni.
De Sid csak belenézett a sötétségbe, és nagyot sóhajtott.
– Hát, akkor ennyit a terveinkről.



LXXVIII.
Takamura a ciszternák között bolyongott, amikor meghallotta Mitzuki hangját. Kicsit hallgatózott, hogy merről jön, majd elindult felé, és közben végig feszülten figyelt. Hallotta, hogy Mitzuki és egy férfi beszélget. Aztán hallotta, hogy elhallgatnak, hallotta, hogy suttognak, végül pedig hallotta, hogy Mitzuki kiabálni kezd:
– Takamura, gyere elő! Tudom, hogy itt vagy, gyere elő!
Követte a hangot, majd az utolsó ajtó előtt meglapult. Kilesett a sötétben, és látta, hogy a következő termet egy széles, kikerülhetetlen medence választja ketté. A másik oldalán pedig ott állt Mitzuki és az a bizonyos, átkozott férfi, egy dinamólámpa gyenge fénykörében, egymás mellett, és pontosan felé néztek.
– Gyere elő, add az arcod, látni akarlak, Takamura! – kiabált tovább Mitzuki, aztán odafordult a férfihoz, és utána hozzá beszélt, halkabban, de nem titokban: – Nem jön elő, amíg látja, hogy nálad van egy rakétavető. Fél, hogy lelövöd. Tedd le!
Sid nem volt benne annyira biztos, hogy ez a legjobb ötlet, de ráhagyta a lányra. Az imént, amikor suttogva megbeszélték, ő határozottan elutasította, hogy kiterveljenek valamit.
– Lőfegyverhez nem ért, ezt te mondtad, tehát nyugodtan elé állhatunk – magyarázta csendesen. – Aztán meg majd lesz valami!
– Oké, akkor csináljuk így. De most én beszélek – kötötte ki Mitzuki. – Beszélni akarok vele, aztán együtt megöljük, ahogy lehet.
Sid akkor erre rábólintott, és most sem látta okát, hogy ellenkezzen a lánnyal.
– Látod, Takamura, szétszedem a fegyverem, és leteszem. Tessék, leszedtem a rakétát, most már nem tudlak lelőni – magyarázta hangosan, és közben tette, amit mondott. A rakétát lerakta a lába elé, az immár töltetlen rakétavetőt pedig becsúsztatta messze maga mögé, a falhoz. – Gyere elő, most már nem kell félned.
A medence túlpartján ekkor fény gyúlt, egy kézilámpa fénye, ami előbb végigpásztázta őket, majd a teljes partot, ahol álltak, és végül megjelent Takamura. Lassú léptekkel jött elő, a medence széléig, ahol letette a lámpát, hogy az még mindig Mitzukiékat világította meg, mögé tette a hátizsákját, és megállt, ráfogva a kardja markolatára. A lámpafény végigcsillogott a medence tükörfelszínén, valószerűtlen árnyékokkal népesítve be a sötét termet.
– Itt vagyok, Mitzuki.
– Ezt tudom, Takamura! – kiáltott neki vissza Mitzuki, oldalán a kardjával, szemben állva vele a medence másik oldalán, a kézilámpa fényében. – Csak azt nem tudom, miért vagy itt?
A férfi egy pillanatra nem is értette, mit akar, de a válasz elég egyértelmű volt.
– Meg kell öljelek.
– Ezt is tudom. Amit nem tudok, de örülnék, ha felvilágosítanál, az az, hogy miért kell nekem meghalnom?
– Ez nem lehet kérdés! – rázta a fejét értetlenül Takamura. – Áruló vagy.
– Mert nem öltem meg egy embert?
– Mert cserbenhagytál minket! Az otosant, a családot, engem. Mindenkit – magyarázta Takamura előbb zavartan, majd egyre inkább belelendülve. – Cserbenhagytad a japán népet, pedig te lehettél volna a legdicsőségesebb az elmúlt száz év szamurájai közül. A sors a te kezedbe adta a lehetőséget, hogy megöld a kínai császárt, hogy szabaddá tedd Japánt, és te nem tetted meg. Áruló vagy!
– Népek sorsában nem sokat számít egy ember élete vagy halála. Ha ez a császár meghal, hát jön új, de a világ ettől nem változik sokat – szögezte le Mitzuki, ám Takamura mintha meg sem hallotta volna.
– Megölhetted volna őt, aki miatt a néped szenved, de te nem tetted meg. Áruló vagy!
– A népem azért szenved, mert hülye. Nem tud kilépni a saját árnyékából. Régen ott kellett volna hagyni azokat az elpusztított szigeteket, és újrakezdeni máshol. Elfelejteni, ami már elmúlt, elfogadni a változásokat, és a jelenben élni. De nem, mi görcsösen ragaszkodunk valamihez, ami már nincs, talán sosem volt!
– A múltat nem szabad megtagadni – tiltakozott Takamura. – A hagyomány adja az egyetlen biztos kapaszkodót a változó világban! Vagy te már elfelejtettél mindent, amit tanultunk?
– Nem, én nem felejtettem semmit, sőt én sok új dolgot is tanultam, amire te láthatóan képtelen vagy. Te még mindig ugyanabban a sorrendben ismételgeted ugyanazokat a szavakat, amiket gyerekként hallottunk. Te semmit sem tanultál azóta, hogy elhagytad Kyotót.
– Mit tanulhattam volna, és kitől? Az idegenek tudása csupa ostobaság, nem ér fel hozzánk. Én a születésemnél fogva felettük állok, mert én japán vagyok.
– Japánnak lenni csak egy címke, amit gyerekként aggatott rád a vakvéletlen, nem rang!
– De rang! Rang és érték! Csak mi, japánok őriztük meg az ősi hagyományokat! Csak mi vagyunk tiszták egy romlott világban, ostoba, alsóbbrendű idegenek között!
– Takamura, már több mint egy éve jársz a nyomomban! Már több, mint egy éve elhagytad Japánt. Te végig csukva tartottad a szemed? Tényleg nem vetted észre, hogy a világ nem is hasonlít arra a végletekig leegyszerűsített képre, amit tanultunk róla otthon? Hogy igen, néhol mocskos, és néhol bűnös, de mellé széles és sokféle, felfoghatatlanul bonyolult és gyönyörű? Tényleg nem vetted észre? Te vak vagy, Takamura, teljesen vak! – kiabálta Mitzuki az infraszemüvegben. – Vak vagy, ostoba és tanulni képtelen, és bele fogsz halni!
Takamura erre még mondani akart valamit, látható indulattal, aztán hirtelen meggondolta magát. Nyugalmat kényszerített a lelkére, majd leült a sarkára, a térdére fektette a tenyerét, és rezzenéstelen arccal elnézett a fejük felett. Pár perc eltelt, majd Sid, aki eddig érdeklődve hallgatta a társalgást, megunta a csendet.
– És most mi lesz?
– Kiéheztet minket – válaszolta Mitzuki csendesen, de nem annyira halkan, hogy a medence másik oldalán ne lehessen hallani.
– Tényleg? – csodálkozott el Sid. – Már eleve azért hozta elő a csomagját, hogy mutassa, nála van élelem és víz, míg nálunk láthatóan nincs. Ő kitart, míg mi éhen halunk.
– Nem lehet, hogy blöfföl?
– Ő nem blöfföl. Ott fog ülni, mozdulatlanul, ha kell, akár napokig, és amikor már elegendően legyengültünk, és nem tudunk tenni ellene, akkor átjön és megöl.
– Ez biztos?
– Biztos, mint ahogy az is, hogy ha nem találunk ki valami megoldást, akkor meg is halunk.
Sid rábólintott, aztán végiggondolta, mit lehetne tenni. Míg a beszélgetést hallgatta, meggyőződéssé érett benne, amit eddig is sejtett. Ez tényleg egy megszállott elmebeteg, és mellesleg tényleg meg akarja ölni Mitzukit. Ezt a pasast nekik el kell pusztítaniuk, másként nem szabadulhatnak tőle. Világosan látszott, hogy ez az alak a halálig jön utánuk. Tehát meg kell ölniük. Sőt, meg akarja ölni.
Pedig ahogy belegondolt, ilyet még nem nagyon érzett magában. Takamura volt az első ember, akit meg akart ölni. Úgy komolyan. Persze, nem áltatta magát, tudta, hogy miatta már többen meghaltak, nem is mindet sajnálta, de az általában csak úgy történt. Szerencsétlen véletlenek vannak, és azoknak az embereknek nem volt szerencséjük. Nem is érezte magát túlzottan felelősnek a halálukért. Előle bárki kitérhetett volna, ő nem akart direkt módon senkit sem bántani. Eddig még sosem érezte ennyire egyértelműen, hogy valakit konkrétan holtan akar látni. Ez volt az első alkalom.
Takamura nem fogja élve elhagyni ezt a bunkert!
Helyből több ötlet is felvillant benne, hogy ezt hogyan lehetne megoldani. Végiggondolta őket, aztán elvetette mindet, szépen sorban.
Felhívhatná direktlinken a századost, és rajta keresztül az olaszokkal lelövethetné Takamurát. Mondjuk két, három nap múlva talán sikerülhetne is, de most még nem. Most még tartania kell az adott szavát, mutatnia kell az olaszoknak, hogy komolyan gondolta, leszáll a századosról.
Vagy például lelőhetné. Ám sajnos csak rakétavetője van, ami repülőgép ellen ideális, de mire céloz vele, addigra Takamura felszívódik a betonfalak között.
Vagy felidegesíthetné, hogy megpróbáljon átúszni. Biztosan nem tud úszni, de sajnos nem olyan régen már felidegesítette annyira, hogy életveszélyes felelőtlenséget csináljon, és erre nem lehet túl sűrűn rávenni az embereket. Akkor sem volt könnyű, most már nyilván egyenesen lehetetlen.
Ezt tényleg nem tudja másként csinálni, mint személyesen, a saját két kezével. Meg persze Mitzuki kardjával. De amíg Takamura odaát van, nem tudnak neki ártani. Nem tudnak átmenni, mert még csak átúszik Mitzukival, ahogy ide is úsztak, de nem tudnak kijönni a medencéből. Aki éppen kikapaszkodik a vízből, az teljesen védtelen helyzetben van. Ez egy tény. Nem tudnak átmenni Takamurához. Át kell hogy jöjjön. Át kell hogy hívja.
– Takamura, gyere át, ha meg akarod ölni Mitzukit! – kiabált át hirtelen elhatározással a medencén. – Gyere át, csináljátok szépen, rendesen, ahogy valaha a régi szamurájok intézték az ilyesmit. Gyere át, hívd ki, és küzdjetek meg kard kard ellen!
Takamura nem felelt, csak rezzenéstelen arccal ült. Sid lassú léptekkel elkezdett sétálni a medence partján, a szemközti oldalról világító kézilámpa fényében, fel és alá, és folytatta.
– Most nyilván arra gondolsz, nem lenne tisztességes párbaj. Te sebesült vagy, Mitzukinak meg reflexeltek a kezei. Nem lenne fair a küzdelem. De tévedsz. Mitzuki vak. Meghibásodott a gép a fejében, megesik ez néha a magunkfajta gépszörnyekkel. Mitzuki most vak. Mit gondolsz, miért hord infraszemüveget most is, amikor világos van? Csak azzal lát, és azzal is akadozva. Ha levered róla, teljesen vak lesz. Te meg sebesült vagy, úgyhogy szerintem elég kiegyensúlyozottak az erőviszonyok. Gyere át! – kérte, lépett és fordult a medence partján, és elindult vissza.
– Arra is gondolhatsz, hogy miért nem megyünk át mi. De ezt nem várhatod el tőlünk. Te kaptad feladatnak, hogy öld meg az otosan lányát. Neked kell lépned. Gyere át!
Takamura változatlan tartásban ült a csillogó víztükör másik partján, Sid pedig sétált tovább, lépés, fordulás, vissza.
– Ha továbbra sem akarsz beszélgetni, jó, beszélek én helyetted is! Azt mondod, hogyan is jöhetnél át, hiszen nem tudsz úszni. Tudom, hogy nem tudsz. De nem is kell. Ott, oldalt, a falon, ott vannak azok a régi kampók, amik valaha tartották a vezetékeket. Azokon átjöhetsz. Nem mondom, hogy könnyű lesz, de azt hallottam, te voltál a legerősebb férfi a dodzsóban. At tudsz jönni, gyere át!
És Takamura még mindig nem mozdult, még csak nem is pislogott.
– Azt mondod, amíg átkapaszkodsz, addig összerakom a rakétavetőt, és kényelmesen leszedlek vele. Annyiban igazad van, hogy ezt meg tudnám tenni, de eszemben sincs – magyarázta tovább Sid, és közben odaért a leszerelt rakétához. Lassú mozdulattal rúgta bele a vízbe. A nehéz fémlövedék csobbant, és elnyelte a mélység, Sid pedig tovább sétált.
– Most már akkor sem tudnálak lelőni, ha akarnálak. Nincs mivel. Gyere át!
Semmi reakció.
– Most arra gondolsz, hogy nem kell azt neked elsietni. Vársz egy napot, kettőt, neked van tiszta vized, nyilván valami kajád is, mi meg addig éhezünk. Átjössz majd akkor, ha már eléggé legyengültünk. De nincs rá időd, Takamura. Tíz percet adok neked átjönni – állt meg Sid Mitzuki mellett, és szembefordult Takamurával.
– Ha letelik a tíz perc, átmegyünk Mitzukival ide, egy szomszéd helyiségbe, és ő megöli magát. Tudod, olyan japán módon. Lehet, hogy nem sikerül neki, a múltkor sem sikerült, de most itt vagyok mellette. Ha kell, majd segítek. Aztán fogom a hulláját, és elsüllyesztem az egyik medencében. Nem fogod látni, ahogy meghal. Nem fogod látni a holttestét. Soha nem fogsz bizonyosságot szerezni róla, hogy valóban meghalt. Kísérteni fog egy életen át az arca, nem fogsz tudni megszabadulni tőle, az őrületbe fog kergetni a kétely, hogy esetleg mégis megszökött előled az utolsó pillanatban. Hogy mégis megjátszottunk valami trükköt, amivel legalább ő túlélte, és eltűnt előled. Ha látni akarod meghalni, akkor gyere át! Van tíz perced dönteni!
Ezzel elhallgatott, és összefűzte maga előtt a karját.
Mitzuki mindeközben némán állt a parton, nézte Takamurát, és hallgatta Sidet. Hallgatta, hogyan érvel, és elismerte, hogy a férfinek igaza volt. Tud beszélgetni Takamurával, még akkor is, ha a másik egy szót sem szól.
A párbaj persze nyilván fal duma. Azt nem gondolja komolyan Sid, nem olyan lelki alkat, hogy egy ilyen lovagias ötletet komolyan vegyen. De áthívja vele Takamurát, és... És nem tudta, utána mi lesz. Neki nyilván úgy kell tennie, mintha komolyan venné a párharcot, a fair küzdelmet. Talán tényleg el is kell kezdenie. Nem baj, menni fog. Ha kell, küzd, és ezzel megadja az időt és a lehetőséget a férfinak, hogy cselekedjen.
Sid meg nyilván tudja, mit csinál. Gyakran egy lépésre előre is.
– Gyere, Takamura, fejezzük be! – szólalt hát meg. – Küzdjünk meg úgy, ahogy Alice Springsben kellett volna. Küzdj meg velem, és ölj meg tisztességgel, vagy megölöm én magam. Nem fogom megvárni, hogy kiéheztess, mint egy kutyát, hanem megölöm magam, és ezzel elszököm előled. Inkább gyere át, küzdjünk meg, becsülettel, mert ez a szamuráj útja! Gyere át, mert meg akarlak ölni, hogy végre lezárjam a múltat, és elkezdhessem a jövőt! – fejezte be, majd letérdelt, maga mellé fektette a kardját, szembenézett a medence túloldalán térdelő Takamurával.
Sid pedig hátralépett, és várt. Beszélni nem beszélhetett Mitzukival, mert még a suttogva kiejtett szavakat is elvitte a víz Takamurához, de nem is érezte úgy, hogy bármit meg kellene beszélniük. Mitzuki tökéletesen tudja őt követni, még félszavas utalások sem kellenek neki.
A direktlinkje szorgosan számolta a lepergő másodperceket. Pontosan akkor lépett vissza a lány mellé, amikor elmúlt a kiszabott tíz perc.
– Letelt az idő – szólt csendesen. – Nem hisz nekünk, tehát menjünk, és mutassuk meg, hogy komolyan beszéltünk – segítette fel Mitzukit, és már indultak a szomszéd terem felé, pillanatra sem megtorpanva, némán és elszántan, amikor a másik oldalon Takamura felállt, és szó nélkül elindult. Ahogy Sid javasolta neki, a régi kampókon, melyek a vezetékeket tartották valaha a terem falai mentén. Gyors volt, pedig csak két-két ujjal kapaszkodhatott, és a sebei is lassították, de mégis gyors volt és pillanatokon belül átért.
– Itt vagyok, Mitzuki! Nem hagyom, hogy más öljön meg, az én feleségem vagy!
– Te egy menthetetlenül korlátolt barom vagy, Takamura – válaszolta a lány hidegen, és két kézzel ráfogott a kardjára. Ballal a tokra, jobbal a markolatra, és készen állt a párbajra.
Takamura vele szemben állt meg, egyelőre biztonságos távolban, mintha a tükörképe lenne, mellettük ott csillogott a víz a szemközt égő lámpa fényében. Ők pedig ott álltak, harcra készen, két fekete árnyék a ragyogásban. Vártak, aztán Takamura tett egy apró lépést, kicsit féloldalasan. Aztán még egyet. Mitzuki óvatosan fordult utána, igyekezve pontosan bemérni a másik helyzetét a hangok alapján. Tényleg vak, döbbent rá Takamura. Tényleg kiegyensúlyozott lesz a küzdelem, sőt! Itt könnyen győzhet, mérte fel a másik mozgását, és ismét tett egy apró lépést felé. A harmadik jelen lévő félről, a fegyvertelen, alsóbbrendű idegenről pedig teljesen elfeledkezett.
Sid mindent meg is tett, hogy elfeledkezzenek róla. Amint Takamura átért, lassú léptekkel kihátrált a falhoz, aztán leült a használhatatlan rakétavetőre. Nem is mozdult, de a direktlinkjével felülírt néhány biztonsági beállítást a fegyver elektronikájában, aztán hátranyúlt, fél kézzel, vakon, és nagyon sietve kipattintotta a helyéről az akkumulátort, majd begurította a párbajozni készülő felek közé, mielőtt azok tényleg egymásnak esnek.
Az nagyot csattanva robbant fel. Nagy hanggal, kevés füsttel, és teljesen ártalmatlanul. De a két fél mégis hátralépett, Takamura egy pillanatig mégis másra figyelt, és Sid akkor már ment. Derékmagasságban két kézzel maga előtt tartva a rakétavetőt teljes erővel és lendülettel nekiszaladt Takamurának. Az még így is kardot rántott, de az elősikló penge megakadt a rakétavető fémjében, és aztán már zuhantak, bele a medencébe. Együtt nyelte el őket a mélység, rájuk záródott a víz tükörfelszíne. Takamura volt alul, és ráadásul ott volt felette a nehéz fémfegyver, amit Sid azonnal elengedett, és ellökte magát az ellenfelétől, hogy az még mélyebbre süllyedt. Takamura még ebben a helyzetben is ütött a karddal, de nem talált, mert a víz szerencsésen meglassította a kezét, és utána Sid már nem is törődött vele. Erős tempókkal menekült, minél messzebb, minél feljebb, vissza a levegőre!
Felért a felszínre, és teljes erejével a part felé lökte magát. Nem tudta, mi történik mögötte, nem is volt lehetősége megtudni, csak úszott. Ki akart jutni minél hamarabb. Gyorsan elérte a medence betonperemét, sietve kapaszkodott kifelé, látta, hogy felette Mitzuki áll, de nem segít, hanem üt.
– Én vagyok az! – kiáltott, érzése szerint későn, de a szamurájkard eleve nem őt vette célba, hanem mögötte csapott le valamire, és vér pettyezte a tiszta vizet.
Kikapaszkodott, és csak akkor nézett vissza, amikor már biztonságban állt a parton. Takamura nem tudott úszni, de vadul kapálódzva a felszínen tartotta magát, és közel állt hozzá, hogy kijusson. De Mitzuki ott állt a parton, kezében a karddal, és ütött, újra és újra, vakon, de elég pontosan, hogy a férfi ne tudjon kimászni, Takamura hamarosan belátta, hogy így nem juthat ki, és feladta a próbálkozást. De a küzdelmet még akkor sem. Elindult a másik part felé, egyre nehezebb, egyre lassúbb mozdulatokkal, egyre hosszabb és hosszabb szakaszokat töltve a víz alatt, és mögötte sötéten gomolygó felhőket hagyott a vízben az elfolyó vére.
Sid mozdulatlanul állt a parton, és nézte. Minden alkalommal, amikor a férfi elsüllyedt, azt várta, hogy többet ne bukkanjon fel. Ha átér, ha kimászik a másik parton, akkor ők meghalnak. Tehát nem érhet át, bármi is ennek az ára. Ha Takamura eljut a medence feléig, akkor utánaugrik, utoléri, és a saját két kezével fojtja vízbe. Takamura nem fogja elérni a túlsó partot, fogadkozott magában.
És utána csak nézte, ahogy a másik halad, eléri a medence negyedét, harmadát, a felét. Akkor még mindig tempózott, bár már nagyon nehézkesen. Sid nagy levegőt vett, hogy utánaugorjon és megölje, de ekkor Mitzuki, aki eddig mellette állva, szintén mozdulatlanul hallgatta, hogyan küzd Takamura az életéért, egy pillanatra elé tartotta kitárt ujjú tenyerét.
– Ne!
Így tovább várt. Nézték, ahogy Takamura még halad, ám egyre ritkábban bukkan fel, egyre lassabban mozog, és végül elcsendesednek körülötte a hullámok. Aztán elhalt az utolsó rezzenés is a vízen, és a szemközti parton még mindig változatlanul világító kézilámpa fénye ismét töretlenül tükröződött a medence sík felszínén. Csend borult a teremre, végtelen csend.
– Megfulladt? – kérdezte végül Mitzuki, mire Sid fáradtan magyarázkodni kezdett.
– Sajnálom, szamuráj, Hogy belelöktem a medencébe, de nem hagyhattam, hogy becsületesen megverekedj vele! Itt semmi értelme sem volt ostobán lovagiasnak lenni, itt az életünk múlt rajta!
– Nem ezt kérdeztem, ezt tudom! – vágott közbe ingerülten a lány. – Azt nem tudom, hogy él-e még.
– Ja! Nem. Halott.
– Biztos?
– Arccal lefelé, kitárt karokkal lebeg a víz tetején. Nem lélegzik, nem mozog. Nem él.
Mitzuki ezen egy kicsit elgondolkodott, majd elfordította vak tekintetét a medencéről, ránézett Sidre.
– Nem kellene a biztonság kedvéért levágni a fejét? – vetette fel csendesen és óvatosan, mint aki ellenkezésre számít. Ám a férfi csak megtörölte vizes arcát a vizes kezével, majd lemondóan legyintett.
– Tőlem akár fel is szeletelheted, és megetethetjük falatonként a vadkutyákkal. Ha ettől jobban érzed magad, akkor én nem állok az utadba!
– Tudod, Sid, én is pont erre gondoltam, csak nem akartam mondani, mert féltem, hogy megbotránkoztatlak az ötlettel.
– Mitzuki, te nem tudsz olyat mondani, kérni vagy akár tenni, amin megbotránkoznék. Bár pusztán gyakorlatias szempontokból most mégis azt javasolnám, hogy a darabjait ne cipeljük fel a vadkutyákig, hanem csak szórjuk vissza a medencébe. Láttam benne élőlényeket, szerintem azok is megbízhatóan elfogyasztják. Akarod? Mert akkor én beúszom érte, kihúzom a hullát, és felszeletelheted.
Mitzuki teljesen komolyan végiggondolta az ajánlatot, de aztán csak megrázta a fejét.
– Nem kell. Ha azt mondod, halott, neked elhiszem. De azért várjunk még egy kicsit! – tette még hozzá aggodalmasan. Aztán vártak. Egymás mellett, kéz a kézben állva a parton, a szemközt világító lámpa fényében.
Takamura holtteste pedig mozdulatlanul lebegett előttük a medencében.



LXXIX.
Csak sok nap múlva mentek vissza abba a terembe. Akkor is csak azért, mert a bunkerben tartózkodók egybehangzóan állították, hogy szükségük lehet még a rakétavetőre. Sid volt az egyetlen, aki tiltakozott, de nem hallgattak rá. A többiek mondjuk könnyen beszéltek, nem nekik kellett lemerülniük érte a medence mélyére! De végül muszáj volt engednie. Atieno előtt tartania kellett a látszatot, és Rosa is ragaszkodott hozzá, hogy lemenjen érte.
– Ön mint tapasztalt katona, csak tudja, hogy mennyire fontos egy-egy jó fegyver, Larry Johns kapitány! – közölte, gúnyosan megnyomva a megszólítást, Sid tehát ment, mielőtt az olasz nő lebuktatja a százados előtt.
Akkorra a tetemnek már híre-hamva sem volt, Takamurát nyom nélkül elemésztette a medence titokzatos élővilága.
– Ha meglesz a rakétavető, megkeresed a kardját is? – kérdezte Mitzuki, aki kint állt a medence partján, és vakon igyekezett irányban tartani a lámpát, hogy Sid lásson odalent, és felköthesse a rakétavetőre a kötél helyett hozott elektromos vezetéket, amivel majd kihúzzák.
– Ez egy nagyon mély medence.
– Az meg egy nagyon értékes kard. És nekem kellene, tartaléknak.
– Te kard nélkül is le tudtad mészárolni a bunkerbe menekült emberek felét – prüszkölte Sid, és merült vissza, keresni a rakétavetőt meg a rakétát. És utána a kardot is.
Aztán visszavitték a rakétavetőt a szállásra, ahol Atieno szétszedte, kitakarította és összerakta, hogy ismét működőképes lett. Ennek minden fegyverhez érő személy örült, Atienótól kezdve Ricardóig bezárólag, de Sid kis habozás után úgy döntött, ez még nem az a pillanat, amikor visszakérheti a kabalaöngyújtóját. Talán majd kicsit később...
Úgy tűnt, idejük mindenre lesz. Atieno egy héttel az eső elállta után ment fel először a felszínre, és elégedetten jött vissza.
– Szépen süllyed odakint a radioaktivitás szintje. Még pár nap, és a hangárban már biztonságos lesz olyan hosszan tartózkodni, hogy összeszerelhessük a siklót. Utána nyugodtan felszállhatunk. Hatan elférünk benne, és biztonsággal távozhatunk, még akkor is, ha a felszínen túl magas a sugárzás.
– Nem, csak akkor szállunk fel, ha már elegendően tiszta odakint a levegő és a föld is – rázta a fejét elszántan Vang, akit főleg hitelezők vártak Tizenkettőben, tehát nem sietett. – A siklóm öreg és ócska, akármelyik pillanatban besülhet benne bármi. Persze, nem kell aggódni, ettől még teljesen biztonságos velem utazni! Kényszerleszállásban jó vagyok, bárhol leteszem a gépet komoly sérülés nélkül, a landolást mindenki túl fogja élni, ezt garantálom! De utána vígan meghalunk, ha nincs körülöttünk más, mint a túlzottan sugárzó szavanna. Úgyhogy, ha amúgy sem múlik rajta semmi, akkor a biztonság kedvéért várjuk végig szépen azt a pár hetet. A nagy rohanás csak árt, és ugyan hova sietnénk, nem? Persze, ha valaki kifizeti az extra kockázattal együtt járó felárat...
Ám ilyen ember nem volt a bunkerben. Senki sem sietett sehova, annyira legalábbis nem, hogy extra felárral vásárolja meg magának az életveszélyt. Ismételten leszámítva Sidet, de még ő sem kezdett mindenféle alaptalan ígérgetésbe, mert részéről ennek semmi értelme sem lett volna. Tudta, hogy ők nem mehetnek a siklóval, még pontosabban nem mehetnek el a századossal együtt egy katonai támaszpontra. Akármilyen lezüllött, radioaktív-zónabeli ENSZ-erőd, akkor is azonnali lebukás, naprakész katonai adatbázisok és nagy hatósugarú rádióadók között nem játszhatja el a katonát. Ők innen csak a többiektől külön, gyalog távozhatnak, és csak akkor, amikor már járható a szavanna.
Tehát végül úgy döntöttek, hogy csak akkor hagyják el a bunkert, ha már teljesen biztonságos lesz a környék, és hosszú távra berendezkedtek a mélyben. Mivel helyük volt, mindenki külön szobát kapott, saját leddel, ami hála a generátornak éjjel-nappal égett. Az egész bunkert talán csak pár órára tudták volna kivilágítani, de néhány szobát hetekre is, gond nélkül. A határ alatti banda rejtekhelyéről felhordták a lelőtt francia gépről elrabolt holmikat, és utána már egészen kényelmesen elvoltak. Közben az is világossá vált, hogy rajtuk kívül már nincs élő ember a bunkerben, legveszedelmesebb társaságuk pár tucat vadkutya, akik mindig kitértek az útjukból. Sid pedig egy megfelelő pillanatban előkerülő, majdnem teli üveg vodkával rávette az olaszokat, hogy véglegesen hanyagolják az ő agyonverését.
De ez csak sokkal később volt. Amikor Takamura meghalt, akkor egyszerűen csak visszamentek a vezérlőterembe, és Sid direktlinken jelentett Atienónak.
– A torlaszt felrobbantottuk, a víz azóta lefolyt, de nyilván látja maga is a Geiger-Müllert, százados. Közben találkoztunk Takamurával, és megnyugtatóan rendeztük azt a kérdést is.
– Meghalt? – kérdezett vissza minden formaság mellőzésével Atieno.
– Meg.
– Szép munka, Larry Johns kapitány! Térjenek vissza ide, a szállásra. Itt közben jelentkezett két bandatag, akik szintén beszorultak ide a vihar miatt, és átmenetileg hajlanak az együttműködésre. Az önök párosával együtt már stabil csapatot alkotunk, és meg tudjuk védeni magunkat.
Sid ebben biztos volt, de nem tehette meg, hogy odamegy. Az olaszok rossz néven vennék. Majd talán pár nap múlva, valami okos indokkal, de most még nem lehet.
– Nem, mi lent maradunk itt, a vezérlőteremben, hogy biztosítsuk – kezdett hát magyarázkodni. – Lehet, hogy még vannak túlélők a helyi bandából, akik veszélyt jelentenek, és a generátor stratégiailag fontos. Egyelőre itt maradunk, és őrizzük.
– Rendben, kapitány. És ha már ott vannak, akkor kapcsolják ki a világítást. Immár semmi haszna sincs, csak pazarolja az áramot, amire még szükségünk lehet az elkövetkező hetekben.
– Értettem, százados. Vége – köszönt el Sid katonásan, aztán bontotta a vonalat, és igyekezett nem is gondolni arra, ami most következik. Hetek! A föld alatt, sötétben!
– Nyugi, gyorsan eltelik! – vigasztalta Mitzuki, követve a ki nem mondott gondolatait, és aztán ettek, meg végre lepihentek.
– Őrködjek? – kérdezett rá Sid, ahogy hallotta a sötétben, hogy Mitzuki is leheveredik a hideg betonra.
– Nem kell. Nincs már itt senki, aki észrevétlenül rajtunk tudna ütni. Aludj nyugodtan, én is azt teszem.
Ezzel az oldalára fordult, és hamarosan elaludt. Sid is. Napok óta most először valóban hosszan és nyugodtan aludt, és valóban kipihente magát. De amikor felkelt, még mindig sötét volt. Még mindig a betonon hevert, még mindig sokszor tízméternyi föld választotta el a felszíntől. Az élettől.
– Hány óra van még hátra? – kérdezte sóhajtva.
– Jobb kérdés, hogy hány óra telt el. Kevés. És még napok vannak hátra. Sok – válaszolt Mitzuki. Ott ült, a férfitől egy hosszú karnyújtásnyira, a fal mellett, a hideg betonnak támasztott háttal. – És ha most azt mondod, hogy bele fogsz pusztulni a tétlenségbe, akkor leszúrlak.
Így Sid nem mondta. Csak hevert a hátán, várt, illetve várt volna, de nem volt mire.
– Arra gondoltam...
– Ne gondolkodj! Csak hagyd, hogy a fejed felett elteljen az idő.
– Bele fogok pusztulni a tétlenségbe! – sóhajtott végül, kockáztatva, hogy a lány tényleg megharagszik.
De Mitzuki hirtelen félretolta a kardját, Sid hallotta, ahogy a tok súrlódik a betonon, majd a lány odahajolt hozzá. Egészen közel odakönyökölt a férfi feje mellé, oldalról, hogy közvetlen közelről a fülébe tudjon suttogni.
– Sid! Amikor befelé jöttünk, emlékszel? – kérdezte nagyon, nagyon halkan. – Akkor azt mondtad, remek ötleteid vannak, hogy miket csinálhatunk majd kettesben, összezárva a sötétben.
A férfi szemhéja azonnal felpattant, de mozdulni nem mozdult.
– Ezt továbbra is állítom, ötletekkel most is tele vagyok – jegyezte meg végül. – De nekem akkor úgy tűnt, te nem lelkesedsz olyan nagyon.
– Az régen volt. Azóta történt egy és más. Például megözvegyültem.
– Ez számomra egyszerű, üres formaság.
– Számodra. Én viszont egy hagyománytisztelő japán szamuráj vagyok, aki odafigyel a formaságokra. Meg amúgy is! Azok után, amit tettél értem, nem hagyhatom tétlenül, hogy itt szenvedj mellettem heteken át.
– Miattam ne áldozd fel magad! – tiltakozott a férfi hidegen. – Én kiválóan elszenvedek itt, akár heteken át, ez téged egy percet se zavarjon!
– Nem érezném olyan nagy áldozatnak. Sőt! Az jár a fejemben, hogy ha kijutunk innen, te úgyis elhagysz engem.
– Már csak azért is, mert állandóan ezzel idegesítesz!
– Na látod. És ha lelépsz, akkor már késő lesz bánni, hogy heteken át itt voltál mellettem, és még csak meg sem csókoltál.
– Egy csókért el se kezdjük. Ha csinálunk valamit, csináljuk rendesen, ne álljunk meg az első lépés után! Szóval, ha csak csókokról lehet szó, akkor inkább hagyjuk az egészet!
– Gondolhattam volna – sóhajtott Mitzuki lemondóan. – Beszélsz összevissza, de ha tettekről lenne szó, rögtön visszakozol. Szájhős!
Ezzel felegyenesedett, de nem húzódott vissza a fal mellé, csak leült a sarkára, ott, a férfi mellett, a térdére fektette a kezét, kihúzta a derekát. Aztán hallotta, hogy Sid megmozdul, és utána már érezte, hogy ott van mellette, öleli a derekát, csókolja a nyakát, egyik keze az inge alatt, a másik a hajában, és a fülébe suttog:
– Csak hogy ne csalódj bennem, kizárólag a te kedvedért, pusztán szívességből, ha nagyon muszáj...
– Imádom hallgatni, ahogy hazudsz! – kuncogott Mitzuki, és átkarolta a férfi vállát. – Abba ne hagyd!
És utána még négy hetet töltöttek a föld alatt, élve eltemetve. Bizonyos szempontból négy gyorsan elröppenő, csodálatos hetet.

Négy hetet töltöttek a föld alatt. Négy hosszú, rohadt hosszú hetet, összegezte Rosa, ahogy kiértek a napfényre. Pislogott, könnyezett, égett a szeme, de kényszerítette magát, hogy belenézzen a napba, amit négy rohadt hosszú héten át nem látott. Mögötte Ricardo jött, és a változatosság kedvéért azt a bizonyos ládát cipelte a fémkezével.
Atieno végül megcsinálta a férfi kiberkarját, illetve szerelt rajta valamit, amitől az lassan és megbízhatatlanul, de működött. Azt mondta, megfelelő alkatrészek nélkül ennél többet nem tehet, de Rosa gyanította, egyszerűen csak nem akarta vállalni a kockázatot, hogy egy kiberkarú fegyveres bandataggal van összezárva a föld alatt. Ám ez nem számított, Ricardo az akadozva működő karnak is örült, és cipekedni azzal is pompásan tudott. Így ők vitték fel a motort és az akkumulátort a hangárba. Atieno és Vang ott maradtak összerakni a siklót, ők ketten meg visszamentek a ládáért.
Ugyanazon az úton vitték fel, amin lehozták, mert az volt a legrövidebb. A felszínen aztán letették a domboldalon, és várták, hogy a többiek elkészüljenek a siklóval, és felszedjék őket.
– Még fél óra, és fent leszünk az égen – sóhajtott Ricardo, és egyszerűen leheveredett a fűbe, élvezte a napfényt, a friss levegőt, az életet.
– Igen – hagyta rá Rosa. Leült a ládára, arccal a napnak, de ő nem tudott annyira felhőtlenül örülni. Mondjuk négy hét tényleg hosszú idő, otthon nyilván már leírták őket, ládástól.
Eddig rendben, de a többi... Rosszkedvűen sóhajtott, és szórakozottan átvizsgálta a kombifegyvere tárját. Persze, üres volt, bár az akku már töltött.
– Valami nem stimmel? – kérdezett rá Ricardo, és fél szemmel felsandított a nőre.
– Gondolkodom.
– Ja, te szoktál. És, úgy látod, gáz van? Vangék átvágnak a palánkon?
– Nem, ők nem. Most még biztosan nem, miattuk ne aggódj. Fél óra múlva fent leszünk az égen, és utána el is visznek minket a Kalahári-övezetig, ez tuti. Más a baj – sóhajtott Rosa, és csak belevágott: – Tudod, arra gondolok, hogy amikor a mi kiváló Johns kapitányunk, akkor még mint Gerald Green arról beszélt a lezuhant tehersikló roncsainál, hogy a pénz azon a kanadai számlán van, akkor elhittem neki. Nem a kétmilliót, de mondjuk a kétszázezret, azt egészen.
– El is indultunk utána – hagyta rá Ricardo, és ismét becsukta a szemét, szembefordult a nappal.
– És később, amikor elkaptuk a bunkerben, és arról beszélt, hogy nincs pénz a számlán, akkor azt is elhittem neki.
– Ez volt a valószínűbb verzió.
– Akkor ez tűnt annak. Előtte meg nem. Mi következik ebből? – kérdezte Rosa, mire Ricardo unottan nyújtózkodott egyet.
– Fogalmam sincs. Következtetni te tudsz kettőnk közül.
– Az következik, hogy igazából nem tudhatunk semmi biztosat. Mindig azt hittük, amit éppen el akart hitetni, az meg semmit sem ér. Fogalmunk sincs róla, hogy van-e azon a számlán pénz, vagy sem.
– Hát, azért ez nem volt olyan mély gondolat, mint amiket megszoktam tőled, Rossy – sóhajtott a kiberkarú férfi, és felült, a könyökét megtámasztotta a térdén. – Eddig is tudtuk, hogy nem tudunk semmit arról a pénzről.
– Nem, pont ezt magyarázom. Csak most tudjuk, hogy nem tudunk róla semmit. Ami azt jelenti, hogy tényleg bármi igaz lehet. Még a kétmillió is. Valóban lehetséges, hogy van kétmillió azon a számlán, most már ennek is adnék valamennyi esélyt. És csak egy módon szerezhetünk bizonyosságot. Meg kell nézni.
– Tehát te még mindig Kanadába mennél.
– Ricardo, én rohadtul öreg vagyok – sóhajtott a nő, mire a férfi azonnal tiltakozni kezdett:
– Ugyan, Rossy, tök jól tartod magad! Alig két hónapja is hogy lelőtted azt a siklón menekülő spanyolt, kapásból, és még mindig úgy ütsz, mint a gép!
– Igen, tudom, hogy jó vagyok. Nem csoda, már több mint húsz éve csinálom ezt a melót. De már nem csinálhatom sokáig. Magasabbra már nem jutok a bandában, mert minden főnökkel összebalhéztam, és mind rühellik a pofámat. Ezzel szemben egyre lassabb és erőtlenebb leszek, így egyre egyszerűbb melókat kapok, egyre kevesebb pénzért, és végül egy ócska raktár éjjeliőreként végzem, ahol bámulhatom a térfigyelő rendszer adta képeket, míg meg nem vakulok az öregségtől. És ez még a jobb verzió, mert a másik, hogy holnap lelőnek. Nekem már nincs miért maradnom a bandában, nekem már esélyem sincs a nagy fogásra, amiről minden bandatag álmodozik. Nekem ez a kétmillió az utolsó lehetőségem kiszállni.
– Szóval utánamégy – szögezte le Ricardo a nő szemébe nézve.
– Egyedül nem. Nélküled semmiképpen sem sikerülhet, leginkább mert a keresztapa téged fog utánam küldeni, ha én lelépek. És azt kihagynám, hogy rám vadászol.
– Kösz, ez kedves – vigyorgott rá őszintén a férfi. – Én is kihagynám, hogy rád kelljen vadásznom. Komolyan gondoltam, hogy jó vagy.
– Ha működik a kiberkezed, akkor te vagy a jobb. Szóval nélküled nem dobbantok a bandából, mert nem tudok. Ha te maradni akarsz, ha neked ebben az új felállásban nem elég nagy az esély, hogy van pénz azon a számlán, akkor én sem megyek. Akkor szépen hazaballagunk, visszük a ládát, és mellé bevalljuk, hogy Gerald Greennel rohadtul pofára estünk. Ráfogjuk a felelősséget Lezre meg Elenre, és minden megy tovább a régiben. Ha akarod, így lesz – sóhajtott, és még hozzátette, hogy hangsúlyozza a lényeget: – Ez a döntés a tiéd.
– De Rossy, miről beszélsz? – nézett fel rá értetlenül Ricardo. – Ezt már végigdumáltuk egyszer. Abban maradtunk, hogy megyünk Kanadába. Együtt. Akármilyen kis esély is van rá, ráhajtunk a kétmillióra. Amiből ha fejenként százezer jut, akkor is királyok vagyunk. És ha nem sikerül, akkor meg együtt szívunk. Megbeszéltük, nem?
– De, persze. Csak féltem, hogy te közben meggondoltad magad.
– Rossy, hidd már el, hogy én nem gondolkodom! Teszem, amit mondasz, és kész! Ez nekem eddig nagyon jól bejött, és a jövőben sem akarok rajta változtatni.
Rosa biccentve vette tudomásul a tényt, és nem válaszolt. Mit lehetne erre mondani? És amikor pár perc múlva Ricardo megszólalt, akkor már ő is másról beszélt:
– Ha viszont nem megyünk vissza, akkor a láda tartalmát, akármi is az, eladhatjuk a saját szakállunkra. Vang csempész, biztosan tud rá vevőt. Kis mázlival szép pénz lehet ebből is.
– Nem – rázta a fejét Rosa. – Mármint igen, Vang csempész, el fogja adni, de nem lesz belőle szép pénz. Bármit is ér a láda tartalma, a mi szemünket ki fogja szúrni pár ezer angol-egyiptomi fonttal. Érted, hisz csempész. Majd sajnálkozik, hogy csak ennyiért tudta eladni, akár össze is hoz a kapcsolatával, és akkor már ketten sajnálkoznak, hogy nem tudnak többet fizetni, és végül leráznak minket pár rongyos ezressel.
– Akkor lelőjük őket!
– Vegyél vissza a tempóból, már nem vagy bandatag, aki mögött ott áll a teljes szervezet. Annyit kapunk, amennyit Vang ad, és kész. De mondom, csak nem lesz pofája pár ezresnél kevesebbet adni, és az is elég, hogy eljussunk Kanadába. Ahol...
– Ahol mesés kétmillió kanadai dollár vár! – sóhajtott Ricardo ábrándosan.
– Akár – hagyta rá Rosa, és visszafordult a nap felé.
Mesés kétmillió, hát miért ne? Miért ne lehetne egyszer nekik is szerencséjük? Így, a napfényen, a hosszú bezártság után teljesen komolyan tudta hinni, hogy találni fognak kétmilliót.
Abban pedig tökéletesen biztos volt, hogy nem ölik meg egymást az osztozkodásnál.

Vang elégedetten csatolta vissza a motorra a vezetékeket, szépen, sorban, mindet. Kellemes négy hét volt ez, nyugis, lassú, mentes a rohanástól és a felesleges idegeskedéstől. És anyagilag is jól fog kijönni belőle. Takamura ugyan már nem fizet, de hát itt vannak az olaszok. A ládájukat nem tudják egyedül elpasszolni, kelleni fog nekik a segítség. A kapcsolatai. Azt ugyan nem tudta, mi van a ládában, de ez nem is számít.
Akármi is, orgazdák között biztosan megér húsz-harmincezer angol-egyiptomi fontot. Egyszerűen egy csempészgép nem indul el kisebb szajréval, nem éri meg neki. És tekintve, hogy mennyire profi a két olasz, Vang még ezt is megfejelte volna egy bő tízessel. Ennyire jó tagokat nem pazarolnak apróbb tételekre, ez a szajré legalább negyven ezrest ér. Vagy ötvenet is. Miért ne álmodozhatna, legyen ötven. Ebből persze két-három ezrest oda kell adni az olaszoknak, mert különben lelövik, és Atienónak is még legalább ennyit, mert neki sem fizet már Takamura. És Vang kedvelte a századost. Miből áll neki is odatolni pár ezrest?
Neki így is marad elég. Kifizeti a tartozásait, kicseréli az aksikat, meg talán a motort is felújítja, és utána még mindig marad egy tisztes összeg. Azt elteszi. Elég öreg már, hogy gondolnia kelljen a jövőre. Most végre eltehet valamennyit azokra a napokra, amikor már nem tud felszállni az öreglánnyal.
Mindent összevetve, jó buli volt ez, sóhajtott, és átpillantott Atienóra, aki közben az akkukat kötötte össze a napelemekkel.
– Kell segítség?
– Nem, mindjárt kész vagyok – sóhajtott a nő.
– Nem tűnsz feldobottnak. Pedig örülhetnél, megyünk haza!
– Örülök – sóhajtott színtelen hangon Atieno. – Csak fáradt vagyok.
– Akkor menj onnan, majd én befejezem! – kapaszkodott fel mellé, és Atieno tényleg fáradt lehetett, mert odaengedte, lemászott, és még le is ült, be a siklóba, az egyik utasülésre.
– Te nem tartod furcsának, hogy a kapitány nem jön velünk? – szólalt meg aztán, amikor már kényelmesen hátradőlt, és még a lábát is feletette a szemközti ülésre.
– Megmondta. Saját biztonsági sávján kér segítséget egy vészhelyzet-ponton, és onnantól ő egyenesben van. Küldenek érte egy páncélozott repülőt. Tudod, én ugyan fel nem szállnék más géppel, mint az öreglány, de megértem, hogy aki elkerülheti, az nem utazik vele – simogatta meg szeretettel a napelemeket, és közben arra gondolt, hogy most majd lesz pénze kicserélni az elöregedett alkatrészeket.
– Igazad van, neki a legfontosabb a koronatanúja élete. Nagyon lelkiismeretesen vigyázott rá végig, mindig ott volt mellette. Tényleg jó katona.
– Nyilván – hagyta rá Vang, akinek ugyan voltak kételyei, de annyira nem érdekelte a téma, hogy most ellenkezni kezdjen.
– Ha megérkezünk az erődbe, majd felhívom az ausztrál biztonságiakat. Csak hogy megtudjam, épségben hazaérkezett, és teljesítette a küldetését.
– Nem mindegy az neked?
– Nem, sőt! Hivatalból kötelességem jelenteni nekik, hogy mit tudok az emberükről. Végül is egy hónapon át dolgoztunk együtt, ezek után természetes, ha felhívom a támaszpontját. És akár vele is beszélek pár szót, miért is ne?
– Atieno! – emelte meg Vang a hangját, de közben mélyen behajolt az akkumulátor fölé, és nem nézett a nőre.
– Oké, oké, hát most mi van benne? Annyira jóképű pasas, és mellé nagyon kedves!
– Könyörgök, Atieno! Akit te kedvesnek tartasz, arról eddig mindről kiderült, hogy elmebeteg, lelkiismeretlen gazfickó! Erről a kapitányról meg egyébként is mondj le. Láthatóan oda meg vissza van a koronatanújáért.
– Csak vigyázott arra a szerencsétlen, vak lányra, kötelességből – morogta Atieno majdnemhogy durcásan.
– Persze, azért fogta végig a kezét, hogy vigyázzon rá, tényleg! Te nem láttál többet, mert nem akartad látni. Én viszont tudom, amit tudok. Teljesen egymásba vannak gabalyodva.
Atieno nagyot sóhajtott. Nyilván. Vang nyilván jól látja, mit nem lát jól! És egyébként is, a kapitány ausztrál, ő meg! Ő meg itt fog megdögleni a Kongó-zónában, és nem is csak képletesen, de tényleg.
Ez alkalommal valóban sikerült jókora sugárdózist összeszednie, amikor Takamura elől kénytelen volt beugrani abba a rohadt aknába. Egyértelműen szüksége lenne egy alapos orvosi kivizsgálásra, és esetleg pár kiberszervre is, ami pénz, sok-sok pénz! Ha meglenne, folytathatná a munkáját. Technikai századosnak lenni az ENSZ-nél klassz meló. Mindig is élvezte az erőd hangulatát, a jó fej haverok társaságát, a mindennapok békés káoszát. Szeret ott élni, ráadásul bajba jutott embereknek segíteni szép munka. És jól is megy neki, de sajnos sok pénz nincs benne. Márpedig neki most pénz kellene, sokkal több annál, mint amit az elmúlt években sikerült félretennie. Orvosi segítség nélkül már nem húzhatja sokáig. És nincs előtte más út...
– Hagyjuk! – sóhajtott, és továbblépett. – Örüljünk annak, aminek lehet. Megyünk haza, épen, egészben, és ez a lényeg. Ha belegondolok, hogyan kezdődött, hát irtó mázli, hogy egyáltalán túléltük.
– Ugyan, Atieno, ebben nem volt semmi mázli, ez egyáltalán nem a szerencsén múlt. Hidd el, tudom, mit beszélek. Én már hétszer lezuhantam, és ezt a mostani alkalmat simán elszámolhatom nyolcadik kényszerleszállásnak, mert elég rázós helyzet volt. Szóval van az ilyesmivel tapasztalatom. Ez az egyetlen jó az öregségben, az embernek van tapasztalata. De hol is tartottam? Ja, szóval túlélni. Az ilyen éles helyzeteket azok élik túl, akik megbíznak a másikban, és képesek együttműködni. Akik még ilyenkor is a többieket ölik, azok magukra maradnak, és bele is döglenek. Ennyi. A sikló kész – fejezte be a szerelést, és lemászott az aksi mellől.
Elégedetten nézett végig a gépen. Pompás járgány, még mindig, és hamarosan kicserélheti benne a régi alkatrészeket. Aztán gyönyörködés közben megakadt a tekintete Atieno arcán. A nő lehunyt szemmel ült, hátradőlve, és tényleg nagyon fáradtnak látszott.
– Jól érzed magad?
– Persze! Már kutya bajom, régen kihevertem azt a vacak kis esést.
– Húsz métert zuhantál, több csontod elrepedt, és most például szürke vagy, mint a betonfal.
– Nem láttam napot már vagy négy hete, persze hogy nincs normális színem! Úgyhogy ha kész vagy, akkor rajta, szálljunk fel!
– Ahogy akarod – vont vállat Vang, és utána egy ideig csak a felszállásra figyelt.
A sikló kicsit rángatott, de végül engedelmesen kicsúszott a hangárból, a nap felé fordította az orrát, és felszállt a magas, kék égre. Vang elégedetten nézte, ahogy elsiklik alattuk a sárga füvű szavanna. Pusztán élvezetből tett egy nagy kört a bunker dombja felett, és végül kicsit lejjebb ereszkedett, hogy megtalálja az olaszokat.
– Ha gondolod, téged is továbbviszlek a Kalahári-övezetbe – szólt aztán hátra Atienónak. – Orvoshoz.
– Kösz, nem kell. Az erődben van.
– Orvost mondtam, nem sarlatánt! Rendes orvost.
– Rendes orvos rendes összeget kér a kezelésért, és az általa beültetett, rendes kibercuccokért – vágott vissza dühösen Atieno.
Tehát tudja, gondolta Vang. Ő is tudja, hogy túllőtte magát. Nem csoda, órákat feküdt magas sugárzásban, meg előtte is csak agyatlanul rohangált minden ostobaság miatt. Merthogy neki kötelessége, meg erre esküdött fel, és egyébként is, ENSZ-katona, akinek a feladata az emberi életek mentése. Különböző bandatagokkal szemben még csak el is lehet ezzel játszani, de a radioaktivitás az más, azt komolyan kell venni. Illetve, Atieno komolyan is vette, gondolt bele Vang. Ha ő nincs, mind belefulladnak a radioaktív vízbe. És mi lesz érte a jutalma? Mivel nincs pénze rendes orvosi ellátásra, hát pár éven belül meghal. Pedig még milyen fiatal!
Közben tettek egy kört alacsonyabban, és meg is lelték az olaszokat. Ott integettek neki a domb oldalában, és ott volt mellettük az a bizonyos láda is. Ötvenezer angol-egyiptomi font, sóhajtott szomorúan Vang.
– Leszállunk az olaszokért, kapaszkodj! – szólt hátra Atienónak, és óvatosan elkezdett ereszkedni.
Ötvenezerből már nagyon jó orvost lehetne keríteni. Bár tulajdonképpen már huszonötből is kijön pár tisztességesebb kiberszerv. Akkor a maradékból még mindig ki tudja fizetni az olaszokat, megveszi az alkatrészeket, és még a legégetőbb adósságokat is rendezheti. Eltenni persze nem marad, de más oldalról, minek az a nagy aggodalom a jövőért? Repülni még tud. Ha felújítja a gépet, az jobban fog menni, mint valaha! Munka mindig lesz, és ugyan miért takarékoskodna azokra az időkre, amikor már nem tud az égen tartani egy siklót? Ha valaha eljut odáig, hogy nem képes már felszállni, akkor tényleg megváltás lesz neki, hogy gyorsan éhen hal. Az még mindig jobb, mint a földhöz ragadva élni!
Igen, ha meglesz az ötvenezer, akkor tisztességesen elfelezi Atienóval. Mi mást tehetne? Az olaszokhoz nincs köze, azok boldoguljanak, ahogy tudnak, de a nőt ő ugratta bele ebbe a buliba. Felezni fog vele.
Zökkenve értek földet, a sikló motorja krahácsolt, és az egész gép remegett, de Vang nem aggódott. Hamarosan ismét fel fognak szállni!
– Húzd össze magad, Atieno, jönnek az olaszok, hozzák a ládájukat! És nagyon vigyázz arra a ládára, nem akarom, hogy bármi baja essen! – tette még hozzá szigorúan, aztán felnézett az égre.
Hamarosan felszállnak, és ismét kitárul előttük a láthatár. Nem olyan öreg ő még, hogy takarékoskodnia kelljen, meg aggódni a jövőért! Vagy más oldalról, elég öreg ő már ahhoz, hogy ne aggódjon a jövőért.
És az a rohadt láda, bármi is van benne, csak megér ötvenezer angol-egyiptomi fontot!



LXXXII.
Sid a központi akna tetejénél állva nézte végig, ahogy a sikló elrepül. Kész, most már egyedül vannak.
– Gyere, Mitzuki, induljunk mi is!
– Legalább azt várjuk meg, míg az infraszemüvegem feltölt. Meg a többi kacat – felelt a lány, és a nap felé fordította az arcát. Ott állt Sid mellett, és mélyeket lélegzett a tiszta, friss levegőből. És semmi kedve sem volt indulni. Egy kicsit még igazán élvezhetnék a nyugalmat, meg a meleget, a langyos, puha szellőt! Persze, Sid nem bír nyugton maradni!
– Feltöltenek menet közben, menjünk!
– Sietsz?
– Igen! Most már kint vagyunk a szabadban. Az általad kijelölt ütemterv szerint hamarosan el kell hagynom téged, úgyhogy húzzunk bele, mert még rengeteg mindent szeretnék csinálni veled együtt.
– Például? – kérdezett vissza érdeklődve a lány, de nem indult.
– Például mi lenne, ha vad változatosságként keresnénk egy ágyat? Tudom, elsőre konzervatív az ötlet, de elegem van a nyers betonból.
– Ezért kár sietni. Az ágyak nem szaladnak el.
– Van más is – sóhajtott Sid. Hogy is mondja el, hogy Mitzuki a lehető legkevésbé se akadjon ki? Mert valahogy most már el kell mondania, ennél tovább halogatni tényleg nem lehet, és ez egy jó alkalom, mert a lány láthatóan jókedvű. Hogy is kezdjen bele? Legjobb, ha jó messziről indul. – A fontos embered, rémlik?
– Éppen azon dolgozom, hogy elfeledkezzem róla végleg. Túl vagyok rajta, túl vagyok a családomon, az egész elmebajon. Lezártam a japán terrorista korszakomat – bökte meg Mitzuki célzatosan a szandálja hegyével a lábához eresztett hátizsákját, hogy összekoccant a benne őrzött két szamurájkard. – Most jöhet valami új, valami szép és jó, amiben nem szerepelnek bottal szétvert fejű halottak, sem lezuhanó siklók, se vízbe fojtott férjek. Kellemes változatosság lenne mondjuk műkincseket rabolni Brazíliában, vagy kicsalni egy hiszékeny kanadai milliomos vagyonát, ahogy nem olyan rég javasoltad, nem?
– Pont erről akartam beszélni, a szép jövőről – kapott a végszón Sid. – Tehát, ha nem említettem volna eddig, bizonyos szempontból a fontos embered a rokonom.
– Eddig magadhoz képest meglehetős következetességgel állítottad, hogy ausztrál vagy – legyintett rá Mitzuki, és bele sem gondolt, hogy ez igaz is lehet.
– Igen, ausztrál vagyok. Egy szép, hagyományos ausztrál nagycsalád legkisebb gyereke. Van két bátyám, egy nővérem, ezenfelül még hét féltestvérem, megközelítőleg másfél tucat nagynénim és nagybácsim, továbbá folyamatosan emelkedő számú unokatestvérem. És ezen unokatestvérek közül az egyik, na az! Az aztán tényleg eminens volt mindig is, mint a te Takamurád. Nagy pedálgép, két darab kitüntetéses diploma, a család büszkesége, olyan égre hasító hírszerzési karrierrel, hogy csak pislognál, ha tudnád. És mellé az a hihetetlenül idegesítő tökéletessége! Érted, semmiben nem tudott hibázni. El nem tudod képzelni, mennyire utáltam mindig is! De végül felszedte a legpénzesebb és legbefolyásosabb pasast, aki csak él ezen a földön. Rohadt jól csinálta! Mármint szerintem.
– Te megint szívatsz! – nevette ki a lány.
– Dehogy! Tudom, hogy nem hangsúlyozzák soha, sehol, de te is olvasod a hírfolyamot, nem? Tudnod kell, hogy a fontos embered nője ausztrál.
– Ez még édeskevés, hogy higgyek neked. Akármilyen nagy is a családod, azért rajtatok kívül is él még pár millió ausztrál ezen a világon. Amúgy a császárné rokonságáról nem is beszél a hírfolyam soha.
– Nem véletlenül. Nincs neki. Amikor kiderült, hogy lefeküdt a kínai császárral anélkül, hogy közben megfojtotta volna, óriási balhé volt otthon. Még én is hallottam róla, pedig én aztán tényleg nem tartom a családdal a kapcsolatot. De azt tudom, hogy vele véglegesen összevesztek. Addig én voltam a család fekete báránya, azóta meg ketten vagyunk. Úgyhogy akármennyire is idegesítő jelenség, momentán ő a kedvenc rokonom. Mondjuk lehettem vagy tizenhat éves, amikor utoljára találkoztunk, de ez nem változtat a tényen. Rajta keresztül kuzinom a kínai császár.
– Szívatsz – ismételte mély meggyőződéssel Mitzuki.
– Nyilván. Méghozzá azzal, hogy megcsináljuk együtt az évszázad legnagyobb balhéját.
– Kösz, engem ellát balhéval a saját családom, nem kell a tiéd segítsége! – rázta a fejét Mitzuki, de Sid meg sem hallotta.
– Hidd el, remek lesz! Felkeressük a kínai császárt...
– Én már egyszer találkoztam vele, másodszor nem akarok!
– Ez nem is fog hasonlítani az első alkalomra! Most mi osztjuk a lapokat, és mi irányítjuk a játékot. Meghintáztatjuk a világ első emberét! – vágta ki büszkén, és várta a másik reakcióját.
Ami elsőre hosszú csend volt.
– Ezt mikor találtad ki? – kérdezte végül a lány.
– Hát, tulajdonképpen akkor jutott az eszembe először, amikor még direktlinken meséltél egy fontos emberről, akit életben hagytál. Már akkor beugrott, hogy mennyire vicces lenne, ha pont a kedves kuzinomról lenne szó, és ebben az esetben milyen pompásan ki tudnálak használni. De aztán a nagy rohanásban el is feledkeztem róla, tényleg végig az eszembe sem jutott! Mit is törjem a fejem ilyen messzi problémákon, nem? Csak sokkal-sokkal később, amikor Takamura már halott volt, csak akkor volt időm végiggondolni.
– És utána végig, négy héten át nem beszéltél róla? – kérdezte élesen Mitzuki, és Sid érezte a hangján, hogy most haragszik.
– Átgondoltam. Ahhoz idő kell! – kezdett sietve mentegetődzni. – Meg nem akartalak idegesíteni. Meg egyébként sem számított, és most sem számít, semmit sem! Ez csak egy terv, egy kósza, távoli ötlet! Előtte még első randizunk. Meg lemészároljuk a családodat, és ebédelünk az enyémmel, ha már fordítva nem lehet. Meg... Meg minden meglesz, amit csak akarsz! Ez csak egy távoli, kósza ötlet, múló szeszély, amit úgyis elfelejtek pillanatokon belül!
Mitzuki nézte, nézte a vak szemeivel, aztán csípőre tette a két kezét.
– Milyen hazug, képmutató, megbízhatatlan egy gazember vagy te!
– Mitzuki, ez a kapcsolatunk alapja! Amikor először beszéltünk egymással, még direktlinken, csak két dolog volt biztos. Egy: te nem vagy tizenhat éves. Kettő: engem nem hívnak John Smithnek. Erre építettük az egészet! Ezen alapszik minden, ami azóta történt velünk!
– És azóta milyen jó dolgok történtek velünk! – sóhajtott a lány ábrándosan.
– Na látod, és ez még csak a kezdet. Most jön a szép folytatás, átejteni a kínai császárt.
– Nem akarsz inkább elhagyni? Vagy főbe lőni? Az mennyivel egyszerűbb módja a halálnak!
– Nincs benne semmi kockázat. Először is, téged már ismer az ürge.
– Őfelsége Tien Naga-Hai Huang-Ti a megszólítása annak az ürgének – igazította helyre Mitzuki megadóan. Úgy látszik, Sid komolyan gondolja ezt az újabb, légből kapott elmebajt, tehát jobb, ha ő is igyekszik felzárkózni mellé.
– Jó, jó, persze! Szóval, adva van egy balek, aki jól emlékszik rád.
– Igen, nyilván szeretettel gondol vissza a találkozásunkra. A japán terrorista a véres szamurájkarddal, aki majdnem megölte.
– Igen, erről beszélek. Nem ölted meg, amiért okkal hálás – magyarázta lendületesen Sid, majd pillanatra megakadt: – Igazából nem is értem, miért nem használtad ki már régen ezt a hálát.
– Tudod, kicsit elfoglalt voltam. Futottam az életemért, ha nem rémlene. Meg amúgy is, megmentettem az életét, miután a családom életveszélybe sodorta, ő meg kifizetett egy marék aranyrúddal. Én úgy érzem, kvittek vagyunk.
– Én meg úgy érzem, az életéről beszélünk, amit nem lehet vacak aranyrudakkal megfizetni. Szóval, hálás lehet neked – lendült bele ismét a férfi. – Én meg rokona vagyok a feleségének. Még pontosabban én vagyok az egyetlen olyan rokona a feleségének, aki kedveli.
– Az imént jellemezted úgy, hogy ritka idegesítő jelenség, akit nem lehet elviselni.
– Igen, de ezzel együtt is fejet kell hajtanom előtte, mert nagy spíler. Egyetlen, jól sikerült dobással megszerezte magának a világ legnagyobb hatalmú pasasát, és ezért én őszintén tisztelem! – szögezte le Sid, majd megrázta a fejét. – Mindent összevetve jók vagyunk a baleknál, nyerő helyzetből nyitjuk a játszmát.
– De mire játszunk? Pénzt ezer egyszerűbb módon is szerezhetnénk. Mondjuk, kirabolhatnánk egy ékszerüzletet. Meg is van hozzá a felszerelésünk, mert ugye ahhoz neked még csak egy töltetlen elektromos pisztoly sem kell – szúrt egyet Mitzuki, de Sid nem vette fel a célzást.
– Igen, kirabolhatnánk bármit és bárkit, de abban mi a poén? Én a legmagasabb ligában játszom, és nem is feltétlenül csak a pénzért. – Ha nem pénzt, akkor mit akarsz tőle?
– Te mit akarnál tőle?
– Semmit! Most már semmit! – vágta rá Mitzuki sietve.
– Hogyhogy semmit? A világ leghatalmasabb emberéről beszélünk! Biztosan van valami, amire vágysz, és ő mindent meg tud adni. Én meg ráveszem, hogy csinálja meg neked. Szóval, halljam, mit kívánnál a kínai császártól? – követelte Sid, mire Mitzuki vállat vont.
– Oké, ha már ennyire nem bírsz magaddal, akkor mondjuk... – nézett el vak szemeivel a végtelenbe. – Mondjuk kérem tőled a kínai császár egy inggombját. Kabalának.
– Ezt megjegyeztem, idegen férfiak inggombjait akarod magadnak. Még jó, hogy nem a használt alsógatyáját kérted! De rendben, én vagyok a te legjobb balekod, akit valaha fogtál és fogni fogsz ebben az életben. Megszerzem neked a kínai császár inggombját, meg mondjuk mellé még pár millió birodalmi jüant. És esetleg hajlandó vagyok pár napot vendégeskedni veled együtt a palotájában, mert ott még nem jártam, és azt mondják, ritka szép. Na, milyennek látod a tervet?
– Hiányosnak. De tudod mit, álmodozz nyugodtan! Én is azt teszem. Merre van a legközelebbi hotelszoba, amihez mosdószivacs is tartozik?
Sid biccentve fogadta a témaváltást, aztán a lány háta mögé lépett.
– Arra! – állította a vállánál fogva irányba. – Három-négyezer kilométer.
– Hazudsz! – közölte a lány, és sarkon fordult, így ismét szemben állva a férfival, és elmutatott a válla felett a messzeségbe. – Arra van, és alig öt-hatszáz kilométer.
– Tehát menjünk vissza az Unióba?
– Ha jobban belegondolok, nincs kedvem átvágni egész Afrikán. Gyalog. Vakon.
– Majd lopunk egy siklót vagy repülőt vagy bármit – legyintett Sid. – Nem akarok visszamenni az Unióba. Engem ott vagy két tucat néven köröznek, és minden banda utál.
– Kidumálod.
– És mi lesz a többször megismételt ígéreteddel? Hogy együtt látogatjuk meg a mesés Kalahári-övezetet, a terroristák és szélhámosok paradicsomát? – kérdezte a férfi színpadiasan, mire Mitzuki kifejezéstelen hangon válaszolt:
– Ágy, Sid, ágy. Észak felé van a legközelebbi ágy.
– Jellemző! Ha rá akarsz venni valamire, hát rögtön kijátszod a romlott nőszemélyt!
– Miért, nem válik be?
– De, persze, irány az Unió legközelebbi ágya! A kínai császárt pedig...
– Hagyd már a fenébe a császárt! – csattant fel a lány. – Első lépés: ágy és mosdószivacs. Második lépés: Alice Springs. A szemem miatt. És ha látok, akkor, csak akkor, esetleg, talán, hajlandó vagyok veled végiggondolni ezt az elmebeteg ötletet.
– Tudtam, hogy igent mondasz – vigyorodott el Sid elégedetten.
Mitzuki nem is válaszolt. Minek? Járj a széllel, száguldj a szélviharral, ne aggódj a messzi jövő miatt, és bízz, hogy ismét, újból és megint szerencséd lesz! Szigorúan véve nem pontosan ez a szamuráj útja, de a világ változik. És ő képes lesz tartani a tempót. A világgal, és Siddel is.
Kézen fogva indultak el lefelé a domboldalon, aztán már elengedhette a férfit, mert az infraszemüvege feltöltött, és ismét látott, bár a forró levegőjű szavannán inkább csak gyanús maszatokat. És mellé gyanús hangokat is hallott.
– A zajok alapján valami állat van a közelben, igaz? – kérdezte, ahogy leértek.
– Vadkutyák. Kicsit előttünk, négy vagy öt – mérte fel a domb alján pihenő állatokat Sid.
A kutyák már vagy egy hete elhagyták a bunkert, de ezek szerint nem mentek messzire. Ez a pár példány nem ment messzire, pontosított Sid, és kicsit aggódott, hogy rájuk támadnak, de ilyesmi láthatóan az eszükbe sem jutott. Csak hevertek, lihegtek, és amikor a páros elhaladt mellettük, nehézkesen talpra álltak, és a nyomukba szegődtek. Tisztes távolból, de határozottan.
Sid egy ideig vissza-visszanézett, majd ahogy látta, hogy a kutyák tényleg nem akarják bántani őket, csak lógó nyelvvel sétálnak a nyomukban, megnyugodott.
– Kopjatok le! – szólt hátra a válla felett, majd hogy azok változatlanul jöttek, hát megállt, visszafordult. – Mondom, hogy kopjatok le! Vége van! Nem lesz több fincsi hulla!
– Hagyd, Sid! – szólt vissza Mitzuki, és ő is megállt, hátrafordult. – Azt mondják, az állatoknak csalhatatlan ösztöneik vannak. Nem lehet csak úgy belehazudni a két szemükbe, mintha emberek lennének. És amúgy sem zavarnak. Jöjjenek nyugodtan!
– Oké, oké, hallottátok a szamurájt, velünk jöhettek! – legyintett nekik Sid, aztán továbbindult, felzárkózott a lány mellé. Tehát az Unió, vigyorodott el. Tehát újabb balhék, újabb bandák, újabb balekok. Pontosan ugyanúgy, mint eddig. Majdnem pontosan ugyanúgy, fogta kézen Mitzukit, és továbbvezette a sárgára égett fűben.
A kutyák pedig lógó nyelvvel, barátságosan lihegve követték őket a napfényes, forró és ragyogó szavannán.
 
(vége)
 
Goldman Júlia
Szeged, 2014, ősz

